lan Rankin 

— LACHLAN KITE — 

Charles Cumming s-a născut în Scoţia în 1971, a 
învăţat la Eton şi are o diplomă în literatură engleză 
obţinută la Universitatea din Edinburgh. În 1995, a 
fost abordat de MI6 ca să se înroleze în serviciile 
secrete britanice. 

Este unul dintre asociații fondului Pierce 
Loughran, care oferă burse de studiu la Şcoala de 
Vară Yeats din Irlanda. Este şi fondatorul şi 
preşedintele Societăţii Memoriale de Şah Jose Raul 
Capablanca. A fost redactor-adjunct pentru The 
Week între 1996 şi 2013. 

Charles Cumming scrie romane de spionaj, care 
au devenit bestseller în Marea Britanie. Până acum, 
cărţile lui au fost traduse în paisprezece limbi. 


Pentru Harriette 


LISTĂ DE PERSONAJE 


Familia Kite: 

Lachlan Kite („Lockie”), spion. 

Isobel Paulsen, medic, soţia americano-suedeză a lui 
Lachlan. 

Lesley Kite (născută Chapman), mama lui Lachlan. 

Patrick Kite („Paddy”), tatăl lui Lachlan (mort în 
1982). 


Familia Bonnard: 

Xavier Bonnard, prieten din copilărie cu Kite. 

Luc Bonnard, tatăl lui Xavier. 

Rosamund Bonnard (născută Penley), mama lui 


Xavier. 

Jacqueline Ward („Jacgqui”), sora mai mică a lui 
Xavier. 

BOX 88: 

Michael Strawson, fost agent CIA şi cofondator al BOX 
88. 


Jean Lorenzo, Directorul de Operaţiuni din SUA. 

Rita Ayinde, ofiţer de informaţii (UK). 

Jason Franks, şeful Operaţiunilor Speciale 
(„Manoperă”). 

Carl Fowler, agent de supraveghere („Şoim”). 

Freddie Lane, analist de calculatoare („Turing”). 

Ward Hansell, ofiţer de informaţii (SUA). 

James („Jock”) şi Eleanor Carpmael („Miss Ellie”), 
managerii birourilor de la „Catedrală”. 

Reverendul Anthony Childs, vicar. 


Colegiul Eton: 

Lionel Jones-Lewis, şeful casei lui Kite, cunoscut sub 
numele de „L.J.L.” 

Cosmo de Paul, coleg de an la Eton cu Kite. 

William „Billy” Peele, profesor de istorie. 

Serviciul de Securitate (MI5): 

Robert Vosse, şeful anchetei MI5 cu privire la BOX 88. 
Cara Jannaway, ofiţer de informaţii. 

Matt Tomkins, ofiţer de informaţii. 


Alte pesonaje: 

Ali Eskandarian, un iranian. 

Abbas Karrubi, garda de corp a lui Ali Eskandarian. 

Hana Dufour, prietenă cu Ali Eskandarian. 

Ramin Torabi, un afacerist iranian. 

Martha Raine, o prietenă din şcoală de-a Jacquelinei 
Ward. 

Zoltan Pavkov, un sârb. 

Bijan Vaziri, un iranian exilat. 


„Let's all meet up in the year 2000 
Won't it be strange when we're fully grown?” 


Pulp, Disco 2000 


21 decembrie 1988 


ID 
N 


Erau doar o familie americană obişnuită care se ducea 
acasă în vacanţa de iarnă. 

Luaseră un taxi ca să ajungă la aeroport de la casa lor 
din Pimlico!. Mica Gaby stătea cu spatele la sensul de 
mers, pe scaunul pliant, şi nu ajungea cu picioarele până la 
podea. Taxiul londonez era ticsit cu geamantane, cutii şi 
pungi de la Harrod's pline de cadouri împachetate pentru 
Crăciun. Mami şi Tati erau în faţa ei, stând unul lângă 
celălalt pe banchetă. Între ei se afla ursuleţul ei uriaş 
Hamley's. De fiecare dată când şoferul frâna, Gaby simţea 
cum forţa o trage în spate şi apoi în faţă. Pentru o clipă nu 
mai avea greutate. Se simţea ca în leagănele din Parcul 
Battersea când îi venea să zboare pe cerul de după-amiază. 
Mama îi spusese: „Ai grijă, scumpo”, dar era imposibil să 
cadă fiindcă se putea sprijini de geamantane şi avea şi 
mânerul de la portieră de care să se ţină. li plăceau la 
nebunie murmurul motorului, luminile de Crăciun care 
dispăreau în lunetă, vocea tatălui ei în timp ce le arăta 
restaurantul cu specific italienesc la care fuseseră de ziua 
bunicului, apoi casa din Chelsea a familiei Martin, cealaltă 
familie de americani pe care-i cunoşteau la Londra şi care 
aveau un Golden Retriever pe nume Montana care o lingea 
pe faţă pe Gaby de fiecare dată când îl îmbrăţişa. 

Mami îi spusese că mai erau numai trei nopţi până la 
Ajunul Crăciunului. O noapte avea s-o petreacă în avion, în 
timp ce zburau deasupra oceanului ca să ajungă la New 
York, apoi două în dormitorul ei din Stamford. Gaby se 
simţea entuziasmată peste poate. Avea să-i fie dor de 
prietenii ei de la şcoală, de Claire şi Jenjen, de Billy şi Pi, 
dar promiseseră să ţină legătura şi să-şi trimită cărţi 
poştale unii altora de oriunde aveau să meargă. 

Curând, taxiul acceleră şi ajunseră pe autostrada care 
ducea spre Heathrow. La aeroport, şoferul găsi un 
cărucior. Gaby privi cum părinţii ei îşi tot îngrămădesc 
geamantanele, până când Tati îi spuse lui Mami să mai ia 


1 Zonă rezidenţială exclusivistă din Londra (n. red.). 

un cărucior ca să facă faţă. Îi dăduse şoferului treizeci de 
lire şi îi spusese: 

— Păstrează restul. 

Pe şofer îl chema Barry. Când îi întrebă unde se duc, 
Gaby îi răspunse: 

— New York. Zborul Pan Am 103. Ai fost vreodată la 
New York? 

— Mă tem că nu, răspunse Barry. Să aveţi un zbor 
plăcut, puiule, Crăciun fericit! 

Lângă ghişeul la care se aşezară la coadă cu 
cărucioarele se afla un brad împodobit cu beteală, dar fără 
luminiţe. Pe urmă, Gaby îi arătă paşaportul unui bărbat cu 
turban care-i urase Crăciun fericit. Apoi trebui să păşească 
printr-un fel de uşă specială care detecta metale în timp ce 
rucsacul şi ursuleţul trecură printr-un aparat cu raze X. 
Lângă ea, un băiat plângea. Gaby nu înţelegea cum putea 
cineva să plângă când mai erau doar trei nopţi până la 
Crăciun. 

Într-un final, după ce Mami o dusese la baie şi 
cumpărase nişte dopuri de urechi dintr-o farmacie din 
terminal, merseră de-a lungul unui coridor lung până într-o 
cameră unde ceilalţi pasageri aşteptau să urce în avion. 
Gaby auzi accente americane cu duiumul, văzu copii mai 
mari care ascultau muzică la Walkman-uri şi o femeie care 
dormea întinsă pe trei scaune. O familie de indieni stătea 
într-un colţ din sala de aşteptare. Mama avea un punct 
roşu în centrul frunţii. În faţa ei se ridică un bărbat care-şi 
scoase haina de ploaie şi o lăsă să cadă. Când se întoarse, 
Gaby văzu că purta o bluză cu Ghostbusters. 

— Zborul n-are întârziere, îi şopti Tati, arătând către 
aeronava de afară. Aia e carlinga. Poţi citi ce scrie acolo, 
scumpo? 

Pe partea din faţă a avionului, chiar sub locul în care 
stătea căpitanul, erau scrise nişte cuvinte. Gaby îl vedea 
prin geam cum acţionează nişte butoane de deasupra 
capului său. 

— E uşor, răspunse fetiţa. Scrie Clipper Maid of the 
Seas. 

Avură prioritate la îmbarcare datorită lui Gaby. În 
spatele ei mai erau şi alţi copii, dar nici urmă de băiatul 
care plânsese când trecuseră de aparatul cu raze X. In 
burduf era frig. Pe perete se afla o fotografie color cu 
Statuia Libertăţii şi Râul Hudson, iar pe fundal Turnurile 
Gemene străluceau scăldate în lumina soarelui, în timp ce 
Gaby păşi pe uşa mare şi deschisă, chiar prin spatele 
carlingii în care stătea căpitanul, o stewardesă înaltă, dată 
cu ruj roşu şi îmbrăcată cu o fustă albastră, drăguță, îi 
spuse: 

— Bună! Ce-mi place ursuleţul tău! E uriaş! 

Acum era întuneric, iar zgomotul aeroportului era 
asurzitor, dar de îndată ce-şi urmă tatăl şi se apropie de 
scaun, sunetul păru să se estompeze, de parcă Gaby şi-ar fi 
băgat în urechi dopurile pe care tocmai le cumpărase 
Mami. 

Aveau locuri în faţă. Stewardesa îi legă centura de 
siguranţă şi îi dădu o pereche de căşti, spunându-i că 
odată ce avionul ajungea deasupra Scoției avea să înceapă 
un film. 

— Scoţia? întrebă Tati. 

Părea surprins. 

— Trebuie să alegem o rută ocolitoare din cauza vremii, 
răspunse stewardesa. Deasupra Irlandei cerul e puţin cam 
agitat. 

Apoi îi spuse lui Gaby că ursuleţul era atât de mare încât 
trebuia pus într-un dulap până după decolare. Dulapurile 
erau pline de genţi şi geamantane, aşa încât ursuleţul 
părea că urma să fie strivit. Lui Gaby îi venea să plângă, 
dar voia să pară matură în faţa celorlalţi pasageri. 
Stewardesa îi spuse că avea să-i dea bomboane ca să se 
simtă mai bine. 

— Ştii că în Londra se spune „dulciuri” în loc de 
„bomboane”? îi spuse Gaby. 

— Chiar aşa? întrebă stewardesa, privind-o cu drag pe 
Mami. Dulciuri? 

Femeia avea un zâmbet drăguţ şi dinţii foarte albi. 

— Moş Crăciun ştie unde o să fii de Crăciun, scumpo? l- 

ai spus? 

— Nu cred în Moş Crăciun. Prietenul meu, Billy, spune 
că e de fapt Tati costumat şi cu barbă. 

— Acum aflu şi eu, spuse Tati, după care-şi prinse 
centura. 

Stewardesa plecă zâmbind. 

Gaby avea un Swatch galben. Îl privi în timp ce avionul 
decola. Arăta şase şi douăzeci şi cinci de minute. Lui Mami 
nu-i plăcea să zboare, aşa că mereu stătea între ei doi. Tati 
o ţinea de mâna dreaptă, iar Gaby de stânga. Mami îşi 
închise ochii în timp ce avionul se înălța în aer. Senzaţia pe 
care i-o dădeau zgomotul, huruitul şi puterea imensului 
avion care-i ducea în sus, spre lună, era mai plăcută chiar 
decât în leagănele din Parcul Batterseas. 

— Trece-ţi ceasul pe fusul de New York, scumpo, îi spuse 
tatăl atingându-i încheietura. Mergem acasă. 

Sub ei, în răcoarea calei, se afla bagajul pe care părinţii 
lui Gaby îl lăsaseră la aeroportul din Heathrow cam cu o 
oră în urmă: haine, articole de toaletă, cadouri de Crăciun. 
Alături, într-un geamantan Samsonite maro venit în 
dimineaţa aceea dintr-un zbor din Malta, se afla o bombă 
cu ceas construită din Semtex, un explozibil plastic fără 
miros, şi ascunsă într-un casetofon Toshiba de către agenţi 
care acționau în numele guvernului libian. 

Gaby, părinţii ei şi cele peste 250 de suflete aflate în 
avionul Pan Am 103 n-aveau să mai ajungă vreodată de 
Crăciun la familiile lor din New York. La şapte şi trei 
minute, în timp ce avionul trecea pe deasupra orăşelului 
scoţian Lockerbie, bomba explodă. Cei care stăteau în 
partea din faţă a avionului muriră pe loc. Alţii căzură mai 
bine de opt mii de metri, unii dintre ei în continuare prinşi 
de scaune. Fură aruncaţi în afara fuzelajului, dar rămaseră 
conştienţi chiar şi trei minute în timp ce plonjau spre 
pământ. Rămăşiţele avionului spulberat se împrăştiară pe 
o zonă de peste 2200 de kilometri pătraţi, distruseră 
douăzeci şi una de case şi uciseră unsprezece locuitori din 
Lockerbie. Într-o fracțiune de secundă, Clipper Maid of the 
Seas se transformă într-un stol de îngeri, pângăriţi de 

teroare. 

Londra, în prezent 

Dintre toate persoanele care puteau face asta, Martha 
fusese cea care-l sunase pe Kite ca să-i spună că Xavier 
Bonnard îşi luase viaţa. 

Apelul, care intră pe telefonul lui Kite la ora 11:24 GMT, 
transcris de GCHQ înainte de prânz şi transmis la Thames 
House, fu urmărit până la un mobil din zona metropolitană 
New York, înregistrat pe numele unei anume „Martha 
Felicity Raine” de pe Verona Street 127 din Brooklyn. 
Calitatea era considerată de nivel mediu, însă o 
înregistrare fusese arhivată în mod automat. Un analist din 
Cheltenham reuşi să redea întreaga conversaţie, care 
fusese scurtă. 


LACHLANK KITE (LK): Alo? 

MARTHA RAINE (MR): Lockie. Eu sunt. 

LK: Martha. Doamne. Ce surpriză. 

MR: Da. 

[pauză, 1 secundă] 

LK: S-a întâmplat ceva? Eşti bine? 

MR: Mă tem că s-a întâmplat ceva îngrozitor. 

LK: Ce s-a întâmplat? Copiii sunt bine? 

MR: Eşti drăguţ. Sunt bine. Amândoi sunt bine. Nu, 
altceva s-a întâmplat. 

LK: Ce e? 

MR: E vorba de Xavier. S-a dus. Xavier a murit. 

[pauză, 2 secunde] 

Mă gândeam că vrei să ştii. Poate că deja ştiai. 

LK: Nu. Nu ştiam. Nu ştiam. 

[pauză, 1 secundă] 

Mulţumesc că m-ai sunat. Trebuie să fie devreme la 
tine. 

MR: E trecut de şapte. Tocmai ce-am aflat. M-am 
gândit să te sun imediat. 

LK: Da. Ce s-a întâmplat? Ce... 

MR (vorbind în acelaşi timp): Ei cred că s-a sinucis. 

Nu sunt siguri. Era la Paris. Într-un apartament. Nu 
acasă la tatăl lui, la altcineva. 

LK: Care „ei”? 

MR: Jacqui. M-a sunat. Acum locuieşte în Singapore. 

LK: Dar Lena? Mai erau împreună? 

MR: Aşa cred, da. E şi ea pe acolo. Locuieşte la 
Londra. Încă mai au casa din Onslow Square. Copiii nu 
ştiu pe unde sunt. 

LK: (indescifrabil) 

[pauză, 2 secunde] 

MR: Mai eşti acolo? Eşti bine, Lockie? 

LK: Sunt bine. Sunt la ţară. În Sussex. Ne-am luat o 
casă aici. 

MR: Noi? 

LK: Da. Am cunoscut pe cineva. M-am căsătorit. 

[pauză, 1 secundă] 

MR: Aşa e. Da, am auzit asta. Mi-a şoptit o vrăbiuţă. 
Mă bucur pentru tine. În sfârşit eşti un om aşezat. Cum 
o cheamă? Cu ce se ocupă? 

LK: E doctoriţă. Isobel. 

[pauză, 2 secunde] 

MR: Şi în rest? Mai faci ce făceai cândva? Mai duci 
viaţa de atunci? 

LK: Îţi spun când ne vedem. Putem să discutăm 
atunci. 

MR: Sigur. Ce stupid din partea mea să te întreb aşa 
ceva. Trebuie să fie frumos acolo. Anglia cea frumoasă. 
Nu pot să uit... 

LK: Cum s-a sinucis? 

MR: Ei cred că ar fi vorba de o supradoză. N-am vrut 
să fiu indiscretă. Jacqui nu mi-a spus clar. Normal că 
era foarte afectată. 

LK: Da, normal. Iisuse... 

MR: Îmi pare rău, Lock. Trebuie să închid. Copiii... 

LK: Sigur. Îi duci la şcoală? Trebuie să fie mari deja. 

MR: Uriaşi. Eşti sigur că te simţi bine? 

LK: E în regulă. O să fiu absolut în regulă. Tu? 

MR: Da. Doar că mă tot gândesc la vremurile de 

odinioară. Era un bărbat aşa drăguţ, dar aşa un 
dezastru... Un suflet pierdut. 

LK: Da. Era toate astea. 

[pauză, 1 secundă] 

Mulţumesc că mi-ai spus, Martha. Chiar apreciez. 
Măcar m-am bucurat să te aud. 

MR: Şi eu m-am bucurat să te aud. Nu cred că o să 
am cum să ajung la înmormântare dacă e săptămâna 
viitoare. Pur şi simplu se întâmplă prea multe. Jonas 
pleacă, are de lucru. Menajera tocmai şi-a dat 
demisia... 

LK: Sunt sigur că familia Bonnard o să înţeleagă. O 
să vină multă lume. 

MR: Toţi de pe atunci. 

LK: Da. Toţi. 


Cei patru membri ai echipei MI5 se adunară în jurul unei 
mese de bucătărie IKEA dintr-un apartament conspirativ 
neîngrijit din Acton, citiră transcrierea şi mai târziu 
ascultară înregistrarea conversaţiei de mai multe ori. Mai 
ales o anumită bucată, întrebarea „Mai faci ce făceai 
cândva?”, îi dădu lui Robert Vosse doza de adrenalină la 
care tânjea încă de când începuse investigația despre BOX 
88. Asemenea unui detectiv care dă din întâmplare peste 
indiciul care în sfârşit arată că suspectul a fost prezent la 
scena crimei, Vosse, un bărbat amabil, masiv, în vârstă de 
patruzeci şi unu de ani, cu trăsături pronunţate, care purta 
nişte ochelari cu ramă groasă şi haine de la Marks & 
Spencer, era convins că Martha Raine le dăduse o dovadă 
concludentă că Lachlan Kite era spion. 

— Ne-am băgat nasul prin toate cotloanele vieţii lui Kite 
în ultimele zile şi n-am găsit nici pe dracu'. N-a avut nicio 
problemă cu legea, nici măcar o amendă pentru parcare 
sau pentru depăşirea vitezei. O echipă de şase persoane, 
cei mai buni dintre cei mai buni, l-a urmat pas cu pas pe 
Kite aşteptând să apară în Vauxhall Cross sau să ia un zbor 
spre Langley. A făcut asta? A făcut-o pe naiba. Asta e un 
om despre care se spune că e comandantul operaţiunilor 

unei unităţi de spionaj anglo-americane secrete pe care 
nimeni nu o trage la răspundere de vreo patruzeci de ani, 
dar singurele lucruri pe care le-a făcut Lachlan Kite luna 
asta au fost să se tundă, să-i cumpere nevesti-sii un tablou 
din Dover Street şi să facă o rezervare pentru un concediu 
la Florenţa. În sfârşit, acum primeşte un apel. O femeie din 
trecutul lui îl întreabă „Mai faci ce făceai cândva?” Ce-a 
vrut să spună cu asta? Ce altceva ar putea să însemne 
decât „Mai lucrezi ca spion?” 

Vosse era genul de om căruia îi plăcea să umble în timp 
ce vorbeşte. Subordonaţii lui, toţi la fel de intrigaţi de BOX 
88 ca şetul lor, se uitau ba la fotografii cu Kite, ba la 
exemplare din transcrierea de la GCHQ, ba la batoane de 
Kit-Kat Chunky pe jumătate mâncate. Investigația lor 
începuse în urma unei conversații private dintre 
Directoarea Generală de la MI5 şi un fost ofiţer MI6 
nemulţumit, care susţinea că Lachlan Kite fusese recrutat 
de către BOX 88 pe când era adolescent. 

— „Mai faci ce făceai cândva?” mormăi Vosse. Ce e 
„viaţa de atunci”, dacă nu viaţa pe care o investigăm noi? 
La ce altceva putea să se refere această Martha Raine, 
dacă nu la cariera de treizeci de ani a unui greu din 
spionaj? Trafic de droguri? Asta să fie? Să fi fost în secret 
traficant de droguri? Nici vorbă. Lachlan Kite avea propria 
lui trupă stil Misiune: Imposibilă fără ca vreunul dintre noi 
să aibă habar. 

— Aşa s-ar zice. 

Vorbise Tessa Swinburn, o femeie de treizeci şi nouă de 
ani, de-o generaţie cu Vosse, egala lui din toate punctele 
de vedere la nivel operativ şi intelectual, care însă nu 
fusese promovată din cauză că oamenii din Serviciu se 
temeau că avea să rămână însărcinată cu noul ei soţ, aşa 
că era cel mai probabil să-şi petreacă măcar jumătate din 
următoarele 36 de luni în concediu de maternitate. 

— Adică? 

— Adică încă nu avem dovezi. Înseamnă că tot trebuie 
să-l urmărim. Înseamnă că până nu-l prindem propriu-zis 
pe Lachlan Kite spionând, n-avem ce să-i facem. Nu-l 

putem aresta. Nu-l putem interoga. Cu siguranţă nu putem 
dovedi existenţa BOX 88. 

— Cum prinzi pe cineva spionând? întrebă Vosse. 

Din cauza naturii profesiei lor, întrebarea îi luă pe toţi 
prin surprindere. 

— Doar n-o să se aşeze pe o bancă în Gorky Park ca să 
stea la o ţigară cu Edward Snowden. N-o să muşte dintr-o 
capsulă cu cianură. N-o să-l filmăm în timp ce face un 
schimb de spioni pe Podul Glienicke. 

— Atunci de ce mai suntem aici, de ce mai facem asta? 
întrebă Tessa. 

— Pentru că strângem dovezi. Urmăm piste. Strângem 
probe împotriva lui, bucăţică cu bucăţică, pas cu pas. 

— Exact, spuse Matt Tomkins. 

Tomkins, căruia mereu îi plăcea să fie de acord cu 
Vosse, fusese în Serviciul de Securitate timp de aproape 
şase ani. Operaţiunea Kite fusese prima acţiune care-l 
luase definitiv de la Thames House. Era unul dintre cei 
doar cinci agenţi care ştiau despre existenţa BOX 88. 
Directoarea Generală nu voia să iasă şifonată în caz că se 
dovedea că aleargă după cai verzi pe pereţi. Tomkins era 
un tip retras, dar isteţ şi ambițios. Işi petrecea o oră în 
fiecare seară trăgând de fiare la o sală din Hammersmith, 
iar la sfârşit de săptămână alte trei aruncând oameni pe 
saltele la nişte cursuri de jiu-jitsu din Barnes. Deşi n-avea 
nici măcar treizeci de ani, începuse deja să chelească, aşa 
că avea înfăţişarea unui călugăr novice deosebit de 
antipatic. 

— Dacă aşa spun bărbaţii, mormăi Tessa. 

Femeia privi înspre Acton Hight Street. Mereu bănuise 
că tipul din MI6 care scursese informaţia fabula. Nu părea 
plauzibil ca BOX 88 să fi existat timp de aproape patru 
decenii fără ca nimeni să nu afle ceva despre asta. În 
primul rând, de unde veneau banii? Unde era sediul lor? 
Era o unitate care nu dădea socoteală nimănui, aşa cum se 
temea Directoarea Generală, o unealtă a Statului Paralel 
care acţiona cu aprobare tacită de la Washington şi 
Vauxhall Cross? Apartamentul cu două camere se afla la 

două etaje mai sus de o spălătorie. Tessa zări un grup de 
adolescenţi în uniforme de şcoală la etajul unui autobuz. 
Erau adunaţi în jurul ecranului unui mobil într-un fel care 
o duse cu gândul la familiile din Londra de dinaintea 
războiului, care se strângeau în faţa radioului ca să asculte 
discursurile lui Neville Chamberlain. Tessa se uită la ceas. 
Încă nu era nici ora două. De ce nu se aflau la şcoală? 

— Bun, uite ce-o să facem, începu Vosse. Matt, tu o să 
afli tot ce poţi despre această Martha Felicity Raine. Are 
un nume pretentios. Ce-o fi făcând o tânără englezoaică în 
New York în afară că se mărită cu un yankeu pe nume 
Jonas şi îşi duce copiii la şcoală? Or fi copiii lui Kite? Ce 
lucrează? E gospodină? Dealer de artă? Spioană? De unde- 
l ştie pe omul nostru? De când datează relaţia lor? Mie-mi 
suna de parcă-i era dor de vremurile de odinioară şi e 
invidioasă din cauza traiului bun pe care îl duc în Sussex 
omul nostru şi doamna doctor Isobel. 

Tomkins aprobă din cap şi notă tot. 

— Tess, continuă Vosse, întorcându-se către Tessa 
Swinburn. Dacă te poţi smulge din admirarea priveliştilor 
de pe Acton High Street, ocupă-ţi restul după-amiezii cu 
cadavrul. Vezi ce-i la Paris. Obține raportul de la autopsie. 
A făcut supradoză, sau e vorba de altceva? Mai departe: 
cine, ce, când, de ce şi unde e „Lena”? Dacă deţine o casă 
în Onslow Square, mi se pare că e important, că e foarte, 
foarte important. Are vreo legătură cu Kite? De asemenea, 
Jacqueline, cunoscută şi ca „Jacqui” - ea cine e? Imi pare o 
rudă de-a nenorocitului care a dat ortul popii. Ce caută în 
Singapore? Vreau întregul arbore genealogic al familiei 
Bonnard, indiferent că-s vii sau morţi. Vreau amănunte. 
Nu-mi da un trunchi şi două ramuri. Vreau să văd un paltin 
din ăla sănătos, aşa cum apar în reclamele la asigurările 
de sănătate. Ceva masiv. Ce-a mai rămas? 

Vosse aruncă o privire pe transcriere. Avea degete lungi, 
groase, iar pe dosul palmelor îi creşteau fire negre de păr. 

— Înmormântarea, spuse cineva. 

Cara Jannaway stătea în pragul uşii care dădea către 
bucătărie. Avea douăzeci şi şase de ani, era nouă la MI5 şi 

deja se plictisea îngrozitor. Nu anticipase cumplita 
monotonie care venea odată cu faptul că trebuia să 
urmărească aceeaşi ţintă zi de zi, să discute zvonurile cu 
colegii, să mute documente pe calculator, să-şi mintă 
prietenii că lucrează la Ministerul Apărării, să-i mintă pe 
băieţii de pe Tinder şi Bumble că lucrează ca bucătăreasă, 
artistă de make-up sau antrenoare personală. 

— Ce? spuse Vosse. 

— Cineva ar trebui să-l urmărească pe ATLANTIC BIRD 
la înmormântare. Să vadă cu cine stă de vorbă. 

ATLANTIC BIRD era numele de cod al lui Kite. De obicei 
era prescurtat BIRD. 

— Poate că Martha o să găsească o nouă menajeră şi o 
să zboare până la New York. Poate că aş putea sta de 
vorbă cu ea ca să aflu la ce se referea. 

— Prin ce anume? întrebă Tessa. 

Încă privea pe geam şi era doar parţial atentă. 

— „Mai faci ce făceai cândva?” răspunse Cara. Ce-o fi 
vrut să spună prin asta? Oare ce ştie şi ce ne-ar putea 
spune despre trecutul lui Kite? 

Vosse îşi ridică privirea. Îşi găsise o adeptă. Bărbatul 
avea o pată pe una dintre lentilele ochelarilor cu ramă 
groasă. 

— Ai o rochie neagră, Cara? 

— Sigur. 

— O pereche de ochelari de soare? 

— O groază. 

— Bun. Atunci curăţă-i şi ia-ţi o pereche de tocuri. 

Vosse cercetă un şervet de bucătărie nu tocmai curat, 
după care-l aşeză pe pervaz. 

— E ziua ta norocoasă, domnişoară Jannaway. Gata cu 
rânitul de birou. Mergi la o înmormântare. 

Lachlan Kite se trezi în zori, se dădu jos din pat, se 
schimbă într-un şort şi se încălţă cu adidaşi de alergare, 
după care porni pe un traseu de şase kilometri şi jumătate 
în jurul dealurilor care împrejmuiau casa lui din Sussex. 
Vestea morţii lui Xavier îl afectase mai tare decât orice se 
mai întâmplase de când îl pierduse pe Michael Strawson, 
mentorul şi figura lui paternă, din cauza unui cancer la 
ficat care-l năruise în doar câteva luni. Deşi îl văzuse pe 
Xavier doar rareori în ultimii zece ani, Kite se simţea 
responsabil pentru moartea lui. Oricât de ilogică şi lipsită 
de sens era, senzaţia rămânea imposibil de stăpânit. De 
obicei, când bătea potecile din jurul casei şi simţea sub 
picioare pământul moale şi primăvăratic, reuşea să se 
deconecteze de la realitate şi se bucura de un răgaz de la 
problemele sau provocările care puteau să apară odată ce 
se întorcea. Kite alergase de-a lungul întregii sale vieţi de 
adult, în Samara şi Houston, în Brazzaville şi Shanghai, 
tocmai din acest motiv: nu doar ca să rămână în formă şi 
să ardă caloriile de la paste şi bere, dar şi pentru liniştea 
lui interioară, pentru bunăstarea psihologică. 

Azi era diferit, la fel ca în după-amiaza când îl sunase 
Martha. Kite plecase imediat din casă şi alergase 
unsprezece kilometri fără oprire. Cu fiecare pas, în minte îi 
venea o altă amintire cu Xavier. Acalmia dimineţii era 
acalmia răsăritului de la vila familiei Bonnard din Franţa, 
cu treizeci de ani în urmă, când Kite, în vârstă de 18 ani, 
se furişa înapoi în pat după o noapte furată alături de 
Martha şi îl găsea pe Xavier adormit la el în cameră, cu o 
sticlă de Smirnoff răsturnată alături şi având în mână o 
ţigară arsă până la filtru. Soarele care răsărea era 
amintirea lui Ali Eskandarian, care fuma un trabuc în 
grădina casei şi hohotea de râs în timp ce Xavier iar 
pierdea la table în faţa lui. Durerea din plămânii lui Kite 
erau Strawson şi Billy Peele în casa conspirativă din 
Mougins, spionii experţi care-l îndemnau pe Kite să comită 

acte de trădare din ce în ce mai grave împotriva 
prietenului său. Oricât de tare încerca, orice trucuri de 
disciplină mentală încerca să folosească, Lachlan Kite tot 
nu putea să scape de amintiri. li apăreau la fel de clare ca 
nişte filme proiectate pe dealurile din Sussex şi pe cerul 
englezesc. Brusc se simţi prizonierul unei veri din urmă cu 
trei decenii, când viaţa lui şi cea a lui Xavier Bonnard 
fuseseră complet date peste cap de BOX 88. 

Kite alergă spre casă, făcu un duş şi se schimbă într-un 
costum negru de zi, după care vâri în buzunarul sacoului o 
cravată neagră de lână. Acasă avea o singură pereche de 
pantofi negri, care erau murdari şi roşi. Scuipă pe ei şi îi 
şterse cu tricoul leoarcă de transpiraţie pe care-l purtase 
la alergare, după care-i uscă folosindu-se de o batistă 
veche pe care o găsise în buzunarul pantalonilor. 

— Câtă eleganţă, spuse Isobel, sărutându-l pe creştet în 
timp ce trecu pe lângă el pe scări. 

Era deja îmbrăcată, iar sarcina îi era vizibilă sub rochia 
albastră de bumbac. 

— E un truc vechi din armată, răspunse Kite, aducându- 
şi aminte cum tatăl lui lustruia pantofii în cămara din 
hotelul din Scoţia şi spunea poveşti pescăreşti despre un 
sergent ţicnit din Sandhurst. 

— Tu n-ai fost niciodată în armată, nu-i aşa? 

— Tata a fost. L-au dat afară. 

— De ce? Fiindcă avea pantofii murdari? 

— Ceva de genul ăsta. 

Patrick Kite crăpase din cauza băuturii când Kite avea 
unsprezece ani. Când auzi schimbarea din tonul soţului, 
Isobel se întoarse la baza scărilor şi îi zâmbi, privindu-l cu 
o înţelegere tacită pe care o afişa de fiecare dată când se 
loveau de una dintre nenumăratele probleme din trecutul 
lui. Ştia că atunci când venea vorba de tatăl lui Kite, „ceva 
de genul ăsta” putea însemna orice, bătăi, băutură, chiar şi 
dezertare, însă nu insistă asupra amănuntelor. Lunga viaţă 
a lui Kite în lumea serviciilor secrete îi era la fel de 
misterioasă şi ascunsă precum era propriul ei trecut 
pentru el. Se întâlniseră cu şase ani în urmă la o petrecere 

în Stockholm şi se îndrăgostiseră unul de celălalt, încheind 
înţelegerea tacită că trebuiau să evite cât de mult posibil 
să discute despre trecut. Pentru Kite, asta ţinea pur şi 
simplu de interdicţia de a dezvălui informaţii - îi era 
interzis să dezvăluie existenţa BOX 88. Cât despre Isobel, 
existau diverse lucruri din trecut, foşti iubiţi, foste 
identități, trădări şi greşeli, de care-i era ruşine. Avea sens 
ca amândoi să dorească s-o ia de la zero. Isobel fusese 
evaluată şi primise aprobarea să ştie că Lachlan Kite era 
agent secret, teoretic în slujba MI6. Fişierul ei se afla într- 
un calculator din BOX 88, însă Kite nu-l deschisese 
niciodată, atât din respect pentru intimitatea lui Isobel, cât 
şi fiindcă nu voia s-o privească drept o altă sursă sau o altă 
agentă. Îşi clădiseră o viaţă împreună care era separată de 
lumea serviciilor secrete, o viaţă pe care o preţuia la fel ca 
pe copilul care creştea acum în ea. 

— Vrei să mănânci ceva la micul dejun? întrebă Isobel 
din bucătărie. 

— Nu-ţi face griji, răspunse Kite, intrând câteva clipe 
mai târziu. O să-mi iau ceva din tren. Du-te la serviciu, 
altfel întârzii. 

— Sigur? 

— Sigur. 

Rămase în spatele ei şi o sărută pe ceafă, în acelaşi timp 
punându-i mâna pe burtă. 

— Rambo tocmai a dat din picior, zise Isobel. L-ai ratat. 

— Serios? 

Prefăcându-se supărat, Kite căzu în genunchi şi îşi lipi 
urechea de burta lui Isobel. Se întoarse ca să i se adreseze 
copilului nenăscut. 

— Alo? Eşti acolo? Fă-o din nou! 

Isobel râse din nou în timp ce Kite se ridică şi luă un 
măr dintr-un bol. Femeia se uită mai departe la burta ei şi 
continuă să vorbească: 

— Tăticul tău e nebun. Dar arată foarte sexy în costumul 
lui. 

— Mi-am croit întreaga viaţă aşa încât să nu fie nevoie 
să port aşa ceva, spuse Kite. 

Se cuprinse cu braţele de parcă ar fi fost într-o cămaşă 
de forţă. Scoase din frigider o cutie de suc de grepfrut şi o 
aşeză pe bufet. 

— Cum a fost la alergare? întrebă Isobel. 

a Ciudat. 

În timp ce turnă sucul în pahar şi muşcă din măr, Kite se 
gândi iarăşi la Strawson şi Eskandarian, la vara aceea 
dintr-un trecut îndepărtat, din Franța. 

— Oricare ar fi opusul lui zen, aşa mă simt. E din cauza 
înmormântării. Nu mă pot obişnui cu ideea că Xav nu mai 
e. 

— Nu mi-ai spus prea multe despre el, răspunse Isobel 
în timp ce-şi lua cheile de la maşină. Ați fost colegi de 
şcoală? 

_ — Da. Multă vreme mi-a fost cel mai apropiat prieten. 
Incă era pe când am fost recrutat. 

— Ok. 

În mod normal, aici s-ar fi încheiat conversaţia, însă Kite 
voia să-i spună lui Isobel măcar ceva despre relaţia lor. 

— Natura profesiei mele m-a îndepărtat de el. Xav a 
mers la facultate, iar eu călătoream mult pe la douăzeci şi 
ceva de ani. Au început să-i placă orgiile, să ia Ecstasy, 
toate chestiile generaţiei X. La fel ca mulţi dintre băieţii 
mai bogaţi din Eton, avea un cont gras. A primit jumătate 
de milion când a împlinit douăzeci şi unu de ani, un 
apartament în Chelsea şi un Porsche pe locul de parcare al 
locatarilor. Nu trebuia să lucreze sau să se afirme. Doar 
voia să se distreze. Era razna şi trăia viaţa la maximum. 
Lumea adora să fie prin preajma lui. De la optsprezece ani 
încolo a fost practic un dependent de droguri care-şi 
cheltuia cea mai mare parte din bani pe cocaină, votcă, 
petreceri, orice putea să-l facă să uite de durere. Niciunul 
dintre noi n-a fost îndeajuns de înţelept încât să-l convingă 
să se lase. Se distra prea tare. 

Kite nu spunea tot adevărul. O privea pe femeia pe care 
o iubea, încerca să-i explice ce se întâmplase, dar nu-i 
spunea nişte lucruri esenţiale. Să-i povestească viaţa lui 
Xavier Bonnard însemna să povestească despre tatăl lui 

Xavier, Luc, şi despre Ali Eskandarian, afaceristul iranian 
care intervenise între ei. Kite nu putea şi nu voia să facă 
asta fiindcă informaţiile ţineau de BOX 88. Totul era în 
dosare. Într-o bună zi, când o să fie bătrâni şi cărunţi şi o 
să dea din cap lângă foc, urma să-i spună tot lui Isobel. 
Uneori îşi dorea să-i spună totul despre el. Alteori voia să 
nu mai vorbească niciodată despre trecut. 

— Pare să fi fost un băiat de bani gata tipic care şi-a 
distrus viaţa. 

— Cu siguranţă că a fost asta. 

— Prea mulţi bani, prea puţină dragoste. 

— Exact. 

— Şcoala aia, spuse Isobel pe un ton exasperat. Jumate 
Hogwarts, jumate Colditz. Cum a numit-o jurnalistul ăla 
din The Guardian? „Un drog de iniţiere pentru cei din 
Bullingdon?”. De ce-şi trimit britanicii copiii în locurile 
astea? 

— Şi eu mă tot întrebam acelaşi lucru de treizeci de ani. 

— Rambo n-o să meargă acolo în niciun caz. Nici 
poveste. 

Privirile li se întâlniră. Deşi tatăl ei era american, Isobel 
se născuse şi crescuse în Suedia, unde numai copiii de 
diplomaţi şi cei din familia regală mergeau la şcoli 
exclusiviste. 

— Pot să vin cu tine azi dacă o să-ţi fie greu, spuse ea. 

Kite îi atinse chipul. 

— Eşti drăguță. Nu-i nevoie. Ai de lucru. 

— Când ajungi acasă? 

Înmormântarea era la ora unsprezece. Kite trebuia să 
ajungă la galeria din Mayfair la patru, unde dealerul lui 
avea un Riopelle la care voia să arunce o privire. Dacă 
trenul de Eastbourne urma să ajungă la timp, avea destul 
timp cât să ajungă acasă pentru cină. 

— Opt? răspunse Kite. N-ar trebui să ajung mai târziu de 
atât. Dacă apare ceva, te sun. 

2 Club exclusiv bărbătesc de la Oxford, nerecunoscut oficial de 
Universitate, celebru pentru averea membrilor și pentru actele de 
vandalism (n. red.). 

Robert Vosse dăduse ordine ca nimeni să nu se atingă de 
locuinţa lui Kite. 

— Nicio maşină, dubă, dronă sau bicicletă nu se apropie 
la mai puţin de un kilometru de casă. Dacă ne apropiem 
prea mult pe jos, Kite o să-şi dea seama imediat. Dacă-i 
urmărim maşina mai mult de trei kilometri, am putea la fel 
de bine să punem nişte abţibilduri pe faruri pe care să 
scrie „MI5 te urmăreşte”. Dacă Lachlan Kite are cel puţin 
jumătate din experienţa şi priceperea pe care credem c-o 
are, o să observe o cameră sau un microfon mai repede 
decât mi-a făcut Matt ceaiul de dimineaţă. 

Vosse le vorbea agenţilor strânşi în apartamentul 
conspirativ din Acton. Era marţi după-amiază. Işi 
petrecuseră ziua trecând în revistă diferitele informaţii pe 
care echipa le aflase despre familia Bonnard şi Martha 
Raine. 

— E puţin probabil ca Lachlan Kite să înceapă să turuie 
despre BOX 88 în faţa soţiei lui însărcinate, spuse Vosse, 
iar Matt Tomkins aprobă din cap. Are treizeci şi trei de ani 
de experienţă în domeniul ăsta. Are secretele şi discreţia 
impregnate în toată fiinţa. Dacă un om ca ăsta se prinde că 
i-am plantat chestii în cuib, dispare în secunda doi. Il 
lăsăm să iasă la alergat în tihnă, să-şi mănânce în pace 
prânzul la The Dog and Duck. Numai înmormântarea ne 
interesează. Cara o să-l vâre în buzunarul ei, nu-i aşa, 


dragă? 

Lucrurile nu decurseră chiar aşa. 

Ca măsură de precauţie, în ziua înmormântării, Vosse 
aşeză o echipă de doi agenţi în civil în faţa gării Lewes 
într-un Vauxhall Astra. Agentul Kieran Dean îl urmărea pe 
Kite prin metroul londonez, în vreme ce Tessa Swinburn 
merse înainte cu maşina şi se urcă în acelaşi tren la 
Hayward's Heath douăzeci de minute mai târziu. Dean 
cobori şi luă Opelul Astra, în vreme ce Swinburn se aşeză 

în vagon lângă Kite şi îl urmări până la gara Victoria. După 
ce cumpără o pain au chocolat şi un espresso dublu sub 
privirea atentă a lui Matt Tomkins, BIRD fu văzut urcându- 
se într-un tren de pe linia District care ducea spre South 
Kensington. Când se făcuse ora unsprezece, Lachlan Kite 
era deja în faţa clădirii Brompton Oratory şi era înconjurat 
de crema elitei europene într-o dimineaţă rece de martie 
binecuvântată cu un cer albastru. Cu ochelari de soare 
Nina Ricci şi îmbrăcată cu un palton negru (ambele luate 
de la TK Maxx şi decontate), Cara Jannaway se apropie de 
cei prezenţi dinspre Harrods. In timp ce o privea 
nemulţumit dintr-o patiserie de vizavi, Matt Tomkins îi 
spuse la telefon lui Vosse că Jannaway cu siguranţă se 
potrivea în peisaj, însă era „prea înaltă şi ieşea prea mult 
în evidenţă pentru a fi eficientă în operaţiunea ei de 
urmărire”. 

— Crezi? 

Vosse avea un al şaselea simţ atât pentru linguşeala 
tinerilor agenţi ambiţioşi, precum şi pentru răutăţi atent 
mascate la adresa colegilor. li plăcea Cara, o plăcuse 
dintotdeauna, şi nu voia să audă cum lumea o vorbeşte de 
rău, mai ales dacă nu era prezentă ca să se poată apăra. 
Vosse ştiuse încă din prima zi că Matt Tomkins era un om 
de tot rahatul şi cu un orgoliu cât casa, mânat de o 
tenacitate şi o ambiţie incomensurabile. Astfel de trăsături 
erau folositoare oricărei echipe, însă spera ca Tomkins să 
fie îndeajuns de deştept încât să ştie când să vorbească şi 
când să tacă. 

— Pur şi simplu am impresia că parcă prea atrage 
atenţia, răspunse Matt. Trebuie să stea de vorbă cu cineva, 
domnule. Trebuie să se piardă în mulţime. 

— Se descurcă ea, zise Voss, după care închise. 

Kite se lăsase de țigări când împlinise patruzeci de ani, 
iar acum mai fuma numai când trebuia să-şi între în rol. În 
timp ce stătea printre cei prezenți la înmormântare pe 
treptele de la Brompton Oratory, simţi miros de ţigară în 
aerul dimineţii şi se îndreptă spre locul de unde venea 

acesta. 

— Mai ai din întâmplare vreuna? 

Bărbatul care fuma avea cel puţin doi metri înălţime şi o 
ditamai barba. Kite nu-l recunoscu, deşi văzuse mai mulţi 
prieteni şi foşti colegi de-ai lui Xavier în mulţime. 

— Sigur. 

Avea accent american, iar Kite nu recunoscu marca de 
ţigări. Din fericire, pachetul n-avea pe el nicio imagine 
îngrozitoare cu bebeluşi conectaţi la ventilatoare sau cu 
plămâni şi gâturi decimate de cancer. Kite trase adânc în 
piept. 

— Mulţam. Aveam nevoie de asta. 

— Şi eu. E o zi urâtă. Il ştiai pe Xav de mult? 

— De la treisprezece ani. Am fost colegi la şcoală. 

— Unde, la locul ăla faimos? Eton? Unde studenţii umblă 
în frac, de parcă-s îmbrăcaţi tot timpul ca pentru nuntă? 

— Fix ăla. 

— Cincizeci şi şase de prim-miniştri doar până acum? 
Toţi prinții şi regii Angliei din 1066 încoace? 

— Sunt destul de sigur că Prinţul Charles a mers la 
Gordonstoun şi nu i-a plăcut deloc, dar altminteri ai 
dreptate. 

Americanul se abţinu să nu zâmbească larg, de parcă ar 
fi fost de prost gust să fie văzut distrându-se la o 
înmormântare. 

— Dar tu? întrebă Kite. Tu de unde-l ştiai pe Xavier? 

— De la AA, răspunse americanul şi îi urmări reacţia lui 
Kite. Am stat la pârnaie prin Arizona. După aia am stat pe 
sec în Africa de Sud. Am fost la întâlniri în Londra, New 
York, Paris. Eram ca un soi de spectacol ambulant în doi. 
Ar trebui să ne pună o placă din aia albastră în Priory. 

Kite se gândi că aşa se explicau ţigările fără poze. Le 
cumpărase la cartuş în duty-free la Capetown sau Phoenix. 

— V-aţi mai văzut de curând? întrebă Kite. 

Americanul clătină din cap. 

— Acum vreun an sau ceva de genul ăsta. Am întâlnit o 
fată şi m-am mutat înapoi. Xav a cam dispărut, aşa cum 
făcea el mereu. Dar nu cred deloc că s-a sinucis. Cineva cu 

atâta poftă de viaţă n-ar face aşa ceva. Trebuie să fi fost o 
moarte accidentală. Dar tu? 

— Eu nu mă mai văzusem cu el de multă vreme. 

Kite aruncă o privire prin mulţimea care se aduna, la 
mahării cu nasul pe sus şi la persoanele îndurerate, parcă 
frânte în două. Era convins că prietenul său îşi luase viaţa, 
dar nu voia să dezbată această teorie cu un străin care ştia 
de la terapie nişte lucruri despre Xavier pe care nici Kite 
însuşi nu le aflase vreodată. La un moment dat avea să afle 
adevărul, dar nu azi. O femeie înaltă, îmbrăcată într-un 
palton lung şi negru, se apropia de biserică. Alături de ea 
păşea un bărbat scund şi rotofei îmbrăcat într-un costum 
cu dungi. Kite fu cuprins de un val de iritare când realiză 
că era Cosmo de Paul. De la Eton la Edinburgh, din MI6 
până la Royal Dutch Shell, de Paul fusese o prezenţă 
malignă în viaţa lui Kite şi un veşnic ghimpe în coastă 
pentru BOX 88. Kite se îndoia că de Paul petrecuse mai 
mult de cincisprezece minute alături de Xavier de când 
intraseră în secolul XXI. Faptul că venise la 
înmormântarea lui Xavier Bonnard demonstra doar că 
punea mai mult preţ pe ocazia de a intra în vorbă cu lumea 
decât pe prietenia lui cu decedatul. 

— Cine-i tipa? întrebă americanul. 

Arătă înspre femeia înaltă îmbrăcată în paltonul negru. 
Purta o pereche de ochelari Jackie O uriaşi prin care 
atrăgea atenţia celor din jur asupra tristeţii ei, dar părea 
în acelaşi timp inabordabilă. Dacă era cea mai recentă 
soţie sau amantă a lui de Paul, Kite îi transmitea 
condoleanţe. Dacă era vreo prietenă de-a lui Xavier, era 
pentru prima oară când o vedea. 

— Habar n-am, răspunse Lachland. Hai să intrăm. 
Mulţam pentru ţigară. 

— Stai liniştit. 


x 


Cara hotărâse împreună cu Vosse că trebuia să joace 
rolul unei prietene din Cape Town care ajunsese să-l 
cunoască pe „Xav” pe când stăteau la dezintoxicare într-o 
clinică din Golful Plettenberg. Tessa Swinburn descoperise 

că Bonnard stătuse de două ori în nişte centre de 
reabilitare din Africa de Sud, cel mai recent în 
Mpumalanga. Era plauzibil s-o fi cunoscut pe „Emma”, o 
profesoară de engleză din estul Londrei, pe când trecea 
prin Cape Town. Cara spera că era de ajuns doar să 
menţioneze lupta lui Bonnard cu drogurile şi cu alcoolul ca 
să-i facă pe ceilalţi să nu pună prea multe întrebări. 

Fireşte, era conştientă că Xavier fusese la Eton, un loc 
despre care ştia doar că-i instruise pe ultimii trei 
politicieni conservatori care produseseră atâtea pagube 
vieţii publice din Marea Britanie în urmă cu un deceniu. 
Când privea în jur, vedea bărbaţi între patruzeci şi 
cincizeci de ani despre care bănuia că erau de-o seamă cu 
Bonnard. Unii dintre ei purtau inele şi cămăşi Thomas Pink 
şi arătau ca nişte conservatori convinşi care jinduiau la 
vremurile idilice ale Bătăliei de la Agincourt şi Joan Hunter 
Dunn. Alţii nu păreau prea diferiţi de bărbaţii de vârstă 
mijlocie şterşi şi nevinovaţi care bântuiau pe coridoarele şi 
prin sălile de conferinţă de la Thames House? şi Vauxhall 
Cross. Cara nu  înţelesese niciodată prejudecata 
britanicilor împotriva băieţilor care mergeau la şcoli de 
elită. Nu era tocmai vina lor că la vârsta de opt ani părinţii 
lor consideraseră că e o idee bună să-i trimită la şcoală 
doar cu un sufertaş şi o vestuţă. Deoarece crescuse într-o 
familie din Ipswich cu doi părinţi şi cu doi fraţi, mersese la 
şcoala de stat şi în weekenduri se distrase la petreceri la 
Gianluca Vacchi, Cărei i se părea că cinci ani la Eton sună 
ca o condamnare la închisoare. 

— Salutare. 

Privi în jos. I se prezenta un bărbat scund, care părea 
plin de el şi vorbea cu un accent foarte studiat. 

— Bună, răspunse Cara. 

— Pari puţin pierdută. 

Dacă n-ar fi existat decât un singur lucru pe lume care 
să-i provoace Carei Jannaway o aversiune faţă de foştii 
elevi de bani gata care fuseseră la şcoli de lux şi 


3 Sediul MI5 (n. red.). 
+ Sediul SIS (n. red.). 

considerau că li se cuvine tot, acela ar fi fost momentul în 
care individul ăsta dubios i-a spus că pare „pierdută”. 

— Sunt bine. Tocmai voiam să intru. 

— Şi eu, răspunse bărbatul. Mă numesc Cosmo. Cosmo 
de Paul. 

— Emma. 

Îşi strânseră mâinile. Era o înscenare? Oare Lachlan 
Kite începuse să aibă bănuieli şi îl trimisese ca s-o verifice? 

— Ai fost prietenă cu el? Îi eşti rudă? 

— Prietenă, răspunse Cara. 

Era bucuroasă că avea ochelarii de soare în timp ce se 
uita după BIRD. Nu reuşise să-l zărească prin mulțimile 
care se apropiau de clădirea Brompton Oratory şi se 
întrebă dacă nu cumva era cu doi paşi în faţa ei din toate 
punctele de vedere. 

— Tu? 

— Am fost coleg cu Xavier. 

— Unde asta, la Eton? 

— Exact. 

— Ah. Bravo ţie. 

Cara se pomeni mergând alături de Cosmo şi vorbind 
nimicuri despre Londra şi vreme. Se bucura că scăpase de 
monotonia insuportabilă de la apartamentul din Acton, dar 
nu-i convenea că un străin se lipise de ea în acest fel. 
Auzise că pe la înmormântări un anumit gen de bărbaţi 
vânau un anumit gen de femei, în speranţa de a aduce 
isteria şi durerea în dormitor. Dacă piticania asta cu nasul 
pe sus şi costumul lui cu dungi încerca ceva, avea să-l bage 
cu capul în baptisteriu. 

— Eşti singură? întrebă de Paul. 

— Da. Nu ştiu pe nimeni de aici. Am venit doar pentru 
Xavier. 

Peste tot în jurul ei, bărbaţi şi femei de vârstă mijlocie 
purtând paltoane şi eşarfe se îmbrăţişau, recunoşteau 
chipurile de odinioară şi dădeau din cap respectuos, de 
parcă înmormântarea lui Xavier Bonnard nu era pur şi 
simplu un eveniment de mare solemnitate, ci şi un fel de 
reuniune a unei generaţii care făcuse şcoala la St. Paul, 

Roedan şi Oxbridge şi ale căror drumuri se despărţiseră cu 
vreo treizeci de ani mai înainte doar ca să fie aduse 
laolaltă de moartea bruscă şi tragică a unui prieten comun. 
La fel ca la nunțile cu pretenţii, la care mai ajunsese Cara, 
nişte uşieri cu maniere impecabile, îmbrăcaţi în frac, 
împărțeau programe şi îi conduceau pe invitaţii mai în 
vârstă către locurile lor. Carei i se păru că-şi poate da 
seama care dintre ei erau foştii dependenţi şi petrecăreţi: 
cei cu părul vâlvoi şi cu sclipirea de Peter Pan în ochi, cu 
costumele de tweed de mâna a doua şi şosetele cu model 
care voiau să atragă atenţia. Asta era problema cu drogaţii 
din clasa înstărită: aveau destui bani cât să nu se oprească 
niciodată. Dacă deveneai dependent de heroină în Ipswich, 
erau şanse mari să mori. Dacă ajungeai dependent de 
cocaină pe banii dintr-un cont gras de la Eton, îţi permiteai 
s-o iei de la capăt de îndată ce mami şi tati te scoteau de la 
dezintoxicare. 

— Cum l-ai cunoscut pe Xavier? întrebă de Paul în timp 
ce lua un program de la un bărbat chipeş, de vreo douăzeci 
de ani, care parcă fusese luat de pe platourile de filmare 
de la Patru nunți şi o înmormântare. 

— În Africa de Sud, răspunse Cara. 

— Înţeleg, răspunse Cosmo, pricepând aluzia. 

Un alt participant trecu pe lângă de Paul şi îl atinse pe 
spate, murmurând doar „Cosmo” înainte să ia loc în 
strană. Cara îi spuse lui de Paul că ar prefera să rămână 
singură „în aceste momente dificile” şi se bucură să-l vadă 
că înţelege. 

— Desigur. Mă bucur că te-am cunoscut. 

— Asemenea, răspunse Cara, după care plecă repede. 

Era copleşită de opulenţa bisericii. Cercetările 'Tessei în 
privinţa familiei Bonnard scoseseră la iveală că Rosamund, 
mama lui Xavier, era fiica unui duce a cărui familie se 
părea că deținuse, cel puţin la un moment dat, tot 
pământul dintre Cambridge şi Northampton. Poate că era 
nevoie de o astfel de patalama ca să poţi închiria toată 
clădirea Brompton Oratory pentru o înmormântare din 
mijlocul săptămânii. Cu siguranţă că biserica avea să se 

umple pe trei sferturi. Deja erau cel puţin patru sute de 
persoane care ocupaseră stranele şi mai erau încă mulţi 
alţii care se strângeau la intrare. Cara se opri la jumătatea 
culoarului şi se întoarse ca să-l găsească din priviri pe 
Kite. Spre surprinderea ei, îl văzu imediat. Stătea la doar 
trei metri de ea, sub o sculptură care-l înfăţişa pe Sfântul 
Matei. Era prima oară când vreun membru al echipei 
ajunsese atât de aproape de BIRD. Cara rămase surprinsă 
de cât de uşor îl recunoscu din poze: părul închis la 
culoare, puţin cărunt la tâmple, ochii albaştri şi înguşti, 
care reflectau lumina care intra pe un geam din faţada 
sudică, un chip neutru, indescifrabil, dar care avea o 
uşoară tentă glumeaţă datorită ridurilor din jurul gurii. Nu 
era un bărbat tocmai chipeş, dar ieşea în evidenţă şi era cu 
siguranţă atrăgător. Carei îi plăcea să compare oamenii cu 
animalele. Dacă Robert Vosse era o bovină lentă şi 
cumsecade, Matt Tomkins era un vultur care survola în 
căutarea cadavrelor. Dacă de Paul era o nevăstuică 
vicleană şi oportunistă, Lachlan Kite nu era o pasăre, aşa 
cum spunea numele lui de cod, ci mai degrabă un leopard 
zvelt şi solitar care stă la pândă. 

Cara se aşeză la capătul liber al unei strane, îşi scoase 
ochelarii de soare, după care îşi scoase imediat mobilul. 

E aici, îi scrise lui Vosse. Îşi ridică privirea spre Kite în 
timp ce apăsă din greşeală pe „Send” prea devreme pe 
WhatsApp. Spre groaza ei, îşi dădu seama că Lachlan Kite 
se uita fix la ea. Cara reveni la mesaj. Inima îi bătea atât 
de tare, încât telefonul începuse să-i tremure în mână. 

Costum gri închis, pe comandă. Slab. 1,80 înălţime. Pare 
să fie singur. 

Ceremonia trebuia să înceapă în cinci minute. Cara 
hotări să-i întoarcă privirea lui Kite. Dacă reuşea să 
stabilească o conexiune cu el, oricât de scurtă, era mai 
probabil să stea de vorbă cu ea după înmormântare. În 
viziunea lui Vosse, asta era Sfântul Graal: să intre pe sub 
pielea lui BIRD şi să cultive o relaţie cu el. 

Işi puse telefonul înapoi în buzunarul hainei şi deveni 
sobră, însă când se întoarse ca să privească din nou spre 

statuia Sfântului Matei, Kite dispăruse. 


X*k 


În timp ce intra în biserică, Lachlan Kite o zări deodată 
pe Martha vorbind cu un grup de prieteni de la facultate la 
jumătatea stranei. Nu se aşteptase ca ea să vină de la New 
York. Inima începu să-i bată mai tare în timp ce femeia se 
întoarse, moment în care-şi dădu seama de greşeala lui. 
Fusese doar o iluzie optică. Dorinţa de a o vedea, de care 
Kite nu fusese tocmai conştient, îi zăpăcise simţurile 
pentru o clipă. 

În timp ce se uita la măreţul tavan boltit, grandoarea 
clădirii îi amintea de marea capelă de la Eton, o opulenţă 
la o scară pe care Kite n-o mai experimentase până atunci, 
la vârsta de treisprezece ani, pe vremea când era un băiat 
confuz, venit din sălbăticiile Scoției spre finalul verii din 
1984, îmbrăcat într-un costum care-i venea prost. Acel 
prim an la noua şcoală îl aruncase într-o lume a 
privilegiului şi bogăției pe care la început se chinuise s-o 
accepte. După aproape treizeci şi cinci de ani, jumătate 
dintre cei prezenţi îi erau colegi de pe atunci sau prieteni 
de-ai lui Xavier pe care Kite şi-i amintea din anii '90. Anii 
care trecuseră îşi cam lăsaseră amprenta pe cei mai mulţi 
dintre ei. Kite era binecuvântat cu o memorie fotografică, 
însă pe unii abia dacă-i recunoştea. Ochii le rămăseseră ca 
odinioară, însă trăsăturile, la fel ca ale lui, fuseseră 
asaltate de trecerea timpului. Peste tot pe unde se uita, 
Kite vedea piele lăsată, păr cărunt şi subţire, trupuri 
schimbate de vârstă şi grăsime. Spre stânga lui, Leander 
Saltash, cândva un jucător de cricket zvelt şi agresiv, era 
acum un regizor TV cocoşat care câştigase un premiu 
BAFTA. În dreapta, un bărbat pe care-l ţinea minte drept 
micul şi acneicul Henry Urlwin se transformase într-o 
trestie de un metru optzeci, cu barbă căruntă. Până şi 
Cosmo de Paul, creatura care-şi ducea veacul făcând yoga 
şi umblând pe la coafor, părea cam palid şi uşor 
supraponderal, de parcă nicio vitamină şi niciun 
antrenament nu puteau da înapoi inevitabilul declin care 
venea odată cu vârsta de mijloc. 


e 35» 


— Spune-mi. Am tras şase gloanţe sau doar cinci? 

Kite simţi două degete înfipte în spate şi o mână pe 
umăr. Era un glas pe care nu-l mai auzise de ani întregi, un 
glas pe care de fapt îşi dorise să nu-l mai audă niciodată. 
Glasul lui Christopher Towey. 

— Chris. Ce mai faci? 

Cu mulţi ani înainte, la Eton, Towey urmărise obsesiv 
filmele lui Clint Eastwood, citând la nesfârşit din seria 
Harry Callaghan oricui îl asculta. De fiecare dată când îl 
vedea, Towey făcea aceeaşi glumă. Reacţionă la fel la 
întrebarea lui Kite. 

— Ei bine, Lachlan, ca să-ţi spun adevărul, în toată 
agitația asta nici eu nu mai ştiu. 

Kite avea o stare proastă şi n-avea chef de aşa ceva. Se 
gândea la Martha şi la Xavier. Nu recunoscu replica şi 
zâmbi pe cât putu. Spera că puteau trece de Dirty Harry şi 
Întoarcerea Inspectorului Harry şi să discute ca nişte 
adulţi. 

— Mă bucur să te văd. 

— Şi eu mă bucur să te văd, prietene, răspunse Towey. 
lisuse, nu-i aşa că toată lumea pare a dracu' de 
îmbătrânită? 

— Foarte. 

— Vârsta ne-a veştejit, zise Towey. 

Cu dezamăgire, Kite îşi aminti că studiaseră împreună 
Antoniu şi Cleopatra pentru examene. De-atunci, Towey 
rămăsese prizonier în sala de clasă, un bărbat de patruzeci 
şi opt de ani blocat pentru totdeauna în vremurile şcolii. 

— Obişnuinţa ne-a stins veşnic schimbătorul farmec. 

— Nu-i atât de rău, se simţi Kite obligat să spună. 

Brusc, îşi dorea să-i fi acceptat oferta lui Isobel de a-l 
însoţi. 

— Lumea probabil că e mai fericită acum decât în urmă 
cu douăzeci de ani. Sunt multe avantaje când nu mai eşti 
tânăr. Ai mai puţine alegeri, e mai puţină presiune pe 
umerii tăi. Arăţi grozav, Chris. Cum e viaţa de bărbat 
însurat? 

— Acum e viaţa de bărbat divorţat. 

— Îmi pare rău să aud asta. 

— Să nu-ţi pară. Mi-o trag ca un nebun. E cel mai bine 
păstrat secret din Londra. Dacă eşti un bărbat de vârstă 
mijlocie cu portofelul cât de cât aranjat, un paşaport 
britanic şi nişte gel de duş, are balta peşte. Fete din 
Polonia, Brazilia, Uzbekistan... Uneori abia de pot merge. 

— Bine de ştiut. 

— Şi cu ce te-ai mai ocupat în ultimul timp? Ultima oară 
când ne-am văzut, lucrai în Mayfair. Industria petrolului 
sau cam aşa ceva. 

— Exact. 

La scurtă vreme după Atacurile de la 11 septembrie, 
BOX 88 fusese trecut în rezervă. Kite îşi luase o pauză 
lungă, apoi lucrase în industria petrolului pentru o 
companie privată care finanța cercetări exploratorii în 
Africa. 

— Incă te ocupi cu asta? 

— Încă mă ocup cu asta, răspunse Kite. 

Era o minciună, desigur. Kite şi Jean Lorenzo, omologul 
lui din Statele Unite, reactivaseră BOX 88 în 2016. Una 
dintre ultimele hotărâri ale lui Barack Obama ca 
preşedinte fusese să aprobe pentru serviciile secrete nişte 
bugete de peste 90 de miliarde de dolari, iar 7% din 
acestea erau direcționate spre „Intervenţii externe”, un 
eufemism pentru BOX 88. Acum, Kite era directorul 
operaţiunilor europene şi lucra la sediul agenţiei, în 
Canary Wharf. 

— Să-ţi spun cine crede că eşti un om al misterelor. Îl 
mai ştii pe Bill Begley? Mereu a avut impresia că eşti 
spion. 

Kite trăise atât de mult cu vieţile triple din lumea 
serviciilor secrete, fără să se aşeze vreodată la locul lui, 
mereu făcându-şi bagajele şi mergând mai departe, azi 
lucrând în Londra, mâine în Damasc, încât uneori lumea îi 
spusese chiar în faţă că e spion. Pentru astfel de cazuri 
avea un răspuns îndelung exersat pe care-l folosi şi pentru 
Towey. 

— Mărturisesc! spuse Kite ridicându-şi mâinile de parcă 

se preda. Aduceţi cătuşele! 

Nefiind vreodată cel mai strălucit de la Eton, Towey 
păru nedumerit. 

— Ca să-ţi spun sincer, acum îmi doresc să fi urmat o 
asemenea cale, adăugă Kite. Ar fi fost mult mai interesantă 
decât chestiile de care m-am ocupat în ultimii zece ani. 
Dar, din câte înţeleg, nu se câştigă prea bine. Ministerul 
de Externe e foarte scârţar. Tu eşti tot în City? 

Towey confirmă că, într-adevăr, „făcea investiţii în 
numele anumitor clienţi”, însă după puţin timp se angrenă 
într-o conversaţie cu un cuplu căsătorit pe care Kite nu-i 
cunoştea. Profită de ocazie ca să plece. În timp ce mergea 
pe culoar, copiii lui Xavier, Olivier şi Brigitte, trecură prin 
faţa lui. Kite nu-i mai văzuse de ani buni şi rămase şocat de 
cât de tare semăna Olivier cu tatăl lui. Avea impresia că 
prin faţa lui trecuse Xavier de la vârsta de 17 ani şi că 
acesta nu-l recunoscuse. Alături, Kite zări un diplomat 
francez în vârstă care stătea de vorbă cu un membru al 
familiei Bonnard. Kite ştia că MI6 îi recrutase adjunctul 
din Brussels ca parte din atacul amplu al serviciilor secrete 
împotriva oficialităților Uniunii Europene în timpul crizei 
Brexit. Două strane mai încolo era Lena, soţia lui Xavier. 
Suferea de multă vreme, fiind ea însăşi o fostă dependentă 
de heroină. Femeia îl salută pe Kite când el se aşeză. Kite 
îi trimisese o scrisoare în care-şi exprima condoleanţele la 
câteva ore după apelul Marthei, dar după reacţia ei nu 
reuşea să-şi dea seama dacă o citise. Ridică o mână ca s-o 
salute, iar Lena dădu din cap. Părea zdrobită. 

Adunarea se cufundă într-o tăcere bruscă întreruptă 
doar de orgă. Kite simţi că e urmărit. Îşi ridică privirea şi o 
zări pe femeia pe care o văzuse mergând cu de Paul 
uitându-se la el. Era în continuare îmbrăcată cu paltonul 
negru, iar pe nas avea perechea de ochelari de soare 
imenşi. Oare-l recunoscuse? Tânăra se aşeză şi începu să 
tasteze pe mobil. 

— Lachlan? 

Jacqui, sora mai mică a lui Xavier, îi făcu semn de la o 
oarecare distanță. Femeia în paltonul lung îşi scoase 

ochelarii de soare şi îl privi din nou pe Kite. Nu-i mai 
văzuse chipul până atunci. Avea undeva spre treizeci de 
ani, era atrăgătoare şi părea atentă la ce se întâmplă în 
jur. Kite se întrebă unde dispăruse de Paul. 

— Stai de vorbă cu vameşul? întrebă Jacqui. 

Femeia se apropie de el şi cei doi se îmbrăţişară. Kite îi 
simţi obrazul umezit de lacrimi când se sărutară. 

— Poftim? 

— Sfântul Matei, răspunse Jacqui. Stai sub statuia lui. A 
fost vameş. lar acum, ia te uită: Biserica Catolică vinde 
lumânări la cincizeci de pence bucata. 

Femeia făcu semn spre o cutie de lumânări de alături. 
Părea neobişnuit de nervoasă şi agitată. Kite bănui că 
luase Valium şi calmante la greu. 

— Îmi pare aşa de rău de Xav, spuse Lachlan, fiind 
conştient că nu putea să spună sau să facă nimic care să 
schimbe lucrurile. Mi-ai primit scrisoarea? 

— Da, am primit o. A fost foarte drăguţ din partea ta că 
mi-ai scris. Nimeni nu-l cunoştea pe Xavier ca tine, 
Lachlan. 

Remarca nu făcu altceva decât să-i stârnească acelaşi 
sentiment de vinovăţie care-l urmărise pe Kite de când 
primise apelul Marthei. Resimţea sinuciderea prietenului 
său ca pe nişte unghii care tot zgâriau pe tabla conştiinţei 
lui. Îşi dorea să scape de sentimentul de vinovăţie, dar nu 
reuşea să se descotorosească de impresia că ceea ce se 
întâmplase în 1989 modelase întreg parcursul otrăvit al 
vieţii lui Xavier. 

— Un prieten mai bun l-ar fi protejat, spuse Kite. 

— Nimeni nu poate salva pe nimeni, răspunse Jacqui. 
Xav era singurul care-l putea proteja pe Xav. 

— Poate că da. 

Ceremonia tocmai urma să înceapă. Jacqui îi dădu de 
înţeles că trebuia să se întoarcă la locul ei, aşa că îşi luară 
rămas-bun. Kite se apropie de mijlocul bisericii, iar Jacqui 
se alătură familiei ei în faţă. La câteva scaune mai încolo 
era Richard Duff-Surtees, un vechi elev de la Eton de o 
aroganță şi un sadism covârşitoare, care îi spusese lui Kite 

că e „plebeu” şi îl scuipase în prima săptămână de şcoală. 
Optsprezece luni mai târziu, având mai bine de 
cincisprezece centimetri şi vreo douăzeci de kilograme în 
plus faţă de el, Kite îl dărâmase cu un croşeu de dreapta 
pe terenul de rugby şi fusese ameninţat cu exmatricularea 
pentru această realizare. Duff-Surtees îl zări în timp ce se 
cânta Abide with Me şi îşi întoarse repede privirea. Acela 
rămase singurul moment satisfăcător din timpul orei 
sfâşietoare de lacrimi şi amintiri. Familia ceruse o slujbă 
clasică, aşa că, spre frustrarea lui Kite, mare parte din 
ceremonie se desfăşură în latină. Agnostic încă de mic, nu 
suporta vrăjeala ritualurilor catolice şi simţea că Xavier ar 
fi preferat ceva mai vesel şi mult mai puţin încărcat. Oare 
de ce atunci când se confruntau cu emoţiile puternice de 
orice fel clasele de sus se puneau la adăpost în spatele 
ceremonialurilor şi nu-şi arătau sentimentele? Kite era 
total de acord cu stoicismul, însă nu se îndoia că 
Rosamund Bonnard şi prietenii ei falşi ar fi deplâns mult 
mai uşor un Jack Russell sau un labrador decât moartea 
copilului lor. 

În timp ce cânta ultimul imn, inevitabilul Jerusalem, Kite 
privi prin biserică şi hotări să nu mai stea şi la priveghi. 
Mai bine vâra douăzeci de lire în cutia de donaţii şi îşi lua 
tălpăşiţa decât să mai audă vreo replică de-a lui Clint 
Eastwood din gura lui Chris Towey sau, mai rău, să aibă 
parte de o întâlnire faţă-n faţă cu Cosmo de Paul. Prin 
urmare, rămase locului până când biserica aproape că se 
goli, după care ieşi pe uşa din colţul de sud-est, 
întrebându-se dacă avea timp să ia prânzul la South 
Kensington înainte să pornească spre galerie. 


4 4 4 
Matt Tomkins îi spuse lui Vosse că Jannaway intrase în 
panică. In timp ce slujba se apropia de final, Kite rămăsese 
locului. Fiind nevoită să se ridice ca să-i lase pe ceilalţi 
invitaţi să treacă, agenta o făcuse lată şi plecase odată cu 
ei, de teamă ca Lachlan să nu se întoarcă şi s-o vadă acolo. 
Fiind purtată de valul de oameni din clasa superioară care 
ieşeau din Oratory, Cara pierduse ţinta din vedere şi 

fusese interpelată de Cosmo de Paul pe treptele clădirii. 

— Unde-i acum? întrebă Vosse. 

— Vorbeşte din nou cu bărbatul de mai devreme. A zis 
că-l cheamă Cosmo de Paul. E îmbrăcat într-un costum cu 
dungi. E clar că se dă la ea, domnule. V-am spus că e prea 
atrăgătoare ca să facă aşa ceva. 

— Nu mai vorbi tâmpenii! spuse Vosse din apartamentul 
conspirativ din Acton. 

Avea speranţe mari pentru Cara, dar îi era teamă că 
Lachlan Kite urma să dispară din nou. Îl urmăriseră pe 
BIRD de trei ori prin centrul Londrei. De fiecare dată, 
acesta dispăruse fără urmă. 

— Nu vorbesc tâmpenii, domnule. Doar v-o zic pe aia 
dreaptă. 

Tomkins era la cofetărie şi urmărea traficul atunci când 
Cara trimisese mesajul prin care-i spunea să vină la 
Oratory cât de repede posibil ca s-o ajute să dea de Kite. 
Tomkins ceruse nota, un total usturător de 18,75 lire 
pentru două cappuccino şi o felie de prăjitură cu ciocolată, 
şi pornise pe Brompton Road în timp ce invitaţii continuau 
să iasă din biserică. Ştia din mesajele Carei că Lachlan 
purta un costum gri făcut pe comandă şi o cravată neagră 
din lână. Problema era că vreo alţi cincizeci de bărbaţi de 
vârstă mijlocie care stăteau în grupuri în faţa bisericii erau 
îmbrăcaţi la fel. 

— Du-te la HTB, îi spuse Vosse la telefon. 

— Ce-i aia? întrebă Tomkins. 

işi dădu seama de răspuns chiar în momentul în care 
pusese întrebarea. În ultima oră se holbase vizavi la cele 
două semne de lângă Oratory pe care scria „HTB”. Însă 
acum era prea târziu. 

— Holy Trinity Brompton, răspunse Vosse nerăbdător. 
Fii atent. E o biserică protestantă în spatele clădirii 
Oratory. Sunt nişte creştini evanghelişti spălaţi pe creier 
care susţin că-s posedaţi de Sfântul Duh. O să vezi nişte 
postere care fac reclamă la Cursul Alfa şi o viaţă mai bună 
alături de Bear Grylls şi lisus Hristos. N-ai cum s-o ratezi. 

Era clar că Vosse îşi făcuse temele şi umblase pe acolo 

cu o noapte în urmă. Tomkins căută o uşă laterală care să 
dea în Oratory, dar nu zări niciuna. Nici urmă de Kite. 
Taxiuri negre tot opreau în faţa bisericii. BIRD putea 
foarte bine să fi intrat într-unul dintre ele în timp ce Cara 
se uita în cealaltă parte. 

— Alo? 

Era tot Cara. 

— Da? răspunse Tomkins. 

— Ai avut noroc? 

Tomkins se uită şi o văzu pe Cara lângă de Paul. Ar fi 
putut la fel de bine să ţină o pancartă deasupra capului pe 
care să scrie cu litere de-o şchioapă „Dar TU l-ai văzut pe 
Lachlan Kite?” Vosse avea să-şi iasă din minţi când afla. 

— Nu încă, nu, răspunse Tomkins. Nu prea sunt 
îmbrăcat ca pentru o înmormântare. Dacă mă apropii mai 
tare o să arăt ca nuca-n perete. 

— Ce dracu”, zise Cara, uitându-se spre cer exasperată. 
Treci şi tu pe lângă sau stai naibii în staţia de autobuz. E 
mai multă lume în Knightsbridge care arată ca tine decât 
ca mine. Aşteaptă... 

Tomkins îşi dădu seama după schimbarea din tonul ei 
că-l zărise pe Kite. 

— Măi să fie! spuse Cara. L-am reperat pe BIRD. E lângă 


zid. 

— Mai vrei una? întrebă americanul oferindu-i o ţigară 
în timp ce curtea din faţa bisericii începea să se golească 
încetişor. 

Adunarea se îndrepta spre un complex rezidenţial la vest 
de Oratory, unde, într-o sală special rezervată pentru cei 
îndoliaţi, aşteptau băuturi şi platouri cu gustări. Kite se 
oprise ca să verifice un mesaj de pe telefon şi îi surâse 
ideea unei ţigări înainte de prânz. 

— Sună grozav. 

Se întrebă dacă americanul fusese pus pe urmele lui. 

— Nu ţi-am reţinut numele. 

— John. Al tău? 

— Lachlan. 

Ideea cu Alcoolicii Anonimi era o acoperire destul de 
bună pentru o aşa-zisă relaţie cu Xavier. Majoritatea 
oamenilor n-ar pune unui străin întrebări despre 
problemele pe care le-a avut cu dependenţele şi nimeni de 
la înmormântare n-avea cum să ştie ce experienţe avusese 
Xavier în cadrul programului. Kite se hotărî să-l mai 
testeze puţin. 

— Ce impresie ţi-a lăsat Xav? întrebă el. Când era într-o 
pasă proastă puteai să-l scoţi din ea? Ai reuşit vreodată să 
vorbeşti cu el despre depresia lui? 

Era o întrebare-capcană. Xavier fusese imprevizibil, 
nestăpânit, dar îşi ascunsese mereu tristeţea chiar şi de 
cei mai apropiaţi prieteni. Kite nu-l văzuse niciodată să se 
plângă, să se destăinuie cuiva, să regrete calea pe care o 
luase în viaţă şi nici nu-şi făcuse griji despre dependenţele 
sale. În felul său, era la fel de stoic şi avea aceeaşi tărie ca 
mama lui. Membrilor familiei Bonnard nu le stătea în fire 
să-şi afişeze eşecurile sau să-şi plângă de milă. 

— Ce chestie, răspunse John pe loc. Eu nu-l ştiam deloc 
aşa. Era entuziasmat până şi la întâlniri, încerca mereu să-i 
facă pe ceilalţi să râdă, să se gândească mai profund la 
situaţia prin care treceau. 

John părea să fi trecut testul. 

— Mulţi dintre noi eram destul de descurajaţi în mare 
parte din timp, inclusiv eu. Xav nu era aşa. De asta nu prea 
îmi vine să cred că a făcut ce zic ei c-ar fi făcut. Trebuie să 
fi fost un accident, un joc sexual sau ceva de genul ăsta. 

Xav fusese găsit spânzurat în baia unui AirBnb din Paris. 
Dacă nu cumva cineva îi înscenase moartea, era clar vorba 
despre sinucidere. 

— Poate că ai dreptate, spuse Kite. 

— Condoleante, omule. 

John puse mâna pe umărul lui Kite. Pentru o clipă, barba 
lui lungă şi deasă, împreună cu lumina care-i strălucea din 
spate, îi dădură aerul unui profet din Vechiul Testament. 

— Şi ţie, răspunse Kite. Lumea era mai bună pe când 
trăia Xavier. O să ne fie dor de el. 

— Lachlan? 

Kite se întoarse. Un bărbat elegant care părea din 
Orientul Mijlociu se apropiase de el din partea dreaptă. 
Purta un costum gri-închis, o cravată neagră şi o cămaşă 
de un alb imaculat. O batistă bleumarin i se iţea din 
buzunarul de la piept al sacoului. Kite nu-l recunoscu. 

— Da? 

— Mă scuzaţi. 

Bărbatul îl salută pe american şi dădu din cap 
împăciuitor. Pe încheietura lui stângă un ceas care părea 
scump reflectă lumina soarelui. 

— Nu cred că-ţi mai aminteşti de mine. Am fost la Eton, 
eram cu câţiva ani mai mic decât tine. Mă numesc Jahan 
Fariba. 

Kite recunoscu pe dată numele. Xavier vorbise despre 
Fariba într-una dintre ultimele dăţi când se văzuseră. Era 
un om de afaceri născut în Marea Britanie. Părinţii lui 
fugiseră din Iran la puţină vreme după revoluţie. Xavier 
făcuse afaceri cu el într-un context pe care Kite nu reuşea 
să şi-l aducă aminte. Ținea minte că prietenul lui îl vorbise 
de bine atât la nivel profesional, cât şi personal. 

— Jahan. Da. Xav mi-a vorbit despre tine. Cum m-ai 
recunoscut? 

— Vă las să vorbiţi, spuse John. 

Americanul dădu mâna cu Kite şi plecă. Kite îi mulţumi 
pentru ţigări. Fariba dădu din cap respectuos în semn de 
salut. 

— Mi-a spus Jacqui cine eşti, zise Fariba, dând din cap 
înspre biserică. Mi te-a arătat. Am vrut să mă prezint. 

— Mă bucur că ai făcut-o. 

Fariba avea aproape patruzeci de ani. Era bronzat şi în 
formă. Părea un atlet profesionist care se retrăsese de 
curând dar încă se antrena de două ori pe zi, evita alcoolul 
şi se culca odată cu apusul timp de şase zile pe săptămână. 
Era jumătatea lui martie la Londra şi era o raritate să vezi 
pe cineva atât de plin de viaţă. 

— Şi mie mi-a vorbit Xav de tine. Mereu îmi spunea câte 
ceva despre vechiul lui prieten Lachlan. 

— Chiar aşa? 

Lui Kite nu-i plăcea niciodată să audă una ca asta. 
Xavier ştiuse prea multe despre viaţa lui din lumea 
serviciilor secrete. Ceva greşit spus persoanei greşite 
însemna un pericol pentru acoperirea lui. li plăcea să 
rămână anonim: în cel mai rău caz - rămânea o enigmă, în 
cel mai bun caz - lumea nu-l băga în seamă şi îl uita. 

— Da. Te admira mult. Mereu am vrut să te cunosc. M- 
am gândit că asta ar fi o ocazie perfectă. Te duci să bei 
ceva acum? 

Accentul lui Fariba era undeva între Teheran şi Harvard 
Business School: o engleză americanizată caracteristică 
internaţionalilor. Bărbatul făcu semn spre complexul 
rezidenţial. 

— Din păcate nu, răspunse Kite, dând de înţeles că nu 
avea mult timp la dispoziţie. 

— Nici eu. Nu-mi vine să merg. Nu-i cunoşteam pe mulţi 
dintre prietenii lui Xavier. Îmi pare rău pentru ce s-a 
întâmplat. E o zi foarte tristă. 

— Chiar aşa. 

Sub imaginea elegantă, de director, a lui Fariba, Kite 
simţea o anumită vulnerabilitate. 

— Când v-aţi văzut ultima oară? 

— Tocmai despre asta voiam să vorbim. 

Fariba începu să şoptească, iar Kite abia îl mai auzi din 
cauza unui autobuz care trecea. 

— Eram cu el acum mai puţin de două săptămâni, la 
Paris, cu o noapte înainte să moară. 


x 


Cara se gândise la o posibilă abordare împreună cu 
Vosse. Prietena dependentă din Africa de Sud era o 
variantă prea riscantă pentru Kite, care-l şiiuse bine pe 
Xavier şi putea să-şi dea seama repede cine joacă un rol. În 
schimb, putea să joace cartea artei. Ştiau de la sursa lor că 
lui Lachlan îi plăcea să colecţioneze tablouri. Fusese văzut 
la târgul de la Frieze în octombrie şi dăduse e-mailuri mai 
multor dealeri de artă. Cara studiase Artele frumoase la 
universitate pentru o scurtă vreme înainte să treacă la 
Politică şi ştia cum să discute nimicuri despre pictori şi 

e 45» 


tablouri. Putea să-i spună lui Kite că lucrase la un moment 
dat la una dintre galeriile de la Frieze şi că recunoscuse un 
potenţial client. Era de ajuns cât să înceapă o conversaţie, 
poate reuşea chiar să facă schimb de numere cu el. Vosse 
glumea şi spunea că vrea ca Jannaway să ajungă să-l 
cunoască atât de bine pe Kite încât bărbatul să vrea ca ea 
să fie bona copilului în vară, după ce năştea Isobel. Cărei îi 
plăcea mai degrabă să creadă că Lachlan Kite avea s-o 
recruteze în BOX 88. g 

Dar când să-l abordeze? In fața clădirii de la Oratory, 
Kite fusese prins în două conversații. Mai întâi bărbatul 
înalt, cu barbă, care-i oferise ţigări, apoi omul de afaceri 
chipeş, posibil arab, care purta nişte pantofi de câteva mii 
de dolari şi un costum scump. După ce se întâmplase 
înainte de ceremonie, Cara bănuia că poate să-l abordeze 
pe Kite şi să încerce să înceapă o conversaţie cu el. 

— Ce se-ntâmplă? 

La telefon era tot Matt Tomkins. Singurul motiv pentru 
care o suna era ca să-i facă după-amiaza mai grea decât 
era deja. 

— Ce se-ntâmplă e că mă faci să răspund la telefon, iar 
ce vreau eu e să-mi văd de treabă. Ce vrei? 

— Doar să-ţi spun că Eve şi Villanelle sunt în faţă la 
Smallbone în Astra. 

„Eve” era numele de cod al Tessei Swinburn, iar 
„Villanelle” era Kieran Dean. Lui Vosse îi plăcea să-i 
numească pe membrii echipei după personaje din seriale 
TV. Cara aruncă o privire pe cealaltă parte a străzii 
aglomerate. Se vedea un magazin Smallbone of Devizes pe 
colţul de la Thurloe Place. Nu putea să vadă maşina, dar 
bănui că era parcată aproape. 

— Super. Acum pot să continui? întrebă Cara. 

— Bănuiesc că da, răspunse Tomkins. 

— Îţi mulţumesc, Matthew. Ca întotdeauna, e o plăcere 
să stăm de vorbă. 

Femeia închise. Kite se îndrepta înapoi spre biserică. 
Era momentul să acţioneze. 


kkk 

— Ai timp să stăm de vorbă? întrebă Fariba. 

Kite abia aştepta să afle despre Paris. Era clar că Fariba 
ştia nişte detalii despre gândurile care-i trecuseră prin cap 
lui Xavier cu câteva ore înainte să moară. Se uită la mobil. 
Era aproape douăsprezece şi jumătate. La galerie trebuia 
să ajungă abia la patru. 

— Sau putem altă dată, sugeră Fariba, înțelegând greşit 
gestul lui Kite. Poate că azi n-ai chef de aşa ceva. Suntem 
cu toţii încă şocaţi. 

— Nu, sună bine. Chiar mi-ar plăcea. M-ar ajuta să 
înţeleg ce se întâmpla. Nu-l mai văzusem pe Xav de cel 
puţin un an. Dacă mi-ai putea explica prin ce trecea... 

— Desigur. 

Fariba îşi potrivi mânecile de la sacou. Avea nişte 
mişcări graţioase şi precise, de parcă viaţa ar fi fost o artă 
marţială pe care o practicase ani buni ca s-o perfecţioneze. 

— Încerc să te ajut cât de mult pot. 

Kite îşi ridică privirea şi îl văzu pe Cosmo de Paul 
plecând de la înmormântare. Bărbatul opri un taxi care 
întorcea în faţa magazinului Smallbone of Devizes. Fără 
îndoială că avea o rezervare de prânz la Whites sau o 
întâlnire urgentă cu o rusoaică având jumătate din vârsta 
lui şi care cerea 300 de lire pe oră. Privind înapoi spre 
Brompton Road, Kite văzu că femeia îmbrăcată în paltonul 
lung şi negru stătea singură în faţa curţii. Vorbea la 
telefon. Ceva la ea nu-i plăcea. Vreme de treizeci de ani, 
Kite fusese în pericol să fie urmărit, aşa că avea un al 
şaselea simţ. Era posibil ca o echipă să fi pus ochii pe el la 
înmormântare. 

— Ai familie? întrebă Fariba. 

— Urmează să am, răspunse Kite. 

— Minunat. Felicitări. 

— Şi tu? 

Fariba îşi ridică mâna dreaptă şi îi arătă lui Kite patru 
degete. 

— lisuse. Ai fost ocupat. 

— Nu eu. Soţia duce tot greul. Când urmează să se 
nască al tău? 

— Pe la sfârşitul verii. 

Kite uitase să pună bani în cutia pentru donaţii, aşa că-i 
spuse că se întoarce înăuntru. Când intră, se uită repede 
pe Facebook pe telefon şi intră pe profilul lui Xavier. Poza 
lui Jahan Fariba apărea pe lista de contacte a lui Xavier. 
Existau mai mulţi „Prieteni comuni” în Paris şi Londra. 
Kite nu-i recunoştea pe cei mai mulţi. Profilul lui Kite avea 
numele lui, însă nicio poză cu chipul său, doar nişte detalii 
de bază despre el şi nişte poze de pe internet. Bărbatul 
vâri o bancnotă de douăzeci de lire în cutia pentru donaţii 
şi ieşi din nou. 

Spre surprinderea lui, femeia în paltonul lung şi negru îl 
aştepta pe trepte. 

— Scuză-mă. Imi tot stă pe creier, începu ea. Ne-am mai 
întâlnit undeva? 

Işi scoase ochelarii de soare. Kite îi analiză trăsăturile. 
Avea ochi căprui şi drăguţi, un nas mic şi turtit, păr vopsit 
blond şi o gură lată, de cântăreaţă. Se gândi la toate 
numele şi chipurile cunoscute, dar nu reuşi s-o asocieze cu 
nimeni. 

— Nu cred, răspunse Kite. Ne-am cunoscut prin Xav? 

— Nu. În niciun caz. 

Femeia îl privi fix pe Kite. 

— Eu sunt Emma. 

Îi întinse mâna. Avea pielea fină şi rece. 

— E foarte ciudat. Mi-e cunoscut chipul tău. 

Dacă era o prietenă sau o colegă de-a lui de Paul, era 
posibil să-l cunoască din auzite, însă Kite nu voia să facă 
legătura asta. 

— Ştiu! spuse femeia, aducându-şi brusc aminte şi 
liniştindu-se. Am lucrat la una dintre galeriile de la Frieze?. 
Ai venit şi tu şi ai stat de vorbă cu colegul meu. Cred că 
voiai să cumperi ceva. 

— Serios? Ce memorie bună ai. 

— Niciodată nu mă  dezamăgeşte, spuse Emma, 
ciocănindu-şi capul. Doar că nu-mi mai aduceam aminte de 


> Târg de artă contemporană organizat la Londra, New York și Los 
Angeles (n. red.). 

unde te ştiam. 

Avea un accent pronunţat de sud-est, din Londra, Essex 
sau Kent. Faptul că nu se chinuia să-l mascheze îl făcea pe 
Kite să creadă că nu era interesată să se piardă în lumea 
pretențioasă a lui Xavier. Era îmbrăcată ca un model sau 
un designer vestimentar însă, dacă te uitai mai atent, 
paltonul şi cizmele de piele neagră nu erau făcute pe 
comandă. 

— Pentru ce galerie lucrai? întrebă Kite. 

— Karoo, răspunse femeia. E o galerie mică din New 
York, în mare parte avem lucrări de Sarah Lucas, Gavin 
Turk şi Mark Quinn. 

Kite nu mai avu nevoie de nimic ca să-şi dea seama că 
„Emma” nu era cine zicea că e. De-a lungul a treizeci de 
ani în care colecţionase şi vânduse tablouri nu avusese 
niciodată o conversaţie cu cineva care lucra la o galerie 
din New York care să-i vorbească despre Sarah Lucas, 
Gavin Turk sau Mark Quinn. Mai mulţi colecționari pe 
care-i ştia se alăturaseră în 1990 celor care apreciau Cool 
Britannia şi făcuseră mici averi de pe urma acestui lucru, 
însă Kite avea impresia că mare parte dintre lucrările 
provenite de la Young British Artists de atunci erau 
rahaturi fără noimă. Pentru a doua oară în mai puţin de 
jumătate de oră se văzu nevoit să întindă o capcană unui 
necunoscut. 

— Eşti sigură că mă ştii de la Frieze? întrebă în timp ce 
încerca din răsputeri să-şi aducă aminte măcar vag că se 
întâlniseră. 

— Da, răspunse femeia. De la Frieze. 

Oricine o fi fost Emma, nu-şi făcuse temele. Karoo ar fi 
vândut lucrări de Turk şi Quinn la „Frieze Masters”, o 
expoziţie paralelă dedicată lucrărilor mai vechi care se afla 
într-o altă zonă din Regents Park. Cine era şi ce încerca să 
obţină stând de vorbă cu el? 

— Ei bine, e extraordinar că ţii minte aşa ceva, spuse 
Kite. Cred că anul trecut n-am mai cumpărat nimic până la 
urmă. Mai lucrezi în lumea asta? 

— Nu. M-am cam îndepărtat de ea. Nu mă atrăgea. Nu 

m-a prins. 

— Înţeleg. 

Cu coada ochiului, Kite văzu că Fariba aştepta să 
termine conversaţia. _ 

— Uite ce e, o să fiu nepoliticos şi o să plec. Imi pare rău 
că nu mai putem sta de vorbă, dar trebuie să ajung la o 
întâlnire. 

Femeia păru extrem de dezamăgită. 

— Ah, bine. 

— Ai o carte de vizită? 

— Eu? Mă tem că nu. 

Femeia îl privi cu speranţă şi îl întrebă la rândul ei: 

— Dar tu? 

Kite avea o carte de vizită cu numele şi adresa lui, dar 
cu un e-mail şi un număr care ar fi lansat un semnal de 
alarmă de îndată ce ar fi încercat cineva să-l contacteze. 
Până diseară, BOX 88 avea să ştie cu exactitate pentru 
cine lucra Emma. 

— Lachlan, spuse femeia, ţinând cartea de vizită cu 
ambele mâini. 

Zise numele corect, pronunţând „Lach” ca „Lock”, şi se 
aplecă puţin în timp ce studia textul. 

— Ei bine, măcar am dat de cine trebuia. 

— Exact, răspunse Kite cu un entuziasm fals. Chiar îmi 
pare rău, dar m-ai prins într-un moment nepotrivit. 
Mulţumesc că ai venit să stăm de vorbă. Mi-aş dori să am 
şi eu memoria ta când vine vorba de chipurile oamenilor. 

Se întoarse spre Fariba ca să-şi dea seama ce se 
întâmplă. Dacă MI5 investiga BOX 88, înmormântarea lui 
Xavier era un loc firesc să înceapă o operaţiune de 
urmărire împotriva lui şi să trimită o tânără prietenoasă pe 
urmele lui. Participarea lui Kite la ceremonie era sigură, 
aşa că puteau să aranjeze totul din timp. Dar de unde până 
unde o abordare atât de stângace? Era posibil ca „Emma” 
să lucreze în domeniul privat pentru cineva care pusese 
ochii pe el dintr-un motiv care nu-i era clar. 

— Poţi să mergi acum? întrebă Fariba. 

— Sigur. 

— Sper că nu te deranjează, dar am rezervat o masă la 
restaurantul lui Theo Randall de la Intercontinental. S-ar 
putea să-l ştii. E intim, iar mâncarea e foarte bună. 

— Îl ştiu bine. 

Intercontinentalul era pe partea nord-estică de la Hyde 
Park Corner, aproape de o casă conspirativă de pe 
Hertford Street pe care BOX 88 o închiriase în ultimii doi 
ani. 

— Am dus-o acolo pe soţia mea de ziua ei, adăugă Kite. 
Luăm un taxi? 

— Am şofer, răspunse Fariba cu nonşalanţa celor 
nemaipomenit de bogaţi. Ne aşteaptă după colţ. Putem să 
ne vedem acolo dacă vrei să mergi pe jos. Sau putem 
merge cu el când eşti gata. 


xkx* 


Matt Tomkins urmărise întreaga fază: discuția Carei pe 
treptele bisericii, un posibil schimb de cărți de vizită cu 
tinta, BIRD care plecase cu prietenul lui spre un Jaguar XJ 
parcat ilegal pe Egerton Place. La volan era un şofer care- 
şi făcea de lucru cu avariile, dar nimeni nu se apropiase de 
el suficient încât să-i facă poză. Tessa Swinburn îi dăduse 
lui Vosse numărul de înmatriculare, iar bărbatul îl căuta 
prin baza de date de la Thames House. Tessa venise pe un 
moped cu intenția să urmărească Jaguarul, în timp ce 
Kieran Dean se ducea după Astra. 

— Ce s-a întâmplat? întrebă Tomkins în timp ce Cara i se 
alătură în fața stației South Kensington. 

Tânăra parcursese pe jos scurta distanţă de la Oratory şi 
radia de fericirea izbânzii într-un mod care-l enerva. 

— l-am luat datele de contact, spuse Jannaway şi scoase 
cartea de vizită din buzunarul paltonului. 

— Deja le aveam, răspunse Tomkins pe un ton acru. 

— Nu şi pe astea. 

Cara îl făcu să se uite mai atent. 

— E alt număr de mobil. La fel şi e-mailul. Dacă 
Cheltenham se foloseşte de astea, poate ajungem undeva. 

Tomkins se văzu silit s-o recunoască: Jannaway îi 
adusese cu un pas în faţă. Simţi în el un val de 

resentimente amar ca fierea. Nu era de ajuns ca Vosse să-l 
considere cel mai capabil membru al echipei - trebuia ca 
în acelaşi timp, ceilalţi, mai ales Cara, să dea greş. 

— Deci, ce ai de gând să faci? întrebă Tomkins. Să-l 
suni? 

— Nu ştiu, răspunse Cara. Trebuie să discut asta cu 
Robert. 

„Robert”. Nu „Domnul Vosse” sau „şeful”. Tomkins se 
întrebă dacă erau prieteni şi în afara slujbei. Poate că 
mergeau să bea ceva prin baruri sau restaurante şi îl 
vorbeau pe la spate. Poate că se culcau împreună. Astfel 
de lucruri se întâmplau mereu la Thames House. 

— O să-ţi spună s-o faci, zise Tomkins. 

— Poate că da. Poate că nu. 

Telefonul lui Tomkins sună. Vorbeşti de lup, şi lupul la 
uşă. Era Vosse. 

— Cagney? 

„Cagney” era numele de cod al lui Tomkins. Cara era 
„Lacey”. 

— Da, domnule. 

— L-ai văzut pe şoferul din Jaguar? 

— Nu, domnule. 

— Eşti cu Lacey? 

— Da, domnule. 

— Întreab-o dacă l-a văzut. 

Matt lăsă telefonul şi o întrebă pe Cara ce văzuse. O 
femeie tipa la fiul ei în faţa unui restaurant Five Guys, aşa 
că-i era greu să se facă auzit. 

— Nu l-a văzut, îi spuse lui Vosse. De ce? Ce se 
întâmplă? 

— Dar tipul care a plecat cu omul nostru? Ai zis că era 
din Orientul Mijlociu? 

— Eu n-am spus asta, răspunse Tomkins. Lacey a spus-o. 

Cara se încruntă. Încerca să-şi dea seama ce discutau 
cei doi bărbaţi. 

— Bine. Lacey a spus-o. 

Tomkins simţea iritarea din glasul lui Vosse. 

— Dar tu ce crezi? E posibil să fi fost de pe acolo? 

— Da, domnule, răspunse Tomkins. 

— Şi ţi se pare că era pentru prima oară când se vedeau, 
dar se înțelegeau de minune? 

Era o descriere potrivită pentru ce-i spusese Cara lui 
Tomkins. 

— Da, cam aşa. 

Bărbatul aşteptă ca să afle de ce era Vosse atât de 
agitat. 

— Pur şi simplu ceva nu se potriveşte. 

— Ce anume, domnule? 

— Tipul poartă pantofi de mii de lire şi are un ceas 
nemaipomenit de scump, nu-i aşa? Villanelle zice că la 
volanul Jaguarului era un şofer. 

— Da, domnule. 

— Aşa că explică-mi treaba asta. De ce a fost închiriat 
Jaguarul de la Europcar în urmă cu două zile? 

Şoferul era îmbrăcat într-un costum negru ieftin, iar pe 
cap avea un chipiu. Îi deschise uşa din spate lui Kite, dar 
nu-l băgă în seamă. Kite mai aruncă o ultimă privire spre 
clădirile din cărămidă roşie de la Grădinile Egerton şi urcă, 
verificând prin geamuri şi oglinzi dacă se vedea vreo 
maşină în mişcare. Văzu clar cum un Vauxhall Astra 
bleumarin apare în spatele lor în timp ce şoferul pornea. 
Fariba se aşezase alături de el şi îşi lega centura. Kite se 
întoarse şi şi-o puse pe a lui, profitând de ocazia de a se 
uita în spate ca să memoreze numărul de pe plăcuţa 
maşinii care-i urmărea. 

— Ştiai că Edward Elgar s-a căsătorit la Brompton 
Oratory? întrebă Fariba. 

— Nu ştiam. 

— La fel şi şoferul de curse James Hunt. Şi Alfred 
Hitchcock. 

— Wikipedia? întrebă Kite. 

Fariba râse. 

— Da! Cum de te-ai prins? 

Kite presupuse că era o întrebare retorică şi se lăsă pe 
spate în scaun. Se întreba cine-l urmărea. O trăsătură 
marcantă a îndelungatei lui cariere fusese că micile 
eşecuri nu-l tulburau prea tare. Din contră, îi dădeau o 
mică doză de adrenalină. Dar un Astra care-l urmărea şi 
faptul că la slujbă îl abordase o femeie fermecătoare, dar 
neexperimentată, tot însemnau că trebuie să aibă grijă. 
Dacă-l urmăreau cei de la MI5, Kite trebuia să fie atent. 
Dacă era urmărit de nişte amatori din sectorul privat, 
diseară avea să pună pe urmele lor o echipă de 
supraveghere din BOX 88 formată din Şoimi ca să afle 
pentru cine lucrează. 

— Îţi place în mod deosebit vreun film de Hitchock, 
Lachlan? întrebă Fariba. 

Kite nu era vreun mare cinefil, dar spuse Vertigo fiindcă 
era primul titlu care-i venise în minte. Se gândi cum cădea 

James Stewart din vârful unei clădiri înalte şi observă în 
acelaşi timp schimbarea din comportamentul lui Fariba. Pe 
treptele bisericii fusese excesiv de politicos. Acum, pe 
bancheta limuzinei, se relaxase şi intrase în rolul unui 
plutocrat internaţional care vorbea nimicuri în timp ce 
Jaguarul condus de şoferul personal îşi croia drum prin 
traficul de pe Knightsbridge. 

— E şi unul dintre favoritele mele. Mă bucur că suntem 
de aceeaşi părere. 

Kite îşi verifică mobilul. Îi trimisese un mesaj pe 
WhatsApp lui Isobel, dar ea încă nu-l văzuse. Îi mai trimise 
unul: A fost o ceremonie foarte tristă. Mă duc să iau 
prânzul cu un prieten de-al lui Xavier. Ne vedem diseară. 
Te iubesc. Apoi puse telefonul înapoi în sacou. Una dintre 
persoanele care participaseră la înmormântare traversa 
strada vizavi de Harrods. Kite îl recunoscu pe Rupert 
Howell, un ahtiat de sport care la Eton fusese poreclit 
„Lazenby” datorită înfăţişării saturniene şi succesului 
incredibil pe care-l avea la femei. De atunci începuse să 
chelească aşa de tare încât de la distanţă arăta ca John 
Profumo la bătrâneţe. 

— Încă ceva ce am învăţat de pe Wikipedia, spuse 
Fariba. 

— Ce anume? întrebă Kite şi se întoarse spre el. 

Aruncă o privire în oglinda retrovizoare, dar nu mai văzu 
maşina. 

— Pe vremea Războiului Rece, KGB-ul obişnuia să 
folosească intrarea de la Brompton Oratory drept „cutie 
poştală”. 

Deşi Kite cunoştea povestea, se prefăcu neştiutor. Se 
întrebă de ce un om ca Fariba ar folosi termenul de „cutie 
poştală” fără să-l explice. 

— Serios? N-aveam habar că la Oratory se întâmplau 
lucruri aşa interesante. 

— Nici eu. Nici eu. 

Ceva nu era în regulă. Să fi fost doar tulburat sau la 
mijloc era ceva mai rău? Poate că Fariba abia aştepta 
discuţia lor. 

— De unde eşti? îl întrebă Kite pe şofer. 

— Nu ştie engleză, răspunse Fariba repede. 

Şoferul răspunse într-o limbă pe care Kite o identifică 
drept persană folosind un cuvânt, „jakesh”, pe care un 
coleg iranian care lucrase pentru BOX 88 îl folosea cu 
mare plăcere. Lui Kite i se păru ciudat că un şofer ar 
spune un asemenea cuvânt, care însemna aproximativ 
„peşte”, într-o conversaţie cu şeful lui şi se întrebă în ce 
context îl folosise. 

— De unde e? întrebă Lachlan. 

— Ishafan, răspunse Fariba. 

— E de curând în ţară? 

— Nu. Locuieşte în Londra de mulţi ani. 

Oare doar i se părea lui Kite, sau răspunsurile lui Fariba 
erau puţin nesincere? Să lucrezi pentru BOX 88 însemna 
să trăieşti mai mult sau mai puţin într-o stare permanentă 
de uşoară paranoia. Kite se obişnuise cu ea la fel cum un 
diabetic se obişnuieşte să se injecteze cu insulină de patru 
ori pe zi. Deveni suspicios în privinţa lui Fariba, la fel cum 
fusese şi faţă de femeia îmbrăcată în paltonul lung şi 
negru. Ceva nu era în regulă. 

Jaguarul trecu printr-un şantier ca un canion, aflat pe 
partea vestică de la Hyde Park Corner. Către nord, 
reparaţiile hotelului Mandarin Oriental continuau. Clădirea 
fusese cuprinsă de flăcări cu câţiva ani înainte, iar acum se 
ridica din nou deasupra Knightsbridge. Spre sud, faţada 
îngustă a unui bloc de apartamente din secolul XIX fusese 
ocrotită în spatele unor schele groase de oţel. Clădirea din 
spate fusese dărâmată. În locul ei se înălța treptat un turn 
din oţel şi sticlă, fără îndoială construit cu bani de la 
chinezi, ruşi sau din Golf. 

— În ce casă ai fost la Eton? întrebă Kite. 

— ACDP, răspunse Fariba. 

Şefii caselor de la Eton erau cunoscuţi după inițialele 
lor, nu după numele de familie. Kite îşi aducea aminte de 
ACDP şi de locaţia casei ascunse în spatele şcolii, în 
apropierea unei zone împădurite unde băieţii se duceau să 
fumeze ţigări Silk Cut şi să se uite la filme porno. 

— Unde vine asta? Era aproape de casa mea? 

Fariba ezită. 

— Tu unde erai? Adu-mi aminte. 

— Lionel Jones-Lewis. 

— Proful de mate? 

— Da. Proful de mate. 

Era un mod ciudat, dar nu greşit, de a-l descrie pe Jones- 
Lewis, care printre foştii elevi de la Eton era cunoscut mai 
degrabă drept „Jumpy”, un şef de casă burlac care reuşise 
cumva să evite să fie concediat în ciuda a trei decenii de 
apucături de prădător faţă de băieţii pe care-i avea în grijă. 

— Priveşte arcul. E aşa frumos în perioada asta a anului! 

Jaguarul mergea în jurul Hyde Park Corner. Arcul 
Wellington din mijlocul uriaşului sens giratoriu părea mai 
mult sau mai puţin impresionant decât de obicei. 

— Da, e foarte frumos. 

Kite ştia că Fariba încearcă să schimbe subiectul, aşa că 
insistă. 

— Stăteam aproape unul lângă celălalt. LJL era lângă 
şcolile de muzică, alături de ACDP. Probabil că treceam pe 
stradă unul pe lângă celălalt în fiecare zi. 

— Nu ştiu, răspunse Fariba. Cred că tu şi Xavier 
terminaserăţi deja când am ajuns eu la Eton. 

Niciuna dintre cele două case pe care le menţionase Kite 
nu se afla în apropierea şcolilor de muzică. Fie Fariba nu 
era atent la ce spunea Kite, fie minţea. 

— Tutorele tău. Cine era? 

Kite folosise din nou limbajul secret specific şcolii, pe 
care numai un fost elev îl putea înţelege. Fariba ezită în 
mod clar înainte să răspundă precum un mecanism bine 
uns care deodată nu mai funcţionează cum trebuie. 

— Tutore? întrebă Fariba. Eşti genul ăla de elev de la 
şcoli de lux căruia îi place să vorbească de Eton cât e ziua 
de lungă, Lachlan? 

Fariba îşi scoase mobilul şi făcu un semn cu mâna de 
parcă voia să alunge întrebările lui Kite în timp ce începu 
să tasteze un mesaj. 

— Adevărul e că nu mai ţin minte. A trecut multă vreme 

de atunci. Vrei să-mi ştii data naşterii? Numele de fată al 
mamei? 

Tocmai treceau de Intercontinental. Şoferul semnaliză 
ca să treacă pe banda din stânga în timp ce o motocicletă îi 
depăşi pe partea cealaltă. La fel ca senzaţia din gât care e 
semn că urmează o perioadă de boală, Kite simţea că e în 
mare pericol. 

— Poţi să opreşti maşina puţin? întrebă Lachlan. 

— Dar aproape am ajuns. 

Şoferul ieşi de pe Piccadilly şi trecu pe Old Park Lane, 
după care trecu de Hard Rock Cafe. Vorbea cu Fariba în 
persană. Fariba mormăi un răspuns. Kite simţea tensiunea 
din aer în timp ce Jaguarul trecu de Cazinoul Playboy şi 
făcu imediat un viraj la dreapta pe Brick Street. În loc să 
facă o buclă înspre Intercontinental, se îndreptau spre est, 
mai departe spre Mayfair. 

— Mergi în direcţia greşită, spuse Kite în timp ce o 
maşină din spate îi claxonă. Restaurantul e în cealaltă 
parte. 

— E în regulă, Lachlan, spuse Fariba pe un ton plin de o 
nepăsare forţată. Prefer să folosesc o parcare pe care o 
avem aici aproape. 

Kite ştia ce urma. Era o specialitate de-a iranienilor. 
Echipa lui Fariba controla parcarea şi probabil că aveau 
să-l mute într-un alt vehicul de îndată ce-l dezbrăcau şi îi 
luau mobilul. Kite era extrem de furios pe sine că nu 
fusese atent la înmormântare, dar n-avu timp să-şi facă 
sânge rău. Şoferul ieşise de pe Brick Street şi acum se 
îndrepta spre o barieră de la intrarea care dădea spre 
parcarea subterană. Un bărbat îmbrăcat într-un costum 
închis la culoare ridică bariera, după care o cobori de 
îndată ce trecu Jaguarul. Maşina cobori pe o rampă 
abruptă spre un nivel subteran unde alţi doi bărbaţi 
aşteptau în umbră. Kite ştia că dacă încerca să deschidă 
uşa din spate avea s-o găsească închisă. O încercă, dar se 
convinse că avusese dreptate. 

Era extrem de înghesuit şi avea doar câteva clipe la 
dispoziţie. Işi scoase centura de siguranţă şi îşi ridică 

şoldurile aşa încât greutatea să se ducă în faţă, spre 
picioare. În aceeaşi mişcare se întoarse repede la stânga, 
apoi la dreapta, şi se folosi de inerție ca să-i tragă un cot în 
gât lui Fariba. Bărbatul icni când Kite îl lovi a doua oară, 
însă nu reuşise să nimerească tocmai în artera carotidă. 
Viteza era esenţială. Îl apucă de păr, se întoarse şi îi trase 
un genunchi în faţă iranianului, însă şoferul frână tocmai 
în momentul impactului. Kite se dezechilibră şi reuşi doar 
să-l dea pe Fariba cu capul de geam înainte să cadă pe 
spate. Kite profită că iranianul era scos din luptă pe 
moment şi înşfăcă o porţiune liberă din centura şoferului, 
după care i-o strânse tare în jurul gâtului, încercând să-l 
sufoce. Trebuia să ajungă pe scaunul din faţă, să iasă pe 
portiera de acolo şi să-şi încerce norocul cu bărbaţii de 
afară. Dar nu apucase destul de ferm centura, iar şoferul 
îşi dădu scaunul pe spate ca-şi elibereze gâtul, după care 
trase de încheieturile lui Kite şi îl făcu să scape centura. 

Fariba îşi revenise. Îşi strigă şoferul în persană şi îi trase 
mai mulţi pumni în rinichi lui Kite, după care-l apucă de 
picior ca să-l imobilizeze. Kite îl lovi în faţă pe Fariba, apoi 
se împinse ca să ajungă în partea din faţă a maşinii. 
Şoferul îl trase dintr-o parte când încercă să se întindă să 
deschidă portiera. Fariba se aplecă în faţă, îl apucă pe Kite 
de mijloc şi îl trase înapoi pe bancheta din spate cu o forţă 
incredibilă. Kite îşi eliberă mâna dreaptă şi se folosi de ea 
ca să-l lovească în ochi pe şofer. Simţea cum globurile 
oculare moi se strivesc sub degetele lui. Apăsă mai tare, 
iar şoferul începu să scâncească precum un animal rănit. 
Fariba văzu ce se întâmpla şi îl lovi în braţ pe Kite. Simţi o 
durere înfiorătoare în cot. Apoi, portiera din spatele lui se 
deschise, iar în maşină intră un al treilea iranian. Fariba 
strigă la el în timp ce acesta trântea portiera. 

Kite era prins între cei doi şi nu se putea mişca. Al 
treilea bărbat îi prinse braţele la spate şi îl apucă de gât, 
imobilizându-l. Şoferul îşi ridică scaunul şi conduse 
Jaguarul în josul rampei în timp ce se freca la ochi şi înjura 
încet. Kite se gândi la Isobel şi la copilul lor încă nenăscut. 
Orice voiau să-i facă, acum nu mai putea să-i oprească. 

— Ce dracu' se întâmplă? întrebă în timp ce se zbătea ca 
să se elibereze. 

Fariba zâmbi, încercând să se liniştească după 
adrenalina luptei. 

— Te-ai descurcat bine, spuse iranianul, dând din cap 
către şoferul care încă mormăia în persană. 

Era un bărbat masiv, greoi şi nemilos, iar Kite ştia că 
devenise duşmanul lui. 

— Am crezut că totul mergea atât de bine... Xavier a 
spus că erai cel mai bun dintre cei mai buni. 

— Du-te dracu', spuse Kite. 

Se temea de ce le spusese prietenul lui. 

Fariba se înţelese din priviri cu unul dintre bărbaţii de 
afară. Lăsă geamul jos, luă o seringă de la el, după care îi 
spuse bărbatului care-l ţintuise pe Kite că ar trebui să-l 
strângă mai tare de gât. 

— Ar fi mai bine să nu mai dai din picioare, spuse 
Fariba, după care îi băgă imediat acul prin pantaloni, în 
coapsa dreaptă. 

Kite gemu şi simţi acul aproape până la os, dar 
strânsoarea bărbatului era atât de puternică, încât nu 
reuşi să articuleze nimic. 

— Am avut mai multe conversații interesante cu Xavier, 
spuse Fariba. Mi-a spus despre vara din 1989. Mi-a spus 
totul despre Luc Bonnard şi o femeie pe nume Martha 
Raine. Gândeşte-te la vremurile de atunci, Lachlan. Am 
nevoie de amintirile tale. Când te trezeşti, vreau să-mi spui 
tot ce poţi despre Ali Eskandarian. 

— Nu înseamnă că-i terorist doar fiindcă a închiriat un 
Jaguar de la Europcar. Nu înseamnă nici că-i membru BOX 
88. 

Matt Tomkins şi Cara Janaway săriseră într-un taxi din 
faţa staţiei South Kensington şi încercau să-l prindă din 
urmă pe Dean, care era la volanul Astrei. Vosse coordona 
urmărirea de la Acton. 

— Poate că ar trebui să discutăm despre asta mai târziu, 
răspunse Cara, făcând semn cu capul către şofer. 

— De acord, zise Tomkins. 

Bărbatul îşi verifică mobilul ca să vadă pe unde erau 
Dean şi Swinburn. 

Cara i se adresă şoferului: 

— Scuze, ai putea s-o iei spre hotelul Mandarin Oriental 
de la capătul Knightsbridge? 

— Ce spui, drăguţo? 

Şoferul era parţial atent la trafic, parţial la James 
O'Brien de la LBC. Dădu volumul de la radio mai încet. 

— Ziceam dacă n-ai putea s-o iei spre hotelul Mandarin 
Oriental, chiar înainte de Hyde Park Corner. 

— Sigur. Nicio problemă. 

— Vezi? spuse Tomkins. Nici măcar nu e atent la ce 
vorbim. 

După ce şoferul dădu volumul din nou tare, Cara fu de 
acord că puteau vorbi în siguranţă. 

— Bine. Maşina lui obişnuită ar putea fi în garaj. Poate 
că a închiriat Jaguarul ca să păstreze aparențele. Poate că 
lucrează împreună la ceva. Cine ştie? 

— Cine ştie... 

— Dar cine e bogătaşul arab? La început păreau să nu se 
mai fi văzut niciodată, după care au plecat deodată 
împreună. BIRD i-a trimis un mesaj soţiei lui în care zicea 
că merge la prânz cu un prieten de-al lui Xavier. 

— Ştiu, zise Tomkins iritat. Am citit pe grup. Poate că-şi 
minte soţia. 

— Că tot vorbeam de grupuri... 

Vosse trimisese echipei un mesaj cu noutăţi despre 
Jaguar. Maşina fusese închiriată pentru doar două zile de 
către o femeie pe nume „Pegah Azizi” cu un permis francez 
pe care Thames House îl verifica prin cei de la Paris. 
Vehiculul trebuia să fie returnat până la şase seara. 

— Azizi. Ce-o fi? întrebă Tomkins. lraniancă? 

— Aşa pare. 

Cara răspunse pe grup: Nici urmă de vreo femeie în 
Jaguar. 

Văzură amândoi că Vosse scria un mesaj. 

Exact cum mă aşteptam. BIRD e aproape de Hyde Park 
Corner. Rămâneţi cu ochii pe el. 

Cara schimbă listele şi se întoarse la locaţia lui Dean şi 
Swinburn. Vosse era singurul care vedea unde e Kite. 

— Suntem prea departe, spuse Cara, ştiind că telefonul 
lui Kite nu-i putea arăta exact locaţia dacă ajungea la un 
nivel mai înalt sau în subteran. 

— Relaxează-te, răspunse Tomkins. E ora prânzului. 
Probabil că se duc undeva să mănânce. Rămânem în faţa 
restaurantului pe care-l aleg şi îl interceptăm pe BIRD 
când iese. 

Cara privi în poală. 

— Dar dacă nu merg la prânz? 

Tomkins o privi fix. 

— Atunci unde merg? 

— Nu ştiu. 

Cara privi spre traficul londonez blocat şi parbrizele 
care străluceau în soarele de amiază. 

— Pur şi simplu am o presimţire rea. 


x 


Mopedul Tessei Swinburn rămase blocat la nişte 
semafoare de lângă hotelul Mandarin Oriental, iar femeia 
pierdu din vedere Jaguarul care dispăru spre Hyde Park 
Corner. Kieran Dean reuşise să-l mai urmărească pe Kite 
încă puţin, dar norocul îi fu de scurtă durată. Pe Old Park 
Lane îl blocă un Uber parcat care aştepta un client în faţa 
Cazinoului Playboy. Dean claxonă şi privi nervos cum 

Jaguarul lui Kite face dreapta pe Brick Street şi se face 
repede nevăzut. După mai puţin de un minut, un chinez 
burtos şi cu portofelul plin şontâcăi afară din cazinou şi se 
urcă în taxi. Peste câteva clipe, Swinburn ajunse pe Brick 
Street şi trecu de parcarea subterană mică şi prost 
luminată. Bănuia că Jaguarul mersese mai departe în 
Mayfair şi se îndreptase spre nord, către Shepherd 
Market. O dubă descărca marfa lângă linia dublă continuă, 
aşa că Dean fu din nou obligat să aştepte în timp ce şoferul 
împingea un cărucior pe stradă. Apoi continuă de-a lungul 
părţii de vest a Shepherd Market şi ieşi la doi paşi de 
ambasada Arabiei Saudite. BIRD nu se vedea nicăieri. 

Vosse îl sună pe Dean în timp ce acesta aştepta la un 
semafor din faţa cinematografului Cuzon. 

— Faceţi mişto de mine? strigă şeful. Villanelle e în 
spaţiul cosmic, Cagney şi Lacey au luat-o prost pe 
Piccadilly. Tu ce dracu' faci pe Curzon Street? Intoarce-te 
naibii la Cazinoul Playboy! BIRD probabil că a dat o tură 
pe acolo cu amicul lui din Orientul Mijlociu. 

Dean îşi scoase al doilea telefon, deschise Waze-ul şi 
tastă „Cazinoul Playboy” în timp ce semaforul se făcu 
verde, iar o maşină din spate îl claxonă. Aplicația estima că 
drumul durează mai puţin de cinci minute, dar trebuia să 
se întoarcă pe Park Lane şi să ocolească pe la Hyde Park 
Corner. 

— Acum vin, spuse Dean. 

Vosse închisese deja. 


x 


Cara voise ca şoferul să vireze spre nord la Hard Rock 
Cafe, dar Tomkins o ţinuse pe a lui că văzuse maşina 
greşită. După părerea lui, BIRD se îndrepta în continuare 
spre est, către Piccadilly Circus. 

— Gândeşte-te puţin, îi spuse Carei. Acolo pot să meargă 
la Ritz, Wolseley, White's şi Boodles. Acolo iau prânzul cei 
ca ei. Nu în Shepherd's Market. 

Cara se gândi că vorbea tâmpenii, dar ştia că nu-şi 
permite luxul să se certe cu el. Când Tomkins urma să-şi 
dea seama de greşeala lui, BIRD avea să fie de mult plecat, 

aşa că în timp ce taxiul aştepta în trafic îi mulţumi 
şoferului, deschise portiera şi cobori în stradă. 

— Unde dracu” te duci? strigă Tomkins. 

— Te-a părăsit, frate, zise şoferul în timp ce Cara trânti 
uşa. Tot în West End vrei să ajungi, aşa-i? 

Taxiul porni. Tomkins rămase singur în spate şi o privi 
pe Cara cum se grăbeşte de-a lungul Half Moon Street în 
cizmele ei negre şi paltonul lung de iarnă. Incercă s-o 
sune, dar femeia nu răspunse. În schimb, îi dădu un mesaj 
lui Vosse şi îi spuse ce făcuse Cara, dar şeful îi răspunse că 
Măcar careva are iniţiativă. 

Taxiul ajunsese în faţa Fortnum & Mason, Jaguarul lui 
BIRD nu se vedea nicăieri, iar Matt Tomkins dăduse greş. 


k*k 


Cara înțelese din mesajul de pe grup că Vosse voia ca 
echipa să-l caute pe Kite în zona de pe lângă Cazinoul 
Playboy. Vizavi era un hotel Four Seasons, iar în 
împrejurimi mai erau un restaurant Nobu în fața hotelului 
Hilton de pe Park Lane, restaurantul lui Theo Randall de la 
Intercontinental, precum şi mai multe cluburi private, cum 
ar fi Royal Air Force şi Cavalry & Guards. Toate trebuiau 
cercetate. 

Gasiţi-l pe BIRD, scrisese Vosse. Găsiţi maşina. Villanelle 
o să meargă la Playboy. Impărțiţi restul. Hai să recăpătăm 
controlul situaţiei. 

Cara nu reuşea să scape de impresia că era ceva în 
neregulă. Se uită la ultima poziţie a lui Kite, pe colţul de la 
Old Park Lane, şi se întrebă de ce-i dispăruse semnalul de 
la telefon. Coborâse la subsol? Intrase într-o zonă fără 
semnal? Sau se întâmplase ceva mult mai rău de atât? 

Intră pe Brick Street dinspre est. De pe o stradă laterală 
din faţă apăru o dubă care făcu dreapta şi aproape că o 
dărâmă, gonind la vale în direcţia din care venise Cara. În 
faţă erau doi bărbaţi care arătau ca din Orientul Mijlociu. 
Amândoi purtau sacouri negre şi tricouri albe. Bărbatul din 
stânga avea barbă, dar nu şi favoriţi. Înfăţişarea lor părea 
să n-aibă nicio legătură cu natura profesiei. În timp ce 
duba făcu stânga în capătul străzii, Cara citi pe margine 

„SERVICII ELECTRONICE KIDSON”, precum şi un număr 
de telefon şi o adresă de pe net. Cara memoră numărul de 
pe plăcuţa de înmatriculare şi fugi până la colţ. Văzu că 
duba apăruse nu de pe o stradă laterală, aşa cum crezuse 
la început, ci dintr-o mică parcare subterană. Alături era o 
clădire de birouri, care avea în faţă un spaţiu pentru 
fumători. Lângă intrare, două chinezoaice în nişte geci 
care le ajungeau până la pământ fumau ţigări electronice. 
Cara i se adresă celei mai tinere: 

— Scuză-mă. Au intrat doi tipici aici? Doi tipi îmbrăcaţi 
în nişte costume gri şi cu cravate negre, pe la vreo 
patruzeci de ani. Unul dintre ei britanic, celălalt din 
Orientul Mijlociu. 

— Nu ştiut nimic, răspunse femeia. 

Era clar că vorbea foarte puţin limba engleză. 

— Nu văzut nimeni, adăugă cea de lângă. 

Femeia avea dinţii stricaţi şi un accent londonez stâlcit. 

— Intrebat la el. 

Pe uşă ieşea un paznic cu barbişon şi cu nişte cicatrici 
de acnee pe faţă. Cara îi puse aceeaşi întrebare şi primi 
acelaşi răspuns. Nu, nu văzuse doi bărbaţi îmbrăcaţi în 
costume gri şi cu cravate negre. Poate erau după colţ, la 
cazino? Cara dădu scurt din cap în semn de mulţumire şi 
se uită din nou spre parcare. Pe un semn de pe perete 
scria „PLIN”, însă bariera era ridicată, iar Cara vedea că e 
cineva în mica gheretă a paznicului de la baza rampei. 
Telefonul îi ţârâi în mână în timp ce se apropia de gheretă 
şi pentru o clipă se dezechilibră când păşi pe o denivelare. 
În acelaşi timp, dinăuntru ieşi un bărbat. Era scund, purta 
o căciulă maro de lână şi avea o înfăţişare de învins. Avea 
cincizeci spre şaizeci de ani şi purta o geacă albastră, 
puţin ruptă la unul dintre umeri, şi nişte pantofi negri roşi. 
La fel ca paznicul, şi acest bărbat avea o înfăţişare 
grosolană, dar era slăbănog şi foarte palid. Cara recunoscu 
trăsăturile încăpăţânate ale unui om care-şi petrecuse cea 
mai mare parte din viaţă fiind dirijat de cei din jur. 

— Vă pot ajuta? 

Avea un accent din Europa de Est. Cara bănui după 

trăsături că era din fosta Iugoslavie. Cobori până la baza 
rampei, aşa încât acum erau faţă-n faţă. Parcarea era 
foarte mică. Tavanul era jos, din cărămizi, iar înăuntru nu 
era loc pentru mai mult de vreo douăzeci şi ceva de maşini. 
O bucată dintr-o ţeavă de plastic fusese lăsată lângă un zid 
lângă un coşuleţ negru pe care scria „Deşeuri”. 

— Au trecut doi bărbaţi pe aici? Amândoi purtau 
costume gri şi cravate... 

Nici n-avea rost să mai continue. Văzuse Jaguarul. Era 
parcat spre spatele parcării, sub un poster şters cu nişte 
cupluri care stăteau în jurul unei mese de ruletă dintr-un 
cazinou plin. Bărbatul păru să-şi dea seama ce zărise şi 
făcu defensiv un pas înapoi. 

— Maşina aia, spuse Cara făcând semn spre ea. Unde-i 
proprietarul? 

Bărbatul clătină din cap. 

— Ce-i asta? Vă pot ajuta? 

— Da. Poţi. Jaguarul ăla. De cât timp e aici? 

— Ce doriţi, vă rog? 

Cara îşi dădu seama că-i era teamă. 

— 'Ţi-am zis. Jaguarul. 

— Aveţi maşină aici? Cum vă numiţi, vă rog? 

În a doua zi de când se angajase la Thames House, un 
instructor îi spusese Carei că agenţii MI5 aveau puterea să 
aresteze persoane şi urmau să primească legitimaţii făcute 
de poliţie. N-avusese niciodată nevoie să se folosească de a 
ei, dar acum venise ocazia. Observă cum paloarea 
bărbatului se accentuează după ce-i arătă legitimatia. 

— Hai să facem asta invers, spuse Cara. Cum te numeşti 
tu, domnule? 

— Zoltan. 

Cară abia se abţinu să nu zâmbească. Suna de parcă îl 
inventase pe loc. Era genul de nume pe care l-ar fi avut un 
câine robotic dintr-un film Marvel. 

— Şi eşti paznicul de aici? 

— Da, domnişoară. 

— Ai fost aici în ultima oră? 

— Da, domnişoară. 

— Aşa că ai văzut când a venit Jaguarul, acum mai puţin 
de zece minute? 

Paznicul clătină din cap. 

— Eu la ţigară. 

— Ţigară? Unde? 

Zoltan arătă înspre rampa care dădea în Brick Street. 

— Deci n-ai notat când a venit Jaguarul? 

— Poftiţi? 

— N-ai văzut şoferul? Nu i-ai dat un bilet când a venit? 

— Nu, domnişoară. E problemă? 

— Încă nu e problemă. 

Cara îşi dădea seama că e neliniştit. 

— Doar îţi pun nişte întrebări. 

Merse către Jaguar şi se uită în jur după camere de 
securitate. Pe peretele din capăt exista o cameră prăfuită, 
cu poziţie fixă. Mai aproape de ghereta paznicului era una 
cu vedere periferică. Cara se duse într-un loc de parcare 
liber de lângă Jaguar, făcu mâinile căuş şi se uită pe 
geamul şoferului. Pe scaune nu se vedea nimic. 

— Deci nu i-ai văzut? 

— Poftiţi? 

— N-ai văzut cine a ieşit din maşină? Trei bărbaţi, acum 
zece minute. 

— Nu. După cum spus la dumneavoastră, eu la cafea. 

— A, acum e vorba de cafea? Adineauri erai la ţigară. Ar 
trebui să te hotărăşti, Zoltan. 

Zoltan îşi scoase căciula de lână şi îşi netezi repede 
părul, de parcă aşa putea să-şi pună ordine în gânduri. 

— 'Ţigară cu cafea. Amândouă. În pauză. 

Cara merse spre gheretă. Pe un semn lipit de perete 
scria „Benzină. Foarte inflamabil. Opriţi motorul.” În timp 
ce trecu pe lângă Zoltan, Cara îl întrebă: 

— Atunci cine avea grijă de parcare cât erai în pauză? 

Agenta văzu cum privirea lui Zoltan devine şi mai 
panicată. 

— Poftiţi, domnişoară? 

— Te-am întrebat cine avea grijă de parcare. 

— Nimeni. Tocmai ce-au venit. 

Pe lângă mirosul de ulei stătut şi urină de şobolan, în 
parcare se mai simţea şi sentimentul de vinovăţie pe care-l 
emana bărbatul. Pe Cara o enerva că Zoltan minţea atât de 
prost. Nici măcar nu reuşea să se adune cât să o ducă pe o 
pistă cât de cât falsă. 

— Tocmai ce-au venit, repetă agenta. Cine? Bărbaţii din 
Jaguar? 

— Da. Exact. Bărbaţii din Jaguar. 

— Ei n-au nevoie de bilet? 

— Nu. Ei venit aici mereu. Ăla e locul lor. 

Paznicul arătă spre Jaguar. Era prima oară când chiar 
încerca să o mintă, dar ultima lui remarcă o convinse pe 
Cara despre ce era vorba. 

— Aşadar, asta e o sucursală Europcar, nu-i aşa? 

Zoltan păru că nu mai înţelege nimic. 

— Poftiţi? 

— Nu contează. 

Fără să se mai obosească să-i ceară voie, Cara intră în 
gheretă. Zoltan o urmă. Dintr-un radio digital se auzea 
Tiny Dancer. Zoltan îl dădu mai încet când DJ-ul începu să 
vorbească în sârbă când se apropia finalul piesei. 

— Camerele alea funcţionează? întrebă Cara. 

— Nu merg. 

— E legal? 

Zoltan dădu din umeri. 

— Te deranjează dacă verific eu? 

Bărbatul n-avu curaj să-i ceară un mandat sau să-şi sune 
şeful ca să încerce să tragă de timp. 

— Da, sigur, fu singurul lucru pe care reuşi să-l îngaime. 

li arătă ecranele TV de deasupra biroului său mizerabil 
şi dezordonat. În câteva minute, Zoltan îi explicase cum 
funcţiona sistemul de securitate, contrazicându-şi definitiv 
spusele de mai devreme. Înregistrarea era neclară, dar în 
timp ce se uita la ea, Cara reuşi să vadă toate maşinile şi 
persoanele care fuseseră pe rampă de la prânz până la 
douăsprezece şi jumătate. 

— Şi restul unde-i? întrebă când înregistrarea se opri 
brusc. 

— Nu mai e, răspunse Zoltan. Eu mers în pauză la cafea, 
camerele oprit. 

— Pentru că le-ai oprit tu? 

Zoltan afişă un zâmbet larg şi clătină din cap, aparent 
amuzat. 

— Nu! Sigur că nu. 

— Nu? întrebă Cara în timp ce-l urmărea cum îşi pune 
căciula la loc pe cap. Eşti sigur, Zoltan? 

— Sută la procent, da. Sigur. j 

Cara nu prea mai avea răbdare. Il ţintui pe Zoltan cu 
privirea pe care tatăl ei o numea „Meduza pe cocaină” şi 
aşteptă să-i zică adevărul. Paznicul stătea lângă un ibric 
vechi şi o cutie proaspăt deschisă de ceai Yorkshire. Se 
bălăngănea încetişor înainte şi înapoi în timp ce ba o 
privea în ochi pe Cara, ba se uita în altă parte. 

— Zoltan? 

— Da? 

— Cine a oprit camerele? 

— Nimeni. 

Cara se aplecă spre ecrane şi derulă înregistrarea pe 
repede înainte din momentul în care imaginea se 
întunecase. Se părea că sistemul începuse să funcţioneze 
la puţin timp după unu fără un sfert. Zoltan îşi drese glasul 
în timp ce Cara trecu prin mai multe cadre în care duba 
albă pe care scria „Servicii Electronice Kidson” urca pe 
rampă. Nu era nici urmă de Kite sau de cei doi bărbaţi din 
Jaguar. 

— Acum zece minute se pare că mergeau. 

Cara aşteptă ca paznicul să-şi ceară scuze şi să-i explice 
toată situaţia. Când văzu că nu spune nimic, îl întrebă: 

— Cât te-au plătit? 

Zoltan îşi pierdu controlul. Se trânti pe un scaun de 
birou care scârţâia şi din care ieşea spumă, după care-şi 
sprijini capul în mâini. Roţile scaunului mergeau înainte şi 
înapoi pe o bucată ruptă din Daily Express în vreme ce 
bărbatul gemea, se foia şi se smiorcăia. IÎncepu să 
murmure în sârbă, blestemându-şi cu siguranţă ghinionul 
şi minciunile de două parale. Probabil că întreaga lui viaţă 

nu fusese o decât serie de eşecuri, fiecare grăbindu-se să-i 
ia locul precedentului, iar acum culminase cu această 
ultimă şi jalnică umilire. 

— Ce spui, dragule? întrebă Cara. Ai ceva să-mi spui? 

— Nu pot, spuse Zoltan într-un final. Eu promis. 

— I-ai promis cui? 

— Promis la bărbat. 

— Care bărbat? 

— Bărbat care plătit la mine. 

Zoltan îi aruncă o privire rugătoare. 

— El spus la mine că dacă zis ceva la cineva, el omorât 


pe mine. 
pd 


Cara îl sună pe Vosse şi îi spuse tot. În timp ce-l aştepta 
să vină din Acton în Mayfair, îi spuse lui Zoltan să închidă 
parcarea, după care se uită încă o dată, mai cu atenţie, la 
înregistrarea video. Duba albă fusese parcată pe locul liber 
de lângă Jaguar, unde fusese şi ea mai devreme când 
aruncase un ochi pe geamul şoferului. Lângă ea se aflase 
un obstacol care rezervase locul în care mai târziu parcase 
Jaguarul. Cara ştia că Lachlan Kite fusese cel mai probabil 
mutat în spatele dubei care trecuse pe lângă ea pe Brick 
Street. Îi transmise lui Vosse detaliile vehiculului printr-un 
mesaj şi se întrebă cum de Kite acceptase atât de uşor să 
intre în Jaguar. Oare ştiuse ce face? IÎncercase să-i facă pe 
cei de la MI5 să urmeze o pistă falsă? Cu siguranţă că nu. 
Dacă BOX 88 erau chiar aşa buni pe cât se zicea, nu s-ar fi 
folosit de un om de o prostie monumentală ca Zoltan. 

Cara îi făcuse lui Zoltan un ceai şi descoperise că un 
iranian necunoscut îi plătise trei miare în bani gheaţă ca să 
închidă parcarea timp douăzeci de minute şi să închidă un 
ochi orice s-ar fi întâmplat înăuntru. Agenta bănuia că 
Zoltan mai făcuse astfel de aranjamente cu iranianul în 
trecut, dar nu insistă. În schimb, îi ceru să descrie 
înfăţişarea şi felul de a fi al iranianului, care se dovediră că 
nu se potriveau deloc cu ce-şi aducea ea aminte despre 
bărbatul pe care-l văzuse stând de vorbă cu Kite în faţa 
bisericii. Odată ce scăpase de chinul de a spune minciuni şi 

sperând, poate, că prin cooperarea lui putea evita să fie 
arestat, Zoltan descrise pe îndelete comportamentul 
iranianului chiar dinainte de sosirea lui Kite în Jaguar. La 
douăsprezece şi jumătate, în parcare rămăseseră trei 
bărbaţi, toţi din Orientul Mijlociu şi fără nume, în timp ce 
Zoltan se dusese să fumeze şi să bea o cafea la Caffe Nero 
de lângă staţia Green Park. Când se întorsese, Jaguarul era 
parcat sub poster şi acolo mai erau numai doi bărbaţi. 
Cara bănui că era vorba despre aceiaşi pe care-i văzuse în 
duba care coborâse pe lângă ea pe Brick Street. 

— Cum erau îmbrăcaţi? 

— Eleganţi, răspunse Zoltan. Cămăşi albe. Sacouri. 

— Agent Hawtrey, spuse Vosse în timp ce cobora pe 
rampă. Folosise unul dintre numele conspirative ale Carei. 

— Deci el e, aşa-i? 

Zoltan se ridică nesigur. Vosse nu era îmbrăcat ca un 
poliţist, dar asta nu păru să-l deranjeze pe sârb. Paznicul 
dădu din cap ca un mieluşel în timp ce Vosse se apropia. 

— Da, domnule, răspunse Cara. Zoltan Pavkov. 

Vosse i se adresă bărbatului: 

— Numele meu este Galloway, domnule  Pavkov. 
Inspector-şef Galloway, de la poliţie. 

Agenţilor li se întâlniră privirile, iar Cara zâmbi în timp 
ce Zoltan se uita în altă parte. 

— Am venit să vă mai pun nişte întrebări. Am înţeles de 
la agenta Hawtrey că aveţi o sumă de bani pe care vreţi să 
ne-o arătaţi. 

— Da, domnule. Sigur, domnule. 

Zoltan se grăbi spre gheretă şi ieşi peste câteva clipe cu 
o sacoşă de la Harrods plină de bancnote de douăzeci şi de 
cincizeci de lire. 

— Aţi primit banii în această după-amiază de la domnul 
din Orientul Mijlociu? întrebă Vosse în timp ce lua punga 
şi se uita la conţinut. 

— Da, domnule. 

— Putem discuta puţin între patru ochi, domnule 
inspector? întrebă Cara. 

— Desigur. 

Îl lăsară pe Zoltan la baza rampei şi porniră spre Jaguar. 

— Aţi dat de dubă? întrebă Cara. 

— De Kidson Electrical? Încă nu. 

Vosse atinse acoperişul Jaguarului şi privi înăuntru. 

— Pare curat-lună. Probabil că au şters orice urmă de 
ADN şi amprente. Ai verificat portbagajul? 

— E încuiat, răspunse Cara. Dar telefonul lui BIRD? 

— Tot închis. 

Vosse privi în toate părţile. 

— Ceea ce înseamnă că probabil e fix aici. 

Se uitară în jur. Ochii Carei se îndreptară imediat pe 
coşul de gunoi negru pe care scria „Deşeuri”. Vosse îi 
urmări privirea şi ajunse la aceeaşi concluzie. Capacul de 
la coş era închis şi părea încuiat. 

— Domnule Pavkov! strigă bărbatul. Aveţi cum să 
deschideţi ăsta? 

Zoltan se uită de după bucata de ţeavă de plastic ruptă 
şi spuse: 

— Da. 

— Puteţi face asta, vă rog? 

Avuseseră dreptate. Inăuntru, peste un morman de 
zdrenţe şi sticle de plastic care emanau miros de vomă şi 
mucegai, se afla un sacou negru şi o pereche de pantofi 
negri de piele. Vosse făcu o grimasă din cauza duhorii şi se 
aplecă să scoată lucrurile lui Kite. In buzunarele de la 
sacou îi găsi ceasul, cheile de la casă, portofelul şi mobilul. 

— Rahat, spuse Cara. 

— Bine zis, fu de acord Vosse. 

Cara n-avea nevoie să-i spună cineva că pantofii, ceasul 
şi portofelul lui Kite fuseseră aruncate din acelaşi motiv 
pentru care răpitorii nu îi luaseră telefonul: oricare dintre 
ele putea conţine un dispozitiv de urmărire care avea să-i 
ducă pe cei de la BOX 88 până la ei. Oriunde fusese dus 
Kite, fie îi dăduseră alte haine, fie îi aruncaseră trupul gol 
la groapa de gunoi şi nimeni n-avea să-l mai găsească 
vreodată. i 

Telefonul lui Vosse sună în buzunarul din spate. Il 
scoase şi se uită la ecran. 

— Spune-mi ceva ce nu ştiu, mormăi bărbatul. 

— Ce s-a întâmplat? întrebă Cara. 

— Pegah Azizi nu există. Sau poate ar fi mai bine să 
spun Pegah Azizi n'existe pas. 

— Carnet fals? 

— La fel şi cardul. 

Pe rampă cobori o maşină. Zoltan îi făcu semn să plece 
şi strigă că nu mai erau locuri în timp ce Vosse îşi punea 
telefonul înapoi în buzunar şi lua portofelul lui Kite. 

— Brian încearcă să obţină înregistrarea de la Europcar 
dar n-am speranţe. Pun pariu că „Pegah” avea ochelari de 
soare şi purta hijab. Avem mai multe şanse să dăm de 
Amelia Earhart. 

— Şi acum ce facem? întrebă Cara. 

Era pentru prima oară în scurta ei carieră când simţea 
adrenalina unei operaţiuni, dar deodată rămăsese fără 
idei. Ştia că dacă-l arestau oficial pe Zoltan riscau să 
scoată la iveală toată investigația secretă legată de BOX 
88, dar nu ştia ce altceva să facă. 

— Anunţăm? Le spunem celor de la poliţie? Luăm 
legătura cu MI6? 

Vosse nu se grăbi să-i răspundă. Umbla prin portofelul 
lui Kite. Scoase carduri Visa şi Oyster, bonuri de la 
spălătorie şi permisul. Undeva în apropiere se auzi o 
alarmă împotriva hoţilor. Îşi ridică privirea şi făcu o 
grimasă din cauza zgomotului. 

— Nu facem nimic. 

— Poftim? 

Cara încerca să-şi aducă aminte de pregătirea ei. O 
enerva că nu reuşea să-şi dea seama de ce Vosse considera 
că asta era cea mai bună variantă. Oare urma să-i spună să 
muşamalizeze dispariţia lui Kite? Oare Vosse avea să 
renunţe la investigaţie? Şeful ei îşi dădu seama că era 
confuză, aşa că o lămuri: 

— Îl lăsăm să plece, spuse bărbatul făcând semn către 
Zoltan Pavkov, care mergea înainte şi înapoi la baza 
rampei. 

Paznicul se tot freca la cap şi îşi masa ceafa. 

— Păstrăm banii, dar îl trimitem înapoi la muncă. Spune- 
i că a fost norocos de data asta. Spune-i că nu trebuie să-şi 
facă nicio grijă. Lumea are nevoie de paznici de parcare 
buni, iar el se numără printre ei. 

Cara se întrebă cu voce tare dacă planul avea să 
funcţioneze. 

— Normal că n-o să meargă. 

Zâmbetul radios care însoţi replica lui Vosse era cel mai 
vesel lucru pe care-l văzuse Cara toată ziua. 

— O să intre în panică. O să-l sune pe cel care i-a dat 
banii. Şi fiindcă noi o să auzim orice vorbeşte la telefon, 
fiindcă tu şi Cagney o să staţi la pândă în faţa 
apartamentului lui la noapte şi fiindcă Eve şi Villanelle o 
să-l urmărească pe numitul domn Pavkov după-amiază 
până acasă şi o să-l aştepte când vine mâine la serviciu, o 
să aflăm în următoarele douăzeci şi patru de ore cine 
dracu' l-a răpit pe Lachlan Kite. 

Când Kite îşi recăpătă cunoştinţa, se pomeni pe un pat 
tare dintr-o încăpere mică şi fără geamuri în care nu 
păreau să fie decât un bec solitar şi un covoraş pătat. Pe 
pereţi nu erau tablouri şi nici nu se vedeau alte piese de 
mobilier în afară de o masă de lemn joasă, de lângă uşă, pe 
care era o sticlă de apă. Din ce-şi dădea seama Kite, nici 
camere de supraveghere nu erau. Era îmbrăcat în cămaşa 
şi pantalonii de costum, dar nu mai avea sacoul, iar 
pantofii îi dispăruseră şi ei. Nu se vedea nici urmă de ceas, 
portofel sau mobil. Kite îşi căută cheile de la casă în 
buzunarele de la pantaloni, dar nu le găsi nici pe ele. Se 
aşteptase la toate astea. Şi el ar fi procedat la fel, dacă ar 
fi fost cazul. Iranienii lucraseră temeinic. Se miră că pe 
mâna stângă îi lăsaseră verigheta. Poate că fusese prea 
greu de scos. _ 

Absența camerelor îl neliniştea din două motive. In 
primul rând, dădea de înţeles că încăperea în care se afla 
era păzită extrem de bine, iar răpitorii nu-şi făceau nicio 
grijă că ar putea scăpa. În al doilea rând, îi dădea de 
înţeles că nu voiau să existe nicio înregistrare cu ce urma 
să păţească. Kite încercă să-şi aducă aminte câte ceva din 
antrenamentul SERE, dar ştia că supraviețuirea lui avea să 
depindă de un amestec de intuiţie, experienţă şi noroc 
chior. Mai fusese ţinut ostatic cândva, însă într-un context 
complet diferit şi fără ca viaţa să-i fie cu adevărat în 
pericol. Era curajos, dar şi pragmatic. Ştia cum eşti afectat 
psihic dacă rămâi izolat pentru mult timp şi mai ştia că 
puţini rezistă la sadismul neobosit al unui torţionar cu 
experienţă, la fel cum nimeni nu poate rezista la nesfârşit 
fără mâncare, apă şi odihnă. 

De îndată ce încercă să se dea jos din pat, simţi o durere 
înfiorătoare în coapsa dreaptă. Apăsă muşchiul cu mâna şi 
îşi aduse aminte de lupta din maşină. Îi era foame şi sete. 
Merse în cealaltă parte a camerei, rupse sigiliul sticlei şi 
bău. Aproape că atingea becul din tavan cu capul. La 

stânga şi la dreapta lui avea cam un metru în care se putea 
întinde şi mişca. Când întoarse mânerul de metal al uşii şi 
descoperi că e încuiată, Kite simţi o senzaţie neplăcută la 
rinichi. Altminteri nu-l durea nimic. Îşi aduse aminte cum 
îşi înfipsese degetele în ochii şoferului şi speră că îi 
provocase pagube de lungă durată. 

Kite se aşeză înapoi pe pat şi închise ochii. În cameră nu 
plutea niciun alt miros în afară de propria transpiraţie 
stătută: nici urmă de umezeală, mâncare sau detergent. 
Era posibil ca iranienii să-l fi dus în ambasada lor din 
Londra, dar cel mai probabil era într-o casă conspirativă 
de altundeva din Marea Britanie. Ar fi fost prea riscant să-l 
bage pe Kite într-un avion şi să-l ducă până în Iran. 

Işi încordă auzul, căutând sunete care ar fi putut să-i dea 
vreun indiciu despre unde se afla. Era extrem de linişte. 
Nu putea auzi decât vâjâitul încet al unui sistem de 
ventilaţie. Kite bătu în perete şi auzi un sunet sec. Probabil 
că era din cărămizi sau fibră de sticlă. Dacă încăperea 
fusese izolată fonic, asta putea indica fie că mai fusese 
folosită pentru tortură, fie că pur şi simplu se afla într-o 
zonă în care zgomotele din cameră ar fi putut atrage 
trecătorii. Faptul că Lachlan nu era încă mort era un semn 
clar că iranienii voiau să-l supună unui interogatoriu. 
Atunci îşi aminti ce-i spusese Fariba în maşină: 

Am nevoie de amintirile tale. Când te trezeşti, vreau sã- 
mi Spui tot ce poți despre Ali Eskandarian. 

Oare doar îşi imaginase el, sau Fariba o menţionase şi 
pe Martha? Kite se gândi la Isobel, la dimineaţa petrecută 
acasă şi cum Rambo o lovise în burtă. Se gândi la copilul 
pe care şi-l dorise atâta vreme şi pe care acum era posibil 
să nu-l mai vadă sau atingă niciodată. Işi aduse aminte de 
conversaţia pe care o avusese cu Fariba în faţa bisericii şi 
blestemă clipa în care-i spusese că Isobel e însărcinată. Nu 
se mai întâmplase ca statele ostile să facă rău partenerilor 
agenţilor MI6 şi CIA luaţi în vizor, însă în era lui Trump şi 
Putin, a lui Xi şi Assad, orice era posibil. În perioadele în 
care nu era trimis în vreo operaţiune din străinătate, Kite 
vorbea de obicei de mai multe ori pe zi cu Isobel. Fără să 

ştie exact cât era ceasul, ştia că trecuseră câteva ore de la 
ultimul mesaj pe care i-l trimisese. Când avea să vadă că 
tot nu ajunge acasă, Isobel urma să-i sune pe toţi prietenii 
lor şi, într-un final, la numărul de urgenţă pe care i-l 
dăduse şi care făcea legătura directă cu BOX 88. Până 
dimineaţa, o echipă de analişti (cunoscuţi ca „Turingi” în 
cadrul organizaţiei) urmau să caute prin înregistrări şi 
semnale electronice indicii care să arate unde se afla. Însă 
atunci s-ar putea să fie prea târziu. Kite ştia că echipa lui 
Fariba avea să-l ucidă de îndată ce obțineau informaţia 
dorită. Nu răpeai un agent britanic chiar în Regatul Unit 
numai ca să-l eliberezi când terminai cu el. Trebuia să 
tragă de timp, să inventeze o poveste despre Eskandarian 
care să-i mulţumească pe iranieni, dar nici să nu dezvăluie 
existenţa BOX 88. 

De ce acum? De ce să mai vină după el după treizeci de 
ani de la ce se întâmplase în Franţa? Britanicii nu 
avuseseră nimic de-a face cu asasinarea lui Qasem 
Soleimani. Nu părea plauzibil ca forţele Al-Quds să 
dorească să se răzbune. Kite bănuia că MOIS, serviciul 
secret iranian, aflase despre negocierile secrete dintre 
liderii de la Teheran şi BOX 88. Americanii se tot 
întâlniseră în secret la un hotel din Dubai cu membri 
importanţi din guvernul iranian fără ştiinţa şi aprobarea 
Casei Albe. Poate că Fariba presupunea incorect că 
Lachlan făcea parte dintr-o echipă de negociatori? Dar 
cum de era interesat de Eskandarian? Oare exista o cârtiţă 
în BOX 88 care avea acces la fişierul din 1989? Poate că 
interesul lui Fariba era doar o cacealma, o deschidere 
dintr-un joc mult mai amplu de negociere. Era imposibil de 
ştiut. 

În timp ce stătea întins pe perna netedă şi tare, Kite îşi 
aduse aminte de femeia din dreptul Brompton Oratory şi 
de maşina Vauxhall Astra care urmărise Jaguarul din 
Kensington. Era singura lui speranţă. Dacă „Emma” făcuse 
parte dintr-o echipă de supraveghere mai mare, era posibil 
ca mai multe maşini să-l fi urmărit până la Hyde Park 
Corner. Dacă Jaguarul fusese văzut pe rampa care ducea 

spre parcare, exista şansa să-i fi observat dispariţia lui 
Kite. Dacă nu reuşea cumva să scape de unul singur, 
supraviețuirea lui depindea de cine-l urmărise. Dacă Emma 
lucra pentru un client privat, n-avea noroc. Urma să se 
întoarcă la birou şi să scrie un raport despre dispariţia lui 
Kite, după care să meargă acasă ca să mănânce pizza şi să 
se uite la ceva pe Netflix. Pe de altă parte, dacă era din 
MI5, cei de la Thames House aveau şi experienţa, şi 
resursele necesare pentru a investiga mai în profunzime ce 
se întâmplase. Din moment ce aveau acces la sistemele de 
supraveghere, la activitatea telefoanelor şi la camerele 
care puteau să recunoască numărul de înmatriculare, 
puteau încerca să-l salveze. Kite îşi dădu seama de ironia 
situaţiei. BOX 88 rezistase zeci de ani fără să fie detectat. 
Faptul că era posibil ca Serviciul de Securitate să-i sară în 
ajutor exact când Kite avea mai mare nevoie ar fi fost un 
noroc binevenit, însă bizar. 

Totuşi, nu se putea baza pe vreo intervenţie din exterior. 
Echipa iraniană care-l răpise era metodică şi profesionistă. 
Puseseră mâna pe parcare, probabil că făcuseră schimbul 
pe teren neutru şi îl transferaseră aparent fără probleme 
într-o casă conspirativă unde deţineau controlul total. Kite 
se gândi ce variante avea ca să tragă de timp. Era clar că 
trebuia să nege că ar fi agent secret. Era regula de aur pe 
care Strawson i-o inoculase pe când Kite avea optsprezece 
ani. Nu mărturisi niciodată, nu-ţi ieşi niciodată din rol, nu 
recunoaşte niciodată că eşti spion. Xavier poate că-i 
spusese lui Fariba că Lachlan lucra pentru MI6, dar avea 
să insiste că nu mai lucra de multă vreme pentru ei. Îl 
prinseseră pe omul greşit. Făcuseră o greşeală. Nu-mi 
amintesc nimic despre Ali Eskandarian. Daţi-mi drumul. 

Kite se rostogoli pe o parte şi privi în cameră. Mai erau 
şi alte trucuri de care se putea folosi, deşi ar fi fost 
riscante împotriva unor membri MOIS antrenați. Se putea 
plânge că suferă de tensiune, că are diabet, sau să insiste 
să-i aducă medicamente. Se putea preface că are o cădere 
nervoasă. Dacă mergea mai departe pe ideea că lucra în 
industria petrolului, îi putea spune lui Fariba că avea 


e 78 - 


asigurare în caz de răpire şi putea să-i ofere câteva 
milioane de dolari ca răscumpărare. Dar se îndoia că o 
astfel de abordare avea să funcţioneze. Ceva din 
comportamentul lui Fariba fusese prea clar, prea precis. 
Era evident că voia informaţii, nu bani. 

Auzi cum o cheie se învârte în broască. Uşa se deschise. 
Kite se ridică şi îl văzu pe şofer cu un pistol aţintit spre el. 
Spre satisfacția lui, văzu că avea ochii de culoarea unei 
vinete coapte, iar vânătaia i se întindea şi peste nas. In 
mâna stângă, şoferul ţinea o pungă transparentă din 
plastic în care erau trei cutii de aluminiu. 

— Mănâncă, spuse bărbatul în timp ce aşeza cutiile pe 
masă. 

Şoferul se întoarse ca să plece. Pe chip i se citea un 
dispreţ abia ascuns. 

— Există vreo şansă să primesc şi eu un cuţit şi o 
furculiţă? întrebă Kite sarcastic. 

— Du-te dracu’. 

— Aveam impresia că nu vorbeşti engleză. 

Kite zâmbi în timp ce şoferul trânti uşa. În cutii erau o 
porţie de orez fiert, nişte musaca şi mai multe cubuleţe de 
pui la grătar. Kite mâncă puiul, aşteptă ca orezul şi 
musacaua să se răcească, după care şi le duse la gură cu 
degetele. Se şterse pe marginile cămăşii, după care se 
întinse înapoi pe pat şi începu să se gândească la Isobel. 
Ea nu era o persoană anxioasă sau panicoasă, însă lui Kite 
nu-i plăcea s-o ştie făcându-şi griji pentru el câtă vreme 
era însărcinată. Se tot gândea prosteşte că Fariba avea să 
asculte ce avea de zis, să-i mulţumească pentru timpul lui 
şi apoi să-i dea drumul, dar era o speranţă deşartă. 

Kite auzi din nou cum se învârte cheia. Uşa se deschise. 
În cameră intră un bărbat solid, de vreo treizeci de ani, pe 
care Kite nu-l recunoscu. Avea o barbă deasă, dar n-avea 
favoriţi. 

— Vino cu mine, îi spuse într-o engleză cu un accent 
foarte pronunţat. 

Bărbatul era îmbrăcat asemănător cu gorilele pe care 
Kite le ţinea minte de pe rampă: pantaloni închişi la 

culoare, cămaşă albă şi pantofi negri. În timp ce se ridică, 
fu convins că vede o dâră de cocaină la baza nasului 
celuilalt: o particulă de praf alb prinsă în nişte firicele 
umede. Bărbatul nu-i întâlni privirea lui Kite, nici nu 
încercă să-i lege mâinile sau să se pregătească în vreun fel 
pentru posibilitatea ca acesta să scape. In schimb, îi 
întoarse spatele şi îl conduse printr-un culoar îngust, cu 
tavanul jos, care era plin de reproduceri în acuarelă care 
înfăţişau păsări şi flori europene. Kite îşi dădu seama că 
era la bordul unui soi de navă, aproape cu certitudine de 
mari dimensiuni. Probabil că nu erau în larg, fiindcă nu 
simţea ruliul. Mocheta era ieftină şi subţire, iar în aer 
plutea un iz de diesel. Descoperirea îi înnoi speranţele. Pe 
nave existau semnale de alarmă, camere şi coridoare 
ascunse, precum şi radiouri. 

— Aici, spuse bărbatul şi deschise o uşă de la capătul 
culoarului. 

Îl conduse pe Kite într-o încăpere mare, cu geamuri 
fumurii, luminată de două lămpi. Podeaua era acoperită cu 
linoleum. În mijlocul camerei era o ditamai cutia cu unelte. 
Pentru prima oară, lui Kite i se făcu frică. Lângă peretele 
din fund era o canapea protejată de o acoperitoare albă 
împotriva prafului. În faţă era o masă de lemn joasă. Mai 
multe cutii de carton erau stivuite în colţul camerei, lângă 
un televizor cu ecranul spart. Alături erau două scaune 
puse unul peste altul. Paznicul îl ridică pe primul, îl 
întoarse în aer şi îl aşeză în mijlocul camerei. 

— Ia loc. 

Kite n-avea încotro, aşa că se aşeză. Aşteptă ca bărbatul 
să-i apuce mâinile şi să i le lege, dar n-o făcu. In schimb, 
ieşi pe o uşă din peretele spre care era îndreptat Kite şi îi 
spuse să aştepte. Kite se uită în jur. Aici puteau să-i facă 
orice. Dinţii. Unghiile de la picioare. Pregătiseră camera. 
Urma să aibă nevoie de tot curajul posibil ca să reziste la 
ce urma. Trebuia să încerce să nu se mai gândească la 
Isobel şi să aibă încredere că urma să fie bine. Trebuia să 
aibă îndeajuns de multă încredere în sine că n-o să 
dezvăluie identitatea agenţilor şi personalului BOX 88 sub 

tortură. Dacă urmau să-l ucidă, spera că fiul lui n-avea să 
afle niciodată ce se petrecuse aici. Şi mai spera ca 
lucrurile să se termine repede. 

Uşa se deschise, iar în cameră intră Fariba. Nu mai 
purta costum. Acum era îmbrăcat cu nişte blugi albaştri de 
firmă şi un tricou alb, cu guler. Îi zâmbi lui Kite de parcă 
voia să-l liniştească, încă arăta exact ca un playboy 
internaţional. Era în formă, suplu şi relaxat de parcă 
tocmai coborâse de pe un iaht pe plajă la Miami ca să 
comande nişte cocktailuri la Delano. Kite se întrebă ce se 
întâmplase cu adevăratul Jahan Fariba. Iranienilor n-avea 
cum să le fi fost greu să-l oprească să participe la 
înmormântare, iar bărbatul din faţa lui să-i preia 
identitatea. 

— Lachlan. 

Fariba i se adresă pe un ton degajat, de parcă era un 
vechi prieten pe care-l făcuse să aştepte foarte mult. 

— Îmi pare rău pentru toate astea. Cum te simți? 

— Minunat, îţi mulţumesc. Niciodată nu m-am simţit mai 
bine. 

Fariba verifică dacă uşa din spatele lui Kite era încuiată, 
după care spuse: 

— Sunt convins. 

— Ce se întâmplă? întrebă Kite. Cine eşti? 

— Cine sunt? 

Întrebarea părea să-l amuze. 

— Ei bine, cu siguranţă nu sunt Jahan Fariba. 

— Cum te cheamă de fapt? 

— Numele meu adevărat este Ramin Torabi. Dacă vrei, 
poţi alege să crezi asta. La fel de bine poţi să nu crezi. Nu 
prea îmi pasă. 

Engleza cu accent american a iranianului începea deja 
să cedeze. Torabi dădu la o parte acoperitoarea de pe 
canapea şi se aşeză. Pernele erau finisate cu piele neagră, 
ieftină. Se făcu comod şi îl pironi pe Kite cu o privire în 
aparenţă fascinată. 

— Măi să fie! Chiar e ceva să te am aici. Xavier mi-a 
spus multe despre tine. 

— Tu mi-ai ucis prietenul? 

— Dacă l-am ucis pe Xavier? 

Iranianul încercă să pară ofensat de acuzaţie, însă dădu 
un răspuns în mod voit provocator: 

— Poate că da. Poate că nu. Nu prea contează. 

— Pentru mine contează mult. 

— Sunt sigur că da, amice, dar după cum ţi-am spus, mie 
mi se rupe. 

Dacă era un lucru pe care Kite nu-l suporta, era să i se 
spună „amice”. Îi venea să se ridice de pe scaun şi să 
termine ce începuse în maşină, dar ştia că de îndată ce l-ar 
fi atacat pe Torabi mai multe gorile iraniene înarmate 
aveau să dea buzna în cameră ca să-l apere. De data asta, 
în încăpere era şi o cameră cu vedere periferică, montată 
în tavan. Urmăreau ce se întâmplă înăuntru. Kite privi spre 
cutia metalică pentru unelte. Într-o singură mişcare ar fi 
putut s-o deschidă şi să folosească orice găsea acolo ca 
armă. Ştia că fusese aşezată acolo tocmai ca să-l tenteze să 
facă una ca asta. 

— Serios, continuă Torabi. Nu vreau să te ţin aici mai 
mult decât e nevoie. Adevărul e că nu ne aşteptam să 
reacţionezi aşa. Ai fost bun! Ai simţit pericolul. Ne-ai cam 
forţat mâna când a venit vorba să te potolim, ştii? 

Kite văzu că Torabi aştepta un răspuns de la el, aşa că 
nu zise nimic. 

— Vreau să-ţi spun ceva important înainte să începem. 
Înţeleg cum funcţionează o astfel de situaţie din punctul 
tău de vedere. Eşti profesionist. Ai fost adus aici. Ai fost 
antrenat pentru asemenea situaţii. 

Torabi afişă un zâmbet fals, îşi aprinse o ţigară şi suflă 
fumul spre tavan. 

— Ai fost învăţat să nu dezvălui nimic despre ceea ce 
faci. Prima şi singura regulă a spionajului, indiferent că e 
vorba de britanici sau de iranieni, e să nu mărturiseşti 
niciodată. E ca în Fight Club! Prima regulă a spionajului e 
să nu vorbeşti niciodată despre spionaj! 

Torabi izbucni într-un râs zgomotos la propria glumă, în 
aparenţă având impresia că el o inventase. 

— Oamenii ca tine şi ca mine respectă acele reguli. Dar 
vreau să luăm o pauză şi să trecem peste toată abureala 
asta dacă se poate. Ştiu cine eşti şi ce ai făcut. Prin 
urmare, cu cât trecem mai repede de rahaturile obişnuite 
de genul „Sunt nevinovat, aţi prins pe cine nu trebuie”, cu 
atât o să terminăm mai repede. 

— Pot să zic şi eu ceva? întrebă Kite. 

— Nu tocmai. Încă n-am terminat. 

Torabi îşi trecu o mână prin părul atent pieptănat şi 
trase din ţigară. 

— Trebuie să fi văzut atâtea schimbări de-a lungul 
carierei tale... 

— Poftim? 

— Ai început în tinereţe ca agent pe vremea Războiului 
Rece, ai văzut cum a căzut Zidul Berlinului, ai văzut 
prăbuşirea experimentului sovietic. Ai văzut Occidentul 
triumfător. Câştigaserăţi! Apoi deodată nu mai era nimic 
de făcut. Nu mai aveai niciun rol de jucat. 

Torabi agită ţigara prin aer şi făcu o mutră care se voia 
dezamăgită. 

— Ce rost mai avea MI6 dacă nu mai aveaţi de spionat 
pe nimeni? Probabil că tu şi oameni de teapa asociatului 
tău, Cosmo de Paul, eraţi atât de pierduţi! Mi-ar plăcea 
foarte mult să stăm de vorbă despre toate astea când 
terminăm. Chiar mi-ar face mare plăcere. 

Numele lui de Paul îl lovi în moalele capului pe Kite. Ce-i 
spusese Xavier despre el? De ce presupunea Torabi că de 
Paul era „asociatul” lui? Poate că era doar o tactică, poate 
că menţionase numele lui ca să vadă cum reacţionează. Pe 
chipul lui Kite nu se mişcă niciun muşchi. Era clar că 
Torabi îşi pregătise dinainte micul discurs. Voia să-l 
neliniştească sau să-l aducă într-o stare confuză pe Kite şi, 
în acelaşi timp, să se calmeze el însuşi. 

— Ramin, începu Kite. Cred că mă confunzi cu altcineva. 

Kite ştia că nega degeaba. Totuşi, era absolut necesar să 
câştige timp prefăcându-se că era nevinovat. 

— Numele meu este Lachlan Kite şi lucrez în... 

— Te rog! 

Torabi ridică o mână şi stinse ţigara. 

— Ţi-am spus deja. Exact la asta nu voiam să ajungem. 
Toate rahaturile astea sunt o insultă pentru toată munca 
depusă şi sacrificiile pe care le-am făcut amândoi de-a 
lungul carierelor noastre. Hai să nu mai pierdem timpul 
prefăcându-ne că suntem altcineva, ce zici? Spune-mi cum 
a fost să vezi cum se schimbă totul. Prin '80 era linişte şi 
nu existau mobile. Apoi, peste doar câţiva ani, toată lumea 
avea unul. La fel şi cu internetul. Nu tu Facebook, nu tu e- 
mailuri, nu tu aplicaţii. Apoi, brusc, totul e disponibil 
online şi e la vedere pentru oricine. Spionajul s-a 
schimbat! Sunt mai tânăr decât tine. Am, cât?, vreo zece 
ani mai puţin. Am intrat în profesia noastră mult mai târziu 
decât adevărații luptători din Războiul Rece. 

Torabi făcu remarca afişând acelaşi zâmbet satisfăcut de 
el însuşi pe care-l avusese când spusese gluma cu Fight 
Club. 

— Generației tale trebuie să-i fi fost tare greu să-şi facă 
treaba aşa cum aţi fost învăţaţi. Nu mai era nici IRA cu 
care să vă bateţi. Nici ETA. Cel mai recent grup sunnit nu 
mai dădea telefoane politicoase înainte să se arunce în aer 
pe Central Line. Nu se mai călătorea sub nume false. Nu 
mai existau paşapoarte false, nu se mai foloseau cutii 
poştale şi cifruri secrete. Ai fost martorul unei treceri de la 
o generaţie la alta. Ce dracu’, e ca şi cum ai sta de vorbă 
cu cineva care a trăit în era aburului şi care s-a trezit 
deodată pe o navă spaţială! Cum ai supravieţuit până azi? 
Eşti un dinozaur, frate. E un privilegiu să stau aici cu tine. 
Un adevărat privilegiu. 

Cocaină, se gândi Kite. A luat ceva. Toţi tipii ăştia iau. 
Au nevoie ca să-şi calmeze nervii ca să ducă la bun sfârşit 
ordinele. Paznicul care a intrat în cameră a consumat şi el. 
Probabil că şi şoferul trăsese pe nas vreo două liniuţe când 
venea cu Jaguarul pe Brick Street. Probabil că de asta le 
simţise Kite neliniştea chiar înainte să înceapă lupta. Se 
gândi la problemele pe care le avusese Xavier cu drogurile, 
la toate nopţile de vară pierdute împreună cu Martha pe la 
petreceri de rave de lângă Londra pe când aveau douăzeci 

de ani, la Strawson care-l lua la trei păzeşte fiindcă-şi 
„prăjea creierul cu Ecstasy”. 

Torabi continua să turuie: 

— Ce mă fascinează e că în tot acest timp, treizeci de ani 
de diplomaţie internaţională, Thatcher, Blair, Reagan, 
Clinton, Trump, voi aţi continuat să-mi urâţi ţara. Britanicii 
şi americanii știau că saudiţii au finanţat ISIS şi atacurile 
de la 11 Septembrie. Au stat să se uite cum sinucigaşi cu 
bombe sunniţi, nu şiiţi, fac ravagii prin Londra, Paris şi 
Madrid. l-aţi lăsat pe nenorociţii de evrei să facă un zid în 
jurul Palestinei şi să-i arunce pe arabi în mare. Dar cumva 
tot Iranul era de vină. 

Torabi râse dispreţuitor. 

— Noi eram ăia răi! Noi eram cei pe care-i pedepseaţi, 
națiunea pe care aţi încercat s-o distrugeti. Nu saudiţii. Nu 
ruşii. Nu chinezii. De ce micul şi bătrânul Iran? 

Kite era fascinat de tirada juvenilă şi plină de pasiune a 
lui Torabi şi totodată nedumerit de scopul pe care-l 
urmărea. Oare răpitorul lui îşi dorea să-l folosească pe Kite 
ca să înceapă negocierile de pace, neştiind că BOX 88 
tocmai asta făcea în Dubai cu membrii guvernului iranian? 
Sau discursul pasionat al lui Torabi nu era nimic altceva 
decât o încercare de a justifica cine ştie ce grozăvii 
urmărea să păţească Lachlan în această camera de 
tortură? În orice caz, n-avea încotro, aşa că se prefăcu în 
continuare că habar n-are ce se petrece. 

— Ca idee, sunt de acord cu aproape tot ce-ai spus, zise 
Kite. Niciodată n-am înţeles de ce americanii au ţinut 
Iranul în vizor atâta vreme, dacă nu cumva e vorba de o 
răzbunare pentru umilirea de care au avut parte când cu 
asediul ambasadei, lucru despre care mai mult de trei 
sferturi din populaţie oricum a uitat că s-a întâmplat. Poate 
fiindcă aţi susţinut insurgenții din Irak sau aţi finanţat 
Hezbollah timp de treizeci de ani. De unde să ştiu eu? 
Guvernul iranian urăşte Israelul. Mulţi americani nu urăsc 
Israelul. Nu sunt clarvăzător, dar poate că are legătură cu 
asta? N-are rost să-mi pui asemenea întrebări. Nu sunt 
politician, Ramin. Sunt doar un tip care citeşte The 

Economist şi The New York Times. N-are rost să mă ţii aici 
dacă ai impresia că sunt un fel de purtător de cuvânt al 
guvernului britanic. Astea sunt întrebări pe care să le pui 
în Downing Street sau, şi mai bine, la Washington. 

Torabi reacţionă la spusele lui Kite clătinând din cap 
încet, cu dezamăgire. Privi în jos şi curăţă o pată 
inexistentă de pe blugi. Kite continuă să-şi aplice strategia. 

— Când spui că sunt spion şi că am fost cumva antrenat 
pentru situaţia asta, că mi se întâmplă tot timpul să fiu 
răpit în miezul zilei şi că asta e cumva o zi normală din 
viaţa mea, singurul lucru pe care ţi-l pot spune cu toată 
sinceritatea este că într-adevăr ai prins persoana greşită. 

Torabi oftă cu greu şi privi canapeaua, de parcă o a treia 
persoană invizibilă ar fi putut auzi ce spusese Kite şi era la 
fel de dezamăgită. 

— Vezi tu, amice, asta încercam să evit. Acum urmează 
să-mi spui că ai nevoie urgent de medicamente pentru 
diabet de tip doi, sau că ai probleme cu tensiunea, sau ce 
vă mai învaţă să spuneţi ca să trageţi de timp... 

— Dacă m-ai lăsa să termin... 

— Sigur. Zi mai departe. 

Kite începu să nege folosindu-se de nişte amănunte pe 
care le ştia despre Xavier. 

— Chiar nu am habar despre ce vorbeşti. N-am diabet. 
N-am probleme cu tensiunea. În maşină ai menţionat-o pe 
Martha. 

Torabi îşi ridică privirea nerăbdător. 

— L-ai menţionat pe Ali Eskandarian. Te-ai văzut cu 
Xavier la Paris şi e clar că l-ai întrebat ce s-a întâmplat 
acum foarte mult timp, când am terminat şcoala în vara 
din 1989. Corect? 

— Vara din Franţa. Da. 

Kite îşi dădu seama că pornise pe drumul cel bun. Trase 
adânc aer în piept. 

— Fiindcă mi-am petrecut atâta timp din ultimii treizeci 
de ani plecat prin străinătate, Xavier a crezut mereu că 
lucrez pentru MI6. Nu era singurul. Mulţi oameni au ajuns 
la aceeaşi concluzie. De fapt, chiar şi un tip de la 

înmormântare mi-a spus că are impresia că sunt spion. Nu 
sunt, Ramin. N-am fost niciodată. N-ai prins pe cine 
trebuie. 

— Atunci de unde ai învăţat să te lupţi aşa? 

In mod evident, era punctul slab din strategia lui Kite. 
Reacţionase rapid şi violent faţă de iranieni, într-un mod 
foarte neaşteptat pentru un om obişnuit. Brusc, îi veni în 
minte o minciună salvatoare. 

— N-am spus că nu pot să mă apăr. Am fost jefuit la 
treizeci de ani şi de atunci practic arte marţiale. Mi-era 
clar că nu eşti cine spuneai că eşti. Am recunoscut 
cuvântul „jakesh” şi am fost destul de sigur că şoferul tău 
m-a făcut „peşte”. E clar că nu ştiai nimic despre Eton, 
deşi susţineai că ai fost acolo în tinereţe. Maşina a pornit 
în altă parte decât spre restaurant şi am ajuns într-o 
parcare unde aşteptau nişte gorile îmbrăcate în negru. M- 
am speriat. După cum ştii cu siguranţă, sunt un om bogat. 
Călătoresc în America de Sud şi în Orientul Mijlociu. 
Compania mea are nişte asigurări serioase pentru angajaţi 
în caz de răpire. Am crezut că vrei bani. 

Torabi părea să nu-l mai asculte. Se întoarse spre uşă şi 
strigă: 

— Kamran! 

În cameră intră şoferul. De această dată purta nişte 
ochelari de soare care-i acopereau ochii învineţiţi. Lui Kite 
i s-ar fi părut amuzant, însă Torabi se ridică, veni în 
spatele scaunului şi îşi puse mâinile pe umerii lui Kite. 

— Întreabă-l pe prizonier dacă lucrează pentru MI6, 
spuse Torabi. Dacă spune iarăşi că nu, rupe-i un deget de 
la mâna dreaptă. 

La opt sute de kilometri depărtare, Jahan Fariba, bunul 
prieten al lui Xavier, se trezi într-o cameră dintr-un hotel 
din Frankfurt fără să aibă habar cât e ceasul şi nici la cât 
se culcase. Se simţea deosebit de odihnit, dar neliniştit şi 
nesigur. De după marginea perdelelor se itea o lumină 
puternică. Lângă televizor era aprins un bec, iar în baie un 
altul. 

Aruncă o privire spre noptieră, dar nu-şi văzu telefonul. 
De obicei îl punea la încărcat peste noapte. Abia atunci 
realiză că era încă parţial îmbrăcat. Când îşi strânse 
picioarele sub pătură, Jahan realiză că purta şosete. Dădu 
la o parte pătura şi descoperi că era îmbrăcat cu aceeaşi 
cămaşă pe care o avusese cu o zi în urmă la întâlnirea cu 
iranienii. Ultimul lucru pe care-l făcea în fiecare noapte 
era să-şi scoată ceasul, dar şi acesta era tot pe încheietură. 

Se uită la ceas. Era puţin trecut de ora trei. La început, 
Jahan presupuse că era trei dimineaţa, dar lumina de afară 
spunea altceva. Poate i se oprise ceasul? Însă minutarul se 
mişca normal, iar data se schimbase. Era data de nouă, 
ziua înmormântării lui Xavier. Jahan ar fi trebuit să prindă 
un zbor către Londra la 7 dimineaţa. Nedumerit şi totodată 
extrem de enervat, îşi dădu seama că dormise mai mult 
decât trebuia. 

Cum de se întâmplase una ca asta? Se ridică în fund în 
pat şi se uită în jur, căutând ceva de băut. Se târî până în 
baie şi bău mai multe guri de apă călâie de la robinet. Îşi 
privi reflexia în oglindă şi încercă să-şi aducă aminte ce se 
întâmplase cu o noapte în urmă. Se întâlnise cu iranienii 
pe hol. Se văzuseră la un pahar seara devreme, apoi 
ajunseseră să ia cina, apoi... ce? Nu mai avea deloc habar 
ce se întâmplase după ce se aşezaseră la restaurant. In 
timpul întâlnirii băuseră bere, apoi probabil luaseră nişte 
vin odată cu mâncarea. Jahan nu bea foarte mult şi des, 
dar de regulă ţinea la băutură. Cu siguranţă nu-şi aducea 
aminte să se fi ajuns la cocktailuri şi digestive. Iisuse! Oare 

îşi pierduse cunoştinţa şi fusese dus de iranieni în cameră? 
Oare sunaseră discret la recepţie şi aranjaseră ca domnul 
Fariba să fie escortat până la el? Dacă aşa stăteau 
lucrurile, probabil că ăsta era sfârşitul afacerii. N 

Jahan îşi descoperi sacoul făcut grămadă pe jos. Il ridică 
şi verifică buzunarele în căutarea telefonului. Pe mobil găsi 
patru mesaje de la soţia lui, care era la Roma, vreo şase de 
la diverşi prieteni, precum şi un SMS de la compania 
aeriană prin care era informat că pierduse avionul. Doi 
foşti colegi de la Eton care se aşteptaseră să-l vadă la 
înmormântare îi scriseseră ca să-i spună că îl căutaseră la 
Brompton Oratory, dar nu dăduseră de el. 

Jahan îşi descărcă e-mailurile. Nu găsi niciun mesaj de la 
iranieni. Oare ar fi trebuit să le scrie el ceva ca să afle ce 
se întâmplase? Poate, dar nu aşa de repede. Ar fi fost 
jenant pentru toată lumea. Mai bine să aştepte şi să-i 
contacteze peste vreo două zile. Jahan îşi dădu seama că 
nu avea deloc habar ce discutaseră în timpul întâlnirii. 
Ţinea minte doar că amândoi bărbaţii  păruseră 
entuziasmați de proiectul de reclădire a Siriei. 

Il deranja că ratase înmormântarea. Moartea lui Xavier 
era tragică, iar Jahan dorise să aducă un omagiu unuia 
dintre cei mai interesanţi şi amuzanţi oameni pe care-i 
cunoscuse vreodată. Incercă să intre pe Facebook de pe 
telefon, dar parola de la cont nu-i funcţiona. In plus, spre 
confuzia lui, descoperi că în locul unde fusese poza lui de 
profil era doar un spaţiu gol. li scrise un e-mail prietenului 
din Londra la care stabilise să stea în seara respectivă: 


Gav, îmi pare foarte rău. N-am auzit alarma şi 
am pierdut zborul. Nici la înmormântare n-am mai 
ajuns. Nu-mi stă în fire să fiu aşa dezorganizat. 
Cred că aseară am mâncat sau am băut ceva care 
nu mi-a priit. Îmi pare foarte rău, dar nu o să vin 
să stau cu voi. Încă sunt în Frankfurt şi o să mă 
duc direct acasă, la Roma. Te rog să-mi accepţi 
scuzele sincere pentru că te-am ameţit degeaba. 
Transmite-le toate cele bune lui Kitty şi copiilor şi 

sper să ne revedem curând. Jahan x 

Şoferul se proţăpi în faţa lui Kite. Cu o expresie goală, 
lipsită de chef, îl întrebă: 

— Lucrezi pentru MI6? 

Kite se gândi la toţi anii plini de crize şi momente când 
fusese cât pe ce s-o păţească, încetini lucrurile, încercă să 
respire normal, încercă să se gândească la o metodă prin 
care să-şi dea seama ce o să urmeze. Îşi strânse mâna 
pumn şi se întrebă cum avea Kamran să-i rupă degetele. 
Cu patentul? Cu un ciocan din cutia cu unelte? In orice 
caz, cu plăcere: avea să fie o răzbunare tocmai bună 
pentru ochii învineţiţi. 

— Kamran, începu Kite, încercând să pară cât mai calm. 
Îmi pare rău pentru ce ţi-am făcut la ochi. Mi-era teamă. 
Încercam să mă apăr. Îmi cer scuze. 

Cuvintele lui nu părură să aibă niciun impact vizibil 
asupra şoferului, însă Torabi păru interesat. Kite continuă, 
hotărât să nu le ofere niciunuia satisfacția de a băga de 
seamă că îi e teamă. 

— E greu să-ţi răspund la întrebare. Da, e adevărat, 
când eram foarte tânăr am lucrat la MI6. 

Privirea lui Torabi deveni plină de interes. 

— De asta şeful tău s-ar putea să fi prins pe cine nu 
trebuie. Chiar şi zicându-ţi asta comit trădare, dar nu 
vreau să-mi rupi degetul. 

Incercă să râdă. 

— "Ţin la mâinile mele! 

Kamran se uită la Torabi, care-i dădu de înţeles că ar 
trebui să-l asculte mai departe. 

— Când am împlinit douăzeci şi cinci de ani, mi-am dat 
demisia. 

Kite se rugă să-l creadă. 

— De fapt, dacă e să fiu complet cinstit, am fost dat 
afară. Aşa că răspunsul la întrebarea ta este: neg că lucrez 
pentru MI6 fiindcă n-am mai lucrat pentru ei din 1994. Şi o 
să continui să neg până când rămân fără degete. 

— De ce? întrebă Torabi. 

— De ce? Pentru că se întâmplă ca ăsta să fie adevărul. 

Mărturisirea parţială, dar totodată falsă, avu un efect 
miraculos. Torabi schimbă câteva cuvinte în persană cu 
Kamran, iar şoferul părăsi încăperea. 

— Aşadar, e adevărat. 

Torabi închise uşa în urma lui Kamran. Kite simţi cum 
un strop de sudoare îi cade pe braţ. 

— În vara anului 1989, pe când erai în vacanţă cu familia 
lui Xavier Bonnard şi cu afaceristul Ali Eskandarian, lucrai 
pentru serviciile secrete britanice? 

Kite minţi din nou. 

— La momentul respectiv, nu ştiam asta. Ai putea spune 
că eram un idiot folositor. Americanii au profitat de mine. 
Eram prieten cu Xavier şi am ajuns să fiu implicat în ce s-a 
întâmplat. Da, domnul Eskandarian era un afacerist cu 
legături până la cel mai înalt nivel al guvernului iranian, 
aşa că era o persoană de care cei de la CIA erau extrem de 
interesaţi. La frageda vârstă de optsprezece ani nu prea 
aveam eu habar de lucruri din astea. Mi-am petrecut cea 
mai mare parte din vara aia bând vin, fumând iarbă şi 
alergând după fete, inclusiv după Martha Raine. Apoi, 
americanii m-au interogat. Au pretins că sunt de la 
consulat şi le-am povestit versiunea mea. Am dat dintr-una 
într-alta, iar mai târziu mi s-a oferit un post în MI6 în 
timpul primului an de facultate. Primisem o recomandare 
din partea CIA. Am mers în Rusia, m-am distrat puţin prea 
tare, cei de la MI6 au aflat şi m-au pus pe liber. 

— Eu am auzit altceva. 

— Şi ce anume ai auzit, Ramin? 

Aproape tot ce spusese Kite, mai puţin în privinţa 
entuziasmului tineresc pentru vinul roşu şi Martha Raine, 
era o invenţie. 

— Eu am auzit că ştiai ce faci. Că Xavier a aflat mai 
târziu şi că nu i-a picat bine. A dat vina pe tine multă 
vreme. Nu-i aşa? 

Kite îşi aduse aminte de cât de furios şi rănit fusese 
Xavier, îşi aminti de minciunile pe care fusese nevoit să i le 

spună când i se spulberase lumea. Acum, treizeci de ani 
mai târziu, folosea aceleaşi minciuni cu Torabi. 

— Xavier a înţeles lucrurile greşit. Tatăl lui a reuşit să-l 
convingă că eu eram de vină pentru ce s-a întâmplat. Nu-i 
adevărat. Americanii erau cei responsabili. lisuse, a şi 
trecut atâta vreme de atunci! De ce dracu' trebuie să ştii 
toate astea acum? 

— Ajungem şi acolo, răspunse Torabi în timp ce scotea o 
ţigară. 

Iranianul îi oferi şi lui Kite una. 

— Îmi pare rău, ar fi trebuit să te întreb dinainte dacă 
fumezi. 

— Numai când vreau. 

Torabi aprinse ţigara şi se ridică. Kite se ridică la rândul 
lui. Podeaua de linoleum scârţâia sub picioarele lui. 

— Momentan e de ajuns. Am treabă. O să fii dus înapoi 
în celulă până când am din nou timp pentru tine. Când mă 
întorc, o luăm de la capăt. O să-mi spui tot ce-ţi aduci 
aminte. 

— Despre 1989? 

— Da. 

Kite presupuse că Torabi avea să-i lase destul timp cât 
să adoarmă, după care urma să-şi pună gorilele să-l 
trezească. 

— Unde mă aflu? întrebă Kite. 

— Nu contează. 

— Suntem pe o navă? 

Torabi îl privi surprins. 

— Ce te face să spui asta? 

— Mirosul. Dimensiunea camerelor. 

— Poate că da. Poate că nu. După cum ţi-am zis, nu 
contează. Hossein o să te conducă la tine în cameră. 

Kite îşi dădu seama că nu mai putea să afle nimic. 

— Soţia mea e însărcinată, spuse Kite. 

Spera la un favor de ultim moment, deşi nu se aştepta 
să-l primească. 

— Sigur îşi face griji. O să-ţi răspund la întrebări, dar m- 
aş bucura dacă i-ai transmite cumva un mesaj în care să-i 

spui că sunt bine. 
Torabi deschise uşa şi se pregăti să plece. Hossein, 
bărbatul care-l escortase mai devreme din cameră, 


pătrunse în încăpere. 
— Eşti bine deocamdată, domnule Kite, răspunse Torabi. 


Dar cine ştie dacă mai târziu o să fii? 

Când ajunseră la jumătatea coridorului, Kite se întoarse 
spre Hossein şi îi spuse că avea nevoie să meargă la baie. 

— La ce? 

— La baie. La toaletă. La budă. 

Era ca o mică incursiune în absurdităţile sistemului de 
clasă britanic. Dacă spuneai „budă” însemna că eşti din 
clasa de sus. Atunci când Kite folosise termenul de 
„toaletă” în primul semestru la Eton, Cosmo de Paul, în 
vârstă de treisprezece ani pe atunci, îi spusese că era „de 
rând”. 

— Cum ajung acolo? 

La capătul coridorului era o uşă. Hossein avea o staţie 
radio şi o folosi ca să-l contacteze pe Kamran. Şoferul 
apăru imediat şi îi spuse lui Kite să nu încuie uşa cât îl 
aşteptau în faţa băii. 

Kite se folosi de răgaz ca să se uite dacă exista ceva de 
care să se folosească. Un gemuleţ înnegrit îi confirmă că 
se afla pe un vas. Lăsă robinetul să curgă ca să aibă un 
zgomot de fundal în timp ce cotrobăi puţin prin dulapul de 
sub chiuvetă. Găsi două săpunuri neîncepute, nişte sticle 
cu înălbitor şi soluţie de curăţare, dar nu şi ce căuta, 
anume vopsea de păr pe bază de peroxid de hidrogen sau 
spirt alb, ceva inflamabil şi foarte sensibil pe care să-l 
poată folosi mai târziu fie ca să li-l bage pe gât paznicilor, 
fie ca pe un explozibil improvizat. Mai erau o cutie de 
codeină expirată, un antidiareic şi câteva pastile împotriva 
răului de mare. Kite băgă şase tablete de codeină în 
buzunarul de la pantaloni, închise dulapul şi opri robinetul. 
În ultima secundă văzu un cui care ieşea din peretele de 
sub chiuvetă. Îl apucă şi îl zgâlţâi repede ca să încerce să-l 
scoată. Deodată se auzi o bătaie în uşă. Nu reuşise să-l 
mişte din perete decât câţiva milimetri. 

— Să mergem, spuse Hossein. 

— Mai staţi puţin. 

Kite se uită în jur, căutând alte cuie sau şuruburi pe care 

să le poată scoate din perete şi pe care să le folosească 
mai târziu într-o eventuală luptă. Nu mai văzu niciunul. 
Perdeaua de la duş era fixată cu nişte cârlige de plastic. Ar 
fi putut scoate destul de uşor un suport metalic pe care se 
afla un prosop. Trase apa şi ieşi pe culoar. 

— Totul bine, domnilor? întrebă Kite. 

Niciunul dintre ei nu răspunse. Hossein aşteptă până 
când Kamran închise uşa de la baie, îi înfipse un pistol în 
spate lui Kite şi îl conduse spre mica celulă fără geamuri. 
Când întinse mâna spre clanţă, Kite aruncă o privire spre 
ceasul lui Hossein şi văzu data şi ora. Era unsprezece şi 
ceva seara, în aceeaşi zi în care avusese loc 
înmormântarea. Se întrebă ce făcea Isobel, în ce stare era 
văzând că el dispăruse. Fără îndoială că până acum îi 
contactase pe cei de la BOX 88 şi oricine o fi fost de gardă 
pornise în căutarea lui. 

— Are vreunul dintre voi un mobil? 

Kite se gândi că nici Hossein, nici Kamran nu-l 
percheziţionaseră după ce ieşise de la baie. 

— Dacă aţi putea să-i transmiteţi soţiei mele un mesaj... 

— Las-o baltă, spuse Hossein. 

Kamran deja se întorsese şi pornise pe culoar. 

— Te pot plăti după ce scap. 

Kite n-avea nicio speranţă ca Hossein să-l asculte. Pur şi 
simplu voia să vadă cu ce fel de om avea de-a face. Un 
coleg loial lui Torabi, sau un mercenar? Pentru o clipă văzu 
o urmă de interes în ochii lui, dar îi dădu un răspuns 
clasic. 

— N-ai tu bani să mă cumperi pe mine. 

— Hossein! 

Kamran îl chemase de la capătul coridorului. Hossein îl 
împinse pe Kite înăuntru prin cadrul uşii, încât aproape că 
se lovi de masa joasă de plastic, după care o trânti în urma 
lui. 

— Hei! strigă Kite. 

Auzi cheia învârtindu-se în uşă, apoi cum cei doi bărbaţi 
murmură în persană. Kite se duse la pat, aşeză pastilele de 
codeină sub saltea, după care se întinse. Brusc, se simţea 

epuizat, însă ştia că avea să-i fie aproape imposibil să 
doarmă. Torabi organizase totul cu mare atenţie: parcarea, 
nava, schimbarea de identitate cu Fariba. Kite ştia ce voiau 
iranienii să ştie cu orice preţ despre Ali Eskandarian. Insă 
ce nu înţelegea era de ce MOIS aşteptase treizeci de ani ca 
să dea de urma lui. 

În orele care se scurseră de la dispariţia lui Lachlan 
Kite, Cara Jannaway avu pentru prima oară ocazia să-i 
vadă pe cei de la Serviciul de Securitate făcând ce ştiau ei 
mai bine. Pentru o femeie deloc impresionabilă şi căreia 
primul an la MI5 i se păruse deosebit de repetitiv, dacă nu 
chiar plictisitor, era o după-amiază interesantă. 

În mai puţin de patruzeci şi cinci de minute de când 
Vosse se întâlnise cu Zoltan Pavkov, şeful obținuse un 
mandat de la Ministerul de Interne care-i dădea voie să-l 
urmărească pe sârb non-stop. O echipă tehnică trimisă la 
apartamentul lui Zoltan din Bethnal Green îi umplu 
bucătăria, baia şi camera de zi cu dispozitive de 
înregistrare şi obţinură acces şi la camera web din laptop 
ca să fie tot tacâmul complet. Fiatul Punto al lui Zoltan era 
parcat în faţă şi avu parte de acelaşi tratament: în spatele 
bordului aşezară microfoane, iar în spaţiul dintre portbagaj 
şi banchetă instalară un dispozitiv de urmărire. Când luă 
legătura cu un analist de la Thames House, Vosse îi spuse 
să colaţioneze şi să analizeze un document care arăta cum 
foloseşte  Pavkov telefonul şi internetul, precum şi 
registrele de online banking. Ameninţându-l că-l arestează, 
Vosse îl somă pe Zoltan să-i dea telefonul, apoi o invită pe 
Cara să-l plimbe vreo zece minute prin apropiere cât îi luă 
să cloneze prin Bluetooth conţinutul aparatului şi să 
descarce o aplicaţie care să transmită întreaga activitate a 
telefonului către un laptop din casa conspirativă din Acton. 
Dacă era îndeajuns de prost încât să-i sune pe iranieni, 
Cheltenham avea să afle tot. 

Insă Vosse nu terminase nici atunci. După un prânz 
rapid în Mayfair, Kieran Dean şi Tessa Swinburn primiră 
ordine să-l urmărească pe Zoltan când termina programul 
la ora patru. Lui Matt Tomkins i se spuse să meargă acasă, 
să se odihnească, apoi să se ducă la apartamentul din 
Bethnal Green la ora unsprezece ca să preia 
supravegherea. Până una alta, camerele care identificau 

numărul de înmatriculare reperaseră duba albă prin City, 
ducându-se spre est, prin Whitechapel. Ultima oară, 
maşina de la „Serviciile Electronice Kidson” fusese văzută 
pe East India Dock Road la 14:35, lucru care dădea de 
înţeles că vehiculul se afla probabil într-o rază de vreun 
kilometru şi jumătate în apropiere de Limehouse. 

— Acul în carul cu fân, spuse Vosse. Dar măcar avem un 
punct de plecare. Odată ce vedem activitate pe mobilul lui 
Zoltan, o să ne aducă fix lângă BIRD. 

Şeful Carei ridică aparatul clonat în mâna lui uriaşă. 

— O să mă uit prin mesajele lui, să verific cu cine a 
vorbit. O să dăm nişte telefoane ca să vedem cine 
răspunde. Dacă iranienii nu cumva sunt extrem de atenţi 
cu canalele lor de comunicare, până la sfârşitul săptămânii 
îl recuperăm pe BIRD. 

Cara nu era chiar la fel de optimistă ca Vosse, dar în 
orice caz îi admira încrederea în sine. 

— Dar lucrurile lui BIRD? întrebă ea, arătând spre 
obiectele lui Kite. 

Vosse le aşezase pe portbagajul unei maşini de alături. 

— Rahaturile lui BIRD? întrebă Vosse, cu o privire plină 
de înţeles. Bună întrebare. I-au lăsat portofelul, pantofii, 
mobilul şi ceasul. Ce-ţi spune asta? 

Carei îi plăcea când Vosse o instruia din mers. Ştia că 
are de învăţat de la el şi că lui îi place să se simtă ca un 
veteran care ia un învățăcel sub aripă. 

— Presupun că le era teamă că o să fie urmăriţi, 
răspunse Cara. 

— Mai mult de atât. 

Cara nu ştia ce să mai spună. Merse până la maşină şi 
luă ceasul lui Kite. 

— Scrie că ar fi Omega Constellation. 

Il ridică, aşa încât să-l vadă şi Vosse. 

— Pare original şi scump. Trebuie să valoreze măcar 
vreo mie, nu? Şi totuşi, nu l-au şutit. 

— Chiar aşa, răspunse Vosse, mândru de eleva lui. Şi 
portofelul? 

Cara îl ridică şi pe acesta. 

— E plin de bani. Aceeaşi treabă. Se grăbeau şi nu voiau 
să-şi bată capul făcând nişte bani în plus. 

— Uită-te prin el. S-ar putea să ne fie de folos mai târziu. 
Fă poze la cardurile de credit, s-ar putea să aibă şi conturi 
de care nu ştim. Uită-te pe unde şi-a folosit cardul Oyster, 
foloseşte permisul ca să verifici dacă a închiriat vreo 
maşină în ultima vreme. Are şi vreo două cărţi de vizită. 
Notează numele, poate mai dăm de ele în investigația 
despre BOX 88. M-am uitat mai devreme şi eu. Am găsit 
patru poze. Amintiri. Într-una dintre ele apare Isobel. Află 
cine sunt ceilalţi. E şi o poză veche, laminată, cu un individ 
care stă în spatele unui bar şi pare vesel. O fi taică-su? În 
alta apare o femeie care seamănă mult cu el. Asta e mai 
recentă. Poate e maică-sa, poate e soră-sa. Mai sunt în 
viaţă? Dacă le identificăm feţele, poate reuşim să punem 
cap la cap de unde vine BIRD, cine sunt persoanele la care 
ţine şi care s-ar putea să ne vorbească despre el. Apropo 
de asta, ia uită-te la activitatea de pe profilul lui Isobel, 
poate găsim vreo tentativă de a lua legătura cu el. Probabil 
că o să-şi facă griji dacă nu-i dă niciun semn. Când nu sunt 
împreună, de obicei îşi trimit mesaje. S-ar putea ca ea să 
ştie ceva de care noi n-avem habar. Cine sunt oamenii 
ăştia? De ce sunt interesaţi de BIRD? Ce vor să-i facă? 

— Dar mobilul? întrebă Cara. 

— Complicat. 

Vosse îşi trecu limba peste dinţi. Parcă ar fi fost la 
întâlnire şi îi era teamă să nu-i fi rămas mâncare între ei. 

— Am încercat să-l clonez cât plimbai cățelul. 

Vosse făcu semn către rampă, unde Zoltan îşi fuma a 
noua ţigară din după-amiaza aceea. 

— N-am avut noroc. Sunt mai multe protecţii decât la 
chiloţii lui Xi Jinping. Fără codul de acces sau o amprentă, 
asta e treabă pentru Cheltenham. Ar putea dura zile 
întregi. 

— Păcat, spuse Cara. 

Surprinzător, începea să respecte dibăcia lui Kite. 

— Un telefon este un lucru frumos, Cara, o bucurie 
inepuizabilă. Farmecul său sporeşte. 

— Keats avea telefon mobil? 

Voia să-i dea de înţeles lui Vosse că înţelesese referinţa. 

— Ce isteaţă eşti! Imaginează-ţi ce-am putea găsi acolo. 

Vosse privi telefonul. 

— Toate numele şi numerele, toate locurile prin care a 
umblat BIRD, toate mesajele trimise, toate comenzile date 
la Uber... 

— O mină de aur. 

— Însă cei care l-au luat pe sus nu l-au vrut. 

Cara realiză că Vosse îşi dăduse seama de ceva extrem 
de important. Nu ştia dacă tocmai avusese o revelaţie sau 
se gândise de mai multă vreme la asta. 

— Nici măcar cardul SIM nu l-au scos, spuse bărbatul, 
arătând fanta din telefon. Nu i-au luat ceasul şi nici banii. 
Nu, voiau ceva ce nu se găsea nici în istoricul lui de 
apeluri, nici în e-mailuri, nici în SMS-uri. 

— Ce anume? întrebă Cara. 

— Amintirile lui. 

Kite se întinse pe pat. Închise ochii şi se gândi iarăşi la 
1989, la locul unde se găseau răspunsurile la toate 
întrebările lui Torabi, un cufăr plin cu secretele BOX 88 pe 
care Kite n-avea voie să le dezvăluie. 

Amintirile îi erau la fel de clare ca în toţi acei treizeci de 
ani. Toate întâlnirile, toate gândurile, toate conversațiile îi 
apăreau ca într-o relatare detaliată a experienţelor de la 
Eton, din Scoţia şi apoi din Franţa, pe care acum o citea în 
celula tăcută şi întunecoasă. 


kkk 


E începutul lui noiembrie şi au trecut trei luni de la 
evenimentele din timpul verii. Kite are optsprezece ani şi e 
în dormitorul Marthei în Finchley. Părinții ei sunt plecați în 
acest sfârşit de săptămână, iar fratele ei mai mare s-a dus 
la o petrecere de ziua de naştere a cuiva. Sunt singuri 
acasă. 

Cei mai mulţi prieteni de-ai lui Kite au stat pe bară un 
an. Au mers să culeagă fructe în Australia, au făcut „Asia 
de Sud-Est fără bani în buzunare” prin Thailanda şi 
Indonezia; alţii şi-au mai umplut CV-ul predând la şcoli 
primare de prin Uganda şi Tibet. Xavier era la Paris cu ai 
lui, gândindu-se la ce se întâmplase în timpul verii. 
Strawson îi spusese lui Kite să stea liniştit la Londra. BOX 
88 voiau să-l treacă printr-un antrenament avansat înainte 
să plece la facultate un an mai târziu. 

— Povesteşte-mi despre tatăl tău, zise Martha. Nu mi-ai 
spus niciodată prea multe despre el. 

Fata stătea în pat şi rula un joint. Kite era pe un scaun 
de lângă geam şi privea cum lumea umblă pe strada 
înzăpezită de jos. Zece zile mai târziu avea să fie în aceeaşi 
casă, în camera de zi, împreună cu părinţii Marthei, 
văzând la ştirile de la ora nouă cum cade Zidul Berlinului. 
Dacă oricine altcineva i-ar fi pus aceeaşi întrebare, Kite 
nici n-ar mai fi stat la discuţii. Evitase subiectul jumătate 
din viaţa lui. Dar cu Martha era altfel. Ei voia să-i spună 

tot. 

— Lui tata i se zicea Paddy. Îl chema Pierce Patrick Kite, 
dar toată lumea îi spunea Paddy. Nu s-a născut în Irlanda. 
Bunicii mei au stat la Londra în timpul războiului şi s-au 
mutat înapoi în Dublin abia prin anii '50. Tata trebuie să fi 
avut vreo cincisprezece sau şaisprezece ani pe atunci. 
Avea o soră care a murit în război când era mică, mătuşa 
Catherine, aşa că într-un fel a fost ca mine, singur la 
părinţi. 

— Şi ţie ţi-a murit o soră? întrebă Martha. 

Părea îngrijorată, de parcă Lachlan ar fi suferit o 
pierdere cumplită despre care ea nu ştiuse nimic. 

— Nu, nu. 

Kite o atinse cu piciorul. 

— N-am fraţi sau surori. Eram doar eu, mama şi tata. 

Martha dădu din cap uşurată şi rulă mai departe. 
Cumpăraseră un pachet de foiţe Rizla şi nişte ţigări la un 
minimarket de pe Regents Park Road. Martha insistase să 
meargă undeva unde n-o cunoştea nimeni, de teamă că 
bărbatul care deţinea magazinaşul de la colţul străzii i-ar fi 
spus alor ei că fuma iarbă. 

— Cum arăta? întrebă Martha. 

Kite scoase din portofel două fotografii color. Prima îl 
înfăţişa pe tatăl lui stând mândru la barul unui hotel din 
Scoţia, cu braţele încrucişate şi zâmbind cu gura până la 
urechi. În a doua erau părinţii lui, pe un covoraş de picnic, 
la Wigtown Show, într-o vară însorită din 1978. 

— Măi să fie, ce frumoasă e mama ta! Par fericiţi. 

— Chiar au fost. 

— Tatăl tău are aşa o sclipire în ochi... pare foarte 
binevoitor, dar puţin pus pe şotii. 

Kite se întoarse de la geam. O privi pe Martha cum 
aprinde o bucăţică de haşiş maroniu cu o brichetă şi o 
fărâmiţează pe foiţă. 

— Mereu când lumea vorbeşte despre tata spune că era 
un irlandez tipic, care seducea fetele, se entuziasma de nu 
mai putea când venea vorba de campionatul de rugby şi îi 
plăcea să citeze din Keats şi Bob Dylan când se îmbăta. Nu 

ştiu cât adevăr e în asta. Sunt multe mituri despre tata. 
Ştiu că prefera whisky-ul scoţian, nu irlandez, şi Tennant's, 
nu Guinness. Prietenii lui din Dublin veneau cu barca din 
Larne şi făceau mişto de el din cauza asta. Am crescut 
înconjurat de sticle de Laphroaig şi Lagavulin, baxuri de 
Kestrel lager şi McEwans Export. Era alcool peste tot. Tata 
ascundea sticluţe în buzunarele de la sacouri înainte să le 
atârne în dulap. Mereu când simt miros de băutură în 
respiraţia cuiva mă gândesc imediat la el şi urăsc persoana 
aia. Până şi la şcoală, când ne făceam praf în weekend, mă 
opream din băut dacă simţeam pe cineva că miroase. La un 
moment dat, Xav a băut în cincisprezece minute o sticlă de 
sherry luată la negru de la un magazin din Windsor şi a 
vomitat la el în cameră. A trebuit să strâng după el 
împreună cu un prieten, să-l schimbăm şi să-l punem în pat 
înainte să-l găsească Lionel, şeful casei. Ar fi fost 
exmatriculat dacă dădea peste el. Primise avertismentul 
final. A trebuit să-l dădăcesc. Îl dădăcisem şi pe tata când 
era beat, aşa că ce mai conta? Pe la trei după-amiaza era 
deja turtă şi îmi spunea „Nu-i zice mamei tale, n-o să facă 
decât s-o supere.” A doua zi m-am certat înfiorător cu Xav 
fiindcă toată faza îmi adusese aminte de tata. Obişnuia să 
adoarmă în tot soiul de locuri. Ţin minte cum mama 
plângea în dormitor când încerca să-l trezească să meargă 
la muncă. Nu era niciodată violent sau agresiv, dar nu-mi 
pot aduce aminte de niciun moment în care nu bea. La un 
moment dat, când aveam opt ani, la micul dejun i-am luat 
din greşeală paharul cu suc de portocale şi am luat o gură. 
Era plină cu votcă. A urlat la mine să-l las jos, dar era prea 
târziu. Am scuipat şi am început să plâng. 

— Iisuse. 

Martha ținea jointul rulat de parcă ar fi fost o lipsă de 
respect să-l aprindă în timp ce Kite îi povestea ceva atât de 
personal. 

— Bea şi când l-a cunoscut mama ta în Irlanda? 

— Nu ştiu. Poate că da. Poate că nu. Ai de gând să 
aprinzi ăla? 

Martha apăsă pe declanşatorul brichetei. Hârtia arse 


e 104 œ» 


atât de repede, încât pentru o clipă la capătul jointului 
apăru o flacără puternică, emanând un fum gros în aer. 

— În tinereţe se pare că era foarte implicat politic. Nu 
era cu IRA, dar în mod clar era cu Biserica Irlandeză, cu 
Republicanii. Apoi s-a însurat cu mama, o englezoaică 
protestantă. Practic de asta au hotărât să plece din Dublin 
şi au venit în Scoţia. Tata avea un pub în Temple Bar, aşa 
că ştia câte ceva despre găzduire, cum să schimbe butoiul, 
să găsească ospătari, bucătari, genul ăsta de lucruri. 
Cineva mi-a spus că un pub este acoperirea perfectă 
pentru un alcoolic. Ai la îndemână tot ce-ţi trebuie. Aşa că 
au cumpărat împreună un hotel în mijlocul pustietăţii, 
lângă Stranraer, pe mica peninsulă care iese ca un 
hemoroid din colţul de sud-vest al Scoției. 

Martha râse şi continuă să chicotească în timp ce trase 
din nou din joint. Kite întrebă dacă putea să deschidă un 
geam, dar Martha spuse că era prea frig şi că oricum nu 
voia ca vecinii ei să simtă mirosul. 

— Cândva trebuie să mergem acolo, spuse Kite. 

Se aplecă şi îi sărută interiorul coapsei, după care luă 
jointul. 

— E un loc minunat. Acum au venit alţi proprietari acolo. 
Aparent renovează toate camerele. Cea mai apropiată 
localitate e un orăşel portuar numit Portpatrick. Acolo e un 
teren de golf ciudat unde obişnuiam să merg des după cea 
murit tata numai ca să stau singur sau cu un prieten care 
lucra la hotel. 

— Ospătarul Gary, spuse Martha. 

Îşi aducea aminte că Lachlan îi vorbise despre el. Părea 
să reuşească să ţină minte tot ce-i spunea: toate numele, 
toate anecdotele, toate detaliile. 

— Da, exact. Gary. 

Trase adânc din joint, ţinu fumul în plămâni, după care 
expiră. Martha îl aşeză într-o scrumieră din scoică de 
lângă pat şi îl privi. Ochii ei imenşi păreau să-i soarbă 
cuvintele. 

— Hotelul se numeşte Killantringan. E o casă de ţară 
minunată, cu o ditamai peluza în faţă, care duce până la 

mare. E înconjurată din toate părţile de dealuri abrupte şi 
e la capătul unui drum lung şi izolat. Spre nord e o potecă 
printre dealuri. Dacă o iei pe acolo, ajungi într-un final la 
Portpatrick. Intr-o noapte din 1982, mama şi tata s-au 
certat fiindcă el bea. Tata a ieşit în grădină şi a ajuns să 
meargă pe plajă cu o sticlă în mână. Apoi a trecut cumva 
de stânci pe întuneric şi a început să meargă pe potecă, 
spre dealuri. A căzut. A alunecat când a ajuns în vârf. A 
doua zi, cineva i-a găsit trupul. Aşa s-a terminat. 

— Îmi pare aşa de rău, Lockie... 

— Tocmai urma să împlinesc doisprezece ani. Mama a 
închis hotelul trei săptămâni, m-a luat de la şcoală şi am 
mers să stăm la bunica, în Sligo. Când ne-am întors, totul 
se schimbase. Lumea se aştepta ca eu să fiu bărbatul în 
casă, să lucrez în culise, să ajut în bucătărie, să fac 
paturile, să descarc livrările alături de ceilalţi membri din 
personal, să stau de vorbă cu oaspeţii. Ştii, mă simt de 
parcă din copil am devenit adult în şase luni. Apoi, într-o 
bună zi, mama m-a anunţat că urmează să merg la o şcoală 
de lux. Nici nu se punea problema să refuz. Nici nu 
discutaserăm şi nici măcar nu menţionaserăm aşa ceva, 
tatei nu i-ar fi trecut niciodată aşa ceva prin cap. Nici nu 
era vorba despre vreuna dintre marile şcoli din Scoţia, 
Glenalmond sau Fettes sau Gordonstoun. Nu, ea voia să 
mă trimită la Colegiul Eton, cea mai faimoasă şcoală din 
lume, la opt sute de kilometri, în sudul Angliei. Se pare că 
şeful comisiei de admitere era un fost iubit de-al ei. A 
aranjat o bursă, iar restul taxelor aveau să fie plătite din 
asigurarea de viaţă a tatei. Urma să încep în septembrie 
'84, adică peste mai puţin de un an. Mi-a spus că eram 
prea deştept ca să merg la o şcoală normală şi că nu voia 
să mă simt legat de hotel şi de cât de provinciale erau 
lucrurile de acolo. Mi-a spus că o să mă bucur mai mult de 
viaţă, o să am deschidere mai mare, o să fac sport, o să 
întâlnesc oameni interesanti... 

— Oameni interesanţi ca Xav, spuse Martha. 

Kite nu-şi dădea seama dacă vorbise serios sau nu. 

— Da. Ca Xav. 


e 106 œ» 


Trase din nou din joint şi i-l pasă fetei. 

— Te-a supărat lucrul ăsta? 

— Nu cred, nu. 

Kite nici nu se gândise că l-ar fi putut supăra. 

— De fapt, ţin minte că eram destul de entuziasmat. 
Eton suna ca o aventură. Fiind prins în Scoţia mă gândeam 
mereu la tata şi mă săturasem de asta. Dacă eram pe plajă 
şi doar mă plimbam, mă gândeam la el căzând sau la cum 
făceam baraje în pârâul care ducea de la dealuri până la 
mare. Construiam nişte ditamai zidurile de nisip, nişte 
bariere întărite cu pietre şi lemne şi sticle. În spatele lor se 
formau nişte lacuri imense. Tata începea să fredoneze 
melodia de la Dambusters, după care spunea într-un 
accent irlandez pronunţat: „E ca la nenorocitu’ de Aswan, 
Lockie!” Apoi aruncam cu pietre, barajul începea să se 
rupă încet, încet, până când se rupea de tot şi un ditamai 
şuvoiul de apă lua pe sus tot nisipul, toate algele şi 
porcăriile pe care le mai folosiserăm ca să-l construim şi le 
arunca în mare. 

Kite începuse să simtă efectul haşişului. Marta mai trase 
un fum şi se sprijini de tăblie. 

— La fel se întâmpla indiferent dacă eram în Porpatrick 
sau Stranraer sau pe dealurile din spatele hotelului. Tata 
era peste tot. De ziua mea îmi dăduse o puşcă cu aer 
comprimat. Obişnuiam să mergem împreună la vânătoare 
de iepuri. Mergeam ore în şir, doar tata şi cu mine. Primul 
pe care l-am împuşcat avea mixomatozăf. De obicei iepurii 
fugeau imediat ce ne auzeau, dar ăsta era atât de bolnav 
încât a rămas pe loc. Stătea nemişcat şi aştepta să-l ucid. 
Aveam zece ani. Tata s-a aşezat lângă mine, mi-a arătat 
cum să încarc alicea şi să folosesc luneta. Când am nimerit 
iepurele, tata a sărit în sus de parcă eram Sundance Kid. 
S-a bucurat aşa tare pentru mine! Zile în şir după asta nu 
le-a povestit musafirilor despre mine decât cu numele de 
„Baronul Roşu”. Eu nici n-aveam habar despre ce vorbea. 
Deci aşa a fost după ce a dispărut el. O absenţă uriaşă, un 

gol pe care-l umpluse cu personalitatea lui gigantică. Am 
fost atât de confuz şi furios că a murit! Mă simţeam de 
parcă mă dezamăgise, de parcă o dezamăgise pe mama, ne 
întristase pe toţi, pe angajaţii de la hotel, pe prietenii lui. 
La înmormântare cred că au venit vreo patru sute de 
oameni, persoane care au ajuns din Irlanda cu feribotul, 
prieteni care au venit cu maşina din Anglia sau cu avionul 
prin Glasgow şi Prestwick. A atins vieţile multora. 

— Dar mama ta? 

Kite aşteptă şi încercă să se gândească la un răspuns cât 
mai diplomat. Martha încă n-o cunoscuse pe mama lui, iar 
el nu voia s-o facă să aibă o impresie proastă despre ea 
înainte de asta. 

— Cu siguranţă a devenit mai dură. Era o femeie 
superbă măritată cu un bărbat pe care, din ce-mi dădeam 
seama, îl iubea mai mult decât şi-a iubit orice soţie 
vreodată soţul, dar el iubise alcoolul mai mult decât pe ea. 
Mai mult decât mă iubea pe mine, dacă stăm să ne 
gândim. Adevăraţii prieteni ai tatei erau Smirnoff şi 
Gordon's şi Famous Grouse. Astea erau sticluţele pe care 
le găseam în buzunarele sacourilor lui din dulapul în care- 
şi punea costumele. De două ori pe săptămână, o dubă de 
la „Whighams of Ayr” venea cu şase duzini de sticle de vin 
şi încă una de tărie pentru hotel. Tata o aştepta de parcă 
dinăuntru urma să sară Joanne Whalley îmbrăcată în 
uniformă de asistentă. 

— Cea din The Singing Detective? întrebă Martha. 

— Da. Ea e. 

Martha se dădu jos din pat, veni la fereastră şi îl 
îmbrăţişă. Când se sărutară, Kite îi simţi fumul din 
respirație şi ameţi. Până să-şi dea seama ce se întâmplă, 
Martha puse albumul Kiss Me, Kiss Me, Kiss Me la pick-up 
şi începură să facă sex, drogati, în timp ce se auzea 
„Catch”. Pe urmă coborâră în bucătărie, îşi făcură nişte 
sandviciuri cu şuncă şi brânză la un toaster Breville şi se 
întoarseră cu ele în camera Marthei, împreună cu o sticlă 
de vin alb bulgăresc furată din frigider. 

— Cum ai ajuns să dai Common Entrance dacă mergeai 

la şcoala din Portpatrick? 

Kite stătea acum în pat, purtând o pereche de boxeri şi 
urmărind cum Martha se uita dezbrăcată prin colecţia ei 
de discuri. 

— Pune cealaltă parte de la The Cure, zise Kite. 

— E un album dublu, răspunse Martha. 

Scoase discul din copertă şi îl aşeză în aparat. Cobori 
acul, dar atinse vinilul în locul greşit, aşa că albumul 
începu de la jumătatea primului cântec. 

— Ce-i asta? întrebă Kite în timp ce cântecul începea din 
nou. 

Se uita la buzele de un roşu aprins de pe coperta 
albumului. 

— Just Like Heaven, răspunse Martha. O să-ți placă la 
nebunie. 

— Mama a angajat un profesor particular, îi răspunse 
Kite la întrebare. 

Common Entrance era examenul pe care trebuia să-l dea 
orice băiat care voia să intre la Eton. 

— Il chema Roger Dunlop, ca adidaşii Green Flash. A 
fost coleg cu Billy Peele la Eton. N-avea soţie, n-avea 
familie şi în vacanțe făcea nişte bani în plus pregătindu-i 
pe băieţi pentru examene şi admiterea la Oxbridge. A venit 
în Killantringan de trei ori, a stat pe gratis, m-a învăţat 
câte opt ore pe zi, iar apoi a făcut în aşa fel încât să dau 
toate examenele la hotel, în prezenţa unei foste directoare 
de la Castle Douglas care să mă supravegheze ca să nu 
copiez. 

— Chiar aşa? întrebă Martha urcându-se în pat alături 
de el. 

Kite se îmbătase din porţia lui de vin bulgăresc şi era în 
continuare uşor fumat. 

— Să copiez? Moi? Cum poţi să mă întrebi aşa ceva? 

In Franţa, Xavier îi spusese Marthei că el şi Kite nu 
fuseseră tocmai nişte elevi model. Aveau tot timpul 
probleme cu Lionel Jones-Lewis şi mereu ajungeau în 
biroul directorului din cauză că făcuseră câte ceva. 

— Ai copiat, spuse Martha pe un ton plat. 

— Bine. 

Kite îşi ridică mâinile, prefăcându-se că se predă, după 
care se uită în jur după vin. 

— Nu făcusem niciodată latină, continuă el după ce găsi 
vinul şi îşi mai turnă în pahar. Tata era un muncitor din 
Dublin. Mama lucrase ca model, mergea la petreceri cu 
Jean Shrimpton şi a terminat-o cu şcoala la şaisprezece 
ani. Odiseea nu era tocmai povestea pe care mi-o citeau 
înainte de culcare. 

— Bravo, zise Martha. Odiseea e în greacă. 

— Bine că eşti tu deşteaptă, spuse Kite ciupind-o de 
umăr. În orice caz, latina o făceau băieţeii tocilari din 
Sunningdale şi Ludgrove încă de la opt ani. La Portpatrick 
nu se preda în 1982. Probabil că nici acum nu se predă. 
Noi o aveam pe domnişoara Mowat, care era genială la 
mate şi la ştiinţe, dar nu atât de bună când venea vorba de 
limbi moarte care nu mai fuseseră vorbite prin Scoţia de 
vreo două mii de ani. 

— Aşa că micuțul Lachlan a considerat că e îndreptăţit 
să copieze? 

Kite râse de cât o distra să-l tachineze. 

— Complet îndreptăţit. 

De data asta o împinse şi aproape răsturnă scrumul şi 
chiştoacele din scrumieră. 

— La Eton insistau ca toţi copiii să ştie latină, aşa că a 
trebuit să stau ore întregi cu Roger conjugând amo, amas, 
amat şi traducând paragrafe interminabile despre 
Hannibal care trece Alpii. De fapt, eram destul de bun, 
doar la vocabular mai scârțâiam fiindcă nu ţineam minte 
cuvintele. Ziua dinaintea examenului era duminică, iar 
bucătarul a hotărât să-şi dea demisia fiindcă mama nu-i 
oferise o mărire. Îi luase ea locul şi trebuia să gătească 
pentru treizeci de oameni. Eram şi eu în bucătărie, tăiam 
ceapă şi morcovi şi îi aduceam chestii din frigider. N-am 
ajuns în pat până la unsprezece şi n-am avut timp să 
recapitulez. Te-ai uitat la Naşul ieri, la televizor? 

Martha clătină din cap în timp ce netezea cearşaful. 

— Ei bine, tata La închiriat de la un magazin din 

Stranraer şi nici că l-a mai dus înapoi. Cei de la magazin 
au renunţat până la urmă, aşa că într-un fel e al nostru. M- 
am uitat de vreo şase ori fără ca mama să ştie. E o fază 
când Al Pacino lipeşte cu scoci un pistol în spatele unui 
bazin de la baia dintr-un restaurant italian ca mai târziu 
să-l ia de acolo şi să-i împuşte pe cei doi cu care urmează 
să ia masa. Pur şi simplu i-am furat ideea. Într-o dimineaţă 
de luni am pitit un dicţionar de latină în spatele bazinului 
de la toaleta personalului, unde fosta directoare nu putea 
să-l vadă nici dacă se ducea la baie. Apoi, pe la jumătatea 
examenului, după ce memorasem toate cuvintele pe care 
nu le ştiam, am rugat-o să mă lase să mă duc la baie. A 
spus că da, sigur că da. M-am dus în toaleta personalului, 
m-am suit pe capac, am luat dicţionarul, m-am uitat repede 
la toate cuvintele pe care nu le ştiam, am tras apa şi m-am 
întors la examen. 

— Cum te-ai descurcat? întrebă Martha. 

— Am luat patru din cinci, răspunse Kite. 

— Bine că eşti tu deştept. 


i 


Următoarea zi, Kite şi Martha dormiră până după ora 
unu şi se duseră să ia prânzul la Pizzaland. După ce se 
întoarseră, mama Marthei o sună de la Chicago. Era acolo 
ca să ţină o prelegere la Universitatea Northwestern. 
Martha nu-i spuse că Lachlan era şi el acasă. Părinţii ei 
ştiau că peste vară se îndrăgostise de un băiat, dar încă nu 
făcuseră cunoştinţă cu el. 

Când se întoarseră în dormitor, puseră Kiss Me, Kiss 
Me, Kiss Me probabil pentru a cincea oară în decurs de 
douăzeci şi patru de ore. Se aşezară în pat, mai fumară un 
joint şi deschiseră încă o sticlă de vin. Kite o cumpărase de 
la Swiss Cottage. Martha avea şaptesprezece ani şi 
înfăţişarea i se potrivea vârstei. Kite avea optsprezece, 
însă arăta de douăzeci şi trei sau douăzeci şi patru. Când îi 
povestise copilăria lui, se simţise eliberat ca dintr-o 
cămaşă de forţă construită din secrete şi ruşine. Ani 
întregi, Kite tăinuise cauza morţii tatălui său. Nu spusese 
nimănui, nici măcar lui Xavier, că Paddy Kite fusese 

alcoolic. La Eton, ca să supravieţuieşti trebuia să te 
ascunzi. Ca să ai succes, trebuia să-ţi pui o mască, să 
emani numai putere şi încredere. Kite se gândise că, din 
multe puncte de vedere, şcoala era locul perfect de 
antrenament pentru o carieră în serviciile secrete. În cinci 
ani petrecuţi acolo, învățase cum să dispară în diferite 
versiuni ale lui însuşi, cum să supravieţuiască bazându-se 
pe farmecul şi pe intuiţia lui, când să lupte şi să-şi asume 
riscuri, când să iasă la înaintare şi când să dispară în 
fundal. 

Martha scoase două Marlboro roşii, le aprinse pe ambele 
şi îi dădu una lui Kite. Îl întrebă cum se simţise când 
ajunsese pentru prima oară la Eton. Kite se gândi o vreme 
înainte să răspundă. Martha învăţa la o şcoală din nordul 
Londrei după ce o scurtă încercare la o şcoală cu internat 
se sfârşise cu exmatricularea ei. Kite ştia că, la fel ca 
majoritatea lumii, ea considera că Eton era un fel de 
îmbinare de coşmar între If... şi Another Country. 

— Trebuie să-ţi fi fost dor de mama ta, sugeră Martha. 

Kite simţi durerea provocată de dragostea absentă a 
mamei şi pară întrebarea. 

— Da şi nu. 

Trase distras de un fir de păr de pe pieptul lui. 

— Toate casele de la Eton au o matroană care ar trebui 
să aibă grijă de băieţi. Li se zice „dame”. Sunt un fel de 
mame-surogat. 

Ţigara nu se aprinsese cum trebuie. Kite luă bricheta de 
la Martha şi o aprinse la loc. Unul dintre lucrurile care-i 
plăceau la faptul că plecase de la Eton era gândul că n- 
avea n-o mai vadă în veci pe Joyce Blackburn, fata bătrână, 
hâdă şi acră care fusese „dama” lui vreme de cinci ani. Era 
o aliată haină şi de încredere a lui Lionel Jones-Lewis pe 
care o urâseră toţi băieţii din casa lui Kite. 

— Deci ea avea grijă de tine? 

— Da, la fel cum sora Ratched avea grijă de Jack 
Nicholson în Zbor deasupra unui cuib de cuci. 

Când văzu privirea şocată a Marthei, Kite o linişti. 

— Nu-ti fage griji. A fost bine. A fost în regulă la Eton. 

— Asta-i tot? în regulă? 

Se întoarse către ea. Martha îşi stinse ţigara în 
scrumieră şi cobori din pat. Brusc, părea foarte nervoasă. 

— Nu înţeleg. Ce s-a întâmplat? 

— Tatăl tău moare, mama ta hotărăşte să te trimită la o 
şcoală aflată la 800 de kilometri depărtare, practic pleci de 
acasă de la vârsta de treisprezece ani, iar tu îmi spui acum 
că a fost în regulă? 

Vrea să mă protejeze, se gândi Kite. Vrea să ştie totul 
despre viaţa mea ca să-mi împărtăşească secretele, să fie 
confidenta mea. Dacă-i povestesc Marthei viaţa mea, o să 
accepte hotărârile pe care le-am luat, nesiguranța care m-a 
bântuit şi o să mă iubească. Simţi revelaţia ca pe un 
moment euforic accentuat de joint, de vin şi de plăcerea 
constantă, repetată, de a face dragoste cu ea. Privind în 
urmă, acela era momentul când îşi dăduse seama că voia 
să fie cu ea atâta vreme cât şi ea voia asta. 

— Bine, spuse pe un ton nu tocmai convins. N-a fost 
mereu în regulă. 

Kite stinse ţigara. 

— Îţi spun adevărul, dacă vrei. O să-ţi spun tot adevărul. 

Nici dacă ar fi fost legat de o rachetă în grădina din 
spatele Hotelului Killantringan şi trimis în aer deasupra 
orăşelului Portpatrick n-ar fi ajuns Lachlan Kite într-un loc 
mai ciudat decât Colegiul Eton în septembrie 1984. 

Kite, în vârstă de treisprezece ani, nu ajunsese niciodată 
mai la sud de Zidul lui Hadrian. Dublin şi Glasgow erau 
singurele oraşe mari pe care le vizitase. La hotel întâlnise 
clienţi din toată lumea: Paris, Toronto, Melbourne, 
Chicago, dar el nu pusese niciodată piciorul în Anglia. 

Mama lui îl duse în sud cu maşina. Trecură prin 
peisajele de ţară, merseră pe la Castelul Douglas spre 
Carlisle, apoi străbătură şapte ore autostrăzile care 
duceau spre Londra. Ajunseră pe întuneric. Kite se uită pe 
geam la aglomerarea de oameni şi maşini, aşteptându-se 
să vadă Big Ben, Palatul Buckingham, punkişti cu păr 
tepos vopsit în mov şi roşu. Lesley Kite avea prieteni la 
Londra, dar închiriară o cameră la Hotelul Penta de pe 
Cromwell Road, unde mama lui îi cusu numele pe şosete şi 
pantaloni, după care îl duse să mănânce coaste la The 
Texas Lone Star. 

— O să fie aşa interesant, dragule, spuse Lesley în timp 
ce-şi aprinse o ţigară Silk Cut. Abia aştepţi ziua de mâine, 
nu-i aşa? 

— Da, aşa e, răspunse Kite. 

Simţi cum stomacul i se întoarce pe dos. 

Era încă doar un băiat. Vocea nu i se stabilizase şi era 
palid şi slăbănog. Simţea că urma să fie aruncat într-un 
tărâm al unor uriaşi păroşi cu şoferi care-i duceau peste 
tot şi majordomi care le aduceau pahare cu suc de 
portocale în birou. În noaptea aceea, Kite nu puse geană 
pe geană. Nu se putea gândi decât la fotografiile de la 
Eton pe care le văzuse într-o carte primită în dar de la 
Roger Dunlop cu ocazia examenelor de Common Entrance. 
Infăţişau băieţi îmbrăcaţi la frac şi cu jobene pe cap care 
stăteau în faţa Castelului Windsor de-o parte şi de alta a 

procesiunii funerare a Regelui George al VI-lea. Erau marii 
bărbaţi ai epocii de odinioară, care fuseseră la Eton în 
epoca victoriană şi ajunseseră să conducă fiecare părticică 
din Imperiul Britanic. Se vedeau şi picturi în ulei care 
înfăţişau catedrala impunătoare şi porticurile de la Eton 
construite de Henric al VII-lea ca să rămână în picioare 
vreme de o mie de ani. În ochii tineri ai lui Kite, şcoala 
promitea să-l arunce în nişte vremuri alb-negru marcate de 
ritualuri şi convenţii atât de diferite de ce ştia el din Scoţia 
încât erau aproape de neînțeles. Tatăl lui Kite îi dăruise de 
Crăciun o cutiuţă de argint. Inăuntru erau scrise data şi un 
mesaj simplu: PENTRU LACHLAN, DE LA TATI. Kite o ţinu 
strâns în mână toată noaptea, vorbind în şoaptă cu tatăl 
lui, în timp ce Lesley sforăia în patul de alături. 

— Vezi şi tu cum e peste vreo două săptămâni, îi spuse 
mama lui în timp ce se pregătea să plece. 

Îşi petrecuseră aproape toată ziua umblând prin 
campusul universităţii. 

— Odată ce te obişnuieşti, sunt sigură că o să-ţi placă la 
nebunie. 

Lui Kite îi luă mult mai mult de două săptămâni. 

În prima dimineaţă, după ce se trezi la ora şase într-un 
mic birou de la mansarda unei case de pe Common Lane, 
îşi pusese fracul pe care-l comandase mama lui de la 
Billings and Edmonds de pe Eton High Street şi se luptă cu 
un guler rigid timp de aproape o oră, până când unul 
dintre ceilalţi băieţi care stăteau în camerele de pe coridor 
se oferi să-l ajute. Îi arătă lui Kite cum să prindă capsele 
din faţa şi din spatele cămăşii imaculate şi cum să tragă o 
fâşie dreptunghiulară îngustă din bumbac peste nasturele 
de sus, aşa încât să arate ca un fel de cravată. 

— Arăt ca un vicar, spuse Kite când se privi în oglindă. 

— Obişnuieşte-te, răspunse băiatul. 

Asta urma să fie uniforma lui pentru următorii cinci ani. 
Kite deveni extrem de conştient de faptul că avea accent 
scoţian. Nu mai părea să fie niciun alt băiat din anul lui, 
nici măcar cei pe care-i chema „Angus” sau „Ewan”, care 
să vorbească aşa. Fu poreclit repede „Jock” şi începu să-şi 

mascheze accentul, să pronunţe consoanele mai elegant şi 
să rotunjească vocalele aşa încât să nu mai sune ca un 
băiat oarecare din Scoţia, ci mai degrabă ca Micul Lord 
Fauntleroy. Doi ani mai târziu, pe măsură ce colegii lui 
deveneau tot mai conştienţi de proveniența şi clasa din 
care făceau parte, Kite preluă un soi de accent Cockney 
fals de care nu mai scăpă, aşa cum li se întâmpla multor 
elevi de la Eton, decât pe la douăzeci şi ceva de ani. 

Kite, în vârstă de treisprezece ani, se văzu nevoit să se 
adapteze şi limbajului tainic al noii şcoli. Profesorii nu erau 
„profesori”, aşa cum li se spunea la Porpatrick, ci 
„clonţuri”, şi erau cu toţii bărbaţi. O temă făcută prost nu 
era doar o temă făcută prost, ci o „ruptură”, fiindcă era 
efectiv ruptă în două de către un clonţ care mai apoi îl 
punea pe băiat să i-o arate şefului de casă. Pauza de 
dimineaţă se numea „camere”, semestrele erau „jumătăţi”, 
iar băieţii dintr-un an se numeau „bloc”. Deşi nu primiseră 
niciun nume, cel mai ciudat lucru erau autobuzele pline de 
turişti japonezi care opreau în faţa Colegiului în timpul 
săptămânii. Dinăuntru ieşeau japonezii care-i fotografiau 
pe băieţi prin geamuri. De fiecare dacă când trecea pe 
lângă ei îmbrăcat în frac şi cu gulerul scorţos, Kite se 
simţea ca un exponat de la o grădină zoo cu oameni. 

Apoi mai era şi Lionel Jones-Lewis. Învăţase la Eton, 
avea vreo cincizeci de ani, era şeful casei lui Kite şi 
totodată primul bărbat întâlnit de Kite care nu spusese 
nimic despre frumuseţea mamei lui. Fusese elev la Eton 
chiar după război, învățase matematică la Cambridge, îşi 
făcuse serviciul militar pe un submarin şi candidase 
imediat pentru un post de profesor. De atunci, „L.J.L.”, 
după cum i se spunea, rămăsese la Eton. „Jumpy” Jones- 
Lewis era un intelectual formidabil, căruia îi plăceau 
nespus toate tradiţiile şi idiosincraziile vieţii la Eton. Din 
multe puncte de vedere, era ca o mascotă care umbla de 
colo-colo prin campusul universităţii, încălţat cu cizme de 
cauciuc şi hanoracul lui mov preferat. Însă băieţii care 
aveau ghinionul să facă parte din casa lui îi vedeau o cu 
totul altă latură. Seara târziu intra în camere fără să bată, 

în speranţa că avea să găsească pe cineva doar cu 
prosopul în jurul şoldurilor sau poate scoţându-şi boxerii. 
Fiecare cameră de la Eton avea propriul birou, unde băieţii 
puteau să-şi facă temele noaptea. In primul semestru al lui 
Kite, Jones-Lewis intrase la el de vreo două sau trei ori pe 
săptămână şi se aplecase lângă piciorul lui sub pretextul 
de a-l ajuta la vreo problemă de matematică sau cu un 
pasaj din greaca veche. De fapt, abia aştepta să-l pipăie, în 
timp ce Kite vorbea, Jones-Lewis îi mângâia spinarea şi îi 
atingea şalele într-un fel care-l făcea pe băiat să îngheţe de 
frică. La treisprezece ani, Kite nu ştia dacă era normal ca 
un „clonţ” să facă asta sau ar fi trebuit să-şi facă griji. 
Când îi povestise mamei lui de Crăciun ce se întâmpla, ea 
râsese: 

— Stai liniştit, puiule. Doar e drăgăstos cu tine. 

Într-un final, Kite îl rugase pe Jones-Lewis să se 
oprească şi îi dăduse mâna la o parte de pe piciorul lui 
într-o seară de vară din 1985. De atunci, Kite devenise un 
paria pentru el. Deşi Jones-Lewis nu îl mai atinsese 
niciodată, nu îl mai tratase cu acelaşi drag şi cu aceeaşi 
bunăvoință pe care o avea faţă de ceilalţi băieţi din casa lui 
şi făcuse tot posibilul să urmeze toate regulile şi normele 
pe care le avea şcoala, luând atitudine în fiecare dintre 
multele ocazii când Kite călca strâmb. 

Kite îl cunoscu pe Xavier Bonnard în prima lui zi la Eton. 
Deşi proveneau din medii diferite, deveniră prieteni la 
cataramă. Fiecare în felul lui avusese de-a face cu un tată 
dificil. Al lui Kite fusese alcoolic şi murise, iar al lui Xavier 
era un aventurier parizian afemeiat care trăia din imensa 
avere şi aparent infinita răbdare a soţiei lui. În vreme ce 
Xavier abia aştepta să scape de la Eton, secretul vinovat al 
lui Kite era acela că deseori îi plăcea să fie acolo. La fel 
cum se întâmpla cu atâţia copii proveniţi din familii 
disfuncţionale sau nefericite, internatul oferea o pauză 
binevenită de la tristeţea permanentă a traiului din Scoţia. 
Xavier părea să înţeleagă acest lucru. Era foarte mândru 
de Kite când înscria un punct important pentru echipa de 
cricket sau avea succes cu vreo fată la o petrecere. Ştia că 

prietenul lui n-avea rădăcini şi era pierdut, dar totodată 
curajos şi isteţ într-un cu totul alt fel decât cei mai mulţi 
dintre băieţii din casa lor. Fără Kite alături care să râdă la 
glumele lui, să-i fumeze ţigările şi să-l însoţească în 
escapadele lui ilicite la Londra, unde se ascundeau cu 
fetele la reşedinţa Bonnard din Onslow Square, era foarte 
probabil ca Xavier să fi renunţat şi să se fi mutat la Lycee 
Charles de Gaulle în South Kensington. Nimic nu-i putea 
schimba impresia adânc înrădăcinată că internatul era 
scandalos din punct de vedere moral şi social. 

— Eton e practic o închisoare deschisă, concluzionase 
Xavier la finalul anului doi. Gândeşte-te. Toate lumea 
primeşte o celulă. Ţi se spune când să te scoli şi când să te 
culci, ţi se spală rufele şi ţi se dă de mâncare de trei ori pe 
zi. Ai voie să ieşi, dar numai când te lasă paznicul şi chiar 
şi atunci trebuie să te întorci până într-o anumită oră. 
Există terenuri de sport, încercări de evadare, lumea dă 
reviste porno la schimb pentru ţigări. Contactul cu lumea 
din exterior e limitat. Avem un singur telefon în casă, 
altminteri trebuie să trimitem scrisori, iar Lionel le poate 
deschide dacă are impresia că ne plângem de el. Există 
ierarhii stricte între prizonieri. Avem homosexuali şi 
băieţei chipeşi, mâncare scârboasă şi e greu să dai de 
alcool. Eşti eliberat după ce-ţi ispăşeşti pedeapsa, dar apoi 
trebuie să te obişnuieşti cu traiul în lumea de afară. Pentru 
tot restul vieţii tale pe Pământ, rămâi cunoscut drept un 
fost elev la Eton. Care-i diferenţa între noi şi un fost 
deţinut de la Alcatraz? 

Chiar şi aşa, Xavier încerca tot ce-i stătea în puteri ca 
să-şi facă timpul petrecut la şcoală cât mai plăcut. Intra tot 
timpul în bucluc şi avea probleme atât cu Jones-Lewis, cât 
şi cu directorul, deşi acesta din urmă îşi ascundea cu greu 
simpatia pentru unul dintre iconoclaştii fireşti ai şcolii. 
Până la vârsta de şaptesprezece ani, Xavier fusese prins cu 
o fată dezbrăcată la el în cameră, fusese suspendat pentru 
că urcase pe acoperişul capelei (alături de Kite) şi primise 
un avertisment fiindcă lăsase o găină vie (cumpărată de la 
un fermier din Maidenhead) în baia lui Joyce Blackburn. 

Xavier deveni fără să-şi dea seama şi cheia viitorului lui 
Kite ca spion. Cu doar câteva luni înainte de examenele 
lor, Kite se afla în camera lui Xavier la Eton, căutând să-şi 
omoare timpul într-o după-amiază rece de februarie. 
Camera lui Xavier mirosea permanent a Deep Heat şi ulei 
de patchouli şi era decorată în stil tipic etonian: pe pereţi 
erau postere cu Bob Marley şi Nelson Mandela, alături de 
poze cu Christy Turlington, Linda Evangelista şi Cindy 
Crawford rupte din revistele Tatler şi Harpers & Queen ale 
lui Rosamund Bonnard. Din tavan atârnau draperii în stil 
Magreb, iar pe jos se vedeau exemplare din Paris Match şi 
The Face aruncate pe jos în caz că vreo fată şi-ar fi vârât 
capul înăuntru când era în vizită în casă. Kite glumea că 
efectul final era impresia că te afli într-un cort ridicat de 
un Muammar Gadaffi adolescent. Camera lui, doar puţin 
mai mare, se afla în capătul holului şi era plină de 
fotografii ale idolilor lui din lumea sportului: Daley 
Thompson, Kenny Dalglish, Gavin Hastings, precum şi un 
poster cu Jimi Hendrix care dădea foc unei chitare 
electrice. 

Ningea. În mod ilicit, Xavier avea în cameră un radiator 
pe care-l pornise împotriva frigului şi proba o geacă 
vintage din piele întoarsă pe care o cumpărase de curând 
din Kensington Market. Kite stătea pe un beanbag şi purta 
un tricou mâncat de molii cu Lou Reed şi „pantaloni Pop”, 
adică pantalonii cu model ai Prințului de Wales, pe care-i 
purtau prefecţii şcolii. În cinstea costumaţiei lui, Xavier 
pusese Transformer în boxe. Atunci ascultau New York 
Telephone Conversation. Xavier, care tocmai fumase o 
ţigară pe fereastră, se dădu cu Fau Sauvage ca să acopere 
mirosul de tutun. 

— Ce ziceai de tatăl tău? întrebă Kite. 

Xavier îşi scoase geaca şi o aruncă pe pat. 

— A moştenit o casă în sudul Franţei, lângă Mougins. A 
zis că pot să chem un prieten să stea peste vară. Ai chef să 
vii? 

Kite mai fusese până atunci pe la casele din Londra, 
Gloucestershire şi Elveţia ale familiei lui Xavier. Mărirea 

portofoliului imobiliar al familiei Bonnard nu-l luă prin 
surprindere. 

— Mi-ar plăcea la nebunie. 

— Nu trebuie să lucrezi la hotel? 

În mod normal, Kite îşi petrecea trei săptămâni din 
vacanţă ajutând-o pe mama lui la Killantringan, dar Lesley 
pusese hotelul la vânzare, iar un cuplu din Glasgow îl 
cumpărase. Urmau să-l preia în iulie. Xavier îşi aduse 
aminte de asta şi se corectă. 

— A, pardon. Mama ta pleacă. 

— Despre ce date ar fi vorba? întrebă Kite. 

Xavier dădu din umeri. Era clar că voia să stea acolo 
toată vara, să fumeze iarbă, să bea votcă şi să alerge după 
franţuzoaice. 

— Tot ce ştiu e că la un moment dat o să vină şi naşul 
meu acolo. E un vechi prieten iranian de-al lui tata. Eu îi 
spun „Ayatolahul”. S-au cunoscut la Paris când eram eu 
mic. O să-ţi placă de el. Vino când vrei. Tu es ici comme 
chez toi. 

Franceza lui Kite era îndeajuns de bună încât să 
înţeleagă expresia „Simte-te ca acasă.” În acest moment, 
singurele lui planuri de viitor erau să-şi ia examenele şi să- 
şi ia o slujbă pe timpul verii ca să facă nişte bani înainte să 
meargă la Universitatea din Edinburgh la toamnă ca să 
înveţe rusă şi franceză. Îi spuse că o să vină cu trenul în 
Cannes la un moment dat în iulie, se întinse după o cutie 
de suc aproape goală care zăcea pe jos lângă el şi o 
termină. 

— Tare, răspunse Xavier. Stai cât vrei. 

Simplu ca bună ziua. O invitaţie care avea să schimbe 
cursul vieţii lui Lachlan Kite, acceptată în necunoştinţă de 
cauză într-o după-amiază rece de februarie. 

Fără să-şi dea seama, Xavier Bonnard îşi împinsese 
prietenul pe calea spre BOX 88. 

Cara Jannaway deschise uşa de la casă la timp cât să 
prindă începutul ştirilor de pe Channel 4. Îşi turnă un 
pahar de vin alb şi bău aproape jumătate din el înainte ca 
Krishnan Guru-Murthy să termine de citit principalele ştiri. 

Stătea singură într-un apartament cu un singur dormitor 
la vest de Hackney Marshes. Vosse îi dăduse liber în seara 
aceea în semn de apreciere pentru munca depusă în prima 
parte a după-amiezii. Colegii ei, Kieran Dean şi Tessa 
Swinburn, primiseră misiunea de a-l urmări pe Zoltan 
Pavkov până acasă. Matt urma să-i înlocuiască la ora 
unsprezece. Cara n-ar fi vrut să fie în pielea lui. Avusese o 
zi lungă şi plină de peripetii, iar acum abia aştepta să facă 
o baie, să comande mâncare thailandeză prin Deliveroo şi 
să se uite la cel puţin două episoade din Succesiunea, chiar 
la trei dacă nu se făcea prea târziu şi simţea nevoia să 
acopere cât mai mult din sezon. Dar înainte de asta mai 
avea ceva de făcut. Vosse voia ca ea să sune la numărul de 
pe cartea de vizită pe care i-o dăduse Kite la înmormântare 
„doar ca să vadă dacă răspunde cineva”. Vosse sugerase 
că asta era o variantă pentru ca „Emma”, personajul ei de 
la galerie, să-şi continue rolul. Când sau dacă ieşea din 
situaţia în care se afla, Kite urma să audă mesajul vocal şi 
poate că avea să-i răspundă Emmei. Cara nu era aşa 
convinsă de strategie. I se părea că-şi asumă un risc în 
mod inutil, însă Vosse îi amintise cine era şeful. 

Formă numărul. Telefonul sună de şapte, opt, nouă ori. 
Apoi auzi: 

— Aici serviciul de mesagerie vocală Vodafone pentru - 
Lachlan Kite. 

Kite îşi înregistrase numele pe mesajul automat. Era 
ciudat să-i audă vocea, de parcă întâmplările de după- 
amiază nici nu avuseseră loc şi încă era cine ştie pe unde, 
un om liber pe care MI5-ul nu reuşea să pună mână. Cara 
repetase înainte ce voia să spună. IÎncercă să vorbească pe 
un ton profesional, dar totodată prietenesc. 

— Ă, bună, Lachlan. Sunt Emma, de la Brompton 
Oratory. Ne-am văzut în faţă, la înmormântarea de 
dimineaţă, iar tu ai fost atât de drăguţ încât mi-ai dat 
cartea ta de vizită. Sunt tipa care a lucrat la Karoo când cu 
expoziţia Frieze. M-am bucurat să dau din nou de tine. O 
să încerc să te sun altădată. 

Cara închise şi sorbi prelung din vin. Se gândi că nimeni 
n-avea să audă vreodată mesajul ei şi că s-ar putea să nu-l 
mai vadă nicicând pe Lachlan Kite. Se duse la baie şi porni 
robinetul de apă fierbinte, după care turnă generos dintr-o 
sticlă cu ulei de baie în şuvoiul de apă clocotită. Curând, 
înăuntru începu să miroasă a lavandă. Cara îşi scoase 
mobilul şi intră pe aplicaţia Deliveroo. Işi repetă comanda 
obişnuită de la restaurantul thailandez din apropiere: pui 
prăjit cu busuioc şi o garnitură de orez jasmine. Iconiţa de 
la Tinder îi arăta 34 de notificări. Deschise aplicaţia şi 
trecu în revistă profilurile celor nouă tipi cu care avusese 
match de curând, apoi îşi  petrecu următoarele 
cincisprezece minute răspunzându-le la mesaje prin nişte 
replici scurte, misterioase, şi ştergând pe oricine o numise 
„Puicuţă” sau „păpuşă”. Cinci minute mai târziu, sosi 
mâncarea. Cara îi dădu bacşiş curierului, mâncă pe 
nerăsuflate, se vâri în cadă şi citi timp de jumătate de oră, 
după care adormi în faţa televizorului înainte ca măcar să 
găsească primul episod din Succesiunea. 


x 


Mesajul vocal al Carei Jannaway fu înregistrat şi trecut 
pe un server de la sediul BOX 88. Un mesaj de alertă 
ajunse la biroul lui Kite. Potrivit procedurilor Serviciului, 
un soft numit INTIMATE KUBRICK începu să investigheze 
automat numărul de pe care sunase agenta, după care 
trimise un raport intern către B6, Secţiunea din BOX 88 
care avea responsabilitatea de a supraveghea şi menţine 
acoperirea agenţilor. Raportul conţinea toate informaţiile 
accesibile asociate numărului de mobil, inclusiv adresa ei, 
data naşterii, date despre conturile bancare şi taxe, 
educaţia, locurile unde lucrase, istoricul medical şi o listă 
cu cele mai recente destinaţii în care călătorise. B6 găsea 

în raport şi nişte hyperlink-uri prin care putea intra pe 
conturile ei de e-mail, Instagram şi Facebook, precum şi în 
lista de aplicaţii descărcate de pe contul ei de iTunes 
(inclusiv Tinder). La cerere, şi acestea puteau fi 
investigate. 

Poziţia Carei în cadrul MI5 declanşă o alertă din 
INTIMATE KUBRICK, astfel că raportul fu marcat prin 
semnul de „Urgent”. 


Agentă din cadrul Serviciului de Securitate (UK). 
Acoperire oferită de Ministerul Apărării (angajată în 
octombrie 2018) 

Manager: Robert Vosse 


Colegii lui Lachlan Kite de la „Catedrală”, porecla 
pentru sediul BOX 88 de la Londra, ştiau acum că şeful lor 
era luat în vizor de către MI5. 


kkk 


Kieran Dean şi Tessa Swinburn îl urmăriseră pe Zoltan 
de la parcarea din Mayfair până acasă. Amândoi erau de 
părere că era cea mai simplă acțiune de care avuseseră 
vreodată parte, atât de ageamie era ținta lor în privința 
posibilităţii de a fi urmărit. 

Vosse vedea poziţia lui Pavkov în funcţie de mobil, însă 
exista mereu pericolul ca sârbul să-l arunce în metrou ca 
să încerce să scape de ei. Nu dăduse niciun semn de 
inteligenţă, cu atât mai puţin că ar avea pregătirea să 
scape de o acţiune de filaj, dar poate că mai urmărise 
vreun thriller sau documentar pe Channel 5 şi învățase 
câte ceva de acolo despre ce ar trebui să faci când eşti 
urmărit. 

Însă nu. Nu Zoltan. Mergând în spatele lui pe ambele 
trotuare, uneori la mai puţin de douăzeci de metri, Dean şi 
Swinburn reuşiră să-l urmărească extrem de uşor pe sârb 
până într-un tren de pe Jubilee Line plin-ochi de la staţia 
de metrou Green Park. Când cobori după o staţie, pe Bond 
Street, sârbul ignorant se îndreptă spre est, către Bethnal 
Garden, şi cumpără un bax de bere şi alte câteva lucruri de 

la un magazin Tesco Metro din drumul spre casă. Nu-şi 
folosi mobilul nici măcar o dată, nu vorbi cu nicio altă 
persoană şi nici nu dădu vreun semn de nelinişte sau 
îngrijorare faţă de ce se întâmplase în ziua aceea. Când 
Swinburn îl sună pe Vosse ca să-i spună că Pavkov 
ajunsese cu bine acasă, Vosse porni dispozitivele audio din 
apartamentul din Bethnal Green şi reuşi să-l urmărească 
pe sârb prin camera web din laptop. Il văzu ba desfăcându- 
şi o doză de Stella Artois, ba deschizând o scrisoare de la 
Tower Hamlets Council, ba scărpinându-se în fund când se 
trânti pe canapeaua imensă şi maro. 

— Nu prea pare neliniştit, remarcă Vosse. 

Se întreba de ce nici măcar nu le dăduse un mesaj 
iranienilor ca să-i anunţe că poliţia ştia ce se întâmplase cu 
Kite. 

— Sunteţi siguri că nu s-a văzut cu nimeni la metrou? N- 
o fi lăsat un mesaj în Tesco? N-o fi trimis un mesaj pe 
WhatsApp de pe un mobil de unică folosinţă despre care 
nu ştim nimic? 

— Sută la sută, Bob, răspunse Tess, care se aşezase deja 
pe o bancă dintr-un parc de lângă apartament şi îl aştepta 
pe Matt Tomkins să preia supravegherea. Nu l-am scăpat 
din ochi nici măcar o clipă. N-a vorbit cu nimeni, nici 


măcar cu vreo casieriţă. 
Sk 


Mai trecură patru ore înainte ca Zoltan Pavkov să-i 
contacteze în sfârşit pe iranieni. In acest răstimp, 
Swinburn şi Dean plecaseră acasă, Matt Tomkins îşi 
începuse tura, iar sârbul închisese capacul laptopului, 
împiedicându-l pe Vosse să mai urmărească ce pune la 
cale. 

— Cred că s-a culcat, domnule, spuse Tomkins cu puţin 
înainte de ora unu dimineaţa. Am auzit cum a tras apa de 
la baie, apoi cum se spală pe dinţi. Luminile sunt stinse în 
bucătărie şi în living. S-ar zice că s-a dus la nani. 

— Probabil, spuse Vosse cu năduf. 

Tomkins se întrebă de ce părea dezamăgit. Doar aşa 
putea şi şeful lui să meargă acasă şi să doarmă, nu? 

— Bine, continuă Vosse. Stai cu ochii-n patru. Sună-mă 
dacă se întâmplă ceva. Eu nu merg acasă, o să dorm aici în 
Acton. Eve şi Villanelle o să fie acolo la şapte ca să vadă ce 
urmează. 

Tomkins înţelese ce îl enerva pe Vosse abia când închise 
telefonul: sperase ca Zoltan s-o zbârcească şi să-i conducă 
direct la iranieni. Ideea părea cam naivă. O echipă MOIS 
n-avea cum să lase un om ca Pavkov să facă o greşeală atât 
de banală. Nu, dacă echipa MI5 voia să-l găsească pe 
Lachlan Kite, trebuiau să urmeze calea cea mai dificilă. 
Asta însemna că Tomkins era nevoit să stea următoarele 
nouă ore la volanul unei rable de Ford Mondeo în timp ce 
tot restul echipei dormea dusă. Tomkins resimti 
nedreptatea ca pe un afront personal. Ce dracu' făcuse el 
ca să merite tura de noapte? De ce primea mereu Cara 
misiunile tari, de ce era ea cea care se îmbrăca elegant şi 
mergea la înmormântare, în timp ce el trebuia să stea să 
aştepte şi să facă munca de jos din cadrul operaţiunii? Nu 
era ca şi cum Zoltan le-ar fi fost deosebit de folositor. 
Tomkins era nouăzeci şi nouă la sută convins că iranienii 
urmau să-l ucidă pe Kite. Pornind de la premisa asta, tot ce 
făcea el în următoarele nouă ore, nouă zile sau nouă luni 
era o pierdere totală de vreme. 

Se lăsă pe spătar şi privi tableta de pe scaunul din 
stânga. Dacă Pavkov suna pe cineva sau trimitea un SMS, 
pe ecran avea să-i apară o notificare. Dacă nu, nu urma să 
apară nimic. Tomkins nici nu se aştepta la altceva. In 
urechi avea nişte căşti Airpods care recepţionau sunetul 
captat de microfoanele din apartament. Tot aşa putea să-i 
răspundă şi lui Vosse. Tomkins auzea din căşti un ţiuit 
constant, dar şi unele pârâieli şi şuierături din cauza 
microfoniei, iar toate acestea erau amplificate de 
frustrarea şi iritarea lui. In timp ce Cara dormea liniştită în 
Hackney Marshes, la mai puţin de trei kilometri, Tomkins 
amorţea într-un Mondeo ca vai de lume în care n-avea voie 
să asculte muzică. Pe lângă asta, erau mai multe şanse ca 
imigrantul sârb de vizavi să-şi cheme toţi vecinii la un 
grătar nocturn decât să ia telefonul şi să-i sune pe cei care- 

l răpiseră pe Lachlan Kite. 

Tomkins privi spre apartamentul lui Zoltan de la etajul 
doi din blocul dărăpănat, construit în stil brutalist. Într-un 
fel pe care nu şi-l putea explica pe de-a-ntregul nici măcar 
lui însuşi, din moment ce citise o grămadă de cărți şi 
stătuse de vorbă cu mulţi oameni inteligenţi, liberali, lui 
Matt Tomkins nu-i prea plăceau sârbii. În acea după- 
amiază, când auzise pentru prima oară numele Zoltan 
Pavkov de la Vosse, fusese cuprins pe dată de 
resentimente şi se simţise în acelaşi timp ameninţat. La fel 
stătea treaba şi cu bulgarii, albanezii şi românii. Secretul 
lui Tomkins era că nu-i plăceau niciunii, indiferent că era 
vorba de bărbaţi sau femei, tineri sau bătrâni. La fel cum şi 
tatăl lui credea că ţara e plină şi sunt prea mulţi străini în 
ea, Tomkins avea impresia că nu putea să iasă nimic 
benefic sau constructiv dacă mai lăsau mulţi sârbi, 
albanezi sau români să vină în Marea Britanie. Îşi dădea 
seama că era o gândire greşită, că era practic ilegal să 
gândeşti şi să simţi asta, dar n-avea încotro. Dacă s-ar fi 
aflat vreodată despre opiniile lui, ar fi zburat de la MI5. 
Tomkins nu era deosebit de mândru de faptul că îi 
dispreţuia pe cei ca Zoltan Pavkov fiindcă veneau să 
profite de pe urma Marii Britanii, dar în sinea lui spera să 
mai dea de cineva din Serviciul Secret sau poate chiar de 
un mic grup de oameni care să-i împărtăşească opiniile. 

Tomkins încă nu-l văzuse pe Zoltan în carne şi oase, dar 
ştia deja din discuţiile cu Cara şi Vosse că era leneş, 
corupt şi că nu te puteai baza pe el. Era de ajuns să se uite 
la ce făcuse. Locuia într-un rahat de apartament din 
Bethnal Green. Conducea un Fiat Punto cumpărat ilegal la 
mâna a treia. Probabil că dacă depăşea optzeci la oră îi 
exploda un cauciuc şi făcea accident. Primise bani de la 
MOIS ca să prindă o persoană despre care se bănuia că ar 
fi spion britanic şi sigur îi plăcea să dea amenzi de 250 de 
lire clienţilor care întârziau cinci minute să-şi ia maşina. 
Care dracu' mai era scopul să lase pe cineva ca Zoltan 
Pavkov să rămână în ţară? Mai avea şi vârsta perfectă ca 
să fie un criminal de război din Balcani, vreun asociat de-al 


e 126 » 


lui Mladiç sau Karadzic, un soldat care participase la vreun 
masacru din Bosnia şi reuşise cumva să tragă pe sfoară 
Marea Britanie să-i ofere azil politic, apoi dreptul de a 
rămâne în ţară, apoi un paşaport care-i permitea să ducă 
acelaşi trai ca londonezii ale căror rude locuiseră în 
Bethnal Green vreme de trei sute de ani. 

— Linişteşte-te, şopti, dându-şi seama că începuse să se 
agite. Relaxează-te. 

Tomkins îşi scoase telefonul personal şi văzu că primise 
două SMS-uri. Unul era de la mama lui, celălalt de la o tipă 
pe care o cunoscuse pe Tinder, care nu ştia să citească 
printre rânduri şi care-l tot bătea la cap să se vadă, deşi 
era mult mai grasă decât părea din pozele de profil şi nu 
avuseseră niciun pic de chimie prima şi singura dată când 
ieşiseră. Tocmai voia să înceapă să se uite pe Tinder, să 
dea cu degetul la stânga şi la dreapta ca să mai omoare 
timpul şi să-şi revină, când ceva îi atrase atenţia la intrarea 
de la clădirea lui Zoltan. 

Se aprinsese o lumină. Cineva ieşea pe stradă. Ţinea în 
mână o pungă de plastic şi părea să aibă o căciulă pe cap. 
Era un bărbat. Era scund, cocoşat, iar de la o distanţă de 
şaizeci de metri părea să se potrivească felului în care îi 
fusese descris Zoltan Pavkov lui Tomkins. 

— Rahat, şopti Tomkins. 

Se încordă cu totul. Cum de-l luase prin surprindere aşa 
ceva? În apartament nu se aprinsese nicio lumină. În 
Airpods nu auzise nimic. Apoi îl sună Vosse. 

— Alo? zise Tomkins. 

Îşi dădea seama că răspunse pe un ton neliniştit. 

— Situaţia, spuse Vosse. 

Nu părea să fie o întrebare, doar un cuvânt pronunţat 
sec. Nu tu „bună” sau „ce mai faci?”, doar „situaţia”, de 
parcă Tomkins era un robot, un soi de versiune MI5 a 
Alexei care stătea în maşină la unu noaptea şi aştepta să-i 
urmeze ordinele nenorocitului de Robert Vosse. 

— Poftiţi, domnule? 

— Am zis situaţia, Cagney. Care-i treaba? Unde-i omul 
nostru? Încă doarme? Se uită la TV la Belgrade Tonight? 

Face şi el în sfârşit un duş? A mai dat vreun semn în 
ultimele zece minute, sau pot să mă culc? 

— Cred că cineva tocmai a ieşit, domnule. Cred că s-ar 
putea să fie el, dar n-am auzit nimic la micro-... 

— Ce?! izbucni Vosse. Crezi că cineva tocmai a ieşit, sau 
ştii că ţinta noastră e în mişcare? 

Tomkins se mai uită o dată. Bărbatul cu căciulă se oprise 
în cealaltă parte a străzii. Scotea ceva din buzunarul stâng 
al pantalonilor. Dacă în clipa aceea în direcţia lui ar fi 
trecut o maşină şi s-ar fi întâmplat ca Pavkov să privească 
spre Tomkins, chipul i-ar fi apărut la volanul Fordului 
luminat ca un dovleac de Halloween. 

— Sunt sigur că el e, răspunse agentul bazându-se pe 
instinct. Are pe cap o căciulă de lână, aşa cum mi-aţi spus 
că purta şi în parcare. Are aceleaşi trăsături, aceeaşi 
înălţime. El e. 

— De ce nu mi-ai zis? 

— Vă spun acum. A ieşit chiar când ați sunat. 

Tomkins încercă să-şi dea seama ce se întâmpla. Zoltan 
fie se îndrepta spre o întâlnire deja stabilită, fie avea în 
apartament un telefon de unică folosinţă pe care-l folosise 
ca să-i contacteze pe iranieni. 

— Se pare că intră în maşină, îi spuse lui Vosse. 

Zărise cum lumina de la un stâlp se reflectă într-un rând 
de chei din mâna stângă a lui Pavkov. Ţinta se îndepărtă 
de Fordul Mondeo şi porni spre maşina lui, parcată la vreo 
treizeci de metri mai încolo pe aceeaşi stradă. 

— Trebuie să-l urmăreşti, zise Vosse. Eu nu văd nimic. 
N-am decât microfonul din Fiat. E o pistă moartă. 

Tomkins era îngrozit. Ridică tableta de pe scaunul din 
dreapta şi verifică aparatura din maşina lui Zoltan. Vedea 
ceea ce probabil că vedea şi Vosse pe ecranul lui din 
Acton: nişte instrucţiuni ale microfonului plantat în după- 
amiaza aceea, dar niciun semnal GPS. 

— Ce s-a întâmplat? 

— De unde mama dracului să am eu habar? Se întâmplă 
prea des. Oamenii ăştia au şi ei o singură treabă, anume 
să-mi dea o pistă pe care s-o pot urmări, şi tot nu-s în stare 

s-o facă. 

— Trebuie să fi cedat bateria. 

— Crezi? întrebă Vosse cu prea mult sarcasm pentru 
placul lui Tomkins. Unde e ţinta? 

Pe stradă era foarte întuneric, iar Zoltan dispăruse 
pentru câteva clipe în spatele maşinilor parcate. Tomkins 
se gândi că poate scosese cheile ca să inducă în eroare pe 
cineva care l-ar fi urmărit. Poate că iranienii îl aşteptau în 
altă maşină de pe o stradă lăturalnică. Oare să pornească 
pe jos, sau să rămână în Mondeo? De ce dracu' îl lăsase 
Vosse singur? De ce nu era şi Cara într-o maşină de 
rezervă în loc să doarmă dusă în Hackney Marshes? 

— S-a îndepărtat la o sută de metri pe stradă. Are o 
sacoşă de plastic. Tocmai s-au aprins luminile din Fiat. 

Zoltan se sui în maşină. Tomkins verifică repede tableta 
ca să vadă dacă pe telefonul sârbului figura vreun apel sau 
SMS, dar evident că nu găsi nimic. 

— Ce are în sacoşă? întrebă Vosse. 

Tomkins schimbă canalul de la Airpods către canalul pe 
care erau microfoanele din Fiat şi răspunse: 

— Încă nu ştiu, domnule. 

— Să nu dea dracu' să-l pierzi, Cagney! N-am cum să 
urmăresc telefonul pe care-l foloseşte. Numai tu eşti acolo. 
O să fie ca pe vremuri. N-avem triangulare. 

— Înţeleg. 

Tomkins era hotărât să reuşească, să-l urmărească pe 
Zoltan discret, să vadă încotro merge, să-l conducă pe 
Vosse până la iranieni, însă în acelaşi timp nu mai era 
deloc sigur pe sine. Ştia că încă n-are îndemânarea 
necesară să urmărească o maşină fără să se dea de gol. 
Pavkov acţiona pe ascuns. Era în sfârşit conştient că exista 
pericolul să fie urmărit - altfel de ce s-ar fi chinuit să ţină 
lumina stinsă şi ar fi ieşit în puterea nopţii cu o sacoşă în 
care cine ştie ce avea? 

— Auziţi, domnule? 

Microfoanele din Fiat captau zgomotul scos de Pavkov, 
care cotrobăia prin sacoşă. Tomkins scăzu volumul de la 
Airpods ca să nu surzească. Se încruntă, concentrându-se 

asupra zgomotului şi încercă să-şi dea seama ce se 
întâmpla. 

— Aud, răspunse Vosse. 

Se auzi din nou foşnetul plasticului, apoi cum ceva tare 
se loveşte de un geam. 

— Ce vezi? 

Era împotriva oricărei reguli să stai pe loc într-un 
vehicul şi să îndrepţi un binoclu spre ţintă, însă Tomkins 
făcu exact asta. Avea nevoie de un avantaj. 

— Face ceva la bord, îi răspunse lui Vosse în timp ce 
focaliza. 

— Rahat. Scoate microfonul? 

— Nu ştiu, domnule. Nu mi-e clar. 


k*k 


Zgomotele şi foşnetul de plastic continuară. Tomkins îl 
văzu pe sârb cum întinde mâna de mai multe ori spre 
parbriz, de parcă ar încerca să lipească sau să scoată un 
abţibild. 

— Staţi. Văd. 

Focaliză din nou, iar imaginea capului lui Zoltan deveni 
absolut clară. Sârbul lăsase luminile din Fiat pornite ca să 
reuşească să facă ce voia. Atunci Tomkins zări pe ecran 
strălucirea de un albastru palid a unui Tom-Tom. Pavkov 
se chinuia să-l lipească de parbriz. 

— Cred că e un sistem de navigare, domnule. 

— Repetă. 

— Un Tom-Tom vechi. Un GPS. N-are smartphone, aşa 
că îl foloseşte ca să navigheze. 

— Bravo lui, spuse Vosse. Dar unde mama naibii merge? 
Nu ne ajută dacă se ghidează după stele sau după semnale 
cu fum. Tot nu ştim unde vrea să ajungă. 

Tomkins porni motorul Fordului Mondeo. Îşi luase 
carnetul cu doar optsprezece luni înainte şi nu era un şofer 
tocmai experimentat. Locuise în Londra în ultimii patru ani 
şi se deplasase peste tot cu mijloacele de transport în 
comun. Dacă Pavkov urma să treacă pe roşu, Tomkins nu 
credea că e în stare să se ţină după el. 

— Pleacă, domnule, îi spuse lui Vosse, lăsând farurile 

stinse cât mai mult, astfel încât Zoltan să nu le vadă în 
oglinda retrovizoare cum se aprind. N-ar putea şi Lacey să 
mă ajute? Aţi putea s-o treziţi. 

— S-o crezi tu, zise Vosse. Chestia asta o să se termine 
în mai puţin de zece minute. Doar ţine-te după el, băiete. 
Nu-l lăsa pe jegosul ăla să-ţi scape. 

Kite adormise în celula lui întunecoasă. 

O visa pe Martha Raine când auzi cum se învârte cheia 
în uşă. Se trezi în întuneric şi văzu chipul lui Isobel, care-l 
privea de alături, de pe pernă. Explozia de lumină care 
izbucni din spatele uşii deschise spulberă mirajul. 

— Scularea! strigă Torabi. 

Iranianul stătea lângă Strawson. 

— CINE A FOST BILLY PEELE? 

— Ce? spuse Kite ridicându-se în capul oaselor. 

Transpirase, iar lumina se stinsese. 

— Torabi? 

Nu era nimeni lângă el. 

Visase totul: pe Martha şi pe Isobel, pe Strawson şi pe 
Torabi, totul se contorsionase în mintea lui inconştientă 
precum o spirală. Se aplecă după sticla de plastic şi bău ce 
mai rămăsese din apă. Habar n-avea cât era ceasul, habar 
n-avea de cât timp dormea. Se aşeză pe spate şi îşi închise 
ochii. Încă-i mai auzea glasul lui Torabi din vis: 

Cine a fost Billy Peele? 

A fost profesorul meu, dar era mai mult decât un 
profesor. 

A fost fratele pe care mi l-aş fi dorit, dar nu era fratele 
meu. 

A fost ca un tată când nu am avut tată. A fost călăuza şi 
instructorul meu - iar orice tânăr are nevoie de un mentor. 

Billy Peele a fost totul pentru mine. 


pd 


Au trecut trei zile de când Xavier i-a lansat lui Kite 
invitaţia în aparenţă inocentă de a petrece o parte din 
vacanţa de vară la casa tatălui său, în Mougins. 

Cei doi prieteni sunt într-o sală de clasă de la Eton, din 
prefabricate, cu tavanul jos, de la marginea campusului, 
îndeajuns de aproape de clădirea pentru sporturi cu 
racheta încât să audă zgomotul metalic şi antrenant al 
mingii, care reverberează şi se loveşte de zidurile de piatră 

din sală. E o dimineaţă de februarie cu un cer 
nemaipomenit de senin, iar nouă băieţi îmbrăcaţi la frac 
aşteaptă începutul lecţiei de istorie cu William „Billy” 
Peele. Cosmo de Paul, care a luat deja examenul Oxbridge 
şi mai are nevoie doar de două note minime la examene ca 
să-şi asigure locul, se numără printre ei. De Paul poartă 
pantaloni Pop şi un frac stil Salvador Dali pe care mama lui 
i l-a cumpărat în cinstea artistului suprarealist catalan 
care a murit de curând. Leander Saltash, în curând 
coechipierul lui Kite la campionatul de cricket, este şi el 
prezent, după cum este şi prietenul lui Kite, Desmond 
Elkins, care va lupta pentru SAS şi va fi ucis în Afganistan 
paisprezece ani mai târziu. 

Peele întârzie, aşa cum face mereu. Băieţii se apropie 
sau au trecut cu toţii de optsprezece ani, aşa că sunt prea 
în vârstă să se mai împroaşte cu cerneală sau să arunce cu 
cocoloaşe de hârtie prin clasă. În schimb, omoară timpul 
lăudându-se cu fetele pe care le-au giugiulit la un bal 
recent şi cu cantitatea de pileală pe care au consumat-o la 
sfârşit de săptămână la „Robinet”, pub-ul şcolii unde 
băieţilor li se permite să bea alcool. La doisprezece fără 
zece se aude scârţâitul cunoscut al bicicletei neunse a lui 
Peele, apoi zgomotul pe care aceasta îl face când cade în 
dreptul clasei. Băieţii murmură „A venit” şi se întorc în 
băncile lor, aşteptând intrarea marelui om. 

Peste câteva clipe, Billy Peele dă buzna pe uşă. 

— Domnilor, proclamă Peele, am venit să vă spun că 
spionul cel mai faimos din lume a căzut de pe ramură şi şi- 
a dat obştescul sfârşit. 

Intr-o mişcare continuă, Peele trânteşte uşa în urma lui 
cu călcâiul cizmei, pune un teanc de cărţi şi eseuri pe 
birou, îşi scoate pelerina neagră de clonţ cu afectarea unui 
matador din Las Ventas şi o aşază pe un suport din 
apropiere. 

— Numele nu mai este Bond, James Bond, domnilor. 
Agentul 007 a murit. 

Capul lui Peele scanează orizontul într-un unghi de 
nouăzeci de grade, urmărind reacţiile elevilor nedormiţi la 

această revelaţie nemaipomenită. Are treizeci şi opt de ani, 
e în formă, poartă barbă, pe nas are nişte ochelari cu ramă 
de baga, iar papionul lui de clonţ aranjat în pripă nu pare 
tocmai curat. 

— A murit Timothy Dalton? întreabă unul dintre băieţi. 

— Bine a făcut, mormăie Xavier. A fost de rahat în Living 
Daylights. 

— Atenţie la limbaj, domnule Bonnard, mormăie Peele. 
Limbajul! 

— Nu Dalton, spune un altul care avea să devină 
parlamentar pentru regiunea North Dorset şi un susţinător 
vocal al Brexit-ului. Trebuie să fie vorba de Connery sau de 
Roger Moore. E unul dintre ei, domnule? 

Peele oftează exasperat în timp ce Kite se distrează din 
spatele clasei. 

— Nu lua lucrurile atât de ad litteram, Williams. 

Peele şterge tabla cu un şervet cu Charles şi Diana pătat 
de cerneală şi îşi drege vocea de parcă ar fi fumat în 
timpul nopţii vreo patruzeci de Gauloises. 

— Gândiţi în afara proverbialului plic. Am spus că „a 
căzut de pe ramură”. Un indiciu ornitologic care are o 
veche legătură cu Eton. Avem aici vreun posesor al unei 
minţi ascuţite care să aibă cea mai vagă idee despre ce 
amănunt extraspaţial vorbesc? 

Tăcerea se prelungi. Asemenea celorlalţi, nici Lachlan 
Kite n-avea habar la ce se referea Peele. La dreapta lui, 
Cosmo de Paul îşi aranja cărţile şi uneltele de scris în nişte 
grămăjoare ordonate, nerăbdător să înceapă ora propriu- 
zisă. Examenele urmau să înceapă în mai puţin de trei luni, 
iar el voia să-şi poată trece în CV că le-a luat cu notă 
maximă. Ca un clonţ ce era, Peele ar fi trebuit la rândul lui 
să le împuie capul băieţilor cu cât mai multe informaţii 
posibile în fiecare moment. 

— Bueller? spuse Peele. 

Il imitase pe profesorul anost şi care-ţi seca energia din 
filmul lui John Hughes, etalând totodată un accent 
american acceptabil. 

— Nimeni...? Bueller...? 

În sfârşit, o mână se ridică în al treilea rând. E Leander 
Saltash, care a citit toate thrillerele publicate în ultimii o 
sută de ani, de la Enigma nisipurilor la Tăcerea mieilor şi 
de la Vânătoarea lui Octombrie Roşu la Ultimul sărut bun. 

— Ştiu eu, domnule. Nu e vorba de James Bond din 
filme, ci de cel din cărţi. Ornitologul al cărui nume l-a furat 
lan Fleming pe când a scris Casino Royale. Am dreptate? 

— Domnule Saltash! izbucneşte Peele şi dă un pumn în 
catedră cu asemenea forţă încât două carioci zboară, după 
care ajung pe jos. Un răspuns excelent! Dacă nu conduci 
ţara până ajungi la vârsta de patruzeci de ani, poţi să te 
gândeşti că ţi-ai ratat vocaţia. Nu cred că ai arăta chiar 
aşa de bine cu părul vopsit şi cu poşetă precum draga 
noastră doamnă Thatcher, dar pare un preţ mic de plătit. 

Brusc, Kite şi Peele fac contact vizual. E genul de privire 
cu subînţeles, rezervată numai lui, pe care Peele i-o acordă 
ocazional. 

— Da, James Bond, James Bond în varianta lui originală, 
ornitologul american, autor al clasicului volum care te ţine 
cu sufletul la gură Birds of the West Indies - cu siguranţă 
că include şi specii de kites, domnule Lachlan - al cărui 
nume în aparenţă obişnuit, dacă nu chiar banal, a fost într- 
adevăr adoptat de lan Fleming, lăudat fie numele 
răposatului!, pentru eroul acestei serii de năzbâtii din 
lumea spionajului, care s-a bucurat de un succes 
halucinant. Într-adevăr, acesta este omul care s-a dus spre 
marea curte cerească a păsărilor. Odihnească-se în pace. 

Cosmo de Paul ridică o mână, dezvăluind din mâneca 
fracului personalizat model Dali un cadran de ceas care se 
topeşte. 

— Domnule, azi ne ocupăm de Războiul de Şapte ani? 

— O clipă, Monsieur du Paul. 

Pe Kite îl distra mereu când Peele rostea greşit în mod 
voit numele de familie al lui Cosmo. 

— Mai am un anunţ de făcut. Că tot veni vorba de 
ornitologi, sunt convins că cei prezenţi se vor bucura să 
afle că o pasăre Sylvia americană cu aripi aurii, 
nemaivăzută până astăzi pe tărâmuri britanice, a fost 

zărită în parcarea unui supermarket Tesco din Kent. 

— Asta-i grozav, domnule, spuse Saltash. 

— Da, domnule Saltash! Chiar este! 

Kite ştie că Peele e abonat la revista The Spectator şi o 
parcurge ca să descopere întâmplări pe care să le poată 
împărtăşi băieţilor înainte de fiecare oră. Printre altele, 
acesta e motivul pentru care mereu are impresia că Peele 
joacă rolul unui profesor excentric, atât pentru propriul 
amuzament, cât şi pentru cel al băieţilor, mai degrabă 
decât să le dezvăluie vreo latură adevărată a caracterului 
şi personalităţii lui. Între patru ochi, Peele e mult mai 
puţin teatral şi este complet indescifrabil. 

— Că tot vorbeam de romancieri distinşi, cam ce părere 
aveţi, domnilor, despre Salman Rushdie şi fatwa lansată de 
dragul de ayatollah? Señor del Paul, înainte să ne 
regrupăm cu Războiul de Şapte ani, ne onoraţi cu un 
comentariu? 

Cosmo de Paul este un băiat scund, slab ca un ţâr, care 
se dezvoltă lent. Are un creier de nota zece, dar o 
personalitate de nota patru. Mai târziu va încerca să o 
seducă pe prietena lui Kite, iar în mai puţin de zece ani îl 
va deconspira FSB-ului. Pe cât de nerăbdător e să-şi 
exprime părerile despre afacerea Rushdie, pe atât de 
previzibil e. 

— Cred că şi-a făcut-o cu mâna lui, domnule. 

Peele pare dezgustat peste măsură. 

— Ce vrei să spui cu asta? 

— Semeni vânt, culegi vijelie. 

— Nu cred că am prins analogia. Parcă era vorba de 
furtuna pe care o culegi când semeni vânt... 

De Paul vorbeşte peste el. 

— Rushdie a scris o carte provocatoare al cărei scop 
expres este să-şi bată joc de una dintre marile religii ale 
lumii. Nu e de mirare că musulmanii s-au supărat. 

— Supărat? Aşa i-ai descrie atitudinea ayatollahului? 

De Paul ezită. 

— Mai ceva de atât, evident. 

— Îndeajuns de supărat încât să instige lumea să ucidă? 

Spuneţi-mi, mai există şi alţii care-i împărtăşesc opinia 
tovarăşului Cosmo? Vă îngrijorează faptul că în străzile din 
Bradford lumea arde cărţi la mai puţin de cincizeci de ani 
de la căderea celui de-Al Treilea Reich? Vă îngrijorează 
faptul că refuzul unui fanatic religios psihopat de a tolera 
dreptul legal la liberă exprimare al lui Salman Rushdie a 
condus în mod direct la moartea a cinci oameni care 
protestau împotriva Versetelor satanice săptămâna trecută 
în Pakistan? 

Tăcere. Lui Billy Peele începe să i se cam termine 
combustibilul. Dacă nu găseşte nimeni nimic interesant de 
zis, va fi nevoit să-l părăsească pe Rushdie şi să se întoarcă 
la moartea generalului James Wolfe în Bătălia de la 
Quebec. 

— Spune-mi, Monsieur du Paul, măcar ai citit Versetele 
satanice? 

— Nu, domnule. Am fost prea ocupat cu recapitularea. 

— Înţeleg. 

E clar din reacţia inexpresivă a lui Peele că scuza lui de 
Paul i se pare înfiorător de enervantă. 

— Altcineva? 

Profesorul se uită în spatele sălii, de unde Kite se bucură 
să-l vadă pe de Paul care se zbate în cârligul lui Peele, dar 
este totodată conştient că ar putea fi rugat în orice clipă să 
contribuie la discuţie. 

— Domnule Kite! Vă rog să ne spuneţi perspectiva 
scoțiană. Ce părere aveţi? 

Billy Peele e un clonţ care se numără printre cei care tot 
menţionează proveniența scoțiană a lui Kite cu scopul de a 
mai destinde atmosfera. Lui Kite i se spune în continuare 
„Jock” şi din când în când i se întâmplă să fie ţinta unei 
glume despre cimpoaie, haggis sau dacă poartă sau nu 
boxeri sub kilt. 

— Cred că ayatollahul a vrut atenţie şi a primit-o, 
domnule. Dacă treaba asta n-ar fi fost difuzată peste tot, 
dacă ziarele şi canalele TV l-ar fi tratat pe Khomeini drept 
ceea ce este, un conducător care vrea să pară un tip dur ca 
să stârnească sentimentele anti-occidentale, toată treaba 

asta n-ar fi însemnat nimic. 

— Asta nu sună realist, răspunse Peele pe loc, însă pe 
chip i se citeşte un oarecare interes pentru opinia lui Kite. 
E destul de greu să ignori îndemnul liderului celei mai 
mari ţări şiite de pe pământ de a asasina un scriitor 
britanic laureat al Premiului Booker. Nu e asta tot o altă 
formă de cenzură? 

Kite se apleacă şi încearcă să-şi elaboreze răspunsul. 

— Ce vreau eu să spun este că e o poveste interesantă, 
dar toată lumea exagerează. Nimeni n-a citit cu adevărat 
Versetele satanice. Cosmo nu le-a citit. Poate că nici măcar 
Ayatollahul Khomeini nu le-a citit. Dacă Rushdie şi-ar rade 
barba, şi-ar lua un alt nume şi şi-ar schimba domiciliul, mă 
îndoiesc că la nivel global unul din zece milioane de 
musulmani ar reuşi să-l mai identifice. 

Avansul conversaţional al lui Peele este stăvilit. Pe 
chipul profesorului apare un zâmbet larg pe măsură ce se 
gândeşte la implicaţiile răspunsului lui Kite. 

— Dar echipele de execuţie? 

— Ce-i cu ele, domnule? întreabă Kite, cam nesigur 
despre ce anume înseamnă „echipele de execuţie” în acest 
context. 

— Serviciul secret iranian. MOIS. Ei tot ar putea să-l 
descopere, nu crezi? 

— Nu ştiu, domnule. Poate. Depinde dacă poliţia i-ar 
dezvălui noua identitate sau dacă noua lui adresă ar 
apărea în urma unei scurgeri de informaţii. Dar nu e ca şi 
cum toţi musulmanii sunt asasini antrenați care umblă cu 
puşca la purtător şi o poză a lui Salman Rushdie în 
speranţa că s-ar putea să dea de el pe stradă ca să-i facă 
de petrecanie. Până la urmă, de ce să-l asculte măcar pe 
ayatollah? Rushdie probabil că e perfect în siguranţă. Ar 
putea să locuiască mai departe împreună cu familia lui. Ar 
putea scrie în continuare sub acelaşi nume. Mulţi scriitori 
au... 

Kite se pierde. 

— Care-i cuvântul? 

— Pseudonime, spune Cosmo de Paul mulţumit de sine. 

— Exact. Pseudonime. Hai să zicem că Rushdie începe 
să-şi spună Rehan Raza, se mută şi îşi trimite copiii la altă 
şcoală. Nimeni nu se prinde. Ar putea merge în continuare 
în vacanţă cu un alt paşaport. Ar putea să se vadă în 
continuare la pub cu prietenii lui, câtă vreme ţin cont să 
nu-i spună „Salman”. 

Peele pare că nu ştie dacă să râdă, să plângă sau să-l 
felicite pe Kite pentru îndrăzneala sa. 

— Dar apariţiile publice? întreabă profesorul. Dacă 
domnul Rushdie câştigă vreun premiu şi vrea să meargă 
să-l accepte? 

— Asta clar nu, intervine Elkins. S-ar deconspira. 

— Exact, spuse Kite. Trebuie doar să-l imite pe J.D. 
Salinger. Nimeni nu ştie unde locuieşte şi cum arată. Dar 
pun pariu că are prieteni şi copii şi duce o viaţă destul de 
normală pe oriunde o fi prin America. Dacă ayatollahul 
citeşte De veghe în lanul de secară şi lansează o fatwa 
împotriva lui Salinger, în afară că poate ar trebui să-şi 
schimbe numărul de telefon şi adresa de livrare a poştei, 
autorul poate să stea liniştit exact unde se află. 


kkk 


Kite se întoarse pe salteaua tare. Îşi dorea să doarmă, 
dar ştia că nu e decât o chestiune de timp până când 
oamenii lui Torabi o să intre în celulă ca să-l trezească. 

Îl luase durerea de cap, aşa că scoase două dintre 
pastilele de codeină ascunse sub saltea şi le înghiţi cu 
ultima gură de apă. Era în continuare tulburat de glasul 
din vis. Se aşeză în fund pe marginea patului şi îşi sprijini 
capul în mâini. 

Cine a fost Billy Peele? 


x 


William „Billy” Peele venise la Eton pe un post de 
profesor în iarna anului 1986, la timp cât să-i predea lui 
Lachlan Kite istoria de liceu. Spontan, arătos şi în aparenţă 
mai tânăr cu o generaţie decât cei mai mulţi dintre colegii 
lui scorţoşi şi cu nasul pe sus, Peele ajunse în curând să fie 
venerat de aproape toţi băieţii cu care intra în contact. 

Într-o şcoală care părea să discrimineze pozitiv, favorizând 
angajarea unor homosexuali de vârstă mijlocie, Peele ieşea 
din tipar: era un clonţ burlac care nu voia să pipăie 
adolescenţi. Era în formă şi priceput la tir - organiza 
campionatul de tir la Eton - şi se spunea că ar fi făcut 
parte din Royal Marines înainte să intre în învăţământ. 
Fiind bărbat singur şi heterosexual, în mod inevitabil 
circulau zvonuri şi despre viaţa lui privată. „Sex-A-Peele” 
(cum era poreclit) fusese văzut luând cina în Chelsea cu 
fiica măritată a unui şef de casă ieşit la pensie. Un student 
american îl zărise în faţa unui club de noapte din 
Meatpacking District din Manhattan stând de vorbă cu o 
femeie care „arăta ca Iman”. Un băiat pe nume Christian 
Bathurst susţinea că-l văzuse pe Billy Peele bând mai 
multe halbe de Guinness pe Fulham Road alături de 
Richard Harris, legenda marelui ecran. Nimeni, nici măcar 
Lachlan Kite, nu ştia unde învățase Peele şi nici de ce 
renunţase la cariera militară. Se credea că umblase mult 
prin tinereţe şi predase engleza prin Africa şi Orientul 
Mijlociu. Unii spuneau că avea un tatuaj pe spate, iar alţii 
că la Paris avea un copil din flori. In funcţie de persoana cu 
care stăteai de vorbă, părinţii lui Peele fie erau în viaţă şi 
trăiau în Devon, fie erau morţi şi îngropaţi în Africa de 
Sud, nişte eroi ai luptei împotriva apartheidului ucişi de 
agenţii lui P.W. Botha. Se mai spunea şi că Peele avea o 
soră în Australia şi un frate în Hong Kong. Uneori era 
singur la părinţi, alteori era adoptat. Pe scurt, era o 
enigmă. 

Se putea zice că Billy Peele avea o relaţie mai apropiată 
de Lachlan Kite decât de oricare alt băiat de la şcoală. Atât 
cât e posibil ca între un student şi profesorul său să existe 
o astfel de relaţie, Kite şi Peele erau prieteni. Cel puţin o 
dată pe săptămână, în timpul ultimilor doi ani petrecuţi la 
Eton, Kite trecea pe la apartamentul lui Peele de pe Eton 
High Street, fie alături de alţi câţiva prieteni ca să 
participe la un seminar, fie de unul singur. Peele îi deveni 
ca un fel de duhovnic. Deşi Kite discuta rareori despre 
moartea tatălui său şi nici nu intra în detalii despre relaţia 

cu mama lui, îşi petrecea totuşi multe ore alături de Peele, 
departe de regulile de penitenciar şi inerția sinistră din 
casa lui Jones-Lewis. Dându-şi seama de marile hibe din 
cunoştinţele elevului său, Peele îşi asumă şi sarcina de a-l 
educa pe Kite în privinţa artelor şi îl încurajă să citească 
mult mai multe decât i se cereau pentru curriculumul 
redus al examenului de engleză şi să viziteze galeriile de 
artă din Londra, Glasgow şi Edinburgh cu orice ocazie. 
Peele îi ducea pe băieţi la cinematograful din Slough, 
aranja ieşiri la teatrul din West End şi îi însoțea la 
meciurile echipei de fotbal din mult-iubitul lui Upton Park. 
În vara anului 1988, Peele îi duse pe Kite şi pe alt băiat la 
Lord's ca să urmărească a treia zi a meciului de Test 
dintre Anglia şi Indiile de Vest. De n-ar fi fost Billy Peele, 
Kite n-ar fi citit Anna Karenina şi Maimuţa goală până să 
termine şcoala, n-ar fi făcut un pelerinaj până la Galeria 
Tate ca să vadă Seagram Murals ale lui Rothko şi nici n-ar 
fi văzut Paris, Texas, Unora le place jazzul şi Dr. 
Strangelove. Nici pe aruncătorul Malcolm Marshall nu l-ar 
fi văzut bătându-l pe Graham Gooch cu şase mingi de meci 
rămase. Peele era deja figura centrală din adolescenţa lui 
Kite chiar şi înainte să orchestreze recrutarea lui de către 
BOX 88. 

Două zile după discuţia despre fatwa lansată împotriva 
lui Salman Rushdie, Kite merse pe Eton High Street până 
la apartamentul lui Peele pentru seminarul săptămânal. 
Mai trebuiau să participe încă patru băieţi, dar Kite ajunse 
primul. Sună la uşă, iar profesorul îl invită înăuntru. Peele 
purta blugi şi ceva ce părea a fi un pulover Guernsey de 
Royal Marines de culoare verde-închis şi îi oferi pe loc o 
bere. 

— A fost tare faza de alaltăieri, strigă Peele din 
bucătărie în timp ce scotea o doză de Budweiser din 
frigider. 

— Ce anume? 

— Discuţia despre Versetele satanice, răspunse Peele. 
Mi-a plăcut abordarea ta. E un punct de vedere pe care nu 
l-am mai auzit până acum. 

Kite se întrebă dacă nu cumva era sarcastic, dar acceptă 
berea dând din cap în semn de mulţumire. 

— E o pişoarcă, spuse Peele făcând semn spre doză. 
Vouă, tinerilor, vă place fiindcă sunteţi în limbă după 
cultura americană. Într-o bună zi o să vă daţi seama de 
diferenţa dintre bere şi apă acidulată. 

— Mama refuză să ia din asta la hotel. 

— În cazul ăsta, mama ta e o femeie înţeleaptă şi cu 
gusturi impecabile. 

Kite luă o primă înghiţitură delicioasă de Budweiser şi 
se uită la toate cărţile de pe rafturile lui Peele. Ii plăcea la 
nebunie să fie aici, în camera cu fotografii Don McCullin şi 
suveniruri din armată, cu teancul de casete video 
nemarcate de lângă televizor care stăteau să cadă şi 
mirosul de aftershave şi Gauloises. Pe aici trecuseră femei. 
La un moment dat, Kite găsise sub canapea o eşarfă uitată 
de una dintre prietenele lui Peele. I se părea 
nemaipomenit că un bărbat putea să aibă un apartament al 
lui, rafturi cu cărţi şi să se culce cu o fată. Simţea că aici 
putea fi el însuşi, aşa cum se întâmpla mereu în preajma 
lui Peele. 

— Ce planuri ai pentru vara asta? îl întrebă profesorul. 

Ştia că, înainte să înceapă facultatea, Lachlan voia să 
muncească într-un loc unde putea să câştige rapid nişte 
bani, însă nu mai discutaseră despre asta de multă vreme. 

— Cred că s-ar putea să merg în sudul Franţei. 

— Chiar aşa? 

— Tatăl lui Xavier Bonnard a moştenit o proprietate 
lângă Cannes. În august o să fie acolo. S-ar putea să iau şi 
eu trenul să mai stau cu ei. 

Kite se miră de schimbarea bruscă a expresiei de pe 
chipul lui Peele. Nu dură mai mult de o clipă, însă părea că 
numele lui Xavier îl tulburase. Se auzi soneria. Ajunseseră 
şi ceilalţi băieţi care participau la seminar. 

— Aşa deci, sudul Franţei? spuse Peele în timp ce 
mergea spre uşă. Îţi petreci luna august alături de familia 
Bonnard? 

— Da. 

— Măi să fie, Lockie! Pare că o să te distrezi pe cinste. 

Originalul scrisorii pe care Billy Peele i-a scris-o lui 
Michael Strawson o zi mai târziu se află în continuare în 
dosarul lui Lachlan Kite de la Catedrală. E datată 27 
februarie 1989. Plicul n-are timbru şi nici ştampilă, fiind 
livrat personal acasă la Strawson, în Kensington. 


Dragă Mike, 

M-am bucurat că ne-am văzut săptămâna trecută să 
discutăm lucrurile mai în detaliu. A apărut ceva ce aş 
vrea să discutăm în legătură cu proiectul nostru 
iranian. Fireşte, asta n-are nicio legătură cu aportul 
meu în CONSTELLATION. 


După cum ştii, am tot urmărit diverşi băieţi de la 
Eton cu perspective de viitor. Mi se pare că unul dintre 
ei prezintă un talent enorm care s-ar putea să ne ajute 
mult în anii care vor veni. 


S-ar putea să-ţi mai fi menţionat numele, fiindcă am 
fost tutorele lui în ultimii doi ani. Lachlan Kite. În urmă 
cu şapte ani, tatăl lui, Patrick (care s-ar putea să fi 
apărut pe radarul MI5 în Irlanda anilor '70) a murit din 
cauza băuturii. Lesley, mama lui, este o frumuseţe 
binecunoscută care încă are în grijă hotelul familiei de 
pe coasta de vest a Scoției, unde Paddy şi-a dat 
obştescul sfârşit. (Votcă, prăpastie - ca să mă inspir de 
la Nabokov). După câte se pare, e o persoană destul de 
rece, dar fără îndoială fermecătoare şi predispusă la 
crize de proporţiile dezastrului de la Cernobil. Pare să 
lase în urma ei un val radioactiv de dezaprobare care 
uneori o aduce în conflict cu fiul ei (singurul). 


Lachlan e foarte isteţ, rezistent, fermecător, 
muncitor şi, după câte se pare, are trecere la fete. 
Stând de vorbă cu el, am simţit ceea ce am observat 

mult prea des la băieţii de aici: le lipseşte o structură, 
un cămin. Cu alte cuvinte, s-ar putea să răspundă 
pozitiv la îmbrăţişarea primitoare de care e capabilă 
BOX. 


Mai e ceva care m-a făcut să-ţi scriu. E vorba de o 
pură întâmplare care pare atât de neaşteptată, atât de 
potrivită, încât ar fi un mare păcat să nu ne folosim de 
ea. Fiul lui LB, Xavier, este bun prieten cu el şi l-a 
invitat pe Lockie în sudul Franţei în august. Cu alte 
cuvinte, vizita lui va coincide mai mult sau mai puţin 
exact cu venirea lui Eskandarian. 


Cred că înţelegi ce vreau să spun cu asta. E un risc, 
dar am putea avea pe cineva în interior. E drept că-i 
vorba de un tânăr de optsprezece ani, dar asta nu-i 
neapărat rău. Cine ar bănui că un tânăr de la o şcoală 
de fiţe, aflat la începutul anului sabatic, care-şi aşteaptă 
rezultatele de la examene, fumează, iese în cluburi şi 
doarme până la amiază ar fi altceva decât ceea ce pare? 
Potenţialul este infinit. Ochi, urechi, ascunzători în 
dormitor, mişcările lui Eskandarian, evaluarea stării şi 
personalităţii lui, natura relaţiei lui cu LB, posibilitatea 
obţinerii unor informaţii despre Lockerbie etc. Pentru 
cineva atât de tânăr, Lachlan se pricepe să citească 
oamenii. Vede multe. Simte multe. Pare o ocazie prea 
bună ca s-o ratăm, nu? 


Fireşte, motivul de îngrijorare este că Lockie s-ar 
putea să fie profund jignit şi să refuze să-şi înşele 
prietenul, dar, dacă l-am citit bine, cred că şansele ca 
lucrurile să stea aşa sunt mici. Într-adevăr, cred că s-ar 
ridica la nivelul aşteptărilor, mai ales dacă ar şti care e 
miza din punct de vedere al relaţiei noastre cu iranienii 
şi, fireşte, al prevenirii unor viitoare atacuri teroriste. 


Lachlan e tânăr, da, dar nu l-am văzut niciodată să fie 
slab sau abătut. Locul ăsta e atât de cu nasul pe sus şi 

strict, încât până şi pânzelor de păianjen li se face o 
expertiză seismică, însă tot s-a bucurat de un succes 
enorm la Eton, în ciuda faptului că nu vine dintr-o 
„familie bună”. 


Te rog să-mi spui ce părere ai. Dacă vrei să-l vezi şi 
tu, o să lucreze aproape toată vacanţa de Paşti (minus 
una sau două zile petrecute la Londra la începutul sau 
sfârşitul ei) la hotelul mamei lui de lângă Portpatrick, 
Killantrigan Lodge. De ce nu faci o vizită pe acolo ca să 
vezi cum se comportă când e supus la tratamentul 
Strawson? 


Că tot vorbim de vacanțe, sper că Secretarul General 
şi-a pus în bagaj crema de soare şi o carte bună. La 
cum merg lucrurile, de la Stettin, la Marea Baltică, 
până la Trieste, pe malul Adriaticii, în curând o să 
rămână fără slujbă. La Praga au loc revolte, 
Solidaritatea e pe cai mari, Ungaria începe să aibă mai 
multe partide, Rusia a avut o recoltă atât de slabă încât 
până şi Stalin ar roşi, iar trupele sovietice sunt în plină 
retragere din Afganistan. Trăim vremurile de pe urmă, 
Michael! 


Al tău, 
W.P. 

Semestrul se încheie trei săptămâni mai târziu. Kite îşi 
urmă programul obişnuit: petrecu câteva zile la Londra cu 
prietenii lui, după care se întoarse acasă lipsit de chef ca 
să lucreze la hotel. Mama lui se aştepta să se întoarcă 
înainte de ultimul sfârşit de săptămână din martie ca s-o 
ajute cu toţi clienţii care veneau de Paşti. Killantrigan era 
plin ochi, Lesley îl concediase pe ospătarul-şef fiindcă 
furase bani din casă, iar prezenţa lui Kite era necesară atât 
în bucătărie, cât şi în spatele barului. 

Luă un tren la staţia Euston cu puţin după ora zece în 
dimineaţa Vinerii Mari, cu o zi mai târziu decât promisese 
că o să fie acasă. Problema era că la Mud Club se 
organizase cu o seară înainte o petrecere şi nu voise s-o 
rateze nici în ruptul capului. Kite luase Ecstasy pentru 
prima oară împreună cu Xavier şi Des Elkins. O tânără mai 
mare decât el îl dusese în apartamentul ei din Labs 
Conduit Street, însă adormise în living tocmai când Kite se 
dezbrăca. El nu avea timp să închidă un ochi. Ştia că o să-i 
ia măcar zece ore ca să ajungă de la Londra la 
Killantringan şi că mama lui urma să explodeze de nervi 
dacă ajungea mai târziu de vineri seară. Se uită în portofel 
şi se întrebă dacă nu cumva putea lua un taxi până acasă 
la Xavier, dar îşi dădu seama că îşi cheltuise până şi 
ultimul sfanţ pe bere, tequila, două pastile de Ecstasy şi 
intrarea în club. Căută nişte mărunţiş prin apartamentul 
tinerei, dar nu avu succes. În schimb, găsi un paşaport 
care arăta că proprietara lui avea 27 de ani. Kite hotărî să- 
i lase un bileţel. Fiind încă sub efectul drogului şi sperând 
în continuare ca într-o bună zi să se poată întoarce să se 
culce cu ea, Kite găsi o coală de hârtie într-un dulap din 
bucătărie şi mâzgăli: „Bună, Alison. Ai adormit. Imi pare 
rău că a trebuit să plec, dar locuiesc în Scoţia şi trebuie să 
prind trenul. Azi mă duc spre casă. Chiar mi-a făcut 
plăcere să te cunosc. Lachlan x.” li scrise numărul 
hotelului, dar începu să-şi facă griji că dacă Alison îl suna 

în timpul vacanței de Paşti era posibil să răspundă mama 
lui, căreia să-i scape că fiul ei avea doar 18 ani. Totuşi, 
merita să rişte. Kite lăsă bileţelul pe masa din bucătărie şi 
se strecură afară. 

Îi luă o oră şi jumătate ca să ajungă de la Fitzrovia în 
Kensington. Ultimele efecte ale drogului dispărură când 
trecu pe lângă Muzeul Victoria & Albert. Ajunse acasă la 
Xavier în Onslow Square când tocmai trecuse de ora şapte. 
Xavier reuşise să se întoarcă de la Mud Club şi dormea 
îmbrăcat la etaj. Mama lui îi cumpărase o geacă neagră de 
piele aproape identică celei purtate de George Michael pe 
coperta albumului Faith. Xavier, care zăcea în pat şi purta 
un tricou alb şi nişte blugi Levis 501 sfâşiaţi într-un mod 
studiat, o lăsase pe spătarul unui scaun. Kite verifică 
buzunarele, împrumută şaizeci de lire din portofelul lui 
Xavier, făcu un duş, mâncă un mic dejun gătit de menajera 
filipineză şi porni spre Euston. De îndată ce trenul ieşi din 
gară, el adormi în scaun şi se trezi o singură dată în timpul 
călătoriei de cinci ore spre Glasgow ca să-şi cumpere un 
sandvici cu bacon şi o sticlă de apă de care avea mare 
nevoie. 

Prima anomalie din acel sfârşit de săptămână de Paşti 
avu loc în trenul de coastă care ducea spre Stranraer. Kite 
se suise în vagon la Glasgow Central, după ce o sunase pe 
mama lui de la un telefon public ca să-i spună că urma să 
ajungă până în ora nouă. 

— Pe unde naiba ai fost? întrebă Lesley, iar din spatele 
ei se auzi ţârâitul unui alt telefon din birou. 

Cincisprezece ani de muncă la hotel îi mai estompaseră 
accentul, dar o urmă de East End tot se mai auzea, mai 
ales atunci când îşi pierdea cumpătul. 

— E în regulă, mamă, răspunse Kite, simțindu-se ciudat 
de indiferent în timp ce acoperea difuzorul ca să mai 
atenueze zgomotul din gară. A trebuit să merg la o zi de 
naştere... 

— Nu e în regulă, Lachlan! Mi-ai promis că o să te 
întorci aseară şi n-aveam cum să te contactez. Nici măcar 
nu ştiam unde stai... 

— Mereu stau la Xav... 

— Am treizeci de oaspeţi la hotel şi încă vreo douăzeci la 
masă diseară. Mario s-a dovedit un nenorocit de hoţ, aşa 
că nu e nimeni aici care să ia comenzile în restaurant. 
Încerc în acelaşi timp să am grijă de bar, să duc mâncarea 
din bucătărie la restaurant, să fac paturile şi să mai afişez 
şi un nenorocit de zâmbet pentru clienţi. 

— Îmi pare rău, mă întorc... 

— Vino odată şi gata. 

Lesley închisese telefonul înainte ca fiul ei să apuce s-o 
întrebe dacă n-ar putea să-l ia cineva de la gara din 
Stranraer. Peste puţină vreme, după ce dăduse pe gâto 
doză de Im Bru ca să-l trezească din mahmureală şi 
cumpărase un exemplar din NME la John Menzies, urcă în 
trenul spre Ayr. 

Era o seară umedă de martie pe coasta de vest, iar 
mirosul mării se infiltra în tren şi îl anunţa pe Kite că 
ajunsese acasă. Stătea într-un vagon aproape gol către 
spatele trenului şi prin geamurile în care răpăia ploaia 
urmărea oraşele pe care le depăşea: Kilwinning, Irvine, 
Troon, Prestwick. Erau locurile copilăriei lui, aşezări 
cenuşii, fără viaţă, la milioane de kilometri de turnurile 
visătoare de la Eton şi hedonismul sălbatic de la Mud Club, 
Crazy Larry's şi 151 de pe Kings Road. Kite nu ştia prea 
multe despre construcţiile maritime de pe Clyde sau 
despre industria cărbunelui din Ayrshire, dar ştia că 
întregi comunităţi fuseseră distruse de un deceniu de 
thatcherism. Două generaţii de bărbaţi rămăseseră fără 
muncă şi fără un scop. Poate că din pricina mahmurelii, a 
combinației de nesomn şi efectele finale ale Ecstasy-ului, 
dar în clipa aceea simţi o separare crudă de ţara în care se 
născuse. Parcă în 1984, când părăsise Scoţia, fusese o 
persoană, iar acum, când se întorcea pentru ultima oară, 
era cu totul alt om. La Londra, pe când era înconjurat de 
fete, cocktailuri şi petreceri, Kite şi prietenii lui încercau 
să-i imite pe hipsterii cocainizaţi şi fără rădăcini din Bright 
Lights, Big City şi Less than Zero. În timp ce se apropia de 
Killantringan într-un vagon British Rail plin de gunoaie şi 


e 149 + 


graffiti, nu ştia cine e şi nici ce urma să devină. Fiul 
perfect al mamei lui pline de pretenţii? Băiatul cu ifose 
care se dă drept un adolescent scoţian „normal!” de 18 ani? 
Se întrebă dacă nu cumva tot luxul la care fusese martor la 
Eton - casele de vacanţă, Bentley-urile parcate de şoferi în 
zilele de 4 Iunie”, vacanţele de schi în Verbier şi Val 
d'Isere - avea să devină ceva obişnuit pentru el, un 
element cotidian din viaţa lui de adult. Sau poate că Eton 
avea să fie doar un episod trecător, iar Kite urma să se 
întoarcă în lumea cateringului şi a ospitalităţii, avea să 
termine facultatea la Edinburgh în patru ani ca s-o ajute pe 
mama lui cu cine ştie ce afacere urma să deschidă odată ce 
vindea Killantringan. 

Problemele începură în Ayr, unde Kite trebuia să 
schimbe trenul. Rămase pe peron în aşteptarea celui care 
ducea în sud, spre Stranraer. Trei localnici tineri, de vreo 
douăzeci de ani, pierdeau vremea în sala de aşteptare. 
Fumau ţigări Embassy şi poşteau o jumătate de sticlă de 
Smirnoff. Erau îmbrăcaţi în trening şi încălţaţi cu adidaşi, 
aşa că-l reperară repede pe Kite, care avea freza aranjată 
şi cămaşa cu guler, drept un străin. Cel mai înalt, liderul 
lor, avea în jurul încheieturii un tatuaj care-i ajungea până 
la subraţ. Îi aruncă o privire plină de venin lui Kite şi arătă 
spre geanta lui. 

— Ce-ai acolo, barosane? strigă din sala de aşteptare. 

Lui Kite nu-i era teamă de el, dar ştia că dacă s-ar fi 
ajuns la bătaie, era depăşit numeric. 

— Pisicuţe. 

Îşi regăsise repede vechiul accent scoţian, aşa încât să 
pronunţe ca un localnic. 

— Poftim? Faci glume, amice? Faci mişto de mine şi 
tovarăşii mei? 

Kite clătină din cap încet, simţi cum inima începe să-i 
bată mai repede şi spuse: 

— Nici vorbă. Stai liniştit. 

— Te crezi amuzant? Asta te crezi? Îmi spui că ai 


7 Dată la care Colegiul Eton serbează nașterea Regelui George al III- 
lea, mare susţinător al instituţiei (n. red.). 

pisicuţe în geantă când de fapt nu ai? 

Kite se întrebă de ce naiba spusese o asemenea prostie. 

— Relaxează-te. Cu toţii aşteptăm acelaşi tren. Mă 
gândeam că poate vă amuză. 

Lui Kite îi era teamă ca nu cumva accentul să-l dea de 
gol, să nu pronunţe anumite cuvinte ca un englez şi să-şi 
dea de gol viaţa secretă din sud. 

— Sunt cât se poate de relaxat, spuse liderul privind în 
stânga, unde cel mai în vârstă dintre tovarăşii lui, un 
skinhead scund şi musculos, îşi rula o ţigară. Pete, tu eşti 
relaxat? 

— Ba bine că nu, Danny. 

— Robbie, eşti relaxat? 

— Da, Dan. Foarte relaxat. 

Pe peron nu mai era nimeni. Singur în faţa sălii de 
aşteptare, Kite era înconjurat de trei scoțieni beţi care 
probabil că l-ar fi bătut şi i-ar fi furat Walkman-ul dacă ar fi 
avut ocazia. Kite merse mai departe pe peron, dar Danny 
băgă de seamă ce făcea şi porni după el. In urma lui 
veneau şi Robbie şi Pete. Se simţea de parcă l-ar fi 
înconjurat o haită de hiene care simţiseră miros de pradă. 
Kite ştia că nu poate fugi, că era important să rămână pe 
poziţii, dar mai auzise poveşti cu bricege şi jafuri şi se 
întrebă ce ar fi trebuit să facă pentru a-i alunga. 

— Ai şi tu o ţigară, amice? întrebă liderul, venind extrem 
de aproape de el. 

Individul avea un piercing de aur în urechea stângă, un 
lanţ cu Beastie Boys VW în jurul gâtului, iar respiraţia îi 
duhnea a alcool. Kite se strâmbă, gândindu-se la tatăl lui. 

— Posibil, îi răspunse. 

În clipa aceea, trenul de Stranraer apăru din ceața mării 
care acoperise şinele. Nimeni nu spuse nimic când trase 
lângă ei. Erau patru vagoane şi toate păreau goale. Kite 
avea un pachet de Marlboro roşu în geacă, dar bănuia că 
Danny i l-ar fi luat cu totul dacă l-ar fi văzut, aşa că scoase 
una singură şi i-o oferi. 

— Incotro, barosane? 

— Stranraer, răspunse Kite uitând să mai pronunţe 

numele cu accentul scoţian. Voi? 

— Nu-i treaba ta, puţoiule. 

Stăteau între două vagoane. Kite simţi cum i se 
contractă pieptul şi porni spre stânga. Se aştepta ca tinerii 
să vină după el, dar Robbie sau Pete - Kite nu-şi dădu 
seama care - sâsâi dintr-odată şi şopti: 

— Stai aşa, Dan. Ia te uită. 

Spre surprinderea lui, urcară în vagonul de alături, 
râzând cu poftă şi lăsându-l singur. Ceva trebuie să le fi 
atras atenţia: o nouă ţintă, o altă persoană de care să-şi 
bată joc. Simţi un val de uşurare, mai ales când văzu că la 
câteva locuri mai încolo se afla un domn în vârstă care 
citea The Glasgow Herald. Cu siguranţă n-avea să mai aibă 
probleme câtă vreme era şi el acolo. N-avea cum să lase un 
puşti de 18 ani să-şi ia bătaie. Era în siguranţă. Trenul 
porni, iar Kite se aşeză. 

Apoi, situaţia se înrăutăţi. 

Prin uşile care despărţeau vagonul lui Kite de spatele 
trenului văzu cum cei trei tineri se adunaseră în jurul unei 
mese. Vorbeau cu cineva. Pete stătea în picioare, râdea şi 
bea din sticla de Smirnoff. Danny şi Robbie se aşezaseră. 
Kite văzu că stăteau de vorbă cu o tânără de culoare. Un 
chip care nu era alb era la fel de rar în Scoţia ca în sălile şi 
pe terenurile de la Eton. Îşi aleseseră următoarea victimă. 

Kite se ridică şi privi mai atent prin uşi. Femeia era 
prinsă la masă. Robbie stătea lângă ea, iar Danny în faţa 
ei. Avea în jur de treizeci de ani şi părea speriată. Kite se 
uită prin vagonul ei, dar văzu că nu mai era nimeni acolo. 
Era obosit, mahmur şi nici nu voia să se gândească la toată 
munca pe care trebuia s-o depună de Paşti la hotel, dar 
ştia că trebuie să facă ceva. Tatăl lui s-ar fi aşteptat să 
intervină. Aşa îşi crescuse Paddy Kite fiul. 

— Mă scuzaţi, îi spuse bărbatului în vârstă. 

li revenise accentul de Eton. Nu se mai chinuise să-l 
mascheze. 

— Cred că o femeie e agresată în vagonul de lângă. 
Puteţi să staţi cu ochii pe mine? 

Bătrânul era îmbrăcat cu un hanorac negru, iar pe cap 

avea o bască. Abia dacă înţelese ce-i spusese Kite. Nu voia 
să aibă probleme, nu voia să se implice. Kite îşi luă geanta 
pe umăr şi deschise prima uşă. Trenul se zgâlţâi la o 
îmbinare a şinelor, iar el aproape că-şi pierdu echilibrul în 
timp ce deschidea o a doua uşă, care dădea în vagon. 

— Nu, haide, ia zi, de unde eşti, scumpo? spuse Robbie. 

Pe Kite îl lovi un miros acru de vomă stătută şi bere 
vărsată. Pete luase loc la rândul lui. Femeia era 
înconjurată. 

— Cum merge pe-aici? întrebă Kite pe un ton cât mai 
liniştit posibil şi regăsindu-şi accentul scoţian. Totul bine? 

Danny se miră să-l vadă venind spre el. Kite îşi puse 
geanta pe un scaun de alături, îşi scoase căştile de la 
Walkman şi le băgă într-un buzunar exterior. 

— M-ai rugat să-ţi dau o ţigară, spuse atingându-şi 
geaca. Am mai găsit câteva. 

Kite se uită la femeie. Judecând după expresia de pe 
chipul său, era greu de zis dacă se bucura că venise s-o 
ajute sau dacă avea impresia că e prieten cu cei care o 
înconjuraseră şi venise să li se alăture. 

— Suntem bine, mulţam, amice, răspunse Danny. 

— Ei, şi, care-i treaba? întrebă Kite. Sunteţi cu toţii 
prieteni? 

Acum se afla lângă masă. Simţi cum transpiră pe sub 
cămaşă şi inima îi bate mai repede, dar se hotări să nu 
pară speriat sau înfricoşat. 

— Nu. Voi e prieteni? întrebă Danny. 

— E sor-ta? adăugă Robbie. 

Cele trei hiene izbucniră în râs. 

Kite se hotări să i se adreseze direct femeii: 

— Sunteţi bine? 

Femeii îi era prea frică să răspundă. 

— Tot nu ne zisei de unde eşti, scumpo, spuse Pete. 

Îl ignoră pe Kite şi termină votca. Kite simţea cum 
Danny se încordează şi se uită la tatuajul lui. Se întrebă 
oare cum ar fi fost să încaseze o lovitură de la un 
asemenea braţ imens. Din o mie două sute cincizeci de 
elevi, la Eton erau doar trei de culoare. Unul dintre ei era 

fiul unui politician african, altul un american din New 
York, iar ultimul era un londonez care prinsese bursă. În 
timpul unui meci de fotbal din 1987, Cosmo de Paul, ai 
cărui bunic şi străbunic fuseseră şi ei la Eton, îl strigase 
„cioroi nenorocit”, dar nu fusese exmatriculat. Kite se 
gândi la asta în timp ce încerca să dezamorseze situaţia pe 
cât se pricepea mai bine. 

— Dacă n-o ştiţi, spuse Kite, de ce nu-i daţi pace? 

— Să-i dăm pace? întrebă Danny, maimuţărindu-l. Da 
cum de-i treaba ta, puţoi de bani gata ce eşti? 

— Nu-mi plac cei care se iau aiurea de alţii, răspunse 
Kite. 

Brusc, îi era foarte teamă. Se mira şi se simţea totodată 
umilit că fusese numit „de bani gata”. Dacă vreunul dintre 
ei avea un cuţit, probabil că n-ar fi ezitat să-l folosească. 

— Mă doare fix în cur de ce-ţi place şi nu-ţi place, amice, 
ştii ce zic? 

— Lăsaţi-l în pace, zise femeia. 

Vorbea cu un accent vest-african pronunţat, iar în 
privire i se citea disperarea. 

Cei trei oftară deodată cu ironie, după care scoaseră pe 
gură un „00o” romantic, prelung, ca să-şi bată joc de ea. 
Pete imită un zgomot de sărut. Pe chipul lui Danny se 
întinse un zâmbet sălbatic, ca de joker. Robbie strigă plin 
de entuziasm: 

— S-au îndrăgostit, Dan! Ăstuia îi place o nenorocită de 
cioară! 

Kite simţea mirosul de votcă, acelaşi miros chimic care-l 
făcea să verse şi pe care-l simţise de sute de ori în 
respiraţia tatălui său. Ştia că nu trebuia decât să reziste 
încă vreo trei sau patru minute până când trenul ajungea 
în următoarea staţie la Maybole, unde putea să primească 
ajutor. Poate că mai erau pasageri pe peron, poate că era 
şi vreun şef de gară care să liniştească lucrurile. 

— E foarte trist ce se întâmplă aici, îi spuse Kite femeii, 
încercând s-o liniştească din priviri. 

Din nou, Danny se luă de exprimarea folosită: 

— E trist, ai? O să te pui pe bocit acu'? Asta o să faci, 

căcat cu ochi ce eşti? 

Dacă Lachlan n-ar fi fost atât de mahmur, dacă ar fi fost 
doar doi, nu trei, dacă ar fi fost sigur că nu au cuțite la ei, 
i-ar fi tras un pumn în clipa aceea, la fel cum îl doborâse şi 
pe Richard Duff-Surtees cu trei ani mai înainte în timpul 
meciului de rugby, cu un croşeu de dreapta de toată 
frumuseţea. Însă curajul fizic îl părăsise. Ştia că trebuia să 
rămână pe poziţii şi să încerce să câştige prin cuvinte şi 
răbdare. 

— N-o să încep să bocesc. Nu mi-e frică de voi. Cred că 
voi sunteţi cei slabi. Ce ar trebui să facă o femeie singură 
când... 

— O femeie neagră, atenţie, îl întrerupse Robbie, însă pe 
un ton care păru ciudat de slab. 

Pete începu să cânte refrenul de la o reclamă la suc de 
portocale pe care Kite o văzuse la TV: 

— Um Bongo, Um Bongo, îl beau ăi de-s Um Congo. 

Robbie râse în hohote şi adăugă: 

— Mda, probabil vrea şi ea o banană. 

— Nu contează de unde e sau ce culoare are pielea ei, 
zise Kite urmărindu-l pe Danny cu mare atenţie fiindcă se 
aştepta să se ridice şi să-l lovească. Voi sunteţi trei. Ea e 
una singură. Nu v-a făcut nimic. Luaţi-vă şi voi de 
altcineva. 

De parcă Lachlan ar fi apăsat pe un buton, Robbie şi 
Pete se ridicară imediat de pe scaune şi se îndreptară spre 
el. Danny făcu la fel, adăugând: 

— Bine, barosane, hai că ne luăm de tine atunci. 

— Nu! strigă femeia, dar nu se clinti. 

Kite se dădu înapoi, rugându-se ca trenul, care părea să 
încetinească, să intre în gară la Maybole. Cei trei indivizi 
se aliniaseră ca într-un fel de coloană şi îl urmară spre 
capătul trenului, blocându-i calea. Kite nu putea s-o ia nici 
la stânga, nici la dreapta. Era prins. Danny îi scuipă o bilă 
de flegmă la picioare. 

— Biletele, vă rog, domnilor! 

Işi îndreptară cu toţii privirile spre partea din faţă a 
vagonului. Un conductor îşi făcuse apariţia. Avea cel puţin 

cincizeci de ani şi îşi dăduse imediat seama că se întâmpla 
ceva. 

— Ce se petrece aici? strigă acesta. 

— Nimic, ce dracu' să se-ntâmple, mormăi Pete. 

— Doar stăteam puţin de vorbă cu amicu’ nostru, zise 
Danny. 

Îşi luară tălpăşiţa ca nişte băieţi prinşi fumând sau 
uitându-se la reviste porno în pădurile de la Eton. Brusc 
aveau cu toţii nişte chipuri de mieluşei, ceea ce îl făcu pe 
Kite să fie nevoit să se hotărască dacă să-i dea în gât sau 
să spere că se dau jos la Maybole. 

— Sunteţi bine? întrebă conductorul. 

Femeia ieşise de după masă, iar acum stătea lângă uşa 
din mijloc a vagonului. 

— Sunt în regulă. Totul e bine. 

Kite văzu luminile de la Maybole în faţă. Niciodată în 
viaţa lui nu se simţise mai uşurat. 

— Coborâţi aici? 

Conductorul i se adresase femeii, dar Danny răspunse: 

— Da, aici coborâm. Nu trebuie să vă faceţi griji. 

— O să mă ia soţul meu, răspunse femeia. 

Vorbise îndeajuns de tare încât s-o audă tinerii. 

Kite îşi dădu seama că era în regulă. Toată lumea urma 
să plece. Femeia avea să coboare la Maybole. Probabil că 
soţul ei deja o aştepta pe peron. | 

— Bine, spuse conductorul. În cazul ăsta, haideţi, 
domnilor, vă rog, până nu aflu mai multe despre ce se 
întâmpla aici. Luaţi-vă lucrurile şi plecaţi. 

Fără să le mai adreseze vreun cuvânt lui Kite sau femeii, 
cei trei bărbaţi deschiseră uşa care dădea spre peron şi 
coborâră dându-şi coate şi râzând. Femeia aşteptă până 
când se îndepărtară câţiva metri, după care i se adresă lui 
Kite: 

— Îţi mulţumesc. Ai fost foarte curajos. 

— Nicio problemă, răspunse Kite. 

Simţi o undă de satisfacţie la fel de euforică precum 
primele efecte ale Ecstasy-ului de pe ringul de dans de la 
Mud Club. 

— Aveţi grijă. 

Un bărbat îmbrăcat alb la costum aştepta pe peron şi îi 
privea nerăbdător. Femeia cobori din tren foarte încet şi 
merse spre el. Când se îmbrăţişară, Kite observă că femeia 
începe să plângă şi se prăbuşeşte în braţele lui. 
Conductorul se întoarse spre Kite: 

— E tare departe de casă. 

Kite nu mai avea nici energie şi nici chef să găsească un 
răspuns potrivit, aşa că doar îi arătă biletul, se duse să-şi 


ia geanta şi se aşeză. 
x 


O oră mai târziu, era într-un taxi şi ieşea din Stranraer. 
Se îndrepta spre ocean pe drumurile întunecate şi goale 
din Wigtownshire. Kite sunase din gară la hotel ca s-o 
anunţe pe mama lui că ajunsese, însă nu-i răspunse 
nimeni. 

— Arăţi ca dracu’, remarcă Lesley când Kite îşi făcu 
apariţia pe la intrarea personalului imediat după ora opt. 
N-ai dormit chiar deloc? 

Femeia îşi îmbrăţişă fiul de formă, dar mintea îi stătea la 
treabă, aşa că se întoarse repede în restaurant. Kite 
depăşise vârsta la care tânjea în mod conştient după 
atingerea mamei, însă nu i-ar fi displăcut măcar un mic 
semn de afecţiune sau bucurie. In schimb, Lesley spuse: 

— După ce te schimbi poţi să faci paturile din Adam, Bay 
şi Churchill, apoi înlocuieşte-l pe Paolo la bar. 

Nici nu apucă să-i povestească ce se întâmplase pe tren, 
iar ea nu-i puse nicio întrebare despre călătorie şi nu-i 
oferi nimic de mâncare. Ceilalţi membri ai personalului îl 
primiră însă mai călduros. Bucătarul, John, şi ajutorul lui, 
Kenny, îşi ridicară privirea de la ce făceau şi zâmbiră, iar 
Kenny spuse: 

— lată-l, omul din Atlantis?! Bine ai venit acasă, Lockie. 

Moira, o chelneriţă plinuţă care lucrase la hotel de la 
jumătatea anilor '70, veni în bucătărie şi când îl văzu 
aproape că scăpă o tavă plină de farfurii murdare. 


s „The Man from Atlantis”, serial difuzat în 1977-1978 (n. red.). 

— Lockie! Nici c-avurăm habar că te-ntorci pe la noi în 
seara asta. Ce face băiatul meu preferat? 

Pentru o clipă, Kite dispăru între sânii imenşi ai Moirei 
şi simţi pe obraz puful de pe faţa ei când chelneriţa îl 
sărută. Nu era timp de stat la taclale. John strigă 
„comanda!”, iar în curând Moira ducea în restaurant două 
castroane cu tocană de fructe de mare. Kite se retrase în 
zona personalului, găsi o cămaşă albă curată şi nişte 
pantaloni lungi de culoare neagră, se rase cu o lamă Bic, 
după care se dădu la subraţ cu puţin deodorant. Resturile 
de la cina personalului se întăreau pe o masă de plastic: o 
lasagna făcută într-o tavă din folie de aluminiu, nişte boabe 
deshidratate de porumb dulce şi o caserolă cu salată 
formată în mare parte din ceapă roşie şi bucăţi umede de 
salată iceberg. Kite era hămesit, aşa că înghiţi pe 
nerăsuflate ce mai rămăsese din lasagna, iar împotriva 
mahmurelii dădu pe gât o doză de Heineken descoperită în 
fundul frigiderului. La opt şi jumătate era deja pe scările 
din spate şi se îndrepta spre „Adam”, cea mai mică dintre 
cele douăsprezece camere ale hotelului. Încăperea se afla 
chiar deasupra camerei frigorifice în care bucătarii 
păstrau bucăţile de peşte, carnea, produsele lactate şi 
budincile. 

În copilărie, prima slujbă a lui Kite fusese să facă patul 
în timpul cinei. Pe când tatăl lui mai trăia, trecea prin 
fiecare cameră în parte, întindea cearşafurile şi umfla 
pernele, golea scrumierele şi le ştergea cu un şerveţel. 
Pentru fiecare pat primea o sumă fixă de douăzeci de 
pence, pe care în mod normal îi cheltuia pe dulciuri la 
Portpatrick. Când împlinise treisprezece ani, mama lui îi 
spusese: 

— Să fii mereu atent la felul în care lumea vorbeşte la 
restaurant cu chelnerii. Dacă sunt neciopliţi sau acri, să n- 
ai nimic de-a face cu ei. 

Observaţia lui Lesley îl fascinase. Pe măsură ce crescu, 
Kite îşi dădu seama că putea învăţa multe despre oameni 
doar privindu-i cum se comportă. Spre exemplu, fiecare 
dormitor prin care trecea în timpul cinei spunea o altă 

poveste despre ocupanţi: cearşafuri boţite şi mânjite în 
urma sexului, scrisori şi facturi lăsate pe birou, unde 
puteau fi văzute de oricine, bani şi bijuterii aruncate pe 
mese sau care ieşeau din valize. Interesele cuiva puteau fi 
ghicite după cărţile pe care le citea, standardul de viaţă 
după calitatea hainelor şi valoarea bunurilor. Oaspeţii 
americani erau cel mai uşor de identificat: în timpul verii 
veneau în cete, înarmaţi cu reviste de golf şi cărţi despre 
strămoşii lor scoțieni şi mereu lăsau  bacşişuri 
nemaipomenite dacă lui Kite i se întâmpla să-i găsească în 
cameră. Însă cu timpul micul Kite începuse să-şi dea 
seama dacă un oaspete de la Killantringan era francez sau 
britanic, american sau italian, căsătorit sau singur, vesel 
sau fericit chiar şi fără ca ei să deschidă gura. Chiar şi 
acum, în drum spre „Adam”, când era deja experimentat, 
în sinea lui abia aştepta să-şi bage nasul prin diferitele 
camere în care-l trimisese mama lui. Curăţă încăperea în 
mai puţin de cinci minute şi trase concluzia că ocupanta 
era o femeie  necăsătorită din Dusseldorf, posibil 
singuratică, printre ale cărei interese se numărau 
pescuitul şi Europa de Est comunistă: de perete era 
sprijinită o undiţă, iar pe paşaportul ei din R.F.G. zări 
ştampilele Poloniei, Iugoslaviei şi României. Citea un 
roman de dragoste (în engleză) şi ajunsese la jumătatea 
unei sticle de sherry demidulce pe care-l lăsase pe pervaz 
ca să se răcească. 

După ce încuie, Kite străbătu distanţa scurtă până la 
„Churchill”. Camera era numită astfel fiindcă se zvonea că 
prim-ministrul britanic stătuse la Killantringan în timpul 
celui de-Al Doilea Război Mondial, unde se întâlnise în 
secret cu generalul Eisenhower ca să discute despre 
Debarcarea din Normandia. Când Kite bătu la uşă, auzi o 
voce groasă şi puternică de american care strigă: 

— O secundă, te rog! 

Tocmai voia să-i spună că o să se întoarcă mai târziu, 
când o namilă de bărbat, având statura şi gabaritul lui 
Churchill, deschise uşa şi îi apăru dinainte. Bărbatul avea 
cel puţin cincizeci de ani, iar în mâna stângă ţinea un 

pahar de whisky. Părea surprins să-l vadă pe Kite în faţa 
lui, iar pentru câteva clipe parcă nu-şi găsi cuvintele. 

— Îmi pare rău, domnule, începu Kite. Mă gândeam că 
poate aveţi nevoie să vă fac patul. 

— Ah! răspunse americanul pe loc. Tu trebuie să fii 
tânărul Lachlan. 

Cu ochii lui albaştri şi zâmbetul abia ghicit, americanul 
părea să-l studieze. Pe un clipboard de la parter era o listă 
cu numele oaspeţilor care stăteau la Killantringan. Kite nu 
avusese timp s-o verifice, aşa că habar n-avea cu cine 
stătea de vorbă. Bănui că americanul era un jucător de golf 
WASP din New England sau Florida care intenţiona să se 
bucure de câteva partide la Troon şi Turnberry, din 
moment ce în spatele lui se vedeau nişte crose. 

— Mama ta mi-a spus multe despre tine. Trebuia să vii 
de aseară, aşa e? 

— Aă, da, aveţi dreptate, domnule. Am fost reţinut la 
Londra. 

— Petrecere? zâmbi americanul. 

Kite se întrebă de ce se purta atât de familiar cu el. O fi 
fost unul dintre amanţii mamei lui? 

— O petrecere, da. Un prieten de-al meu a împlinit 
optsprezece ani. 

— Nu puteai s-o ratezi, aşa-i? 

Işi lăsă paharul de whisky pe masa joasă şi, spre 
surprinderea lui Kite, îi întinse mâna. 

— E prima oară când stau la Killantringan. Ador ce a 
creat mama ta aici. 

Mâna americanului era uscată şi o învăluia pe a lui Kite, 
iar ridurile de pe chip îi erau parţial ascunse de o barbă 
scurtă, neagră şi căruntă pe alocuri. 

— Mă bucur foarte tare să-l cunosc pe fiul şi 
moştenitorul acestui domeniu. Numele meu e Strawson. 
Michael Strawson. Poţi să-mi spui Mike. 

— Doar ţine-te după el, băiete. Nu-l scăpa pe jegosul ăla 
din priviri. 

Cuvintele lui Vosse răsunau în căştile lui Matt Tomkins 
în timp ce-l urmărea pe Zoltan Pavkov pe străzile 
lăturalnice din Bethnal Green. Era convins că Vosse n-ar fi 
vorbit aşa niciodată cu Cara sau cu Tess. N-ar fi vrut să 
rişte să fie acuzat că e misogin sau, mai rău, să fie dat 
afară fiindcă folosea limbaj agresiv de faţă cu colegele. Se 
pare, însă, că nu avea nicio problemă să-i vorbească de sus 
lui Matt Tomkins, să-i spună „băiete”, la fel cum nu era 
nicio problemă să-l pună pe tura de noapte în timp ce toată 
lumea din echipă se bucura de un somn bun. Regulile erau 
altele pentru bărbaţii albi. Tomkins era în minoritate 
acum. 

Mersese cu farurile stinse mai bine de opt sute de metri 
şi păstrase mereu o distanţă de măcar cincizeci de metri 
faţă de Punto ca să reducă riscul ca Pavkov să-l zărească în 
oglinzi. În sfârşit, când făcură virajul spre est pe 
Whitechapel Road, Tomkins îşi aprinse farurile, 
alăturându-se unui grup de patru maşini strânse în spatele 
tintei. 

— Cum merge? întrebă Vosse. g 

Vocea şefului îl scotea din minţi pe Tomkins. Işi dorea 
să-l poată opri ca să se concentreze pur şi simplu la 
urmărire. Îi era destul de greu să anticipeze încotro urma 
s-o ia Pavkov chiar şi fără ca Vosse să-l bată la cap din 
treizeci în treizeci de secunde. 

— Am luat-o spre est, pe Whitechapel Road, domnule. 
Sunt ascuns în spatele unui taxi negru. Cred că încă nu m- 
a văzut. Cred că sunt în regulă. 

— Asta rămâne de văzut, zise Vosse. 

Nu părea că glumeşte. 

— Îţi văd poziţia. E clar că iranienii i-au dat un punct de 
întâlnire. De asta se foloseşte de GPS. Trebuie să te ţii 
după el, Cagney. Să nu faci vreo tâmpenie. 

Exact atunci, lui Tomkins îi muri motorul. Nu-i venea să 
creadă. Îşi luase piciorul prea repede de pe ambreiaj, iar 
motorul de la Mondeo păru să cedeze pur şi simplu. Nu era 
nimeni pe stradă care să-l fi văzut în ipostaza aceea 
ruşinoasă, însă Tomkins se simţea de parcă întreaga 
Londră îl privea şi râdea de el. Când porni din nou 
motorul, Vosse îl întrebă: 

— Ce-a fost asta? 

Tomkins minţi, spunând că maşina de alături se oprise în 
trafic. Porni după câteva clipe. Din fericire nu rămăsese în 
urmă. Era în continuare în spatele lui Pavkov. 

— Poate că merge spre Limehouse, sugeră Vosse. 

Vosse îşi aduse aminte că duba de la „Servicii 
Electronice Kidson” fusese văzută ultima oară pe East 
India Dock Road, adică la vreun kilometru şi jumătate spre 
sud-est, nu departe de Limehouse. 

— E un labirint aici, răspunse Tomkins încercând să aibă 
o scuză în caz că-l pierdea pe Pavkov prin încâlceala din 
Canary Wharf. N-am unde să mă ascund dacă intră în vreo 
parcare. 

— Doar concentrează-te şi fă-ţi treaba. Toată Londra e 
un nenorocit de labirint, Cagney. 

Din nou, Tomkins îşi spuse că Vosse nu i-ar fi vorbit 
Carei aşa. N-ar fi înjurat şi nu şi-ar fi pierdut cumpătul de 
faţă cu ea. Asta fiindcă ea era specială. Era femeie. Vosse 
umbla cu mare atenţie în preajma ei, la fel cum făcea şi cu 
Tess. 

— Rahat. 

— Ce s-a întâmplat? întrebă Vosse. 

Sârbul făcuse dreapta, la un semafor care se schimbase 
imediat din verde în galben. Tomkins acceleră până la 
intersecție şi trecu pe roşu, ţinându-l pe Pavkov în raza 
vizuală în timp ce explica ce se întâmplase. 

— Bine, bine, spuse Vosse. Tocmai treci de Stepney 
Green. Asta înseamnă că încă e posibil să meargă la 
Limehouse. Asta înseamnă că s-ar putea ca destinația 
finală să fie Canary Wharf. 

În căştile lui Tomkins se auzi un oftat satisfăcut. 

— Ne duce chiar în centrul acţiunii, Cagney. Ne duce fix 
la BIRD. Indivizii ăştia sunt complet idioţi. Nu-l pierde din 
vedere şi până răsare soarele îi prindem pe toţi. 

La cincizeci de metri mai în faţă, maşina lui Pavkov trase 
brusc pe dreapta cu avariile pornite. Sârbul nu 
semnalizase. Tomkins nu avusese cum să-şi dea seama că 
urma să se oprească. 

— Futu-i! zise Tomkins. 

— Ce s-a mai întâmplat? 

— 'Ţinta s-a oprit deodată. A trebuit să trec mai departe. 
Dacă frânam, mă vedea. 

— Bine, în regulă, răspunse Vosse. 

Tomkins încerca să aibă grijă la traficul din faţă în timp 
ce tot verifica poziţia lui Zoltan în oglinzi. 

— Îţi caut variante de traseu, spuse şeful lui. Să nu faci 
vreo tâmpenie. 

Tomkins se enervă atât de rău fiindcă i se spunea asta 
pentru a patra oară, încât hotări să acţioneze de capul lui. 
În loc să aştepte la următorul semafor în speranţa că 
Pavkov avea să-l urmeze, făcu stânga pe White Horse 
Lane, o stradă  rezidenţială liniştită care venea 
perpendicular pe Stepney Green. Voia să facă un ocol în 
sens opus acelor de ceasornic, lucru care cu siguranţă 
avea să-l aducă în spatele sârbului în mai puţin de 
nouăzeci de secunde. 

— Ce faci? întrebă Vosse. 

În glas i se simţea îngrijorarea. 

Tomkins aruncă un ochi spre harta din bordul Fordului 
Mondeo şi realiză că făcuse o mare greşeală. N-avea cum 
să ajungă pe Stepney Green fără să parcurgă înapoi tot 
drumul până pe Whitechapel Road. Trebuia să oprească 
imediat şi să facă o întoarcere din trei mişcări. Până una- 
alta, nu-l mai vedea pe Pavkov, care era în spatele lui cu 
cel puţin două sute de metri şi gata să pornească oricând. 

Între timp, Vosse îi zbiera în ureche de parcă mai avea 
puţin şi făcea apoplexie: 

— Nu poţi să te întorci! Ce dracu’, mă, Cagney, mă! 
Doar ţi-am zis că mă uitam după un traseu! i-am zis să nu 

faci vreo tâmpenie! Ai să-l pierzi! 

Tomkins se simţea de parcă o mică pasăre intrase pe 
geamul din spate şi fusese lăsată liberă în maşină. Nu 
părea să reuşească să-şi pună ordine în gânduri ca să ia o 
hotărâre în vreun fel sau altul. Voia să-i spună lui Vosse să 
nu mai urle la el, să nu-i mai spună să nu facă vreo 
tâmpenie. Oare să se întoarcă? Oare să parcurgă tot 
drumul până la Whitechapel Road în speranţa că Pavkov 
nu se mişcase de unde era parcat? Toată faza era extrem 
de jenantă şi de-a dreptul ruşinoasă. Pentru o clipă, 
Tomkins intră în panică totală, de parcă sistemul de 
operare i se închisese şi nu mai exista nicio cale de 
întoarcere. Pur şi simplu nu mai funcţiona. Fusese 
antrenat să reziste la stres, dar antrenamentul eşuase. De 
ce dracu' se îndepărtase de drum? Sunt bun la examene, 
îşi spuse alunecând spre autocompătimire. Am trecut fără 
probleme toate testele şi interviurile ca să ajung în MI5. În 
clipa în care se confruntase cu presiunea unei operaţiuni 
adevărate, cedase. Tomkins îşi dorea să nu se afle în 
maşină, ci acasă, la marginea patului sau pe un taburet, 
ridicând gantere şi privindu-se în oglindă. Aceea era starea 
în care se simţea cel mai fericit, cel mai pur. Mereu îi 
creştea stima de sine când îşi vedea trupul în reflexia 
oglinzii, când zărea cât de ferm îi era abdomenul şi îşi 
aducea aminte de femeile care-l complimentaseră pentru 
că se păstra în formă. Dar nu era acasă. Era într-o rablă de 
Ford Mondeo, eşua în acţiunea de urmărire, iar Robert 
Vosse îi urla în urechi. 

— Ce credeţi că ar trebui să fac? întrebă Tomkins. 

— Aşteaptă, răspunse Vosse pe un ton ferm şi optimist. 

Ceva se schimbase în glasul lui. Brusc, Tomkins simţi o 
rază de speranţă. Poate că operaţiunea nu fusese un eşec 
total. 

— Ascultă, zise Vosse. 

Tomkins auzi ceva nou în căşti. Microfoanele din Fiat 
Punto înregistrau ceva. Pavkov moşmondea pe acolo, 
fiindcă se auzeau aceleaşi zgomote şi foşnetul plasticului 
ca înainte. 

— Auzi? întrebă Vosse. 

— Da, domnule, răspunse Tomkins. 

Spre groaza lui, auzi cum sârbul porneşte motorul. 
Pavkov se pregătea să pornească. Tomkins îşi reveni într- 
un final, făcu o întoarcere rapidă pe White Horse Lane, 
însă când ajunse la semafoarele de la intersecţia cu 
Stepney Green, nu se vedea nici urmă de Punto nici la 
stânga, nici la dreapta. Pavkokv dispăruse. 

— Nu-l mai văd, domnule. 

— Rahat! urlă Vosse. Futu-i! L-ai pierdut. 

Oare unde se dusese? Cum de se evaporase Zoltan? 

Tomkins se simţea din nou de parcă o pasăre fusese 
eliberată în maşină. Avu o vedenie în care iranienii râdeau 
de el în timp ce Pavkov parca la destinaţia lui secretă, 
bătându-şi joc de incompetenţa MI5 şi râzând de faptul că 
ostaticul lor, Lachlan Kite, urma să moară în curând. 

Apoi, un miracol. 

Microfonul din Fiat reperă un glas. Nu era vocea 
sârbului şi nici a unui pasager. Era vorba de cu totul 
altceva. 


Traseu către Spindrift Avenue numărul 19, Londra 
E149US 


Era vocea din GPS. Pavkov, idiotul fără pereche, scrisese 
adresa pe care i-o dăduseră iranienii. Tomtom-ul dictase 
adresa direct în microfoanele ascunse în Punto. 

— Bingo, spuse Vosse. Confruntarea finală are loc pe 
Spindrift Avenue. Acolo trebuie să-l ţină şi pe BIRD. 
Apropie-te cât poţi, Cagney. Ne vedem acolo imediat. 

Poate că Lesley Kite avea impresia că poţi să-ţi dai 
seama de multe lucruri despre o persoană în funcţie de 
cum se poartă cu personalul din restaurante. Michael 
Strawson avea o filosofie a naturii umane ceva mai amplă 
şi exhaustivă. El considera că-ţi poţi da seama de tot ce 
trebuie despre caracterul şi temperamentul unui om dacă-l 
urmăreşti non-stop. 

Din acest motiv îl pusese pe Lachlan Kite, în vârstă de 
optsprezece ani, sub o supraveghere uşoară, de gradul III, 
timp de patruzeci şi opt de ore înainte să ajungă la 
Killantringan. Rita Ayinde, un Şoim de supraveghere din 
divizia londoneză a BOX 88, îl sunase pe Strawson din gara 
Maybole ca să-i dea al doilea raport al mişcărilor şi 
comportamentului țintei. Primul nu fusese foarte 
concludent pentru Strawson. Rita îi spusese şefului ei că 
Lachlan îşi petrecuse cea mai mare parte din ziua de 
miercuri, 29 martie, acasă la Xavier Bonnard şi ieşise 
numai ca să ia prânzul cu prietenii lui la restaurantul The 
Stockpot şi ca să vadă Legături periculoase la un cinema 
de pe Fulham Road. A doua zi de dimineaţă, după ce se 
părea că-şi petrecuseră cea mai mare parte a nopţii treji 
jucându-se pe calculator, Xavier şi Kite dormiseră după ora 
prânzului şi ieşiseră să fumeze şi să se plimbe prin Hyde 
Park, după care se duseseră la o zi de naştere la Borscht & 
Tears, un restaurant rusesc de pe Beauchamp Place. De 
acolo, prietenii lui Kite se duseseră la Mud Club de pe 
Charing Cross Road. În club se puteau lua droguri, însă 
agenţii care-l supravegheau pe Kite nu-l văzuseră 
cumpărând sau consumând stupefiante. inta se dusese 
acasă cu o femeie identificată drept Alison Hackford, o 
agentă imobiliară în vârstă de 27 de ani care lucra la 
Knight, Frank &  Rutley. Apoi, Kite plecase din 
apartamentul ei de pe Lamb's Conduit Street cu puţin 
înainte să răsară soarele şi se dusese pe jos până la 
reşedinţa Bonnard. Nu se ştia de ce nu luase un taxi sau 

vreun mijloc de transport în comun. Strawson, care-şi 
pierduse un fiu din cauza heroinei, ura drogurile şi se 
întrebase dacă Lachlan nu era cumva drogat. Rita spusese 
că poate pur şi simplu rămăsese fără bani ca să-şi ia un 
bilet de autobuz. 

— Atunci ar fi trebuit să fie îndeajuns de deştept încât să 
meargă pe gratis, zisese Strawson. 

Incă de la început fusese sceptic în privinţa lui Lachlan 
Kite. Nu era vorba doar de riscul de a folosi un adolescent 
care nu fusese supus niciunui test pentru o operaţiune atât 
de importantă, ci şi de faptul că un cetăţean oarecare afla 
de interesul pe care îl avea BOX 88 în privinţa lui Ali 
Eskandarian. Dacă Lachlan refuza? Dacă refuza să-i 
încalce încrederea lui Xavier şi ajungea să pericliteze 
operaţiunea? Însă Billy Peele îl lăudase atât de mult, iar 
ocazia de a-l urmări pe Eskandarian îndeaproape era atât 
de tentantă, încât Strawson hotărâse să rişte. Avea să-l 
studieze în timpul weekendului de Paşti, să-l testeze la el 
acasă şi să evalueze cât de potrivit era pentru misiune, iar 
apoi să-l anunţe pe Peele ce hotărâse. 

Al doilea telefon primit de la Maybole îl convinsese pe 
Strawson că Lachlan prezenta un potenţial imens. Când 
Rita intrase în rolul unei femei nigeriene singure din trenul 
către Stranraer, iar trei agenţi locali primiseră misiunea s- 
o sperie, Kite dăduse dovadă de calm şi curaj când 
dezamorsase o situaţie posibil periculoasă şi violentă. 

— l-a fost teamă, îi spusese Rita, dar nu s-a lăsat. Ar fi 
putut să rămână în celălalt vagon şi să ignore ce se 
întâmpla, dar n-a făcut-o. Imi place de el. E un băiat 
curajos. 

În timp ce stătea în camera lui de la Killantringan, 
Strawson se gândi că pentru un spion curajul nu era 
suficient. Dacă reacţia lui Kite izvorâse din politeţe sau 
sentimentalitate, atunci probabil că nu era potrivit pentru 
BOX 88. Strawson nu era interesat de un macho pus pe 
fapte mari şi cruciade. Pentru ca operaţiunea din Franţa să 
funcţioneze, Kite trebuia să fie calm şi raţional. Într- 
adevăr, trebuia să ştie ce e rău şi ce e bine, dar în acelaşi 

timp să se poată şi tempera atunci când sorții nu erau de 
partea lui. Era impresionat că Lachlan sărise în ajutorul 
unei femei singure de culoare care în aparenţă era 
hărţuită, dar se întrebă ce s-ar fi întâmplat dacă trei 
scoțieni rasişti înarmaţi cu acid şi cuțite ar fi reacţionat 
diferit la intervenţia lui Kite. 

Cineva bătu la uşă. Strawson îi strigă să aştepte, după 
care se duse să deschidă. Spre marea lui surprindere, în 
faţa lui era nimeni altul decât Lachlan Kite. 

— Îmi pare rău, domnule. Mă gândeam că poate aveţi 
nevoie să vă fac patul. 

Strawson ştia să citească multe despre oameni după 
chipul lor, aşa că îl evaluă repede pe tânărul despre care 
auzise şi citise atâtea. 

— Ah! Tu trebuie să fii tânărul Lachlan. 

Era uimit că Lachlan părea mai în vârstă decât în pozele 
pe care le văzuse. Părea obosit, însă era atent şi în formă 
din punct de vedere fizic. Poate că într-un fel asta explica 
şi cum reuşise să seducă o femeie cu aproape zece ani mai 
mare cu o noapte înainte. 

— Mama ta mi-a spus multe despre tine. Trebuia să vii 
de aseară, aşa e? 

— Ăă, da, aveţi dreptate, domnule. Am fost reţinut la 
Londra. 

Sigur că ai fost, se gândi Strawson, după care se întrebă 
dacă cearcănele din jurul ochilor lui Kite şi faptul că se 
răsese strâmb erau din cauză că luase droguri la Mud Club 
sau fiindcă începea să calce pe urmele tatălui său în 
privinţa băuturii. Dacă aşa stăteau lucrurile, BOX 88 n- 
avea nevoie de el. 

— Petrecere? întrebă Strawson, curios de răspunsul lui 
Kite. 

— O petrecere, da. Un prieten de-al meu a împlinit 
optsprezece ani. 

Kite era eficient şi politicos, chiar servil. Strawson 
presupuse că era fie rezultatul educaţiei lui, din moment 
ce Eton se mândrea cu faptul că scotea pe bandă rulantă 
indivizi gata să intre în poziţii de putere şi care foloseau 

numai vorbe dulci, fie un simplu rol pe care Kite îl juca 
atunci când stătea de vorbă cu oaspeţii de la hotel. Avea 
ceva ascuns în expresie, iar în privire i se ghicea o 
oarecare tristeţe. 

— Nu puteai s-o ratezi, aşa-i? 

Lui Kite nu păru să-i fie jenă sau să regrete ce făcuse cu 
o noapte înainte. Un alt adolescent poate că ar fi minţit sau 
s-ar fi lăudat. Strawson îi strânse mâna. Il privea în ochi, 
afişa un zâmbet prietenos şi strângea mâna destul de bine 
- toate lucrurile pe care le învățau la Eton băieţii plătitori 
de taxe, dar totuşi binevenite. Strawson avea impresia că 
în faţa lui se află un tânăr cu caracter puternic, care are 
ceea ce lumea numeşte „un suflet bătrân”. Il simpatiză 
imediat. 

— E prima oară când stau la Killantringan. Ador ce-a 
creat mama ta aici. Mă bucur foarte tare să-l cunosc pe fiul 
şi moştenitorul acestui domeniu. Numele meu e Strawson. 
Michael Strawson. Poţi să-mi spui Mike. 

— Lachlan, spuse Kite. Sau Lockie. Cum vreţi. 


ps 


Kite habar n-avea, dar în urma felului în care acţionase 
la Stranraer şi fiindcă nu făcuse nicio prostie cât fusese 
supravegheat trecuse de prima fază a evaluării BOX 88. 
Acum, Strawson trebuia să-i verifice priceperea la detalii 
şi, mai important, onestitatea. Era Lachlan Kite atent la ce 
se întâmpla în jur, sau, la fel precum cei mai mulţi de 
vârsta lui, se pierdea în lumea fantastică a adolescenților, 
gândindu-se numai la fete, băutură şi petreceri? Era genul 
de tânăr care ar minţi şi fura câtă vreme nu e prins, sau 
avea un cod de onoare şi ştia să deosebească măcar la 
nivel de bază între bine şi rău? 

Pregăti camera cu uşurinţă. Îi spuse lui Kite că n-avea 
nevoie să-i facă patul şi îl trimise la plimbare. Închise uşa, 
strică setările de la televizor, scoase cablul din perete şi 
lăsă o bancnotă de douăzeci de lire la vedere sub pat. 

Apoi îşi puse ochelarii în spatele unei vaze pentru flori 
care se afla pe pervaz, trase o măsuţă în baie şi aşeză pe 
ea o lampă, după care o conectă la priză. Lăsă o cană de 

e 169 œ» 


cafea pe jumătate băută într-un echilibru precar pe 
chiuvetă, iar pe un raft din apropiere puse un teanc de 
bani în care erau fix două sute de lire în bancnote mici. 
Dacă Lachlan avea să se întoarcă în cameră cât timp 
Strawson era plecat şi să bage în buzunar câte ceva, urma 
să-şi dea seama că băiatul lui Billy Peele nu era decât un 
hoţ oarecare şi avea să renunţe complet la ideea de a-l 
recruta pe Kite pentru misiunea din Franţa. Apoi avea să 
joace golf la Turnberry, simțindu-se în restul timpului ca 
într-o vacanţă binemeritată. 

Kite terminase de făcut ordine în ultimele trei camere şi 
se îndrepta spre scara din spate când deodată americanul 
din „Churchill” îşi iţi capul de după uşă şi îi spuse: 

— Auzi, dacă tot eşti aici, mă poţi ajuta cu ceva? Am o 
problemă cu TV-ul, Lachlan. 

— Sigur, răspunse Kite. 

Americanul ţinu uşa deschisă până intră Kite, după care 
o închise uşor. Pentru o clipă, Kite îşi aduse aminte de 
„Jumpy” Jones-Lewis care intra în dormitorul lui de la Eton 
fără să bată în speranţa în care avea să-i zărească 
abdomenul sau o coapsă, dar Strawson nu-i dădea deloc 
impresia că ar fi pervers, ci inofensiv şi de treabă. In plus, 
observă lângă un exemplar de Good News Bible şi altul din 
Versetele satanice o fotografie înrămată a unei femei şi 
presupuse că era vorba de soţia lui. Kite nu mai văzuse 
niciodată Versetele satanice şi şi-ar fi dorit să se uite prin 
carte. 

— Tocmai ce-aţi ajuns, domnule? 

Mama lui îl învățase în urmă cu multă vreme că e 
important să stea de vorbă cu oaspeţii. 

— Ieri, răspunse Strawson. Am venit cu avionul până în 
Prestwick. 

— Şi sunteţi singur? 

În pat se vedea că se dormise doar pe o parte. Kite mai 
observase şi că în cameră nu erau haine de damă. Uneori 
nu-şi putea controla plăcerea de a observa, fascinația 
pentru detaliile din vieţile străinilor. 

— Corect. Soţia mea e la Londra. Acolo locuim. 

Kite avea treabă la bar şi nu voia să înceapă o 
conversaţie lungă, aşa că dădu un răspuns scurt, după 
care întrebă ce se întâmplase cu televizorul. 

— Nu reuşesc să găsesc niciun canal, zise Strawson. lar 
faptul că nici ochelarii nu mi-i găsesc nu mă ajută deloc. 

În mai puţin de trei minute, Kite identifică sursa 
defecţiunii: nu doar că cineva stricase setările 

televizorului, ci mai şi scosese cablul din perete. Rezolvă 
ambele probleme, găsi ochelarii lui Strawson după o vază 
de flori de pe pervaz şi îl întrebă pe american dacă mai 
avea nevoie de ajutor cu altceva. 

— Ceva de la baie, răspunse Strawson arătând către 
unul dintre robinete. 

Kite porni spre baie, dar zări sub pat o bancnotă de 20 
de lire. Se aplecă şi o ridică. 

— Să nu pierdeţi asta, spuse Kite, după care aşeză banii 
pe pat. 

În baie zări alţi bani. Pe un dulap de lângă geam era un 
teanc de bancnote. Lui Kite nu i-ar fi stricat să-i ia ca să-şi 
plătească datoria la Xavier, dar niciodată n-ar fi furat de la 
un oaspete. În unii dintre ceilalţi angajaţi n-avea atâta 
încredere, aşa că îi spuse lui Strawson despre seiful 
hotelului. 

— Deci e adevărat? întrebă americanul după ce-şi băgă 
banii în buzunar. 

— Ce anume, domnule? 

— Că marele om a stat aici? 

Se aflau în faţa căzii mari în care se spunea că însuşi Sir 
Winston Churchill făcuse baie în 1943. 

— Din ce ştiu eu, da, răspunse Kite. 

Niciodată nu fusese sigur dacă vizita lui Churchill chiar 
avusese loc sau dacă era o invenţie a tatălui lui, ca să-şi 
facă reclamă. 

— Mai sus pe coastă e castelul Culzean, unde 
preşedintele vostru, Eisenhower, a stat de mai multe ori. 

— Chiar aşa? zise Strawson. 

Americanilor le plăcea la nebunie când aflau asta. 

Strawson îi arătă că robinetul de apă caldă nu se mişca. 
Tânărul îl deblocă uşor, după care mută şi o cană de cafea 
care risca să cadă în chiuvetă şi să se spargă. Observă 
consternat că o măsuţă fusese adusă în baie, iar pe ea se 
afla o lampă. Dacă ar fi căzut în cadă în timp ce Strawson 
făcea baie, americanul ar fi plecat la aeroportul Prestwick 
într-un sicriu. 

— Domnule, vă pot sugera să nu lăsaţi lampa aici? 

Îi explică pericolul de electrocutare pe care-l prezenta în 
caz că intra în contact cu apa, încercând să nu vorbească 
pe un ton prea condescendent. Americanul se înjură 
pentru prostia lui, îi mulţumi lui Kite pentru „prezenţa de 
spirit” şi îl conduse la uşă. 

— Mai aveţi nevoie de ceva, domnule? întrebă Kite. 

Deja simţea cum mama lui îşi pierde răbdarea. 

— Deocamdată nu, mulţumesc, răspunse Strawson. Am 
învăţat ceva important azi. 

Tot drumul până la Spindrift Avenue, Matt Tomkins avu 
senzaţia că înfăptuise o mare ispravă şi era cuprins de o 
pace interioară. GPS-ul lui Zoltan salvase situaţia. Dicta 
fiecare stradă şi manevră, iar Tomkins le auzea în căşti 
mulţumită microfoanelor din Punto. 


Viraţi la stânga pe Upper Bank Street 


Printr-o coincidenţă satisfăcătoare, ruta lui Tomkins îl 
duse pe lângă un bar din Mile End unde în urmă cu 
aproape un an participase la o zi de naştere alături de 
nişte prieteni pe care-i ştia de la şcoală. Bărbaţii se tot 
lăudau cu ce maşini conduc, unde-şi petrec vacanţele şi 
câţi bani fac din afaceri sau în City. Il întrebaseră pe 
Tomkins cu ce se ocupă, iar el le dăduse răspunsul 
standard în astfel de situaţii: lucra la Ministerul Apărării şi 
reducea numărul de soldaţi din regimente. Minciunile şi 
prostiile obişnuite. Bărbaţii râseseră de salariul lui, iar o 
femeie de care-i plăcea îl întrebase cum de putea lucra 
pentru „jegoşii de conservatori” care începeau războaie şi 
vindeau arme saudiţilor. li venea să-i spună că de fapt 
lucra în MI5, dar nu putea să dezvăluie asta, aşa că începu 
să spună că Arabia Saudită e un aliat regional esenţial şi 
că situaţia din Yemen nu e chiar aşa simplă. Femeia râsese 
dispreţuitor şi apoi plecase, plină de cocaină şi simțindu-se 
o persoană foarte morală. Tomkins începuse să se întrebe 
dacă viaţa în Serviciul de Securitate era până la urmă 
chiar aşa nemaipomenită. Aplicase la MI5 numai pentru 
provocare, ca să vadă dacă reuşeşte să treacă testele lor. 
Nu-şi dorise niciodată să aibă o carieră în spionaj. Insă cei 
de la MI5 văzuseră ceva în el, ceva ce nici el nu ştia exact, 
care-l făcuse să se simtă apreciat şi admirat. Multă vreme 
după acea petrecere, simţise că făcuse o alegere greşită. 
Ar fi fost mult mai liniştit sufleteşte, ca să nu mai vorbim 
din punct de vedere financiar, dacă l-ar fi ascultat pe 


e 174 + 


fratele lui şi ar fi intrat în vânzări în City. De l-ar fi văzut 
acum! Trecea pe lângă acelaşi bar în toiul nopţii şi 
participa la o operaţiune nemaipomenit de importantă ca 
să salveze viaţa unui om, poate chiar să aresteze şi să bage 
la închisoare nişte agenţi inamici care erau chitiţi să 
îngenuncheze Marea Britanie. Pur şi simplu nu puteai 
cumpăra cu bani o asemenea putere şi adrenalină. Dacă 
femeia care-l respinsese l-ar fi văzut acum, şi-ar fi dat 
seama ce greşeală făcuse. Ar fi înţeles de ce Matt Tomkins 
nu era doar vreun bancher sau avocat oarecare, de ce 
alesese o viaţă în slujba ţării, trăind în secret şi ajutând 
Marea Britanie din umbră. 

Tomkins trecuse de Limehouse în timp ce Robert Vosse 
gonea cu 135 de kilometri la oră pe Westway într-un BMW 
fără număr de înmatriculare. Pavkov o luase greşit prin 
Canary Wharf. GPS-ul îl trimise spre est, nord, apoi spre 
sud, o întârziere care le oferi lui Tomkins şi Vosse timp 
preţios. Tomkins ajunse înaintea amândurora şi opri pe 
Barnfield Place, o stradă rezidenţială de lângă Spindrift 
Avenue. 

— Am ajuns, îi spuse lui Vosse. Aţi chemat întăriri? 

— De ce aş vrea să fac una ca asta? întrebă şeful, vuietul 
traficului din fundal făcându-i vocea să se audă ca prin vis. 

În glasul lui Vosse se simţea o undă conspirativă, care-l 
făcea pe Tomkins să aibă impresia că sunt uniţi indisolubil, 
de parcă jucau într-un film în care erau nişte poliţai 
prieteni la cataramă care se apropie de tipii răi. 

— Toată ideea operaţiunii ăsteia e că e strict secretă. Nu 
pot să le spun colegilor despre BIRD şi BOX. Dacă o să 
chemăm întăriri, toată lumea o să vrea să ştie de ce 
alergăm iranieni prin Canary Wharf la două dimineaţa. Nu. 
Trebuie să facem asta împreună, Cagney. 

Tu şi cu mine, se gândi Tomkins. Trebuie să facem asta 
împreună. Până una-alta, Cara doarme dusă, iar Tessa 
Swinburn e cine ştie pe unde. Cine se culcă pierde. 
Operaţiunea ajunge în punctul culminant, iar eu sunt în 
mijlocul ei, unde mi-e locul. Iau hotărâri, îmi fac treaba şi 
impresionez pe cine trebuie. 

— Ce facem când are loc întâlnirea? întrebă Tomkins. 

— Urmărim pe oricine vine să stea de vorbă cu amicul 
nostru din Belgrad, răspunse Vosse. 

Tomkins auzi cum BMW-ul accelerează brusc. 

— Cu puţin noroc, o să stea de vorbă în Fiat şi 
înregistrăm tot. Apoi ne luăm după ei ori pe jos, ori cu 
maşina. Am luat ceva ca să marcăm vehiculul iranienilor în 
caz că vin cu maşina. Aşa ar trebui să dăm de BIRD. 

Suna destul de uşor, însă Tomkins începu să se întrebe 
dacă Vosse nu era cumva prea încrezător. In timp ce 
aştepta în Mondeo cu tableta lângă el, încerca să se 
gândească la toate necunoscutele. Dacă Zoltan se ducea la 
o adresă privată? Dacă se vedea cu iranienii pe stradă şi 
unul dintre ei avea impresia că sunt urmăriţi? Erau cel 
puţin patru, deci trei dintre ei puteau foarte bine să 
verifice zona dinainte ca să vadă dacă era vreun pericol. 
Oare Vosse se gândise la toate astea? Un agent atât de 
experimentat ca el n-ar fi vrut să se apropie prea mult de 
ţintă ca să nu-i scape. 

— Unde eşti? întrebă Vosse. 

— Am parcat lângă numărul treisprezece, domnule. Mă 
aflu pe o stradă lăturalnică şi nu sunt în raza vizuală. 

— Văd asta. Barnfield Place? În regulă. Dacă vine cineva 
la tine, eşti un taximetrist care aşteaptă clientul. Rămâi cu 
motorul pornit şi farurile aprinse ca să nu pară că încerci 
să te ascunzi. 

Asta era o idee bună. Vosse era conştient că iranienii 
puteau să stea la pândă, să se uite după oameni pe stradă 
sau maşini care n-aveau ce căuta acolo, sau care veniseră 
de curând. Tomkins îşi porni farurile şi ascultă cum GPS-ul 
îi dă ultima instrucţiune lui Pavkov şi îl direcţionează pe 
Spindrift Avenue. Ajunsese în sfârşit. Tomkins încercă să-şi 
imagineze unde parca sârbul, cum arăta porţiunea de 
stradă unde se oprea, cine apărea din întuneric ca să se 
vadă cu el. El nu putea să facă altceva decât să stea 
înghesuit şi să aştepte în Mondeo. Era atent la maşinile, la 
persoanele care veneau şi îi aştepta pe şeful lui şi pe 
iranieni. 

— 'Ţinta a ajuns la destinaţie, îi spuse lui Vosse. Tocmai a 
intrat pe Spindrift. Cred că a parcat şi a oprit motorul. 

— Recepţionat, Cagney. Vin şi eu acum. Ajung în cinci 
minute, maximum zece. 

Tomkins îşi afundă căştile mai tare în urechi şi îşi 
concentră toată atenţia asupra sunetelor preluate de 
microfoane. Auzi pe cineva tuşind, apoi cum se aprinde o 
brichetă, după care persoana trase agitat din ţigară. 

— Ce auzi? 

— Nu mai vorbiţi, şopti Tomkins. 

N-ar fi trebuit să-i vorbească aşa lui Vosse, dar îşi dădea 
seama că se întâmpla ceva în Punto. Auzi cum un geam e 
coborât, apoi Pavkov tuşi din nou ca să-şi curețe gâtul. 

— Tu eşti Zoltan? întrebă un glas necunoscut. 

După accent, era în mod clar vorba de un străin. Trebuia 
să fie unul dintre iranieni. 

— Cine eşti? 

— Au trimis pe mine. Spus să întreb la tine. Intru. 

Tomkins încercă să-şi controleze respiraţia şi să asculte 
cât mai atent ce auzea din Punto. Se uită jos, spre tabletă, 
şi văzu că Vosse era deja în Canary Wharf. Probabil că 
BMW-ul mai avea trei sau patru minute până ajungea. 

— Aşteaptă, zise Pavkov. 

Tomkins auzi cum se deschide o portieră, apoi cum 
cineva intră în Fiat. 

— Nu văzut la tine până acum, zise sârbul. 

— Bun, răspunse bărbatul. Aşa place la mine. 

— Nu înţeleg. 

— Cine venit la parcare? întrebă necunoscutul. 

Tomkins se întrebă dacă ar fi trebuit să noteze ce aude, 
să scrie măcar ideile principale în caz că apărea vreo 
problemă tehnică. 

— Bărbat şi femeie, răspunse Pavkov. 

— Erau poliţie? 

— Poliţie, da. 

— Eşti sigur? 

— Arătat la mine legitimaţie, zise sârbul. Da, sunt sigur. 

— Cum ştiut ce întâmplat? 

— Cum să ştiu răspuns la asta? 

— Ce zis la ei? 

— Zis la ei că nu ştiu despre ce vorbesc. 

— Eşti sigur? 

— Normal că sunt sigur. 

Pavkov  minţea. Tomkins vorbise cu Cara despre 
conversaţia cu sârbul. lIncerca să pretindă în faţa 
iranienilor că nu se întâmplase nimic. 

— Încearcă iar, spuse bărbatul. Ce spus la ei? 

— Zic adevărul, răspunse Pavkov. Domnişoara venit, 
întrebat dacă ceva întâmplat în parcare poate jumătate de 
oră mai devreme, eu zis că nu ştiu despre ce vorbeşte. Zis 
la mine că cineva plâns de zgomot... 

— De zgomot. 

— Da, poate un vecin sau aşa? Apoi venit şeful ei, tot 
poliţie, pus aceleaşi întrebări. 

— Avea uniformă? 

— Poftim? 

— Şeful. Era îmbrăcat ca poliţai? Ca agent de poliţie? 

— Nu. 

— Şi întrebat pe tine acelaşi lucru? 

— Da. 

— De ce minţi, Zoltan? 

Tomkins se gândi că era evident: dacă le spunea 
iranienilor adevărul, era un om mort. 

— Nu mint, răspunse sârbul. Eu nu mincinos, prietene. 

Tomkins îl auzi cum trage agitat şi îndelung din ţigară. 
Din depărtare veni zgomotul unei motociclete. Îşi scoase 
una dintre căşti şi realiză că auzea motocicleta atât în 
microfoanele din Punto, cât şi de unde era el. Asta însemna 
că era prin apropiere. Venea dinspre est şi se ducea spre 
vest, dincolo de Barnfield Place. N-avea mai mult de 
douăzeci sau douăzeci şi cinci de kilometri la oră. 

— Motor, spuse Vosse. Il vezi? 

— Negativ, răspunse Tomkins. 

— Sunt aici. Am Fiatul în vizor. 

Tomkins nu auzise când se apropiase BMW-ul, iar la 
tabletă nu se mai uitase de secole. Acum zărea pe colţul de 

la Spindrift Avenue iconiţa pâlpâitoare care reprezenta 
vehiculul lui Vosse. Nu era prea aproape de Pavkov şi 
iranian? N-avea să-i sperie? 

— Ce altceva? întrebă iranianul. 

Tomkins îşi dădu seama că nu mai auzea motocicleta. 
Fie parcase prin apropiere, fie se dusese spre nord, către 
City. 

— Altceva nimic, răspunse Pavkov. 

— Ei urmărit la tine aici? 

Tomkins simţi cum îi sare inima din piept. lranienii 
bănuiau că cineva venise după Zoltan. Poate cineva de la 
un geam de la etajul vreunei case de pe Spindrift Avenue 
văzuse BMW-ul oprindu-se. Poate că pe Barnfield Place era 
un punct de observaţie. 

— Nimeni urmărit pe mine, răspunse sârbul. De ce făcut 
una ca asta? Ei nu bănuit nimic. 

— Nimic. 

Tomkins nu-şi dădea seama dacă iranianul făcuse o 
afirmaţie sau îi punea o întrebare. Calitatea sunetului 
captat de microfoane era extraordinar de bună, dar 
tentativa de a vizualiza chipurile celor doi bărbaţi din Fiat, 
mimica şi gesturile lor, era ca şi cum ar fi încercat să mute 
stelele de pe cer. Brusc, Tomkins se simţi izolat şi parcă 
lipsit de aproape orice speranţă. Dacă se întâmpla ceva, nu 
ştia ce ar trebui să facă. Să rămână pe loc? Să pornească 
după iranian? Aştepta să-i spună cineva ce să facă. Faptul 
că Vosse nu chemase întăriri n-avea sens. Oare arestarea 
celor doi din maşină nu devenise, acum, cea mai sigură 
metodă de a-l găsi pe Kite? 

— Ei întrebat dacă ceva întâmplat, continuă Pavkov. Eu 
spus la ei că nimic întâmplat. Ei nu ştiu că voi fost acolo, în 
parcare. Ei nu ştiu că voi plătit la mine. Eu zis la ei nimic. 

— Bine, Zoltan. Te credem. Te credem. 

— Ce faci? întrebă Pavkov. 

Părea neliniştit. 

— Dai un telefon? 

Deodată se auzi urletul motocicletei care revine la viaţă. 
Era mult mai aproape de Fiat decât înainte. Zgomotul 

motorului acoperea ce se auzea din maşină. Microfoanele 
prinseră doar icnetele unei scurte încăierări, un țipăt care 
amuţi brusc şi zgomotul cuiva care încerca să respire. 
Tomkins ştia că se întâmplase ceva foarte rău. Auzi cum se 
trânteşte portiera, apoi urletul motocicletei care porni în 
trombă şi se îndepărtă de Punto. Auzi deodată vocea lui 
Vosse în căşti. 

— Iisuse Hristoase.. 

— Ce s-a întâmplat? întrebă Tomkins. 

În clipa următoare sări din Mondeo şi porni la fugă. Îl 
văzu pe Vosse în faţa lui. Se ţinea cu mâinile de cap şi se 
îndepărtă de Fiat clătinându-se. Tomkins ajunse pe partea 
stângă şi se uită în maşină. Zoltan Pavkov zăcea pe 
scaunul şoferului cu capul dat pe spate. Avea gâtul tăiat 
aproape de la o ureche la alta. Parbrizul era plin de sânge 
care pe întuneric părea negru ca smoala. 

— O tulim, mormăi Vosse. Dispărem. 

— Cine-i yankeul din „Churchill”? o întrebă Kite pe 
mama lui în biroul hotelului la cinci minute după ce-şi 
terminase treaba la etaj. 

— Domnul Strawson? zise Lesley. Ai văzut ce arătos e? 

Kite nu ştia ce să spună. Niciodată nu-i plăcea când 
mama lui descria alţi bărbaţi drept „arătoşi”, „frumoşi” sau 
„chipeşi”. Pe când el avea paisprezece ani, Lesley venise 
cu un iubit într-o vacanţă. Stătuseră toţi trei la un hotel 
ieftin din Skye. În fiecare noapte, Kite fusese nevoit să-i 
audă cum şi-o trag în camera de alături. 

— E credincios? întrebă Kite. 

— Ce te face să crezi asta? 

— Are o Biblie lângă pat. Asta dacă nu cumva ai început 
tu să le oferi oaspeţilor câte una. 

Lesley clătină din cap. La fel ca întotdeauna, făcea mai 
multe lucruri în acelaşi timp: se uita prin agenda cu 
rezervări în timp ce căuta un pix, înşfăca o ţigară 
Consulate dintr-un pachet de pe birou şi îşi aranja părul 
după urechi. 

— Încă n-am ajuns la Biblia Gideon. Nu cumva Paolo te 
aşteaptă la bar? 

Îi spusese subtil că ar trebui să se întoarcă la treabă. 
Kite renunţase la speranţa că mama lui avea să-l întrebe 
cum îi mersese la şcoală sau cum fusese călătoria de la 
Euston. Poate că avea s-o facă a doua zi. 

— Mă duc să văd. 

Killantringan era o cabană de vânătoare care fusese 
transformată în hotel la scurtă vreme după sfârşitul celui 
de-Al Doilea Război Mondial. Barul se afla într-un fost 
salon şi era decorat într-un stil pe care bunica lui îl numise 
„Şic precum o cutie de shortbread”: canapelele şi fotoliile 
erau îmbrăcate în tartane verzi şi roşii, pereţii erau plini 
de reproduceri în ulei care înfăţişau cerbi şi bărbaţi în 
kilturi, pe rafturi se vedeau cărţi extrem de vechi şi 
exemplare de demult, cu colţurile îndoite, din Country Life. 

Covorul era albastru închis, pătat ici-colo, avea marginile 
deteriorate şi tot felul de puncte negre unde oaspeţii 
scăpaseră ţigări sau chibrituri aprinse. Cu un şemineu în 
care ardea focul nouă luni pe an, efectul pe care-l urmărea 
întreaga amenajare era să creeze atmosfera unei case de 
ţară intime, cu lambriuri, care aparținuse aceleiaşi familii 
de la strămutarea scoţienilor din Highland.’ 

Barul propriu-zis se afla într-un capăt al încăperii. 
Existau două robinete la care curgeau Skol şi Bass Special, 
o cutie cu donaţii pentru salvamari şi o casă de marcat al 
cărei sertar se bloca deseori şi trebuia deschis cu o 
şurubelniţă. Kite fusese casier cel puţin doi ani. În rarele 
ocazii când la hotel îşi făcea apariţia un poliţist sau cineva 
de la garda financiară, se refugia în biroul din spate. 
Altminteri, mama lui declara cu convingere oricărui 
oaspete care întreba de vârsta lui Lachlan că are douăzeci 
de ani şi că vrea să urmeze o carieră în industria hotelieră. 

— Cum merge, tinere? întrebă Michael Strawson. 

Cât îi luase lui Kite să coboare scările, să arunce gunoiul 
de la Adam, Bay şi Churchill, să stea de vorbă cu mama lui 
în birou şi să vină ca să-i ia locul lui Paolo, Strawson 
reuşise să ajungă la bar şi să comande încă un pahar de 
Laphroaig. 

— Domnule Strawson, îl salută Kite. Totul bine la etaj? 

— Nu bine, ci splendid! 

În bar mai erau şapte oaspeţi: un cuplu în vârstă care 
stătea în tăcere şi privea peluza scăldată în lumina lunii şi 
marea argintie, doi prieteni pe la cincizeci şi ceva de ani 
care râdeau şi păreau să fie irlandezi sosiți cu feribotul din 
Larne, un francez şi soţia lui elegant coafată, amândoi spre 
patruzeci de ani şi îmbrăcaţi în haine de tweed, şi 
Strawson însuşi, care arăta ca un faimos cântăreţ 
american de country al cărui nume Kite nu reuşea să şi-l 
aducă aminte oricât ar fi încercat. 

— Staţi aici de Paşti? 

Kenny Rogers. El era. Strawson arăta ca o versiune 


” Highland Clearances, strămutarea unui număr mare de locuitori din 
Highlands și din insulele Scoției, în perioada 1750-1860 (n. red.). 

supradimensionată şi neîngrijită a lui Kenny Rogers. Kite 
începu să audă imediat în minte Islands in the Stream. Ca 
să scape de senzaţie, crescu volumul difuzoarelor din bar 
în care se auzea un album de Richard Clayderman. 

— Exact. Plec luni. Tu eşti aici pentru vacanţa de Paşti, 
aşa-i? Mama ta mi-a spus că mergi la Eton. Ce mai şcoală! 
Cum îţi place? 

Kite alese să răspundă la a doua întrebare. Îi spuse lui 
Strawson că nu mai avea mult şi termina. Pe parcursul 
vacanței urma să înveţe pentru examene, iar în septembrie 
spera să meargă la Universitatea din Edinburgh ca să 
studieze rusa şi franceza. 

— A ti govoriş po Russki! 

Cunoştinţele lui Kite în privinţa limbii ruse se limitau la 
„da”, „nu”, „glasnost” şi „perestroika“, dar îşi dădu seama 
că Strawson îl întrebase dacă o vorbeşte, aşa că-i 
răspunse: 

— Niet. Dar se începe de la zero, iar studenţii au parte 
de un an în care învaţă în Uniunea Sovietică, aşa că sper 
să o prind destul de repede. 

— Mais votre francais est courant? 

Kite era epuizat în urma călătoriei lungi şi sperase să 
aibă parte de o tură liniştită la bar. Bănui că Strawson 
încerca să-şi etaleze cunoştinţele lingvistice, aşa că-i făcu 
pe plac şi spuse că nu vorbea fluent franceza, dar o ştia 
îndeajuns de bine încât să înţeleagă cele mai multe 
conversații: 

— Mon francais n'est pas couramment, mais je peux 
comprendre la plupart des conversations. 

— Foarte bine, impresionant, răspunse americanul. 
Aşadar, se învaţă bine la Eton? Auzisem că se pune 
accentul pe obiceiuri ciudate şi tradiţii străvechi. Saluturi 
secrete, genul ăla de chestii. 

— Avem parte şi de aşa ceva. 

Unul dintre irlandezi veni la bar şi comandă două halbe 
de Skol. Kite le turnă şi îşi continuă conversaţia cu 
Strawson. 

— Cu siguranţă că există şi tradiţii ciudate. 

— Cum ar fi? ' 

Kite aşeză prima dintre halbe pe bar. li era sete şi şi-ar fi 
dat un plămân pentru o halbă rece care să-l trezească din 
mahmureală, un Marlboro roşu şi o seară petrecută în faţa 
televizorului. Când lumea stătea cu spatele, Kite îşi mai 
turna uneori un shot revigorant de votcă sau mai dădea pe 
gât un păhărel de vin. Acum, Strawson îi stătea în cale. 
Părea că are de gând să rămână pe scaunul lui înalt până 
la două dimineaţa şi să-l asalteze cu întrebări despre Eton. 

— De exemplu ceva ce se numeşte „caschetare”. 

Bănuia că pe Strawson avea să-l distreze povestea. 

— Şi ce-i asta? 

— Dacă mergi pe stradă şi un clonţ - aşa numim noi 
profesorii - vine spre tine, trebuie să-ţi ridici mâna dreaptă 
şi să-l saluţi atingând marginea unei pălării inexistente. 

— Poftim? 

Kite îi dădu irlandezului a doua halbă şi restul de la o 
bancnotă de cinci lire. 

— E de pe vremuri, când la Eton se purta joben. 
Anumitor profesori nu le pasă, dar alţii sunt puţin cam 
ahtiaţi de putere şi vor neapărat să facem asta. 

Kite şterse puţină bere care căzuse pe bar şi aruncă 
şervetul în chiuveta de dedesubt. 

— E amuzant, când am mers acolo prima oară în urmă 
cu cinci ani şi m-am întors la hotel am început să-i salut şi 
pe oaspeţi aşa. Mama mă tot întreba dacă mă cred soldat. 

Strawson râse şi îl rugă să-i mai pună puţin Laphroaig. 
Kite îi turnă băutura, adăugă whisky-ul pe nota lui 
Strawson, apoi merse prin bar şi se întoarse la scurt timp 
cu o tavă de pahare goale şi scrumiere murdare pe care o 
aşeză în coridorul care ducea spre biroul din spate. Se 
gândi că în urmă cu exact douăzeci şi patru de ore bea 
shoturi de votcă la Borscht & Tears cu Des şi Xavier, care 
acum cu siguranţă că-şi petreceau seara acasă jucându-se 
pe calculator sau uitându-se la TV şi mâncând pizza gătită 
de mamele sau menajerele lor. Xavier urma să zboare la 
Geneva peste o zi pentru două săptămâni de ski la Verbier. 
Părinţii lui Des rezervaseră un safari în Kenya pentru toată 

familia prin Abercrombie şi Kent. Până una alta, Kite era 
blocat la hotel trei săptămâni, lucrând în ture de câte zece 
ore şi răspunzând la întrebări de la alde Michael Strawson 
despre idiosincraziile vieţii de la Eton. Şi-ar fi dorit să 
plece cu maşina la Prestwick, să ia avionul până la 
Heathrow şi să-şi petreacă restul vacanței în pat cu Alison 
Hackford. 

— Ascultă, Lachlan, am o întrebare pentru tine. 

Tot Strawson vorbise. Îl strigase de lângă bar. Kite auzi 
țipătul unui pescăruş de pe cerul de deasupra 
Killantringan-ului. 

— Numai puţin, domnule. 

Aruncă la gunoi scrumul şi chiştoacele adunate într-o 
seară întreagă, puse paharele murdare în maşina de spălat 
vase şi se întoarse la bar. 

— Da, domnule Strawson. Cu ce vă pot fi de folos? 

— Ai chef de o ghicitoare, tinere? 

— Poftiţi? 

— Un puzzle. Ceva care să-ţi pună mintea la lucru. 

Cam la fel de malt cum îmi place să mănânc chiştoace 
sau să stau de vorbă cu americani ciudati despre Eton, se 
gândi Kite, însă afişă un zâmbet de profesionist şi 
răspunse: 

— Sigur. 

— Mă uitam la întrerupătoarele voastre de aici. 

Bărbatul arătă către patru întrerupătoare de sub o 
reproducere în ulei a tabloului The Monarch of the Glen. 

— Mi-au adus aminte de o ghicitoare pe care am învățat- 
o în armată în anii '60. 

În urma recomandărilor lui Peele, Kite se uitase la 
Vânătorul de cerbi şi la Full Metal Jacket şi se întrebă 
entuziasmat dacă nu cumva stătea de vorbă chiar cu un 
veteran al Războiului din Vietnam. 

— Şi care este ghicitoarea, domnule? 

Strawson se întoarse pe scaunul de bar aşa încât să fie 
cu faţa la încăpere. Cuplul de vârstnici se duseseră la 
culcare. Irlandezii râdeau şi beau bere. Soţia francezului 
ieşise momentan din cameră şi îşi lăsase soţul răsfoind un 

exemplar din The Scotsman. Kite era tot publicul lui 
Strawson. 

— Bun. Ai o cameră în care nu există decât un bec care 
atârnă din tavan. Există o uşă care duce la cameră. Tu eşti 
afară şi nu poţi să intri. Lângă uşă există trei 
întrerupătoare. Hai să le spunem A, B şi C. Unul dintre ele 
aprinde şi stinge becul. Celelalte două nu fac nimic. Tu 
trebuie să-ţi dai seama care dintre ele aprinde lumina, dar 
aici e faza: ai voie să intri în cameră o singură dată. 

Kite abia înţelese ce-i spusese, aşa că-l rugă să repete. 
Era obosit şi nu avea chef să se gândească la nimic prea 
mult, însă bănuia că Strawson încerca să demonstreze 
ceva despre educaţia primită la Eton, lucru care-l irită pe 
Kite. Avea în el o mândrie puternică, încăpăţânată şi 
competitivă. Voia să găsească soluţia şi să-i arate 
americanului că se înşela. 

— Deci toate întrerupătoarele sunt oprite la început? 
întrebă Kite. 

Strawson zâmbi şi dădu din cap. 

— Nu există nicio şmecherie. Camera şi becul sunt 
normale. Un scaun n-o să te ajute. N-ai nevoie nici deo 
masă. Nu poţi să te uiţi înăuntru şi nu poţi deschide uşa ca 
să verifici întrerupătoarele unul câte unul. Cumva trebuie 
să te prinzi care întrerupător este conectat la bec. A, B sau 
C? 

Kite nu-şi dădu seama cum îi veni răspunsul, dar îl 
descoperi în mai puţin de un minut. Nu trebui decât să 
meargă puţin pe coridor, să stea câteva clipe în biroul 
hotelului ca să-şi pună ordine în gânduri şi apoi să arunce 
un ochi spre becul din tavan. 

— Căldură, spuse când se întoarse în bar. 

Ochii lui Strawson străluceau de admiraţie. 

— Zi mai departe. 

Kite îşi dădu seama după expresia lui că găsise soluţia. 

— Aprinzi întrerupătorul A. Îl laşi cinci sau şase 
secunde. Îl opreşti. Apoi dai pe B, deschizi uşa şi intri. 
Dacă becul e aprins, ştii că B e cel care-l acţionează. Dacă 
e stins, dar îl atingi şi e cald, ştiicăe A. 

Strawson dădu din cap admirativ. Kite nici nu mai 
trebuia să termine, dar simţi nevoia s-o facă pentru 
satisfacția personală. 

— Dacă e stins şi becul e rece, ştii că e C. 

Strawson se dădu jos de pe scaun, se întoarse spre Kite 
şi îl aplaudă încet. 

— Impresionant, tinere. Foarte impresionant. 


kkk 


Testele continuară pe durata întregii şederi a lui 
Strawson. 

A doua zi, cu puţin timp înainte de ora şase după- 
amiaza, Lesley Kite se întorcea cu maşina de la un magazin 
angro din Stranraer, cu portbagajul plin de cele necesare 
pentru hotel, şi fu oprită de un bărbat de vârstă mijlocie a 
cărui maşină părea să fi făcut pană. Lesley nu ajunsese 
prea departe pe drumul îngust, cu o singură bandă, care 
străbătea câmpuri pline de iarbă-neagră şi oi ieşite la 
păscut şi ducea către Killantringan. Restaurantul hotelului 
urma să se deschidă la şase şi jumătate (domnul Strawson, 
la fel ca mulţi compatrioți de-ai săi, prefera să mănânce 
devreme), iar ultimul lucru de care avea nevoie era să-şi 
piardă timpul cu un şofer care făcuse pană. 

Lesley opri în faţa automobilului Fort Cortina şi îl 
recunoscu imediat pe şofer. Era unul dintre cei doi 
irlandezi care băuseră la bar cu o seară în urmă. 

— Sunteţi bine? îl întrebă. Aţi făcut pană? 

— Doamne, ce bine că sunteţi aici! începu bărbatul. 

Avea puţin peste cincizeci de ani şi părea foarte 
neliniştit. 

— Eram la Killantringan aseară, v-amintiţi? Stăm la 
Hotelul Portpatrick. Mă cheamă Seamus. Prietenul meu nu 
se simte bine deloc. Trebuie să ajungă la spital. Ne puteţi 
ajuta? 

Lesley aruncă un ochi în maşină. Într-adevăr, celălalt 
irlandez era ghemuit pe bancheta din spate şi părea să 
aibă nişte crampe înfiorătoare la stomac. Gemea şi abia 
respira. Lesley se întrebă de ce naiba prietenul lui nu-l 
dusese direct la Stranraer. 

— Ar trebui să-l duceţi la un doctor, spuse femeia. Aţi 
făcut pană? Nu mai aveţi benzină? 

— Nu pot să conduc, răspunse Seamus teribil de ruşinat. 
Billy are permis. Doar că acum vreo douăzeci de minute a 
început să se simtă îngrozitor, iar acum nu mai poate sta la 
volan. Sunteţi prima persoană care a trecut pe aici, slavă 
cerului. _ 

Aşa că Lesley Kite nu avu încotro. Îşi abandonă maşina 
la marginea drumului şi îi duse pe cei doi în Ford până la 
Stranraer. Billy zăcea pe banchetă şi striga la bunul 
Dumnezeu fiindcă-l pedepsise cu o „apendicită cumplită”, 
iar Seamus tot repeta că doamna Kite era „cea mai 
drăguță femeie din lume” şi îşi cerea scuze încontinuu 
pentru că o „inoportunaseră în felul ăsta”. De îndată ce 
ajunseră la centrul medical, Lesley îl conduse pe Billy 
înăuntru, după care sună la hotel de la un telefon public 
din sala de aşteptare. Era deja şase şi jumătate. Paolo 
plecase de Paşti la familia lui în Glasgow, iar Kite era 
singura persoană rămasă la Killantringan care avea habar 
cum să conducă hotelul. 

— Lachlan? întrebă Lesley când Kite răspunse. 

— Mamă? Unde eşti? 

— Sunt în Stranraer cu un cretin de irlandez care 
probabil că aseară a băut prea mult whisky la noi şi a făcut 
ciroză. 

Din cauza felului în care sfârşise soțul ei, era evident că 
Lesley n-avea răbdare când venea vorba de bărbați care 
dădeau în patima băuturii. 

— Ce? întrebă Kite. Cum ai ajuns să...? 

— Lasă asta. 

Îşi dădea seama că Lesley n-avea niciun chef şi doar voia 
ca fiul ei s-o asculte. 

— N-am cum să ajung în mai puţin de o oră. Va trebui să 
te ocupi tu de comenzile de cină, să stai la bar, s-o pui pe 
Wilma să facă paturile de la etaj dacă nu e prinsă la 
restaurant. Şi spune-i lui John că în seara asta va trebui să 
scoată pastele din meniu. Toate pastele sunt în portbagajul 
maşinii, la trei nenorociţi de kilometri depărtare. 

— Aş putea să vin cu cineva cu maşina şi să le iau. 

Lesley înjură. 

— Maşina e încuiată şi singura cheie e la mine. : 

La Killantringan nu exista un manager de noapte. In 
Vinerea Mare, cu puţin timp înainte de răsărit, Michael 
Strawson se furişase jos şi pusese microfoane în ambele 
telefoane din birou. În timp ce asculta din „Churchill”, 
rămase impresionat de sângele rece de care dădu dovadă 
Kite. 

— Mamă, e în regulă. Mă ocup eu. Stai liniştită. 

— Sunt liniştită, îl repezi Lesley. Vreau doar să ai grijă 
să meargă totul bine. Crezi că te descurci? Ştii ce trebuie 
făcut? 

— După cum am spus, mă ocup. Cât crezi că durează 
până ajungi? 

— De unde să ştiu? Sunt amândoi nişte cârpe. Dacă nu 
mă asigur eu că-i vede un doctor, Dumnezeu ştie ce-o să 
păţească. 

— Poate ai putea să-i bagi în cabinet şi apoi să vii cu 
taxiul acasă? propuse Kite. 

— Da, e o idee bună. Ai putea să-mi chemi tu unul? 

Îi dădu adresa clinicii. Kite sună imediat la serviciul de 
taxi din Stranraer şi se întrebă de ce mama lui nu putea să 
facă singură asta. Evident, nu răspunse nimeni. Mai 
încercă după trei minute şi i se spuse că toţi şoferii urmau 
să fie ocupati cel puţin până la opt şi jumătate. Când auzi 
una ca asta, Strawson se gândi că întâmplarea picase la 
tanc. Asta însemna că mai avea o oră ca să vadă cum se 
descurcă tânărul Kite de unul singur. Trebuia să-l vadă 
cum reacţionează într-o situaţie-limită în care are parte de 
tot felul de eşecuri şi provocări. Dacă reuşea să se ocupe 
de hotel de unul singur şi să treacă peste orice obstacole 
urmau să-i pună în cale Strawson şi echipa lui, BOX 88 
avea să-şi dea seama destul de bine cum se putea descurca 
în inevitabilele condiţii de stres din cadrul operaţiunii din 
Franţa. 

Strawson nu-l iertă deloc. Restaurantul era plin, aşa că- 
şi trimise peştele înapoi (de două ori) şi pretinse că o sticlă 

de Puligny-Montrachet 1982 avea gust de dop, deşi nu era 
cazul. Se plânse de volumul la care se auzea în bar 
albumul lui Richard Clayderman, spuse că-l auzise deja de 
trei ori în cursul serii dinainte şi îl întrebă pe Kite dacă nu 
putea găsi ceva mai puţin „previzibil”. Înainte de cină îl 
rugase pe Kite, care încerca să facă la bar două pahare de 
gin tonic, să scrie toate adresele şi numerele de telefon de 
la cele mai bune cinci circuite de golf din Stranraer. Oare 
nu putea Kite să le sune pe toate şi să afle dacă era 
necesar să facă rezervare? Ştiind că mama lui era încă la 
douăzeci şi patru de kilometri depărtare în spitalul din 
Stranraer cu doi agenţi care se dădeau drept irlandezi, 
Strawson ceru ca după cină să i se trimită în „Churchill” 
un platou cu brânză, biscuiţi şi un pahar de vin roşu, deşi 
ştia că hotelul nu avea room-service. Kite duse el însuşi 
tava, după care află că Strawson era „alergic la Stilton” şi 
că nu era destulă apă fierbinte încât să umple cada 
enormă. Kite îşi ceru scuze pentru numeroasele neplăceri 
de care avusese parte şi îi promise că n-avea să-i adauge 
preţul cinei pe nota de plată. Fugi apoi în pod ca să 
pornească termostatul, schimbă brânza Stilton cu o felie 
de Caboc, îi spuse Wilmei să ia comenzile în restaurant, 
după care fugi în bar ca să onoreze comenzile. Apogeul îl 
reprezentă momentul când Rita Ayinde provocă o pană de 
curent care lăsă hotelul în beznă aproape totală timp de fix 
cincisprezece minute. Fiindcă oaspeţii mormăiau că nu 
nimeresc mâncarea din farfurii, Kite luă din birou o 
lanternă şi o cutie cu lumânări. Luminase aproape toate 
încăperile de la parter atunci când curentul reveni 
deodată, iar lumea aplaudă uşurată. În tot acel timp, 
Strawson nu zări niciun semn de panică sau iritare la Kite. 
Când Lesley se întoarse şi nu-i spuse nici măcar o vorbă 
bună pentru toate eforturile depuse ca să facă lucrurile să 
meargă normal, Kite nu-şi pierdu cumpătul şi nici nu ieşi 
nervos din clădire. Numai o dată, atunci când cuplul în 
vârstă, spre bucuria lui Strawson, mormăi ceva despre 
Fawlty Towers!" în apropierea lui Kite, tânărul păru să fie 


10 Serial de comedie britanic, difuzat în perioada 1975-1979 (n. red.). 

pe punctul de a-i sări ţandăra. Însă nu spuse nimic, trecu 
de uşa care dădea din restaurant în zona personalului şi 
fără îndoială că se descărcă pe cine ştie ce angajat 
nefericit se nimeri în faţa lui. 


x 


În următoarea zi, după ce ascultă în frig slujba de Paşti 
de la biserica parohiei din Portpatrick, mâncă un prânz 
decent la Hotelul The Crown şi jucă golf pe un traseu de 
nouă găuri la Dunskey, Michael Strawson scoase o foaie de 
hârtie în „Churchill” şi îi scrise lui Billy Peele o scrisoare în 
timp ce privea spre dealurile înceţoşate din Killantringan. 


Dragă Billy 

Ai avut dreptate. Merită să-l luăm. E deştept, are 
farmec, e spontan şi nu intră în panică atunci când 
lucrurile se duc dracului, ceea ce cu siguranţă se va 
întâmpla, fiindcă aşa se întâmplă mereu. 


L-am testat cât de bine am putut. S-a prins de 
ghicitoarea cu întrerupătoarele în mai puţin de două 
minute, deci s-a descurcat mult mai bine decât tine. 
Mulţi dintre tinerii ăştia educați la şcoli de top sunt 
buni cu cartea în faţă sau la o petrecere de cocktailuri, 
dar au la fel de mult simţ practic ca un cocoş care 
umblă printr-o mlaştină plină cu aligatori. O să ne 
folosească. Hai să riscăm. 


Două lucruri: 

1. Urmăreşte-i viaţa socială. Vreau să ştiu dacă-i 
place cam tare băutura sau începe să ia droguri. Şi ar fi 
bine să aflu asta mai devreme, nu mai târziu. Nu vreau 
ca un individ care începe ca Bobby Ewing să ajungă ca 
Hunter S. Thompson. 


2. Are vreun punct slab? E sentimental? Vreau să ştiu 
mai multe despre asta. Felul în care interacționează cu 
maică-sa mă face să cred că ţine multe în el, că ascunde 
un fel de furie (sau compasiune?). Niciunul dintre noi n- 

a prea avut ocazia să discute cu el despre tatăl lui. Din 
nou, nu vreau pe cineva al cărui călcâi al lui Ahile să fie 
o inimă slabă. Dumnezeu ştie de câţi oameni morali şi 
cu principii etice e nevoie pe lumea asta, dar nu şi în 
echipa mea. 


Apropo de maică-sa, ai avut dreptate. E atrăgătoare, 
dar rece. Poate că un bărbat şi-ar dori să-i fie amant, 
dar nu-l invidiez pe tânărul Lachlan că-i e fiu. Fără 
îndoială că ar trebui adăugată pe lista de frumuseți 
cărora li s-a dus buhul, de genul Fawn Hall şi Pamela 
Bordes. Cu siguranţă ai pus mâna pe mărturia 
televizată a domnişoarei Hall. Mereu ti-au plăcut fetele 
arătoase, Billy. 


Ai reuşit să termini Versetele satanice? La un 
moment dat, Salman se referă la prim-ministrul vostru 
ca la „Doamna Tortură” şi mai târziu îi zice „Maggie 
căţeaua”. E încântător că asta vine din partea cuiva 
care se bucură de protecţie non-stop din partea 
serviciilor secrete pe banii contribuabililor britanici. 


Al tău, 
M.S. 

Pe Kite îl trezi zgomotul unei bătăi în uşa cabinei. Se 
auzi cum se învârte cheia, cineva îi strigă să se scoale, 
după care îl zgâlţâi pe întuneric. 

— Ce se petrece? 

Imediat ce se ridică în pat, se aprinse lumina. Hossein îi 
trase o palmă peste faţă. 

Kite înjură dezorientat şi îşi apucă maxilarul. Se ridică în 
picioare ca să se poată apăra în caz că mai urma vreo 
lovitură. Hossein îi lăsă spaţiu să se desfăşoare, iar Kite 
profită de acest lucru ca să-i tragă un pumn în stomac 
iranianului, care-l făcu să se aplece de durere. Kamran, 
şoferul, dădu buzna în cameră, veni în spatele lui, iar cei 
doi bărbaţi îl imobilizară pe Kite. Kamran îl apucă de braţe 
din spate, iar Hossein îl apucă de gât. 

— Vii cu noi, mormăi Hossein. 

— Duceţi-vă dracu’, răspunse Kite. 

Era furios din cauză că-l atacaseră aşa brusc. Reuşi să-i 
oprească trăgându-i lui Hossein o lovitură cu piciorul drept 
în tibie. Iranianul icni de durere. Kamran se aplecă şi îi 
apucă strâns picioarele lui Kite, după care cei doi îl cărară 
prin aer până în camera de la capătul coridorului. 

Torabi îi aştepta. Păru să se amuze văzându-l pe Kite 
cum e cărat ca un covor şi le mormăi un ordin oamenilor 
lui. Cei doi îl lăsară pe prizonier să se ridice în picioare. 

— Gorila ta m-a pocnit în faţă, se plânse Kite după ce-l 
aşezară pe scaun. 

Îşi intrase iarăşi în rolul unui director din industria 
petrolului care fusese răpit. Iranienii îi traseră mâinile la 
spate şi îi legară încheieturile. 

— Ce dracu' se întâmplă? 

Kamran şi Hossein ieşiră din cameră. Kite îşi dădu 
seama că legătura nu era prea strânsă, aşa că exista o 
şansă să-şi poată elibera mâinile. 

— Ce se întâmplă e că ei nu te plac, răspunse Torabi. 
Nici mie nu prea-mi placi. La ce te aşteptai? O cană de 

cafea şi un duş cald? 

Kite clătină din cap, abţinându-se să izbucnească. Nu 
ştia de câtă vreme era în celulă, dar bănuia că nu 
trecuseră mai mult de câteva ore. 

— I-ai trimis un mesaj soţiei mele? 

Pe masa de lângă Torabi se afla un pistol. Iranianul îl 
ridică şi îl prinse la spate, în cureaua pantalonilor. 

— Da, sigur. Am făcut exact ce mi-ai cerut. 

— Adică? 

— Adică nu sunt aici ca să trimit mesaje liniştitoare 
prietenilor şi familiei tale. Sunt aici ca să aflu adevărul. 

— Tot spui asta, răspunse Kite. Cât e ceasul? 

— E timpul să vorbim. 

Torabi îşi trase în jos mâneca de la cămaşă încât să-şi 
acopere ceasul. Privi cutia cu unelte de parcă era prima 
oară când o vedea, o ridică şi o aşeză pe o porţiune de 
linoleum a podelei dintr-un colţ al camerei. 

— Cu cine ai venit la înmormântare? 

— Cu nimeni, răspunse Kite. 

Privi cu Torabi se aşază. 

— Am fost singur. Soţia mea era... 

— Ştiu unde se află soţia ta. Cine te-a urmărit de la 
biserică? 

Pe Kite îl nelinişti remarca despre Isobel, dar se bucură 
auzind că fusese urmărit. Oare „Emma” urmărise Jaguarul 
până pe Brick Street şi anunţase autorităţile? Poate că 
MOIS aflase că era urmărit. Faptul că era încă în viaţă şi 
tot pe navă însemna că deocamdată Torabi considera că se 
află într-un loc sigur. 

— Cum adică ştii unde se află soţia mea? 

Torabi afişă un zâmbet superior. Aşa făcea când nu voia 
să răspundă la o întrebare. 

— Spune-mi cine ar fi putut să ne urmărească de la 
Knightsbridge. Ai gărzi de corp? Eşti implicat în vreo 
operaţiune? 

— Fii serios. 

Întrebările lui Torabi îi confirmau că „Emma” chiar 
făcea parte dintr-o desfăşurare de forţe mai amplă pentru 

urmărirea lui. Era convins că tânăra face parte din MI5. 

— Ţi-am spus deja că n-am mai lucrat ca spion de mai 
bine de douăzeci de ani. N-am gardă de corp. Mi-aş fi dorit 
să am. Acum n-aş mai fi fost unde sunt. Ce te aştepţi să-ţi 
spun mai mult decât ţi-am zis deja? 

Kite ştia că era esenţial să rămână la povestea iniţială, 
să susţină cât de mult putea că nu lucrează decât în 
industria petrolului, indiferent cât de mult l-ar fi enervat şi 
frustrat pe Torabi. Cu cât trăgea mai mult de timp 
inventând şi elaborând amintirile lui despre Eskandarian, 
cu atât putea să-i ţină pe iranieni pe barcă mai multă 
vreme. Probabil că MI5 n-avea nevoie decât de numărul de 
înmatriculare al maşinii care-l transportase din parcare. 
Poate că pe înregistrarea de pe camere se vedeau şi unii 
dintre cei implicaţi în răpire. Imaginile puteau fi 
comparate cu ale agenţilor MOIS despre care se ştia că 
activează în Regatul Unit şi în afara lui. Restul se rezolva 
spărgându-le telefoanele şi urmărindu-i din satelit. 

— Când am vorbit mai devreme mi-ai spus că eşti gata 
să-mi povesteşti despre experienţele tale din Franţa de 
când erai adolescent, spuse Torabi. A rămas valabil? 

— Normal că a rămas valabil, răspunse Kite. O să-ţi spun 
tot ce-mi aduc aminte. Nu vreau decât să terminăm odată 
şi să plec acasă. Mi-ar prii o ţigară. Şi nişte cafea ca să-mi 
mai revin. 

Torabi râse. 

— Dacă vrei, poţi să iei o ţigară. Cafea n-avem. 

— Bine, zise Kite. Doar că o să dureze până-mi aduc 
aminte tot. Mă pui să-ţi povestesc chestii întâmplate în 
urmă cu treizeci de ani. Abia de-mi aduc aminte ce-am 
mâncat ieri la micul dejun, darămite ce făceam prin 1989. 

— Chiar aşa? 

Torabi îl privi cu neîncredere. 

— Da, chiar aşa. 

Era îmbrăcat în continuare cu cămaşa de un alb 
imaculat şi blugii de fiţe de mai devreme. În schimb, părul 
iranianului nu mai era la fel de îngrijit, iar între timp 
bărbatul se şi descălţase. Ai fi zis că e gata să se relaxeze 

acasă, în faţa televizorului. 

— Am vorbit mai devreme despre faptul că e important 
să nu-mi pierzi vremea. 

— Aşa e, răspunse Kite. Ce-i cu asta? 

— Ţi-am spus că e esenţial să nu spui minciuni despre 
cine eşti şi ce s-a întâmplat în Franţa. 

— Nu te-am minţit. 

— Nu? Nu sunt aşa sigur. 

— Putem să trecem peste asta? Ce-ai vrut să spui când 
ai menţionat-o pe soţia mea? Ştii unde se află? Ai vorbit cu 
ea? 

Torabi dădu din cap. 

— Întrebările astea vin la fix. 

Kite simţi că ceva nu era deloc în regulă şi se îngrozi 
gândindu-se ce-i făcuseră lui Isobel. 

— Despre ce vorbeşti? 

— Kamran! strigă Torabi. 

Şoferul intră pe uşă ca un câine ascultător şi îi aruncă o 
privire urâtă lui Kite în timp ce veni lângă stăpânul lui. 

— Lachlan, e păcat că trebuie să mă folosesc de asta, 
dar timpul meu e foarte preţios. Am nevoie de o garanţie 
că n-o să mă minţi, că n-o să-mi pierzi vremea. S-ar putea 
să fim nevoiţi să ne mutăm de aici, iar asta ar putea să 
însemne că tu n-o să vii cu noi. Înţelegi? Înţelegi ce spun? 

— Nu tocmai. 

— Înseamnă că am nevoie să ştiu ce vreau cât mai 
repede posibil. Dacă nu obţin ce-mi doresc, dacă nu-mi dai 
informaţiile de care am nevoie, vor exista consecinţe. 

— Şi am spus eu că nu te ajut? întrebă Kite. De ce 
informaţii ai nevoie? Spune-mi şi ţi le dau. 

Torabi spuse ceva încet în persană. Kamran îi întinse un 
mobil. Kite auzi notele ritmate ale unui apel de pe 
FaceTime, după care iranianul întoarse ecranul către el. 

— Vorbeşte cu ea. 

Lui Kite îi luă o clipă să se prindă ce se întâmpla. 
Încercă să înţeleagă ce vedea pe ecran. La început avu 
impresia că se uită la o imagine goală peste care cineva îi 
proiectase cumva propria imagine. Apoi pe ecran apăru 

chipul confuz şi neliniştit al lui Isobel. Kite se aplecă 
stupefiat. 

— Dragule? 

Isobel stătea pe scaun şi privea în telefon. De-o parte şi 
de alta a ei se afla câte un bărbat. Kite nu putea să le vadă 
chipurile. 

— Ce s-a întâmplat? întrebă Lachlan. 

Încercă să-şi elibereze mâinile ca să-l atace pe Torabi, 
dar nu reuşi să se mişte. 

— Eşti bine? 

— Lockie? Ce se întâmplă? Unde eşti? 

Pe chipul lui Isobel se citea mai multă teamă decât i se 
simţea în glas. Îi vorbea pe un ton calm care aproape că-l 
linişti. Ştia că, orice i-ar fi făcut, ea n-avea să se panicheze. 
Trecuse prin multe la viaţa ei şi urma să supravieţuiască. 

— 'Ţi-au făcut ceva? 

Încerca să-şi dea seama unde o ţineau ostatică. 

— Unde eşti? Copilul e bine? 

— Destul! spuse Torabi şi se întinse ca să ia telefonul. 

— Nu, stai! 

Iranianul se apropie de el şi îi şopti la ureche: 

— Spune-i că o să fie bine. Spune-i că n-o să-i facem 
niciun rău copilului vostru drag. De ce? Fiindcă o să 
cooperezi. Fiindcă o să-mi spui adevărul. 

— Draga mea, nu-ţi face griji, spuse Kite întrerupându-l 
şi sfidându-l pe Torabi. Sunt bine. S-a produs o 
neînțelegere. Tu eşti bine? Copilul e bine? 

— Eu sunt bine, răspunse Isobel. De ce te-au răpit? N-ai 
făcut nimic. Au impresia că eşti spion... 

Slavă cerului că te am! 

Era clar că treceau prin toate astea din cauza naturii 
muncii lui Kite. Isobel nu ştia de existenţa BOX 88, dar ştia 
destule despre ce făcea Kite încât să-l protejeze. 

— Ştiu că asta cred. M-au confundat... 

Torabi smulse telefonul şi închise apelul. 

— Văd că soţia ta e bine pregătită, spuse iranianul, după 
care-i dădu telefonul şoferului. Nu am confundat pe 
nimeni. Poate că şi ea e ca tine şi domnul de Paul. Poate că 


e 197 œ» 


şi soţia ta lucrează pentru MI6. 

— Rahat cu ochi ce eşti! 

Kite se smuci dintr-o parte în alta, încercă să-şi elibereze 
mâinile, dar nu reuşi. 

— Eşti nebun! Dă-i drumul! 

În timp ce se certa cu Torabi, Kite încerca să-şi dea 
seama de implicaţiile spuselor lui. De ce-l menţiona din 
nou pe Cosmo de Paul? La marginile ecranului văzuse o 
porţiune de covor care semăna cu cel de pe podeaua din 
casa lor din Sussex. De ce n-o luaseră iranienii din singurul 
loc în care ar fi căutat-o cineva? Şi de ce risca Torabi un 
apel pe FaceTime în condiţiile în care putea fi reperat de 
Cheltenham? 

— O să-i dăm drumul imediat ce cooperezi. 

— Ţi-am zis că o să cooperez! urlă Kite. E o femeie 
însărcinată, ce dracu’! 

Tânjea la copilul lui nenăscut. Kamran veni în spatele lui 
şi îl trase de braţe. Kite simţi cum legăturile i se înfig în 
carne. Icni de durere. Neputinţa lui în faţa acestor indivizi 
semăna cu neputinţa pe care o simţise în copilărie, când 
tatăl lui tot bea. Kite ura că nu avea controlul asupra 
situaţiei, că îi era imposibil să riposteze. 

— Lockie, zise Torabi. Pot să-ţi spun aşa? 

Se lăsă pe spătarul canapelei cu un zâmbet mulţumit, 
după care-i făcu semn lui Kamran să iasă. 

— Acum vezi, în caz că mai aveai vreun dubiu, că sunt 
un om serios care chiar vrea să afle ce vrea să afle. Înainte 
de discuţia cu soţia ta, poate că ţi s-a părut mai important, 
mai nobil, să-ţi protejezi angajatorii în loc să ai grijă de 
pielea ta. Britanicii tind să dea dovadă de sentimentalisme 
de astea. Poate că nu pui destul preţ pe viaţa ta - cine ştie? 
Dar cu siguranţă că ţii la viaţa lui Isobel şi a copilului 
vostru. Aşa că situaţia în care se află poate o să te 
convingă să nu-mi mai iroseşti dracului timpul. 


< 198 » 


23 


— Ascultă, Matt. Ai fi putut să nu vezi aşa ceva în 
întreaga ta carieră. N-avem de-a face cu oameni normali. 
Îmi pare rău că a trebuit să vezi aşa ceva. Îmi pare rău că 
amândoi a trebuit să vedem aşa ceva. Nu mă mir că eşti în 
halul în care eşti, nu mă mir deloc. Dacă te consolează cu 
ceva, să ştii că Zoltan nu era familist. Nu ţinea legătura cu 
copiii, n-a lăsat o văduvă în urma lui, nici prieteni mulţi n- 
avea. Era genul de persoană care şi-ar vinde sufletul celor 
de la MOIS pentru cinci miare şi ar fi trimis cu sufletul 
împăcat un om la moarte. Nu vreau să spun că o merita, 
dar Zoltan Pavkov s-a înconjurat de oamenii greşiţi şi a 
plătit preţul suprem. 

Tomkins şi Vosse stăteau în BMW undeva prin 
Whitechapel. Tomkins nu era sigur unde ajunseseră sau de 
ce Vosse alesese fix acel loc ca să se oprească şi să stea de 
vorbă. Abia dacă auzea ce-i spunea şeful. Se tot gândea 
numai la capul lui Zoltan, la gâtul lui însângerat, dat pe 
spate şi despicat ca intestinele întinse pe tejgheaua unui 
măcelar. Îşi tot amintea privirea fixă, înfricoşată, a lui 
Zoltan, oroarea a ce păţise. 

— Trebuie să te concentrezi pe ce am să-ţi spun, băiete, 
zise Vosse. 

Stăteau unul lângă celălalt în maşină. Tomkins era în 
stânga lui şi privea fix în faţă, la un zid gri de beton. Se 
gândi că bărbatul care-l omorâse pe Pavkov stătuse în 
acelaşi scaun din Punto. Probabil că se întinsese spre sârb 
şi îi despicase gâtul de la o ureche la alta. Sau poate că 
stătuse în tot acel timp în spate, poziţionându-se astfel 
încât sângele care ţâşnise din gâtul lui Zoltan şi ajunsese 
pe volan şi pe bord să nu ajungă şi pe el? Poate că se 
gândeau la un astfel de detaliu înainte să ucidă cu sânge 
rece. 

— Cei din echipă o să aibă întrebări. Le spunem 
adevărul. Orice ne întreabă cineva, nu ascundem nimic. Le 
spunem tot ce s-a petrecut în seara asta. 

— Dar restul? întrebă Tomkins. 

Îi era groază de răspuns fiindcă deja îl ştia. 

— Poliţia? 

Vosse încercă să-i pună o mână pe umăr ca să-l 
liniştească, dar Tomkins se scutură. 

— Ascultă. Asta e treaba în care ne-am băgat. Acţionăm 
din umbră. Nimeni nu trebuie să ne vadă, nimeni nu 
trebuie să ştie că suntem aici. 

— Acţionăm din umbră? Ce dracu’? 

În mod normal, lui Tomkins nu i-ar fi sărit ţandăra de 
faţă cu Vosse, dar nu era un moment oarecare. 

— Nu suntem într-o revistă de benzi desenate. Fir-ar al 
dracului, doar nu suntem în Avengers! Un om a fost ucis şi 
am auzit totul prin microfoane, fiecare sunet. L-am auzit 
murind. Ce se întâmplă dacă poliţia găseşte microfoanele 
din maşină? Atunci ce se întâmplă? 

— Se întreabă cine le-a pus. N-o să primească niciodată 
un răspuns plauzibil. 

— Dar vecinii? Dacă m-a văzut cineva pe stradă? Dacă a 
prins vreo cameră numărul de înmatriculare de la maşina 
asta, de la Mondeo, dacă există cadre cu tine parcat la 
două sute de metri şi apoi venind în fugă spre locul faptei? 

— E o crimă nesoluţionată, Matt. O crimă nesoluţionată. 
Se întâmplă întruna în orice oraş şi capitală din lume. N-o 
să existe nicio urmă a vehiculelor. Aparţin Serviciului. 
Înţelegi? Dacă poliţia caută numerele astea, nu găsesc nici 
pe dracu'. 

— Dar camerele? Sau cineva cu un telefon? 

— Care-s şansele? 

Vosse părea tot mai iritat de întrebările lui Tomkins. 

— Era două noaptea. Ai văzut şi tu că nu se mişca nimic. 
Ai senzaţia că vreun miliardar neştiut era treaz la ora aia şi 
stătea să se uite la crimă ca Abraham Zapruder? 

Tomkins clătină din cap şi se încruntă, neînţelegând 
referinţa. 

— Bine. Dacă apare vreo înregistrare, ne ocupăm noi de 
ea. Dacă printr-un miracol sau vreo coincidenţă a 
tehnologiei moderne feţele noastre apar pe Twitter sau la 

ştirile de la ora şase, ne predăm, cel mai probabil la 
ordinele Directoarei Generale. Chiar şi dacă se întâmplă 
una ca asta, o să fim protejaţi. 

Tomkins întrebă ce ar fi trebuit să spună dacă era 
interogat. 

— Directoarea Generală e plecată. Când se întoarce, o 
să-i spun ce s-a întâmplat. In afară de echipa noastră, ea e 
singura care mai ştie de BOX 88. O să-i spun că BIRD a 
dispărut şi că iranienii îşi acoperă urmele. Crede-mă, n-o 
să vrea să se afle de una ca asta. Dacă poliţia începe să 
pună întrebări, îi facem noi să tacă. Există nenumărate 
precedente. 

Pe moment, Tomkins era liniştit că Vosse rezolvase totul, 
că era capabil să proceseze idei şi să ia hotărâri raţionale 
în afara procedurilor normale, a moralității normale. Se tot 
gândea numai la moartea lui Zoltan, la ruşinea pe care o 
simţise când vomitase pe stradă, la frica de a fi luat în 
vizor drept un martor la crimă care nu s-a prezentat la 
poliţie. Ştia că agenţii MI5 intrau în altă categorie, că 
regulile obişnuite nu li se aplicau şi lor, dar avea impresia 
că nu e etic să nu meargă la poliţie şi să le spună tot ce 
trebuiau să ştie. 

— 'Ţi-e clar? întrebă Vosse. M-am făcut înţeles? 

Tomkins dădu din cap. Nici nu era sigur care era 
întrebarea. 

— Sigur, răspunse. 

— Du-te acasă, Matt. Du-te să dormi. la-ţi două zile 
libere. Nu vorbi cu nimeni despre ce s-a întâmplat. Nu 
căuta pe Google informaţii despre caz şi să nu te apuce 
mustrările de conştiinţă şi să mergi la cea mai apropiată 
secţie. Ultimul lucru de care avem nevoie e o criză de 
integritate după toate astea... 

— Bine! izbucni Tomkins. 

Simţea că mai are puţin şi izbucneşte în plâns. Nu-i 
venea să creadă cât de tare îl afectase ce văzuse. 

— Promit să mă duc acasă. N-o să agit apele. N-o să 
vorbesc cu nimeni. N-o să fac nimic. 

Ştia că vorbeşte ca un copil răzgâiat şi zări expresia 

iritată a lui Vosse. 

— Îmi pare rău, adăugă disperat. Sunt obosit. Sunt în 
stare de şoc. E prima oară când mi s-a întâmplat aşa ceva. 

— Sigur, Matt, sigur. Cu toţii trebuie să trecem prin asta 
la un moment dat. 

— Dar Cara? 

— O să avem o şedinţă, răspunse Vosse. Nu e nevoie să 
vii şi tu. 

Tomkins îşi dădea seama că e dat la o parte, dar nu mai 
avea nici energie, nici chef să lupte. 

— Ce-o să se întâmple de-aici încolo? 

— Las’ pe mine. Nu te mai gândi la asta, băiete. Ia-ţi 
nişte zile libere, pune-ţi ordine în gânduri. Sună-mă peste 


o zi sau două. Bine? 
Ax 


Când se trezi, Cara descoperi un mesaj prin care i se 
spunea să meargă la casa conspirativă din Acton cât mai 
repede posibil. Când ajunse, îi găsi acolo pe Tess şi Kieran 
trăgând de nişte cafele de la Starbucks. Vosse arăta de 
parcă n-ar fi dormit, iar Matt nu se zărea pe nicăieri. 

Vosse le explică ce se întâmplase. Kieran înjură de 
mama focului, Tess aproape că scuipă cafeaua, iar Cara 
sugeră ca unul dintre ei să meargă înapoi la apartamentul 
lui Zoltan ca să găsească telefonul de unică folosinţă de pe 
care îi contactase pe iranieni. Vosse fu impresionat că se 
gândise la una ca asta, dar trecuse deja pe acolo şi 
descoperise că altcineva luase deja atât laptopul, cât şi 
telefonul. Cara îşi turnă un pahar de apă şi îl ascultă pe 
Vosse vorbind despre cum trebuiau să ţină totul strict 
secret până când apuca el să discute cu Directoarea 
Generală. În tot acel haos, Kieran primi ordine să stea de 
şase în parcare în caz că iranienii se întorceau după 
înregistrări, Tessei i se spuse să meargă la Spitalul 
Brighton, unde Isobel Kite trebuia să-şi înceapă tura, iar 
Cara primi adresa casei lui Kite din Sussex. Amândouă 
trebuiau să încerce s-o abordeze pe Isobel ca să afle ce 
ştia. 

— Dacă a intrat în panică, sunt şanse mari să-i fi alertat 

pe cei de la BOX 88, spuse Vosse. S-ar putea să fie agenţi 
în zona casei sau pe la spital. Aduceţi-mi poze dacă puteţi. 
Vreau să văd feţele oamenilor ăstora. Dacă nu mai putem 
să-l urmărim pe Kite, putem să ne luăm după unul dintre 
ei. 

O oră mai târziu, Cara era în trenul spre Lewes şi se uita 
pe o hartă Ordnance Survey demodată care înfăţişa 
dealurile dimprejurul casei lui Kite. Încerca să-şi dea 
seama pe unde s-o ia şi îşi pregătea un discurs în caz că 
Isobel era acasă şi îi deschidea uşa. În tren mai era un 
tânăr de vreo douăzeci şi ceva de ani care stătea vizavi de 
ea şi făcea lucrul acela pe care-l fac mereu băieţii în tren, 
anume să se uite la ea în mod repetat, apoi să-şi întoarcă 
privirea atunci când încerca să facă la rândul ei contact 
vizual. Niciodată n-aveau curajul necesar să zâmbească, 
darămite să vină şi să stea de vorbă cu ea. Mereu coborau 
din tren fără măcar să dea din cap sau să o salute. 

Spre surprinderea ei, nu era prea şocată de ce păţise 
Pavkov. Într-un fel, Zoltan fusese agentul ei. Probabil că 
încă ar mai fi fost în viaţă dacă ea şi-ar fi dat seama cum 
urma să se desfăşoare întrevederea lui cu iranienii. Din 
cauza ei, un om murise: îi contactase pe cei care-l răpiseră 
pe Kite, iar ei îi tăiaseră gâtul. Era şocant şi brutal. Atunci, 
oare de ce-i păsa atât de puţin? Oare şocul venea cu 
întârziere? Îşi făcea mai multe griji în privinţa lui Matt, 
căruia se pare că i se făcuse rău pe stradă atunci când 
văzuse trupul lui Zoltan. Săracul de el! Trăia viaţa atât de 
încordat, era tot timpul prevăzător şi neliniştit, încât 
normal că era predispus să clacheze când dădea de greu. 
Cara ştia că ea e făcută din alt aluat. Dacă ar fi fost genul 
de femeie căreia îi pare rău de un sârb corupt care-l 
vânduse pe Lachlan Kite pentru cinci miare ar fi însemnat 
că nu îşi alesese cariera potrivită. 

Trenul ajunse la timp. Cara luă un taxi de la gara din 
Lewes, iar în curând admira peisajele englezeşti de ţară. 
Depăşi semnele care indicau Brighton, Glyndebourne şi 
Firle, trecu de dealurile line, îngrijite şi pline de oi din 
South Downs. Deasupra, cerul gri părea apăsător. Cară se 

tot gândea la The Holiday, comedia romantică în care 
jucau Jude Law şi Cameron Diaz, şi se întrebă dacă fusese 
filmată în Sussex. Îi plăti taximetristului când ajunseră la 
Jevington şi porni pe jos spre casa lui Kite. Era încălţată cu 
nişte bocanci de drumeţie rezistenți şi purta o jachetă 
impermeabilă închisă la culoare, astfel încât să nu atragă 
atenţia. În rucsac avea o cameră foto cu obiectiv 
telescopic, precum şi nişte cărţi de botanică şi ornitologie 
în caz că devenea cineva curios şi începea s-o întrebe ce 
caută pe acolo. În timpul unui exerciţiu în Ţara Galilor 
trebuise să intre în rolul unei persoane pasionate de 
tabere, căreia îi plăcea să stea cu cortul, să doarmă în 
natură şi să mănânce mâncarea proaspăt gătită la un foc 
improvizat. Prin comparaţie, ce făcea acum era o nimica 
toată: trebuia doar să se plimbe prin aer curat într-una 
dintre cele mai frumoase zone din Anglia. Se simţea ca în 
vacanţă. 

În timp ce ieşea dintre nişte fagi la vreo trei kilometri de 
Jevington, începu să plouă. Îşi ridică gluga şi continuă să 
meargă pe o potecă dreaptă, denivelată, presărată cu 
frunze şi bucăţi de cremene. Zări casa pitită între nişte 
dealuri împădurite. Poate că Lachlan alesese locul astfel 
încât să vadă pe oricine se apropia, indiferent de direcţie. 
Cea mai scurtă cale spre poartă ducea peste un teren 
nelucrat de lângă un pârâu aflat în partea de nord a 
proprietăţii. Cara nu voia să se expună, aşa că ocoli încet 
către drumeagul îngust care ducea spre cealaltă parte a 
casei. 

După vreo cinci minute, se opri şi scoase aparatul. La 
adăpostul unui stejar imens, Cara îndreptă obiectivul spre 
casă şi focaliză de la o distanţă de vreo patru sute de 
metri. La parter, draperiile erau trase. La etaj erau trase şi 
draperiile, şi jaluzelele. Proprietatea fusese fotografiată o 
singură dată de către Vosse şi Tessa. Cara ştia din poze că 
în mod normal Kite şi Isobel nu le trăgeau în timpul zilei. 
Poate că locuinţa era încuiată, iar soţia lui Kite plecase la 
Londra în căutarea lui. 

Cara scoase un sandvici cu brânză pe care-l cumpărase 

la gara din Lewes. Era uscat şi fad, dar se bucură că avea 
ceva de mâncare. Ploaia nu dădea niciun semn că urma să 
se oprească. Vâri aparatul înapoi în rucsac şi continuă pe 
potecă. Încercă să-i dea un mesaj lui Vosse prin care să-l 
ţină la curent cu situaţia, dar în vale nu era semnal. În mod 
normal, Kite şi Isobel puteau să trimită şi să primească 
mesaje la casă prin 4G. Poate că picase reţeaua. Vosse îi 
spusese să încerce să intre în vorbă cu Isobel, aşa că 
merse spre locuinţă ca să vadă dacă era acasă. 

În faţă era parcată o maşină. Un alt vehicul trecu pe 
lângă Cara pe drumeag şi o stropi cu apa de ploaie dintr-o 
băltoacă. Agenta sună la uşă. Nu răspunse nimeni. 
Draperiile şi jaluzelele erau trase şi pe partea aceasta a 
casei. Aşteptă aproape un minut, după care sună din nou. 
Din copacii de pe cealaltă parte se auzea cântecul unei 
păsări. În rest nu mai era niciun sunet, iar cerul era gri şi 
lipsit de viaţă. În mod clar, nu era nimeni acasă. 

În timp ce se întorcea, Carei i se păru că aude ceva din 
casă, dar îşi zise că doar i se păruse. Mai aşteptă câteva 
secunde, după care se îndreptă din nou spre drumeag. Pe 
mobil tot n-avea semnal. Hotări să se întoarcă la Jevington 
şi să cheme un taxi de la un telefon public. 

Ajungând la patru sute de metri de casă, auzi cum se 
apropie o maşină, aşa că se dădu la o parte ca s-o lase să 
treacă. Spre surprinderea ei, văzu o Skoda Octavia roşie, 
acelaşi vehicul care trecuse mai devreme pe lângă ea. 
Maşina încetini pe măsură ce se apropia. La volan era o 
negresă de vârstă mijlocie, iar pe bancheta din spate era 
un bărbat. Poate că era un Uber, iar şoferul greşise 
drumul. Se opri lângă Cara, însă cel care lăsă jos geamul 
fu bărbatul de pe banchetă. 

— Mă scuzaţi. 

Era chipeş şi avea accent american. 

— Sunteţi domnişoara Jannaway? 

Carei nu-i venea să creadă. Se întâmplase ceva la 
Londra? Oare trimisese Vosse o maşină după ea? 

— Da, răspunse. Cine sunteţi? 

Americanul deschise portiera. Cara se aplecă şi văzu că 

şoferiţa stătea cu un pistol îndreptat spre ea. 
— Intră, spuse bărbatul. Mişcă-te. 

Michael Strawson părăsi Hotelul Killantringan dimineaţa 
devreme într-o zi de luni, în data de 27 martie 1989. Zbură 
de la Prestwick la Londra, trimise scrisoarea către Billy 
Peele prin curier şi se întoarse la treabă la Catedrală. 

Kite îşi petrecu restul vacanței de Paşti ascuns în 
dormitor ca să înveţe pentru examene. Dimineţile şi după- 
amiezile erau cele mai bune: Lesley şi Wilma se descurcau 
cu orice oaspete care venea să ia prânzul sau să-şi bea 
ceaiul, iar Kite era nevoit să se ridice de la birou numai 
dacă apărea brusc vreo dubă care trebuia descărcată. 
Serile erau altfel. Lesley voia ca fiul ei să lucreze la hotel, 
aşa că deseori nu ajungea în pat decât abia după miezul 
nopţii. Când se trezea dimineaţa devreme, citea din 
Mansfield Park sau din vreo enciclopedie despre dinastia 
Tudorilor în timp ce mintea îi fugea la Des, care urmărea 
leoparzi prin Serengeti, sau la Xavier, care schia de zor 
prin Alpii Elveţieni şi apoi stătea cu o mână pe un pahar de 
Glühwein şi cu cealaltă pe vreo fetişcană de la cabană. Nu 
era pentru prima oară când Kite se simţea prins în capcana 
unei vieţi pe care nu şi-o dorea. 

După aproape trei săptămâni îi spuse mamei lui că avea 
nevoie de o pauză şi luă trenul spre Euston. Se cază la 
„Hotelul Bonnard”, aşa cum poreclise el casa din Onslow 
Square, şi următoarele trei zile nu făcu decât să petreacă 
alături de Xavier, îmbătându-se la The Fridge şi 
cumpărându-şi iar Ecstasy la Mud Club. N-o mai zări pe 
Alison Hackford în niciunul dintre cele două locuri, aşa că 
în ultima noapte de vacanţă hotări să-şi facă apariţia 
neanunţat la apartamentul ei. Când uşa îi fu deschisă de 
un bărbat, Kite se dădu drept un martor al lui Iehova şi fu 
alungat repede. 

A doua zi era din nou la Eton şi juca rolul unui elev care- 
şi pune fracul pentru ultima oară. Mai târziu în semestru, 
Kite participă la campionatul de cricket, se văzu mult cu 
Billy Peele, îşi petrecu un sfârşit de săptămână lung ca să- 

şi strângă lucrurile la Killantringan şi dădu nouă examene 
în decursul a trei săptămâni. La jumătatea lui iunie, cei 
cinci ani petrecuţi la Eton se terminaseră. 

De parcă aşteptase cu nerăbdare finalul ultimului 
examen al elevului său, Peele îi lăsă lui Kite un bileţel prin 
care-l felicita că terminase examenele şi îl invita la o cină 
festivă la Colenso's, un restaurant italian de lux din 
Windsor. Spre surprinderea lui, Kite descoperi că nu mai 
fusese invitat niciun alt băiat. Poate că Peele voia să 
organizeze mai multe astfel de cine, iar Kite era primul. 
Obţinu permisiunea să participe, îşi puse o pereche de 
blugi şi o jachetă sport şi porni pe jos pe scurtul drum care 
ducea de pe Eton High Street la Windsor. 

În cei cinci ani trecuse deseori pe lângă Colenso's, dar 
nu mâncase niciodată acolo. Era o clădire drăguță, cu 
faţada de sticlă, astfel încât clienţii obişnuiţi, turişti şi 
cupluri în vârstă care-şi scoteau în oraş nepoţii care 
învățau la Eton, aveau vedere la Tamisa. Un sportiv 
singuratic vâslea într-un schif spre Queens Eyot, iar un 
grup de lebede îl urma alene. Lui Kite i se spusese să 
ajungă la şapte, dar întârziase cinci minute. Nu reuşi să-l 
zărească pe Peele la niciuna dintre mese, aşa că întrebă o 
chelneriţă despre rezervare. Spre surprinderea lui, i se 
spuse că Peele îl aştepta într-un separeu pentru patru 
persoane. Kite îşi scoase jacheta şi o urmă pe chelneriţă pe 
câteva trepte, după care pătrunse într-o mică încăpere cu 
vedere spre Castelul Windsor. 

— Chiar aici, domnule, spuse chelneriţa. 

Billy Peele se afla de cealaltă parte a unei mese rotunde 
de lemn acoperită cu o țesătură albă şi pe care era o vază 
de flori. Spre surprinderea lui Kite, lângă el se afla tânăra 
negresă pe care o ajutase în trenul către Stranraer. Lângă 
ea era nimeni altul decât Michael Strawson. Bărbatul era 
proaspăt ras, mai slab, şi se ridică atunci când intră Kite. 

— Lachlan, începu americanul, după care lăsă să cadă 
pe masă un şerveţel. Felicitări că ai terminat examenele. 
Permite-mi să ţi-o prezint oficial pe colega mea, Rita 
Ayinde. Cred că vă ştiţi din Scoţia. Billy şi cu mine suntem 

prieteni de multă vreme. Sper că nu te-am luat prea tare 
prin surprindere. Te-am invitat azi aici fiindcă vrem să 
discutăm ceva. 

— Cu prietenul tău a fost mult mai uşor, spuse Torabi. 

Iranianul scoase pistolul şi îl aşeză pe grămada de cutii. 
Din cauza greutăţii, cutiile se dezechilibrară puţin şi 
ajunseră să se sprijine de perete. 

— Xavier era dependent de droguri. Era un om slab. 
Voia să vorbească, să spună adevărul despre ce s-a 
întâmplat. N-a trebuit decât să-l duc la prânz, să-i iau o 
sticlă de vin şi puţină cocaină. Nici n-am terminat bine, că 
am ajuns la mine la apartament şi a început să ofere tot 
din casă. 

— Se zice „să dea”, spuse Kite. 

— Ce spui, amice? 

— Se spune „să dea totul din casă”, nu „să ofere”. 

— Îţi dai seama că mi se rupe, nu? 

Kite verifică legătura din jurul mâinilor. Privi pistolul de 
pe cutii, care era la vreo doi metri. De când vorbise cu 
Isobel, încerca să lupte cu senzaţia de fatalism care-l 
năpădise. 

— Cu siguranţă că nu ţi-a spus ce voiai, din moment ce 
sunt aici. 

Xavier era mort. Kite nu mai avea cum să-l plângă. Acum 
nu mai conta decât s-o salveze pe Isobel. Trebuia să scape 
de pe navă. Era convins că fusese urmărit de MI5 şi se 
declanşase o operaţiune ca să-l salveze. Hotărârea lui 
Torabi de a-l ţine acolo însemna că nu era conştient de 
pericol. Ori asta, ori era convins că n-avea cum să fie 
descoperit. 

— Nu prea dă bine pentru cineva în vârstă de patruzeci 
şi opt de ani, nu? continuă iranianul. Să fii dependent de 
cocaină, de alcool, de o viaţă care nu poate fi descrisă 
altfel decât desfrânată... Să fii incapabil să-ţi spui „nu”. Să 
ai atât de puţin control asupra minţii şi apetiturilor tale. 
Un bărbat ar trebui să-şi fi învins deja demonii când ajunge 
în etapa asta a vieţii. Ar fi trebuit să se împace cu el însuşi. 

— Nu ştiam că ai asemenea înclinații de filosofi. 

Kamran era în spatele lui Kite. Din când în când îi apăsa 
braţele, aşa încât legătura îi intra şi mai adânc în carne. 

— Soţia mea e însărcinată. 

— Ştiu, Lockie! Când urmează să nască? 

— Du-te dracu’! 

— Atunci povesteşte-mi despre Eskandarian. 

— Ţi-am zis deja că nu am nicio informaţie specială de 
care ai tu nevoie! Xavier ştia mai multe decât mine despre 
întâmplările din vara aia. Era casa lui, lui i s-a întâmplat 
catastrofa. Eu eram doar un musafir. 

— Un musafir care spiona pentru MIG. 

— E ridicol ce spui. 

Măcar păreau să nu ştie nimic de BOX 88. Măcar atât. 
Torabi luă o foaie de hârtie şi o aşeză în spatele 
televizorului. Mişcările lui erau în continuare ciudat de 
fluide şi precise. Stătea cu picioarele uşor depărtate, cu 
spatele drept şi începu să citească un document într-un 
mod care-l făcut pe Kite să se gândească la preotul de la 
Brompton Oratory. 

— Numele Abolghasem Mesbahi îţi spune ceva? 

Lui Kite îi venea extrem de uşor să mintă. Îşi antrenase 
capacitatea vreme de trei decenii petrecute în lumea 
spionajului. Dacă ceva era negru, reuşea să convingă pe 
altcineva că acel ceva era alb. Dacă era rotund, reuşea să- 
şi convingă interlocutorul că era plat. Minţea prin tot ce 
avea la dispoziţie: prin mişcări şi gesturi, prin acţiuni şi 
vorbe. Aşadar, îi veni foarte uşor să spună că nu auzise în 
viaţa lui de Abolghasem Mesbahi, deşi ştia foarte bine că 
fusese un important agent secret iranian care fugise în 
Occident în 1996. 

— N-am auzit niciodată de el. Numele nu-mi spune 
nimic. 

— Dar Ahmed Jibril? întrebă Torabi. Cunoşti această 
persoană? 

Din nou, Kite ştia foarte bine despre cine vorbea. Jibril 
era un fost căpitan din armata siriană şi liderul reticent al 
FPEP-CG, Frontul Popular pentru Eliberarea Palestinei. 
Condusese una dintre multele grupări teroriste pe care se 

dăduse vina pentru distrugerea zborului Pan Am 103 
deasupra orăşelului Lockerbie în decembrie 1988. Şi 
numele lui fusese legat de cel al lui Ali Eskandarian. 

— Dacă-l cunosc? întrebă Kite. Nu, nu-l cunosc. E un 
prieten de-al tău? 

— Presupun că de Abdelbaset al-Megrahi ai auzit? 

Era prea de tot să mintă şi de data asta. Orice ins care 
fusese măcar puţin la curent cu ce se întâmplase în ultimii 
ani ştia de agentul libian care fusese trimis la închisoare în 
Scoţia pentru că pusese bomba în avion. 

— Da, sigur că am auzit de al-Megrahi. De ce mă întrebi 
de Lockerbie? Am crezut că asta e deja istorie. 

In 1989 nu fusese deloc istorie. Eskandarian fusese 
bănuit că jucase un rol cheie în atentatul care distrusese 
zborul Pan Am 103, un avion american care explodase 
deasupra orăşelului Lockerbie, ucigând 11 oameni la sol şi 
259 de pasageri şi membri ai echipajului. Dar de ce-l mai 
interesa asta pe Torabi acum, după treizeci de ani? 

— Spune-mi: când Ali Eskandarian a ajuns la casa din 
Franţa, MI6 îţi zisese de legăturile lui cu FPEP? 

Torabi citea nume şi date de pe foaia de hârtie şi îi 
punea lui Kite întrebări pe care le putea evita şi peste care 
putea sări cu uşurinţa unui boxer care se fereşte de nişte 
pumni telegrafiaţi. 

— Asta e una dintre cele mai ciudate întrebări care mi- 
au fost puse vreodată. Mi se pare că e o pierdere de vreme 
să încerc să neg. E clar că nu mă crezi când îţi spun că n- 
am lucrat pentru MI6. 

Hossein, care stătea alături de Kite, făcu un pas înainte 
şi intră în raza lui vizuală. 

— Evident că nu ştiam că Ali Eskandarian a fost în OEP, 
sau ce naiba ai spus mai devreme. Crezi că maică-mea m- 
ar fi lăsat să merg în vacanţă cu un terorist palestinian? 

Torabi dădu din cap spre Hossein, care îi trase cu putere 
o palmă, după care încă una din cealaltă parte în timp ce-şi 
revenea. Prea dezorientat să mai spună ceva, Kite încercă 
instinctiv să-şi ridice mâinile ca să se protejeze, dar simţi 
cum legătura îi intră şi mai adânc în carne. 

— Gata cu minciunile, mormăi Torabi. Ce ţi-a spus 
William Peele despre conexiunile lui Eskandarian cu CIA- 
ul? Ştiai că s-a împrietenit cu Luc Bonnard în anii '70 la 
Paris? 

Lui Kite i se părea înfiorător că Xavier îl deconspirase pe 
Billy Peele. Cumva trebuia să nu se îndepărteze de la 
povestea lui, dar nu ştia cât de mult sau puţin îi povestise 
Xavier. 

— Crezi că Billy Peele a fost implicat şi el? Nenorocitul 
meu de profesor de istorie care a fost în Franţa? Vorbeşti 
serios? Asta e teoria conspirației din mintea cocainizată a 
lui Xavier. A dat vina pe el pentru tot, la fel cum şi taică-su 
dădea vina pe yankei. Peele era în vacanţă în acelaşi oraş 
ca noi. Xavier a tras atâta pe nas în următorii 
cincisprezece ani încât a reuşit să se convingă că unul 
dintre vechii lui profesori de la Eton spiona casa pentru 
MI6! E paranoia pură. Şi acum a reuşit să mă bage şi pe 
mine de dincolo de mormânt în toată afacerea asta. E o 
aberaţie totală. 

Torabi îi aruncă o privire scurtă lui Hossein, de parcă ar 
fi fost în pericol să se facă de râs în faţa prizonierului. 

— Da, e adevărat că Luc şi Eskandarian s-au împrietenit 
la Paris prin anii '70, când stăteau amândoi acolo. Şi ce 
dacă? Dacă vrei să afli ce ştia CIA-ul despre legăturile lui 
Eskandarian cu OEP, întreabă-i pe nenorociţii de la CIA! 
De unde dracu' să ştiu eu? Aveam 18 ani. Când nu eram 
fumat, eram beat. Când nu eram beat, încercam să mă culc 
cu fete. 

Iisuse. Martha. Oare o luaseră în vizor şi pe ea? 

— Nu OEP-ul, spuse Torabi, surprinzând greşeala 
intenţionată a lui Kite. FPEP-ul. Ştii foarte bine că un avion 
iranian care transporta civili a fost doborât în 1988 de 
către USS Vincennes, un portavion american din Golf. Au 
pierit toate cele 290 de suflete aflate la bord, inclusiv 66 
de copii. Ştii foarte bine că, potrivit mărturiei lui 
Abolghasem Mesbahi, drept răzbunare pentru acest act 
terorist, guvernul iranian al Ayatollahului Khomeini l-a 
angajat pe Ahmed Jibril, un terorist sirian, să distrugă un 

avion american la bordul căruia să se afle cel puţin acelaşi 
număr de oameni nevinovaţi. Ştii că Jibril a reuşit cu 
ajutorul tovarăşilor lui din FPEP, inclusiv al lui Abdelbaset 
al-Megrahi, să doboare avionul Pan Am 103 folosindu-se de 
un barometru pe care l-a ascuns într-un casetofon care a 
explodat deasupra localităţii Lockerbie. 

— Oare ştiu asta, Ramin? Oare? iți cam place să faci 
presupuneri despre ce ştiu şi ce nu ştiu, despre cine sunt 
şi cine am fost. Eram în Scoţia şi lucram la hotelul maică- 
mii când a explodat avionul ăla. Dacă bomba s-ar fi detonat 
cu zece minute mai târziu, probabil că s-ar fi prăvălit peste 
orăşelul meu. Asta e ce ţin minte că s-a întâmplat. Habar 
n-aveam că se bănuia că Eskandarian ar fi fost implicat în 
atentat până când n-ai menţionat tu asta. Ultima oară când 
m-am gândit la Megrahi a fost atunci când guvernul 
britanic a hotărât să-l trimită înapoi în Libia ca să moară. 
Mi s-a părut scârbos. Încă sunt de părerea asta. 

Pe moment, Torabi tăcu. Kite simţi durerea din falca 
umflată de loviturile lui Hossein. Nu-şi dădea seama dacă 
reuşise să-l convingă sau dacă minciunile lui urmau să 
ducă la torturarea lui Isobel, însă hotări să insiste. 

— Care-i scopul chestiei ăsteia? Soţia mea e însărcinată. 
Ne privaţi pe amândoi de libertate. Nu pot să te ajut din 
moment ce pari să vrei să afli ceva care mă depăşeşte. O 
să-ţi spun orice pot despre Franţa. Poate că o fi vreun 
detaliu pe care să-l poţi adăuga la ce ţi-a spus Xavier care 
să te ajute să afli ce pari să vrei cu atâta disperare. Dar te 
rog s-o eliberezi pe soţia mea. Las-o să meargă la un 
doctor. 'Te implor. Nu mai putem continua aşa mult timp. 

Torabi nu păru impresionat. Îi mormăi ceva în persană 
lui Hossein, iar iranianul ieşi din cameră. Kamran adună o 
bilă de flegmă în gât. Kite se întrebă dacă urma să-l scuipe. 
Se uită în jur şi încercă să-şi dea seama dacă putea să-şi 
elibereze mâinile în vreun fel. Nu putea să facă mai nimic. 
Îşi aduse aminte de bara de metal din baie şi de cuiul care 
ieşea din perete. Asta era tot ce avea. 

— Ascultă-mă, spuse Torabi. 

Îşi aprinse o ţigară, apoi îl trase brusc de guler pe Kite, 

aşa încât acesta se deplasă cu scaun cu tot şi zgârie 
podeaua. 

— Acum o oră mi-am trimis oamenii să ucidă pe cineva. 
Un bărbat slab, care îmi periclita întreaga operaţiune. 
Greşeala lui a fost că a fost tâmpit. Greşeala ta este că mă 
tratezi de parcă eu sunt tâmpit. Uite ce-am să fac. 

Torabi îl apucă de cap pe Kite şi îi lipi ţigara aprinsă de 
ceafă. Kite simţi arsura şi gâfâi de durere. 

— O să-l trimit pe acelaşi om care a rezolvat problema în 
locul unde o ţinem pe soţia ta. Dacă în mai puţin de două 
ore nu mi-ai spus tot ce ştiţi tu şi guvernul britanic despre 
viaţa şi cariera lui Ali Eskandarian, despre legăturile lui cu 
FPEP, cu CIA-ul şi cu exilaţii iranieni din Franţa, atunci o 
să-i spun să le transmită celor care o ţin ostatică pe soţia 
ta s-o despice şi să ucidă copilul din ea. Din punctul meu 
de vedere, n-are decât să vadă cum îi moare copilul în timp 
ce şi ea îşi dă duhul. Inţelegi ce spun? 

Torabi îi dădu drumul lui Kite şi se dădu în spate, după 
care aruncă ţigara pe jos. Kite îşi simţea ceafa de parcă 
acolo ar fi avut loc o erupție. li veni să plângă, dar nu de 
frică, ci de durere. În aer plutea miros de păr ars. 

— Înţeleg, gâfâi Kite. 

Îşi închise ochii. Nu era genul care să se roage, să 
creadă în intervenţia divină sau în minuni, dar dacă s-ar fi 
întâmplat să aibă mâinile libere, n-ar fi ezitat să-l ucidă pe 
Torabi. Kite încercă să uite ce se întâmplase, să ignore 
senzaţia arzătoare de la ceafă, să creadă că putea s-o 
salveze pe Isobel. 

— Ce ai de gând? întrebă Torabi. 

Era prima regulă asupra căreia Strawson şi Peele 
insistaseră în toţi acei ani. Nu mărturisi niciodată, nu-ţi 
ieşi niciodată din rol. Cumva trebuia să-l ţină de vorbă 
suficient de mult încât MI5 să aibă timp să-l găsească 
înainte să fie nevoit să-i spună tot adevărul despre 
Eskandarian. 

— Ce am avut dintotdeauna. O să-ţi spun tot ce ştiu. Tot 
ce-am auzit despre ce s-a întâmplat în Franţa când i-am 
întrebat mai târziu pe cei de la MI6. 

Torabi studie îndeaproape chipul lui Kite. Încercă să-şi 
dea seama dacă avea să-i facă pe plac. 

— În schimb, o să am nevoie de mai multe lucruri, 
continuă Kite. Vreau să mă eliberezi din strânsoare, nu-mi 
mai simt mâinile. Nu mai vreau să fiu legat şi nu mai vreau 
să fiu torturat. 

— Torturat? întrebă Torabi, de parcă habar n-avea la ce 
se referea. 

— Ştii foarte bine despre ce vorbesc, spuse Kite, simțind 
cum îi zvâcneşte porţiunea de piele unde-l arsese Torabi. 

— Altceva? 

Fără să vrea, Kite dădu din cap dintr-o parte în alta 
încercând să atenueze durerea. 

— Am nevoie de apă. Am nevoie să mănânc ceva. lar 
când termin, vreau să vorbesc cu soţia mea, să ştiu că e 
teafără. 

— Aduceţi-i nişte apă, spuse Torabi pe un ton plat, 
adresându-i-se lui Kamran în engleză. Daţi-i ceva de 
mâncare. 

Torabi se aplecă, ridică ţigara şi o stinse într-o 
scrumieră. 

— Cât despre soţia ta, deja ai vorbit cu ea. N-o să mai 
vorbeşti cu ea. 

26 


Rareori se întâmpla ca tânărul Lachlan să rămână fără 
cuvinte, dar în timp ce stătea în pragul separeului de la 
Colensos nu-i venea nimic în minte care să poată exprima 
cu adevărat uluirea şi confuzia pe care le simţea. Billy 
Peele îi zâmbea. Michael Strawson, pe care-l văzuse ultima 
oară cum lua taxiul de la Killantringan după ce 
transformase weekendul de Paşti într-un coşmar pentru 
personal, apărea deodată ca un prieten al lui Peele care se 
materializase la ceea ce ar fi trebuit să fie o cină privată cu 
ocazia promovării cu succes a examenelor de către Kite. 
Cel mai ciudat era că negresa timidă din trenul de Glasgow 
era acum o asociată foarte elegant îmbrăcată a celor doi şi 
făcea paşi mari spre Kite, având o strălucire în ochi, un 
pahar în mână şi zâmbind din buzele date cu ruj. 

— Îţi datorez o explicaţie, Lockie. 

Nu se mai auzea nicio urmă din accentul vest-african. 

— Dă vina pe colegii mei. Ei au vrut să vadă ce fel de 
persoană eşti. Au vrut să te testez. 

Kite dădu mâna cu ea ca prin transă. 

— Rita, continuă femeia. Îţi mulţumesc că ai avut grijă 
de mine. Mulţi alţii s-ar fi prefăcut că nu văd. 

— Nu înţeleg, zise Kite şi se uită la Peele. 

— Normal că nu. Cum ai putea? Sala oglinzilor. Ia loc şi 
hai să bem ceva. O să-ţi explicăm totul. 

La masa rotundă mai era un al patrulea loc. Kite se 
apropie şi se aşeză încet, de parcă l-ar fi durut spatele. Se 
gândi la emisiunea TV „Game for a Laugh” şi chiar se uită 
în jur să vadă dacă nu existau microfoane sau camere 
ascunse. Poate că Peele aranjase o petrecere surpriză, iar 
Xavier şi Des urmau să ţâşnească dintr-o încăpere ascunsă 
din restaurant. Îşi aduse aminte de afecțiunea mamei lui 
pentru Strawson şi pentru o clipă îi trecu prin minte că şi 
ea avea să apară ca să-l felicite că terminase examenele. 

— Vin? întrebă Peele. 

— Cu siguranţă. 

Strawson izbucni în râs. Peele observă că Lachlan se 
chinuia să înţeleagă ce se petrece şi avu bunul-simţ să 
pară puţin ruşinat. În timp ce turnă vin în pahar, începu 
să-i explice: 

— N-am fost pe de-a-ntregul cinstit cu voi despre viaţa 
mea dinainte de Eton. 

Rita se aşeză şi îşi puse un şervet în poală. Se dăduse cu 
parfum, o aromă rară şi după care băieţii de la Eton 
tânjeau ca după sticlele de votcă şi pachetele de ţigări. 

— Înlocuieşte Royal Marine cu soldat devenit spion. 
Acum şaisprezece ani am fost recrutat de către... 

— Eşti spion? întrebă Kite. N 

Nu înțelegea exact ce însemna asta. In minte îi veni 
imaginea lui Ian Ogilvy!! jucându-l pe The Saint!?. Insă 
înţelegea destule cât să ştie că acea parte din cariera lui 
Peele era o raritate şi extrem de interesantă. 

— Oarecum, răspunse Peele. 

— Sunteţi cu toţii spioni? întrebă Kite, după care-i privi 
pe rând pe fiecare. 

Strawson rămase impasibil. Kite îşi aduse aminte de 
banii de pe podeaua din „Churchill”, de ghicitoarea cu 
întrerupătoarele, de lampa care stătea într-un echilibru 
precar lângă marginea căzii. Probabil că totul fusese doar 
un fel de test. Dar cum era posibil ca aceşti oameni să fi 
aranjat ca trei skinheads să-l bage în toţi sperieţii în trenul 
de seară către Ayr? 

— Ajungem şi acolo, spuse Strawson. 

Părea mulţumit de propriile cuvinte. 

— Lucrăm pentru o alianţă specială a serviciilor secrete 
britanice şi americane, spuse Rita. Lucrăm pentru BOX 88. 

— BOX 88, repetă Kite încet. 

Se gândi la cabine telefonice, la cutii de la Oficiul Poştal, 
la anul 1988. Era de-a dreptul confuz. 

— Ce-i asta? Am auzit de MI5, de MI6, de CIA... 

— Suntem toate astea, zise Strawson. Şi mai mult de 


11 Actor, dramaturg și romancier britanic (n. red.). 
1? Protagonistul filmului cu același nume, apărut în 2016; a existat și 
un serial The Saint, cu Roger Moore (n. red.). 

atât. 

Peele zâmbi pe deasupra paharului. 

— Din când în când, poliţia a numit MI5 drept BOX 500, 
iar MI6 drept BOX 850. Noi suntem altceva. N-avem 
treabă cu anul 1988, n-avem treabă cu neonaziştii. 

— Neonaziştii? întrebă Kite. 

— Numărul 88 a fost preluat de diverse grupări ale 
extremei drepte. Are legătură cu Heil Hitler, fiindcă 8 ţine 
locul literei „H”. Nu contează. 

Peele lăsă paharul jos. 

— Înainte să continuăm, Lockie, trebuie să-ţi punem o 
întrebare importantă. 

Strawson dădu din cap cu înţeles, încurajându-l pe Peele 
să continue. 

— Suntem aici ca să te cooptăm în calitate de agent de 
teren. Asta va însemna un mare sacrificiu din partea ta, 
precum şi o garanţie absolută că atunci când vei părăsi 
această încăpere nu vei vorbi cu nimeni, nici cu mama ta, 
nici cu Xavier, cu nimeni, despre ce s-a spus azi aici. 

De ce-l menţionaseră pe Xavier? Kite luă o înghiţitură de 
vin şi aproape că scăpă din mână paharul când îl aşeză pe 
masă. 

— Ce fel de sacrificiu? 

Se întrebă dacă aveau să-l pună să încalce legea. Nu l-ar 
fi deranjat să facă una ca asta. De fapt, ideea de a fi 
implicat în ceva ilegal îl încânta, însă avea nevoie de mai 
multe detalii. 

Strawson se aplecă în faţă. 

— Ne garantezi că nu vei vorbi niciodată despre 
întâlnirea asta şi despre oricare alta s-ar putea să mai 
urmeze? 

Kite bănui că n-avea de ales. Se uită la Peele, de parcă 
tutorele lui ar fi putut să-i ofere un sfat sau o încurajare de 
care avea mare nevoie, dar îşi dădu seama că n-avea să se 
întâmple nimic până când nu promitea să-şi ţină gura. 

— Sigur, spuse Kite. Da. N-o să spun nimănui. 

Vorbea serios. Avea tot mai tare impresia că oamenii din 
faţa lui erau în stare de orice. Orice urmau să-i spună, ştia 

că era ceva complet diferit de lumea de afară, de Eton. Era 
un secret mai important decât orice şcoală, decât 
Killantringan şi decât petrecerile cu băutură din Londra. 
Kite îşi aduse aminte cum era în copilărie când auzea 
şuşotelile adulţilor din camerele de alături. 

— Vrei să faci ceva ca să-ţi slujeşti ţara? Vrei să-i 
protejezi pe ceilalţi cetăţeni, să ai grijă de ei? 

Întrebările lui Strawson îl tulburară pe Kite şi mai mult. 
Nu prea înţelegea cum putea să-şi slujească ţara şi să-i 
protejeze pe ceilalţi de pericole, aşa cum sugerase 
americanul. Din nou, însă, răspunse instinctiv că da. 

— Normal. Cum să nu? 

— Excelent! exclamă Peele. Să începem, bine? 

Kite îşi dădu seama că-şi făcuse o impresie greşită 
despre el. Mai exact, de fapt nu îşi dăduse seama de 
secretul pe care Peele îl ascundea chiar şi de persoanele 
cele mai apropiate lui. Era profesorul şi prietenul său, da, 
dar era în mod clar şi un om violent şi mincinos. Kite îl 
percepu pe Strawson ca fiind poate chiar mai viclean. Era 
plin de şarmul şi bonomia americană, dar avea o voinţă de 
fier şi o cruzime la fel de evidentă ca perversiunile 
scârboase dinăuntrul lui Lionel Jones-Lewis. Cât despre 
Rita - ce ştia despre ea? Că era o actriţă convingătoare. Că 
purta cu ea aroma promisiunii de eliberare de la Eton, a 
viitoarelor veri petrecute cu fete. Kite realiză că era 
singura negresă alături de care petrecuse timp în decursul 
celor optsprezece ani şi jumătate din viaţa lui. 

— Ce fel de lucruri ar trebui să fac? 

— Bună întrebare! izbucni Strawson. 

Trebuiră să se oprească, fiindcă în separeu îşi făcură 
apariţia două chelneriţe care le aduseră aperitivul - somon 
afumat aranjat pe nişte felii de pâine triunghiulară atent 
tăiate şi fără coajă. Strawson continuă abia după ce ieşiră 
din încăpere şi închiseră uşa, dar nici atunci nu păru să 
vrea să-i dea un răspuns direct lui Kite. 

— De BOX 88 nu ştiu nici poliţia, nici MI5-ul şi, în afară 
de câţiva membri din ele, nici guvernele de pe cele două 
părţi ale lazului, cum îi place lui Peele să-i spună. Noi 

conducem Atlanticul. 

Kite se uită la Rita şi îşi aduse aminte că descrisese BOX 
88 drept o „alianţă specială” între serviciile secrete 
britanice şi americane. Mai luă o înghiţitură de vin roşu. 

— Serviciile secrete americane au ajuns într-un impas 
acum ceva vreme, continuă Strawson. Nu ştiu cât habar ai 
tu despre CIA, dar hai să spunem doar că nu s-a acoperit 
tocmai de glorie de la sfârşitul celui de-Al Doilea Război 
Mondial încoace. Era nevoie de o schimbare. Acţionam 
ideologic. Eram obsedaţi de răspândirea comunismului, de 
ameninţarea sovietică şi am neglijat să avem o perspectivă 
pe termen lung. Ca atare, n-am putut să anticipăm marile 
schimbări globale şi crizele politice. Am putea lua 
Revoluţia lraniană din 1979 drept un exemplu foarte 
potrivit. 

Peele tuşi, după care-şi luă furculiţa, parcă simțind că 
mult din ce urma Strawson să spună urma să-i intre lui 
Kite pe o ureche şi să-i iasă pe cealaltă. Rita începu şi ea 
să mănânce din somonul afumat. Kite afişă o expresie prin 
care spera să arate că absoarbe şi înţelege fiecare vorbă 
rostită de Strawson. 

— Totodată, serviciile secrete britanice, şi mă refer la 
cele externe, la MI6, nu la MI5, şi-au văzut viitorul distrus 
şi aripile frânte din cauza birocraţiei tot mai puternice. N- 
ai de unde să ştii asta, însă atât MI5, cât şi MI6 trec de 
câţiva printr-un proces în care sunt scoase la lumină după 
decenii în care au stat ascunse. Greşelile guvernantilor 
sunt la ordinea zilei, la fel cum şi CIA-ul dă socoteală 
Congresului din Washington. 

Strawson luă o gură de apă şi aruncă o privire scurtă pe 
geam. 

— Pe scurt, britanicii nu mai puteau să facă ce făceau 
cândva. Nu mai puteau să facă ce voiau. Serviciile secrete 
par să fi ajuns pe mâna politicienilor şi dă-mi voie să-ţi 
spun că dacă indivizii ăştia se bucură de prea mult control, 
dacă pot să te facă să joci după cum cântă ei din cauza 
unor perspective electorale înguste, e clar că o să avem 
parte numai de obstacole. 

Ajunseseră într-un punct în care ar fi fost firesc ca 
Lachlan să spună ceva, însă el nu voia să facă impresie 
proastă punând o întrebare greşită. Peele îşi dădu seama 
că ezită, aşa că-i sări în ajutor. 

— Lockie, ce încearcă Mike să spună este că acum cinci 
ani un mic grup de agenţi din MI6 a înfiinţat o nouă 
unitate în cadrul Serviciului care să nu fie constrânsă de 
regulile şi restricţiile care se aplicau colegilor lor. Au 
numit unitatea asta BOX 88. Permite-mi să-ţi spun cum 
funcţionează operațiunile obişnuite. Deseori, prim- 
ministrul care e la putere indică nişte „cerinţe”. Doamna 
Thatcher, de pildă, poate veni la MI6 ca să spună: „Daţi-mi 
tot ce puteţi despre Mihail Gorbaciov”, aşa că agenţii îi 
strâng toate informaţiile posibile despre Mihail Gorbaciov. 
Dar dacă cere prea mult acelaşi lucru? Dacă nu poate fi 
convinsă să acorde la fel de mult interes Siriei, Franţei şi 
Iranului, în ciuda faptului că există indivizi în aceste ţări 
care reprezintă fie un adevărat pericol pentru siguranţa 
poporului britanic fie, mai des, ocazia de a face lumea mai 
bună, ca să folosim acest termen? 

— Adică acţionaţi fără acordul prim-ministrului? 

Strawson tuşi în şerveţel. 

— Practic, da, răspunse Peele. Exact asta facem. 
Acţionăm fără cunoştinţa preşedinţilor şi prim-miniştrilor, 
a secretarilor de stat, a miniştrilor de externe şi aşa mai 
departe. BOX 88 se ocupă de ce nu vor ei să ne ocupăm, de 
ce nu ne pun să ne ocupăm, de ce nu-şi dau seama că 
trebuie făcut. 

— Dar domnul Strawson... 

Kite îşi luă seama. Parcă era tot la Killantringan şi îi 
ducea brânză şi biscuiţi la „Churchill”. 

— Domnul Strawson este american. Aţi spus că faceţi 
parte din CIA? Cum vine asta? Cele două agenţii au 
colaborat mereu în felul ăsta? 

Strawson se scărpină după ureche. Cât îi luase lui Peele 
să explice originile BOX 88, îşi terminase somonul afumat 
şi lăsase feliile de pâine triunghiulare neatinse pe 
marginea farfuriei, într-o grămăjoară frumos aranjată. 

— N-am spus niciodată că aş fi în CIA, dar da, am făcut 
parte din Agenţie multă vreme. 

Bărbatul îi atinse antebraţul într-un fel în care Kite nu se 
aşteptase şi care nu-i prea plăcu. 

— Să zicem că am văzut că lucrurile încep să se strice. 
Britanicii au venit la mine în '83 şi atunci am aflat de BOX 
88. Am vorbit despre posibilitatea de a crea un 
parteneriat. Am vorbit cu anumiţi colegi care au aranjat ca 
un anumit procent din bugetul total să fie redirecționat 
către BOX, aşa încât să compenseze fondurile britanice 
extrem de mici. Acum avem o reţea de contacte în NSA şi 
GCHQ  Chelthenham. Îi numim „Turingi”, iar ei ne 
furnizează „informaţii pe bază de semnale”, cum ar fi 
imagini din satelit, atacuri cibernetice şi aşa mai departe, 
sub pretextul că sprijină eforturile MI5, MIG şi CIA. 

— Dacă descoperim ceva, continuă Peele, şi credem că 
prim-ministrul sau preşedintele ar trebui să fie pus la 
curent, dăm vestea mai departe prin canalele obişnuite, 
aşa încât serviciile oficiale primesc felicitările. Despre BOX 
88 n-au ştiut niciodată mai mult de şase persoane de la 
MI6 şi douăsprezece de la Langley. Suntem mai mult un 
zvon, poate nici atât, şi vrem să rămânem aşa. În general 
recrutăm tineri, de obicei absolvenţi pe la douăzeci şi ceva 
de ani, dar avem personal de toate vârstele şi din toate 
păturile sociale care lucrează pentru noi aici şi la New 
York. Actualul şef CIA este „conştient”, după cum spunem 
noi, adică ştie de existenţa noastră, însă directorul general 
MI5 nu este. La fel stau lucrurile şi cu FBl-ul. Probabil că 
ar fi îngroziţi dacă ar afla. 

Kite nu mai înţelegea nimic. Dacă Peele îi spunea 
adevărul, însemna că era unul dintre puţinii oameni de pe 
planetă care ştiau ceva despre această organizaţie. De ce 
naiba îi dezvăluiau un secret de stat de asemenea 
amploare? Ce făcuse ca să ajungă în situaţia asta? Realiză 
că Peele probabil că-l pregătise pentru acest moment de 
luni întregi. 

— Am multe întrebări, spuse Kite. 

Râseră cu toţii. 

— Sunt convins, tinere! răspunse Strawson. 

— Aveţi cu toţii meserii normale? Aşa cum domnul Peele 
este profesor? 

O privi pe Rita. 

— Cu ce vă ocupați? 

Kite îşi dădu seama că nici nu se atinsese de mâncarea 
lui, aşa că înfulecă somonul din patru înghiţituri în timp ce 
Rita îi spuse că lucra la „Catedrală”, sediul BOX 88 din 
Londra, şi că le spunea prietenilor ei că e secretară, când 
de fapt activa ca agentă. 

— Şi dumneavoastră, domnule? 

— Spune-mi Mike, răspunse Strawson. 

Dădu scurt din cap ca să-l încurajeze pe Kite. 

— Pentru prietenii mei din SUA, lucrez la un 
departament american de politică economică de aici din 
Regatul Unit. Pentru cei din Marea Britanie, sunt 
consultant la o bancă din City pe sectorul nord-american. 

Kite nu ştia ce este un „departament de politică 
economică”, dar bănui că nu era momentul să afle. În 
schimb, le puse alte întrebări şi primi nişte răspunsuri 
logice şi enunțate pe îndelete. Află că, spre deosebire de 
ce se credea în mod obişnuit, cei mai mulţi agenţi MI6 şi 
CIA nu aveau dreptul să ucidă, însă BOX 88 era plin de 
foşti puşcaşi marini şi membri SAS care executau răpiri şi 
asasinate. li spuseră că la sediul BOX 88 de la World Trade 
Center din Manhattan lucrau aproximativ 230 de membri, 
iar la Catedrală alţi 135. Grosul muncii se desfăşura în 
afara graniţelor, o reţea de agenţi care acționau, potrivit 
lui Peele, „sub acoperire neoficială”. 

— Cu alte cuvinte, spuse profesorul în timp ce se înfigea 
într-o plăcintă cu peşte care părea apetisantă, aceste 
persoane se prezintă drept bancheri, oameni de afaceri, 
jurnalişti şi tot aşa, însă adevăratul lor scop este să 
desfăşoare operaţiuni pentru noi. 

Aceste operaţiuni, explică Rita, includeau destabilizarea 
dictaturilor comuniste din spatele Cortinei de Fier, 
creşterea opoziţiei faţă de Biroul Politic printre studenţii 
chinezi din Beijing (lucru care condusese direct la 

protestele din Piaţa Tiananmen), răsturnarea preşedintelui 
haitian Jean-Claude Duvalier şi prevenirea a numeroase 
atacuri teroriste pe glob. 

— Dar nu putem opri tot, spuse Strawson. N-avem cum. 
La Lockerbie n-am putut să facem nimic. 

Terminaseră primul fel. Peele rugase personalul să nu-i 
deranjeze. Kite îşi aduse aminte de noaptea atacului de la 
Lockerbie. Lucra la hotel. Mama lui pornise televizorul şi 
dăduse pe ştiri, unde văzuse traiectoria zborului şi 
comentase că dacă ar mai fi trecut câteva minute ar fi 
explodat chiar deasupra hotelului. Spre surprinderea lui 
Kite, Strawson îi spuse că discutase despre evenimentul 
tragic cu Lesley cât fusese acolo. 

— Am pierdut pe cineva atunci. Un coleg de la biroul din 
New York. lar un amic de-al meu din Londra, un bancher 
pe nume Tom Martin, cunoştea şi el personal trei dintre 
victime. Un cuplu de treizeci şi ceva de ani şi fetiţa lor, 
Gaby. Avea doar opt ani. Mai treceam pe la ei şi mă jucam 
cu fiica lor. Vrem să fim siguri că aşa ceva nu se mai 
repetă. 

Americanul se aplecă. Luă un plic de pe jos. Kite simţi că 
ajunseseră la punctul culminant al întâlnirii. Strawson 
scoase mai multe fotografii color şi i le dădu. 

— Trebuie să te previn, băiete. Trebuie să te ţii tare. 

Kite privi prima poză. Era imaginea faimoasă care 
înfăţişa botul zborului Pan-Am 103 pe jos, lângă Lockerbie. 
Urmă o secvenţă de imagini mai oribile şi tulburătoare 
decât orice mai văzuse Kite până atunci: un trup care 
atârna de căpriorii unei case; altul prins într-un copac. 
Văzu femei şi bărbaţi încă prinşi în scaunele lor, aşezaţi la 
rând pe pământ. Kite ştia că şi acum îl testau. Voiau să 
vadă dacă era îndeajuns de dur încât să reziste la 
asemenea orori, aşa că făcu un efort şi se uită la toate 
pozele până ajunse la ultima - imaginea înfiorătoare a unui 
bărbat care rămăsese aproape drept pe câmp după ce se 
înfipsese efectiv în pământul Scotiei. Kite puse fotografiile 
pe masă. Nu reuşi să se abţină să nu ofteze şi simţi că e 
privit în timp ce se lasă înapoi pe scaun. 

— E oribil. Săracii oameni... 

Avea o senzaţie fizică de repulsie, însă reuşi să-şi 
păstreze calmul şi să-i întrebe: 

— De ce mi le-aţi arătat? 

— Credem că există o şansă să se întâmple din nou aşa 
ceva, spuse Rita. Anchetatorii au căutat o legătură cu 
Iranul. Mai exact, cu o persoană care s-ar putea să fi 
finanţat atentatul de la Lockerbie trimițând banii 
Teheranului către Gaddafi. 

Kite atinse teancul de poze. Teheran. Printr-un al 
şaselea simţ, făcu legătura dintre Xavier şi iranianul care 
urma să stea la vila din Franţa. Îşi aduse aminte că Xavier 
îi vorbise de el încă din februarie. O să vină şi naşul meu 
acolo... eu îi spun „ayatollahul”. De ce altceva l-ar fi 
menţionat Peele pe Xavier la începutul prânzului? 

— Încă un Lockerbie? Vor să arunce în aer alt avion? 

— Mai rău. 

Strawson privi către Castelul Windsor. 

— Vor să elibereze o armă chimică în metroul din New 
York. Gaz sarin. Antrax. Aşa se zvoneşte la Tripoli. Asta tot 
încercăm să aflăm. 

Kite nu ştia nimic despre arme chimice în afară de ce 
văzuse prin filme sau citise prin benzi desenate. 

— Scuze, dar ce treabă au toate astea cu mine? Aţi spus 
că aveţi nevoie de mine în calitate de agent de teren? 

— Da, răspunse Peele. Chiar da. Oricât de ciudat ar 
părea, eşti exact persoana care ne trebuie. 

Kite îl privi. Îşi aduse aminte de zeci de momente de pe 
parcursul relaţiei lor: meciul de la Lord's, conversațiile din 
apartamentul lui Peele de pe Eton High Street, lecţiile de 
istorie din sala de lângă clădirea pentru sporturi cu 
racheta. În tot acel timp, tutorele său îl privise, îl studiase 
şi se pregătise să-l iniţieze în această sectă tainică. Când 
realiză acest lucru, Kite îşi dădu seama că era adevărat 
ceea ce crezuse despre el dintotdeauna: cumva, era diferit 
de alţi oameni. Nu era superior, doar că era diferit de 
normă. Se simţise deseori de parcă ar fi stat la marginea 
unui râu vijelios, privind cum toată viaţa trece pe lângă el. 

Peele îl încuraja să sară în apă. 

— Chestia asta are de-a face şi cu prietenul tău, Xavier, 
spuse Rita. Are de-a face cu vacanţa ta în Franţa. 

Precum ultima mişcare necesară pentru completarea 
unui cub Rubik, numele lui Xavier se aşeză perfect în 
imaginea pe care şi-o formase. Kite ştiuse că asta urma. 
Iranianul. „Ayatollahul”. El era cheia. 

— Afaceristul care urmează să vină în vizită la familia 
Bonnard, continuă Rita. Numele lui este Ali Eskandarian. 
Toate informaţiile noastre sugerează că e un individ 
important care dirijează o întreagă reţea teroristă. Fie are 
puterea să ducă la bun sfârşit acest atac, fie poate să-l 
oprească. Vrem să aflăm. lar pentru asta avem nevoie de 
ajutorul tău. 

Şoferiţa stătea în continuare cu pistolul aţintit spre 
pieptul Carei în timp ce agenta urcă pe bancheta Skodei. 
Americanul se întinse şi închise portiera. 

— Ce se petrece? întrebă Cara. 

Bărbatul nu răspunse. Mirosea a tutun stătut şi 
aftershave ieftin. Negresa, care avea cel puţin cincizeci de 
ani, îi dădu bărbatului pistolul şi porni de-a lungul 
drumeagului. Nu mergea repede. Părea foarte liniştită, de 
parcă ceea ce se întâmplase cu doar câteva clipe mai 
înainte ar fi fost absolut normal, de parcă pentru ea ar fi 
fost ceva obişnuit să răpească turiste singure. 

— De unde ştiţi cum mă cheamă? 

Americanul era cam de aceeaşi vârstă cu Kite şi era 
limpede că fusese în armată. Era zvelt, bronzat şi plin de 
cicatrici. Era tuns scurt, avea mâini puternice şi nişte ochi 
de un albastru pal limpezi ca topazul. Chiar dacă era 
speriată, Carei i se părea atrăgător. Maşina intră pe o 
potecă noroioasă, trecu peste un grilaj pentru vaci şi se 
opri lângă o fermă abandonată. 

— Aici coborâm, spuse bărbatul. 

Fără să-i spună, Cara se prinse că făcea parte din BOX 
88. Era singura explicaţie plauzibilă. 

— Nu coborâm până nu aflu ce se întâmplă. 

Americanul aşteptă o clipă, după care o prinse de mână. 
Avea strânsoarea atât de puternică, încât Cara ţipă când o 
scoase din maşină. Continuă să o tragă după el, până când 
Cara cedă: 

— Bine, bine, vin, dă-mi drumul. 

Pe urmă merse în faţa lui către un hambar unde doi 
bărbaţi stăteau aplecaţi asupra unor laptopuri. Cei doi nu- 
şi ridicară privirea. În aer plutea un miros de ulei şi 
balegă. Femeia plecă mai departe cu maşina fără să spună 
nimic. Americanul îi zise Carei să ia loc pe un balot de fân, 
după care aşeză pistolul pe un rezervor ruginit pe care 
cineva desenase o faţă zâmbitoare şi un mesaj: „Tanks for 

the memories”!5. 

— Mă cheamă Jason, spuse americanul. 

— Bravo ţie. 

— Pe tine te cheamă Cara Jannaway. Te-ai născut în 
Norwich în 1990. Aseară ai comandat acasă la tine 
mâncare thailandeză. Pui prăjit. Ai un frate pe nume Jude 
şi o soră care a murit când tu aveai şase ani. Eşti pe 
Tinder, iar acum o săptămână ai ieşit cu un actor pe nume 
Malachi. Dacă mai foloseşti aplicaţia puţin, o să dai de 
colegul tău, Matthew Tomkins. Lucrezi pentru Serviciul de 
Securitate de aproape un an. Pe şeful tău îl cheamă Robert 
Vosse. leri ai fost la o înmormântare sub numele de 
„Emma” şi un bărbat pe nume Lachlan Kite ţi-a dat cartea 
lui de vizită. Sună cunoscut? 

Cara încercă să nu arate cât de tulburată era. Fără să 
vrea, începu să zâmbească în clipa în care îşi dădu seama 
că avusese dreptate: Kite se prinsese că juca un rol. li 
dăduse cartea de vizită astfel încât BOX 88 s-o poată căuta 
pe „Emma” de îndată ce era îndeajuns de proastă încât să 
sune la numărul respectiv. Restul era simplu: Tinder, 
Deliveroo, toate informaţiile erau pe telefonul ei. 
Informatorul Directoarei Generale spusese că BOX avea 
oameni care activau în toate serviciile de pe ambele părţi 
ale Atlanticului. Să afle de câtă vreme lucra ca agentă cu 
siguranţă nu le fusese mai greu decât s-o ia pe sus şi s-o 
ducă în hambar. 

— Sună cunoscut, răspunse Cara. Dar hai să nu vorbim 
despre sora mea. 

— Bei ceva? întrebă Jason. 

— Ce serviţi? Şampanie? Lucozade Sport? 

Cara îl zări pe unul dintre băieţii cu laptopuri cum 
schiţează un zâmbet, dar pe chipul lui Jason nu se clinti 
niciun muşchi. 

— Mă refeream la apă. 

— Ştiu, frumosule. 

Jason făcu un pas spre ea ca să-i dea de înţeles să nu se 


13 Joc de cuvinte: „thanks for the memories” - „mulțumesc pentru 
amintiri”, dar „tanks” înseamnă rezervoare” (n. red.). 

întreacă cu gluma. Cara simţi cum se încordează. Ştia ce 
fel de bărbat era. Mai văzuse astfel de indivizi. Acasă, în 
Norwich, unii băieţi plecau de la şcoală la 16 ani, făceau 
trafic cu droguri şi frângeau inimi, mergeau puţin la 
închisoare, apoi intrau în armată ca ultimă soluţie. Vieţile 
lor căpătaseră un sens în Irak şi Afganistan. Acolo 
avuseseră ocazia să-şi canalizeze furia. Bănuia că Jason era 
echivalentul lor american. Probabil că se înrolase după 11 
Septembrie, activase prin Bagdad şi Fallujah, iar acum era 
un fost soldat din trupele speciale la care BOX 88 apela 
când avea nevoie să rezolve ceva, prin violenţă sau prin 
alte mijloace. Bărbatul trase un balot de fân până în faţa 
Carei şi îi dădu un şut ca să-l aranjeze. Avea picioarele atât 
de puternice, încât balotul păru umplut cu aer. 

— Dacă te mai ţii mult de glume o s-o pățeşti. 

— Uşor, Jase, mormăi unul dintre ceilalţi doi. 

Avea aproape treizeci de ani şi vorbea cu un accent din 
nordul Angliei. 

— Suntem cu toţii prieteni aici. 

Cara îşi ridică privirea şi văzu pe ecranul laptopului ceea 
ce părea să fie o secvenţă de mesaje care se succedau. 

— Ce căuta MI5 la înmormântare? întrebă Jason. 

Cara tocmai voia să-i răspundă, când bărbatul adăugă: 

— Fără minciuni. Timpul trece. 

— Spune-mi cine sunteţi şi o să vă spun ce vreţi să ştiţi. 

— Suntem de partea voastră. În aceeaşi tabără. Asta e 
tot ce trebuie să ştii. Lucrez cu domnul Kite. Am grijă de 
el. 

Carei îi veni să-i spună că nu se descurca prea bine, dar 
se abţinu. 

— Sunteţi BOX 88? 

Jason tresări. Unul dintre băieţii cu laptopuri se opri din 
tastat pentru o clipă, apoi continuă. 

— Facem parte din serviciile secrete britanice. 

— Şi americane în acelaşi timp? 

— Timpul trece, răspunse Jason. 

Răspunsul era clar, judecând după ezitările şi tăcerea 
lor. Cara simţi că i se face rău. 

— Bine. 

— Aşadar, hai să încercăm din nou, Cara. Ce căuta 
Serviciul de Securitate la înmormântarea lui Xavier 
Bonnard? 

— N-am voie să vă spun asta. 

O amuza că pronunţase „Xavier” în stilul american, de 
parcă Bonnard ar fi fost un personaj din X-Men. 

— Va trebui să-l întrebi pe Robert Vosse. 

— N-am timp să-l întreb pe Robert Vosse. Te întreb pe 
tine. Cei care l-au prins pe Lachlan au răpit-o şi pe soţia 
lui. Isobel e în casa aia, e însărcinată şi are un pistol aţintit 
la tâmplă. E prietenă cu mine, amândoi îmi sunt prieteni, 
aşa că îmi cam doresc s-o scot de acolo întreagă. Înţelegi? 
Ajută-mă, Cara. Uită de procedură. Uită de lucrurile pe 
care crezi tu că e corect să le faci. 

Cara era şocată că iranienii o răpiseră pe Isobel, dar nu 
surprinsă. Era mişcarea corectă dacă voiau să-l ţină pe 
Kite sub control. 

— Fac parte dintr-o echipă extrem de mică. Investigăm 
legăturile lui Kite cu BOX 88, spuse Cara. 

Se simţea ca un copil care recunoaşte că a minţit. 

— E o investigaţie MI5 internă care a pornit de la un 
informator din SIS. Dacă sunteţi pe cât de buni spune 
toată lumea că sunteţi, atunci probabil că ştiaţi asta deja. 

Jason nu avu nicio reacţie. Nici cei doi care se holbau la 
laptopuri. Cara continuă: 

— Am vorbit cu Kite. După cum ai spus, foloseam un 
alias. Emma. Am spus că ne-am întâlnit la galeria de artă 
Frieze. Ştim că-i place să colecţioneze tablouri, aşa că 
părea o variantă bună. 

Din nou, Jason nu avu nicio reacţie. Afişa doar o expresie 
neutră şi îi arunca o privire rece care parcă-i spunea să 
continue. 

— E clar că s-a prins. N-a avut încredere în mine. Mi-a 
dat cartea lui de vizită în speranţa că aveam s-o folosesc. 
Exact asta am făcut. Restul e istorie. 

Jason păru că se gândeşte dacă agenta îi spunea sau nu 
adevărul. 

— A fost singura voastră interacţiune? 

— Singura faţă-n faţă. Dar s-au întâmplat multe de 
atunci. 

Cara ceru nişte apă. Bărbatul îi dădu o sticlă de un litru 
pe care scria Highland Spring. După gust, părea să fie de 
la un robinet de la fermă. Cara îi povesti lui Jason despre 
bărbatul din Orientul Mijlociu care participase la 
înmormântare, Jaguarul închiriat, schimbarea din parcare, 
răpirea lui Kite şi uciderea lui Zoltan Pavkov. După vreo 
cincisprezece minute, femeia mai în vârstă se întoarse în 
Skoda şi se prezentă drept Rita. Rita începu să asculte şi 
ea povestea. Cara avea impresia că unul dintre cei cu 
laptopurile nota tot ce spunea ea. Când termină povestea, i 
se făcuse foame. Ceru nişte mâncare şi primi un cârnat în 
foietaj cam vechi. Pe telefon tot n-avea semnal. Intrebă 
dacă BOX 88 instalase un aparat de bruiaj astfel încât cei 
care o ţineau ostatică pe Isobel să nu aibă cum să ia 
legătura cu ai lor. 

— Exact, spuse Rita. 

Părea impresionată că agenta îşi dăduse seama de acest 
lucru. Ori asta, ori avea o expresie care părea mereu 
prietenoasă. 

— Fred a intrat pe canalul lor, spuse Jason în timp ce se 
scărpină la ceafă. 

Fred era bărbatul cu accent din nordul Angliei, care-i 
sărise în ajutor Carei. Îşi ridică puţin privirea şi îi zâmbi. 

— Londra traduce tot ce intră şi tot ce iese. Cine-i 
înăuntru vrea să stea de vorbă cu şeful lor, vrea să ştie 
cum să procedeze cu Isobel. O să clonăm mesajele care vin 
şi o să ne prefacem că suntem cel care le dă ordinele, o să 
le spunem să mute prizoniera în alt loc. După ce fac asta, 
intrăm. 

Intrăm, se gândi Cara. Nu ştia ce însemna asta, dar nici 
nu voia să dea de înţeles că i-ar fi teamă. Mai devreme îşi 
dăduse seama că nici Rita, nici Jason n-aveau idee cine-l 
răpise pe Kite şi nu ştiau nici unde era ţinut ostatic. 

— Rămâneţi prin Canary Wharf, spuse Cara. 

Rita îi aruncă o privire lui Jason. Unul dintre bărbaţii cu 


e 232 + 


laptopuri se aplecă şi se scărpină la gleznă. Pe ecranul mai 
îndepărtat, Cara vedea acum imagini în infra-roşu din 
casă. 

— Acolo a fost ultimul loc în care le-am văzut duba. 
Acolo l-au ucis pe Zoltan. 

— Canary Wharf? întrebă Jason, de parcă agenta ar fi 
greşit. 

— Da. De ce? 

— Nimic. 

Cara petrecuse destul timp pe lângă spioni ca să-şi dea 
seama când cineva ascunde ceva. 

— Ce-i aşa important în Canary Wharf? întrebă agenta. 

— Vezi-ţi de treabă. 

Înainte de întâlnirea de la restaurantul de lângă 
Windsor, Lachlan Kite avusese impresia că e o persoană 
încrezătoare şi destul de aşezată. Nu simţea multe dintre 
fricile obişnuite printre tineri şi trecuse destul de bine 
peste moartea tatălui său. Ştia că era uşor îngâmfat şi 
uneori prea conştient de sine, dar acestea nu erau nişte 
păcate capitale pentru un tânăr de vârsta lui. De pildă, 
Kite încerca în mod voit să imite înfăţişarea lui River 
Phoenix. Îşi lăsase părul să atingă lungimea maximă 
acceptată prin regulile de la Eton (nimic mai jos de guler, 
fără vopsea şi fără tunsori periuţă) şi îl lăsa să cadă peste 
ochi cu o neglijenţă studiată atunci când apărea vreo fată. 
Din acest punct de vedere nu era deloc diferit de mulţi 
dintre prietenii lui. La rândul lor, încercau să-i copieze pe 
Morrissey sau pe Ben Volpeliere-Pierrot în speranţa că vor 
părea interesanţi. Kite era muncitor, ambițios şi optimist în 
privinţa viitorului. Era amuzant, loial faţă de prieteni şi 
totodată un fiu uneori exasperat, dar cu simţul datoriei. 
Spre deosebire de mulţi dintre colegii lui de la Eton, se 
simţea la fel de bine şi printre bărbaţi, şi printre femei. Pe 
scurt, putea să se privească în oglindă şi să spună că era 
mai mult sau mai puţin pe calea cea bună şi că avea toate 
şansele să trăiască o viaţă lungă şi fericită. 

După întâlnirea de la Windsor, Kite se simţea profund 
tulburat. Cinstit vorbind, tot ce-şi imaginase despre 
viitorul lui, tot ce credea despre el însuşi, până şi 
atitudinea faţă de prieteni şi familie, se dăduse peste cap. 
La restaurant fusese uşor să fie de acord. Până la urmă, 
cine ar fi dat cu piciorul unei asemenea ocazii? După 
câteva zile, însă, ideea de a merge în Franţa ca să ducă la 
bun sfârşit ce acceptase i se păru imorală. li cereau să-l 
spioneze şi să-l ducă de nas pe cel mai vechi şi mai bun 
prieten al lui. Era invitat să mintă şi să trădeze, să joace un 
rol, când el de fapt era altă persoană. Mai rău, urma să 
spioneze într-o casă care aparţinea familiei care-l crescuse 

şi care-l îngrijise vreme de cinci ani. Era cea mai cumplită 
formă de minciună. Kite nu putea să-i destăinuie mamei lui 
ce urma să facă şi nici să discute cu prietenii săi. Dacă 
tatăl lui ar mai fi fost în viaţă, nici el n-ar fi ştiut de 
alegerea făcută de Kite. Oare Paddy Kite ar fi acceptat ce 
urma să facă fiul lui, sau ar fi fost oripilat de cât de uşor 
acceptase să ducă o viaţă dublă? 

În zilele de după masa de la Colenso's, Kite mai avea 
ceva pe suflet. De fiecare dată când se gândea la 
weekendul de Paşti, înţelegea scopul vizitei lui Strawson la 
Killantringan şi accepta că fusese nevoie să fie testat prin 
pana de curent şi absenţa mamei, spre exemplu, aşa încât 
BOX 88 să vadă cum reacţionează într-o situaţie-limită. 
Totuşi, la câteva săptămâni de atunci, se simţea cumva 
umilit, pe lângă că era furios că Strawson pusese în pericol 
afacerea lui Lesley fără să se gândească o clipă. Nişte 
adulţi cu infinit mai multă experienţă de viaţă îl trăseseră 
pe sfoară. Kite se simţea ca în primele săptămâni la Eton, 
pe când era un puşti naiv de treisprezece ani şi Lesley îl 
aruncase într-un ecosistem de o complexitate socială şi 
istorică halucinantă şi se aşteptase ca el să accepte tradiţii 
şi reguli despre care habar n-avea. Lionel Jones-Lewis i se 
prezentase lui Kite drept o figură paternă caldă şi 
prietenoasă, dar după câteva săptămâni îşi dăduse arama 
pe faţă şi dovedise că era genul de bărbat care devenea 
profesor numai ca să trăiască înconjurat de băieţi 
atrăgători. De ce trebuia Kite să asculte de oamenii care-l 
manipulaseră în mod conştient într-un asemenea fel? 
Crezuse că Rita chiar se aflase în pericol în tren, iar acum 
se simţea ridicol că o salvase de huliganii care se dovedise 
că, de fapt, lucrau pentru BOX 88, potrivit lui Strawson. 
Kite era încăpățânat, hotărât şi mândru. Era curios în 
privinţa operaţiunii din Franţa, flatat că fusese ales pentru 
un asemenea scop şi atras de aceste personaje neobişnuite 
din lumea secretă. Cu siguranţă nu credea că Strawson era 
la fel de pervers sau fals ca fostul lui şef de casă. Totuşi, 
de câteva ori se gândi să bată la uşa lui Peele şi să anuleze 
tot. 

Ce-l oprise era potenţialul pericol pe care-l reprezenta 
Eskandarian. Ideea că ar putea juca un rol, oricât de mic, 
în prevenirea unei atrocități teroriste în Statele Unite îl 
convinse pe Kite că ar trebui să-şi lase la o parte principiile 
şi să se dedice organizaţiei. După câteva săptămâni, la a 
doua întâlnire cu Strawson şi Rita Ayinde, în Parcul 
Ravenscout din Londra, Kite le confirmă că era dispus să 
meargă mai departe. 

— Ce bine, spuse Rita. Ne întrebam dacă nu cumva te-ai 
răzgândit. 

— N-a fost o hotărâre uşoară. Nu prea îmi place că-i fac 
asta lui Xav. 

— Normal că nu. 

Mergeau de-a lungul unei alei late scăldate de lumina 
soarelui. Rita şi Strawson îl flancau pe Kite. 

— Gândeşte-te că-i faci o favoare. Dacă familia lui 
adăposteşte un finanţator terorist, cu cât află mai repede, 
cu atât mai bine. 

Kite tot nu prea înţelegea de ce „naşul” lui Xavier era 
atât de important. În timp ce dădeau ture de parc, 
Strawson îi spuse tot ce avea nevoie să ştie. 

— În afară de situaţia în care am recruta pe cineva aflat 
la cel mai înalt nivel în guvernul iranian, nici că ne puteam 
gândi la o figură mai influentă în Iran decât Ali 
Eskandarian. E fiul unui bazaari bogat care i-a dat frâu 
liber să se distreze prin Parisul anilor '70. Avea bani şi a 
fost de partea Revoluţiei. Incepând cu 1979 a lucrat în 
Ministerul Petrolului, pe urmă s-a mutat la Sănătate în 
1982. A petrecut tot mai mult timp în Rusia, aşa că a 
apărut pe radarul CIA. Langley nu a considerat că era atât 
de important încât să-l urmărească. Mai bine nu vorbim 
despre asta.  Eskandarian participă la conferințe 
internaţionale. Işi  clădeşte reputaţia de liberal 
occidentalizat, deşi MI6 reperează că intră în contact cu 
FPEP-CG, Frontul Popular pentru Eliberarea Palestinei. 
Chiar şi aşa, nici britanicii n-au considerat că merită 
urmărit. 

— Nişte proşti, spuse Rita. 

— Eskandarian s-a mutat în sectorul privat prin 1985, a 
făcut un purcoi de bani şi în acelaşi timp a păstrat legătura 
cu veteranii din regim. Credem că a dat zece milioane de 
dolari ca să finanţeze atacul de la Lockerbie şi bănuim că 
primeşte ordine de sus de tot din Teheran. 

— De ce credeţi asta? întrebă Kite fără să vrea să pară 
naiv. 

— Eskandarian îl sfătuieşte din umbră pe noul şef, 
Rafsanjani, răspunse Strawson. În ianuarie stabileşte să 
facă o vizită în Franţa ca să-şi revadă vechiul prieten, pe 
Luc Bonnard. Khomeini pare să-i spună că nu-i nicio 
problemă şi poate să meargă liniştit. Apoi Khomeini moare. 
La sfârşitul lui iulie urmează alegeri în Iran. Toată lumea 
se aşteaptă ca Rafsanjani să câştige şi să devină noul 
preşedinte. Îşi anulează Eskandarian călătoria? Nici pe 
departe. 

— Chiar nu pricep, spuse Kite. 

Îi dăduseră atâtea informaţii, încât începea să se simtă 
depăşit de situaţie. 

— Problema e simplă, răspunse americanul. Ce-i atât de 
important încât Rafsanjani îşi lasă unul dintre cei mai buni 
prieteni şi consilieri, posibil finanţatorul atentatului de la 
Lockerbie, să umble două săptămâni prin Franţa, în 
august, fix după ce s-ar putea să devină preşedinte? Ce a 
pus Khomeini în mişcare şi nu ştim noi? Din primăvară, 
lumea tot priveşte către Tiananmen. Nimeni nu e atent la 
un om de legătură iranian foarte influent care a aranjat o 
aşa-zisă vacanţă în Franţa în urmă cu şase luni şi chiar 
urmează să meargă acolo, în ciuda faptului că ayatollahul a 
murit iar ţara e cuprinsă de haos. Ce pune la cale 
Eskandarian? Cu cine se vede? Şi ce legătură are Luc 
Bonnard cu toate astea? 

Kite avea o memorie aproape fotografică şi putea să 
reţină destul de uşor nume, date şi evenimente. Totuşi, şi- 
ar fi dorit să aibă voie să noteze lucrurile pe care i le 
ziceau. 

— Luc? E implicat în treaba asta? 

Ayinde întâlni privirea lui Strawson, dar niciunul dintre 

ei nu-i răspunse direct. În schimb, agenta îi zise: 

— Gândeşte-te că eşti cineva care ajută să se completeze 
colţul unui tablou foarte mare. S-ar putea să descoperi 
ceva în Franţa - ceva de care nu ai niciun pic de habar, 
însă care totuşi ne ajută pe noi - care s-ar putea mai târziu 
să joace un rol crucial pentru ca noi să înţelegem cu cine 
avem de-a face şi ce intenţii au de fapt. 

— Şi cum fac asta? întrebă Kite. Cum completez tabloul? 

Se aflau în tunelul care trecea pe sub o cale ferată de la 
intrarea de sud-est a parcului. Strawson se opri în timp ce 
trenul vuia pe deasupra lor. 

— Simplu, zise bărbatul. 

Un copil alergă spre ei, aşa că fu nevoit să se dea lao 
parte. Vorbi mai tare, aşa încât Kite să-l poată auzi prin 
zgomotul trenului, iar cuvintele lui reverberară în tunelul 
întunecat: 

—ỌO să ne petrecem următoarele trei săptămâni 
învăţându-te. 


e 238 » 


29 


Cât poţi cunoaşte cu adevărat o persoană? 

În cei şase ani de când era cu Lachlan Kite, răstimp în 
care se îndrăgostiseră, se căsătoriseră la Stockholm şi 
rămăsese însărcinată, Isobel Paulsen ştiuse mereu că avea 
să vină şi această zi. După optsprezece luni de relaţie, Kite 
îi dezvăluise că de fapt nu lucra în industria petrolului, că 
atunci când mergea la serviciu în Canary Wharf nu se 
ducea la sediul Grechis Petroleum, ci la nişte birouri de 
unde operau persoane aflate în serviciile secrete britanice 
şi americane. Dezvăluirea n-o luase chiar prin surprindere 
pe Isobel. Bănuise dintotdeauna că-i ascunde ceva. Era 
isteţ, în formă, fermecător şi lipsit de sentimentalisme. Era 
firesc să fie spion. Ce o tulbura era faptul că îşi dădea 
seama că trecutul lui avea să rămână veşnic ascuns. Erau 
bucăţi întregi din viaţa lui despre care ea habar n-avea: 
operaţiuni, succese, eşecuri, poveşti de dragoste. Vorbise 
de mai multe ori despre o fostă iubită, Martha Raine, 
femeia care-l sunase de la New York ca să-l anunţe că 
Xavier murise. Isobel înţelesese că Martha jucase un rol 
cheie în primii ani petrecuţi de Kite în serviciile secrete. O 
femeie pe care n-o întâlnise niciodată avea parte de un 
grad mai mare de intimitate cu soţul ei decât ea. Fără 
îndoială că Isobel era geloasă pe ea. Încerca să-şi spună că 
trecutul lui Kite nu era diferit de al altor oameni. Cu toţii 
avem secrete. Cu toţii am trecut prin momente de care ne 
e ruşine. Cu toţii avem iubiţi sau iubite care ne-au făcut 
cine suntem azi. Totuşi, ce se petrecuse între Martha şi 
Kite era ceva deosebit, mai complex şi mai profund decât 
oricare dintre relaţiile ei. 

Când văzu chipul soţului ei pe ecranul telefonului, Isobel 
nu intră în panică. Nu-şi făcea griji fiindcă-l vedea obosit şi 
zdruncinat, că viaţa lui era în pericol sau că poate n-avea 
să-l mai vadă niciodată. Îl văzuse pe Kite în cele mai 
vulnerabile momente ale lui, când trecuse prin boală, 
durere şi tragedii personale, şi ştia că e destul de puternic 

să reziste la orice. Nu se îndoia de el. 

— Eu sunt bine, îi spusese Isobel, încercând să-l 
liniştească în privinţa ei şi a copilului. De ce te-au răpit? N- 
ai făcut nimic. Au impresia că eşti spion... _ 

Lachlan avea să priceapă că încerca să-l protejeze. Işi 
vorbeau unul altuia fără să-şi vorbească, purtau o 
conversaţie intimă, fără ca nemernicii care-i răpiseră să 
înţeleagă. Da, Isobel era confuză şi îngrijorată. Nu ştia de 
ce o răpiseră aceşti indivizi şi nici de ce Kite era la rândul 
lui ţinut ostatic de către asociaţii lor. Nu ştia unde e şi nici 
ce voiau de la el. Totuşi, niciodată nu se mai simţise atât 
de aproape de Kite. Era destinul Jor, criza lor, testul lor. N- 
avea nicio legătură cu trecutul, cu secretele lui Kite, cu 
Martha Raine. Aveau să treacă peste asta şi să iasă mai 
puternici şi mai fericiţi decât fuseseră vreodată. Urmau să 
aibă un copil. 

Isobel hotărî să gândească aşa. Era singurul lucru care-l 
putea ajuta pe Kite şi care o făcea şi pe ea să nu intre în 
panică. Era cea mai bună abordare ca să-şi protejeze 
copilul. Ca un fel de rugăciune. 

La mijlocul lui iulie, Hotelul Killantringan fusese deja 
vândut, ceea ce însemna că Lachlan practic nu mai avea 
casă. În loc să meargă în Sligo ca să stea la rudele lui, se 
mută într-un apartament conspirativ pus la dispoziţie de 
BOX 88 în Hampstead şi îi spuse mamei lui că stătea la 
nişte prieteni, iar prietenilor lui le spuse că stătea la mama 
lui. De-a lungul următoarelor trei săptămâni, Peele îl 
învăţă pe Kite cum să verifice o „cutie poştală”, cum să-şi 
dea seama dacă e urmărit şi cum să facă un „contact 
discret” - să paseze informaţii altui spion, cu interacţiune 
minimă - într-o mulţime. Kite fu asigurat că toate aceste 
elemente de spionaj n-aveau să-i folosească propriu-zis la 
nimic în Franţa. Totuşi, era important să se familiarizeze 
cu lucrurile de bază, aşa încât să-i intre în reflex, „ca şi 
cum ai arunca o minge de rugby sau ai merge pe 
bicicletă”, după spusele lui Peele. În opinia fostului său 
profesor, exista „o şansă neglijabilă” ca Lachlan să fie 
urmărit pe parcursul operaţiunii. Până la urmă, era cel mai 
bun prieten al lui Xavier, nu un străin venit de pe stradă. 
Dacă francezii sau iranienii voiau să urmărească pe cineva, 
aveau să stea cu ochii pe Ali Eskandarian, nu pe Lachlan 
Kite. Asta era partea grozavă: Kite urma să fie ascuns, dar 
totuşi la vedere, urma să raporteze tot ce se întâmpla la 
vilă în timp ce se prefăcea că e doar un tânăr respectuos 
de optsprezece ani care a terminat şcoala şi care n-are 
nimic mai bun de făcut decât să stea lângă piscină citind o 
carte de Milan Kundera, bând bere şi bronzându-se. 

Cel puţin la început, multe dintre lucrurile pe care le 
învăţa de la Peele îl lăsară confuz. Ştia că Franţa, la fel ca 
Marea Britanie şi multe alte ţări, avea un serviciu secret 
extrem de sofisticat capabil de orice, de la supraveghere, 
până la asasinări mandatate de stat. Totuşi, înainte de 
antrenament, tot ce ştia despre spionaj se limita la câteva 
romane de lan Fleming şi Defence of the Realm, pe care-l 
închiriase de la magazinul din Stranraer. Kite nu văzuse 

niciodată adaptările TV de la Oamenii lui Smiley sau un 
spion care ştia prea multe. Era prea tânăr ca să ţină minte 
demascarea şi apoi dizgraţia în care căzuse Sir Anthony 
Blunt. Văzuse filme cu spioni în care lumea desfăcea 
telefoane şi planta microfoane în receptor, văzuse filme cu 
James Bond în care Roger Moore sau Timothy Dalton erau 
legaţi de scaune şi interogaţi sub nişte lumini albe şi 
puternice. Astfel de incidente ţineau de altă lume, o 
dimensiune fantastică, fără prea mare legătură cu ce 
învăţa sub îndrumarea lui Peele şi afla despre BOX 88. 
Spre exemplu, în prima zi la apartamentul din Hampstead, 
lui Kite i se spuse să memoreze numele tuturor staţiilor de 
metrou din New York, în caz că apăreau pe vreun 
document de la vilă sau erau menţionate în vreo 
conversaţie. Strawson sugeră că ar fi bine ca Lachlan să se 
familiarizeze şi cu istoria şi cultura oraşului, în ideea în 
care un nume de cod pentru un posibil atentat ar putea 
face referire la un aspect al vieţii din New York de care nu 
era conştient. Prin urmare, Peele umplu patru foi A4 faţă şi 
verso cu o listă de nume şi locuri, de la DAKOTA la 
LIBERTY, de la IDLEWILD la ROCKEFELLER. Făcu la fel 
în privinţa armelor chimice şi biologice şi îi spuse lui Kite 
să fie atent la anumite cuvinte cheie, cum ar fi 
BIOPREPARAT, FERMENT, precum şi nişte termeni 
ştiinţifici, de pildă ATROPINĂ, PRALIDOXIMĂ, SARIN, 
care-i aduseră aminte lui Kite de examenul de chimie. 
Peele îşi petrecu multe ore explicându-i lui Kite ce 
anume avea să facă odată ce ajungea la Mougins. BOX 88 
avea nevoie de cât mai multe informaţii despre 
Eskandarian. Asta însemna că Lachlan trebuia să le spună 
cine venea acasă şi să le dea rapoarte detaliate despre 
conversațiile iranianului şi comportamentul lui în general. 
Trebuia să-i devină prieten, să-i câştige încrederea. Înainte 
de sosirea lui Kite, o echipă de Şoimi avea să instaleze 
microfoane acolo, dar şi el trebuia să aducă nişte 
echipament şi trebuia să-i ajute pe Şoimi dacă li se strica 
vreun aparat. BOX 88 închiriase o proprietate la patru sute 
de metri de vila Bonnard, care urma să joace rolul de 

avanpost, mai exact să fie locul de unde agenţii puteau să 
conducă operaţiunea împotriva lui Eskandarian. În fiecare 
dimineaţă sau oricând simţea că ar trebui să le spună ceva, 
Kite avea să se îmbrace în trening, să alerge până la casa 
conspirativă şi să bată la uşă. Un membru din echipa BOX 
88 urma să-l primească. 

— Xav nu prea mă consideră pasionat de alergare, 
comentase Kite când auzise planul. N-o să i se pară puţin 
ciudat? 

Erau în apartamentul conspirativ din Hampstead şi 
jucau table. Peele îl linişti. 

— La Eton mai alergai uneori, nu-i aşa? 

— Da, domnule. 

Kite încă i se adresa uneori fostului său profesor cu 
„domnule”, un obicei care avea să-i dispară repede pe 
parcursul verii. 

— Adică da, uneori. În sezonul de rugby. Iarna. 

— Atunci apucă-te din nou de alergat. Spune-i lui Xavier 
că vrei să te menţii în formă vara asta. Vrei să joci rugby la 
facultate, să te simţi bine în corpul tău. 

— De ce nu mergeţi direct la casa lui Bonnard ca să 
înregistraţi tot ce spune Eskandarian? De ce aveţi nevoie 
de mine? 

— Pentru că nu ne interesează doar ce spune 
Eskandarian, ci modul în care se comportă, cum îi tratează 
pe ceilalţi, cu cine se întâlneşte, ce ascunde. Pe lângă asta, 
proprietatea o să fie verificată înainte să ajungă el acolo. 
MOIS o să vrea să vadă că locul e liber şi că niciun curios 
nu şi-a băgat nasul plantând nişte microfoane indiscrete în 
locuri indiscrete. 

— MOIS? 

— Serviciul secret iranian. 

Peele îşi aprinse o țigară şi dădu o dublă de cinci. 

— Ştiu că oameni ca noi vor fi interesaţi de oameni ca 
Eskandarian, că o să stea să-i miroasă pârţurile şi să-i 
verifice chiloţii. Ştiu că afaceriştii lor de top sunt 
vulnerabili când vine vorba de serviciile secrete străine. 
Vor vrea să verifice că scrisorile lui Ali nu sunt deschise pe 

ascuns, că singurele chestii nevăzute din dormitorul lui 
sunt păianjenii şi  muştele, nu microfoane care 
înregistrează fiecare vorbă dulce pe care o scoate când stă 
întins în pat. 

— Deci nu vine singur la vilă? Vine cu gărzi de corp? Cu 
soţia lui? 

— N-are soţie, nu e căsătorit. S-ar putea să vină cu o 
gardă de corp sau să trimită pe cineva să verifice terenul. 
S-ar putea să fie păzit. E posibil chiar să fie forţat de 
Rafsanjani să umble aşa. In clipa asta, pur şi simplu nu 
ştim. Eu bănuiesc că înainte ca Eskandarian să ajungă la 
Cannes diverşi domni iranieni nu tocmai simpatici o să-şi 
petreacă mai multe ore verificând absolut toată vila lui Luc 
ca să vadă dacă nu cumva dau peste ceva ce n-ar trebui să 
fie acolo. 

— Dar personalul? Familia Bonnard cu siguranţă că are 
un bucătar, o menajeră, genul ăsta de angajaţi. 

— Bună întrebare. 

Peele luă unul dintre pulurile lui Kite şi îl aşeză pe 
mijlocul tablei. Kite înjură şi întrebă cu glas tare cum 
naiba reuşea Peele să aibă atâta noroc la zaruri. 

— Probabil că aceiaşi domni iranieni nu tocmai simpatici 
vor vrea să ştie numele şi data naşterii tuturor persoanelor 
care vizitează în mod regulat casa şi să fie asiguraţi că 
bucătarul n-a primit o sută de mii de franci din partea 
DGSI ca să toarne mercur pe porţia de oeufs en cocottes a 
lui Ali. 

— Ce e DGSI? 

Când învăţa la Eton, pe Kite îl distra modul în care 
vorbea Peele, însă acum existau moment în care îşi dorea 
să fie mai clar. Din când în când îi era greu să înţeleagă 
ceva coerent din giumbuşlucurile retorice ale fostului său 
tutore. 

— Uneori uit cât de lipsit de experienţă eşti, Lockie. 

Peele îi mai luă un pul şi îl aşeză lângă primul. 

— DGSI sunt franţujii. Serviciile lor secrete interne. 
Echivalentul francez al MI5, sau al FBl-ului din SUA. 

— Deci guvernul francez ştie că Eskandarian vine în 

Franţa? 

— Trebuie să presupunem că da. 

Kite oftă văzând că dăduse un unu şi un doi, aşa că nu 
putea să-şi pună pulurile la loc pe tablă. 

— Nu e ceva ieşit din comun ca iranienii bogaţi să vină 
în vacanţă în sudul Franţei, dar Eskandarian cu siguranţă 
că nu vrea ca lumea să ştie dinainte că vine. Avem motive 
să credem că o să călătorească folosindu-se de un paşaport 
francez, fiindcă în Iran n-are nevoie de viză. În orice caz, 
nici nu contează. Dacă franţujii îl urmăresc, s-ar putea să 
fie un avantaj pentru noi. La fel, dacă MOIS încep să-şi 
facă griji că Eskandarian e urmărit, o să se gândească la 
Paris sau Washington. Ultimul om la care s-ar gândi că stă 
să caute prin coşul de gunoi al lui Ali este micul Lockie. 

În scurt timp, Kite pierdu la table, la fel cum pierdu 
patru din fiecare cinci partide jucate în Hampstead 
împotriva lui Peele. Uneori mergeau într-un pub din 
apropiere, alteori jucau la o cafenea de pe Heath. Făcea 
parte din antrenamentul lui: Eskandarian era cunoscut 
drept un jucător înrăit de table, iar dacă Lachlan putea să 
joace şi el la un nivel decent însemna că avea un mic 
avantaj social. Cei din BOX 88 se gândiseră la toate 
detaliile, până şi la sistemul de semnale prin care Kite 
putea să comunice cu echipa odată ce ajungea la vilă. In 
lipsă de pager, din moment ce Kite n-ar fi putut să-i explice 
convingător lui Xavier de ce venise cu unul, trebuiau să se 
folosească de ceea ce Strawson numea „Rânduiala de la 
Moscova”. 

— O să vrem să discutăm cu tine, iar tu o să vrei să 
discuţi cu noi, îi spuse americanul. 

Mâncau o friptură la Wolfe's, un restaurant de 
hamburgeri din spatele magazinului Harrods. Aici era ca o 
a doua casă pentru el. 

— Trebuie să găsim o metodă prin care să facem asta 
fără ca tu să ieşi şi să foloseşti telefonul din maşina lui Luc 
şi fără ca noi să venim la vilă şi să-ţi batem la uşă. 

— Sigur, zise Kite. Ce trebuie să fac? 

— Dacă trebuie să ne spui ceva şi scuza cu alergarea nu 

e convingătoare, pune o haină de culoare roşie la geamul 
din dormitor. O să fim cu ochii pe casă. O s-o vedem. Apoi 
scrie un bileţel, împătureşte-l şi bagă-l într-un pachet de 
ţigări. Te învaţă Billy cum să faci asta. 

Peele, care stătea lângă Kite şi savura un cheeseburger 
şi un pahar de Côtes du Rhône, dădu din cap. 

— Apoi ai de ales. Dacă eşti prins în casă şi nu poţi 
merge la Mougins, foloseşte „cutia poştală”. In fundul 
grădinii e o mică livadă. Sunt aproape o sută de metri până 
la terasă, aşa că poţi să te duci să fumezi o ţigară. Lasă 
pachetul pe zid. De cealaltă parte e drumul, iar noi putem 
să venim pe acolo să-l luăm. Din nou, poţi exersa toate 
astea cu Billy. 

— Dar dacă pot merge la Mougins să ne vedem faţă-n 
faţă? 

— Ei, asta ne-ar face tuturor viaţa ceva mai uşoară, 
spuse Peele cu gura plină de cartofi prăjiţi. O să te vedem 
când pleci, cineva o să te urmărească până în oraş sau 
unde vrei să mergi, iar pe urmă o să te prinzi foarte uşor 
că e vorba de un om de-al nostru. 

— Cum anume? 

— Ştii Financial Times? E roz şi uşor de văzut. O să aibă 
în mână un exemplar. În funcţie de cine e prin preajmă sau 
cine ne mai urmăreşte, fie poţi să le dai pachetul direct, fie 
prin „contact discret”. 

Kite îşi terminase de mult prânzul. Observase că rareori 
se întâmpla să mănânce la fel de mult precum cei doi 
colegi mai în vârstă. Când luau masa împreună, prefera să 
pună întrebări şi să digere răspunsurile lor. 

— Dar în caz de urgenţă? 

— Ce fel de urgenţă? 

Lui Peele părea să-i vină greu să creadă că se putea 
întâmpla ceva rău. 

— Nu ştiu. Dacă sunt deconspirat. Dacă Eskandarian 
pleacă deodată. 

La fel ca în majoritatea situaţiilor, Strawson avea o 
soluţie la îndemână. 

— Dacă lucrurile chiar se duc dracului, anunţă-ne. 

Foloseşte telefonul din casă şi sun-o pe mama ta. 
Întrebând-o dacă ai primit vreo scrisoare de la 
Universitatea din Edinburgh, o să ştim că ăsta e codul prin 
care ne zici că ai probleme şi o să încercăm să te 
extragem. Cum sună? 

— Dar dacă nu e acasă? Dacă nu răspunde? 

— Nu contează. Lasă-i un mesaj cu aceeaşi întrebare. 
„Am primit vreo scrisoare de la Universitatea din 
Edinburgh?” Dar asta numai într-un caz de forţă majoră, 
Lockie. Nu ne aşteptăm să fie nevoie de aşa ceva. E doar 
un plan de rezervă. 

Kite înţelese că era o avertizare tacită să nu compromită 
misiunea decât dacă era absolut necesar. Americanul 
tindea să oscileze între momente de grijă paternă şi altele 
de control strict. Aici era cu siguranţă vorba de al doilea 
caz. Kite se simţea prins cu Strawson într-o relaţie ca între 
stăpân şi servitor şi observase că Peele stătea cumva în 
umbra americanului. 

— Dar dacă vreţi voi să mă contactaţi? 

— Acelaşi principiu, răspunse Peele. 

O chelneriţă atrăgătoare trecu pe lângă masă şi îi zâmbi 
americanului într-un fel care-l făcu uşor invidios pe Kite. 

— Dacă te plimbi şi vezi un bărbat sau o femeie cu 
Financial Times în mână, ţine-te după el sau ea până într- 
un loc sigur şi ascultă ce are de zis. S-ar putea să-ţi 
vorbească direct, s-ar putea să-ţi dea un mesaj. Din nou, 
mesajul va fi cel mai probabil într-un pachet de ţigări. 
Citeşte-l, reţine-l şi aruncă-l la closet. Încearcă să nu te 
ticneşti şi să crezi că orice broker de pe Heathrow care are 
în mână un exemplar de Financial Times lucrează pentru 
BOX. O să-i recunoşti pe ai noştri când îi vezi. O să ştie ei 
cum să-ţi atragă atenţia. 

— Dar dacă nu mă plimb? Dacă plouă sau am hotărât cu 
toţii să rămânem la vilă? 

Strawson izbucni într-un râs scurt şi îl întrebă: 

— Te-ai gândit la toate, nu-i aşa, L.ockie? 

— Doar vreau să fiu temeinic. 

— Foarte corect de altfel. 

Peele îl onoră pe Kite cu un zâmbet mândru şi îi explică 
procedura. 

— Dacă eşti prins la vilă, du-te spre drum. Uită-te la 
zidurile din stânga şi din dreapta porţilor. Dacă vezi vreun 
semn făcut cu cretă, înseamnă că vrem să stăm de vorbă 
cu tine. Găseşte un pretext ca să ieşi la alergat, sau du-te 
la Mougins să iei o cafea sau nişte aspirină. O să găsim noi 
o metodă prin care să afli ce trebuie să afli. 

Pe măsură ce zilele treceau, astfel de răspunsuri 
deveniră obişnuite atât din partea lui Peele, pe care Kite îl 
vedea mereu, cât şi din partea lui Strawson, care-şi făcea 
apariţia mai rar. De exemplu, în zilele de după masa de la 
Wolfes, Peele regiză mai multe situaţii, aşa încât Kite să se 
obişnuiască să scrie mesaje secrete, să stabilească un 
„contact discret” şi să se întâlnească pe ascuns cu un 
necunoscut. Lui Kite i se părea extrem de interesant şi era 
mereu în elementul lui. Se simţi puţin depăşit de situaţie 
abia când Strawson apăru la apartamentul din Hampstead 
ca să-i explice cum stătea treaba cu microfoanele. 

— Nu sunt ca în filme, spuse americanul, oricât ne-am 
dori noi să fie aşa. 

Purta pantaloni chino şi o cămaşă proaspăt călcată şi era 
combativ într-un mod amical, aşa cum Kite nu-l mai văzuse 
de la Killantringan. 

— Nu pot să las pur şi simplu un ceas de mână pe un 
raft cu cărţi şi să sper că o să înregistreze toate 
conversațiile timp de trei săptămâni. La BOX numim 
chestiile astea „tentacule”. Pentru ca o tentaculă să 
meargă, trebuie să fie conectată la o priză. De asta multe 
dintre ele sunt plantate în aparate mici şi televizoare. 

Kite nu ştiuse toate aceste lucruri. Îşi dădu seama 
repede că Strawson îl pregătea pentru ceea ce avea să fie 
cu siguranţă cea mai riscantă parte din cadrul misiunii. 

— Ai un Gameboy Nintendo pe care stai tot timpul, nu-i 
aşa? 

— Da, răspunse Kite. 

— Şoimii pot transforma genul ăsta de aparat într-un 
microfon activat vocal. Probabil că ar ţine vreo două zile 

cu bateria modificată. La fel şi cu Walkman-ul tău. Orice 
poate să rămână la vedere sau să stea ascuns într-un raft 
sau dulap şi care n-ar părea nelalocul lui dacă se întâmplă 
să-l găsească trecătorii. Astea sunt genul de chestii de care 
o să te foloseşti. Altă idee care ne-a mai venit pentru vila 
Bonnard este o goarnă de cartier. 

— Nu poţi să-i spui aşa! izbucni Peele. 

Kite începu să râdă. 

— Nimeni nu-i spune „goarnă de cartier”, Mike. Vrei să 
spui un casetofon. Un stereo. 

— Eu sunt şeful aici şi prefer goarnă de cartier. 

În mod tacit, Strawson acceptase că termenul era 
ridicol. 

— Putem lăsa unul la vilă ca să pară ceva ce-i aparţinea 
unui străunchi. O să-l modificăm să ne transmită 
conversațiile când e băgat în priză. 

— MOIS n-o să dea de el dacă verifică vila? întrebă Kite. 

Işi adusese aminte ce spusese Peele despre iranienii 
care urmau să treacă pe la vilă înainte de venirea familiei 
Bonnard. 

— Ba da, dacă îl lăsăm acolo ca să-l găsească. $Şmecheria 
e să ne folosim de fereastră între momentul când MOIS 
confirmă că locul e sigur şi momentul când ai noştri ajung 
la casă cu toate tentaculele pregătite. Asta ar putea 
însemna o fereastră de două zile sau de două ore, încă nu 
ştim. Avem mai multe aparate pe care am vrea să le 
folosim în situaţiile astea, lămpi, casetofoane, orice are un 
cablu, pe care sperăm să le amplasăm la locul lor înainte 
să ajungi acolo. 

— Şi dacă nu aveţi timp? întrebă Kite. 

— Atunci o să ne dăm seama pe loc ce-i de făcut. Dacă 
vii cu un Gameboy sau un Walkman, n-o să stea nimeni să 
se uite prin ele. Să zicem că n-avem destul timp sau n- 
avem ocazia să plantăm microfoanele înainte să vină 
familia Bonnard - dacă noi nu reuşim să ne ducem treaba 
la bun sfârşit, atunci da, s-ar putea să te punem să devii 
inventiv şi să aranjezi câte ceva. 

Kite nu prea înţelegea ce-i cerea Strawson să facă. Suna 

vag, dar totodată periculos. 

— Asta e cel mai important lucru: să nu-ţi asumi riscuri 
inutile. 

Ochii americanului se măriră, dându-i de înţeles lui Kite 
cât de important era ce-i spunea. Deşi ezita în continuare, 
Kite dădu din cap aprobator. 

— Nu faci absolut nimic până când nu eşti complet sigur 
că nu te vede nimeni. Nu te trezeşti ca să începi să umbli 
prin casă în puterea nopţii. Nu ieşi în timpul cinei în 
speranţa că nimeni n-o să observe asta. Nu eşti Eliot Ness. 
Cu siguranţă nu eşti Rambo. N-o să punem sedative în ceai 
aşa încât agentul special Kite să poată umbla brambura 
fără să-l întrebe nimeni nimic. Dacă ai ceva de făcut pentru 
Şoimi, aştepţi până când toată lumea s-a cărat. Şi când zic 
asta, mă refer la toată lumea. Nu merge altfel. 

Kite încercă să-şi imagineze situaţia în care ar rămâne 
singur la vilă în timp ce Xavier şi restul familiei Bonnard 
plecau cu Eskandarian. Nu-şi putea închipui că avea să se 
întâmple aşa ceva, dar nu credea că putea să fie atât de 
greu să planteze un microfon fără să fie văzut. Putea să se 
dea bolnav, să pretindă că făcuse insolaţie sau că-l durea 
spatele. Posibilităţile erau cu siguranţă nelimitate. 

— Dar partea cu pozele? 

Încă din prima zi sperase că avea să primească o cameră 
în miniatură, ceva parcă rupt din cărţile cu James Bond. 

— Acum două zile, Billy a spus că s-ar putea să fie nevoie 
să copiez nişte documente, ceva de genul ăsta. 

Strawson îl preveni din nou să nu-şi asume riscuri 
inutile. 

— Ascultă, Lockie, aceeaşi treabă se aplică şi aici: numai 
dacă vila e goală şi poţi fi sigur că nu eşti tulburat. Chiar şi 
aşa, e oare probabil ca Eskandarian să lase documente 
importante prin casă? Poate că da, poate că nu. Tu ai 
aparat foto? 

— Da, răspunse Kite. Am un Olympus Trip. 

— Funcţionează cu film de 35 de milimetri, aşa-i? 

Strawson îi aruncă o privire rapidă lui Peele. 

— In trecut ne-am bucurat de un mare succes cu astfel 

de aparate. Modificam obiectivele pentru poze de aproape. 
Partea bună e că sunt destul de mici cât să le ţii în 
buzunar. lar dacă se iveşte şansa şi nu te vede nimeni, am 
fi interesaţi de documente de la ministerul iranian sau 
libian, documente în arabă, rusă sau persană, orice ţine de 
metrouri, zboruri, componente tehnice, schiţe, diagrame 
de orice fel. Corespondenţa probabil că o să vină la vilă, s- 
ar putea să existe comunicate de la guvern, extrase de 
cont şi tot aşa. Dacă vezi ceva din Malta, ne zici. 

— Malta? De ce Malta? 

— Tu doar anunţă-ne. 

Strawson şi Peele schimbară o privire, dar lui Kite îi era 
în continuare imposibil să descifreze comunicarea secretă 
dintre cei doi. 

— E puţin probabil ca Eskandarian să lase ceva la 
vedere, dar merită să ne gândim totuşi la asta. O să-i anunţ 
pe Şoimi, iar Billy poate să-ţi dea mai multe detalii odată 
ce aparatul e gata. 

Când iulie era pe sfârşite, Kite îşi formase deja o 
imagine completă a operaţiunii din Franţa. N-avea niciun 
dubiu: prietenia cu Xavier, şi cu atât mai puţin reputaţia 
lui ca fiinţă umană decentă şi de încredere, n-aveau să mai 
fie niciodată aceleaşi în caz că avea să fie deconspirat. 
Toată lumea de la Eton urma să afle ce făcuse, iar 
scandalul avea să-l marcheze pentru tot restul vieţii. 
Realizarea în sine nu-l neliniştea pe Kite în mod deosebit. 
Din contră, era încântat de provocarea pe care i-o oferea 
BOX 88 şi convins că avea să se ridice la nivelul 
aşteptărilor. Ce-l deranja era că Strawson şi Peele nu erau 
complet sinceri în privinţa riscurilor cu care se confrunta. 

Poate că din acest motiv subconştientul începu să nu-i 
mai dea pace. In cel puţin patru nopţi diferite petrecute la 
Hampstead, Kite visă că nu era pregătit. Intr-un exemplu 
tipic, venea pe terenul de cricket ca să joace pentru Eton 
cine ştie unde, iar apoi descoperea că nu-şi pusese 
echipamentul. În altul, era prins pe scenă, toate luminile 
erau aţintite spre el, iar publicul era format din tineri de 
vârsta lui care aşteptau nerăbdători să înceapă, dar el 

habar n-avea ce replici trebuia să rostească şi nici măcar 
ce rol juca. In mod evident, nu-i spuse nimic lui Peele 
despre aceste vise şi preferă să se consoleze cu părerea lui 
Strawson despre posibilitatea de a fi prins. 

— N-or să te prindă niciodată fiindcă n-o să faci nimic 
suspect. Dacă găsesc un microfon, nu tu l-ai pus acolo. 
Dacă-ţi caută prin cameră, cineva a plantat chestia găsită. 
Ai ceva incriminatoriu asupra ta? Aceeaşi treabă, habar n- 
ai cum a ajuns acolo. Dacă-ţi laşi bagajul nesupravegheat, 
camera descuiată, oamenii răi se folosesc de asta şi 
încearcă să profite de tine. Tu nu eşti altcineva decât 
drăguţul de Lachlan Kite, fost elev la Eton, fiul lui Lesley şi 
prieten cu Xavier Bonnard. Nimeni nu ştie că adevărata ta 
misiune o să prevină moartea a zeci de mii de persoane în 
metroul din New York. Nu există nicio circumstanţă în 
care să recunoşti că lucrezi pentru BOX 88. Înţelegi? Nu 
mărturisi niciodată, nu-ţi ieşi niciodată din rol, nu 
recunoaşte niciodată că eşti spion. 

Kamran îi eliberă mâinile lui Kite. La încheietura stângă 
avea o tăietură adâncă, iar mâna dreaptă nu şi-o mai 
simţea deloc. O strânse pumn şi tot încercă să-şi mişte 
degetele în timp ce-şi masa încheietura. Torabi îi dădu un 
şerveţel folosit ca să şteargă sângele. 

— Trebuie să merg la baie, spuse Kite după ce primi o 
sticlă de apă. 

Torabi mormăi ceva în persană şi îi spuse să se ridice. 
Kite termină apa, aşeză sticla jos şi ieşi. Kamran stătea cu 
un pistol în şalele lui. Hossein merse înainte şi deschise 
uşa de la baie. 

— Las-o deschisă, ordonă iranianul. 

— Vreau puţină intimitate. 

Cei doi paznici se priviră şi râseră. 

— Nu intrăm decât dacă e nevoie, răspunse Hossein. 

— Ce-o să fac? O să sap un tunel? Nu e nimic acolo în 
afară de un săpun şi perdeaua de la duş. Lăsaţi-mă măcar 
să închid uşa. 

Kamran îi dădu de înţeles că era în regulă să facă asta. 

— Nu încuia uşa, zise iranianul. 

— Bine, răspunse Kite. 

De îndată ce intră, închise uşa, puse mâna pe capacul de 
la toaletă şi îl ridică. Îşi desfăcu zgomotos cureaua, o 
scoase din blugi şi se aşeză. Cei doi iranieni stăteau pe 
coridor şi vorbeau. Nu păreau să fie prea atenţi la ce se 
întâmpla înăuntru. Încet, Kite deschise dulapul de sub 
chiuvetă, se aplecă şi începu să tragă cuiul ieşit. Il trase 
spre stânga şi dreapta şi încercă să-l învârtă. Se mişcă 
puţin. Întinse mâna şi trase apa de la toaletă, folosindu-se 
de zgomot pentru a da la o parte tencuiala cu catarama 
până când descoperi vreo doi centimetri şi jumătate din 
cui. Simţea cum iese din perete încet, încet. Luă sticla de 
înălbitor şi turnă puţin pe cui în speranţa că aşa avea să-l 
elibereze mai uşor din tencuială. Mai trase de el încă vreo 
treizeci de secunde. Inălbitorul se scurgea pe tencuială 

fără să lase vreo urmă vizibilă, dar Kite simţea cum iese 
cuiul. Îl apucă strâns de cap, simțind cum îi intră în buricul 
degetului mare şi al arătătorului, după care îl smulse într- 
un final din perete. 

Se ridică şi aproape că se lovi cu capul de dulap, după 
care porni robinetul. Cuiul avea cam zece centimetri 
lungime. Dacă reuşea să rămână singur cu vreunul dintre 
iranieni, putea să se folosească de el ca armă. Dacă se afla 
lângă mai mult de unul dintre ei, se îndoia că s-ar fi putut 
mişca îndeajuns de repede încât să-i dezarmeze înainte ca 
ei să-şi folosească pistoalele. Ascunse cuiul în buzunarul de 
la şold şi privi bara de metal. 

— Hei! strigă Hossein, după care începu să bată tare în 
uşă. Haide. Durează prea mult. 

Când Kite zgâlţâi bara, aceasta se mişcă în ambele părţi. 
Era fixată numai cu adeziv. Putea s-o smulgă din perete 
sau, dacă asta era imposibil, să-i tragă una cu piciorul în 
timp ce stătea pe marginea căzii. Kite îşi puse cureaua la 
loc la pantaloni şi răspunse: 

— Da, stai aşa. Mă spăl pe mâini. 

Urină în chiuvetă, opri apa şi ieşi, intrând înapoi în rolul 
de director din industria petrolieră. 

— N-am avut noroc, spuse Kite. 

— Ce? întrebă Hossein confuz. 

— Nu pot să merg la baie. Sunt prea încordat. 

— Crezi că-mi pasă? Nu fi scârbos, omule. Mişcă! 

Kamran înfipse pistolul în spatele lui Kite şi îl împinse 
înainte. Kite continuă să se prefacă şi intră în cameră 
abătut. 

— Gata? întrebă Torabi. 

— Nu mă simt bine, răspunse Kite. 

— N-am timp să nu te simţi bine. Stai jos. Am stabilit 
ceva. Eskandarian la schimb pentru viaţa soţiei şi a 
copilului tău. E un târg simplu. 

Kite se prăbuşi pe scaun. De îndată ce Kamran şi 
Hossein îi lăsau singuri, putea să se folosească de cui, 
putea să-l aşeze cu capătul în palma lui, să-l tragă pe 
Torabi de cap şi să i-l bage în gât. Spre disperarea lui Kite, 

Kamran îl apucă din nou de mâini şi i le legă cu nişte 
şoricei de plastic. 

— Hei! Am zis că nu mă mai legaţi la mâini! 

— N-am încredere în tine. 

Torabi se uită la el şi se strâmbă. 

— Nu-mi pasă ce am zis. 

— Nu pot să-mi pun ordine în gânduri dacă sunt legat la 
mâini. 

Kite simţea cuiul în buzunarul de la şold. 

— Deja îmi sângerează încheietura. N-o să-mi mai simt 
mâinile. 

— Sărmanul şi micuțul Lockie, miorlăi Torabi. Vorbeşte, 
rahat cu ochi ce eşti! Spune-mi ce s-a întâmplat în Franţa. 

Aşa că Lachlan începu să povestească. 

Nu-i spuse lui Torabi nimic despre ce se întâmplase la 
service-ul auto de pe drumul spre vilă, nimic despre lampă, 
nimic despre casa conspirativă de la Mougins şi nici 
despre planul atentatului din metroul de la New York. 
Povestea pe care i-o spuse era despre pierderea inocenţei 
unui adolescent naiv de optsprezece ani care se dusese în 
vacanţă la familia Bonnard, se pomenise aruncat într-o 
tragedie şi se întorsese acasă alt om. 

In relatarea lui Kite nu existau nici Carl, nici Strawson, 
nu existau nici „cutii poştale” şi niciun Olympus Trip. Li 
spuse adevărul despre Bijan şi Abbas, la fel cum îi spuse 
adevărul şi despre Luc şi Rosamund. Kite nu-i ascunse nici 
ce se întâmplase cu Martha. li spuse lui Torabi ceea ce 
probabil că aflase la Paris de la Xavier înainte să moară. 
Aceeaşi versiune a evenimentelor, doar că din altă 
perspectivă. 

În rest îi turnă numai minciuni. 

Iată ce se întâmplase. 

In dimineaţa zilei de miercuri, 2 august 1989, Lachlan 
Kite ajunsese la reşedinţa Bonnard din Onslow Square. Işi 
încheiase pregătirea şi avea bagajul făcut. Familia îl 
aştepta la parter: Xavier, cu barba lui rară, sora lui, 
Jacqueline, care părea mereu obosită şi indispusă, 
Rosamund, care mirosea a parfum scump şi purta un sacou 
galben-deschis, cu umeri supradimensionaţi, şi Maria, 
menajera filipineză care îl întâmpină pe Kite cu un zâmbet 
larg şi un sărut umed. Işi aducea aminte de o întâmplare 
asemănătoare din urmă cu doi ani, când familia Bonnard îl 
invitase în Elveţia să schieze. Pe atunci era un adolescent 
obişnuit, care nu ştia nimic despre natura umană. Părinţii 
lui Xavier fuseseră mereu drăguţi cu el, îl luaseră sub 
aripa lor şi îl trataseră ca pe un fiu surogat. Acum urma să- 
i trădeze. 

Îşi privi bagajul. Înăuntru erau obiectele tipice unui 
tânăr obişnuit, printre care un Walkman şi un Gameboy, 
însă ale lui fuseseră transformate în nişte aparate care 
aveau puterea să distrugă orice urmă de intimitate a 
familiei Bonnard. Kite se simţea ca o bombă ambulantă. În 
clipa aceea, în timp ce stătea în holul casei şi se gândea 
numai la protocoalele şi secretele meseriei, se simţea oribil 
fiindcă-i trăda. 

Planul era să zboare până la Charles de Gaulle, să se 
vadă la Paris cu Luc, să petreacă o noapte la apartamentul 
familiei Bonnard din St. Germain şi apoi să pornească în 
călătoria de opt ore cu maşina până la vila din Mougins. 

— Nu şi-a uitat nimeni paşaportul, nu? întrebă 
Rosamund în timp ce închise un neseser elegant în geantă. 

— Paşaport, plecare, pesetas, zise Jacqueline. 

— Spui asta de fiecare dată când plecăm în străinătate, 
mormăi Xavier. 

Relaţia dintre Xavier şi sora lui mai mică, mai 
conservatoare şi mai liniştită, fusese dintotdeauna 
încordată. Se certau şi se luau la harţă, îşi evitau reciproc 
prietenii, mergeau la petreceri diferite şi fiecare dintre ei 
se înţelegea mai bine cu alt părinte. Xavier avea o relaţie 
bună cu mama lui, dar se certa mereu cu tatăl său. Intr-un 
mod similar, Luc o prefera pe Jacqueline, pe care 
Rosamund o trata la fel ca pe Maria sau pe câinele familiei, 
adică politicos şi răbdător, dar fără căldură. Kite bănuia că 
era atât de indiferentă din cauza firii reci şi lipsite de 
compasiune a aristocrației engleze. Rosamund era 
frumoasă, educată şi extrem de bogată. Tot ce voia de la 
viaţă era să aibă doi copii sănătoşi şi un soţ bun şi 
credincios. Cât priveşte ultima parte, Luc cu siguranţă că o 
dezamăgise. Fiind crescută cu ideea că emoţiile ar trebui 
mascate cu orice preţ, Rosamund rareori se plângea de 
ceva, dar la fel de rar părea vreodată fericită. Pentru ea 
era important să afişeze o mască studiată, graţioasă, să-şi 
accepte nenumăratele daruri şi privilegii naturale fără să 
se simtă vinovată de ele şi cu siguranţă fără a le etala într- 
un mod care să poată părea vulgar. 

— Maria o să vină cu noi la Paris, apoi o să rămână acolo 
cât mergem la vilă. O să ai o mică vacanţă, nu-i aşa, 
Maria? 

— Da, Lady Rosamund. 

— Pornim? întrebă mama lui Xavier, după care aruncă o 
privire la ceasul din bronz dore de pe pervaz. Dumnezeule, 
avionul nostru pleacă în trei ore. 

După cum anticipaseră Peele şi Strawson, nu avură 
probleme la niciunul dintre aeroporturi. Un şofer 
întâmpină familia Bonnard la Charles de Gaulle, după care- 
i duse în viteză până în centrul Parisului, un oraş pe care 
Kite îl ştia numai din cărţi şi filme şi care i se păru 
extraordinar de cum îl văzu. Turnul Eiffel care se profila în 
depărtare, grandoarea catedralei Notre-Dame, mulțimile 
strânse la cafenelele care păreau să împânzească toate 
străzile erau ca nişte frânturi dintr-o lume de vis. Kite avea 
impresia că păşeşte pe un alt tărâm şi ajunge într-o nouă 
fază a vieţii, formată din lux deosebit, secrete şi fascinaţie. 
Stând numai la casa de la ţară a familiei Bonnard şi de 
două ori la cabana lui Luc din Verbier, se obişnuise cu 
privilegiile de care se bucurau ei. Chiar şi aşa, Kite era 
uimit de splendoarea reşedinţei Bonnard, un penthouse 
uriaş din St. Germain des Pres cu vedere la Sena, Dome 
des Invalides şi Grădina Luxemburg. Rosamund îi spuse că 
familia lui Luc cumpărase proprietatea la scurt timp după 
război. În mare parte din timp nu stătea nimeni acolo, însă 
Luc mergea la Paris cu serviciul cel puţin o dată la două 
luni. Kite ştia că Xavier bănuia că, de fapt, are o amantă 
franţuzoaică, ba chiar susţinea că găsise un sutien ascuns 
în spatele unui pat Louis Quinze din camera oaspeţilor. 
Luc negase totul şi spusese că sutienul probabil că 
rămăsese acolo de la o musafiră, dar îl rugase pe Xavier să 
nu-i spună nimic mamei lui, ca să nu se înţeleagă altceva. 

Luc era la rândul lui un bărbat pe care Kite îl respecta, 
dar pe care nu prea reuşise să-l placă niciodată. Era înalt 
şi extrem de arătos şi moştenise o avere pe care o triplase 
prin tot soiul de afaceri mai mult sau mai puţin dubioase 
pe care Xavier se prefăcea că nu le pricepe. Strawson şi 

Peele spuseseră că existau „semne de întrebare” în 
privinţa lui Luc, însă nu intraseră în amănunte, iar Kite 
fusese prea ocupat cu antrenamentul ca să insiste. Pe 
lângă asta, sursa averii lui Luc era mai puţin importantă 
pentru el decât felul în care-şi trata fiul. Xavier se certa cu 
tatăl lui nu fiindcă era un adolescent instabil şi pus pe 
hartă, ba din contră, ci fiindcă Luc părea că încerce din 
răsputeri să se afle într-o permanentă stare de dezamăgire 
faţă de fiul său. Încrederea lui în sine se transforma în 
aroganță şi îl acuza pe Xavier că e leneş, că-i lipseşte tăria 
de caracter, că nu prea dă dovadă de afecţiune adevărată 
faţă de el. Un aspect care complica lucrurile era că Luc se 
purtase dintotdeauna prietenos cu Lachlan, faţă de care se 
arătase generos atât cu timpul, cât şi cu banii săi. În 
repetate rânduri, Xavier îi spusese că tatăl lui ar fi preferat 
ca Lachlan să-i fie copil, nu Xavier, iar el nu ştiuse ce alt 
răspuns să-i dea decât că vorbea prostii. 

Ajunseră la Paris cât să ia un prânz târziu la Brasserie 
Lipp. Apoi trecură Sena, merseră pe lângă Centrul 
Pompidou în drum spre Luvru, unde piramida lui I.M. Pei, 
construită ca să sărbătorească aniversarea de 200 de ani a 
Republicii, fusese în sfârşit deschisă publicului. Rosamund 
o declară o „monstruozitate”, însă lui Kite i se păru că era 
una dintre cele mai extraordinare clădiri pe care le văzuse 
vreodată. Fotografie complexul de la Luvru cu aparatul 
Olympus Trip 35 modificat, nu doar ca să-i obişnuiască pe 
membrii familiei Bonnard cu noua sa pasiune, dar şi dintr- 
un motiv mai cinstit şi prozaic: voia să păstreze nişte 
amintiri dintr-un loc atât de frumos. 

În timp ce restul se duseră la Cafe Flore să bea un ceai, 
Xavier şi Kite merseră la o cafenea din Marais, fumând 
ţigări Gitanes Blondes cu mişcări studiate şi holbându-se 
indispuşi la fetele care treceau. 

— Te simţi bine? întrebă Xavier. 

— Eu? 

— Da. Pari că te gândeşti la altceva. 

Lui Kite îi stătu inima în loc. Oare deja se citea pe chipul 
lui cât de neliniştit şi surescitat era? Toată ziua se simţise 

de parcă trăia în două trupuri: cel de odinioară, al 
prietenului de familie vesel, şi cel de acum, al unei noi 
persoane, spionul dibace şi viclean antrenat într-un joc 
periculos. 

— Toate astea, spuse Kite făcând semn spre magazine şi 
fete, spre viaţa de pe străzile din Marais. E prima oară 
când sunt la Paris. Incerc să absorb totul. 

Peele îl învățase să nu insiste niciodată când minte. Cu 
cât e mai scurtă şi mai la obiect, cu atât mai bine. Dacă-ţi 
pierzi şirul vorbelor şi începi să răspunzi la întrebări care 
nu ti-au fost puse, e un semn clar că te simţi vinovat. 

— Frai ciudat şi de dimineaţă. 

Kite dădu din umeri şi îşi ceru scuze, întrebându-se ce 
putea să spună. 

— Poate că-i din cauza mamei. A hotelului de la 
Killantringan. Practic a rămas lefteră după ce şi-a plătit 
împrumuturile. N-am unde să stau când mă întorc acasă, 
nu ştiu dacă am făcut bine la examene. E o vară ciudată. 

— Ei, acum te poţi relaxa, spuse Xavier şi îl bătu pe 
spate. Poţi să iei lucrurile mai uşor. 

O fată nemaipomenit de frumoasă cu o tunsoare bob 
Godard trecu pe lângă ei şi zâmbi. 

— Mon dieu, şopti Xavier. Crezi că o să se oprească 
vreodată? 

— Fetele? întrebă Kite. 

Xavier dădu din cap. 

— Probabil că nu. 

— O să mergem în sud, spuse Xavier. Prin Antibes, 
Cannes. N-ai cum să nu înscrii şi tu. 

— Poate tu, nu eu, răspunse Kite. 

Xavier avea avantajul înfăţişării saturniene a tatălui său, 
al hainelor scumpe şi al unui fel de magnetism enigmatic, 
sălbatic şi totodată poetic, pe care în opinia lui Kite mult 
prea multe fete îl găseau irezistibil. 

— Ar trebui să ne întoarcem, spuse Xavier şi aruncă 
nişte franci pe masă. Mama vrea s-o scoată pe Maria la 
cină la La Coupole. A împlinit patruzeci de ani. 

Kite se enervă că nu-l anunţase nimeni şi nu apucase să-i 

cumpere şi el un cadou. Xavier se opri cu el pe drum la 
Shakespare & Co. Proprietarul tocmai închidea, dar 
acceptă să lase doi studenţi să arunce repede un ochi. 
Xavier ştia povestea librăriei şi îl încurajă pe Kite să 
cumpere ceva de Hemingway sau F. Scott Fitzgerald. 
Proprietarul recomandă Cei frumoşi şi blestemaţi („mult 
mai bun decât Gatsby”), iar Kite îl rugă să împacheteze 
cartea. Mai târziu, la cină, când familia îi oferea cadouri 
Mariei, femeia ţipă când văzu ce primise din partea lui 
Kite, de parcă nimeni n-o crezuse îndeajuns de deşteaptă 
să facă altceva decât să gătească omletă sau să facă 
paturile la dungă. 

— Gracias, Master Lockie, spuse Maria şi îl trase spre ea 
ca să-l pupe. 

Se îmbrăcase cu o rochie elegantă pentru ocazie şi 
părea să facă parte dintre locuitorii dichisiţi din La 
Coupole. 

— O să preţuiesc asta. O s-o citesc încet. 

Kite nu mai fusese niciodată într-un asemenea 
restaurant. Era copleşit de conversaţia de pe malul stâng 
al Senei, de sunetul tacâmurilor şi al paharelor, de 
chelnerii cu cravate negre care treceau de la o masă la alta 
de parcă erau pe aceeaşi tură încă de când fusese eliberat 
Parisul. Era cu totul altă lume decât în sala de mese de la 
Killantringan, unde cocktailuri de creveţi şi lasagna 
decongelată erau la ordinea zilei. Kite exersase limba 
franceză cu Peele aproape în fiecare zi timp de trei 
săptămâni, dar tot nu recunoştea cam jumătate dintre 
felurile de pe meniu. Luc declară că venea să mănânce 
acolo cu familia lui încă din copilărie şi că mereu rezerva 
aceeaşi masă aflată între doi stâlpi, chiar lângă vitraliul 
extraordinar din centrul sălii. Ca să-i facă pe plac lui Luc, 
Kite jucă în mod voit rolul unui turist copleşit şi ceru la 
aperitiv o porţie de melci. Xavier încercă să-l facă să 
comande andouillette la felul întâi, însă mama lui interveni 
şi îl preveni pe Kite că era un cârnat „revoltător” făcut în 
principal din intestine „cu gust de perie de closet”. Xavier 
se supără că stricase gluma şi se duse la baie. 

Cât era plecat, Luc se întoarse spre Kite. 

— Lockie, trebuie să discutăm ceva. 

Când voia să fie serios, privirea lui Luc devenea extrem 
de fixă. Kite simţi că i se face inima cât un purice. 

— Desigur. 

— Diseară o să vină prietenul meu, Ali. Xav ţi-a spus că e 
un om de afaceri iranian, nu-i aşa? 

Kite încercă să-şi aducă aminte ce fusese învăţat. 

Nu vorbi decât dacă trebuie. Răspunde scurt. Nimeni nu 
se aşteaptă să fii altceva decât un adolescent naiv. 

— Da, spuse şi dădu din cap. A spus că e un fel de naş, 
cam aşa ceva. 

Luc zâmbi. 

— Un naş musulman, da. Ali şi cu mine am devenit buni 
prieteni la Paris pe când Xavier locuia aici şi încă era copil. 
Ali e apropiat de noul preşedinte. Am tot încercat să facem 
o vacanţă împreună de ani buni, iar acum în sfârşit o să 
reuşim, în ciuda tuturor schimbărilor prin care trece Iranul 
acum. 

— Ce schimbări? întrebă Kite. 

Se întrebă de ce Luc se obosea să-i spună atâtea lucruri 
despre relaţia lui cu Eskandarian. Parcă ar fi încercat să-i 
ascundă ceva. A 

— Ei, ştii şi tu, spuse Luc făcând un gest spre stradă. În 
iunie a murit ayatollahul. Săptămâna trecută au avut loc 
alegerile. Ne gândeam că s-ar putea ca Ali să nu poată veni 
din cauza asta, dar din fericire ajunge mâine. 

Din nou, Kite se întrebă de ce simţea Luc nevoia să-i 
explice situaţia. Era mai mult decât simplă politeţe. Oare 
tatăl lui Xavier încerca să-l facă să-l vadă pe Eskandarian 
într-o anumită lumină? 

— Super. Cred că o să vă bucuraţi să-l vedeţi. 

— Chiar aşa, spuse Luc şi luă o gură de vin. Nu vreau să- 
ţi faci griji, dar există un oarecare pericol pentru oamenii 
publici iranieni când pleacă în străinătate. Ali o să vină cu 
o gardă de corp. Şansele să se întâmple ceva sunt zero. 
Vine doar ca să fie acolo. 

— Bine, răspunse Kite. 

Strawson îi spusese că era posibil ca Eskandarian să fie 
păzit, iar acum avea confirmarea acestui lucru. 

— M-am gândit să-ţi spun şi ţie în caz că eşti surprins 
când vine mâine. S-ar putea să mai treacă diverse 
persoane ca să se vadă cu el, dar cel mai probabil Ali o să 
plece ca să rezolve diverse treburi. Eu doar sper să ne 
putem bucura împreună de vacanţă. 

— Şi eu la fel, zise Kite. 

Se gândi la agenţii MOIS care verificau casa, la cât de 
vaste şi complexe erau interesele BOX 88 în privinţa lui 
Eskandarian. Kite se întrebă dacă Luc avea vreo idee 
despre presupusele legături ale prietenului său cu 
Lockerbie şi cu FPEP. Oare ştia că-şi petrecea vara în 
compania unui bărbat care era posibil să ajute sau chiar să 
finanţeze terorişti? Xavier se întoarse la masă. Kite se 
dădu la o parte ca să-i facă loc şi continuă să mănânce. 
Jacqui stătea de vorbă cu mama ei. 

— Deci ne vedem cu Martha în Cannes? întrebă fata. Ai 
vorbit cu părinţii ei? 

Atât Xavier, cât şi Kite ridicară privirea ca nişte câini 
care adulmecă. 

— Vine şi Martha? întrebă Xavier şi luă o gură de vin ca 
să-şi mascheze surpriza. 

— Martha Raine? întrebă Kite, iar o bucată de 
choucroute i se blocă pentru o clipă în gât. E prietenă cu 
tine? 

Pentru zeci de băieţi înamoraţi de la Eton, Martha era o 
frumuseţe de rang mitologic, o zeiţă la fel de intangibilă 
precum Katherine Rosse sau Emmanuelle Béart. Kite o 
văzuse o singură dată la o petrecere, cu o vară în urmă. 
Incercase să intre în vorbă cu ea la un bol de punci de rom 
şi eşuase lamentabil. Mai târziu, în timp ce fuma pe balcon 
iar petrecerea se apropia de final, o văzuse urcându-se 
într-un Alfa Romeo Spider la volanul căruia se afla un fost 
elev de la Eton care la un moment dat îl bătuse rău într-un 
meci de cricket al casei. Imaginea cu ea plecând în 
decapotabilă şi mâna bărbatului care-i mângâia ceafa îi 
rămăsese în minte lui Kite precum o părticică din altă 

lume, la fel de rarefiată şi copleşitoare ca sala de mese de 
la La Coupole. Nu-i venea să creadă că urma să vină şi ea 
la vilă şi că vizita ei avea să coincidă cu operaţiunea 
Eskandarian. Oare Strawson şi Peele ştiuseră despre asta, 
dar nu-i spuseseră nimic? 

— Da, am fost colege de şcoală când eram mai mici, 
răspunse Jacqui. O cunoşti? 

Xavier se făcu că plouă. 

— E de treabă. 

— Vorbeam cu Lockie. 

Kite luă o gură de Sancerre ca să scape de bucata de 
choucroute. 

— Eu? Nu. N-o cunosc. Am văzut-o o singură dată. La o 
petrecere. Am stat de vorbă vreo zece minute. Era cu 
prietenul ei. Cred că asta se întâmpla vara trecută. Da, 
vara trecută. 

Rosamund îşi duse mână la gură ca să ascundă un 
zâmbet. Era conştientă de frumuseţea fetei şi îşi dădu 
imediat seama ce impact avusese asupra prietenului lui 
Xavier. 

— Avea prieten? Întrebă Jacqui strâmbându-se. 

— Da, un tip într-un Alfa Romeo. Mai mare decât noi. A 
terminat la Eton acum vreo trei ani. 

— Nu era prietenul ei, Lockie. Era doar un prostovan de 
la voi din şcoală. 

— Pari să ştii multe despre ea, comentă Xavier. 

— Nu chiar. 

Kite simţi că roşeşte. Iisuse, dacă nu putea să ascundă 
că-i picase cu tronc Martha Raine, cum naiba avea să 
ascundă activităţile BOX 88 de familia Bonnard? 

— Doar am stat de vorbă. Despre cărţi. 

— Ce cărţi? se alătură Rosamund. 

— Nu mai ţin minte. 

Xavier începu să cânte melodia de la Our Tune, o 
emisiune de la Radio 1 în care DJ-ul, Simon Bates, relata o 
povestire romantică excesiv de siropoasă trimisă de un 
ascultător. Kite i-ar fi spus să se ducă dracului, dar era 
îmbrăcat la costum şi cina la La Coupole mulţumită 

familiei Bonnard. 

— Foarte amuzant. Cât stă? 

— Destul, după câte-mi dau seama, răspunse Rosamund, 
privindu-l pe Luc. Destul. 

33 


Cara stătuse pe balotul de fân timp de o oră, privind 
cum lumina soarelui dispare şi cum băieţii lucrează de zor 
pe laptopuri. Rita îi spusese că transmiteau către casă 
nişte SMS-uri care trebuiau să pară că vin de la oricine ar 
fi fost şeful operaţiunii iraniene. 

— În casă sunt trei bărbaţi care o ţin ostatică pe Isobel, 
spuse femeia. 

Cara avea impresia că Rita îi cunoştea de ani buni pe 
Kite şi Isobel şi că era foarte îngrijorată în privinţa lor. 

— Vorbesc cu toţii în farsi şi fac cu rândul s-o 
supravegheze. Casa nu e plină de explozibil, n-avem de-a 
face cu nişte ţicniţi care vor să se arunce în aer şi sunt 
aşteptaţi de nu ştiu câte fecioare în Paradis. E vorba 
despre ceva personal, se folosesc de Isobel. Vor ceva de la 
Lockie. Şeful lor îl interoghează, zice că face progrese, că 
obţine ce vrea. 

— Ei ştiu asta? întrebă Cara. 

În mod ciudat, era neliniştită când stătea de vorbă cu 
Rita. Nu voia să pară ignorantă sau nepricepută. 

— Cei care o păzesc pe Isobel ştiu că Lachlan vorbeşte? 

— Cine a zis că vorbeşte? o repezi Rita. O să le spună ce 
vor să audă. Nu se poate să le dezvăluie secrete. Nu se 
poate. 

— Normal... 

— Ca să-ţi răspund la întrebare: nu, ei nu ştiu ce ştim 
noi. În ultimele două ore au stat în orb, tot aşteaptă un 
mesaj de la Londra. I-am lăsat fără semnal, le-am tăiat şi 
netul. Încă au impresia că au ei o problemă, nu că sunt 
interferenţe. Am încropit nişte mesaje în farsi scrise în 
acelaşi stil ca alea de la şeful lor. Le-am trimis acum un 
sfert de oră împreună cu unele mesaje adevărate. Le-au 
primit în rafale, de parcă s-ar fi făcut frumos şi au prins 
puţin semnal, apoi iar au rămas fără şi iar a revenit. 
Înţelegi? 

— Înţeleg, răspunse Cara. Le amestecați. Aşa n-o să ştie 

care-s adevărate şi care nu. 

— Le-am spus că la Londra totul e bine. Totul merge 
conform planului. Aşa o să înceapă să se relaxeze. S-ar 
putea ca unul să se culce, altul să vrea să facă un duş. În 
orice caz, o să înceapă să nu mai fie atenţi. Jason vrea să 
fie somnoroşi când intră peste ei. 

— Şoc şi groază, spuse Cara. 

— Şoc şi groază, repetă Rita şi privi către drum. 

— De ce nu le spuneţi s-o elibereze? sugeră Cara. Le 
puteţi zice să abandoneze toată chestia. 

Rita o privi satisfăcută. 

— Îmi place cum gândeşti. Dar dacă o omoară pe Isobel 
înainte să plece? Îi ştie după voce, poate i-a văzut şi la 
faţă. Ar însemna că lasă în viaţă o martoră. 

Cara se simţi pusă la punct. 

— Bine, spuse agenta. Şi Jason când intră peste ei? 

Rita se uită la ceas. 

— Aşteaptă apusul. 

— V-aţi mai lămurit care e locul în care-l ţin pe Kite? 
întrebă Cara. 

Mai devreme o văzuse pe Rita stând de vorbă cu Jason şi 
privind o hartă a Londrei de est. 

— Am redus aria de căutare la mai puţin de un 
kilometru, spuse Rita întorcându-şi privirea la ea. Au fost 
atenţi. Mesajele adevărate vin mereu din locuri diferite. 
Pleacă din locul unde-l ţin pe Lockie, trimit mesaje către 
casă din alte locuri, apoi bagă telefonul într-o cuşcă 
Faraday ca să nu găsim semnalul. Problema e că în 
kilometrul ăla sunt vreo mie de oameni. Apropo, ai avut 
dreptate. Toate mesajele au pornit din Canary Wharf. 

Cara şi-l imagină pe Kite în subsolul vreunui bloc, 
zbătându-se cu mâinile legate şi cu un căluş în gură. 

— Pot să-l găsească? întrebă Cara, făcând semn spre 
băieţii cu laptopuri. 

— La un moment dat, da, spuse Rita dând din umeri. 

Femeia privi către cer. Părea că în curând o să înceapă 
ploaia. 

— În mod ideal, Jase intră în casă, stă de vorbă cu unul 

dintre ei şi obţine o adresă ca să fie mai clar unde trebuie 
să mergem. 

Cara îşi ridică privirea şi se uită la Jason, care îşi punea 
pe el echipamentul de luptă din Forţele Speciale. Se 
întrebă ce voia Rita să spună prin „stă de vorbă cu unul 
dintre ei”. Îşi imagina că nu se punea problema să-şi 
strângă mâinile şi să bea un ceai. În ultimele douăzeci de 
minute mai venise pe jos un alt soldat, tot american. Stătea 
în spatele lui Jason şi ţinea în mână nişte ochelari cu 
vedere nocturnă. Pentru o clipă, Carei în trecu prin minte 
un gând prostesc: parcă amândoi se îmbrăcaseră excesiv 
pentru situaţia respectivă. 

— Cine sunt băieţii ăştia? întrebă agenta. 

Nu se aştepta la un răspuns sincer. 

— S015? 22? 

— Sunt băieţii noştri, răspunse Rita şi îşi întoarse 
privirea. 

„22” era porecla SAS. SO15 era Comandamentul Anti- 
Terorist. Din ce ştia Cara, americanii nu se puteau înrola 
în niciuna dintre cele două unități. 

— Au dreptul să acționeze pe pământ britanic? 

— Pot s-o facă pe orice pământ vor. 

— Nu văd poliţişti care să-i aresteze pe iranieni, observă 
Cara. Sau urmează să vină mai târziu? 

Rita o privi de parcă era nespus de naivă. 

— Fără poliție. Nu e genul ăla de interventie. 

Robert Vosse o sunase pe Cara cam cu o oră mai înainte 
ca să afle care mai era situaţia. Rita o pusese să-i spună că 
nu e nimeni în casă, că n-are nimic de raportat şi că 
urmează să se întoarcă la Londra cu următorul tren. Era 
prima oară când Cara îşi minţea şeful. De atunci se simţise 
ca un copil care se uită cum adulţii îşi văd de treburile lor 
misterioase, care doar priveşte, aşteaptă şi n-are cum să 
ajute. 

— Care-i situaţia? întrebă Jason. 

— Isobel e în living şi sunt doi indivizi lângă ea, spuse 
Fred, tipul din nordul Angliei care stătea la laptop. 

Pe unul dintre ecrane, Cara vedea în direct partea estică 

a casei în infraroşu. Jason îi spusese că imaginile veneau 
de la camera unui soldat din Forţele Speciale, al cărui 
nume de cod era STONES, ascuns în copacii aflaţi la vreo 
sută de metri de poarta din spate a proprietăţii. 

— Al treilea inamic? întrebă Jason. 

În spatele lui, soldatul american îşi punea o cască de 
luptă. Pe uniformă avea cusut un ecuson pe care scria 
CARPENTER. 

— Sus, răspunse Fred. Trimiteţi-l pe al şaptelea. 

Toată lumea se uită spre Wal, cel mai tânăr dintre 
tehnicieni. Pe cap avea o căciulă şi părea să aibă vreo 
nouăsprezece ani. Cara nu ştia la ce se referise Jason prin 
„al şaptelea”, dar presupuse că era alt SMS fals. Brusc, 
simţi că i se face rău de teamă. Niciodată nu mai fusese 
implicată într-o asemenea operaţiune, niciodată nu mai 
fusese atât de aproape de reuşită sau eşec, de viaţă şi de 
moarte. 

— Confirmare? întrebă Wal. 

Cara privi imaginile în infraroşu care tot pâlpâiau pe 
ecrane. În hambar pârâi un radio. 

— Vehicul. 

— Stai! sări Jason şi ridică mâna. Wal îşi luă mâinile de 
pe tastatură, ca un pianist care se opreşte în mijlocul unui 
pasaj muzical. Cara recunoscu vocea care se auzea prin 
radio. Era un al patrulea soldat din Forţele Speciale, cu 
numele de cod KAISER, care stătea în spatele unui gard 
viu de pe drum. Pe lângă fermă nu mai trecuse nicio 
maşină şi nicio dubă de mai bine de două ore, de când 
fusese Cara luată pe sus. 

— Ce vezi, KAISER? şopti Jason. 

— O Skoda sedan albastră. Şoferul e singur. Nu ştiu 
dacă e inamic sau localnic. 

— Nu trimite al şaptelea, zise Jason. Repet, nu trimite al 
şaptelea mesaj. _ 

Ştia la ce se gândea Cara. Înăuntru putea fi un iranian 
care să-i alerteze imediat pe cei din casă că fusese 
compromis canalul de comunicare. 

— Îl oprim? întrebă CARPENTER în timp ce maşina 

trecu pe lângă fermă. 

— Prea târziu, răspunse Jason. 

Aşteptară cu toţii în tăcere şi priviră marginea casei prin 
ecranele de la laptopuri. Când maşina opri în faţă, farurile 
arseră imaginea infraroşie. 

— Nu e curierul de la Amazon, mormăi Jason. E 
inamicul. Ucide al şaptelea. 

34 


— Îmi iroseşti timpul, spuse Torabi. Nu mă interesează 
călătoria voastră la Paris, ce-aţi mâncat şi pe unde ai fumat 
cu Xavier. Pe mine mă interesează Eskandarian. 

Hossein ieşise din cameră şi luase pistolul lui Kamran. 
Era clar că nu avea să se mai întoarcă. Kite era sigur că el 
era unul dintre cei doi care-l omorâseră pe sârb şi că 
Torabi îl trimisese acum în cealaltă parte ca s-o ucidă pe 
Isobel. 

— Ai zis că vrei să afli totul despre Franţa, spuse Kite. 

N-avea încotro şi trebuia să tragă de timp cât mai mult 
posibil, aşa încât MI5 să aibă timp să-l găsească. 

— Iţi spun tot ce e important. 

— Durează prea mult. 

— Lasă-mă să vorbesc cu soţia mea. Vreau să ştiu că e în 
siguranţă. 

Spre surprinderea lui Kite, Torabi se uită la mobil şi 
spuse: 

— Nu mai e posibil. 

— De ce? 

N-avea nevoie de un răspuns. Se vedea pe chipul lui 
Torabi. Pierduseră contactul cu casa. 

— Luc a fost cu tine în tot acel timp? întrebă Torabi. 

Faptul că schimbase subiectul îi confirma din nou că se 
întâmplase ceva rău. Kite bănui că agenţii BOX puseseră 
un aparat care interfera cu semnalul de la casă. 

— Ce făcea la Paris înainte să veniţi voi? 

— Habar n-am. 

— Aţi mers împreună cu el până la casă? 

— Da, răspunse Kite. Aveam două maşini. Dacă bine ţin 
minte, Luc conducea un Mercedes, iar Rosamund un 
Citroen sau Peugeot. Ambele erau închiriate. Ea şi Jacqui 
au luat-o pe Martha de la aeroportul din Cannes. 

Telefonul lui Torabi vibră. Iranianul se uită la ecran şi 
clătină din cap, iritat de ce citise. În timp ce tasta un 
răspuns, întrebă: 

— De ce e asta important? 

— Ce anume? 

— Că au luat-o pe Martha de la aeroport. 

Kite simţi că iarăşi avea ocazia să mai tragă de timp. 

— E important pentru că atunci când mă gândesc la vara 
aia, prima persoană care-mi vine în minte e ea. Nu Xavier, 
nu Eskandarian, nu Luc. Mă gândesc la Martha Raine. Ar 
trebui să ştii asta dacă te interesează ce gândeam. 

Torabi lăsă telefonul deoparte. 

— În ciuda a tot ce s-a întâmplat atunci, Martha a 
devenit cea mai importantă persoană din viaţa mea pentru 
următorii cincisprezece ani. Am rămas prieten cu Xavier. 
Ce s-a întâmplat cu ceilalţi a fost o tragedie, da, dar a 
devenit doar o poveste tristă, ceva de care-mi aduc aminte 
din când în când. 

— Nu te cred, răspunse Torabi. 

Kite hotări să scoată armamentul greu. 

— Doar îţi aduci şi tu aminte cum erai în tinereţe, nu? 
Senzaţia aia nebună, ameţitoare, de dor? Încă ţin minte 
prima oară când am văzut-o pe Martha la vilă de parcă s-a 
întâmplat ieri. Îmi aduc aminte cum arăta, cum era 
îmbrăcată. Şi ţin minte şi ce jenat am fost când i-am spus 
că ne-am mai întâlnit la o petrecere. A spus că nu-şi 
aducea aminte de mine. Pe atunci mi-am spus că sunt doar 
un alt fraier, că o să-mi petrec o săptămână în sudul 
Franţei alături de fata asta şi că o să fie o tortură. Însă 
lucrurile nu s-au desfăşurat aşa. De fapt, datorită 
încurajărilor... 

Torabi îl opri. 

— Am înţeles. Te-ai îndrăgostit lulea de ea. Încerci să-mi 
spui că ar fi fost imposibil pentru tine, poate chiar interzis, 
să ai o relaţie cu femeia asta cât lucrai pentru MI6. 

— Exact! izbucni Kite şi se bucură că Torabi înţelegea ce 
încerca să-i explice. Xavier nu ştia ce vorbeşte. Orice ţi-a 
zis e o prostie. Ţi-am spus că n-aveam cum să-l spionez pe 
Eskandarian. Eram pur şi simplu un spectator nevinovat. 

Iranianul îşi aprinse o ţigară. Pentru o clipă, Kite se 
temu că avea să-l ardă iarăşi. Incă simţea arsura de la 

ceafă. În schimb, Torabi rămase în continuare pe scaun, 
fumând impasibil. Işi recăpătase aerul de director şi era la 
fel de relaxat de parcă s-ar fi aflat în salonul unui club 
sportiv din Abu Dhabi sau ar fi fumat după prânz alături de 
nişte clienţi în Milano. Kite îşi mişcă piciorul şi simţi cuiul 
lângă coapsă. Dacă se mişca prea mult, exista riscul să-i 
cadă din buzunar. 

— Dacă mă minţi, o să aflu, îi spuse Torabi trăgând din 
ţigară. Spune mai departe. 

Rosamund şi Jacqui porniră spre sud în Citroen. Luc îi 
luă pe Xavier şi pe Kite în Mercedes. Plecară din Paris joi, 
pe 3 august, când tocmai trecuse de ora nouă. 

Kite stătea pe bancheta din spate şi asculta muzică la 
Walkman. Aparatul funcţiona în continuare normal, aşa 
încât putea să se bucure de melodii de la Furythmics, 
Supertramp şi Tears for Fears, din cauza cărora de-a 
lungul timpului fusese ţinta glumelor prietenilor săi la 
Eton. Numai dacă introducea o anumită casetă goală 
primită de la Şoimi, Walkman-ul ar fi înregistrat, pe nişte 
baterii noi, până la douăsprezece ore de conversații. 

La câţiva kilometri de Clermont-Ferrand, Luc opri să 
pună benzină la un aire de pe autostradă. Kite se uită în 
jur ca să vadă dacă Rosamund venise după ei, însă nu zări 
Citro&nul nicăieri. La benzină se formase o coadă. În timp 
ce Luc aştepta să facă plinul, Kite şi Xavier merseră spre 
zona de picnic improvizată de pe o fâşie de iarbă din faţa 
benzinăriei. Era o după-amiază umedă. Norii blocau 
căldura puternică a soarelui, iar cei doi se aşezară la o 
masă de lemn ca să fumeze. Kite auzea uruitul încet al 
autostrăzii şi un copil mic care plângea în apropiere. Privi 
înapoi spre pompe, dar nu-l zări pe Luc. Probabil că încă 
stătea la coadă. Din benzinărie se vedea un du-te-vino 
constant de părinţi care trăgeau de copii obosiţi şi 
recalcitranţi. La cealaltă masă era o familie de germani 
care mâncau felii de pizza din nişte farfurii de carton. 

— Ce ascultai? întrebă Xavier. 

— Dylan, răspunse Kite, aducându-şi aminte că Blood on 
the Tracks era ultima casetă pe care o băgase în Walkman. 
Tu? 

— Stăteam de vorbă cu tata. E drum lung. Îi ţin de urât. 

— Foarte bine. 

La vreo cinci metri, un bărbat cu o şapcă neagră de 
baseball stătea fix în aria vizuală a lui Kite. Se întoarse 
lent, până când ajunse cu faţa spre masa la care stăteau 

cei doi. Kite îl observă, dar îşi întoarse privirea fără să se 
uite la chipul lui. La două mese mai încolo, o femeie în 
vârstă îi punea un castron cu apă unui câine care abia 
răsufla. Bărbatul făcu un pas în faţă. Kite îl privi din nou. 
Văzu că avea în mâini un exemplar din Financial Times. 
Kite se simţi electrizat. 

— Chemarea naturii, spuse şi stinse ţigara pe care o 
fumase doar pe două treimi. Ne vedem la maşină? 

— Sigur, răspunse Xavier. 

Kite se duse spre intrarea în benzinărie şi trecu fix pe 
lângă bărbatul cu şapcă. Inima îi bătea să-i sară din piept 
din cauza adrenalinei. Făcuse contact cu un membru din 
echipă. Încerca să nu meargă prea repede, să nu bată la 
ochi. Oare cei din BOX urmăriseră Mercedes-ul încă de la 
Paris? Oare deja se întâmplase ceva rău? 

Kite trecu repede de uşile glisante şi îşi aduse aminte de 
ce-i spusese Peele despre întâlnirile în văzul lumii. La 
stânga lui era un magazin mare plin cu reviste şi cărţi de 
cuvinte încrucişate, sticle de vin şi pălării de soare. Chiar 
în faţa lui, nenumărați oameni stăteau la coadă pentru 
nişte mâncare caldă. Deasupra lor, nişte firme luminoase 
făceau reclamă la pizza, burgeri şi plats du jour. La un 
stand de lemn aflat în mijloc, o femeie pieptoasă aranjase 
nişte boluri cu măsline şi cubuleţe dintr-un sortiment de 
brânză locală. În aer plutea un miros de pâine arsă. Kite 
merse mai departe şi trecu de o sală de jocuri unde un 
bărbat îmbrăcat într-o vestă albă lovea cu furie într-un 
aparat de păcănele. Unde să meargă? Dacă se ducea la 
baie, putea fi văzut de Luc sau Xavier. Dacă intra în 
magazin, putea fi văzut din zona de picnic. Kite se opri şi îl 
lăsă pe bărbat să o ia înainte. Cu siguranţă că puteau 
merge undeva să vorbească în linişte în acest loc imens şi 
arhiplin, nu? 

Bărbatul porni pe un coridor îngust care ducea spre 
spatele clădirii. Părea să aibă un plan. Kite aşteptă trei 
secunde, apoi verifică să nu fie Xavier sau Luc în spatele 
lui, după care porni după el. 

Ajunse la o uşă de incendiu pe care o deschise. Bărbatul 

îl aştepta pe o porţiune de ciment din stânga uşii. Purta 
blugi şi un tricou Goats Head Soup. li făcu semn lui Kite să 
meargă într-o zonă restricţionată unde plutea un miros 
pestilenţial de mâncare putrezită care ieşea din trei 
tomberoane. Cerul se înseninase, iar acum era nespus de 
cald. 

— N-avem prea mult timp, aşa că o să mă grăbesc. Mă 
cheamă Carl. Eşti bine? 

— Sunt bine, răspunse Kite. 

Bărbatul era slab, chiar subnutrit, avea cam treizeci şi 
cinci de ani şi vorbea cu un accent londonez. Nu părea 
genul de englez care ar citi Financial Times în vacanţă în 
Franţa. Kite bănui că tocmai asta era ideea. 

— Eskandarian o să ajungă seara târziu. Aterizează la 
Paris la cinci şi ia un avion spre Cannes la şapte. 

Kite reţinu orele zborurilor. 

— Agenţii MOIS au trecut pe la vilă azi-dimineaţă. Au 
fost temeinici. N-au găsit nimic. S-ar părea că franţujii nu-s 
interesaţi de omul nostru. Ai noştri au intrat imediat după 
şi au încercat să instaleze nişte microfoane. N-au reuşit 
cum ar fi vrut. I-a deranjat menajera care s-a întors, aşa că 
au trebuit s-o tulească. Ai înţeles? 

Kite dădu din cap, deşi nu ştia la ce se referea Carl cu 
exactitate. Oare picase toată operaţiunea? 

— Uite. 

Bărbatul scoase din buzunar o fotografie color care 
arăta de parcă fusese ruptă dintr-o broşură sau un 
supliment de duminică. Era o poză cu o lampă de masă cu 
bază lată din lemn şi un abajur larg, roşu de Burgundia. 
Kite observă trei negi mici pe spatele mâinii drepte a lui 
Carl. 

— N-au reuşit decât să ducă radioul în chioşcul de lângă 
piscină şi lampa în primul dormitor de care dai la etaj. E o 
cameră mică, aşa că e puţin probabil ca Rosamund să-l 
instaleze acolo pe Eskandarian. Dacă ai ocazia, du-te acolo 
înainte să vină el, află unde o să doarmă şi schimbă lămpile 
între ele. Fă asta doar dacă eşti sută la sută convins că nu 
te vede nimeni. Asigură-te că toată lumea de la vilă e jos, 

poate se duc să înoate şi ei după drumul cu maşina. Ai 
ordine clare să nu mai încerci să faci schimbul după ce 
ajunge Eskandarian. Ai înţeles? 

— Am înţeles, răspunse Kite. 

Îi venea să-l întrebe pe Carl dacă-l urmărise încă din 
Londra, prin Lipp şi Coupole şi Marais. 

— Le pare rău că n-au reuşit să ducă treaba la bun 
sfârşit. N-aveau cum, au avut la dispoziţie mai puţin de 
patru minute. Tu trebuie să rezolvi problema. De asta eşti 
aici. Pur şi simplu bagă lampa în priză şi ieşi. Dacă te 
prinde careva, spune că lampa ta s-a ars şi ai vrut s-o 
schimbi. Capeesh? 

Kite dădu din cap. 

— Capeesh. 

Nu se aşteptase să aibă parte de atâta presiune încă de 
la începutul misiunii. 

— Ia. 

Carl îi dădu un pachet de ţigări şi nişte gumă de 
mestecat Hollywood. 

— În caz că te întreabă cineva de ce a durat atâta, zi că 
ai cumpărat astea. 

— Bine. Mulţam. 

— Luc a dat vreun telefon din maşină? 

Kite clătină din cap. Ştia că agenţii BOX 88 puteau 
accesa linia telefonică atunci când maşina stătea pe loc, 
dar nu şi când se mişca. 

— Bine. Ţine minte ce ţi-am spus. Succes. Fugi. 

Kite făcu după cum îi spuse. Se îndepărtă de duhoarea 
tomberoanelor şi se întoarse de unde venise. Reţinu 
culorile şi forma lămpii. Inima îi bătea cu o viteză pentru 
care nu l-ar fi putut pregăti niciun antrenament din 
Hampstead. Discuţia cu Carl durase mai puţin de două 
minute. De ce-l întrebase dacă Luc folosise telefonul? 

Kite se duse la baie. Xavier tocmai ieşea dintr-o cabină. 
Îşi ridică privirea şi, spre surprinderea lui, îl văzu pe Kite, 
dar nu-şi spuseră nimic, doar mormăiră când trecură unul 
pe lângă celălalt. Peste câteva clipe, Kite se întoarse la 
maşină, unde Xavier era deja în scaunul din dreapta 

şoferului iar Luc stătea nerăbdător la volan. 

— Ce ţi-a luat atâta? se răsti el. 

Luc Bonnard nu era genul de om căruia să-i placă să 
aştepte. 

— Scuze. 

Kite puse ţigările pe banchetă. 

— Am luat nişte gumă. Vreţi? 

— Ollywood? întrebă Xavier cu un accent franțuzesc voit 
forţat. 

— Ouji, răspunse Kite. 

Uşurarea îl cuprinse precum primul val euforic de 
Ecstasy. 

— Hollywood. Înfige-te. Este destulă. Cât mai avem? 

Ajunseră la vilă înaintea celorlalţi. Kite memorase 
dispunerea drumurilor care înconjurau casa şi era atât de 
sigur pe el, încât ar fi putut să-i explice lui Luc pe unde s-o 
ia chiar şi fără să se folosească de harta Michelin pe care i- 
o dăduse Xavier pe ultima porţiune de şosea, după ce 
trecuseră de Grasse. Văzuse imagini aeriene cu vila, poze 
cu încăperile, planurile arhitecturale ale fiecărui etaj, 
fotografii cu piscina şi grădinile. In timp ce Luc trecu de 
porţile de fier şi înaintă pe aleea cu pietriş, Kite avea 
impresia că un loc pe care-l cunoştea îndeaproape prinsese 
deodată viaţă sub ochii lui. Cobori din maşină şi privi casa 
pentru prima oară. Îl surprinseră dimensiunea şi 
complexitatea clădirii. Era şi mai mare decât îşi imaginase 
cu ochii minţii. Lămâiul imens de la intrare ascundea mare 
parte din faţada sudică, iar în chioşculeţele din faţă erau 
tot felul de mese de fier şi vase de ceramică. 

— E superb, papa! exclamă Xavier pe un ton impresionat 
şi plin de admiraţie. 

Kite văzu geamul de la bucătărie care dădea spre vest şi 
zări printr-o deschidere din zid chioşcul de lângă piscină. 
Vopseaua de pe jaluzelele de lemn din dormitorul principal 
pălise şi era puţin scorojită. Dinspre dealuri se auzea 
zumzetul cicadelor. Kite mai auzise sunetul colosal, 
tropical, prin filme şi cântece, citise despre el în cărţi de 
Wilbur Smith şi Graham Greene, dar îl auzea pentru prima 
oară pe viu. 

— Chiar e, răspunse Luc şi îşi cuprinse fiul cu braţul 
într-un rar gest de afecţiune. Cred că o să ne distrăm. Ce 
părere ai, L.ockie? 

— E extraordinar, spuse Kite. 

Privea pentru prima oară poarta veche din lemn, 
imensele vase pentru ulei de lângă intrare şi extraordinara 
bougainvillea care se legăna molatec în soarele de august. 

— Ai spus că a aparţinut unchiului tău? 

— Străunchiului, îl corectă Luc. N-a avut copii. Bănuiesc 


e 279 œ» 


că a fost norocul meu. 

— Să n-ai niciun dubiu, interveni Xavier, iar momentul 
de tandreţe se încheie la fel de brusc cum începuse. 

Luc deschise portbagajul, iar dinăuntru ieşi un val de 
aer înăbuşitor. Kite aşeză geamantanele lângă maşină şi îşi 
scoase Gameboy-ul astfel încât să-l vadă atât Luc, cât şi 
Xavier. Ecranul fusese spart, ca să pară distrus de tot. 
Atunci când îl pornea, aparatul transmitea un semnal către 
un receptor de la casa unde se aflau agenţii BOX 88. Astfel 
puteau să asculte orice conversaţie care avea loc pe o rază 
de cincisprezece metri în jurul aparatului. Kite îi arătă lui 
Xavier ecranul spart. 

— Când s-a întâmplat asta? 

— L-am scăpat azi-noapte, răspunse Kite. 

Era doar una dintre miile de minciuni pe care avea să le 
rostească. Brusc, pe Kite îl scârbi ingeniozitatea cinică a 
Şoimilor şi îi înjură pe cei care veniseră la vilă cu o zi 
înainte şi nu reuşiseră să aranjeze toată aparatura de 
înregistrat. Un radio în chioşcul de lângă piscină. O lampă 
în dormitorul greşit. Asta era tot ce reuşiseră după luni 
întregi de pregătire. Era ireal. N-ar fi putut s-o întârzie pe 
menajeră ca să nu mai fie nevoit Kite să repare greşeala 
lor? Sau Carl îl minţise, iar lampa era pur şi simplu un nou 
test pentru el? 

— Ne băgăm în apă? 

Kite se gândi la apa rece, la faptul că Martha avea să 
ajungă şi ea în curând şi poate urma să li se alăture. În 
gând îi răsunară cuvintele lui Carl: Asigură-te că toată 
lumea de la vilă e jos, poate se duc să înoate şi ei după 
drumul cu maşina. Îşi aduse aminte de duhoarea cumplită 
care ieşea din tomberoane şi se bucură că Xavier îi oferi o 
țigară. Mirosul intens de tutun acoperi putoarea din 
amintirea lui. 

— Nu intraţi încă în piscină, le porunci Luc. Hai 
înăuntru, să vă lăsaţi şi voi bagajele şi să vedeţi casa. De 
ce trebuie să fumaţi tot timpul? Stingeţi ţigările. 

Kite îl ascultă şi stinse ţigara după ce trase din ea doar 
de două ori, însă Xavier îşi sfidă tatăl şi continuă să fumeze 

în timp ce-l urmară prin casă. În mijlocul holului era o 
masă mare de lemn pe care cineva pusese o vază cu flori 
proaspete, iar în dreapta erau nişte scări. Pe un mic pian 
cu coadă din colţul sudic erau diverse fotografii înrămate, 
inclusiv o poză alb-negru care-l înfăţişa pe Luc, pe când 
era un adolescent chipeş, alături de un bărbat. Kite bănui 
că era vorba de străunchiul lui. Amândoi aveau o privire 
rece şi păreau destul de mulţumiţi de ei înşişi. Pereţii de 
pe hol erau în două culori: sub nivelul ochilor erau vopsiți 
într-un albastru care se decolora, iar deasupra era o fâşie 
lată de tencuială de un crem palid. Zidurile erau acoperite 
cu mai multe tablouri pe care Kite nu-şi aducea aminte să 
le fi văzut în pozele pe care i le arătase Peele. Unul dintre 
ele înfăţişa o femeie frumoasă îmbrăcată într-o rochie de 
mătase, în stilul lui Renoir. Un altul era o acuarelă cu o 
livadă lucrată de un fermier şi soţia lui, în aparenţă la 
începutul secolului. 

— "Ţin minte mirosul ăsta atât de bine, spuse Luc. 

Părea neaşteptat de mişcat. 

— Este mirosul copilăriei mele. 

Işi lăsară bagajele la intrare şi făcură un tur al întregului 
parter, în sensul acelor de ceasornic, pornind din 
bucătărie, unde găsiră baghete şi castroane cu tapenade 
scoase deja pentru cină şi acoperită cu plase împotriva 
muştelor şi viespilor. Mirosul de ceapă fiartă îi aducea 
aminte lui Kite de bucătăria de la Killantringan. La masa 
din sufrageria de alături erau opt locuri, lucru care-l făcu 
să se întrebe cine mai venea la cină în afară de 
Eskandarian. Luc îi conduse apoi prin salonul mare şi 
ajunseră afară pe terasă, unde Kite trebuia să aducă 
goarna de cartier. În spatele canapelei zări imediat o priză 
la care putea conecta aparatul. La umbra verandei era 
întins un set de table. Kite privi înapoi către camera de zi. 
Ţinea minte că încăperea de alături era biroul lui Luc, 
după care urma un coridor care ducea la o cameră mai 
mică, unde probabil că familia stătea să se relaxeze şi să 
se uite la televizor. Începu să urzească un plan ca să mute 
lampa. 

— Grădina e spectaculoasă, nu-i aşa? întrebă Luc. 

Kite nu se pricepea la plante, iar Xavier nu părea să fie 
atent, însă tatăl lui continuă: 

— Plumbago, leandru, glicină, crin de Nil, enumeră Luc 
cu accentul lui franțuzesc pronunţat. In perioada asta a 
anului nu prea înfloresc. Poate doar hibiscusul. 

Bărbatul părea să fi memorat numele numai ca să-i 
impresioneze. 

— Dar ce vă pasă vouă? Nici mie nu-mi păsa de grădini 
pe când eram de vârsta voastră. 

Apoi adăugă în franceză: 

— Într-o bună zi vei preţui şi vei înţelege toate astea, 
Xavier. Cel puţin aşa sper. Deocamdată nu le consideri 
importante. 

Luc încheie în engleză: 

— Vă stă mintea numai la vin, fete şi ţigări. 

— Sună cam ca tine, răspunse Xavier. Aşchia nu sare 
departe de trunchi, papa. Avem multe în comun. 

Luc se întunecă la faţă. Nu-i plăcea să se facă de râs în 
faţa fiului său, aşa că se întoarse în casă fără să mai zică 
nimic. Xavier rămase în grădină şi îşi termină ţigara în 
timp ce se uită cu subînţeles în ochii lui Kite. Lachlan se 
gândi că Luc probabil îşi invidia fiul într-o oarecare 
măsură, că-i displăcea că are vorbele la el şi e bun la 
suflet. Altfel de ce s-ar fi burzuluit mereu când Xavier 
îndrăznea să râdă de el sau să-l sfideze? 

— Lockie! 

Luc îl chema în casă. Xavier dădu din cap spre el, dându- 
i de înţeles că ar trebui să intre. 

— Eu mai stau vreo două minute, zise Xavier. Chiar 
trebuie să trag un pârţ. 

Kite încă râdea pe sub mustață în timp ce intra în birou. 
Luc stătea la un imens birou din tec şi părea nemaipomenit 
de mulţumit de el însuşi. 

— Nu-i rău, aşa-i? 

— Nu-i rău, răspunse Kite. Ce loc grozav ca să lucrezi! 

Zări un fax în colţ şi un pick-up lângă fereastră. Ştia din 
conversațiile cu Peele şi Strawson că îşi doriseră mult să 

instaleze microfoane în birou. Rafturile, luminile, plintele 
şi faxul erau locuri ideale pentru microfoane. 

— Poate, răspunse Luc sec. Deşi nu e mereu posibil, 
prefer să nu lucrez când sunt în vacanţă. Vreau să mă 
distrez, dar mereu e ceva de făcut. Nu m-am mai văzut cu 
Ali de multă vreme. 

Ca la un semn, Helene, menajera care le pusese beţe-n 
roate Şoimilor, îşi făcu apariţia. Era o femeie măruntă, în 
vârstă de şaizeci şi cinci de ani, cu ochi de vultur. Il 
îmbrăţişă pe Luc de parcă era fiul risipitor, spuse că arăta 
bine şi îl întrebă dacă Lachlan era Xavier. Luc râse şi o 
lămuri cum stăteau lucrurile, după care îşi chemă fiul în 
birou. Kite rămase cu impresia că Luc se jenase din cauza 
greşelii Helenei, de parcă el, Kite, ar fi provenit dintr-un 
mediu prea de jos, de parcă n-ar fi fost îndeajuns de 
binecrescut ca să fie considerat vreodată fiul lui Luc 
Bonnard. Potrivit etichetei, Xavier îi strânse mâna Helenei, 
apoi îşi lăsă tatăl să stea de vorbă cu ea în timp ce el şi 
Kite porniră spre ultima încăpere de la parter, camera din 
colţul de sud-est. Xavier se plângea de TV-ul „antic” şi 
aparatul video „de rahat”, când Kite auzi uruitul unei 
maşini care se apropia şi pietrişul care scrâşneşte sub 
cauciucuri. Jaluzelele din cameră erau trase din cauza 
căldurii. Xavier le deschise cu o mişcare dramatică tocmai 
când Rosamund oprea motorul Citroenului. 

— Romani! Concetăţeni! Prieteni! strigă Xavier pe geam. 

Kite era în spatele lui şi privea nonşalant spre Citroën ca 
s-o zărească pe Martha. Într-un final, fata se dădu jos de 
pe bancheta din spate. Purta blugi strâmţi şi un top scurt 
care-i dezvăluia abdomenul şi piercing-ul din buric. Arăta 
la fel de bine ca în amintirea lui. Privi impresionată casa, 
după care îşi scoase aparatul foto şi făcu mai multe poze la 
intrare. Printre ramurile lămâiului treceau câteva raze 
care-i proiectau puncte de lumină de chip. Kite era 
hipnotizat de felul în care se mişca, de încrederea şi graţia 
ei, de parcă ar fi sfidat întreaga lume prin siguranţa ei de 
sine. 

— Doar nu vă uitaţi la televizor, nu-i aşa, dragule? 

întrebă Rosamund şi aruncă o privire prin geamul deschis. 

— Normal că nu, mamă. Luăm droguri. 

Nu era o glumă pe care Lady Rosamund s-o guste în 
mod deosebit. Kite şi Xavier rămaseră în cameră în timp ce 
ea şi Luc descărcau bagajele din Citroen şi le duseră în 
casă. Kite o auzea pe Martha vorbind pe lângă ei. Vocea 
fetei avea deja un efect hipnotic asupra lui. Lângă televizor 
era un pick-up. Se uită printre discurile de vinil. In mare 
parte era muzică jazz sau clasică. Pe copertă îi văzu pe 
Herbert von Karajan dirijând Filarmonica din Berlin şi pe 
Dizzy Gillespie suflând de mama focului în trompetă. 
Xavier se uită prin sertarele unui vechi armoire, unde găsi 
un pachet de cărţi, o sticlă de spirt alb şi o cutie ruginită 
plină cu centime vechi. 

— Tipu' ăsta tocmai ce-a murit, nu-i aşa? întrebă Kite, 
ţinând discul cu Karajan. 

La câtă lume era în casă, se întrebă când avea să aibă o 
ocazie să mute lampa. 

— Habar n-am. Vrei să vedem ce-i sus? 

— Sigur. 

În hol dădură de Luc. Glasul lui Jacqui venea de pe 
terasa din spatele casei. Kite nu voia să pară că se 
grăbeşte să ajungă la primul dormitor. Aşteptă ca Luc şi 
Xavier să treacă de el, după care îi urmă. 

— Unde dormim? întrebă Xavier. 

— Îţi arăt, răspunse Luc scurt. 

Era clar că încă nu-i trecuse supărarea de mai devreme. 

— În capătul grădinii e o cabană, dar încă n-are 
acoperiş, aşa că va trebui să dormim cu toţii în casă. E 
destul loc pentru toată lumea. Lockie, vrei să dormi aici? 

Bărbatul îi făcu semn spre uşa închisă de la primul 
dormitor din capătul scărilor. Xavier o deschise şi tuşi din 
cauza unui mic nor de praf. Kite zări imediat o lampă pe o 
măsuţă de lemn de lângă pat. Era exact cea din poza pe 
care i-o arătase Carl. Era mai mică decât îşi imaginase şi 
semnificativ mai nouă decât mobilierul din încăpere. Şoimii 
fie o cumpăraseră de curând, fie refăcuseră o lampă din 
casă. 


e 284 œ» 


— E grozav, spuse Kite. 

Îşi puse bagajul jos. Bănui că Luc şi Rosamund o să stea 
în dormitorul principal la care se ajungea prin coridorul 
care ducea spre partea sudică a casei. 

— Xavier, tu o să stai aici. 

Luc făcu semn spre un dormitor mare la capătul 
coridorului, cu vedere la terasă. Kite ştia că la primul etaj 
mai erau trei dormitoare libere, iar la mansardă încă două. 
Oare fetele urmau să stea sus şi Eskandarian jos? Dacă 
iranianul stătea atât de aproape, însemna că o să-i fie mult 
mai uşor să schimbe lămpile. Kite putea să traverseze 
coridorul din doi paşi şi să se întoarcă imediat. 

— Mişto, spuse Xavier. 

Îşi întinse mâinile în semn de apreciere pentru 
dimensiunile camerei lui. Avea un pat dublu imens, o 
canapea sub un geam larg şi o uşă care dădea spre o 
ditamai baia. 

— Jacqui unde stă? 

— Mai sunt două dormitoare pe cealaltă parte, deasupra 
odăii copiilor, răspunse Luc. Unchiul, cel puţin, zicea că 
aia e odaia copiilor. Fetele pot să stea acolo şi să aibă baia 
la comun. 

Kite simţi cum i se prăbuşeşte lumea. 

— Ali o să aibă nevoie de intimitate. L-am aşezat la 
mansardă. Pe viitor, Jacqui poate să doarmă acolo. Sau 
puteţi să vă certaţi pe camera asta şi să schimbaţi. 

— Nici vorbă, spuse Xavier. Primul sosit, primul servit. 

— Nici măcar n-ai văzut celelalte camere, zise Luc. Cum 
poţi fi atât de convins? 

Până şi această întrebare simplă era încărcată de 
răutate gratuită. Xavier îl privi din nou pe Kite şi dădu din 
umeri de parcă l-ar fi întrebat cu ce greşise. Urcară 
treptele care duceau la mansardă, care era exact ca în 
pozele pe care le văzuse Kite: un mic coridor încadrat de 
două dormitoare şi o baie între ele. Observă că încăperea 
mai mică fusese transformată într-un birou improvizat, cu 
o masă modernă şi un scaun rotativ. In colţ era un pat 
pentru o singură persoană, însă nu era făcut. Probabil că 

Eskandarian avea să doarmă în cealaltă cameră. Kite se 
uită în jur în căutarea unei lămpi şi zări una pe un scrin din 
spatele uşii. Era îndeajuns de mică încât s-o poată schimba 
cu cea din dormitorul lui, dar nu la fel de modernă precum 
cea făcută de Şoimi. Kite intră în cealaltă cameră şi 
observă imediat un telefon cu butoane care nu apăruse în 
nicio poză. Probabil că Luc îl instalase la rugămintea 
iranianului. Agenţii BOX 88 îi monitorizau telefoanele şi 
faxurile de câteva luni, dar nici Peele şi nici Strawson nu-i 
spuseseră lui Kite nimic despre vreun telefon în dormitor. 
Unde să pună lampa? Lângă telefon, aşa încât Şoimii să 
poată asculta şi convorbirile, sau în biroul improvizat, 
unde Eskandarian poate că avea să stea vorbă între patru 
ochi cu cei care-l vizitau? Kite ar fi vrut să se poată sfătui 
cu Peele, dar era mult prea târziu să meargă la casa 
conspirativă. Pe lângă asta, trebuia să mute lampa înainte 
de sosirea lui Eskandarian. 

— S-a însurat? întrebă Xavier. 

— Cine, Ali? 

Geamurile nu erau tocmai curate, iar Luc verifica praful 
de pe pervaz. 

— Nu. li plac prea mult femeile. A fost logodit cu o fată 
în Paris acum unsprezece ani, dar când s-a întors în Iran, 
ea nu l-a urmat. 

Era ceva nou. BOX 88 nu aflase că Eskandarian e un 
fustangiu care preferă viaţa de burlac. Rapoartele din 
ultimii şase ani menţionaseră femei în preajma lui 
Eskandarian când acesta călătorea prin Europa şi Asia, dar 
niciodată nu fusese ceva serios. Din câte ştia Kite, la dosar 
nu exista nicio informaţie despre o logodnică. 

— Ea mai e prin Franţa? întrebă Xavier. 

Tânărul verifica baia. Se uita la sticluţe cu săruri de baie 
şi pornea robinetele antice de la chiuvetă. 

— Non, răspunse Luc, şi continuă în franceză: S-a mutat 
în Barcelona. S-a măritat cu un naţionalist catalan şi a 
făcut un copil. Îi plac politicienii. 

Kite nu ştia ce e un catalan, dar hotări să afle numele 
femeii pentru raportul de a doua zi. Trebuia să pună 

întrebări într-un mod firesc, fără să pară băgăcios. Poate 
că subiectul avea să fie reluat mai târziu. 

— Bine, acum hai să înotăm, spuse Xavier, după care o 
strigă pe Jacqui. 

Glasul lui bubui la mansardă. 

— Mergem la piscină! Mamă! Vii şi tu? 

— Nu e nevoie să urli, dragule. 

Rosamund îşi făcuse apariţia la baza scărilor. Părea la 
fel de liniştită şi imperturbabilă ca de obicei. 

— Da, mergem cu toţii. 

Lângă ea era Martha. Fata avea un prosop în jurul 
gâtului. Se schimbase deja într-o rochie de vară de un 
crem palid. Dedesubt i se întrezărea un costum de baie 
bleumarin. Îl privi fix pe Kite. 

— Bună. Eu sunt Lockie. 

— Ştiu. Eu sunt Martha. 

— De fapt, ne-am mai întâlnit. 

— Serios? 

— Da. Anul trecut, la o petrecere din Londra. 

— Da? Nu mai ţin minte. 

Lângă el stătea Xavier. Kite simţi cum roşeşte. Se simţea 
cam prost fiindcă Martha nu-şi amintea că se mai 
întâlniseră, dar şi fata părea jenată mai degrabă decât 
indiferentă. 

— Bună, Xav, spuse Martha aranjându-şi părul. 

— Salutare. 

Xavier cobori scările şi cei doi se îmbrăţişară într-un 
mod care nu-i prea plăcu lui Kite. 

— Cum a fost zborul? 

— A fost în regulă, mulţumesc. Ce mă bucur că sunt aici! 
Casa e nemaipomenită! 

Kite voia să pară indiferent, dar se pomeni că-l urmează 
pe Xavier pe scări şi că dă din cap spre Martha. Era 
conştient că arată ca un căţeluş înamorat. Fata îi zâmbi, 
parcă cerându-şi scuze pentru efectul pe care-l avea 
asupra lui, şi se îndepărtă. Luc ieşi din dormitorul 
principal. 

— Vii şi tu, papa? întrebă Xavier. 

— Poate, răspunse Luc. Am multă treabă. Trebuie să-mi 
găsesc şortul de baie. 

— Haideţi, spuse Kite. 

Abia aştepta să elibereze casa. 

— Ai condus opt ore. Nu ti-ar strica să înoţi puţin. 

Spre uşurarea lui Kite, Luc acceptă şi îi asigură pe 
amândoi că urma să-şi facă apariţia la piscină „în curând”. 

— Super, zise Xavier. Hai să mergem. 

Kite nu se grăbi. Îşi puse şortul de baie, se dădu cu 
cremă ca să-şi protejeze tenul palid de scoţian şi trase cu 
urechea ca să-şi dea seama dacă Luc pornise spre piscină. 
Xavier îşi făcu apariţia în nişte bermude galbene. În mâna 
dreaptă ţinea un prosop, iar în cealaltă un pachet de ţigări. 

— Eşti gata? 

— Sigur. Și 

N-avea încotro. Trebuia să meargă cu el. În timp ce 
străbăteau grădina pe cărările înguste încadrate de 
măslini şi tufe de rozmarin, Kite auzea cum Jacqui şi 
Martha râd şi se bălăcesc în piscină. Luc şi Rosamund erau 
tot în casă. Probabil că aveau să mai stea cel puţin vreo 
jumătate de oră ca să despacheteze şi să stea de vorbă cu 
personalul şi abia pe urmă să vină la piscină. Kite se uită la 
ceas. Era cinci şi jumătate. Eskandarian urma să aterizeze 
la Paris în mai puţin de o oră. Asta însemna că avea o 
fereastră de trei ore în care putea să schimbe lampa, dar 
nu-i era clar când putea să profite de ea. Kite voia să le 
demonstreze cu prima ocazie lui Peele şi Strawson că se 
ridica la nivelul situaţiei. Se gândi la Carl, agentul de pe 
şosea, şi nu voia să-l dezamăgească nici pe el. Dinspre 
dealuri venea în continuare zumzăitul cicadelor. Kite se 
aplecă sub crengile căzute ale unui palmier şi ieşi în faţa 
piscinei. Uşa chioşcului era deja deschisă. 

— Ia te uită ce-am găsit! exclamă Jacqui. 

Fata apăru triumfătoare cu goarna de cartier în braţe. 
Kite spera să nu se împiedice şi să cadă în apă sau să-l 
scape cumva şi aparatul să se facă ţăndări. 

— Măcar o să avem muzică, spuse Xavier. Cum e apa? 

Kite n-o vedea pe Martha nicăieri. Bănui că fotografia 
grădina. Îşi scoase tricoul şi merse până la marginea 
piscinei. Se aplecă şi băgă mâna în apă. In clipa 
următoare, Xavier îl împinse. Când scoase capul din apă, 
prietenul lui nu mai putea de râs. 

— Aşa deci! strigă Kite. 

Xavier râdea în continuare, aşa că Lachlan sări din apă 
ca să-l fugărească pe marginea piscinei, însă se lovi de 
Martha tocmai când ieşea din chioşc. 

— Rahat, scuze, spuse Kite şi o apucă de umeri ca să se 
oprească, umplând-o de picături de apă. 

— E în regulă, răspunse fata cu nonşalanţă, după care 
sări în piscină cu uşurinţa şi graţia unei lebede. 

Lui Kite îi intrase în nas parfumului ei şi rămăsese ca 
trăsnit fiindcă-i atinsese pielea. Îl prinse din urmă pe 
Xavier, dar îl văzu cum sare în apă în acelaşi timp cu sora 
lui. Kite se aruncă şi el în piscină. În următoarele douăzeci 
de minute se dădu mare în faţa Marthei: îl învinse pe 
Xavier la o întrecere de înot, îşi ţinu respiraţia timp de 
două minute şi îl tot băgă cu capul sub apă când nu se uita. 
Faptele lui de vitejie nu păreau să aibă vreun efect asupra 
fetei. Martha îşi petrecea vremea în mare parte vorbind cu 
Jacqui şi părea să-l ignore. Într-un final, Rosamund îşi făcu 
apariţia din grădină. Îşi păstră complet uscată coafura de 
salon parizian în timp ce înotă un bras elegant. Kite se 
aşeză pe treptele piscinei şi începu să asculte o casetă Neil 
Young pe care Xavier o înşfăcase din casă. În timp ce-l 
aştepta pe Luc avu impresia că stă după un tren care nu 
mai vine. Trebui să se abţină să nu arunce o privire spre 
casă de fiecare dată când auzea vreun zgomot din grădină. 

Într-un final, pe la şase şi un sfert, tatăl lui Xavier îşi 
făcu apariţia într-un şort de baie Speedo, şi se aruncă în 
apă cu o pleoscăitură atotputernică şi patriarhală. Kite se 
ridică imediat, spuse că se duce în casă şi se rugă să nu-l 
urmeze nimeni. Spre bucuria lui, Xavier şi Jacqui păreau să 
aibă chef să înoate cu tatăl lor. Rosamund discuta fericită 
cu Martha despre fotografie. 

— Poţi să mai aduci ţigări? întrebă Xavier. 

— Sigur, spuse Kite. 

De îndată ce trecu de palmier, porni în goană spre 
spatele casei, pe cărările înguste din grădină. Când ajunse 
la verandă, îşi scoase espadrilele şi se şterse repede pe 
covoraş. În casă era linişte şi pace. Kite trecu repede prin 
camera de zi, ajunse pe hol, urcă scările în fugă şi verifică 
dacă nu era nimeni în dormitoarele de la primul etaj. Apoi 
merse la el în cameră şi scoase lampa din priză. Imbrăcat 
în continuare cu şortul de baie ud, Kite duse lampa pe 
scara îngustă până la dormitorul mai mic de la mansardă şi 
o aşeză pe jos. Apoi o scoase din priză pe cea din spatele 
uşii din biroul improvizat al lui Eskandarian şi o duse 
afară. Aranjă lampa modificată şi nu mai schimbă nimic în 
rest. 

Dedesubt se auzi un zgomot. Kite îngheţă. Luă lampa de 
pe jos şi o zbughi în baie cât putu de repede şi silentios. 
Cineva urca pe scări. Putea să încuie uşa şi se putea 
preface că foloseşte toaleta în speranţa că persoana care 
urca n-o să-l audă. Persoana ajunse pe micul hol. Kite n- 
avu încotro. Închise uşa şi o încuie, făcând cât de mult 
zgomot putea. Nu se mai putea ascunde. Era cumplit dacă- 
l prindea cineva că se furişează prin reşedinţa familiei 
Bonnard. 

— Bonjour? întrebă un glas de femeie ezitant şi confuz. 

Era Helene. Lângă geamul de la baie era o măsuţă de 
sticlă pe care fusese lăsată o tăviţă de plastic. Kite aşeză 
lampa pe tăviţă şi lăsă cablul să cadă în spatele mesei, aşa 
încât dacă menajera intra, să nu vadă că era nelalocul ei. 
Se gândi cum îl testase Strawson în baia din Churchill. Aici 
era vorba de o altă nelinişte. 

— Oui? zise Kite. 

— Monsieur Bonnard? 

— Nu, sunt Lachlan. Prietenul lui Xavier, răspunse Kite 
în franceză. Sunt la baie. 

Helene răspunse ceva, dar Kite nu înţelese. O auzi cum 
umblă prin birou. Se rugă să nu observe că schimbase 
lămpile. O asemenea femeie, care lucrase în casă atâta 
vreme, probabil ştia pe de rost unde se afla totul. Dacă 

familia Bonnard se întorcea acum şi îl găsea pe Kite prins 
în baie, fără lampă în dormitor şi cu alta care apăruse 
deodată la mansardă, ar fi fost nevoie de un miracol ca să 
inventeze ceva care să-l scoată din bucluc. 

Relaxează-te, îşi spuse. Stai liniştit. Işi aduse aminte de 
conversațiile cu Peele despre controlul respirației şi trase 
adânc aer în piept. Continuă să tragă cu urechea în timp 
ce Helene îşi făcea de lucru prin birou. Oare schimba 
cearşafurile? Asta avea să dureze măcar cinci minute. 
lisuse, poate că voia să spele şi pe jos, să spele şi 
geamurile? Kite ştia că ar trebui să se mai audă ceva, aşa 
că ridică zgomotos capacul de la closet. Ce naiba făcea de 
dura atât? 

Apoi auzi din nou pe cineva pe scări. Oare urca şi 
altcineva, sau Helene îşi terminase în sfârşit treaba? 
Aşteptă şi trase din nou cu urechea. Parcă întregul viitor al 
lui Kite depindea de următoarele câteva clipe. Era convins 
că femeia plecase, dar trebuia să se asigure. Ascultă în 
continuare, dar nu mai auzi nimic. 

În sfârşit, luă o hotărâre. Trase apa şi deschise robinetul 
ca să pară că se spală pe mâini. Apoi deschise uşa. Din 
grădină, la doar câţiva metri de casă, se auzeau râsete. Se 
întorceau ceilalţi. Kite îşi aduse aminte de ce-i spusese 
Peele. Credem că nu o să te panichezi dacă se întâmplă să 
ajungi într-o situaţie-limită. Venise momentul să-i arate că 
avea dreptate. 

Kite lăsă lampa în baie, ieşi pe hol şi cobori la primul 
etaj. Nici n-o vedea, nici n-o auzea pe Helene, dar era 
convins că cel puţin două persoane intrau în casă. 

Trebuia să rişte. O luă la goană înapoi pe scări, înşfacă 
lampa de pe masă şi trase cablul, după care aşteptă pe hol, 
încordându-şi auzul ca să priceapă ce face Helene. Xavier 
râdea undeva jos. Era împreună cu Luc. Făceau atâta 
zgomot încât era imposibil să audă altceva. Kite n-avea de 
ales. Cobori cu lampa cât de repede până la primul etaj. 
Când ajunse jos, aşteptă din nou, văzu că nu era nimeni şi 
porni repede pe coridor spre camera lui, după care închise 
uşa. Lăsă lampa pe pat şi se aşeză lângă ea, răsuflând din 

greu. Se simţea expus şi vulnerabil de parcă ar fi traversat 
prin noroi un câmp întins. Xavier urca scările în goană. 

— Lockie? 

Luă lampa şi o piti după uşă. 

— Da? întrebă Kite cât mai nonşalant. 

— Eşti bine? Nu te-ai mai întors. 

— Scuze. Am crezut că mi-am pierdut căştile. 

Am crezut că mi-am pierdut căştile? Ce-ar fi trebuit să 
însemne asta? 

— A, bine. Mergem în oraş. Vrei să vii? 

— Sigur. 

Dacă ar mai fi aşteptat puţin, ar fi putut să rămână în 
casă în timp ce toată lumea mergea la Mougins. Kite se luă 
cu mâinile de cap. Îşi controlă respiraţia aşa cum îl 
învățase Peele. Inspiră profund, aşteptă şapte secunde, 
apoi expiră pe gură. Aiureli budiste, dar funcţionează, 
spusese Peele, după care ajunsese la a şaizeci şi patra 
dublă într-o nouă victorie la table. Kite privi tavanul. 
Reuşise.  Schimbase lămpile între ele. După atâtea 
săptămâni de studiu şi pregătire, sentimentul de izbândă 
era copleşitor. 

Îşi puse o pereche de pantaloni şi un tricou curat. 
Helene aşeza flori proaspete într-o vază din faţa 
dormitorului soţilor Bonnard. Femeia se mişca într-un fel 
repezit şi părea că-l aştepta să iasă din cameră. 

— Există o toaletă chiar aici, domnule, spuse Helene în 
franceză, după care-i făcu semn către baia de lângă. 

Kite îşi dădu seama uşurat că menajera avusese 
impresia că doar s-a pierdut şi s-a dus în altă parte decât 
era nevoie. 

— Mi-am dat seama acum. Mulţumesc. 

Peste câteva clipe, Xavier ieşi din camera lui. 

— Ce-a fost asta? 

Helene intrase în odaia goală ca să închidă jaluzelele. 

— Nimic, răspunse Kite. Doar făceam cunoştinţă. Hai în 
oraş! 

37 


Isobel auzi cum maşina se opreşte în faţa casei. Preţ de 
o clipă, îşi imagină că venise Kite ca s-o salveze, însă 
speranţa i se nărui când cel mai tânăr dintre bărbaţi, cel 
plin de coşuri pe faţă şi cu bărbia îngustă, se ridică şi se 
duse la uşă. 

— Cine e? întrebă Isobel cu glas tare. 

Bărbatul îşi duse degetul la buze şi îi aruncă o privire 
acuzatoare ca s-o facă să tacă. Lui Isobel îi fusese uşor să-i 
deranjeze şi să-i perturbe astfel. Incă de când o 
înconjuraseră în faţa casei şi o vârâseră înăuntru ştiuse că 
va trebui să recurgă la manipulări. Crescuse cu doi fraţi 
mai mari, aşa că nu-i era teamă de bărbaţi. Era o femeie 
însărcinată care lucrase în pediatrie aproape şase ani. Ştia 
că se putea preface bolnavă sau isterică, putea să se 
folosească de slăbiciunea lor sentimentală pentru mamele 
şi surorile lor, să-i facă să se gândească la faptul că putea 
pierde copilul dacă-i făceau vreun rău. 

Copilul. Incă de la început, Rambo tot dăduse din 
picioare, de parcă ştia că mama lui avea nevoie de sprijin 
şi încurajare. Când cel mai în vârstă dintre cei trei bărbaţi 
o apucase şi o lovise de maşină, burta lui Isobel se lipise de 
tablă. La început îşi făcuse griji să nu piardă sarcina, însă 
odată ce ajunsese înapoi în casă strigându-le să-i dea 
drumul, înjurându-i în toate felurile posibile şi prefăcându- 
se că o să moară dacă n-o lasă să se întindă imediat, 
Rambo dăduse din picioare de mai multe ori, parcă vrând 
să-i laude reprezentaţia, iar Isobel se mai liniştise. 

Işi jucase mai departe rolul pe parcursul zilei. Gemea de 
durere la fiecare mişcare. Intra în baie şi se plângea că 
sângerează şi că trebuie să meargă la spital. Liderul 
iranienilor nu muşca momeala, dar nu conta. Important era 
să continue spectacolul, să-i facă să se simtă vinovaţi 
pentru ce-i făceau, să-i facă să-şi imagineze cum ar fi să 
trăiască ştiind că aveau pe conştiinţă viaţa unei femei şi a 
copilului ei nenăscut. Unul dintre paznici, Karim, era mai 

amabil şi mai liniştit decât ceilalţi. Isobel îl punea să-i 
aducă perne, apă şi mâncare. Plângea şi îi spunea că e 
într-o durere constantă. Lui Karim îi plăcea fotbalul. Îi 
spusese că ţinea cu Arsenal. Isobel îl asigură că avea să 
facă în aşa fel încât fiul ei să sprijine echipa toată viaţa lui 
dacă îi dădeau drumul. N 

Până la urmă, bărbații se plictisiră. Inainte ca Isobel să 
poată face ceva ca să-l oprească, liderul îi înfipse o seringă 
în coapsă, iar ea îşi pierdu cunoştinţa. Apoi se folosi până 
şi de asta. Când se trezi, se simţea ameţită şi îşi făcea griji 
pentru copil. Aproape imediat, Rambo dădu din picioare, 
dar Isobel continuă să se plângă că îi sedaseră copilul, că 
avea nevoie de zahăr şi de apă şi de îngrijire medicală 
corespunzătoare. La un moment dat, două dintre cele trei 
gorile care stăteau cu ochii pe ea („gorile” era un termen 
favorit de-al lui Lockie) începuseră să-şi facă de lucru prin 
bucătărie ca nişte chelneri dintr-o comedie de mâna a 
doua, căutând nişte tablete de glucoză care nu existau, 
biscuiţi şi pliculeţe de ceai verde decofeinizat. 

— Cu ce m-aţi injectat? întrebă Isobel. Mă doare 
piciorul. Abia dacă pot să mă mişc. Ce soi de bărbat e ăla 
care bagă un ac într-o femeie însărcinată? Puteam să 
murim amândoi! 

Bărbaţii vorbeau în persană. N-o lămureau de ce-i 
răpiseră soţul sau unde-l ţineau ostatic. Isobel ştia că totul 
pornea de la munca lui Kite. Mi-am făcut duşmani, îi 
spusese la un moment dat. Am greşit, dar am avut şi 
succese. Într-o bună zi s-ar putea ca unii să încerce să vină 
după mine. S-au schimbat regulile. Pe vremuri, nu S-ar fi 
atins de oameni ca noi. Acum nu mai e aşa. În faţa casei 
erau nişte camere video conectate la biroul lui Kite din 
Canary Wharf. Dacă nu le răspundea la e-mailuri şi la 
mesaje, aveau să înceapă să se întrebe ce păţise. Aveau să 
trimită pe cineva să vadă dacă era în regulă. Isobel trebuia 
să creadă asta. Alternativa era prea cumplită ca să se 
gândească la ea. 

Intr-un final, efortul necesar ca să-şi joace rolul începu s- 
o obosească. Nici măcar Rambo nu mai avea energie. 

Isobel simţea că fiul ei adormise. Unul dintre paznici se 
dusese la etaj ca să se odihnească. Karim era lângă ea şi 
răsfoia paginile cu ştiri sportive din The Times. Atunci auzi 
cum maşina se opreşte în faţă. Farurile vehiculului 
luminau prin jaluzelele trase. 

— Stai pe loc, îi zise Karim. A venit un prieten să ne 
ajute. 

38 


Luc rămase la vilă în timp ce Rosamund îi duse cu 
maşina în oraş pe Kite, Xavier, Martha şi Jacqui. În timp ce 
doamna Bonnard cumpăra ziare englezeşti la magazinul de 
lângă Mougins, Xavier îşi luă votcă şi absint de la 
supermarketul local. Jacqui îi atrase atenţia că el şi Kite 
cumpăraseră deja sticle de Smirnoff şi Jim Beam de la 
duty-free-ul din aeroport. De ce mai aveau nevoie iarăşi de 
alcool din moment ce aveau atât de mult acasă? Xavier îi 
răspunse că era „plicticoasă” şi că ar trebui să-şi vadă de 
treabă. Se certară puţin lângă o rotiserie sub privirile lui 
Kite şi ale Marthei. Kite îşi dădu seama că Xavier gândea 
în continuare ca un elev de la Eton. Strângea alcool în 
secret fără să-şi dea seama că poate să iasă şi să-şi 
cumpere băutură oricând şi de oriunde voia. Kite îl urmări 
cum pune sticlele în geanta lui Jacqui şi o roagă să nu-i 
spună mamei lor. Jacqui se plânse că erau prea grele, aşa 
că Martha piti absintul la ea. Prietenia dintre cele două era 
o enigmă pentru Kite. Sora lui Xavier era conservatoare, îi 
sărea ţandăra uşor şi era o elevă de nota zece încă de când 
începuse şcoala. În schimb, Martha părea să aibă 
nonşalanţa şi dezinvoltura unui spirit liber. Xavier îi 
spusese lui Kite că fetele făcuseră cunoştinţă la Roedean 
când aveau unsprezece ani. Martha fusese exmatriculată 
după câţiva ani din nişte motive care rămăseseră un 
mister. Kite ajunsese la concluzia că era probabil unul 
dintre efectele internatului, unde se formau prietenii care 
țineau o viaţă, indiferent de temperament sau 
circumstanţe. 

Merseră în sat. Kite şi Martha vorbiră pentru prima oară 
cum trebuie. Discutară despre Legături periculoase, pe 
care fata îl văzuse la un cinematograf din St. Johns Wood. 
Kite avea impresia că ea îl evaluează, că Martha trage de 
timp ca să-şi dea seama dacă Lachlan Kite e vrednic de 
atenţia ei sau e doar un alt fraier de la Eton care nu-şi 
poate lua ochii de la ea. La o cafenea în piaţa principală, 

Xavier cumpără un rând de băuturi şi începu să flirteze cu 
ea. Făcea glume la care Martha râdea şi menţiona tot soiul 
de cluburi şi petreceri la care fusese în Londra, unde era 
posibil să se fi întâlnit. Kite tăcu în mare parte a timpului. 
Xavier îşi termină primul pahar de votca tonic în mai puţin 
de cinci minute şi mai comandă unul în timp ce restul 
trăgeau de paharele de bere sau vin în lumina soarelui 
care apunea. Kite aproape că se aştepta să-i vadă pe Rita 
sau pe Strawson prin sat, dar nu-i zări. Bănui că se 
acomodau cu casa conspirativă, se informau dacă 
Eskandarian ajunsese cu bine la Paris şi verificau ce 
înregistra microfonul din lampă. Kite îşi făcea griji în 
legătură cu casetofonul. Trebuia să găsească o metodă să-l 
mute în casă astfel încât să transmită conversațiile de pe 
terasă, dar probabil că erau şanse mari ca Xavier sau 
fetele să insiste să-l ţină lângă piscină ca să poată asculta 
muzică. Nu prea avea cum să-l mute înapoi pe terasă în 
fiecare noapte înainte să se lase întunericul. Ar fi fost 
suspect. 

Când Rosamund îi găsi la cafenea şi le spuse că era 
timpul să se întoarcă, Xavier băuse deja trei votca tonic şi 
trăsese pe ascuns o duşcă de absint din geanta Marthei. 
Kite se uită la ceas. Era aproape ora opt. Dacă zborurile lui 
Eskandarian aterizaseră la timp, urma să ajungă la Cannes 
din clipă-n clipă. Când se urcă în faţă în Mercedes şi 
începu să stea de vorbă cu Rosamund, Kite se pomeni că 
se simte de parcă se întorcea să lucreze la hotel: avea 
acelaşi sentiment de presiune şi responsabilitate. Spre 
mirarea lui, descoperi că-i plăcea la nebunie. Abia aştepta 
să-l cunoască pe Eskandarian. La fel de nerăbdător era şi 
să se vadă cu Peele şi Strawson în următoarea zi de 
dimineaţă ca să primească noi instrucţiuni. 

— Respirația cuiva pur şi simplu duhneşte a alcool, 
comentă Rosamund în timp ce cobora pe dealul de la 
Mougins. 

— Îmi pare rău, s-ar putea să fiu eu, zise Kite ducând 
mâna la gură. 

Voia să facă impresie bună în faţa Marthei acoperindu-l 

pe Xavier. 

— Ar trebui să rămân pe cola. 

De pe bancheta din spate se auziră un chicotit şi un oftat 
dramatic din partea lui Jacqui. Işi petrecură restul 
călătoriei în tăcere şi ajunseră înapoi la vilă în mai puţin de 
cinci minute. În timp ce intrau pe poartă, Kite aruncă o 
privire spre vest şi încercă să-şi dea seama care dintre 
casele de pe drum era „Cassava”, proprietatea închiriată 
de BOX 88. De dimineaţă urma să dea o tură de alergat şi 
s-o descopere. Trebuia să prioritizeze ce voiau Peele şi 
Strawson să audă atât de repede după sosirea lui 
Eskandarian. Trebuia să identifice ceva ce aceşti oameni în 
vârstă şi cu experienţă nu ştiau. 

Inapoi în casă, merseră cu toţii în camerele lor ca să se 
spele şi să se schimbe pentru cină. Cineva, probabil 
Helene, deschisese geamul şi trăsese jaluzelele în camera 
lui Kite. Peele nu se gândise la acest lucru. Dacă Lachlan 
lăsa la un moment dat un tricou roşu pe pervaz ca semnal 
şi Helene îl muta şi închidea geamul, agenţii n-aveau să 
mai vadă semnalul. Cumpărase două tricouri ca să 
comunice cu BOX 88, iar acum erau practic inutile. Spera 
ca Peele să inventeze un alt sistem a doua zi. 

Kite făcu duş şi se întoarse în cameră. Îşi dădea seama 
după atmosfera casei, după aromele care ieşeau din 
bucătărie, după forfotă şi zgomotul de cuburi de gheaţă 
puse într-un recipient de pe hol, că Eskandarian trebuia să 
ajungă din clipă-n clipă. De la aeroport la Mougins era un 
drum scurt. 

— Tragem o ţigară? întrebă Xavier iţindu-şi capul de 
după uşa lui Kite. 

Era îmbrăcat cu o cămaşă de un albastru-pal şi mirosea 
a gel de duş. leşiră şi merseră până lângă piscină. În 
lumină se vedeau ţânţarii cum zboară, însă Xavier adusese 
un spray şi îi spuse lui Kite să se dea pe braţe şi pe gât. 

— li apucă foamea, zise Xavier. Nenorociţii dracu’. 

Scoase o bucăţică de haşiş pe care începu s-o fărâme 
într-un joint. 

— Ai venit cu aia în avion? întrebă Kite. 

Xavier clătină din cap. 

— De la Paris. 

Cât stătuseră în Marais, un tânăr african se apropiase de 
masa lor şi le şoptise că vindea canabis. Xavier dispăruse 
la baie peste câteva clipe; probabil că atunci făcuse rost. 

— S-ar putea să fie un rahat de tot rahatul, zise Xavier. 
N-avem decât o singură variantă să aflăm. 

Marfa era foarte în regulă, însă nu deosebit de 
puternică. Poştiră jointul, după care Xavier mai rulă unul. 
Din moment ce Eskandarian trebuia să ajungă din clipă-n 
clipă, Kite n-avea chef să se ameţească prea rău, aşa că-şi 
lăsă prietenul să fumeze cea mai mare parte din el. Când îl 
termină, Xavier stătea pe un scaun de lângă piscină şi 
privea în depărtare, spre dealurile umbrite, fredonând 
fragmente din Mr. Tambourine Man într-o stare de 
melancolie detaşată care-l tulbura pe Kite. 

— Eşti bine? 

Se întrebă dacă pe Xavier îl deranja ceva, dar nu putea 
sau nu voia să-i spună de ce anume. 

— Sunt bine, sunt bine, mormăi în timp ce bălmăjea 
versurile cântecului şi trăgea dintr-o ţigară. Până la urmă 
ai mai vorbit cu Billy Peele? 

Simţurile lui Kite fuseseră puţin încetinite de joint, dar 
întrebarea îl aduse brusc la realitate. 

— Nu, de când am terminat n-am mai vorbit cu el. 

Se întrebă de ce Xavier alesese fix momentul acela ca 
să-i pună o astfel de întrebare. 

— De ce întrebi? continuă pe un ton cât mai relaxat. 

— Mă gândeam adineauri la el. Era unul dintre cei buni. 
O să rămâneţi prieteni, nu-i aşa? 

— Pe cât de mult poţi fi prieten cu un clonţ. 

Trebuia să-şi dea seama ce-i stârnise curiozitatea 
prietenului său. De ce era Xavier brusc interesat de Peele? 
Oare îi văzuse împreună prin Hampstead? 

— Nu cred că o să păstrăm legătura, adăugă Kite. 

— Păcat. 

Kite studie chipul prietenului său pe întuneric, dar nu 
zări nicio urmă de ironie sau vreun subînţeles. Era perfect 

rezonabil ca Xavier să se fi gândit la Peele din pură 
întâmplare. Se ridicară şi porniră spre piscină. Soţul 
Helenei, Alain, pornise luminile subacvatice. Suprafaţa era 
straniu de albă şi lăptoasă. 

— Ar trebui să stăm la o bere cu Billy când ne 
întoarcem, îndrăzni Kite. 

Apoi se gândi la ce-i spusese Peele, să nu insiste când 
minte. Ar fi trebuit să abandoneze subiectul. Xavier oftă 
prelung. Părea că-şi pierduse tot interesul pentru Peele. 

— Nu, n-are rost, spuse Xavier, după care îşi pierdu 
echilibrul şi alunecă pe o piatră de lângă apă. 

— Ai grijă! 

— Stai liniştit. N-am nimic. 

Xavier începu din nou să cânte: 

My senses are stripped, hands can't feel or grip, forget 
about tomorrow... 

Pronunţa cuvintele trunchiat şi reda greşit versurile, cu 
acelaşi aer melancolic şi detaşat ca mai devreme. Kite se 
întrebă dacă se certase cu vreunul dintre părinţi. Amândoi 
considerau că bea prea mult. Tocmai voia să-l întrebe asta, 
când în depărtare apărură două faruri. Kite le urmări cum 
înaintează pe drum. După trei sute de metri, maşina intră 
pe proprietatea familiei Bonnard. Cu siguranţă era 
Eskandarian. 

— Se pare că a sosit ayatollahul, îi confirmă Xavier. 

În depărtare se auzi cum se trânteşte o portieră. Kite nu 
vedea ce se întâmplă în casă. Era aproape întuneric, iar 
privirea îi era obturată de copaci şi garduri vii, însă glasul 
lui Luc se auzea de acolo. Kite auzi râsul zgomotos şi vesel 
al iranianului când cei doi prieteni se întâlniră, apoi 
Rosamund îl întâmpină la rândul ei pe Eskandarian. 

— Cum e ca om? întrebă Kite. 

— Nu mai ţin minte. 

Xavier se uită din nou spre piscină de parcă ar fi uitat 
ceva. 

— Nu l-am văzut de ani întregi. 

Ezită o clipă, după care continuă: 

— De fapt am greşit. L-am mai văzut în Londra acum 

vreo doi ani. Tata face afaceri cu el. 

— Ce fel de afaceri? 

Kite încerca să afle ceva folositor din răspunsurile 
prietenului său. Strawson şi Peele nu spuseseră nimic 
despre legăturile de afaceri dintre Luc şi Eskandarian. 
Xavier răspunse neaşteptat de agresiv, de parcă nu era de 
acord cu ce se întâmpla între ei: 

— Habar n-am! De ce nu-l întrebi pe el mai bine? 

— De ce-aş face asta? 

— Întreabă-l de sancţiuni. Întreabă-l aşa: „N-ar trebuit 
sancţionat Iranul?” 

— Despre ce vorbeşti? 

Kite dăduse peste ceva care putea fi interesant pentru 
BOX. Xavier îl cuprinse cu braţul, se lăsă cu toată 
greutatea pe el şi spuse: 

— Las-o baltă. Totu-i bine. E kosher. Luc Bonnard e un 
om bun, nu-i un om rău. 

Apoi adăugă în franceză: 

— Tati nu greşeşte niciodată. 


Pi 


Eskandarian nu era tocmai cum şi-l închipuia Kite. 
Datorită lui Strawson şi Peele, văzuse mai multe fotografii 
cu ţinta lui: poze din documente, precum şi înregistrarea 
video a unui discurs pe care Eskandarian îl ţinuse la 
München. Peste tot avea o ţinută simplă şi decentă. Kite 
aproape că se aştepta să ajungă faţă-n faţă cu o versiune 
persană a lui Obi-Wan Kenobi, un sfânt pios îmbrăcat într- 
o robă lungă, asemenea bătrânilor musulmani pe care-i 
văzuse ieşind din moscheile din Ealing şi Uxbridge Road. 
În loc de asta, văzu un oriental bronzat, jovial, îmbrăcat cu 
blugi de firmă şi pantofi maro din piele întoarsă. Un Rolex 
masiv îi sclipea pe încheietură, iar pe pieptul tricoului Polo 
impecabil călcat se vedea sigla Ralph Lauren. 

— Ali, acesta e prietenul lui Xavier, Lockie. 

Eskandarian se încruntă când îi auzi numele, la fel cum 
făcuseră nenumărate alte persoane de-a lungul vieţii lui 
Kite. 

— Lockie? Bine. De la ce vine asta? 

Eskandarian vorbea cu un uşor accent american. Dădură 
mâna. lranianul avea o strânsoare fermă şi o privire caldă. 
Oare era acest om capabil de un masacru? 

— De la Lachlan. Se scrie cu „a”. Sunt scoţian. La nord 
de graniţă sunt Lack, în rest toată lumea îmi zice Locklan 
sau Lockie. 

Eskandarian se prefăcu total uimit. 

— Atunci cred că o să-ţi spun Lockie! Mă bucur mult că 
am făcut cunoştinţă, tinere. Şi unde e domnul Xavier? 

Ca la un semn, Xavier străbătu holul din spatele lui Kite. 
Avea ochii puţin roşii, iar zâmbetul său era precaut şi 
totodată provocator, de parcă ar fi fost conştient că e 
nepoliticos să apari beat şi drogat în faţa distinşilor oaspeţi 
ai tatălui tău, însă nepărând să-i pese prea mult de 
consecinţe. În mod evident, Eskandarian era un om de 
lume şi îşi dădu pe loc seama că fiul lui Luc exagerase 
puţin. Termină repede cu introducerea, evitând remarcile 
stereotipice ale adulţilor despre cât de mult crescuse 
Xavier, îl îmbrăţişă scurt, spuse că era recunoscător 
pentru invitaţia primită din partea familiei Bonnard şi o 
rugă pe Rosamund să-l conducă în cameră. 

Kite îşi făcea griji că-l simpatizase pe Eskandarian din 
prima. Crescând fără tată, ştia că avea tendinţa să-i pună 
pe un piedestal pe bărbaţii mai în vârstă. Trebuia să 
rămână cu ochii în patru, să le raporteze celor de la BOX 
tot ce vedea şi auzea despre Eskandarian, nu ce simţea sau 
voia să creadă despre el. În timp ce se plimba ca să-şi pună 
ordine în gânduri, Kite simţea efectele haşişului, simţea 
cum îl cuprinde o stare difuză de linişte. 

Un bărbat îmbrăcat într-un costum negru scotea 
geamantane dintr-un Audi Quattro. Kite bănui că era şofer 
de taxi, dar când bărbatul se întoarse văzu că avea un 
pistol în interiorul sacoului. Aşadar, Eskandarian venise cu 
o gardă de corp. Kite ridică mâna ca să-l salute, însă 
bărbatul nu-l băgă în seamă. De pe drum venea o altă 
maşină, un taxi. Familia Bonnard nu spusese că la masă 
urma să li se mai alăture încă un musafir, dar Luc ieşi 
îndată ca să îşi întâmpine noul oaspete. Kite era conştient 

că stă cam degeaba, îşi aprinse o ţigară ca să aibă ceva de 
făcut şi rămase cu ochii pe taxi. Şoferul deschise portiera 
din spate, iar dinăuntru cobori o asiatică superbă, în vârstă 
de aproape treizeci de ani. Purta tocuri înalte şi era 
îmbrăcată cu o rochie neagră şi strâmtă. 

— Tu trebuie să fii Hana, i se adresă Luc cu căldură în 
franceză. Bine ai venit. Ali e la etaj. 

Strawson şi Peele nu spuseseră că urma să apară în 
peisaj şi o iubită, dar era îmbrăcată prea provocator ca să 
fie secretara lui. Femeia părea să fie de origine 
thailandeză sau vietnameză. După ce taximetristul îi 
scoase valiza din portbagaj, Hana îi dădu un teanc de 
franci. Când făcură cunoştinţă, asiatica îi întinse lui Kite o 
mână moale şi caldă şi afişă un zâmbet uşor superior, după 
care intră în casă. Era clar că abia aştepta să se vadă cu 
Eskandarian. 

— Ea cine e? întrebă Kite. 

Luc îi făcu semn cu ochiul ca între bărbaţi. 

— E o prietenă specială de-a lui Ali venită din Nisa. O să 
stea şi ea pe la noi câteva zile. 

Kite nu era naiv. Se întrebă dacă Hana era plătită. 
Văzuse reclame la prostituate la sfârşitul The International 
Herald Tribune, dar nu-i venea să creadă că Lady 
Rosamund Penley ar fi fost de acord să găzduiască o curvă 
de lux la ea acasă. Luc avu impresia că tăcerea lui Kite era 
provocată de atracţia fizică pentru ea şi făcu un 
comentariu despre frumuseţea ei: 

— O femeie superbă. 

— Da, zise Kite, deşi o prefera pe Martha din toate 
punctele de vedere. E... exotică. 

Luc intră înapoi în casă şi îl lăsă pe Kite de unul singur 
cu bodyguardul. Cei doi se ignorară. Parcă între el şi 
bărbatul în costum negru exista un zid. Spre surprinderea 
lui, bodyguardul desfăcu valiza Hanei şi se uită repede 
prin ea, la fel ca un paznic de la aeroport. Kite zări un 
sutien din dantelă şi o pereche de tocuri cui şi simţi un val 
de poftă. Se întoarse şi privi spre ferestrele de la primul 
etaj. Martha stătea în dormitorul cel mai îndepărtat, care 

dădea spre piscină. La geamul ei se vedea o rază de lumină 
îngustă care trecea prin jaluzelele închise. Kite îşi stinse 
ţigara într-unul dintre vasele vechi pentru ulei de lângă 
uşă, după care se prezentă bodyguardului. 

— Eu sunt Lockie. 

Făcu semn spre valiza Hanei. 

— Vrei să te ajut cu aia? 

Ar fi putut la fel de bine să stea de vorbă cu zidul de 
cărămizi care-i separa în imaginaţia lui. Bodyguardul nu 
spuse nimic. Nu se prezentă, nu dădu mâna cu el şi nu 
băgă în seamă oferta de ajutor a lui Kite. Dintr-un motiv pe 
care nici el nu şi-l putea explica, se aşteptase la cineva 
prietenos şi relaxat, un poliţai burtos din Isfahan ieşit la 
pensie care ştia câteva anecdote. Nu se gândise la un 
bodyguard cu cel puţin zece ani mai tânăr decât 
Eskandarian, puternic, în formă şi dur ca stânca. Era neras 
şi atât de obosit încât cearcănele îi păreau aproape 
galbene. Pe chip avea zugrăvită o expresie amenințătoare 
care-l tulbură pe Kite. Mârâi când ridică valiza, după care 
o duse în casă. Din cine ştie ce adâncimi ale memoriei lui, 
lui Kite îi reveni în minte casetofonul adus la bordul 
zborului Pan Am 103 într-o valiză. 

— Cum merge pe-acolo? 

Martha se aplecase pe geam. Îşi prinsese părul şi purta 
un colier din pietre palide care-i puneau în evidenţă gâtul 
bronzat. 

— Salutare! zise Kite. Sunteţi gata de cină? 

— S-ar părea că tu eşti. 

Kite nu ştia cum să-i interpreteze spusele. Martha parcă 
ar fi ştiut cât de importantă era masa ca prim moment de 
interacţiune între el şi Eskandarian. 

— Ali tocmai ce-a ajuns. Şi prietena lui specială. 

— Prietena lui specială? şopti Martha ca într-o piesă de 
teatru. 

— O să vezi despre ce-i vorba. Hai jos să bem ceva. O să- 
ţi explic totul. 

Kite se culcă abia la patru dimineaţa. Cina se termină 
undeva înainte de miezul nopţii, dar Xavier îl ţinu treaz 
lângă piscină. Prietenul lui Kite fumă restul de haşiş, 
rezolvă o jumătate din Jim Beam-ul luat din duty-free, 
trecu pe ţigări când nu trăgea din joint şi cântă piese de- 
ale lui Leonard Cohen în liniştea cartierului adormit. 
Martha şi Jacqui îi urmaseră pe Eskandarian şi Hana la 
culcare, susţinând că erau obosite după drumul lung de la 
Paris. Bodyguardul, al cărui nume se părea că e Abbas, 
ocupase încăperea de vizavi de Kite. Luc se ocupă de 
„nişte treabă” la el în birou, după care i se alătură 
Rosamundei la etaj. Kite tânjea după somn nu doar fiindcă 
voia să nu se trezească mahmur, dar şi fiindcă era chiar 
obosit. Însă nu putea să-l abandoneze pe Xavier, atât din 
prietenie, cât şi pentru că nu voia să-i trezească suspiciuni. 

Stabilise cu Strawson şi Peele să vină la casa 
conspirativă la ora zece, aşa că pusese alarma la ora nouă 
şi jumătate. Se trezi cu o durere de cap înfiorătoare şi îşi 
croi drum până jos în căutare de mâncare şi apă. In 
bucătărie o găsi pe Helene, care preparase un coş plin de 
pateuri proaspete şi mai multe baghete. Femeia îi oferi o 
pain au chocolat şi o sticlă de Badoit. Pateurile erau în 
continuare calde. Kite le luă la el în cameră şi se schimbă 
în hainele de alergare. Când cobori din nou dădu de 
Rosamund, care mergea în direcţia opusă. 

— Ce devreme te-ai trezit! exclamă doamna Bonnard. 

Kite era conştient că arăta frânt şi că probabil duhnea a 
alcool şi ţigări. 

— Da. N-am putut să mai dorm. 

— Serios? Dar v-aţi culcat amândoi aşa târziu... 

li dădu de înţeles lui Kite că-i auzise întorcându-se de 
lângă piscină în mijlocul nopţii. 

— Mi s-a părut că am auzit o alarmă. 

Kite era nerăbdător, abia aştepta să ajungă la casa 
conspirativă, însă trebuia să găsească o scuză credibilă 

pentru alarmă. 

— Am uitat ca prostul s-o opresc. M-a trezit acum zece 
minute. Mă duc să alerg. 

— Foarte american din partea ta să ieşi la jogging, 
Lockie. Dar dacă te ajută să-ţi mai revii... 

Kite nu se prinsese niciodată dacă Rosamund îl place 
sau nu. Avea obiceiul pe care-l observase la englezoaicele 
din clasele de sus de a trata pe toată lumea cu aceeaşi 
politeţe neutră şi căldură studiată, de parcă cel mai bine 
era să ţii oamenii la distanţă ca să-i examinezi cu atenţie, 
în caz că prezintă capcane sau defecte. 

— Sunt un atlet de elită, Ros, zâmbi Kite. Trebuie să mă 
menţin în cea mai bună formă. 

— Ce noroc pe noi, răspunse femeia. 

Kite ieşi înainte ca discuţia să se prelungească. 

Afară era deja foarte cald. Kite făcu stretching sub 
lămâi, aruncând din când în când câte o privire spre 
fereastra de la dormitorul Marthei. Jaluzelele erau 
deschise, dar în cameră era întuneric. Porni în alergare pe 
alee şi zări Audiul Quattro tras pe dreapta lângă porti. 
Abbas era deja treaz şi stătea la volan. Kite îi făcu un semn 
prietenesc cu mâna, însă bodyguardul nu avu nicio reacţie. 
Spera să nu se dea jos din maşină ca să-l urmărească unde 
se duce. Potrivit hărţii pe care o văzuse Kite, casa 
conspirativă era la vreo şase sute de metri depărtare de 
vila Bonnard. Dacă ar fi încercat să intre direct pe poartă, 
era posibil ca Abbas să-l vadă. 

Spre uşurarea lui Kite, diferenţa de nivel era mai mare 
decât se aşteptase. In coasta dealului fuseseră aranjate 
mai multe case, iar când ajunse la semnul pe care scria 
„Cassava” Kite pierduse de mult Audiul din câmpul vizual. 
Pe drum nu mai era nimeni şi nu se auzea niciun zgomot 
de maşină. Se opri din alergat, de parcă ar fi încercat să-şi 
dea seama dacă să continue la vale sau să se întoarcă de 
unde venise. Mai aruncă o ultimă privire în urmă ca să se 
asigure că nu se luase nimeni după el, apoi o luă la goană 
pe poarta deschisă. 

Casa era mult mai mică şi mai modernă decât vila 

familiei Bonnard. De-a lungul unui zid văruit care separa 
proprietatea de drum se aflau mai mulţi măslini şi mai 
multe tufe de rozmarin. Un Peugeot albastru-deschis era 
parcat la intrare. Kite bătu la uşă şi nu aşteptă mai mult de 
câteva secunde pe terasă înainte ca uşa să fie deschisă de 
Carl, care-i făcu semn să intre. În mână ţinea un prosop de 
bucătărie. În casă plutea o aromă de bacon prăjit, însă lui 
Kite nu-i era poftă de nimic. 

— Cum te simţi în dimineaţa asta? întrebă Carl. 

Nu părea să-l intereseze prea tare răspunsul. 

— Bine, mulţam, răspunse Kite. Am reuşit să mut lampa. 

— Ştim. 

Carl nu-l felicită şi nici nu-i spuse nimic despre calitatea 
înregistrărilor de la mansardă. Poate că Strawson sau 
Peele voiau să discute ei primii despre aceste lucruri. În 
schimb, îl pofti pe Kite într-o cameră de zi unde amândoi 
bărbaţii îl aşteptau pe nişte scaune de ratan, cu nişte căni 
de cafea în faţă. Era ceva tulburător să-i vadă adunaţi aici, 
în acest mediu nou. Peele purta pantaloni lungi bleumarin, 
espadrile şi un tricou Lacoste. Părea bronzat şi puţin 
neîngrijit, parcă mai tânăr decât în Hampstead, cu doar 
câteva zile mai înainte. Părul deja i se deschisese puţin la 
culoare din cauza soarelui de vară. Strawson era îmbrăcat 
ceva mai formal, într-un costum de in deschis la culoare, 
ca un personaj dintr-un roman de Graham Greene căruia 
nu-i prieşte la tropice. 

— Iată-l! exclamă Peele. 

Se ridică şi îl primi pe Kite cu un zâmbet radios. 

— Fiul rătăcitor. Cum ne simţim azi? 

— Bine, mersi. 

Brusc, Kite se simţi neliniştit şi stingher. 

— Mă bucur că sunt aici. 

Strawson nu se clinti. Kite avea impresia că e 
morocănos. Cât durase antrenamentul din Londra, 
americanul îl repezise uneori şi se arătase nerăbdător în 
privinţa evoluţiei sale. Pe atunci, Peele îi spusese să nu-şi 
facă probleme. Strawson era doar obosit din cauza muncii 
şi îşi făcea griji din cauză că exista o şansă ca operaţiunea 

să nu se mai desfăşoare pentru că murise Khomeini. Kite 
nu trebuia s-o ia personal. Pur şi simplu asta era situaţia. 

— Ai stat până târziu? îl întrebă Strawson direct. 

Kite îşi zise că ar fi trebuit să facă duş sau măcar să se 
spele pe dinţi înainte să vină la întâlnire. 

— Da. Din păcate. Xavier m-a ţinut treaz şi n-am putut 
să... 
— Las-o moartă. Eşti sigur că o să te ridici la nivelul 
situaţiei, Lachlan? 

Pe Kite îl duru întrebarea. 

— De ce nu m-aş ridica? 

Strawson probabil că-l văzuse fumând jointuri cu Xavier. 

— Stati liniştiţi, nu-mi plac drogurile, adăugă prosteşte. 

— Cine a zis ceva de droguri? 

— Doar am presupus că... 

— La cum putea lângă chioşc azi-noapte, zici că eraţi la 
Woodstock. 

— Mike, e în regulă, interveni Peele. 

— Cu ce-am greşit? 

Kite era obosit, aşa că-i sări ţandăra. Era penibil că 
Strawson făcea atât de caz fiindcă stătuseră şi ei până mai 
târziu şi fumaseră puţin haşiş marocan. 

— Am ajuns la timp, nu-i aşa? 

— Arăţi ca dracu’. Puţi ca dracu”. 

— Nu sunt plătit. Fac asta voluntar. Pentru ţara mea. 

— Nu începe cu asta. Ţi-am oferit bani, dar ai refuzat. 

Peele se aşeză între cei doi. 

— Domnilor, începu el pe un ton jovial şi conciliant, 
haideţi să încercăm din nou. Am început cu stângul. Mike, 
a fost prima noapte din vacanţa lui Lockie. Băiatul nostru 
trebuie să-şi joace rolul în faţa lui Xavier. Dacă asta 
înseamnă că mai fumează câte un joint sau bea o bere, sau 
şase, asta e. Doar nu se putea duce la culcare în prima 
noapte după o ciocolată caldă. 

— Bine, acceptă Strawson. Dar ascultă la mine, băiete. 
Lasă naibii haşişul sau ce dracu' tot fuma amicul tău azi- 
noapte. Trebuie să fii cu ochii-n patru. Tâmpenia aia îţi 
prăjeşte creierul. N-ai venit aici ca să te distrezi 

şcolăreşte. Pentru noi şi pentru mii de oameni care s-ar 
putea să moară din cauza acţiunilor omului ăsta e foarte 
important ce facem aici. Trebuie să fii numai ochi şi 
urechi. 

— Am aflat câte ceva interesant azi-noapte, răspunse 
Kite. 

N-avea nevoie ca Strawson să-i repete cât de importantă 
era întreaga operaţiune. I se spusese deja de mii de ori 
lucrul ăsta. 

— Vreţi să auziţi? 

Americanul părea surprins că tânărul nu se lăsa. 

— Sigur. Hai, spune-ne. O să hotărâm noi dacă e 
interesant sau nu. 

Carl se duse în bucătărie ca să ia nişte cafea. Lui Kite îi 
era sete. Îi aduse aminte lui Strawson că făcuse exact cei 
se ceruse şi mutase lampa aproape imediat ce ajunsese la 
vilă. 

— Merge? întrebă Kite când văzu că Strawson n-are 
nicio reacţie. 

— Să fii convins, răspunse Peele. 

Se lăsă pe spate pe canapea în timp ce Carl se întoarse 
cu o cafetieră plină. 

— Sărăcuţa de Hana a stat trează toată noaptea... 

— Destul, zise Strawson, deşi părea la rândul lui că abia 
se abţinea să zâmbească. 

Kite se simţea uşurat de schimbarea bruscă. Poate că de 
fapt Peele şi Strawson doar se jucau de-a poliţaiul bun şi 
poliţaiul rău ca să-l ţină în alertă. 

— N-ai mult timp la dispoziţie, puştiule. Zi-ne prima 
impresie. 

— Pot să primesc o cană de cafea mai întâi? întrebă Kite. 

Carl îi turnă una. 

— Prima impresie este că Luc face un soi de afaceri cu 
Eskandarian care s-ar putea să fie ilegale. Xavier mi-a spus 
ceva azi-noapte despre nişte sancţiuni. Ştiţi ceva de asta? 

Peele şi Strawson se priviră unul pe celălalt de parcă ar 
fi ştiut deja tot, dar nu voiau să discute aşa ceva de faţă cu 
Kite sau Carl. 

— Zi mai departe, spuse americanul. 

— Asta-i tot ce ştiu. E ce mi-a spus Xav când eram lângă 
piscină. Pare să ştie de asta, dar nu e de acord cu ce se 
întâmplă. S-ar putea doar să mi se pară mie, dar se 
comportă cam ciudat de când am venit. Bea mai mult decât 
de obicei şi îşi face rezerve de băutură. 

— Bine, zise Peele pe un ton vag. 

Nu părea tocmai surprins şi nici interesat de 
comportamentul lui Xavier. 

— Dar prietena lui? întrebă Strawson. 

Preţ de o clipă, Kite crezu că Strawson se referă la 
Martha, apoi îşi dădu seama de greşeala lui. 

— Hana? E un soi de amantă. Mi-a spus că s-au întâlnit 
acum un an la Paris. 

— Când ea avea cât, vreo doişpe ani? întrebă Peele cu 
un zâmbet sardonic. 

— Ai ei sunt din Vietnam. 

Brusc, lui Kite i se făcu foame din nou, aşa că ceru nişte 
bacon. Strawson îi spuse că n-avea timp. 

— A trăit în Franţa cam de pe la sfârşitul anilor '70. Am 
stat lângă ea la cină, dar în principal a discutat cu Xavier. 

— Tu cu cine ai vorbit? 

— Cu Martha şi Jacqui. 

Kite n-avea chef de întrebări despre Martha. Nu voia ca 
agenţii BOX să înţeleagă ce simte pentru ea. 

— Câţi ani are? 

— Cine, Hana? Habar n-am, îmi pare rău. 

— Care-i numele ei de familie? 

Kite clătină din cap. 

— Poţi să arunci un ochi pe paşaportul ei ca să afli asta? 

Kite se uită la Strawson ca să-şi dea seama cât de 
riscant era. Americanul îi întoarse privirea aşa încât să-i 
dea de înţeles că trebuia să hotărască singur dacă era 
fezabil sau nu. 

— Pot încerca, răspunse pe un ton care se voia 
încrezător. Dacă sunt plecaţi, pot să mă uit prin dormitorul 
lor. 

— S-ar putea să fie mai simplu de atât, zise Peele. Luc şi 

Rosamund au un seif în care ţin bijuteriile familiei. 
Întreabă-i pe ei. Poate îţi dau combinaţia sau cheia şi poţi 
să arunci un ochi când îţi pui şi tu paşaportul înăuntru. 

— Prea complicat, zise Strawson. Nu e atât de 
important. Ce altceva? 

— Eskandarian a venit şi cu un bodyguard. Abbas. 

— Ştim. 

— Nu e tocmai prietenos. 

Kite îşi aduse aminte de privirea întunecată pe care i-o 
aruncase Abbas când alergase mai devreme pe lângă el. 

— Am încercat să-l salut de vreo două ori, dar se preface 
că nu exist. 

— Nu interacţiona cu el, răspunse Peele. Treaba lui e să- 
şi protejeze şeful de grupurile de iranieni exilați, nu să 
devină prieten cu nişte adolescenţi de optsprezece ani care 
abia au terminat şcoala. 

— Dar care-i treaba cu goarna de cartier? întrebă 
Strawson. Sau cum îi spunem? Casetofonul. 

— E blocat lângă piscină, răspunse Kite. Diseară încerc 
să-l iau de acolo ca să ascultăm muzică pe terasă. Sper că 
o să rămână acolo. Dar ştiu că lui Xavier îi place să stea la 
piscină, lângă şezlonguri. Azi-noapte acolo l-a ţinut. 

— Da, am auzit, spuse Peele dându-şi ochii peste cap. De 
câte ori pot asculta doi adolescenţi Appetite for 
Destruction înainte să-şi piardă cheful de viaţă? 

— Era G N’ R Lies!4, zise Kite. E aceeaşi trupă, dar alt 
album. 

Niciunul dintre cei trei bărbaţi nu păru să-l ia în seamă. 
Kite luă o gură de cafea. Era în continuare extrem de 
fierbinte. Carl nu-i oferise nici zahăr, nici lapte, iar acum 
nu-i mai venea să ceară. 

— Dar fata? întrebă Strawson. 

Kite ştia că se referea la Martha, dar se făcu că plouă. 

— Care fată? 

— Brigitte Bardot. Raquel Welch. Cea cu forme pline. 
Martha o cheamă, nu-i aşa? 

— Martha, da. 


14 Album al formaţiei Guns N’ Roses (n. red.). 

Lui Kite i se părea cam exagerată comparaţia cu Brigitte 
Bardot şi Raquel Welch, dar se simţi ciudat de măgulit de 
remarcă, de parcă Strawson l-ar fi complimentat pentru 
gusturile lui. 

— E super. E o prietenă de-a lui Jacqui, au fost colege de 
şcoală. E foarte relaxată şi isteaţă. Pare haioasă. 

— Da? i s-au aprins călcâiele după ea? Pentru că noi 
suntem al dracu' de siguri că n-avem chef să fii în călduri 
în următoarele două săptămâni. Lasă-i-o lui Xavier. 

Iritat, Kite spuse că avea impresia că oricum asta urma 
să se întâmple, deşi la cină fusese convins că simte cum 
Martha devine din ce în ce mai interesată de el. li 
povestise despre copilăria ei din America, unde stătuse 
până la zece ani, şi se arătase impresionată de cunoştinţele 
de pictură şi literatură ale lui Kite. Avea sens ca ei doi să 
fie împreună. Martha probabil că nu voia să rişte s-o 
enerveze pe Jacqui cuplându-se cu fratele ei mai mare şi 
rebel. În plus, Xavier flirtase extrem de mult cu Hana, care 
părea să se bucure compania lui de fiecare dată când 
Eskandarian nu era atent. 

Era cu doar şapte sau opt ani mai mare decât ei, ceea ce 
însemna că era cam de-o vârstă cu Alison de la Mud Club. 
Kite îl înţelegea pe Xavier destul de bine încât să ştie că n- 
ar fi ezitat nici măcar o clipă să i-o fure pe Hana de sub 
nas lui Eskandarian. De fapt, ar fi privit-o mai degrabă ca 
pe o provocare. 

— Îi place să facă poze. 

Kite găsise ceva despre Martha care putea fi spus fără 
urmări. 

— Ce fel de poze? întrebă Carl. 

Peele îşi ridică privirea, de parcă lui Carl i s-ar fi 
ordonat să nu zică nimic. 

— Poze care se fac cu aparatul? 

— De toate felurile, îi sări Kite în ajutor. Stă tot timpul 
cu aparatul în braţe. În Mougins, aseară la cină, la 
piscină... 

— Încurajeaz-o, zise Peele pe un ton categoric care-l 
surprinse şi îl tulbură totodată pe Kite. 

— Ce vreţi să spuneţi? 

— Adică s-o încurajezi! Asigură-te că face multe poze. 
Mai ales dacă vine cineva să se vadă cu omul nostru. Până 
acum n-a venit multă lume la vilă, aşa e? 

Kite simţea cum BOX 88 îşi bagă nasul în intimitatea 
Marthei. Nu-i plăcea, dar nu putea să facă nimic în 
legătură cu asta. Nu avea nici pe departe statutul potrivit 
ca să le spună lui Peele şi Strawson s-o ignore. 

— Cât e ceasul? întrebă Strawson. 

— Ar cam trebui să mă duc, zise Kite uitându-se la ceas. 
Ce altceva mai vreţi în afară de numele de familie al 
Hanei? 

— Nu ne-ai spus nimic despre motivul pentru care ne-am 
adunat cu toţii aici, zise Peele. Eskandarian. Ce părere ţi-a 
făcut? Vreau prima impresie. Foloseşte-te de faimoasa ta 
intuiţie. 

Măgulit de compliment, Kite mai luă o gură de cafea. 
Zări nişte lapte într-o carafă mică şi albastră de lângă 
fereastră. Se duse până la ea, o luă şi turnă puţin în cană, 
după care se aşeză la loc. 

— E mult mai occidentalizat decât mă aşteptam. 
Fumează Winston Light, a băut un kir înainte să luăm cu 
toţii cina, apoi o grămadă de vin, iar la final coniac. 
Alcoolul n-ar părut să-l afecteze în vreun fel. La 
Killantringan am văzut clienţi care beau cât el şi pe urmă 
picau în salon. 

Strawson îl asculta cu mare atenţie pe Kite. 

— Părea să ştie multe despre cultura franceză. La un 
moment dat purta o discuţie pe care n-am prea auzit-o 
despre Jean-Paul Sartre şi Parisul anilor '60. Cu Hana nu 
prea are contact fizic. N-o atinge, n-o sărută. Zicea că a 
chemat-o la  Mougins abia acum două săptămâni. 
Rosamund stătea cu ochii pe ea la cină, dar e greu să-mi 
dau seamă dacă e de acord sau nu... 

— Eskandarian, zise Peele uitându-se la ceas cu 
subînţeles. Gândeşte-te la el, nu la Madam Sacâz. Despre 
ce fel de chestii a vorbit la cină? 

Lui Kite îi era jenă s-o recunoască, însă abia dacă 

schimbase două vorbe cu iranianul. Zugrăvi prietenia 
dintre acesta şi Luc drept ceva profund şi longeviv. Era 
clar că cei doi bărbaţi se bucuraseră foarte tare să se 
revadă. Strawson şi Peele păreau deosebit de interesaţi de 
acest aspect, deşi profunzimea relaţiei dintre ei nu-i luase 
prin surprindere. 

— N-au zis nimic despre Malta. Nimic despre New York, 
nimic despre Lockerbie. În mod clar, e foarte carismatic. 
Vorbeşte fluent engleza şi franceza. 

Kite simţea că le spune lucruri pe care deja la ştiau. 

— E în regulă, zise Peele când observă încurcătura lui 
Kite. Eşti încă la început, nu? O să prinzi tu o ocazie să stai 
de vorbă cu el şi să asculţi ce are de zis. Suntem interesaţi 
de cei care o să vină la el. Şi de discuţiile înregistrate cu 
microfonul. Telefonul l-am rezolvat, dar probabil că o să fie 
atenţi şi nu vor discuta mare lucru când sună. 

_ Kite observă că spusese „vor discuta”, nu „va discuta”. 
In mod clar, cei de la BOX 88 erau interesaţi de Luc mai 
mult decât îi dăduseră de înţeles. 

— Mai era ceva. Poate ştiaţi asta, poate nu ştiaţi. Luc mi- 
a spus că Ali a avut o logodnică la Paris înainte să plece în 
Iran. 

Cei trei bărbaţi se priviră. 

— Asta nu ştiam, zise Strawson. 

Kite era în al nouălea cer. Le demonstra cât de folositor 
era. 

— S-au despărţit. S-a măritat cu un politician din 
Catalania, Catalonia, o ţară de asta de care n-am auzit 
niciodată... 

— Iisuse Hristoase! izbucni Peele şi sări în picioare. Nu 
v-am învăţat chiar nimic la Eton? Catalonia e o provincie 
din nord-estul Spaniei! Dacă te uiţi destul pe hartă, o să 
vezi şi Barcelona acolo. Ai auzit vreun nume? 

— Nu, domnule, spuse Kite, imitând fără să vrea rolurile 
lor din clasă. 

— Toate femeile asta fără nume de familie... mormăi 
Strawson, după care se ridică şi se duse la geam. Ce facem 
cu Gameboy-ul? 

— E la mine în cameră, zise Kite. 

— Crezi că ai vreo şansă să-l laşi la Luc în birou? Să intri 
să stai de vorbă cu el când nu e acolo şi să-l laşi din 
greşeală sub raftul cu cărţi? 

— Bateria o să ţină doar două zile, spuse Carl. 

— Atunci băiatul nostru o s-o înlocuiască, răspunse 
Strawson de parcă Lachlan n-ar fi fost acolo. 

— Crezi că te descurci? întrebă Peele. 

— Sigur. 

Kite hotărâse să accepte orice-l puneau să facă atâta 
vreme cât nu era vorba de ceva cumplit de periculos sau 
ilegal. 

— Şi mai e şi Walkman-ul. Aş putea să mă folosesc de el, 
dacă tot îl am. 

— Stai cu ochii pe bodyguard. 

Strawson rămăsese cu ochii ficşi la măslinii şi zidul 
văruit. 

— Să nu faci nimic cât timp e el prin preajmă. E singurul 
care ar putea să-ţi facă praf operaţiunea. 

Să-ţi facă, se gândi Kite. Nu să ne facă. Ştia că, dacă ar 
fi fost deconspirat, cei din BOX 88 aveau să-l abandoneze. 

— Înţeleg. N-o să fac nicio prostie. 

Peele se uită din nou la ceas. 

— Ar cam fi bine să te duci. [ine minte ce ţi-am spus. 
Când ajungi acasă, vezi să fii transpirat şi să gâfâi. 

— Sigur. 

Brusc, Kite îşi aduse aminte de zid: 

— Iisuse. Mai e ceva important. 

— Ce? întrebă Strawson. 

Kite îi spuse că Abbas stătuse parcat în apropierea 
zidului unde trebuiau cei de la BOX 88 să-i lase un semn cu 
creta în caz că voiau să-l contacteze. Strawson îi spuse să 
nu-şi facă griji şi că Abbas n-avea cum să stea mai mult de 
câteva ore acolo, aşa că planul rămânea în picioare. 

— Dar geamurile? întrebă Kite. 

— Ce-i cu ele? 

— Când m-am întors ieri de la Mougins, am descoperit 
că Helene mi-a tras jaluzelele. Dacă las acolo un tricou în 

timpul zilei, s-ar putea să-l ia. S-ar putea să nu-l vedeţi. 

Kite îşi dădu seama din reacţia lor că acesta era un 
inconvenient ceva mai mare. Totuşi, Peele rezolvă 
problema aproape pe loc: 

— Pur şi simplu foloseşte ţigările. 

— Adică? 

— Dacă vrei să ne zici ceva, lasă-ne un pachet de ţigări 
pe zidul din fundul grădinii. Dacă ne dai ceva, o să citim şi 
o să răspundem. O să verificăm locul cam din oră în oră. 
Dar lasă şi tricoul. S-ar putea ca Helene să nu tragă mereu 
jaluzelele. 

Strawson se întoarse de la geam. Stătea cu mâinile la 
spate. Cea din stânga era puţin încovoiată, aşa că îşi ţinea 
încheietura într-un unghi nefiresc. Kite se gândi la un 
tablou care-l înfăţişa pe Napoleon privind un câmp de 
luptă. Strawson îi spuse că era nevoit să părăsească 
Franţa din cauza altei operaţiuni, dar că urma să se 
întoarcă în mai puţin de trei zile ca să vadă cum evoluau 
lucrurile. Carl şi Peele îi zâmbiră încurajator, dar Kite se 
simţi neaşteptat de uşurat. Il venera pe Strawson, însă 
prezenţa lui la casa conspirativă parcă reprezenta şi mai 
multă presiune. 

— O să mă descurc, zise Kite. Noroc la orice faci. 

Îi strânseră mâna lui Kite şi îi urară succes. Carl ieşi pe 
drum, îi anunţă că nu era nimeni, iar Kite porni în fugă din 
casă. În cinci minute urcase pe o pantă abruptă şi era 
leoarcă de transpiraţie. Era momentul să se întoarcă la 
vilă. Audi-ul nu mai era parcat în acelaşi loc. Abbas îl 
mutase înapoi sub lămâi, iar acum lua micul dejun de unul 
singur la o măsuţă din zona din faţa bucătăriei, unde 
Helene întindea de obicei rufele. Spre uşurarea dar nu şi 
surpriza lui Kite, bodyguardul nu-şi ridică privirea din 
farfurie când Lachlan intră în casă. 

În sufragerie, micul dejun era pregătit. Luc stătea în 
capul mesei şi citea Le Monde. Avea părul dat pe spate în 
stilul lui Gordon Gecko. Lângă el, Rosamund era adâncită 
în lectura unui volum din Oscar and Lucinda. Dinaintea lor 
se aflau platouri cu şuncă şi brânză şi coşuri cu pain au 


e 316 » 


chocolat şi croasanţi. Alături, Helene pusese sticle de 
Evian şi Badoit şi o carafă cu suc de portocale proaspăt, 
care trebuia amestecat. Pe un suport din faţa lui Luc erau 
o cafetieră mare şi roşie, precum şi nişte boluri cu gem, 
iaurt şi miere. 

— Cum a fost la alergat? întrebă Rosamund când îl zări 
în dreptul uşii. 

Ca de obicei, femeia sorbea dintr-o ceaşcă de Twining's 
English Breakfast, ceaiul ei de dimineaţă. 

— Te simţi mai bine? 

— Data viitoare o să fie şi mai bine, răspunse Kite. O să 
încerc să merg cam din două în două zile. 

— Ei, vezi să nu faci atac de cord, pentru Dumnezeu! 
exclamă Rosamund. Luc, dragule, ştiai că Lockie este un 
atlet de elită? 

— Poate că vrea să impresioneze pe cineva. 

Răspunsul lui Luc nu fusese tocmai jovial şi glumeţ, ci 
uşor caustic. Chipul bărbatului era ascuns în spatele unei 
fotografii a lui Francois Mitterand din Le Monde. Kite luă o 
prună şi se prefăcu că o aruncă în el. Rosamund îşi ceru 
scuze din priviri. 

— Poftă bună, zise Kite. Eu mă duc să fac un duş. 

Următoarele patruzeci şi opt de ore se scurseră fără să 
se întâmple mare lucru. În prima zi, Eskandarian, Hana, 
Luc şi Rosamund se duseră în Menton să ia prânzul cu 
nişte prieteni. Abbas îi însoţi, dar ceilalţi rămaseră acasă. 
Când Alain şi Helene plecară în Mougins ca să cumpere 
mâncare, Kite profită de absenţa lor ca să-i caute - fără 
succes - paşaportul Hanei şi să lase Gameboy-ul în spatele 
unui scrin din biroul lui Luc. Încercă să-l aşeze astfel încât 
să pară că ar fi căzut de pe o grămadă de cărţi şi reviste. 
La rândul lui, Eskandarian lăsase un teanc de hârtii pe un 
scaun din camera de zi. Kite profită că Xavier, Martha şi 
Jacqui erau la piscină şi se uită prin ele. Descoperi 
documente în farsi, rusă şi engleză, dar nu avea timp să le 
facă vreo poză. În schimb, căută cuvintele cheie pe care le 
memorase în cadrul antrenamentului, cum ar fi 
BIOPREPARAT, PRALIDOXIMĂ, IDLEWILD, şi reţinu 
numele expeditorilor, după care le scrise peste câteva 
clipe pe o coală de hârtie din dormitorul lui. Ar fi riscat să 
urce la mansardă ca să cotrobăie prin camerele lui 
Eskandarian, însă Luc se întorsese pe o Vespa nouă, verde, 
şi le spusese lui Xavier şi Kite că puteau „s-o ia la o tură 
până în Mougins”. Kite întrebă dacă Martha şi Jacqui 
aveau şi ele voie s-o folosească, dar Luc clătină din cap: 

— Doar voi doi. Nu vreau să se suie fetele pe ea. 

În seara aceea mâncară afară. Alain, care avea în 
permanenţă o ţigară în gură şi îşi găsea mereu de lucru 
prin casă agăţând tablouri şi reparând câte ceva, aprinse 
nişte beţisoare împotriva ţânţarilor la capătul dinspre sud 
al terasei. O aromă de cardamom şi citronelă se răspândi 
deasupra mesei în timp ce mâncau supă rece de mazăre şi 
poule au pot la lumina lunii. Kite stătea iarăşi lângă Hana, 
aşa că nu prea avea cum să poarte o conversaţie cu 
Eskandarian. La ora unsprezece i se făcu somn şi se culcă, 
lăsându-i pe Xavier, Jacqui şi Martha să se uite la o casetă 
cu Betty Blue. 

Următoarea zi, Kite se trezi la opt, alergă până la casa 
conspirativă, îi dădu lui Peele lista cu numele persoanelor 
cu care coresponda Eskandarian, după care se întoarse şi 
descoperi că iranianul, Luc şi Hana se duseseră deja în 
Vence ca să vadă Capela Mattise. Ştia că agenţii BOX 88 
urmăreau tot ce mişca în afara vilei şi fotografiau orice 
persoană de interes cu care intra în contact Eskandarian. 
Între timp, Rosamund era ocupată să facă nişte schimbări 
prin casă. Se duse de două ori până în Antibes şi se 
întoarse cu Citroen-ul plin de farfurii, pahare şi ornamente 
care urmau să le înlocuiască pe multe dintre cele 
moştenite de Luc de la străunchiul său. Când plecă a doua 
oară, Martha şi Jacqui merseră cu ea, lăsându-i pe Kite şi 
Xavier lângă piscină. Intrară în casă numai pentru o 
gustare, un duş sau ca să vegeteze în încăperea căreia Luc 
insista să-i spună „camera de joacă”. Kite se uită din nou 
după paşaportul Hanei, dar fără succes, după care trase 
concluzia că probabil şi-l ţinea în geantă. Peele abia 
aştepta să facă legătura dintre Eskandarian şi tatăl lui 
Xavier, aşa că-i spusese lui Kite să se uite prin 
documentele din biroul lui Luc şi să-şi lase Walkman-ul sub 
o canapea din camera de zi. Insă Alain părea să stea la 
pândă în permanenţă. Işi făcea apariţia ca să schimbe un 
fir sau să agaţe un tablou şi îi dădea lui Kite impresia că ar 
fi descoperit repede orice ar fi ascuns. Ultimul lucru pe 
care şi-l dorea era ca Alain să-l prindă umblând prin 
obiectele personale ale lui Luc sau să-i zică de faţă cu 
Eskandarian că-i găsise Walkman-ul într-un loc neaşteptat. 

Totul se schimbă în a treia zi. După un mic dejun târziu, 
familia Bonnard şi musafirii porniră spre Cannes în trei 
maşini. Planul era să-şi petreacă ziua pe plajă. Kite aduse o 
mică minge umplută cu nisip pe care o pierdu aproape 
imediat fiindcă o aruncase prea departe de Xavier, care 
preferă s-o lase să se scufunde în loc să se ducă s-o 
recupereze. Apoi băieţii cumpărară un frisbee, învăţându-l 
pe Eskandarian cum să-l arunce şi să-l prindă pe porțiunile 
de nisip plate, fără îndoială spre consternarea oricăror 
echipe de supraveghere care-l fotografiau pe iranian din 

posturile de observaţie pe care şi le aleseseră. Era prima 
oară când Kite interacţiona mai mult cu iranianul iar în 
timp ce discul zbura jos pe deasupra nisipului i se păru 
iarăşi imposibil să-şi imagineze că bărbatul care se distra 
şi râdea alergând încoace şi încolo putea fi mintea 
diabolică din spatele atrocităţii de la Lockerbie, mintea 
criminală care avea să pună la cale încă un atac în New 
York sau cine ştie ce altă monstruozitate. După ce se 
împrieteniseră într-un mod cam neaşteptat, Hana şi Jacqui 
stăteau întinse la soare pe prosoape şi vorbeau. Martha 
plecase cu Rosamund ca să-şi mai cumpere film pentru 
aparatul foto. Abbas rămase tot timpul pe un scaun pliant 
la câţiva metri de Eskandarian. Era sobru şi niciun muşchi 
nu i se clintea pe chip. Chiar şi în arşiţa de la amiază, era 
îmbrăcat tot într-un costum negru. În afară de Luc, nu 
prea mai băga în seamă pe altcineva. 

Merseră să ia prânzul la o braserie de lux din centrul 
Cannes-ului. Abbas mâncă un bol de spaghete la o masă 
separată. Apoi Eskandarian, Luc şi Hana se întoarseră la 
vilă împreună cu Abbas, Rosamund merse în Antibes ca să 
cumpere mobilă pentru casă, iar Martha şi Jacqui se 
duseră să-şi cumpere haine. Când îşi comandă peştele 
spadă, Xavier băuse deja mai mult de o sticlă de rose, aşa 
că adormi imediat ce se întinse pe plajă. Kite rămase 
singur cu Papillon, cartea pe care o tot citea în ultimele 
trei zile. Hotări să meargă până la drumul principal şi s-o 
termine într-o cafenea. 

Mulţimile din august umblau pe faleză în şorturi, bikini 
şi şlapi. Chelnerii făceau slalom cu tăvi de băuturi şi 
mâncare pentru clienţii de la cafenelele şi restaurantele de 
pe plajă. În timp ce Kite căuta un loc unde să se aşeze, un 
biplan survola marea strălucitoare făcând reclamă la un 
club de noapte. Când îşi ridică privirea spre cer, fu cât pe 
ce să fie călcat de un Renault 5. Şoferul îl claxonă 
zgomotos, îl înjură, după care îşi văzu de drum. 

Kite alese o cafenea aflată la un cvartal în spatele plajei. 
Voia să citească fără să fie distras de maşinile şi mulțimile 
de pe promenadă. Se aşezase numai de câteva minute 

când se pomeni că la masa lui vine un bărbat cu înfăţişare 
orientală şi îl întreabă într-o engleză bună ce anume 
citeşte. Avea păr scurt şi creţ şi era perfect ras. Începutul 
de buză de iepure îi dădea un aer uşor ameninţător, dar nu 
era impunător din punct de vedere fizic. Purta blugi 
decoloraţi, adidaşi Reebok şi o cămaşă de un verde palid 
de la Benetton. 

— Papillon, răspunse Kite încet. 

N-avea chef să intre într-o conversaţie lungă cu un 
străin care probabil că voia doar să-i vândă nişte ochelari 
de soare sau un CD piratat. 

— Eşti englez? 

— Scoţian. 

— Ah! Scoţian! 

Kite avea senzaţia că n-avea să scape cu una, cu două. 

— Sean Connery! James Bond! Purtaţi kilturi, aşa-i? 

— Zi de zi. 

Bărbatul izbucni în râs şi repetă cuvintele „zi de zi” de 
câteva ori înainte să se potolească. 

— Şi ai venit aici în vacanţă în Cannes? Ai mai fost în 
Franţa? 

Kite simţi că ceva era în neregulă. Cine era individul 
ăsta? Ce voia? Acum, că se gândea mai bine, nu părea să 
fie vreun samsar. N-avea o valiză plină de ochelari de 
soare sau casete video. Avea o privire ageră, inteligentă, 
iar mâinile şi hainele îi erau curate. Kite deveni mai 
precaut din cauza aurei lui de fanatic. 

— E prima oară. Am venit cu nişte prieteni. 

— Ce prieteni, prietene? De unde-s? Tot Scoţia? 

Kite bănui că bărbatul ştia cine e şi că-l urmărise de pe 
plajă. Îşi trase cafeaua cu lapte mai aproape, după care-l 
întrebă: 

— Ştii ceva? Cu ce te pot ajuta? Am venit doar ca să 
beau liniştit o cafea. 

— Eşti prieten cu Ali Eskandarian, aşa-i? 

Kite probabil păli, deoarece bărbatul zâmbi ca să-l 
liniştească şi îi întinse mâna. 

— E în regulă, prietene. N-am venit să-ţi fac rău. Mă 

numesc Bijan. Sunt iranian. Locuiesc aici, în Cannes. 
Franţa e casa mea. 

— De unde-l ştii pe Ali? 

Kite se uită în jur ca să vadă dacă-i urmăreşte cineva. 
Mereu e persoana la care te aştepţi mai puţin, îi spusese 
Peele. 

— Hai să spunem doar că l-am recunoscut. Şi mă întreb 
ce caută un scoţian de treabă ca tine în compania acestei 
persoane. Zici că e un prieten de-al tău? De-al familiei 
tale? 

Oare era un joc? Oare Strawson punea la cale un nou 
test ca să-l vadă pe Kite cum se descurcă? Kite aruncă din 
nou o privire prin cafenea. O familie tânără mânca 
îngheţată două mese mai departe de el. Un muncitor bea 
un pahar de coniac la bar. Un bărbat şi o femeie în vârstă 
jucau cărţi în colţ. Pe stradă treceau pietoni cu prosoape 
de plajă şi pungi pline de mâncare. Un terrier lătra la 
capătul unei lese. Kite încercă să-şi dea seama dacă era 
cineva care părea să piardă vremea, dacă era cineva care 
arăta ciudat sau ca şi cum n-ar fi avut ce căuta acolo. Nu 
zări pe nimeni. Peele îi spusese să ţină minte chipurile pe 
care le vedea de mai multe ori, îi explicase cum să 
recunoască un comportament ciudat pe stradă, însă Kite 
nu fusese extrem de atent fiindcă i se spusese că pentru 
operaţiunea din Franţa nu trebuia să ştie astfel de lucruri. 

— Ali e prietenul familiei la care stau, răspunse Kite şi 
se întrebă dacă nu cumva deja spusese prea multe. Nu-l 
prea ştiu. Am făcut cunoştinţă abia acum două zile. 

Fără să fi fost invitat, iranianul îşi trase un scaun şi se 
aşeză faţă-n faţă cu Kite. Se încruntă puţin din cauza unei 
raze de soare puternice care pătrundea prin geam, după 
care îşi mută capul într-o zonă umbrită. Abia atunci îl 
întrebă: 

— Pot să mă alătur? E permis? 

Apoi comandă o cafea. Acum, Kite era prea intrigat ca să 
mai spună ceva. Voia să afle de ce-l încolţise bărbatul şi ce 
anume ştia despre Eskandarian. 

— E în regulă. 

— Chiar nu-l cunoşti, răspunse Bijan şi îşi atinse 
cicatricea de pe buză. 

— Poftim? 

— Dacă l-ai şti... 

Bijan luă volumul din Papillon şi îl întoarse de pe o parte 
pe alta în mâinile lui moi şi fără cusur. 

— Dacă ai şti cu adevărat cine este, nu ţi-ai petrece timp 
cu el. N-ai mânca alături de el şi nu ţi-ai lăsa surorile în 
compania unui astfel de bărbat. 

Kite tocmai voia să-i spună că nu erau surorile lui, dar se 
răzgândi. Scoase o ţigară, îi oferi una iranianului, după 
care îi dădu un nume fals din motive care nici lui nu-i erau 
clare. 

— Eu sunt Adam. 

— Adam şi mai cum? 

— Hai să rămânem la Adam. Ce doreşti de la mine? 

— Cam ce ştii despre viaţa de astăzi din Iran, Adam? 

— Nu prea multe. 

— Nu crezi că un tânăr inteligent ca tine ar trebui să ştie 
mai multe despre ţara mea dacă tot petrece atâta vreme 
cu unul dintre cei mai influenţi cetăţeni ai ei? 

Kite nu ştia ce voia să spună prin termenul de „cetăţean 
influent”, însă îi puse o altă întrebare: 

— Nu-mi petrec aşa de mult timp cu el. Doar am venit în 
vacanţă. 

Bijan clătină din cap şi îi mulţumi chelnerului care îi 
aşeză un espresso în faţă. 

— Posibil, poate. Deci ai vrea să ştii mai multe despre 
el? întrebă iranianul. 

Suna de parcă ar fi vrut să-l convingă să cumpere ceva, 
însă privirea lui Bijan se goli deodată şi păru foarte 
tulburată. Kite simţi că n-avea încotro. 

— Sigur. De ce nu? 

— Ai idee ce fel de corupţie păstoreşte prietenul tău, Ali 
Eskandarian? Cunoşti natura guvernului de la Teheran? 
Revoluţia din 1979, în care prietenul tău a jucat un rol 
important, promitea pace şi stabilitate unei generaţii care 
se bucura de întoarcerea lui Khomeini în Iran. Dar ce-am 

primit, de fapt? Mujahedinii ne-au distrus ţara prin 
războiul împotriva lui Saddam Hussein, un om sprijinit şi 
înarmat de Occident. Ştiai asta, domnule Adam? Că 
guvernul tău, administraţia de la Washington, au oferit 
credibilitate unui om care a folosit iperită şi gaz sarin 
împotriva poporului iranian? De ce au trebuit să moară un 
milion dintre fraţii şi surorile mele pentru acest regim? 
Spune-mi! 

Kite îşi dădu seama că avea de-a face cu un fanatic. Se 
întrebă dacă-şi compromitea misiunea sau o punea în 
vreun pericol prin faptul că acceptase să stea de vorbă cu 
o persoană atât de vehementă împotriva lui Eskandarian. 

— Chiar ar trebui să plec, zise Kite şi luă cartea. Eu sunt 
doar un prieten al familiei. M-ai confundat cu altcineva. 

— Oare? Oare te-am confundat, tinere domn? Nu-ţi pasă 
că pe străzile 'Teheranului umblă grupuri de bărbaţi 
înarmaţi cu bețe şi lanţuri şi care atacă pe oricine nu le 
împărtăşeşte credinţa în Islam? Nu-ţi pasă că Rafsanjani şi 
alţi prieteni de-ai lui Ali Eskandarian nu fac nimic să 
oprească asta? In Iran n-ai voie să porţi şort, aşa cum eşti 
tu îmbrăcat acum în această cafenea drăguță şi liniştită. 
Nu poţi să bei alcool, aşa cum aţi făcut la prânz tu şi 
prietenul tău, domnul Eskandarian. Poate că-ţi place să 
mergi la petreceri împreună cu femeile din grupul tău de 
pe plajă. Nu e nimic greşit în asta. Dar dacă ai fi un tânăr 
în Iranul actual, n-ai avea voie să mergi la asemenea 
petreceri. Surorile tale n-au voie să se machieze şi nici să 
se parfumeze. Poate că una dintre ele este iubita ta. Nu 
poate fi văzută în public alături de tine, altminteri ar fi 
biciuită şi umilită, iar tu, Adam, ai fi pedepsit la rândul tău. 
Până şi muzica occidentală, precum cea pe care o ascultăm 
acum în cafenea, este interzisă. Lumea trebuie să asculte 
Madonna sau Bruce Springsteen sau Elton John la căşti, în 
intimitatea casei. Trebuie să spere că discurile şi casetele 
lor nu sunt descoperite de către Garda Revoluționară. 

Kite încă se gândea la ce spusese Bijan despre alcool. 
Aşa cum aţi făcut la prânz tu şi prietenul tău. Probabil că 
iranianul stătuse în braserie şi îi urmărise pe plajă. S-ar 

putea ca Bijan să-l urmeze chiar şi până la vilă ca să 
verifice unde stătea. Iisuse, poate că făcea parte dintr-un 
grup de exilați iranieni care voiau să-l ucidă pe 
Eskandarian. 

— Cum te-ai simţi dacă ai fi luat din locul ăsta, aici şi 
acum, apoi biciuit în public, în faţa tuturor acestor oameni, 
numai fiindcă te-ai culcat cu o femeie necăsătorită sau 
pentru hainele pe care le porţi, pentru tricoul de pe tine? 

Bijan îl apucă pe Kite de încheietură şi făcu semn către 
strada plină de oameni. 

— Ţi-ar plăcea să fii ucis cu pietre în public? Ţi-ar plăcea 
ca trupul tău mort să atârne de o macara în văzul 
prietenilor şi familiei tale? Să fie un avertisment pentru 
alţii? 

Kite mormăi că evident că nu-şi dorea una ca asta, însă 
Bijan nici nu-l asculta. 

— Asta e realitatea Iranului modern, prietene. Asta e 
realitatea regimului pe care-l susţine domnul Eskandarian. 
El se îmbogăţeşte, la fel şi ei. Nu există democraţie. 

Kite încă mai avea destul de multă cafea în ceaşcă şi în 
scrumiera din faţa lui îl aştepta o ţigară pe jumătate 
fumată. Voia să se ridice şi să plece, dar trebuia să se 
asigure că Bijan n-avea să-l urmărească. 

— Lasă-mă să-ţi spun, Adam, continuă iranianul. 

Pe măsură ce vorbea, cicatricea de la buză părea să se 
accentueze. 

— Lasă-mă să-ţi spun asta şi apoi poţi hotări dacă să mă 
crezi sau nu. Poate mă crezi nebun fiindcă umblu pe 
străzile din Cannes, opresc turişti scoțieni prin cafenele şi 
îi ţin aşa de vorbă. 

Bijan rânji. Îi lipseau câţiva dinţi, iar în partea de jos se 
vedeau mai multe plombe de argint. 

— Eu însumi sunt un om vânat. De ce? Fiindcă mă opun 
regimului. Aceşti oameni ai Domnului din Teheran, aceşti 
aşa-zişi oameni ai păcii, îşi trimit Garda Revoluționară în 
Franţa ca să-i vâneze şi să-i ucidă pe cei ca mine. N-avem 
voie să organizăm o opoziţie paşnică faţă de propriul 
guvern. N-avem voie să ne dorim o ţară mai bună. Atât de 

mare le e paranoia, atât de ucigaşe le sunt intenţiile. În 
Franţa au avut loc atentate cu bombe plantate în maşini. 
Tovarăşii mei au fost decapitaţi. Gândeşte-te la asta, 
Adam. Gunoaiele de revoluționari îi forţează pe bărbaţi să 
îngenuncheze la ei acasă, uneori în faţa soţiei şi a copiilor, 
după care îi decapitează cu sabia. 

Kite voia să creadă că ceea ce-i spunea Bijan era rodul 
fanteziei lui, dar iranianul o făcea cu asemenea intensitate, 
cu atâtea exemple şi detalii în acuzele lui, încât nu putea 
bănui decât că era măcar parţial adevărat. 

— Sună oribil, răspunse Kite văzându-i privirea lui Bijan, 
care părea să aştepte un răspuns de la el. Îmi pare foarte 
Tău. 

— Şi mie îmi pare rău, prietene. Orice fost slujitor de-al 
Şahului este o ţintă legitimă. Totuşi, Ali Eskandarian şi 
gunoaiele de teapa lui pot să vină în Franţa, să bea alcool, 
să se culce cu tinere şi nimeni nu le spune nimic. De ce? 
Fiindcă ei fac afaceri secrete cu Statele Unite şi le 
cumpără armele. În schimb, regimul face bani şi se face că 
plouă. Ştii de scriitorul vostru, domnul Rushdie? 

— Sigur că da, răspunse Kite. 

Nu voia să discute despre Rushdie, ci să afle mai multe 
despre natura relaţiei lui Eskandarian cu guvernul 
american. Oare Bijan se referea la Afacerea Iran-Contra, 
despre care Peele îi vorbise o zi întreagă, sau la altceva? 

— Şi Rushdie a fost condamnat la moarte, însă pe el 
măcar îl protejează guvernul britanic. Măcar stau cu ochii 
pe el cei de la SAS sau MI5 şi îl mută în siguranţă dintr-un 
loc în altul. Noi, în schimb, nu putem face nimic ca să 
scăpăm de călăii trimişi să ne ucidă. Putem fi răpiți şi 
torturați de agenţii guvernului iranian trimişi să ne ucidă 
şi nimeni n-o să bage de seamă asta. Ultima persoană 
ucisă pe pământ francez şi a cărei moarte a fost 
menţionată în ziarele din New York şi Londra a fost 
Gholam  Oveissi, comandantul armatei Şahului. A fost 
împuşcat pe străzile Parisului, alături de fratele lui, acum 
cinci ani. Lumea a băgat asta de seamă fiindcă generalul 
era ultima speranţă a grupurilor de opoziţie care plănuiau 

să-l dea jos pe ayatollah, putrezi-i-ar ciolanele în iad! 
Oveissi a fost ucis cu două zile înainte să zboare la graniţa 
dintre Turcia şi Iran ca să înceapă contrarevoluţia. Cine le- 
a dat asasinilor toate detaliile? Americanii! MI6! Oare vor 
face la fel ca să ni-l ia şi pe Shahpour Bakhtiar? Tu să-mi 
spui, domnule Adam. Tu să-mi spui. 

Pentru o clipă, pe Kite îl cuprinse paranoia şi se gândi că 
Bijan lucra pentru serviciile secrete britanice. Numele lui 
Shahpour Bakhtiar nu-i era cunoscut şi nici nu înţelegea 
de unde bănuia Bijan că l-ar putea şti. Ideea că MI6 ajutau 
în secret Teheranul împotriva comunităţii de iranieni 
exilați i se părea că n-are sens, dar bănui că orice era 
posibil în lumea în care-l aruncaseră Peele şi Strawson. 

— Nu ştiu nimic despre toate astea. 

— Normal că nu, răspunse Bijan. 

Iranianul dădu pe gât espresso-ul cu o singură mişcare 
din încheietură. 

— De unde ai putea şti? Dar fii sigur că acelaşi lucru se 
întâmplă şi la Londra. Eşti un om inteligent care trăieşte 
viaţa alături de persoane care-şi permit să mănânce la cele 
mai bune restaurante, care-şi permit să-şi facă vacanţa în 
sudul Franţei. 

— Cu tot respectul, nu ştii nimic despre mine. 

— Posibil, zise Bijan. Şi poate că nu-ţi pasă, Adam. Sau 
poate că vrei să mă ajuţi. 

Kite îşi dădu seama că se aştepta de ceva vreme la o 
astfel de ofertă, dar întrebarea tot îl luă prin surprindere. 

— Să te ajut? 

Avu senzaţia deconcertantă că pică într-o capcană. Dacă 
Eskandarian sau Abbas aveau bănuieli în privinţa lui şi îl 
trimiseseră pe Bijan ca să-i testeze loialitatea, nu trebuia 
sub nicio formă să accepte să facă ceva pentru acest 
individ. Trebuia să plece din cafenea cât mai repede 
posibil şi să se întoarcă pe plajă. 

— Îmi pare rău. Eu doar am venit aici ca să citesc şi să 
beau o cafea. Trebuie să mă întorc. Probabil că prietenii 
mei îşi fac griji. 

Spre surprinderea lui, Bijan nu obiectă, ci îşi trase 

scaunul aşa încât Kite să aibă loc să treacă. 

— Desigur, Adam. Înţeleg. Fac eu cinste cu cafeaua. 

Kite acceptă pe loc. În timp ce se bucura că discuţia se 
încheiase, îl văzu pe Bijan cum aşază o bancnotă de zece 
franci sub scrumieră. 

— Chiar nu e nevoie. 

— E plăcerea mea. Voiam doar să ştii cum e cu adevărat 
în Iran, cum e cu adevărat bărbatul cu care te-ai jucat 
frisbee la soare. Îţi mulţumesc că m-ai ascultat. 

— Cu siguranţă că am aflat multe de la tine. 

Kite aproape că ajunsese la uşă. 

— Te rog... 

Se întoarse şi îl văzu pe Bijan cum îi întinde o bucată de 
hârtie. 

— la asta. 

Iranianul încercă să-i pună hârtia în mână lui Kite. 

— Este numărul meu de telefon. Poţi să mă suni dacă 
doreşti vreodată să discutăm despre aceste lucruri. Aş vrea 
să am ocazia să vorbesc cu domnul Eskandarian. Poate că 
tu ai putea să faci asta să se întâmple? 

Kite ştia că ar fi trebuit să ia numărul de telefon aşa 
încât Peele să-l verifice, dar se gândi şi că ar fi trebuit să 
refuze de la bun început posibilitatea unei noi întâlniri sau 
conversații. Tot mai exista o şansă ca toată treaba să fie o 
şaradă gândită de Abbas ca să-l verifice, sau poate că era 
un test din partea BOX 88 ca să fie siguri că tânăra lor 
speranţă era în continuare de încredere. 

— Cred că e puţin probabil, zise Kite băgând numărul în 
buzunar. Abia dacă-l ştiu pe domnul Eskandarian. E 
prieten cu gazdele mele. 

— Roagă-l, insistă Bijan. _ 

— Mi-a făcut plăcere, spuse Kite în timp ce ieşea. ţi 
mulţumesc pentru cafea. Chiar nu te pot ajuta cu nimic. Iţi 
doresc mult noroc. 

Luc îi dăduse lui Jacqui bani de taxi. În drum înapoi spre 
vilă, Kite se tot uita în jur ca să verifice dacă vede de mai 
multe ori aceleaşi maşini, aceleaşi numere de 
înmatriculare. Dacă Bijan îl urmărea, era de rău. 

— Care-i problema? întrebă Jacqui. 

Stăteau înghesuiți pe banchetă. Xavier era în dreapta 
şoferului şi stătea de vorbă cu acesta despre Mitterand. 

— De ce te tot foieşti? 

— Scuze, răspunse Kite. Mă doare spatele. Mă ajută 
dacă mă mai mişc. 

Lângă Kite era Martha. Fata purta un şort din material 
de blugi şi un tricou care mirosea a cremă de soare. Pe 
coapse avea mici grăunţe de sare de mare uscată. 

— Cum ai reuşit? întrebă Martha. 

— Când jucam frisbee. 

Spre frustrarea lui, îşi dădu seama că scuza însemna că 
nu poate să mai meargă la alergat. Kite privi pe geam şi 
încercă să-şi dea seama care trebuia să fie următoarea lui 
mişcare. Abbas ştia deja că nu ieşea la alergat decât 
dimineaţa, nu după mai multe ore de înot şi de fugit pe 
plajă după frisbee. Poate că minciuna fusese totuşi 
folositoare. O să scrie un bileţel pentru BOX 88 şi să-l bage 
într-un pachet de ţigări. Când ajungea acasă, o să iasă la 
fumat şi o să lase pachetul pe zid. 

Când şoferul semnaliză ca să iasă de pe şosea, Kite se 
foi din nou, iar Jacqui plescăi din limbă. Nu-i urmase nicio 
maşină. Trei kilometri mai încolo, când ajunseră la drumul 
care ducea la vilă, Kite se uită din nou. Ca să creeze un 
efect teatral, mai şi gemu când se foi. 

— Săracul de tine, îl compătimi Martha. 

Din nou, nu se vedea nicio maşină care să-i fi urmărit. 
Dacă Bijan sau vreun asociat de-al lui încercase să vină 
după ei, eşuaseră în mod clar. 

— Înoată puțin când ajungem, sugeră Martha. 
Încălzeşte-te un pic. O să te simţi mai bine. 

— N-are când, spuse Jacqui. leşim cu toţii. O să luăm 
cina într-un club de noapte faimos din Antibes pe care-l 
ştie tata. Mama a spus la telefon că trebuie să ne 
schimbăm până la şapte. Aparent e un loc faimos, şi Kirk 
Douglas merge acolo. 

Odată ce ajunseră la vilă, Kite făcu un duş şi avu timp 
să-şi pună puţină ordine în gânduri. Poate că de fapt nu 
era chiar atât de important să raporteze detaliile 
conversaţiei lui cu Bijan. Cu siguranţă putea să amâne asta 
până dimineaţă. Putea să pară suspect dacă se ducea până 
în fundul grădinii doar ca să fumeze. Cel mai bine era să 
ascundă numărul lui Bijan printre lucrurile lui şi să i-l 
arate lui Peele a doua zi. 

— Cu ce te-mbraci? întrebă Xavier. 

— Dracu' ştie, răspunse Kite în timp ce ieşea din baie. 

— Limbajul, Lockie, te rog, spuse doamna Bonnard. 

Rosamund ieşise din camera ei. Femeia purta o fustă 
creion maro, o pereche de pantofi albi cu tocuri de cinci 
centimetri şi o bluză roz cu umeri supradimensionaţi. Kite 
nu mai văzuse vreo femeie din generaţia mamei lui care să 
fie atât de bogată şi arătoasă, dar care să se îmbrace atât 
de catastrofal. In spatele ei se afla Luc. Bărbatul se admira 
într-o oglindă până la podea. Avea părul dat pe spate cu 
ulei şi purta o cămaşă bleu descheiată la piept. Kite se 
întoarse. Xavier îşi făcea ultimele ajustări la costumaţia lui 
de Mud Club formată dintr-o pereche de blugi albaştri 
sfâşiaţi, un tricou alb şi o geacă de piele neagră. 

— Văd că în seara asta ni se alătură George Michael. 

— Da, da, răspunse Xavier. Foarte amuzant. 

— You gotta have faith, începu Kite, după care cântă şi 
refrenul. 

În spatele uşii care se închidea, protestele lui Xavier 
abia dacă se mai auzeau. 

Kite se îmbrăcă repede. Era conştient de garderoba sa 
limitată: diseară avea să se îmbrace cu o pereche de Levi's 
501, o jachetă sport bleumarin şi o cămaşă cu model floral 
care avea potenţialul s-o ţină la distanţă pe Martha pentru 
tot restul vieţii. Se răzgândi şi o aruncă înapoi în valiză. Se 

hotări să meargă pe o variantă sigură şi să refolosească o 
cămaşă de la Gap. După ce o mirosi repede la subraţ, o 
împrospătă cu puţin spray Right Guard. 

— Plecăm în cinci minute, oameni buni! strigă 
Rosamund de pe hol. N-avem timp de pierdut. 

Kite auzi acelaşi clinchet de cuburi de gheaţă care 
anunţase sosirea lui Eskandarian cu două seri în urmă. Îşi 
uscă repede părul cu un prosop, luă un tub cu gel de păr 
Boots şi îşi turnă un moţ din substanţa de un verde 
radioactiv pe breton. Când ieşi din cameră, coafura lui 
putea fi comparată destul de plauzibil cu a lui River 
Phoenix într-o fotografie pe care Kite o văzuse în revista 
Arena. Brusc, nimic altceva nu mai conta. Voia să arate 
bine pentru Martha. 

Fata era deja afară şi aştepta să urce într-un Mercedes. 
Purta o rochie albastră fără umeri care aproape că-l făcu 
pe Kite să se împiedice când o văzu. Probabil că era 
conştientă de efectul pe care-l avea, deoarece până şi Luc 
şi Eskandarian o priveau cu o admiraţie abia controlată. 
Rosamund observase şi ea ce se întâmpla, aşa că-i oferi un 
şal de caşmir roz-pal: 

— Ca să-ţi acoperi umerii, draga mea. 

Xavier ieşi din casă fumând o ţigară şi ţinându-şi geaca 
de piele pe umăr, ca un model la o paradă de modă. 

— Will you be my father figure, Xav? întrebă Martha. 

Peste câteva clipe, Hana îşi făcu apariţia într-o fustă 
neagră extrem de scurtă, primi din partea bărbaţilor 
reacţiile pe care şi le dorise, inclusiv un, „lisuse” din 
partea lui Xavier, care era copleşit, după care urcă în Audi- 
ul lui Eskandarian. Peste câteva minute plecaseră cu toţii, 
iar Alain le făcea semn cu o greblă într-o mână şi o ţigară 
Gitanes în cealaltă. 

— Care-i treaba cu Hana? îl întrebă Xavier pe Luc de pe 
bancheta Mercedes-ului. 

Kite stătea în faţă şi încerca să găsească o melodie bună 
pe un post radio franțuzesc. 

— Ia zi, George, ce hit de-al tău vrei să ascultăm în seara 
asta? Careless Whisper? 

— N-are voie să meargă în Iran, răspunse Luc în 
franceză, ignorând gluma lui Kite. In orice caz, nu 
îmbrăcată aşa! 

Bărbatul râse şi semnaliză ca să intre pe şosea. 

— Se întâlnesc de fiecare dată când Ali e plecat din ţară. 
E drăguță, nu? 

— Nu-i cam tânără pentru el? 

Kite îşi dădea seama că Xavier e interesat de ea. Pe 
plajă, prietenul său îi spusese că Hana flirta cu el de 
fiecare dată când Eskandarian nu era atent. 

— Serios, frate. La piscină, la cină. Mereu se uită la 
mine. Nu-i a bună cu ea. Nu primeşte destulă atenţie din 
partea ayatollahului. Eu ce-ar trebui să fac? Să ignor asta? 

— Da! spusese Kite categoric. 

Nu doar că era posibil ca Xavier să-i pericliteze misiunea 
dacă şi-o punea cu iubita lui Eskandarian, dar nu voia ca 
prietenul lui să-şi facă un duşman din Ali şi nici ca Hana să 
fie găsită pe fundul Mării Mediterane cu nişte cizme de 
ciment făcute pe comandă de către Abbas. 

— Exact asta ai să faci. Ai să ignori asta. E luată. Dacă ai 
de-a face cu ea, înseamnă că o să ai de-a face cu iranienii. 
Uită-te ce i-au făcut lui Rushdie, iar el doar a scris o carte. 

La fel ca Farm Club din Verbier, Opera Regală în 1987, 
unde văzuse Lacul lebedelor, şi masa de la Claridges când 
Xavier împlinise optsprezece ani, clubul de noapte din 
Antibes era încă un loc unde Kite n-ar fi ajuns altfel decât 
prin generozitatea familiei Bonnard. Luc rezervase o masă 
în restaurantul de lux de la etaj. Pentru a doua oară în 
acea zi, musafirii lui se bucurară de nişte vinuri şi feluri de 
mâncare franţuzeşti deosebite. Kite avea obiceiul să 
compare felurile de mâncare din meniu, Poitrine de Veau 
Confite et Farcie aux Legumes du Soleil, Popuetons de 
Eurs de Courge au Saumon Nappes, L'Abricot des Vergers 
de Provence, cu echivalentul lor jalnic de la Killantringan: 
supa zilei, clătită cu fructe de mare „Skipper's Choice”, 
prăjitură cu mere. Tot petrecând timp în sudul Franţei, 
pendulând între dormitor şi piscină, bând vin la cafenele şi 
flirtând cu Martha în restaurante de cinci stele, începuse 

să-şi facă griji că zărise o ultimă frântură dintr-o viaţă care 
în curând avea să-i fie smulsă. Xavier urma să-şi ia un an 
pauză şi probabil că o vreme n-aveau să mai păstreze 
legătura, mai ales dacă Lachlan se ducea la Edinburgh sau 
continua să lucreze pentru BOX 88. Nici unul, nici celălalt 
nu erau tocmai pasionaţi de scrisori, iar Kite nu obişnuia 
să-şi sune prietenii de la şcoală când era acasă în Scoţia. 
Cât despre Martha, ea mai avea un an de şcoală la Londra. 
Orice s-ar fi întâmplat între ei în următoarele câteva zile, 
dacă se întâmpla, avea să fie probabil ceva pasager. Pe 
urmă ea urma să se întoarcă la bărbaţi mai în vârstă, cu 
cărţile lor de credit şi maşini Alfa Romeo Spider, foşti elevi 
la Eton cu bani puşi deoparte care-şi puteau permite s-o 
ducă în hoteluri liniştite de la ţară sau la New York pentru 
un weekend murdar. El trebuia să facă nişte bani nu doar 
ca s-o impresioneze pe Martha, dar şi ca să continue să se 
bucure de stilul de viaţă cu care fusese obişnuit de familia 
Bonnard. 

Clubul de noapte de sub restaurant era un exemplu şi 
mai edificator al stilului de viaţă la care Kite putea doar să 
viseze sau să vadă în filmele de la Hollywood. Femei 
nemaipomenit de frumoase stăteau la mese unde nişte 
plutocraţi francezi şi italieni îmbrăcaţi impecabil le ofereau 
sticle de şampanie şi Bandol rosé. Deşi nimeni din grupul 
Bonnard nu părea nelalocul lui acolo, Kite acceptă că 
blugii şi cămaşa lui de la Gap erau îmbrăcămintea unui 
intrus sărac. Dintre toţi, tocmai Eskandarian observă că se 
simţea stingher. Veni la bar lângă Kite şi se oferi să-i ia 
ceva de băut în timp ce Abbas îi privea. 

— Mă simt la fel de uimit ca tine, Lockie! exclamă 
iranianul. Îţi vine să crezi cum e clubul ăsta? În Teheran n- 
avem aşa ceva. 

Kite se gândi la vorbele lui Bijan. Dacă ai fi un tânăr în 
Iranul actual, n-ai avea voie să mergi la asemenea 
petreceri. |Incercă să-şi ascundă tulburarea. Ce-i spusese 
Bijan despre Eskandarian nu se potrivea cu imaginea 
bărbatului occidentalizat, liberal şi exuberant care tocmai 
îi lua o votca tonic într-un club de noapte exclusivist din 

Antibes. Cu siguranţă că dacă ar fi fost văzut în acest loc, 
dacă Abbas, spre exemplu, l-ar fi raportat la cei care aveau 
grijă de moralitatea cetăţenilor iranieni, ar fi fost 
condamnat de către Rafsanjani şi noul regim, nu? Sau era 
vorba doar de ipocrizia rangului, de faptul că Eskandarian 
făcea parte dintr-o elită care făcea ce voia şi se bucura de 
ce era mai bun într-o societate coruptă unde milioane de 
alţi cetăţeni îşi duceau traiul într-o sărăcie lucie? 

— Te distrezi în vacanţă, Lockie? 

Lui Kite îi fu greu să audă întrebarea lui Eskandarian din 
cauza lui Grace Jones care cânta La Vie En Rose, dar dădu 
din cap entuziasmat şi răspunse: 

— Da, oui da. 

Îşi spuse că era pentru prima oară când putea să-şi facă 
o impresie adevărată în privinţa lui Eskandarian. 

— E prima oară când ajung în Antibes. Tu ai mai fost? 
Luc mi-a spus că ai călătorit destul de mult... 

— Ai dreptate, Lockie. Aşa e. Am călătorit mult de tot. 
Acum doisprezece ani locuiam în Franţa. Trebuie să merg 
în continuare în multe locuri datorită muncii mele. 

Lui Kite îi venea să-l întrebe, sau să strige dacă era 
cazul, ce lucra mai exact, dar ar fi fost prea direct. In 
schimb, îl lăsă pe Eskandarian să-i pună întrebări despre 
trecutul lui şi îi povesti despre viaţa de la hotel şi cariera 
de model a mamei lui în anii '60. 

— Dar tatăl tău? El cu ce se ocupă? 

Eskandarian era cu spatele la ringul de dans şi ţinea un 
pahar de şampanie în mână. Kite se sprijinea de bar cu 
votca tonic în mână. Nu avu nicio ezitare să se folosească 
de faptul că tatăl lui murise cu câţiva ani în urmă ca să-i 
câştige simpatia lui Eskandarian. Vorbele lui avură un 
impact direct asupra iranianului, care puse o mână pe 
umărul lui Kite şi îi oferi sincer condoleanţele sale. 

— Şi eu mi-am pierdut tatăl acum ceva vreme. L-au ucis 
cei din SAVAK, poliţia secretă a Şahului. Dar să nu 
discutăm despre aşa ceva acum, cu această ocazie fericită. 
Tot ce voi spune este că îmi pari un tânăr foarte politicos şi 
inteligent şi că tatăl tău ar fi mândru de tine. 

Kite se simţi măgulit de compliment, iar Eskandarian îi 
deveni şi mai simpatic. In acelaşi timp, îşi spuse că trebuia 
să ţină minte să-i spună lui Peele că SAVAK îl omorâse pe 
tatăl iranianului. Nu sunt cine crezi tu că sunt, se gândi 
Kite. N-ar trebui să ai încredere în mine sau să-mi faci 
complimente. Era surprins că se simţea entuziasmat, nu 
ruşinat, de faptul că juca un rol şi îi mulţumi pentru 
cuvintele frumoase. 

— Deci în Teheran nu prea ieşiţi să dansaţi? 

Iranianul aruncă o privire spre ringul de dans plin ochi. 
Jacqui şi Hana stăteau faţă-n faţă şi mimau prin aburii 
beţiei trompetele de la începutul melodiei Sledgehammer. 

— E o societate religioasă, răspunse Eskandarian şi se 
întoarse spre Kite. Sau ar trebui să spun că a devenit o 
societate religioasă. Guvernul nu tolerează muzica 
occidentală de felul ăsta, oricât le-ar plăcea unora. 

După figura ironică, Eskandarian îi dădu de înţeles că şi 
el se număra printre aceştia. Cu coada ochiului, Kite îl zări 
pe Xavier cum se apropie încet de ringul de dans. 

— Nu înţeleg! strigă Kite. 

— Hai să vorbim despre asta cu altă ocazie, răspunse 
Eskandarian. 

Iranianul îi puse aceeaşi mână pe aceeaşi porţiune din 
umăr. Lui Kite îi era teamă să nu vrea să scape de el. 

— Lucrurile astea sunt prea complicate pentru cluburi 
de noapte, continuă Eskandarian. Asta nu-i cântecul cu 
videoclipul faimos? Cel de la MTV? 

— Chiar aşa, răspunse Kite. 

Era intrigat că Eskandarian ştia aşa ceva. 

— E un video extraordinar. Ai de gând să dansezi? 

Eskandarian clătină din cap, trecu de el şi încercă să-i 
atragă atenţia barmanului. In timp ce făcea asta, Kite 
observă că Xavier o cuprinsese cu braţul pe Hana şi o 
trăgea aproape de el. Arătau extraordinar împreună: 
tânărul în blugi şi tricou alb şi frumoasa vietnameză care 
se mişca sinuos pe lângă el. Kite citi pe buze cum amândoi 
cântau I wanna be your sledgehammer şi observă fericirea 
de pe chipul Hanei când Xavier o învârti. Dacă 

Eskandarian se întorcea de la bar, avea să-i vadă. Fără 
îndoială că Abbas, care stătea singur la intrare, urmărea 
întreaga scenă. În timp ce Eskandarian mai comanda o 
sticlă de şampanie, Kite reuşi cumva să-i atragă atenţia lui 
Xavier şi să-l avertizeze dintr-o privire. Prietenul lui se 
mişcă imediat mai aproape de Jacqui şi o lăsă pe Hana să 
danseze singură. Vietnameza îi făcu semn lui Eskandarian 
şi îi strigă să i se alăture în timp ce iranianul se întorcea 
spre ea. DJ-ul trecu la Dont You Forget About Me, iar Kite 
îl atinse pe umăr pe Eskandarian. 

— Trupă scoțiană! 

— Ce zici, Lockie? 

— Simple Minds. Trupa care cântă. Sunt scoțieni. Ar 
trebui să dansezi. 

— Şi tu la fel! 

Cei doi ciocniră. Kite o zări pe Martha stând aproape de 
scările de la intrarea în club. Făcu semn spre ringul de 
dans şi spuse pe buze „dans?” Fata clătină din cap şi făcu 
semn în sus, după care mimă că voia să iasă la plimbare. 

— Mergi tu înainte! îi strigă lui Eskandarian. Vin şi eu 
imediat. 

Iranianul îşi ridică privirea, o văzu pe Martha şi înţelese 
pe loc ce se întâmpla. 

— Succes! zise Eskandarian şi porni spre Hana într-un 
mers afectat, fără ritm sau pricepere, în timp ce Kite se 
îndrepta spre intrare. 

— Te distrezi? îl întrebă Martha. Ros s-a dus acasă. Mi-a 
spus să-ţi transmit noapte bună. 

— De ce-a plecat? 

— S-a certat cu Luc. E aşa un dobitoc! Ai văzut că mereu 
o critică? A comentat ceva despre cum s-a îmbrăcat, s-au 
certat sus în ultimul hal, iar ea a plecat cu taxiul. 

— lisuse! 

Kite se întoarse şi îl văzu pe Luc stând de vorbă cu 
Jacqui. 

— Lui pare să-i fi trecut. 

— Nu-i pasă. Nu se gândeşte decât la el. E un narcisist 
tâmpit. 

Izbucnirea Marthei îl luă prin surprindere pe Kite, însă 
era impresionat de sinceritatea ei. li spuse că şi el era 
puţin rezervat în privinţa lui Luc, inclusiv fiindcă Xavier 
părea deseori furios sau frustrat din cauza lui. 

— Nu ştiu atâtea despre Xav ca despre Jacqui. Tati o 
răsfaţă, aşa că ea nu-şi dă seama. Dacă mă întrebi pe mine, 
Ros e o sfântă că-l suportă. E un tiran tipic. Li critică pe 
ceilalţi ca să se simtă el mai bine. 

Kite îşi dădu seama ce-l deranjase dintotdeauna la Luc: 
n-o aprecia pe Ros, tot timpul făcea referire la clasa şi la 
proveniența ei, începea să se certe degeaba şi s-o 
contrazică atunci când era mai simplu să lase lucrurile aşa 
cum erau. De ce nu recunoscuse asta niciodată? Oare 
fiindcă modul în care se comporta Luc îi aducea aminte de 
mama lui? 

— leşi să iei o gură de aer? 

— Nu, răspunse Martha. M-am răzgândit. Hai să 

Abbas şi Luc îi duseră cu maşina înapoi la vilă. Ajunseră 
cu puţin înainte de ora trei dimineaţa. Luc şi Jacqui se 
duseră direct la culcare. Spre surprinderea şi plăcerea lui 
Kite, Eskandarian anunţă că avea chef să mai bea şi îi 
încurajă pe ceilalţi să i se alăture pe terasă. 

— Avem nevoie de muzică! strigă Xavier. 

Hana duse un deget în dreptul buzelor şi îl alungă de 
lângă scări. În timp ce Eskandarian îi conducea prin 
camera de zi, încuviinţă şi spuse că era o idee bună „să 
asculte nişte ABBA” câtă vreme nu dădeau volumul prea 
tare. 

— ABBA? întrebă Martha cu dispreţ, de parcă 
Eskandarian ar fi propus să asculte Mozart sau Perry 
Como. Cine ascultă ABBA? Cred că glumeşti. 

— Mă duc să aduc casetofonul de lângă piscină, zise 
Kite. 

În mod miraculos, în sfârşit avea o scuză să-l ducă în 
casă şi să-l conecteze în spatele canapelei. 

— Vin cu tine, răspunse Martha. 

Kite îl lăsă pe Xavier cu Eskandarian, Hana şi o sticlă de 
Johnnie Walker, o luă pe Martha de lângă terasă şi o 
conduse în grădina întunecată, de-a lungul potecii înguste 
şi întortocheate scăldate numai de lumina lunii, care ducea 
la piscină. Pe măsură ce se apropiau de crengile 
palmierului coborâte de-a curmezişul potecii, lui Kite i se 
păru cel mai firesc lucru din lume să o ia de mână pe 
Martha. Se strecurară pe sub frunzele palmierului şi ieşiră 
lângă piscină. Kite o trase către el şi o sărută. Spre 
surprinderea lui, nu avu parte de un sărut ca la petrecerile 
de acasă, cu gurile larg deschise şi limbile care se mişcau 
furibund din cauza poftei, ci un contact lent, drăgăstos, 
aproape nemişcat la început, atât de intens şi plăcut încât 
Kite n-ar fi vrut să se termine vreodată. 

— Iisuse, zise Martha. Nu te-ai grăbit deloc. Aştept de 
secole să faci asta. 

— Mai vreau, spuse Kite, iar în curând erau întinşi pe 
iarba de lângă piscină. 

Încă era cald după o sută de zile de vară însorită. Kite îi 
atinse talia, şoldurile şi spatele în timp ce cu gura simţea 
gustul pielii de pe umerii şi sânii ei. Îi desfăcu fermoarul 
rochiei. În căldura nopţii, nu se mai gândeau la nimic. 
Martha îi desfăcu lui Kite cureaua şi îi descheie cămaşa în 
timp ce cicadele zumzăiau mai departe. Buzele şi mâinile 
ei erau atât de experimentate şi rapide încât ajunseră 
peste tot. Îl cuprinse cu gura, după care se întoarse pe 
spate şi îi spuse s-o penetreze. Kite nu mai ştia deloc unde 
se află şi nici cât e ceasul, nu se mai putea gândi deloc la 
faptul că ar fi trebuit să fie pe terasă lângă Eskandarian ca 
să-şi slujească regina şi ţara. Nu mai simţise niciodată o 
asemenea patimă, nu mai avusese nicicând o experienţă 
atât de electrizantă şi intimă, încât după aceea îi luă multă 
vreme ca să-şi revină. 

— Ar trebui să ne întoarcem, îi şopti Marthei. 

Erau pe iarbă şi îi ţinea trupul gol în braţe. Niciunul 
dintre ei nu vorbise parcă de secole. 

— Probabil se întreabă unde am dispărut. 

— Probabil joacă table, spuse Martha. 

Îl sărută pe gât şi se rostogoli într-o parte. Se ridică şi îşi 
puse rochia, zâmbind şăgalnic de ce făcuseră. Hainele lui 
Kite erau împrăştiate pe iarbă. Martha îşi luă chiloţii şi o 
brățară şi îi dădu boxerii şi cămaşa. Se îmbrăcară separat 
în tăcere, în timp ce lumina lunii se reflecta în apa 
nemişcată din piscină. 

— Cred că m-a muşcat un ţânţar, spuse fata, dar nu păru 
deranjată. 

Kite îşi prinse cureaua. Încă mai avea fire de iarbă lipite 
de genunchi şi în interiorul cămăşii. Se duse în chioşc după 
casetofon. Când se întoarse, Martha îl apucă de ceafă şi îl 
trase spre ea, după care îl sărută din nou. Nu putea s-o 
cuprindă cu braţul drept fiindcă avea casetofonul în mână, 
aşa că-l puse pe jos încet, atent la aparatura fragilă 
dinăuntru, astfel încât s-o poată săruta cum trebuie. 

— Bine, destul, zise fata după vreun minut. 

Îşi atinse buzele şi îi zâmbi. 

— Doamne, Lockie, săruţi aşa bine... 

— Şi tu. 

— Cum arăt? Mă simt de parcă sunt în ultimul hal. 

— Arăţi al naibii de bine, răspunse Kite. 

Xavier şi  Eskandarian jucau într-adevăr table. 
Conversaţia lor potolită, zarurile şi zgomotul încet al 
pulurilor de lemn se auzeau prin grădină în timp ce se 
îndreptau spre ei. Kite era cuprins de o stare de euforie 
ameţitoare. Era complet îndrăgostit de Martha, 
entuziasmat că în sfârşit făcuseră dragoste şi se bucura că 
nu se făcuse de râs. Când îşi făcură apariţia pe terasă, 
ridică triumfător deasupra capului casetofonul lui 
Strawson, ca Perseu ţinând capul Meduzei. 

— Muzică! zise Hana ieşind cu o tavă pe care erau o 
cafetieră cu cafea neagră şi nişte ceşcuțe albastre. In 
sfârşit! 

— Unde dracu' aţi stat atâta? întrebă Xavier beat. Sau 
mai bine nu întreb? 

— Lockie mi-a arătat cum funcționează filtrul de la 
piscină, răspunse Martha. A fost foarte interesant. 

Eskandarian zâmbi şi se ridică. Îşi întinse braţele şi oftă 

satisfăcut. Ştia exact ce se întâmplase şi chiar îi făcu cu 
ochiul lui Kite ca să-l felicite. Kite se gândi la Bijan, la 
toate femeile din Iran care n-aveau voie să se machieze şi 
să aibă iubiţi dacă erau necăsătorite. Dacă el şi Martha ar 
fi fost prinşi într-un parc din Teheran făcând ce făcuseră 
mai devreme, oare Martha ar fi fost biciuită, iar cadavrul 
lui Kite ar fi fost atârnat de o macara? Sigur că nu. Reveni 
cu mintea în prezent şi turnă pentru amândoi ceva de băut. 
Deja se terminase jumătate din Johnnie Walker, iar acum 
pe masă era o sticlă de vin roşu. Kite băgă casetofonul în 
priză, îl aşeză aşa încât difuzoarele să fie îndreptate spre 
scaunul lui Eskandarian şi apăsă pe butonul de pornire. 
Strawson îl asigurase că Turingii aveau capacitatea să 
scoată orice urmă de muzică de pe casetele de 
supraveghere, aşa încât conversațiile înregistrate 
rămâneau intacte, însă de îndată ce Bob Marley începu să 
cânte Is This Love?, Kite se întrebă cum naiba aveau să 
poată auzi ceva. 

— Cine câştigă? întrebă Kite. 

— Cine crezi? răspunse Eskandarian. N-ai încredere în 
mine? 

— Noroc la zaruri, comentă Xavier. Doar a avut noroc la 
zaruri. 

Eskandarian fuma un trabuc. Hana stătea în spatele lui 
şi îi masa umerii. Se schimbase din fusta mini, iar acum 
era îmbrăcată cu un sari care lui Kite îi aducea aminte de 
reclamele la Cathay Pacific unde apăreau nişte stewardese 
asiatice nemaipomenit de frumoase care împărțeau pahare 
de şampanie pasagerilor de la clasa întâi. În mod clar, îl 
privea pe Xavier şi încerca să-i atragă atenţia. Kite începu 
să-şi facă griji. Oricât de beţi erau amândoi, Hana doar n- 
avea să-l înşele pe Eskandarian doar ca să rişte să se culce 
cu fiul de optsprezece ani al gazdelor sale, nu? În mod clar 
doar îi plăcea nespus să tachineze şi să se joace cu 
sentimentele unui băiat care era limpede că o plăcea, nu? 
Poate că şi Eskandarian juca un rol şi când se culcau 
râdeau amândoi de Xavier. Martha turnă cafeaua, după 
care intră ca să se schimbe. Kite se oferi să joace cu 

câştigătorul, aşa că se pomeni jucând cu Eskandarian şi 
pierzând în faţa lui, deşi jucase de atâtea ori împotriva lui 
Peele în Hampstead. 

— Ai dreptate, îi spuse lui Xavier. Are noroc la zaruri. 

Mai rămaseră vreo oră pe terasă. Tlerminară cafeaua, 
vinul şi whisky-ul şi încercară un trabuc de-al lui 
Eskandarian. Kite nu mai fumase niciodată aşa ceva şi îi 
spuse lui Ali că-i plăcea mirosul, dar nu şi gustul. Bănuia 
că nimic din ce spunea Eskandarian nu era interesant 
pentru BOX 88, însă probabil că atitudinea lui relaxată faţă 
de muzica occidentală, obiceiul lui de a se simţi bine în 
compania celor care aveau jumătate din vârsta lui, precum 
şi apetitul lui considerabil pentru alcool aveau să clarifice 
imaginea pe care şi-o formaseră despre el. La patru şi 
jumătate, iranianul anunţă că el se duce la culcare, aşa că 
le ură noapte bună tuturor. Hana spuse că o să urce şi ea 
după ce ajuta să strângă de pe terasă. După zece minute, 
vietnameza duse în bucătărie o tavă cu pahare şi ceşti de 
cafea, dar nu se mai întoarse ca să-şi ia rămas-bun. Xavier 
aprinse o ultimă ţigară, zise că voia să dea o tură prin 
grădină şi îi lăsă singuri pe Martha şi pe Kite. 

— Hai să mergem din nou la piscină, spuse fata. Te 
vreau din nou. 

— Lasă-mă cinci minute, răspunse Kite. 

Nu-i venea să creadă că i se oferea ocazia să retrăiască 
atât de repede bucuria de mai devreme. 

— Intru puţin. 

Urcă la etaj, se spălă pe dinţi şi îşi puse un tricou curat. 
Toate luminile de la mansardă erau stinse. Uşa de la 
camera lui Abbas era închisă. Kite îl auzea pe bodyguard 
cum sforăie. Cobori tiptil până la parter, unde el şi Xavier 
îşi puseseră gecile când se întorseseră de la club. Kite 
traversă holul ca să le recupereze, dar descoperi că şi 
Abbas îşi lăsase haina lângă a lui Xavier. Kite ştia că ar 
trebui să se uite prin ea. Dacă îl prindea cineva, putea 
foarte bine să spună că voia să găsească nişte ţigări. 

Fără s-o dea jos din cuier, cotrobăi în buzunarele 
interioare. Erau goale. Materialul era greu şi mirosea 

puternic a tutun. Kite pipăi lateralele. În buzunarul din 
stânga simţi un fel de document. Îl scoase şi descoperi că 
era vorba de un plic care fusese deja desfăcut. 

În spatele lui auzi o pârâitură. Abbas? Eskandarian? Kite 
nu voia să fie descoperit, aşa că se duse la baia de la 
parter, aprinse lumina, se încuie şi verifică plicul. 

Găsi o scrisoare în persană scrisă pe ceva ce părea să fie 
hârtie guvernamentală. Două nume apăreau scrise în 
engleză: ASEF BERBERIAN şi DAVID FORMAN. Alături, 
împăturit în două, era un bilet de întoarcere Air France de 
la Paris la New York JFK de pe data de 22 august. Pe bilet 
era trecut numele „Abbas Karrubi”. Kite reţinu numele şi 
numărul zborului, după care desfăcu cel de-al treilea 
document, o scrisoare de la Hotelul Grand Hyatt din 
Manhattan care îi confirma lui Abbas faptul că avea o 
rezervare pentru cinci nopţi la New York. 

Lui Kite i se părea că descoperise ceva foarte important. 
Puse documentele la loc în grabă aşa cum le găsise, 
deschise uşa, stinse lumina şi puse plicul înapoi în 
buzunarul din stânga jos al hainei lui Abbas. Când se 
întoarse pe terasă, Martha se întreba dacă păţise ceva. 
Fără să spună o vorbă, fata îl luă de mână şi merseră în 
grădină. 

Prima rază a soarelui apăru ca o fâşie palidă de lumină 
pe dealurile din Mougins. Kite era confuz. Datele pentru 
plecarea la New York coincideau cu o conferinţă de afaceri 
în Lisabona la care urma să participe şi Eskandarian. Oare 
plănuia să-şi anuleze vizita în Portugalia aşa încât Abbas 
să-l poată însoţi în Statele Unite? Sau Abbas se ducea de 
unul singur acolo, poate ca să se vadă cu un contact din 
New York şi să discute atacul de la metrou? Brusc, Martha 
se opri. Se sărutară sub un măslin. Gura ei avea gust de 
ţigări şi vin. Kite se întrebă dacă nu cumva greşise fiindcă 
se spălase pe dinţi. 

— Ce-a fost asta? 

Lângă piscină se auzi un zgomot. Poate era un soi de 
animal. Rămaseră nemişcaţi şi cu urechile ciulite. Kite auzi 
din nou o mişcare. 


e 342 œ» 


— Xav? spuse pe buze şi dădu din umeri. 

Merse înaintea Marthei, de-a lungul potecii scăldate de 
lumina lunii, şi ajunse la palmierul cu crengile căzute. 
Chioşcul se vedea printre copaci. Kite îi făcu semn Marthei 
să nu facă zgomot. 

Xavier stătea sprijinit de marginea chioşcului, cu 
pantalonii traşi în jos, până la genunchi, iar fesele lui albe, 
nebronzate, sclipeau în lumina lunii. În faţa lui, în 
genunchi, la doar câţiva metri de locul în care stătuseră 
mai devreme Kite şi Martha, se afla Hana. 

— Iisuse, şopti Kite şi îi făcu semn Marthei să se 
întoarcă tiptil. 

— Ce-i? întrebă ea în timp ce mergeau înapoi în casă. 

— Xav şi Hana, îi spuse după ce se îndepărtaseră destul. 

Abia dacă-i venea să creadă ce tocmai văzuse. Era 
convins că era mai bine ca Martha să nu ştie prea multe. 

— Şi-o trag lângă piscină. 

Bărbatul care intră avea cam treizeci de ani. Era înalt şi 
în formă. Purta o cămaşă albă, pantaloni închişi la culoare 
şi nişte pantofi negri. Avea un mers important, afectat. 
Primul lucru care sărea în ochi la înfăţişarea lui era barba 
deasă formată dintr-un cioc şi o mustață groasă, atent 
îngrijită, care-l făceau să pară un motociclist pus pe rele 
sau un fanatic religios. Lui Isobel i se făcu imediat teamă. 

Doi dintre bărbaţii care o păzeau se duseră să-l 
primească. Vorbeau încet în farsi. Isobel avu impresia că-l 
aude pe unul dintre ei cum îi spune „Hossein”. Amândoi i 
se adresau cu respect. La scurtă vreme, nou-venitul intră 
în camera de zi şi se puse în faţa ei. 

— Nu pari bolnavă, îi spuse în engleză. 

— Cine eşti? întrebă Isobel. 

Hossein îi lătră ceva lui Karim. Isobel bănui că-i reproşa 
prostia sau slăbiciunea. Karim părea ruşinat. 

— Cât de însărcinată eşti? întrebă Hossein. 

— Cinci luni. Trebuie să ajung la spital. Sângerez, nu e... 

Bărbatul n-o lăsă să termine. 

— Nu sângerezi! îi strigă, după care-i privi pe ceilalţi cu 
dispreţ. Voi chiar aţi crezut? întrebă în engleză. N-o doare 
nimic. Nu sângerează. De ce dracu' aţi rămas aici şi n-aţi 
mutat-o? 

Niciunul dintre bărbaţi nu răspunse. Le era prea teamă. 

— Soţul tău, continuă Hossein în timp ce-o privea pe 
Isobel. Şi el ne face multe probleme. Care-i treaba cu voi 
doi? 

Când auzi de Lockie, speranţa renăscu în Isobel. Era în 
viaţă. Lupta. 

— Foarte bine. Mă bucur că nu vă cedează, spuse Isobel 
şi zâmbi sfidător. 

Era o greşeală. 

Hossein îi trase un dos de palmă peste faţă, iar Isobel 
ţipă. Durerea era înfiorătoare. Karim tresări. Isobel îşi 
atinse maxilarul şi văzu că-i dăduse sângele. li dădură 

lacrimile. Încercă să le facă să dispară înainte ca iranienii 
să le observe. 

— Sunteţi nişte monştri. 

Karim privi în pământ. Paznicul cu bărbia îngustă se 
întoarse şi ieşi din cameră. 

— Poate că da, poate că nu, răspunse Hossein. 

Apoi i se adresă din nou lui Karim în farsi. Isobel îşi 
şterse lacrimile cu un şerveţel când nu se uitau. li era prea 
teamă ca să mai rişte să joace teatru. Rambo dădu din 
picioare, de parcă-şi întreba mama ce se întâmpla. Isobel 
aproape că izbucni în lacrimi. 

— Ultimul bărbat care m-a lovit a fost tatăl meu. Atunci 
l-am văzut pentru ultima oară. 

Voia să-i sfideze, dar Hossein nu schiţă nicio reacţie. Pe 
masa de lângă ei se afla o farfurie cu biscuiţi cu ciocolată. 
Iranianul se aplecă şi luă unul. Îşi întoarse privirea către 
Isobel în timp ce lua prima muşcătură. Isobel văzu că avea 
dosul palmelor vânăt. Se întrebă dacă-l lovise pe Lockie. 
Pe mâna dreaptă avea un inel. Probabil că de asta-i dăduse 
sângele. 

— Mai ai o oră, îi spuse Hossein în timp ce mesteca 
biscuitul. 

— Poftim? 

— O oră. 

— Nu înţeleg. O oră ca să ce? 

— Dacă soţul tău nu-i dă şefului răspunsurile pe care le 
vrea, am primit ordin să te ucid. Aşa că fă-te comodă şi 
bucură-te de ultimele clipe cu copilul tău. 

Hossein făcu semn către burta ei. 

— Lachlan Kite e genul de persoană care ţine mai mult 
la propria piele decât la familia lui. N-am mari speranţe 
pentru tine, doamnă Kite. Hai să aşteptăm aici şi să vedem 
ce se întâmplă. 

Kite şi Martha se duseră în camere separate. Martha îşi 
făcea griji că o să se trezească târziu şi era posibil ca 
Jacqui sau Rosamund să-i găsească în pat de dimineaţă. 
Kite puse alarma la ora nouă şi din cauza alcoolului îi veni 
ideea să pună ceasul sub pernă aşa încât să nu-l mai audă 
altcineva din casă. Se întâmplă să se trezească singur 
chiar înainte de ora nouă şi opri alarma. Mahmur şi ametit, 
se duse la baie, îşi dădu cu apă rece pe faţă şi se spălă pe 
dinţi, aducându-şi aminte cum duhnise a alcool şi ţigări 
ultima oară când se dusese la casa conspirativă. Uşa de la 
dormitorul lui Abbas era deschisă şi iranianul nu era de 
văzut nicăieri. În rest, era linişte în casă. Kite îşi puse 
hainele de sport, băgă bileţelul pe care scrisese numărul 
lui Bijan în buzunarul de la spatele şortului şi cobori. 

Rosamund era deja îmbrăcată şi îşi bea ceaiul în 
bucătărie. 

— lar mergi la alergat? întrebă femeia, prefăcându-se 
uimită. Nimic nu te opreşte, Lockie? Mi s-a părut că a 
plecat cineva adineauri. Probabil că era Abbas. 

Kite îi spuse că urma să se întoarcă în mai puţin de o 
oră, se încălzi sub lămâi şi alergă până pe drumul pentru 
maşini. Într-adevăr, Abbas stătea în Audi la locul lui 
obişnuit. Bodyguardul lăsă geamul jos când îl văzu pe Kite 
venind spre el. 

— Tocmai ce-a plecat. 

Preţ de-o secundă cumplită, Kite crezu că vorbea de 
Billy Peele. Apoi se uită pe drum şi o văzu pe Martha 
mergând singură spre Mougins. Din maşină îl izbi un miros 
puternic de transpiraţie şi haine nespălate. Abbas era 
îmbrăcat cu sacoul. Plicul era pe scaunul de lângă el. 

— Încotro se duce? întrebă Kite. 

Abbas făcu efortul să dea din umeri şi apăsă pe buton ca 
să închidă geamul fără să răspundă. Kite o strigă pe 
Martha tocmai când era să treacă de casă. 

Fata se opri şi se întoarse. Erau cam la trei sute de metri 


e 346 >» 


depărtate. Apăru o maşină care o forţă să se dea la 
margine. Cei doi se apropiară. 

— Ce se-ntâmplă? întrebă Kite. 

Nu se sărutară, dar se ţinură de mână preţ de-o clipă. 
Kite îşi dădu seama că deja întârziase la întâlnirea cu 
Peele. 

— Încotro? 

— Trebuie să mă duc în Mougins, răspunse Martha. 

Părea obosită, dar bucuroasă că-l vede. 

— De ce? Ce s-a întâmplat? 

— N-am fost foarte atenţi azi-noapte, spuse ea 
atingându-şi burta. Trebuie să merg la farmacie, să văd 
dacă pot să iau pastila de a doua zi. 

Kite era confuz. La momentul respectiv, Martha îi 
spusese că era în regulă, că nu trebuiau să folosească 
nimic. 

— Mi s-a părut că ai spus... 

Martha îl privi sfios. 

— Mi-am verificat pastilele. Am ratat două săptămâna 
trecută. Sunt o cauză pierdută. Nu le iau din motivele 
obişnuite. Nu mă văd cu nimeni în Londra. Are sens ce zic? 

Nu prea avea sens, dar Kite dădu din cap de parcă 
înţelegea. Se bucura că Martha n-avea prieten, dar era 
îngrijorat că acum avea să-i fie rău după ce lua 
medicamentul. Des îi povestise că se culcase cu o fată care 
luase pastila de a doua zi. Tipa zăcuse în pat aproape o 
săptămână. 

— De ce nu mi-ai spus? Veneam cu tine. 

— E în regulă, Lockie. Nu-i vina ta. 

Martha încercă să treacă peste momentul jenant 
zâmbind prietenos. Kite era îngrijorat că o făcuse să se 
simtă prost, dar era hotărât să nu o lase să meargă singură 
la Mougins. 

— Pot să mă întorc să mă schimb, se oferi el. 

Nu voia să facă asta, dar era hotărât să pună nevoile 
Marthei înaintea nevoilor BOX 88. 

— Sau pot să vin chiar acum. 

Se gândi la Peele care-l aştepta pe drum. Dacă nu dădea 

raportul azi, avea să dea de naiba. 

— Sau întoarce-te. Hai să luăm micul dejun. O să mă duc 
la alergat. Apoi putem merge pe Vespa şi... 

— Nu vreau să ştie ceilalţi. 

— N-o să ştie. Doar noi o să ştim. Nu te duce sigură, 
Martha. E aiurea. E vina mea. Ar fi trebui să am un 
prezervativ sau... 

— Unde? In portofel? Să ţi-l pui lângă piscină? Ce 
elegant! 

Kite se bucura că era aşa relaxată, iertătoare şi 
amuzată. Hotărâră să meargă mai târziu la Mougins, după 
micul dejun, aşa că se îndreptară spre casă. 

— Lasă-mă jumătate de oră, îi spuse aşa încât să-l audă 
Abbas. Păstrează-mi un croasant. 

După trei minute, Kite era în faţa casei conspirative. 
Verifică să nu fie urmărit, apoi se furişă în grădină. Peele 
deschise uşa şi îl primi. Era îmbrăcat cu un şort şi părea 
neobişnuit de neîngrijit. Părea să fie singur acasă. 

— Unde-i Carl? întrebă Kite. 

Peele privi spre tavan. 

— Doarme, spuse încet. A stat treaz toată noaptea ca să 
transcrie conversațiile de la vilă. 

— Deci merg tentaculele? întrebă Kite. 

Peele dădu din cap. 

— Am dat de nişte informaţii foarte interesante. 
Catedrala e atentă la ce se întâmplă. 

Catedrala devenise un loc mitic în imaginaţia lui Kite. 
BOX 88 avea sediul într-un mic ansamblu rezidenţial din 
centrul Londrei. Se putea ajunge în clădiri atât de pe 
stradă, cât şi printr-o biserică unde vicarul, un fost Royal 
Marine, lucra pe ascuns pentru organizaţie. Lui Kite i se 
spusese că avea să fie dus la Catedrală odată ce se încheia 
operaţiunea împotriva lui Eskandarian. Din acest motiv, 
mereu avusese impresia că era verificat şi trebuia să-şi 
dovedească meritele pe timpul verii dacă voia să ajungă în 
centrul organizaţiei. 

— Ce anume zic? 

— Nu poţi şti ce n-ar trebui să ştii, răspunse Peele. 

Dacă-ţi zic ce-l interesează pe Eskandarian şi ce vorbeşte 
Luc la telefon, te-am influenţa. E mai bine să n-ai habar. 
Aşa o să te porţi mai firesc. 

— Ce treabă are Luc cu asta? întrebă Kite. 

Îşi dădu seama imediat că Peele regreta ce spusese. Mai 
văzuse la Eton expresia pe care o avea acum, atunci când 
îi spusese că Lionel Jones-Lewis refuzase să-i dea o 
scrisoare de recomandare pentru un loc la Oxford. 

— Acum suntem cu ochii pe tatăl lui Xavier la fel de mult 
ca pe Ali. Asta-i tot ce pot să-ţi spun. 

Lui Kite nu-i venea să creadă. 

— Pe Luc? De ce? 

Peele răsuci palmele spre Kite, semn că tocmai pusese 
genul de întrebare la care i se spusese că nu va primi 
răspuns. 

— Nu-ţi face griji. Te descurci de minune. 

— Nu vreau să mă descurc de minune dacă înseamnă că 
tatăl lui Xavier are probleme. 

Peele schimbă foarte tranşant şi ostentativ subiectul 
discuţiei. 

— N-avem mult timp la dispoziţie. Vrei o cafea? 

— Normal că-mi fac griji. 

— Dacă tatăl lui Xavier are probleme cu legea, e vina lui, 
nu ata. 

— Ce probleme cu legea să aibă? 

— Cafea? insistă Peele. 

— Bine. Neagră. Cu două cubuleţe de zahăr. Da, te rog. 

Kite gâfâia în continuare din cauză că alergase, dar nu 
era la fel de mahmur sau obosit ca în prima zi. Pe masă era 
o sticlă de Volvic. Bău repede două pahare în timp ce Peele 
îi aduse o cană de cafea din bucătărie. Băutura era călâie, 
iar Peele nu pusese zahăr în ea. Kite o bău fără să 
comenteze. Îşi aduse aminte de Xavier, care-i spusese beat 
şi drogat că Luc Bonnard e un om bun, nu-i un om rău. Tati 
nu greşeşte niciodată. Tati face afaceri cu Ali Eskandarian. 

— Aşadar, Lockie! spuse Peele frecându-şi mâinile 
expectativ. Care-s noutăţile? 

Kite îi spuse imediat despre plecarea lui Abbas la New 

York. Peele notă detaliile zborului, numele oamenilor 
menţionaţi în scrisoare şi informaţiile despre hotelul lui 
Karrubi. 

— O să le verificăm, spuse Peele în timp ce lua telefonul. 

Il întrebă pe Kite cum se scria „Berberian”, după care 
sună la Catedrală ca să-i transmită Ritei informaţia. 

— Ali n-ar trebui să fie la Lisabona la sfârşit de august? 
întrebă Kite. 

— Absolut, răspunse Peele. Ori o să dea impresia că se 
răzgândeşte în ultima clipă, ori Abbas merge singur. 

— Crezi că s-ar putea să verifice locul înainte, să se vadă 
cu oamenii ăştia ca să discute care-i următorul pas? 

Peele îi dădu de înţeles că nu voia să-şi dea cu părerea, 
dar Kite bănui după cât de rapid sunase la Londra că 
Abbas îl îngrijora. Îşi termină cafeaua, iar la cererea lui 
Peele continuă să povestească întâlnirea cu Bijan. li dădu 
cât mai multe detalii despre conversaţia lor, precum şi 
informaţii despre cum arăta şi cum se purta iranianul. 
Peele îl ascultă cu mare atenţie şi notă din când în când 
câte ceva într-un carneţel galben, însă părea mai interesat 
de ce spusese Bijan despre mişcările familiei Bonnard prin 
Cannes decât de părerile lui despre viaţa în Iranul actual. 

— A spus că v-a văzut luând prânzul? Ţi-ai dat seama că 
eraţi urmăriţi? 

— Nu. Nu la momentul respectiv. Am bănuit că-l 
recunoscuse cumva pe Eskandarian pe plajă şi că ne-a 
urmărit până-n oraş, sau invers. Poate că ne-a văzut pe 
geamul restaurantului şi ne-a aşteptat. 

— Şi era singur? 

— Din ce-mi dau seama, da. A zis că locuieşte în Cannes. 
Că acum Franţa e casa lui. Mi-a dat de înţeles că face 
parte dintr-un grup opus ayatollahului, sau cine o fi la 
putere acum. 

Peele mormăi „Rafsanjani” şi sublinie ceva în carneţel. 

— A spus că se teme pentru viaţa lui. Că prietenii lui au 
fost răpiți şi torturați de asociaţi de-ai lui Ali Eskandarian. 

Peele îşi ridică privirea. 

— A folosit exact cuvintele astea? 

Kite se opri şi încercă să-şi aducă aminte exact ce-i 
spusese Bijan. 

— Nu. Era mai degrabă un atac general împotriva lui Ali. 
E prieten cu guvernul iranian, aşa că-i responsabil că i-a 
distrus viaţa. 

Peele tăie ceva. 

— Continuă, îi spuse. 

— A zis că cineva, un general iranian care lucra pentru 
Şah, a fost asasinat la Paris, la fel şi fratele lui. 

— Gholam  Oveissi, răspunse Peele pe loc. Asta s-a 
întâmplat acum ani buni. 

— Da. El. 

Kite se obişnuise atât de mult cu memoria de elefant a 
lui Peele încât nu-l surprinse că ştia numele lui Oveissi. 

— A zis că americanii sau britanicii le-au dat informațiile 
celor care i-au asasinat. E adevărat? 

— Foarte puţin probabil, răspunse Peele. De unde ştie 
asta? 

Kite nu părea să aibă un răspuns. Peele întoarse o foaie 
din carnet, iar la etaj sună un telefon. Kite încă nu văzuse 
nicio cameră de la etaj. Ştia că una dintre ele fusese 
transformată într-un post de ascultare. 

— Şefu'? strigă Carl din capul scărilor. 

— E Lockie aici. E urgent? răspunse Peele, după care îşi 
ceru scuze față de Kite pentru întrerupere. 

— Îmi pare rău, răspunse Carl. Nu mi-am dat seama. O 
să-i spun să sune mai târziu. 

Peele îşi dădu ochii peste cap şi îi dădu de înţeles lui 
Kite că ar trebui să continue. Kite îşi dorea foarte mult să 
fumeze, dar ştia că nu putea să se întoarcă de la alergat 
duhnind a fum. 

— Bijan a spus că-şi face griji pentru alt individ din 
Franţa. Nu-mi vine acum în minte numele lui. Alt iranian 
care a lucrat pentru Şah. Numele lui de familie era ceva de 
genul „Bakseesh”. 

— Shahpour Bahktiar? întrebă Peele la fel de repede 
cum găsise numele lui Gholam Oveissi. Da, a fost luat în 
vizor. De ce crezi că ţi-a spus una ca asta? 

Kite dădu din umeri. Simţea cum transpiraţia de pe 
spate i se răceşte sub tricou. 

— Habar n-am. Părea că se simte singur şi voia să se 
descarce pe cineva inofensiv. La final mi-a dat numărul lui. 

Peele rânji. 

— O, e bine. 

Kite băgă mâna în buzunarul şortului şi scoase bucata 
de hârtie. Era mototolită şi puţin umedă. Peele o întinse, 
notă imediat numărul în carnetul galben, după care i-o 
dădu înapoi. 

— Ciudat, mormăi bărbatul. 

Kite bănui că se referea la intenţiile lui Bijan. 

— M-am gândit că poate era un test. Fie l-aţi trimis ca să 
verificaţi că nu mă panichez şi totul e în regulă, fie l-au 
plătit Ali sau Abbas ca să mă verifice. 

— Niciuna dintre variante, răspunse Peele. Am auzit 
destule conversații între Ali şi Abbas. Şoimii au băgat 
microfoane în Audi cât eraţi la restaurant la Cannes. N-am 
auzit nici măcar o dată numele tău. Nici prin lampă, nici 
prin Gameboy. Eskandarian şi-a făcut griji în legătură cu 
activitatea grupurilor de exilați aproape de când a venit. I- 
a spus lui Abbas să stea cu ochii-n patru. 

Kite şi-ar fi dorit să arunce şi el un ochi pe transcrierile 
conversaţiilor, să ştie despre ce vorbeau, să înţeleagă de 
ce-l suspecta BOX 88 şi pe Luc. Poate Xavier ştia ce ştia şi 
Peele acum, anume că Luc era implicat într-un soi de 
afaceri necurate cu Eskandarian, poate chiar cu guvernul 
iranian. 

— Înainte să uit, zise Peele, să ştii că bateriile de la 
Gameboy au murit. Ai cum să pui altele? 

Kite dădu din cap. Ştia că avea să fie greu, poate chiar 
periculos, să ia consola, să-i înlocuiască bateriile şi s-o 
pună înapoi în spatele scrinului, dar nu voia să recunoască 
asta. Fusese ales de către BOX 88 fiindcă ştiau că nu se 
dădea înapoi din faţa provocărilor. 

— Mai e şi Walkman-ul tău. Să nu uiţi de el. Decenue 
în joc? Ţi-a luat trei zile ca să muţi goarna de cartier unde 
voiam, încă n-am auzit nicio... 

Kite îşi dădu seama că din punctul de vedere al lui Peele 
părea că nu depune prea multe eforturi. Stătuse treaz 
până târziu două nopţi la rând, pierduse multă vreme pe la 
piscină, mâncase prin restaurante scumpe, dansase şi 
băuse prin cluburi de noapte. 

— Încă n-am avut ocazia. Nu ştiu ce încăperi vă 
interesează. Nu pot să urc la mansardă şi să las Walkman- 
ul acolo. Dacă-l găseşte Ali, am pus-o. 

— Cu siguranţă, îi dădu dreptate Peele. 

Bărbatul făcu un gest cu mâna de parcă regreta că 
punea degeaba presiune pe Kite. 

— Stai liniştit. Te descurci nemaipomenit, spuse 
zâmbind. Spune-mi despre Eskandarian în general. 
Impresia ta despre el ca persoană acum că au trecut trei 
zile. Nu există răspunsuri corecte sau greşite. Zi-mi ce-ţi 
trece prin minte. _ 

Kite pregătise deja câteva idei. Începu prin a spune cât 
de relaxat părea Eskandarian. lranianul era mult mai 
occidentalizat decât se aşteptase. li repetă ce-i spusese Ali 
la barul din clubul de noapte: Iranul a devenit o societate 
religioasă. Nu tolerează muzica occidentală, oricât le-ar 
plăcea unora. 

Lui Peele îi atrase atenţia amănuntul. 

— A devenit o societate religioasă? Aşa a spus? De parcă 
era neaşteptat sau era ceva ce nu-i plăcea? 

— Clar a doua variantă. 

Kite tânjea la încă o cafea. 

— Părea deranjat că lucrurile sunt aşa de stricte. Când a 
spus că lumii îi place să asculte Peter Gabriel, Elton John şi 
aşa mai departe, s-a inclus şi pe el. Ce Dumnezeu, prietena 
lui dansa pe melodia celor de la Simple Minds şi el i s-a 
alăturat. 

— De faţă cu bodyguardul? 

— Da. 

Kite îşi dădu seama că Peele era interesat de Abbas. 

— Apoi, când ne-am întors seara, avea un chef 
nemaipomenit să asculte U2, Queen. li place la nebunie 
muzica asta. A intrat zdravăn în whisky. Dacă n-aş şti cine 

e, aş zice că e un tip oarecare, un om de afaceri din Londra 
sau Paris care-l ştie pe Luc, nu un aliat apropiat al unor 
musulmani radicali care vor să-i ia gâtul lui Salman 
Rushdie. 

— Ei, nu se punea problema să fie asta, răspunse Peele 
cu un uşor aer de superioritate. Ar trebui să te cam duci. 

Apoi adăugă brusc: 

— Fata ce mai face? 

Kite simţi că roşeşte. Nu putea să-şi privească în ochi 
fostul profesor. Pentru o clipă cumplită se simţi cuprins de 
paranoia şi se întrebă dacă BOX 88 ştia ce se întâmplase 
lângă piscină cu câteva ore mai înainte. Iisuse, poate Carl 
sau Peele îi văzuseră şi pe Xavier şi Hana. 

— Bine, mersi. 

— Sunteţi împreună? 

Era o întrebare capcană, un test. Kite se simţea încolţit. 
Nu-i venea să mintă, dar nu voia nici să renunţe la o 
părticică prețioasă din intimitatea lui. 

— Ne plăcem. N-o să fie o problemă pentru munca mea. 

— Nici n-am spus aşa ceva! E o fată grozavă, Lockie. 
Eşti un bărbat norocos. Şi Hana? 

Kite nu voia să-i spună lui Peele nimic despre Hana şi 
Xavier. Era un detaliu relevant pentru operaţiune, dar 
numai în măsura în care Hana ar fi dat de bucluc dacă se 
afla ce făcuse, aşa că Lachlan spuse pur şi simplu: 

— E amuzantă. Foarte sexy. Nu e prea vorbăreaţă. Se 
înţelege bine cu Jacqui. 

— Cum se poartă Eskandarian în preajma ei? O tratează 
cam ca pe o cocotă, sau e ceva mai serios între ei? 

Pentru o clipă, lui Kite îi veni în minte imaginea 
şoldurilor de fildeş ale lui Xavier care se mişcau în lumina 
nopţii şi a Hanei care stătea în genunchi în faţa lui şi îl 
ducea în al nouălea cer. 

— E o diferenţă mare de vârstă între ei. N-am auzit-o să 
spună nimic despre politică sau Iran. Au fost împreună la 
Mougins. Abbas o priveşte de parcă e mânjită de rahat. N- 
o suportă deloc. 

— Serios? 

Din nou, Peele părea interesat de reacţia bodyguardului. 

— Cum aşa? 

— Nu cred că-i e uşor să-şi vadă şeful culcându-se în 
fiecare noapte cu un supermodel vietnamez sau să le 
privească pe Martha, Jacqui şi Rosamund cum stau în 
piscină în bikini în timp ce el transpiră în costum şi trebuie 
să-şi vadă de treabă. Martha zice că-l vede cum se 
holbează la ele tot timpul. 

— Cred şi eu, oftă Peele. 

Lui Kite nu-i plăcu deloc remarca, dar nu comentă. 

— Ascultă... 

— Da? 

— Vreau să faci ceva pentru mine. 

— Spune, zise Kite. 

— Du-te la Eskandarian. Găseşte un moment potrivit. 
Spune-i că trebuie să vorbiţi între patru ochi, nu de faţă cu 
Luc, Abbas sau Hana. Probabil că o să accepte. E clarcă te 
place, o să-l intereseze. Povesteşte-i cuvânt cu cuvânt 
întâlnirea cu Bijan. Nu-i spune că ţi-a dat numărul lui. 
Spune-i că te-au oripilat lucrurile care se întâmplă în Iran 
şi nu-ţi vine să crezi că-s adevărate. Spune-i că ai simţit că 
era de datoria ta să-l anunti. Prefă-te că eşti un elev 
inocent şi neştiutor. Vezi dacă îi dă dreptate lui Bijan, îl 
contrazice sau are o părere mai nuanţată. În orice caz, o să 
capete încredere în tine. Crezi că poţi face asta? 

Părea uşor. Kite îi zise că abia aştepta. Peele aruncă un 
ochi prin carnetul galben, 

— Bijan ţi-a lăsat impresia că ştie unde stă Eskandarian? 

— Deloc. Iar când eram în taxi în drum spre casă mă tot 
uitam dacă ne urmăreşte cineva, dar n-am văzut pe nimeni. 

— Bun. Bravo. 

Peele dădu cu pixul în hârtia de culoare galbenă şi 
continuă să-i explice planul: 

— După ce vorbeşti cu Ali, du-te la Mougins şi foloseşte 
telefonul de la supermarket ca să-l suni pe Bijan. O să fim 
acolo, o să te vedem când intri. Spune-i că vrei să vă 
întâlniți. Fă-l să creadă că eşti de partea lui, că te-ai tot 
gândit la ce ţi-a zis în Cannes şi că vrei să-l ajuţi să stea de 


355 + 


vorbă cu Eskandarian. 

Kite se gândi la Martha şi la faptul că după micul dejun 
urma s-o ducă până în Mougins pe Vespa. Lui Peele nu-i 
putea spune asta, dar ar fi fost ciudat dacă mergea de 
două ori în aceeaşi zi. 

— Unde ar avea loc întâlnirea? întrebă Kite. 

— Spune-i să propună el. N-o să vrea să vină la vilă, 
poate-ţi dă o adresă din Mougins sau Cannes. Cu puţin 
noroc, o să propună apartamentul lui sau o altă casă 
folosită de membrii grupurilor de opoziţie. Notează adresa 
în caz că avem vreo problemă tehnică şi Şoimii n-o prind. 
Dacă spune că mai are nevoie de timp, spune-i că o să 
încerci să-l suni mai târziu. Dacă cere numărul telefonului 
de la casă, spune-i că nu-l ştii. Dacă te întreabă de ce-l suni 
de la un telefon public, spune-i că nu voiai să te asculte 
nimeni. Bine? 

Planul părea clar. Kite dădu din umeri, după care spuse: 

— Bine. 

— Aşa, aşa. 

Peele lăsă carnetul jos şi se ridică. 

— Vino să arunci un ochi peste ceva. 

Îl conduse pe Kite la etaj. Cel mai mare dintre cele patru 
dormitoare fusese transformat într-un post de ascultare. 
Carl stătea la un birou şi avea o pereche de căşti pe 
urechi. În faţa lui erau un magnetofon cu două benzi, o 
maşină de scris digitală şi un telefon de maşină care se 
sprijinea pe un încărcător. O ţigară ardea într-o scrumieră 
Michelin aflată lângă un castron de cereale pe jumătate 
gol. Laptele începuse deja să se prindă din cauza căldurii. 
Carl îşi scoase căştile, şi le trecu în jurul gâtului, după 
care-l întâmpină: 

— 'Neaţa, Lockie. Bună treabă. Auzim o grămadă de 
chestii prin lampă. 

— Crezi că dacă o freacă Hana, o să-i îndeplinească trei 
dorinţe? întrebă Peele. 

— Stăpâne Aladin, zise Carl cu un accent vietnamez, fă-l 
pe prietenul meu să nu mai sforăie. Trimite-mi poşetă 
Chanel şi colier cu diamante ca să mă întorc înapoi la Nisa. 

— E prostituată? întrebă Kite. 

Întrebarea sună mai vulgar decât îşi dorise. 

— Asta vrem şi noi să aflăm, zise Peele. Tot nu ştim de 
unde e şi nici cum a găsit-o Eskandarian. N-a dat niciun 
telefon de când a venit. Pare să ştie extrem de puţine 
despre Ali şi este incredibil de neinteresată de viaţa şi 
ocupaţia lui. Ne-am pus problema dacă nu cumva face 
parte din DGSI, dar comportamentul nu se potriveşte. 

Lui Kite nici măcar nu-i trecuse prin minte că Hana ar 
putea face parte din serviciile secrete franceze. Venise 
momentul să le spună ce văzuse lângă chioşcul de la 
piscină. În mod clar nicio spioană franceză n-ar fi făcut ce 
făcuse ea. Totuşi, Kite nu se putu hotări să-i înşele 
încrederea lui Xavier. 

— Să văd dacă nu cumva pot să-i găsesc paşaportul, zise 
Kite încercând să dea un răspuns. L-am tot căutat, dar n- 
am avut noroc. Nu se comportă ciudat. Nu e nimic suspect 
la ea în afară de faptul că bărbatul cu care se culcă e de 
două ori mai în vârstă decât ea. 

— De-am avea toţi norocul ăsta, mormăi Carl. 

În grădină începu să cânte o pasăre. 

— Ce dracu’ e zgomotul ăla? întrebă bărbatul. Nu se 
opreşte, se aude încontinuu, zi şi noapte. 

Carl imită sunetul. 

— E un cuc? Un soi de piţigoi francez? 

— E un porumbel sălbatic, răspunse Peele hotărât. 

Kite se uită după uşa de la dormitor. Mai multe fotografii 
alb-negru erau aşezate pe o măsuţă. 

— Cine le-a făcut? întrebă în timp ce le ridica. 

În prima, Eskandarian cobora din Audi în Cannes. În cea 
de-a doua, Abbas stătea pe plajă îmbrăcat la costum. Altele 
erau cadre trase de la depărtare care-i înfăţişau pe Luc, 
Rosamund, Eskandarian şi Abbas în tot felul de locuri, 
inclusiv la Mougins şi în grădinile vilei. Mai erau şi două 
poze neclare cu Martha şi mai multe în care Xavier stătea 
de vorbă cu Eskandarian lângă piscină. Kite îşi dădu seama 
că era posibil să vezi aproape toate unghiurile din zona cu 
piscina, inclusiv chioşcul, din cel puţin două puncte de 

observaţie dintre dealuri. 

— Sunt doar ca să avem o imagine mai clară, spuse Carl. 

— Fratele cel mare e cu ochii pe tine, zise Peele şi îi 
trase un ghiont lui Kite. 

Nu ştia ce să răspundă. În mod naiv, nu realizase că 
locuinţa avea să fie urmărită atât de îndeaproape. 

— Că tot vorbeam de fotografii, continuă Peele. Martha 
face poze în continuare? 

— Tot timpul, răspunse Kite. De ce? 

— E bine să avem încă o perspectivă. 

Înainte ca Lachlan să apuce să-l întrebe pe Peele ce voia 
să spună cu asta, Carl se uită la ceasul de pe perete şi 
spuse: 

— Oameni buni, fiţi atenţi cu timpul. Dacă Lockie a ieşit 
la alergat ar cam trebui să plece. 

— Corect. 

Peele îi puse mâna pe spate lui Kite. 

— Fermecătorul Abbas te aşteaptă. 

— Le-am numărat o dată înainte şi o dată înapoi, zise 
Carl în timp ce tasta ceva. 

Kite nu ştia despre ce vorbea. Cei doi bărbaţi parcă-şi 
dezvoltaseră propriile ritmuri, propriul limbaj secret în 
timpul lungilor zile şi nopţi ale operaţiunii. Brusc, Kite se 
simţi ca un intrus. Poate că ăsta era şi scopul. 

— Uşcheala, zise Peele. Sau „n-avem timp de pierdut”, 
după cum ar spune Lady Rosamund. Carl, ieşi pe drum şi 
dă-i lui Lockie semnalul, bine? 

Coborâră cu toţii. Carl execută ordinul. Pe prispă, Peele 
îl surprinse pe Kite, strângându-l într-o îmbrăţişare de urs 
şi zicându-i: 

— Bravo, tine-o tot aşa, bravo! 

În timp ce Kite se îndepărta, făcu cu mâna şi adăugă: 

— Să nu uiţi. Vorbeşte cu Ali. Sună-l pe Bijan. Foloseşte 
Walkman-ul. 

— Succes, zise Carl în timp ce Kite trecea de poartă. 
Houston, puteţi începe lansarea. 

În mai puţin de zece minute, Kite ajunse înapoi acasă. 
Martha stătea de vorbă cu Rosamund în bucătărie. Luc 

cobori scările cu părul lins şi dat pe spate şi arborând o 
indiferenţă superioară. Mirosea a apă de colonie. Pe tot 
drumul de întoarcere, Kite simţise suspiciunile lui Peele în 
privinţa tatălui lui Xavier ca pe un sac de bolovani în 
spinare. Hotări pe loc să nu facă nimic în privinţa 
bateriilor de la Gameboy. Dacă repornea microfonul din 
birou însemna că cei din BOX 88 chiar aveau să-l aibă la 
mână. Kite acceptase să lucreze ca agent împotriva lui Ali 
Eskandarian, nu împotriva lui Luc Bonnard. N-ar fi 
acceptat niciodată să-l trădeze pe tatăl lui Xavier, 
indiferent cât de mult îi displăcea sau cât de puţină 
încredere avea în el. Făcu un duş, îşi puse un şort şi un 
tricou, luă micul dejun la parter şi îl întrebă pe Luc dacă 
putea să meargă pe Vespa până la Mougins. 

— Sigur că da, răspunse bărbatul. De ce-ai nevoie? 

— Doar voiam să iau nişte cărţi poştale pentru acasă. 

Privirea lui Kite o întâlni pe a Marthei. Fata zâmbi în 
timp ce muşca dintr-un croasant. 

— Ai nevoie de ceva pentru acasă? 

Rosamund îi mulţumi imediat lui Kite că se oferise şi îl 
rugă să ia nişte pastă de dinţi de la supermarket. 

— Pot veni cu tine? întrebă Martha. 

— Sigur, răspunse Kite, prefăcându-se surprins. Şi tu ai 
nevoie de cărţi poştale? 

— l-am promis mamei că-i trimit una. Plecăm în cinci 
minute? 

Kite o duse pe Martha în Mougins pe Vespa. Tânăra de 
la casă îi spuse fetei că trebuia să aştepte până venea 
farmacistul. Martha îi zise lui Kite că prefera să fie 
singură, aşa că se oferi să vină s-o ia peste o jumătate de 
oră. 

Era un interval numai bun. Kite ieşi, se urcă înapoi pe 
Vespa şi se duse la supermarket. Cumpără o cartelă pentru 
un telefon public şi îl sună pe Bijan. Sună aproape un 
minut, până când un bărbat răspunse: 

— Oui? 

— Salutare, zise Kite în franceză. Vorbesc cu Bijan? 

— Bijan nu e aici, răspunse bărbatul. 

După accent, şi el părea iranian. 

— Vorbeşti engleză? 

— Da. 

— Când se întoarce Bijan? 

— Nu ştiu sigur. 

— Îi poți transmite un mesaj? întrebă Kite. 

— Bine. 

— Spune-i că l-a... spune-i că a sunat Adam. 

Aproape că o dăduse în bară. Îşi aminti abia în ultima 
clipă că-i dăduse lui Bijan un alt nume. 

— Ieri m-am întâlnit cu el în Cannes. Ştie cine sunt. 

— Adam? 

— Da. Băiatul britanic. 

— Băiatul britanic, repetă bărbatul. 

Kite nu era sigur dacă era distras sau, din contră, nota 
ce-i spunea. 

— Ai un număr de telefon? 

— Nu. Sun de la un telefon public din Mougins. Mai 
încerc mâine. 

— Aşteaptă, te rog. 

Kite tocmai voia să închidă. Două fete foarte bronzate şi 
foarte blonde, cu codițe, trecură în fugă pe lângă telefonul 
public şi intrară în supermarket. O femeie alerga după ele 

şi încerca să le prindă din urmă. Lui Kite i se păru că striga 
la ele într-o limbă scandinavă. Impingea frenetic un 
cărucior de cumpărături în care se afla şi un bebeluş. 
Femeia părea epuizată. Kite se întrebă dacă Turingii 
înregistrau apelul. Teoretic, cineva din casa conspirativă îl 
văzuse ducându-se la Mougins şi acum îl ascultau. 

— Alo? Adam? 

Era Bijan. 

— Salut, Bijan. Am crezut că nu eşti acolo. 

— Dormeam. 

— Ah, îmi pare rău că te-am trezit. 

— Stai liniştit. Mă bucur să te aud. Mă bucur că ai sunat. 
Cum eşti? 

— Sunt bine, mulţumesc. 

— Eşti la Mougins? 

— Da, răspunse Kite. 

Oare făcuse o greşeală că-i dezvăluise unde se afla? 

— Acolo stai? 

Kite evită întrebarea. 

— Sunt la supermarket. S-ar putea să nu mai am mulţi 
bani pe cartelă. 

— Înţeleg. 

— M-am tot gândit la conversaţia noastră. 

Fă-l să creadă că eşti de partea lui, că te-ai tot gândit la 
ce ţi-a zis în Cannes. 

— Sincer, am fost foarte şocat de unele lucruri pe care 
mi le-ai spus despre Iran. 

— Da. Este o situaţie foarte dificilă, Adam. 

— Şi îmi pare rău că eşti într-un asemenea pericol. 

— E foarte frumos din partea ta să spui asta. Am ştiut de 
când am început să vorbim că eşti o persoană bună, Adam. 

Kite aşteptă şi trase aer în piept. 

— Aş vrea să te ajut dacă pot. Ai spus că vrei să te 
întâlneşti cu Ali. Cu domnul Eskandarian. Ce-ai vrea să 
fac? Cum te pot ajuta? 

— Stai liniştit. Cred că s-ar putea să fie periculos pentru 
tine. Avem alte tactici, alte variante pe care putem merge. 

Kite era confuz. Crezuse că Bijan abia aştepta ocazia să 

se vadă cu Eskandarian. 

— Am înţeles. Bine. Ce s-a întâmplat? 

Bijan nu răspunse imediat. Părea că  acoperise 
receptorul şi vorbea cu altcineva în farsi. După vreo zece 
secunde, reveni la convorbire. 

— Situaţia e complicată. Ai spus că eşti în Mougins? E 
foarte frumos acolo. Încă e autentic, spre deosebire de 
mare parte din coastă. 

— Da, e foarte frumos. 

Kite avea tot mai tare impresia că făcuse o greşeală. 
Femeia scandinavă ieşi din supermarket şi se uită după 
fiicele ei prin parcarea aglomerată. Era clar neliniştită. 

— Mulţumesc că ai sunat, Adam. M-am bucurat că am 
stat de vorbă ieri. 

— Şi eu, răspunse Kite, după care auzi cum Bijan închide 
telefonul. 

leşi din cabina telefonică şi strigă la femeie: 

— Le-am văzut când au intrat. Fetele dumneavoastră 
sunt în supermarket! 

Femeia îi făcu semn cu mâna în semn de mulţumire. 
Oare de ce încheiase Bijan convorbirea atât de repede? 
Dacă totul nu fusese decât un test aranjat de Abbas sau 
Eskandarian ca să-i verifice loialitatea, oare căzuse într-o 
capcană? 

Kite îşi scoase cartela telefonică şi se duse înapoi la 
Vespa. Peele greşise complet abordarea faţă de Bijan. 
Iranianul nu-i dăduse nicio adresă şi nici nu se mai oferise 
să se vadă în Cannes. Nici măcar nu-i ceruse lui Kite 
numărul. Oare de ce fusese atât de lipsit de interes? Avem 
alte tactici, alte variante pe care putem merge. Oare 
exilaţii plănuiau să-l asasineze pe Eskandarian? Kite se 
întoarse la farmacie. Încerca să-şi dea seama ce se 
întâmpla, dar nu reuşea să separe adevărul de speculație. 

Martha îl aştepta în faţă. Luase deja pastila. Când îl 
văzu, neliniştea de pe chip i se transformă în bucurie. Se 
aşeză în spatele scuterului, îl sărută pe Kite pe gât şi îi 
cuprinse talia. Bucuria că era cu ea şi complexitatea 
muncii lui pentru BOX 88 erau ca două pistoane dintr-o 

uriaşă maşinărie perfect sincronizată care-l trăgea ba într- 
o parte, ba în cealaltă. În timp ce se îndreptau spre casă, 
Martha îi spuse că farmacistul fusese „un catolic habotnic 
cu respiraţie urât mirositoare”. Kite râse, dar se gândi că 
ei urma să-i fie rău toată ziua. 

— De îndată ce mă simt mai bine trebuie s-o facem din 
nou, zise Martha, iar Kite aproape că derapă. Mi-a plăcut 
la nebunie ce s-a întâmplat azi-noapte. 

— Şi mie! strigă Kite ca să acopere zgomotul motorului. 

Zâmbea cu toţi dinţii când intră pe poartă. Claxonă când 
trecu pe lângă Abbas care stătea în Audi. Martha îl sărută 
şi se duse la ea în cameră cu un volum din Trilogia New 
York-ului de Paul Auster împrumutat de la Rosamund. [i 
spuse lui Kite să nu-şi facă griji în privinţa ei şi celorlalţi le 
zise că nu se simţea tocmai bine, dar că avea să-şi revină 
până seara. 

Kite îşi petrecu restul dimineţii sporovăind cu Jacqui şi 
Hana lângă piscină. Hotări să urmeze planul şi să stea de 
vorbă cu Ali. Dacă Bijan făcea parte dintr-o capcană, era 
mai bine să-l abordeze pe Eskandarian în privinţa situaţiei 
din Iran decât să ţină secret că vorbise cu el. Aşa n-avea să 
se mai simtă ca un trădător. Dacă Bijan chiar era un exilat 
iranian care-l considera pe Eskandarian duşmanul lui 
suprem, atunci Kite n-avea de ce să-şi facă griji. Dacă 
stătea de vorbă cu Eskandarian, aşa cum îi zisese Peele, 
putea să-i şi obţină încrederea cu această ocazie. 

Xavier îşi făcu apariţia la timp pentru prânz. La ordinele 
tatălui său, îşi petrecu restul după-amiezii marcând şi 
săpând o porţiune din colţul de sud-est al grădinii pe care 
Luc voia s-o transforme într-un teren de pétanque. Kite îl 
ajută, dar când Rosamund se oferi să-i conducă pe soţul şi 
pe fiul ei în Antibes la ora patru ca să cumpere un set de 
boules, profită de ocazie. li lăsă să plece, iar el intră în vilă 
ca să-l caute pe Eskandarian. 

Bărbatul era în bucătărie şi îşi făcea o cafea. 

— Lockie! 

Iranianul avea şarmul celor care-i fac pe interlocutorii 
lor să se simtă importanţi şi preţuiţi. Până şi Kite îl plăcea, 

deşi ştia că e posibil ca Eskandarian să fie finanţatorul 
unor reţele teroriste. 

— Ce faci? E o după-amiază înceată? Martha ce face? 
Cred că Hana e la piscină. 

— Bine. Doar că nu e în formă maximă. 

— Bun, e bine atunci. 

Eskandarian îşi turnă puţină cafea într-o ceaşcă galbenă 
de espresso. Se oferi să-i facă şi lui Kite una. 

— E uşor, durează doar cinci minute! 

Kite refuză, după care atacă subiectul: 

— Ali, e puţin ciudat, dar am putea vorbi despre ceva? 

Iranianul păru luat prin surprindere. 

— Să vorbeşti cu mine? Desigur! 

Din reacţia lui, părea flatat, nu supărat că Lachlan îi 
ocupa timpul. Lângă Kite era un bol cu zahăr La Perruche, 
pe care i-l dădu lui Eskandarian, care-şi puse un cubuleţ în 
cafea. 

— E vorba de ceva ce s-a întâmplat ieri în Cannes după 
ce tu şi Hana v-aţi dus acasă. Ceva despre Iran. 

În bucătărie nu era niciun microfon. Kite ar fi vrut să 
audă şi Carl conversaţia. Încercă să-i dea de înţeles atât 
prin limbajul trupului, cât şi prin tonul vocii că era mai 
bine să discute altundeva. 

— Ceva despre Iran? 

Eskandarian părea confuz. 

— Bun, ce s-a întâmplat? 

Bărbatul amestecă în cafea cu o linguriţă asortată cu 
cana. 

— Vrei să vorbim în camera de zi? În grădină? 

Kite sperase că avea să sugereze să urce la mansardă şi 
să discute în birou. Spre norocul lui Kite, dintr-o grădină 
din apropiere începu să se audă o maşină de tuns iarba. 

— S-ar putea să fie cam zgomot afară. 

— Atunci în camera de zi? sugeră Eskandarian. 

Kite aruncă o privire peste umăr şi făcu o grimasă, de 
parcă voia să spună că pereţii au urechi şi ferestrele ochi. 
Spre bucuria lui, Eskandarian înţelese. 

— Sau putem discuta la mine în cameră dacă-ţi faci griji. 

— Cred că e o idee bună, răspunse Kite. E mai bine să 
nu fim deranjaţi. 

Cu o expresie intrigată mai degrabă decât îngrijorată, 
Eskandarian îşi luă cafeaua şi îi făcu semn lui Kite să-l 
urmeze sus. 

— Mă întreb despre ce e vorba, şopti iranianul când 
trecură pe lângă dormitorul lui Abbas. 

Uşa era închisă. Eskandarian duse un deget la buze, 
dându-i de înțeles printr-un zâmbet maliţios că 
bodyguardul lui îşi făcea siesta. 

— Sunt convins că nu-i nimic grav, răspunse Kite tot în 
şoaptă. 

Ajunseră la baza scărilor. 

— Doar că e ceva ce mă gândesc că ar trebui să ştii. 

Kite nu se mai întorsese la mansardă de când cu agitația 
din prima seară, când schimbase lămpile. Biroul lui 
Eskandarian era acum plin de cărţi şi dosare, de ziare 
franţuzeşti, americane şi britanice, precum şi scrisori şi 
faxuri întinse pe mese şi pe jos. 

Kite nu ştia că Eskandarian primise atâtea şi bănuia că 
multe le adusese din Iran. 

— Uau! exclamă Kite când văzu haosul. Ai fost ocupat. 

— Te rog scuză dezordinea. 

Eskandarian începu să facă un pic de loc pe canapea 
pentru Kite, care se simţea de parcă venise în vizită la un 
clont de la Eton. 

— E o perioadă nemaipomenit de aglomerată pentru 
mine. Fac parte dintr-o echipă de consilieri ai noului 
nostru preşedinte, domnul Rafsanjani. Aici în Franţa mă 
ocup de mai multe lucruri pentru noul nostru guvern. 
Primesc faxuri încontinuu. În curând Luc o să mă taxeze 
pentru hârtie şi tuş! Voiam să mă folosesc de vacanţă ca să 
ajung la zi cu corespondenţa. După cum observi, nu prea 
am avut succes. 

Kite se gândi că dacă Hana era într-adevăr agent DGSI 
dormea lângă o mină de aur de informaţii. Se gândi la 
aparatul Olympus Trip şi se întrebă dacă o să aibă ocazia 
să fotografieze o parte dintre documentele care păreau 

mai importante. Peele îi repetase de nenumărate ori cât de 
important era să nu-şi asume riscuri care nu erau 
necesare, dar dacă nu folosea măcar o rolă de film ca să 
pozeze tot ce găsea în această peşteră a lui Aladin însemna 
că nu-şi face treaba. 

— Aşadar, ia spune. 

Eskandarian se aşeză la birou şi îl privi îngăduitor pe 
tânărul lui oaspete care era uşor neliniştit. 

— Ce vrei să-mi zici, Lockie? Ce putea să se întâmple în 
Cannes? 

Kite stătea lângă lampă. Din reflex, reţinu ce-i spusese 
Eskandarian, în caz că apărea vreo problemă tehnică. Fac 
parte dintr-o echipă de consilieri ai noului nostru 
preşedinte, domnul Rafsanjani. Aici în Franţa mă ocup de 
mai multe lucruri pentru noul nostru guvern. 

Îl întrebă dacă putea să fumeze. Eskandarian îi oferi o 
ţigară dintr-o tabacheră de argint de pe birou şi i-o aprinse 
cu o brichetă Dunhill. Kite nu recunoscu marca de ţigări. 
Era mult mai tare decât ce fuma el de obicei, Marlboro 
roşu. Când se lăsă pe spătarul scaunului, Kite nu simţi 
nicio nevoie să modifice povestea, să exagereze ce-i 
spusese Bijan sau să dea de înţeles în vreun fel că-şi făcea 
mustrări de conştiinţă că stătea în aceeaşi casă cu un om 
acuzat de asemenea nedreptăţi. Din contră, îi relată 
aproape cuvânt cu cuvânt exact ce-i spusese şi lui Peele de 
dimineaţă. În timp ce-i povestea, Kite avu impresia că stă 
de vorbă cu un om inteligent şi extrem de simţitor care era 
hotărât să-i spună adevărul despre viaţa din Iran. Kite se 
convinse repede că Bijan era un exilat adevărat şi că nici 
Eskandarian, nici Abbas nu se folosiseră de el ca să-i 
testeze loialitatea. Eskandarian îl încurajă să vorbească 
liber şi nu deveni deloc furios sau nervos când auzi ce 
spusese Bijan. Din contră, spre surprinderea lui Kite, 
recunoscu că multe lucruri erau adevărate. 

— "Ţara noastră a luat-o într-o direcţie greşită. Iranul de 
astăzi nu e ce-mi doream să fie. E ciudat că avem 
conversaţia asta. E ceva ce tot discutăm eu şi Luc de când 
am ajuns în Franţa. Amândoi avem impresia, atât din 


e 366 » 


perspectiva unui străin, cât şi din interior, că ţara mea încă 
nu s-a maturizat complet după Revoluţia de acum zece ani. 

— La ce te referi? întrebă Kite. 

Nu voia să se arate prea interesat de ce-i spunea 
Eskandarian de teamă să nu-i provoace vreo suspiciune, 
dar nici nu putea să pară indiferent. Trebuia să găsească 
un echilibru. Ştia că Eskandarian îl considera un tânăr 
isteţ, inteligent, că îl admira pentru educaţia primită la 
Eton şi cu siguranţă că-şi imagina că atât el, cât şi Xavier 
urmau să ducă o viaţă lungă şi interesantă. Kite trebuia să 
profite de acest lucru, să se poarte ca şi cum ar fi fost mai 
în vârstă, să facă pe studentul curios care ascultă vorbele 
unui mare om care împărtăşeşte din înţelepciunea lui. 

— Vreau să spun că pe când locuiam în Franţa, când am 
făcut cunoştinţă cu Luc, Iranul era o societate distrusă. 
Cât ştii despre ţara mea, despre istoria ei, în afară de ce 
auzi despre domnul Rushdie? 

— Foarte puţin, răspunse Kite aducându-şi aminte de 
ceva ce-i spusese Strawson la Londra. 

Eskandarian nici n-o să te observe. Eşti prea tânăr ca să 
fii luat în serios. 

— Atunci îţi spun eu. 

Eskandarian îşi aprinse şi el o ţigară şi aruncă o privire 
pe fereastră. 

— Când eram tânăr am locuit la Teheran. Eram doar 
puţin mai mare decât tine. Mergeam cu prietenii la 
discotecă, la cinema. Urmăream filme americane cu Clint 
Eastwood, Robert Redford, Faye Dunaway. Ea era 
preferata mea. Dar eu mă număram printre cei norocoşi. 
Ai mei aveau bani. Erau ceea ce numim bazaari, negustori. 
Trăiam bine. Unchiul meu avea o maşină americană. Avea 
până şi o maşină de spălat făcută în Germania de Vest! 

Kite văzu că Eskandarian aştepta o reacţie din partea 
lui, aşa că exclamă: 

— Uau! 

Eskandarian scrumă cu atenţie. 

— Totuşi, o mare parte din poporul iranian nu-şi ducea 
viaţa ca noi. Trăiau în sărăcie. Copiii umblau în zdrenţe. 

Unii nu mâncau altceva decât puţină pâine şi sare. îi 
vedeau pe Şah şi pe consilierii lui, pe prietenii lui străini şi 
pe americanii care-i sprijineau cum se bucură de cele mai 
alese mâncăruri, cele mai fine vinuri şi cele mai frumoase 
femei şi nu puteau face nimic. Se spunea că Şahul nu era 
conştient de nenumăratele probleme ale ţării noastre 
fiindcă ne vedea numai din aer, dintr-un avion sau din 
elicopter. Nu cobora niciodată în rândurile poporului său. 
Şi eu provin din aceeaşi lume privilegiată, Lockie, dar în 
tinereţe am renunţat la ea. Ştiam că Iranul trebuia să se 
schimbe. Aşa că am venit în Franţa, am urmărit activităţile 
Imamului la Paris şi am fost îndeajuns de norocos încât să 
fac cunoştinţă cu apropiații lui. Am avut încredere în ei şi 
ei în mine. Ai auzit de Gandhi? 

— Da, normal, răspunse Kite. 

— În cazul ăsta, nu e o exagerare să spun că-l vedeam 
pe Imam ca pe un bărbat cu acelaşi potenţial ca Gandhi, 
pentru Iran. Revoluţia la care am participat în mod 
conştient, o revoluţie în care cred în continuare, a promis 
iranienilor o separare completă de haosul şi nedreptatea 
din trecut. Şahul promisese să transforme Iranul în cea de- 
a cincea economie din lume. Promisese „Prosperitate 
pentru toţi”. În schimb, s-a îmbogăţit din mite şi şpăgi în 
timp ce poporul suferea în foamete. Săracii de la ţară erau 
analfabeți. Trăiau în colibe din lut, fără electricitate şi apă 
curentă, unde singura căldură o obțineau arzând balegă 
uscată, iar ei erau cetăţenii unei ţări bogate în petrol şi 
gaze naturale! Îţi vine să crezi aşa ceva, când alte ţări 
trimiteau oameni în spaţiu sau pe Lună? Credeam în 
libertatea presei, în libertatea de exprimare. Un guvern 
format din oameni, pentru oameni. Banii din petrol urmau 
să plătească pentru electricitate gratis, apă gratis, 
convorbiri gratis. Asta visam! Ştiam că erau probleme, că 
suntem perşi, nu arabi, că n-ar trebui să lăsăm islamul să 
se amestece prea mult cu treburile guvernului, dar eram 
tânăr ca tine şi eram înconjurat de oameni care m-au 
convins că aşa stăteau lucrurile. Eram un visător! Te-am 
plictisit, Lachlan? 


< 368 » 


Kite aproape că sări de pe scaun. Se întreba cum de 
putuse Eskandarian să ajungă la o asemenea concluzie. 

— Nici vorbă! 

Spera ca Dumnezeu, Allah sau orice zeitate în care 
credeau Peele şi Carl să facă aşa încât lampa să transmită 
fiecare vorbă din conversaţia pe care o purta cu 
Eskandarian către casa conspirativă aflată la mai puţin de 
un kilometru şi jumătate. 

— Bun, răspunse Eskandarian. Nu pari plictisit! Doar că- 
mi place să verific. Uneori generaţia mai tânără nu e 
interesată de politică, ştii? De ce-ai vrea să-l asculţi pe un 
om de afaceri iranian care tot vorbeşte despre lucrurile 
bune şi rele de la el din ţară? Uneori am tendinţa să profit 
de cei tineri ca să-mi testez ideile care, cum să spun, ar fi 
altminteri prea riscante să le expun prietenilor şi colegilor 
de acasă. Pot vorbi numai cu cei ca tine şi Luc. Pe Hana n- 
o interesează! 

— Ce fel de idei? întrebă Kite. 

Era conştient că stătea pe canapea ca şi cum s-ar fi 
prăbuşit acolo. Se trase mai la margine ca să pară că stă 
mai concentrat. 

— Luc ce părere are despre situaţia din Iran? 

Era prima lui gafă. Le dădea de înţeles atât lui 
Eskandarian, cât şi lui Peele, că era interesat în mod 
deosebit de părerea lui Luc. Din fericire, Eskandarian nu 
păru să interpreteze întrebarea aşa. Din contră, din 
răspunsul lui reieşea oarecum că cei doi bărbaţi nu erau 
complet de acord şi Eskandarian nu voia să vorbească 
despre asta. 

— Discutăm foarte multe lucruri. După cum ştii, Luc e 
un om de afaceri cu extrem de multă experienţă. 

Oare făcea referire la o relaţie mai întunecată şi 
complexă? Lui Kite îi era greu să-şi dea seama. 

— Suntem prieteni vechi. Vorbim deschis. 

— La ce te-ai referit când ai spus că Iranul a luat-o într-o 
direcţie greşită? 

Kite încerca să pară îngrijorat şi totodată foarte naiv. 

— Are dreptate Bijan? Revoluţia a ajuns să facă rău 

iranienilor? 

Eskandarian ezită. Pe de-o parte, părea să fie dispus să 
converseze deschis, dar în acelaşi timp era un cetăţean 
iranian, un consilier de-al preşedintelui, un oficial 
mandatat de guvern şi antrenat să evite să spună sau să 
facă lucruri care ar putea fi interpretate drept trădare, 
chiar dacă singurul lui public era un băiat de optsprezece 
ani. 

— În mod clar, anumite elemente din stat au vrut să 
susţină Revoluţia, să-i confere un caracter religios, islamic, 
iar făcând asta au limitat libertatea de exprimare într-o 
oarecare măsură. 

Kite ştia că-i vindea gogoşi, aşa că încercă să obţinut un 
răspuns mai amplu. 

— Te referi la femei? 

— Femeile, da. Dar asta nu-i ceva nou în islam, Lockie! 
Eu, unul, nu cred că femeile ar trebui lăsate să umble pe 
stradă îmbrăcate ca Madonna! 

Ipocritule, gândi Kite. Se întrebă cum se lega asta cu ce 
văzuse: fustele mini ale Hanei, rochiile ei negre extrem de 
strâmte, valiza ei plină de lenjerie şi parfumuri franţuzeşti. 
Eskandarian probabil îşi dădu seama că-l luase prin 
surprindere, deoarece adăugă: 

— Normal că lucrurile stau altfel aici, în cluburile de 
noapte din Antibes, pe străzile din Paris. In Iran e 
preferabil ca astfel de vestimentaţii să fie ţinute pentru 
acasă. 

— Normal, zise Kite strâmbându-se încurajator. 

Se gândi la chipurile tuturor tinerelor ucise în atacul 
asupra Pan Am 103. 

— Deci ce-a spus Bijan e adevărat? De fapt, chiar tu ai 
vorbit despre asta aseară la club. Ai zis că în Iran n-aveţi 
discoteci. Nu poţi să asculţi când vrei tu muzica pe care o 
auzim în Antibes sau pe care am pus-o aseară pe terasă? 

Eskandarian zâmbi neliniştit. Kite îşi stinse ţigara şi se 
întrebă dacă nu cumva exagerase. Voia să obţină cât mai 
multe informaţii folositoare, dar voia să se dea bine şi pe 
lângă Şoimi. Se tot gândea la sfatul lui Peele: Prefă-te că 

eşti un elev inocent şi neştiutor. Vezi dacă îi dă dreptate 
lui Bijan, dacă îl contrazice sau dacă are o părere mai 
nuanțată. Cum putea să-l facă pe Eskandarian să 
vorbească mai departe fără să pară prea critic în privinţa 
opiniilor lui politice? Ideea era să-l facă pe iranian să aibă 
încredere în el, nu să creadă că Lachlan Kite face pe 
sfântul. 

— Muzica e disponibilă, răspunse Eskandarian. Putem să 
ascultăm acasă. Dar ce spune acest Bijan cum că lumea ar 
fi bătută cu pietre sau biciuită este o prostie. 

— Da, bănuiam eu. 

Kite făcu o grimasă şi îşi dădu ochii peste cap. 

— Părea puţin scrântit. A spus că ayatollahul ucide 
exilați în Paris şi Londra şi că viaţa lui e în pericol. 

— Ce tâmpenii! 

Eskandarian aruncă din nou o privire pe fereastră, de 
parcă dealurile îndepărtate aveau să-l protejeze de 
atacurile lui Kite. Din grădină se auzi un porumbel 
sălbatic. 

— Mereu durează până când o revoluţie îşi atinge țelul, 
adăugă iranianul repede. Uită-te la Franţa după 1789! In 
cazul nostru, statul iranian s-a dezvoltat în detrimentul 
publicului. Asta e adevărat. Are loc o bătălie a ideilor între 
figurile religioase din Teheran şi ceea ce ai putea numi 
tehnocraţi, aşa ca mine, republicani care au o idee uşor 
diferită în privinţa viitorului ţării. Dar să-i acuzi pe 
conaţionalii mei că ar fi ucigaşi, ei bine, asta e o prostie. 

Kite nu înţelegea pe deplin ce spusese Eskandarian 
despre republicani şi tehnocraţi fiindcă se concentra atât 
de mult la următoarea întrebare. Peele şi Strawson aveau 
să poată extrage sensul mai amplu al vorbelor lui 
Eskandarian şi să le încadreze într-un context. Treaba lui 
Kite era să-l ţină de vorbă. 

— Eşti în pericol aici? 

— Eu?! 

Eskandarian îşi umflă pieptul, se îndreptă de spate şi 
afişă un zâmbet larg, prefăcându-se gata de luptă. 

— Nu, normal că nu. Nu-ti face griji, Lockie! 

Bărbatul luă un maldăr de hârtii de pe birou şi le aranjă 
într-un teanc ordonat. 

— Sigur că există aliaţi de-ai Şahului, susţinătorii şi 
admiratorii lui, care-şi doresc ca Iranul să se întoarcă la 
zilele negre de odinioară. Şi de ce nu? Ei se îmbogăţeau în 
timp ce milioanele mureau de foame! Oamenii de teapa lui 
Bijan îi consideră pe cei ca Ali Eskandarian responsabili 
pentru că li s-au năruit visurile. M-a văzut pe plajă la 
Cannes, poate m-a recunoscut cineva din reţeaua lui la 
aeroport, şi a hotărât să recurgă la mijloace disperate. Imi 
pare rău că ţi-a împuiat capul cu minciuni şi propagandă. 
Am citit şi eu Papillon şi pot să te asigur că este o poveste 
mult mai bună decât cea pe care ţi-a relatat-o Bijan! 

Kite zâmbi fals. Îşi dădea seama că Eskandarian încerca 
să scape de întrebări. 

— Dar ai nevoie de Abbas, spuse făcând semn spre 
dormitorul lui. ţi trebuie un bodyguard. 

— E doar de ochii lumii. 

Eskandarian făcu din nou un gest teatral amplu de 
omniscienţă. 

— De unde ştii că Abbas nu stă de fapt cu ochii pe mine? 
Mă protejează de mine însumi! 

Iranianul izbucni în râs. Kite îi făcu jocul, deşi nu aflase 
mai deloc ce anume căuta, de fapt, Eskandarian în Franţa. 

— Ei bine, sper să nu păţeşti nimic rău. A fost foarte 
interesant să facem cunoştinţă şi să petrec timp cu tine 
aici... 

— Îţi mulţumesc, răspunse Eskandarian. Şi eu mă bucur 
foarte tare că am făcut cunoştinţă cu tine şi cu Martha, că 
i-am revăzut pe Jacqui şi pe Xavier după atâta vreme. 

Brusc, iranianul adoptă un ton foarte serios şi se aplecă 
în faţă. 

— Bea prea mult, nu-i aşa? 

— Posibil, zise Kite dând din umeri fără convingere. 

Nu voia ca BOX 88 să înregistreze ceva din care putea 
să pară neloial sau care să-i facă să-şi pună probleme 
legate de Xavier. 

— Spune-mi, începu Eskandarian. 

Îi oferi lui Kite încă o ţigară pe care acesta o refuză. 

— Bijan te-a rugat să-l contactezi? Ţi-a dat vreun număr 
de telefon, vreo adresă? 

— Nu, minţi Kite cu uşurinţa cu care ar fi tras un fum. 
Niciun număr, nicio adresă. 

Eskandarian se gândi pentru o clipă. 

— Deci te-a lăsat în pace şi ai plecat din cafenea? 

— Exact. 

Ce voia să afle Eskandarian mai exact? Era oare 
îngrijorat că Bijan urmărise taxiul până la vilă? Kite nu era 
tocmai în măsură să-l liniştească pe iranian. Brusc, de pe 
scară se auzi un zgomot. Abbas îşi făcu apariţia pe hol şi 
aruncă o privire în cameră. Părea surprins şi totodată 
deranjat că tânărul Kite pătrunsese în sanctuarul lor. 
Eskandarian îi spuse ceva în farsi. Abbas se holbă la Kite, 
mormăi ceva şi cobori. 

— Azi are toane, zise Eskandarian. 

— Mereu pare să aibă toane. 

Iranianul râse. 

— Ei, nu-l băga în seamă pe Abbas! 

Îşi frecă mâinile, parcă aşteptând ceva, într-un fel care 
lui Kite îi aducea aminte de Billy Peele la începutul unei 
lecţii de istorie. E 

— Trebuie să mă întorc la treabă. ţi mulţumesc că ai 
venit să-mi spui asta. Îmi dau seama că trebuie să fi fost 
tulburător pentru tine. Sper că am reuşit să te mai 
liniştesc. 

— Absolut, răspunse Kite. 

Se ridică având senzaţia deranjantă că nu reuşise să afle 
destule informaţii pentru BOX 88. Despre ce altceva ar fi 
trebuit să-l mai întrebe? Despre Lockerbie? Despre Malta? 
Biletele de avion pentru New York? N-avea cum. Ce 
altceva mai putea spune? În timp ce Eskandarian începu să 
ordoneze hârtiile de pe birou, mintea lui Kite se goli. 
Iranianul părea să le aşeze în funcţie de importanţa lor. 
Punea unele documente la suprafaţă, iar pe altele la fund, 
ca un dealer care împarte cărţile cu încetinitorul. Kite îşi 
promise să se întoarcă în cameră şi să fotografieze cât mai 

multe documente. 

— Hana pleacă diseară, spuse Eskandarian când Kite se 
îndreptă spre uşă. 

Lui Kite nu-i venea să creadă. Nu se putea gândi decât 
că la mijloc era ce se întâmplase cu Xavier. 

— Serios? O, nu. De ce? 

— De la bun început nu voise să stea decât câteva zile. 
Trebuie să se întoarcă la treabă în Nisa. S-ar putea să ne 
mai vedem la Paris când mă întorc acasă. 

Oare minţea? Eskandarian zâmbi ca pentru sine. Poate 
se gândea la şi mai multe fuste mini, lenjerie şi parfum 
franțuzesc la Paris. Expresia de pe chipul lui putea 
totodată să reprezinte bucuria că se răzbună pe Xavier. 
Era imposibil de zis. 

— Ei bine, îmi pare rău că pleacă, spuse Kite. E foarte 
simpatică. 

Eskandarian nu răspunse imediat. Nu era clar dacă era 
de acord cu ce spusese Kite despre prietena lui sau dacă 
se gândea la ceva de pe birou. 

— Zici? Ce frumos... Da. Şi mie îmi pare rău că pleacă. 

45 


Motivul pentru plecarea Hanei deveni mai clar a doua zi. 

Kite ajunse la întâlnirea de dimineaţă chiar înainte de 
ora nouă. Bău o cafea călâie în timp ce Peele şi Carl îi 
spuseră că fosta logodnică a lui Eskandarian fusese 
invitată la prânz de către Luc şi Rosamund. Când aflase 
asta, Hana se înfuriase şi anunţase că pleacă. Carl auzise 
toată cearta prin microfonul din lampă. Kite se bucură că 
ştia în mod cert că plecarea ei n-avea legătură cu ce se 
întâmplase între Hana şi Xavier, un incident care de altfel 
se părea că scăpase şi atenţiei Şoimilor atotvăzători care 
stăteau cu ochii pe vilă. 

Peele îi dezvălui şi că Bijan era cu adevărat un membru 
al unui grup mare de exilați iranieni din Europa care luau 
în vizor oamenii regimului care se aflau în Franţa. Kite se 
bucură că nu fusese tras pe sfoară, dar rămase şocat 
aflând că era posibil ca Bijan, în aparenţă atât de blajin, să 
fie un om violent. I se spuse să se întoarcă la vilă şi să se 
comporte normal. 

— Te-ai descurcat de minune ieri în birou, dar tot avem 
nevoie de informaţii concrete, îi spuse Peele. Fotografii. 
Documente. Orice pe care poţi să pui mâna. S-ar putea să 
fie imposibil sau s-ar putea ca la un moment dat să se 
ivească o ocazie. Improvizează. 

Kite se întoarse la timp cât să se furişeze în camera 
Marthei. Noaptea trecută nu dormiseră împreună, dar fata 
îi lăsase pe pat un bileţel prin care-i spunea să vină la ea 
când se întorcea de la alergat. Făcură dragoste pentru a 
doua oară, încet şi tandru, iar Kite îi acoperi gura Marthei 
fiindcă ştia că în camera de alături doarme Jacqui. 

Imediat după prânz, Kite cobori şi descoperi că fosta 
logodnică a lui Eskandarian deja ajunsese. O chema Bita. 
Era o franţuzoaică de origine iraniană în vârstă de treizeci 
spre patruzeci de ani. Venise şi cu doi copii mici: un 
băieţel de nouă ani pe nume Jose şi o fetiţă de trei ani pe 
nume Ada, care se ţinea de mama ei pretutindeni. Soţul 

catalan al Bitei n-o însoţise. Femeia zburase din Barcelona 
până la Nisa, după care închiriase o maşină ca să ajungă la 
casa familiei Bonnard. În următoarea oră îşi făcură treptat 
apariţia şi ceilalţi musafiri: un francez rotofei, îmbrăcat 
elegant, de vreo cincizeci de ani, pe nume Jacques şi un 
cuplu francez mai tânăr, Paul şi Annette, care aveau doi 
copii cam de-o seamă cu José. Jacques lucra ca bancher la 
Paris, Paul în industria filmului, iar Annette era casnică. 
Kite nu mai era tocmai nou în lumea spionajului, aşa încât 
bănuia că măcar unul dintre ei se putea să fie un agent 
care ancheta presupusele legături ale lui Eskandarian cu 
Lockerbie. Din acest motiv, era responsabilitatea lui să 
obţină cât mai multe informaţii despre musafiri. Asta 
însemna să afle ce ştiau ei despre Eskandarian, ce voiau de 
la el, de ce veniseră la vilă, dacă erau prieteni cu Luc sau 
cu Rosamund sau asociaţi de-ai lui Eskandarian cu care se 
ştiau de la Paris, din anii '70. Kite hotărî să se folosească 
de Walkman ca să înregistreze orice vorbeau în camera de 
zi în decursul după-amiezii. Bateriile de la BOX 88 aveau 
să ţină până la opt ore. Trebuia doar să meargă la el în 
cameră, să bage o casetă goală pe care i-o dăduseră 
Şoimii, să aducă aparatul jos şi să-l ascundă printre alte 
obiecte personale, anume un exemplar din The Songlines 
de Bruce Chatwin, o pereche de ochelari de înot, o sticlă 
cu cremă de soare, şi să le lase pe toate în mijlocul 
dezordinii generale care se strângea în timpul zilei pe o 
masă de lângă uşile care dădeau spre terasă. De obicei 
Rosamund şi Helene strângeau la finalul fiecărei zile, dar 
Kite bănui că Walkman-ul n-avea să se clintească până cel 
puţin la ora şase. Singurul pericol era să nu-l ia cineva fie 
ca să-l folosească, fie ca să caute o casetă. Xavier făcea 
deseori asta când nu găsea un album pe care-l căuta sau 
dacă-şi lăsase propriul Walkman lângă piscină. 

Urma ca Strawson şi Peele să vrea şi poze. Kite făcuse 
fotografii cu aparatul Olympus Trip într-un ritm destul de 
constant de când ajunsese în Franţa şi făcu vreo şase poze 
grupului când se adunară pentru prânz pe terasă. Nimeni 
nu păru deranjat că apărea în cadru. Martha făcea la 

rândul ei multe fotografii, aşa încât Rosamund îi întrebă pe 
amândoi în glumă dacă voiau să se apuce de o carieră în 
acest domeniu. Kite înţelese într-un final de ce Peele 
fusese aşa interesat de acest detaliu din comportamentul 
Marthei. Cei din BOX 88 voiau să se uite cumva pe pozele 
ei odată ce le developa. Fie aveau să-l roage pe Kite să le 
obţină, fie aveau să preia rolele de film la laboratorul unde 
se ducea Martha. Chiar dacă Martha n-avea să afle 
niciodată că fotografiile ei sunt furate şi copiate în felul 
acesta, pe Kite tot îl deranja. Se gândi să-i spună lui Peele 
că n-au voie să se atingă de lucrurile ei, chiar dacă ştia că 
n-o să asculte o asemenea rugăminte. 

Când musafirii abia ajunseseră şi stăteau de vorbă pe 
terasă cu pahare de vin alb şi rose în mână, Kite se 
concentrase asupra Bitei şi a lui Eskandarian. Ştia că cei 
din BOX 88 voiau să afle mai multe despre relaţia lor. Era 
clar că se plăceau mult unul pe celălalt, atât după cum îşi 
vorbeau, cât şi după limbajul trupului. Eskandarian era 
extrem de atent cu copiii ei, dar Jose se plictisi repede de 
discuţiile adulţilor şi încercă să-şi convingă mama să-l 
însoţească la o plimbare prin grădină. Kite îşi dădu seama 
că era şansa lui, aşa că se oferi să se joace cu Jose şi îl 
duse la piscină, unde Jacqui şi Martha încercau să tragă de 
timp cât mai mult până la prânz. 

— Vreau să înot! strigă Jose în franceză când văzu 
piscina. 

Cele două fete se ridicară imediat de pe şezlonguri şi 
începură să-l alinte pe divinul băieţel spaniol. Peste câteva 
clipe, Annette, tânăra franţuzoaică ai cărei copii veniseră 
şi ei, apăru de sub crengile căzute ale palmierului ţinându- 
şi băiatul de mână şi fiica pe şold. Kite găsi un şort de baie 
de rezervă pentru José şi săriră cu toţii în piscină. Kite află 
numele de familie al Annettei - Mouret - şi descoperi că 
soţul ei îl ştia bine pe Luc, dar era prima oară când îl 
întâlnea pe Eskandarian. Când Annette începu să stea de 
vorbă cu Martha şi Jacqui, Kite află unde stătea Jose în 
Barcelona (o suburbie numită Sarria), unde mergea la 
şcoală şi dacă se mai văzuse cu Luc sau Eskandarian până 

atunci (era pentru prima oară). De asemenea, află şi 
numele de familie al băieţelului: Zamora. Toate acestea 
avură loc în mijlocul distracţiei generale haotice a bălăcelii 
de la începutul după-amiezei: Kite şi Martha se tot 
scufundau unul pe celălalt, copiii Annettei făceau concurs 
de ţinut respiraţia sub apă, Xavier apăru de nicăieri şi 
plonjă în piscină, enervându-şi sora, dar distrându-i pe 
copii. Kite îşi dădu seama că minciunile lui ajunseseră atât 
de la ordinea zilei încât spiona aproape fără să-şi dea 
seama. 

După o vreme, Rosamund strigă „Hai la prânz!”, iar 
grupul se strânse pe terasă ca să mănânce un prânz cu trei 
feluri, pregătit de Rosamund şi Helene. Kite stătea între 
Xavier şi Martha, faţă-n faţă cu Jacques, Luc şi Paul. Spera 
ca goarna de cartier aflată în continuare în spatele 
canapelei să prindă conversaţia lor, dar bănui că orice 
discuţie importantă urma să aibă loc în spatele uşilor de la 
biroul lui Luc, unde Gameboy-ul încetase de multă vreme 
să mai funcţioneze. 

În urma bălăcelii, Kite se împrietenise cu copiii, mai ales 
cu fiul Bitei, Jose, care începu să-l idolatrizeze. După 
prânz, Luc îşi invită musafirii să-l însoţească într-o 
plimbare în jurul proprietăţii. Toţi adulţii acceptară, mai 
puţin Annette, Martha, Xavier şi Kite. Ada, fiica de trei ani 
a Bitei, dormea într-un hamac din grădină. Annette 
promise să stea cu ochii pe ea aşa încât Bita să li se poată 
alătura. 

Ideea îi veni lui Kite abia când îi pierdu din vedere pe 
Abbas şi  Eskandarian. Avea ocazia să fotografieze 
documentele din biroul lui Eskandarian. Dar cum să facă 
asta fără să le atragă atenţia lui Xavier şi Marthei? Voiau 
să se uite la o casetă video cu copiii. Cum putea să plece 
din camera cu TV-ul destulă vreme încât să nu i se observe 
absenţa? Şi cum s-o facă fără ca Martha să vrea să vină cu 
el? 

— Am o idee, anunţă Kite. 

Erau cu toţii în camera de zi şi îi ajutau pe Alain şi 
Helene să strângă resturile prânzului. Cu câteva clipe 

înainte, Kite îşi dusese aparatul foto înapoi în cameră şi 
schimbase rola de film. Se întoarse spre copii: 

— Vă place să vă jucaţi de-a v-aţi ascunselea? 

— Am crezut că o să ne uităm la Indiana Jones şi templul 
morții, mârâi Xavier. 

În schimb, copiii ţipară de fericire. Annette fu de acord 
că era o idee excelentă câtă vreme n-o trezeau pe Ada. 

— Atunci haideţi să ne jucăm în casă, zise Kite. 

Tactica îi venise pe moment, din pură întâmplare. Îi puse 
pe Martha şi pe Xavier să-i caute, după care îi împărţi pe 
ceilalţi în trei echipe: Annette cu fiul ei, Jacqui cu fiica 
Annettei şi Kite cu Jose. 

— E bine aşa? 

Cu toţii fură de acord că echipele erau perfecte. Xavier 
şi Martha rămaseră în camera de zi, anunțând că o să 
numere până la o sută. Grădina şi piscina erau considerate 
în afara terenului, dar în rest se puteau ascunde în toată 
casa. 

— Doar să nu faceţi dezordine la mine-n cameră, mormăi 
Xavier. 

Jacqui îi spuse să nu mai fie aşa de egoist. 

De îndată ce Martha îşi închise ochii şi începu să 
numere, Kite îl apucă de mână pe Jose şi alergă până la 
primul etaj. Pentru o clipă îl lăsă pe băiat pe hol, înşfăcă 
aparatul foto din cameră, după care urcă pe treptele care 
duceau la mansardă şi îi făcu semn lui José, care chicotea, 
să-l urmeze şi îi spuse să rămână cât mai tăcut. N 

Kite deschise uşa de la dormitorul lui Eskandarian. Işi 
duse degetul la buze şi îi spuse în franceză: 

— Ascunde-te după uşă. Eu o să fiu în camera de pe 
cealaltă parte. 

Jose deveni întruchiparea entuziasmului şi abia de-şi 
înăbuşi un chicotit încântat când o auziră pe Martha cum 
strigă de la parter: 

— Trei, doi, unu... cine nu-i gata, îl iau cu lopata! 

Kite îi arătă unde să stea, îl convinse să rămână acolo, 
după care se întoarse pe hol. Închise uşa de la dormitor şi 
se duse cât mai repede în birou. 

Închise uşa în spatele lui şi scoase aparatul foto din 
buzunarul din spate. In fundul biroului erau mai multe 
teancuri de scrisori. Unele erau în plicuri, altele erau 
deschise pe biroul lui Eskandarian. Kite se duse acolo, ţinu 
aparatul deasupra biroului, aşa cum i se spusese şi făcu o 
poză celei mai apropiate scrisori. Zgomotul obturatorului 
care se închide şi al rotiţei pe care se învârte filmul i se 
păreau  asurzitoare.  Exersase în apartamentul din 
Hampstead şi îşi aduse aminte că Peele îi spusese să nu se 
gândească la zgomot. Kite era conştient că mâna îi 
tremura puţin şi că începe să respire mai repede în timp ce 
ridică scrisoarea, o puse cu faţa în jos lângă el pe birou şi 
fotografie documentele aflate dedesubt. In total erau şapte 
coli. Pe unele scria în farsi, pe altele în franceză. Stabiliză 
aparatul cu mâna dreaptă şi mută paginile cu cea stângă, 
iar când termină le aşeză aşa cum fuseseră la început. 
Dacă nu era atent sau dacă pe geamul deschis parţial intra 
o adiere, corespondenţa lui Eskandarian avea să se 
împrăştie pe podea. Kite nu se uita ce fotografia şi nici nu 
avea impresia că vreuna dintre hârtii era mai importantă 
decât altele. N-avea timp să scoată scrisorile din plicuri, 
aşa că făcu poze doar la ce era deja pe birou. 

Din celălalt dormitor se auzi un zgomot, însă din ce-şi 
dădea Kite seama de jos nu răzbătea nimic. Se asigură că 
biroul arăta exact aşa cum îl găsise, apoi se întoarse. 
Eskandarian scrisese o listă de nume şi numere pe o hârtie 
A4 pe care o lăsase pe canapea. Kite îi făcu poză. În timp 
ce lăsa camera în jos, se uită mai cu atenţie la două dintre 
nume: David Foreman, subliniat de mai multe ori şi scris 
acum cu un „e” în plus, şi Asef Berberian, după care 
Eskandarian adăugase două semne de întrebare. Erau cele 
două nume pe care Kite le văzuse şi în scrisoarea din 
buzunarul sacoului lui Abbas. Care era legătura? Trebuia 
neapărat să mai caute prin birou orice avea legătură cu 
New York-ul, cu zborul Air France sau cu Hotelul Grand 
Hyatt. Dacă Eskandarian se folosea de conferinţa de la 
Lisabona drept pretext ca să meargă la New York cu Abbas 
sub un alt nume, BOX 88 îl putea urmări pas cu pas. Dar 

ce era cu semnele de întrebare de după Berberian? Şi de 
ce era numele lui Forman subliniat acum şi scris în alt fel? 

De la primul etaj se auzi un țipăt. Fusese descoperit cel 
puţin unul dintre copii. 

— Te-am prins! strigă Martha. 

Se auzi un hohot de râs. Kite ştia că nu avea mai mult de 
douăzeci de secunde până când Martha sau Xavier aveau 
să o ia la goană pe scări. 

Aruncă o privire prin birou. Ce altceva ar mai fi putut fi 
interesant pentru BOX? Apucă o agendă de pe masă, se 
ghemui după un fotoliu astfel încât să fie plauzibil că 
încerca să se ascundă dacă îl găsea cineva în cameră şi 
începu să facă poze. Se uită ce era scris pentru lunile iulie, 
august şi septembrie. Agenda era împărţită pe săptămâni. 
Kite poză fiecare pagină cât mai repede şi cât mai clar 
posibil. În timp ce ţinea deschise paginile din a două 
săptămână din septembrie, auzi un zgomot pe scări şi îşi 
dădu seama că trebuia să se oprească. Făcu poza, ascunse 
aparatul în buzunarul de la spate şi închise agenda. 

Jose fu descoperit primul. Băieţelul scoase un țipăt plin 
de dezamăgire amuzată când Martha deschise uşa de la 
dormitor şi îi spuse în engleză: 

— Aici erai! Te-am prins! 

Apoi urmă rândul lui Kite. Martha intră în cameră şi îl 
zări ascunzându-se după fotoliu. 

— E cea mai proastă ascunzătoare pe care am văzut-o 
vreodată, zise Martha. Ce naiba faci acolo? Străduieşte-te 
şi tu măcar puţin! 

Lângă ea rânjea Jose. Kite o privi în ochi pe Martha preţ 
de o clipă, împărtăşind momentul cu ea. 

— Hai să mergem! îi spuse Martha lui Jose şi îl luă de 
mână. Lockie habar n-are să se ascundă. Hai să-i găsim pe 
ceilalţi. 

Cei doi părăsiră camera. Kite ocoli fotoliul, puse agenda 
înapoi pe birou, după care îi urmă. Aşa surescitat cum era, 
aproape că se aştepta să dea de Eskandarian sau de Abbas 
la primul etaj, dar încă nu se întorseseră de la plimbare. 
Intră în dormitor, lăsă aparatul foto pe scrin şi se îndreptă 

jos, spre hol. 

Jacqui fu descoperită ultima. Stătea ghemuită împreună 
cu fiica Annettei în fundul grădinii, un lucru pe care Xavier 
îl descrise drept „o încălcare clară a nenorocitelor de 
reguli”. Jacqui spuse că nu ţinea minte ca Lachlan să fi 
spus că n-aveau voie să se ascundă în grădină, moment în 
care până şi Martha ajunse la capătul răbdării, iar jocul le 
lăsă un gust puţin amar. 

— Asta înseamnă că tu ai fost ultima persoană găsită? 
întrebă Jose. 

— Chiar aşa, îi răspunse Kite ciufulindu-l. 

Băieţelul începu să sară pe canapeaua din camera de zi 
şi să tot strige: 

— Lockie a câştigat! Lockie a câştigat! 

— "Ţi-ai făcut un prieten pe viaţă, şopti Martha privindu-l 
pe Kite. 

Câteva clipe mai târziu se auziră voci de afară, fleacurile 
politicoase ale Rosamundei şi râsul zgomotos al lui 
Eskandarian. Simţind că mama lui se întoarce de la 
plimbare, Jose sări jos de pe canapea. La prânz mâncase 
două boluri din celebrul mousse de ciocolată al Helenei, 
iar zahărul începea să-şi facă efectul. 

În cealaltă parte a camerei era un covor care se mişca 
întruna pe podeaua lăcuită. 

— Ai grijă, Jose! ţipă Martha. 

Însă băieţelul se grăbea şi nu-i auzi avertizarea. Îşi 
striga mama şi alerga la viteză maximă spre hol, uşor 
înclinat când se întoarse cu faţa spre uşă. Cu piciorul stâng 
călcă pe un colţ al covorului care alunecă sub el. Jose îşi 
pierdu echilibrul şi se răsturnă pe o parte, izbindu-se cu 
capul de tocul uşii. 

— José! 

Se auzi un zgomot moale şi oribil de os şi ţesut. Bita era 
pe hol şi auzea ţipetele fiului ei. Martha îşi duse mâna la 
gură şi fugi la copil. 

— Bambi pe gheaţă, spuse Xavier şi luă un şervet din 
bucătărie. 

Se dezlănţui haosul. Bita îl ţinea în braţe pe copilul 

speriat care ţipa. Luc vru să afle imediat ce se întâmplase 
şi părea jenat că accidentul se petrecuse când avea 
musafiri. Annette îşi ceru scuze faţă de Bita că nu-i 
urmărise mai îndeaproape copilul, în vreme ce Jacques 
stătea ţeapăn lângă uşa din faţă şi se strâmba cu fiecare 
țipăt al lui Jose. Kite se simţea groaznic. Dintre toţi, el 
petrecuse cel mai mult timp cu Jose. El sugerase să-i mai 
dea o porţie de mousse de ciocolată şi tot el propusese 
jocul de-a v-aţi ascunselea care îl aduseseră pe băieţel într- 
un asemenea hal de surescitare. Acum copilul sângera din 
abundență din ceva ce părea să fie o tăietură adâncă fix pe 
frunte. 

— Trebuie să-l vadă un doctor. Trebuie să-l ducem la 
spital ca să-i pună nişte copci. 

În acest moment, Eskandarian îşi făcu apariţia în capul 
scărilor. Se dusese în camera lui după plimbare, iar acum 
auzise din mansardă toată agitația. 

— Non! strigă iranianul când văzu că Jose era cel rănit. 

Eskandarian dădu fuga la el şi îi cuprinse pe copil şi pe 
Bita într-o îmbrăţişare disperată, protectoare. 

Xavier îl privi pe Kite şi îşi dădu ochii peste cap, după 
care se duse în camera de zi. Kate îl urmă. 

— Ce-a fost asta? 

Kite era mirat de intensitatea reacției lui Eskandarian. 

— Nu te-ai prins? îl întrebă prietenul său de parcă ar fi 
stat de vorbă cu un tâmpit. Bita era însărcinată când el a 
plecat în Iran. Lui Ali îi place să-şi răspândească sămânţa. 
Jose e fiul lui. 

Kite era singur cu Torabi. Era aşezat pe scaun şi avea 
mâinile legate la spate. li repetă ce-i spusese Xavier în 
camera de zi. li spuse lui Torabi că Eskandarian plecase cu 
Bita Zamora la spitalul din Cannes. Micul Jose primise 
şapte copci în frunte, chiar deasupra liniei părului. 

— Şapte copci, repetă Torabi impasibil. Da, ştiu. 

Intre ei se petrecu ceva, trecu o clipă în care se întâmplă 
o schimbare profundă şi bruscă şi Kite înţelese ce se 
întâmpla de fapt. Era ca unul dintre tablourile pe care le 
vedea din când în când în galerii şi care păreau abstracte 
dintr-o parte, dar printr-o mică schimbare de perspectivă 
deveneau un portret sau un peisaj. Torabi îl privi fix. Pe 
moment dispăruse toată ura din ochii lui, iar adevărul 
năvăli peste Kite cu o claritate surprinzătoare, euforică. 

— Tu eşti Jose! Tu eşti băieţelul! j 

Expresia de pe chipul lui Torabi nu se schimbă. Işi trase 
puţin părul în spate, se aplecă şi îi arătă lui Kite o cicatrice 
palidă şi albă care pornea din partea de sus a frunţii şi 
ajungea până la păr. 

— Da. Bita e mama mea. Ali a fost tatăl meu. 

Totul deveni clar în acel moment: interogatoriul 
schimbător,  ocazionalele momente de  nelinişte şi 
nesiguranţă ale lui Torabi, dorinţa lui disperată să ştie 
absolut tot ce se putea despre Eskandarian. Nu era o 
misiune din raţiuni de stat autorizată de MOIS. Torabi nu 
urma ordinele nimănui. La mijloc era ceva personal. 

— De ce n-ai spus nimic? întrebă Kite. 

— De ce-aş fi făcut una ca asta? Doar m-ai fi minţit într- 
un mod diferit. 

Kite ar fi trebuit să repete pentru a cine ştie câta oară că 
nu-l minte, dar ştia că Torabi îi întinsese o capcană. N-avea 
de unde să ştie cât mai ţinea minte iranianul din acea 
după-amiază de vară îndepărtată. Era oare posibil să-l fi 
auzit pe adolescentul Kite cum făcea poze în biroul de la 
mansardă, să fi auzit de pe hol zgomotele scoase de 

aparat? Oare ştia mai multe despre ce se întâmplase cu 
Eskandarian decât voia să-i dea de înţeles? Kite se întrebă 
din nou dacă Torabi nu cumva avea un informator în BOX 
88, dacă nu cumva luase legătura cu cineva care-i oferea 
în permanenţă informaţii secrete. 

— Voiam să aud amintirile tale din ziua aia ca să văd 
dacă se potrivesc cu ce ştiu eu, spuse Torabi. 

Kite adoptă o expresie impasibilă. 

— Şi se potrivesc? 

Ştia ce detalii omisese: întrebările pe care i le pusese lui 
Jose în piscină şi aparatul foto pe care-l luase din cameră 
când băieţelul se afla dincolo. Erau lucruri pe care era 
posibil ca Jose să le fi ţinut minte. 

Torabi îşi luă pistolul. Îşi relaxă gâtul mişcându-şi capul 
dintr-o parte în alta, ca un atlet care se pregăteşte să 
alerge, după care se ridică de pe canapea. 

— Ţin minte că te-ai purtat frumos cu mine, spuse 
iranianul în timp ce băga pistolul înapoi în pantaloni. 

Kite crezuse că voia să-l pocnească. 

— Ţin minte că am înotat în piscină cu Martha şi Jacqui. 
Ţin minte că afară era masa lungă care era plină de 
mâncare. [in minte că sora mea dormea într-un hamac în 
grădină. 

— Era o casă minunată, răspunse Kite. 

Simţi cum cuiul îi alunecă pe lângă şold. De-a lungul 
întregii relatări a întâmplărilor din vara aceea, nu 
îndrăznise să se uite în jos şi să-i atragă atenţia lui Torabi 
către buzunarul său. 

— A fost o după-amiază minunată. Mai ştii când ai mers 
la spital cu părinţii tăi? 

Torabi se duse în cealaltă parte a încăperii şi se sprijini 
de uşă. 

— N-am aflat că era tatăl meu decât peste mulţi ani. 

— Când te-ai alăturat MOIS? 

Spre surprinderea lui Kite, Torabi nu negă că fusese 
recrutat de serviciile secrete iraniene. 

— Mama a murit când aveam douăzeci de ani. Tatăl meu 
vitreg o trădase cu mult înainte de asta. Mi-a spus cu puţin 

timp înainte să moară că Ali Eskandarian e tatăl meu 
biologic. N-am vrut să rămân în Spania. Voiam să trăiesc în 
Iran, ca un iranian. E adevărat că am lucrat pentru MOIS. 
Acum nu mai lucrez pentru ei. 

Torabi făcu o pauză, de parcă se aştepta să fie aplaudat 
pentru candoarea lui. 

— Am reuşit să obţin de curând nişe dosare secrete 
despre tatăl meu, dar nu am descoperit acolo răspunsurile 
pe care le căutam. Am hotărât să le aflu eu însumi. Aşadar, 
e adevărat că tata a insistat s-o însoţească la spital pe 
mama? 

— Tot ce ţi-am spus e adevărat, răspunse Kite. 

Încă se gândea ce detalii omisese şi pe care Torabi le-ar 
fi putut identifica drept dovadă că-l minţise. 

— Când Abbas a insistat să meargă la spital cu tatăl tău, 
Eskandarian a strigat la el şi i-a ordonat să rămână la vilă. 

— De ce? 

— Fiindcă voia să rămână singur cu voi? Fiindcă nu voia 
ca Abbas să ştie că o vizitase în continuare pe mama ta 
după 1979 şi că ea îi născuse în secret un copil? 

Pe Torabi îl trecu un fior. Kite ar fi trebuit să-şi dea 
seama de asta. Făcuse o gafă. Ideea că tatăl lui îi 
ascunsese sau poate chiar îi negase existenţa i se părea în 
mod clar respingătoare. 

— Dar prietenul tău? întrebă Torabi. Dar Xavier? 

— Ce-i cu el? 

— Între el şi Hana chiar s-a întâmplat ce mi-ai zis? Au 
continuat să se vadă pe parcursul verii? 

Dintre toate întrebările pe care i le-ar fi putut pune 
Torabi, la asta se aşteptase cel mai puţin. Ce se întâmplase 
lângă chioşcul de la piscină îi cimentase reputaţia lui 
Xavier drept un tânăr cu trecere la femei când se dusese 
un an mai târziu la Oxford, însă din câte ştia Kite n-o mai 
văzuse şi nici nu mai vorbise vreodată cu Hana. 

— Nu l-ai întrebat asta pe Xavier la Paris? Inainte să-l 
omori? 

Torabi se prefăcu insultat. 

— Nu eu l-am omorât pe prietenul tău. S-a omorât 

singur. Era pe moarte de când l-ai trădat în Franţa. 

— Am vorbit deja despre asta. 

Kite se controlă, dar în sinea lui îl mustra conştiinţa 
fiindcă acuzaţia era măcar parţial adevărată. Tot ce se 
stricase în viaţa lui Xavier se stricase începând cu acel 
moment. 

— Am fost uimit de ce-au făcut el şi Hana. l-am spus că e 
nebun, că e un risc tâmpit, dar erau doar nişte copii beţi 
care voiau să se distreze. 

— Dar ea era mult mai în vârstă decât el, îl contrazise 
Torabi. Hana e cea care ar fi trebuit să fie mai cu capul pe 
umeri, nu-i aşa? 

— De acord. 

Kite nu înţelegea de ce era Torabi atât de interesat de 
incident. Oare Xavier îl umilise cumva pe Torabi fiindcă îi 
pusese coarne tatălui său? 

— Tata a aflat vreodată? 

— Din câte ştiu eu, nu. 

Şi asta era adevărat. Kite nu-i spusese asta niciodată. Se 
auzi o bătaie în uşă. Kamran intră cu un bileţel şi o sticluţă 
de Volvic. I le dădu pe ambele lui Torabi. Iranianul citi 
biletul, îl mototoli şi îl lăsă să cadă. 

— Unde-i soţia mea? întrebă Kite. Ce se întâmplă? 
Mesajul era despre ea? 

Îşi făcea griji că i se pierduse urma, că, oriunde s-ar fi 
aflat, MI5 n-avea să-l descopere. Iranianul scoase capacul 
de la sticlă şi o bău în patru înghiţituri lungi. 

— Nu contează. 

Dădu drumul sticlei, iar recipientul ajunse foarte 
aproape de biletul mototolit. Îi ordonă lui Kamran să iasă 
din cameră, după care spuse: 

— De ce m-ai dus la mansardă? 

— Poftim? 

Era singura greşeală din povestea lui Kite, singura 
anomalie din relatarea altminteri perfectă a acelei după- 
amiezi. 

— De ce ai vrut să te ascunzi la mansardă? 

Torabi dădu din umeri şi se încruntă dispreţuitor, de 

parcă voia să-i dea de înţeles lui Kite că-l prinsese cu mâţa- 
n sac şi nu mai era cale de scăpare. 

— Aveai toată casa la dispoziţie. Parterul, dormitoarele 
de la etaj. De ce ai mers în camera tatălui meu? 

Kite alese să rişte. Bănuia că amintirile lui Torabi nu 
erau nici atât de detaliate, nici atât de vii ca ale lui. 

— Pentru că ne jucam de-a v-aţi ascunselea! Voiam să 
câştigăm. Camerele lui Ali, pardon, ale tatălui tău, erau un 
mister pentru toată lumea din casă. Martha nu urcase 
niciodată până acolo. M-am întrebat dacă ei şi lui Xavier o 
să le treacă măcar prin cap să verifice mansarda. Aveam 
impresia că era un loc interzis. Părea ascunzătoarea 
perfectă. 

— Atunci de ce m-ai lăsat singur? 

_ — Nu te-am lăsat singur! Erai un băieţel de nouă ani. 
Incercam să te fac să te distrezi. Erau două camere la 
mansardă, aşa că avea sens să nu stăm împreună. La cum 
îmi aduc eu aminte, te entuziasma ideea să stai singur. Nu 
mai ţii minte? 

Torabi îl ignoră. 

— Ce-ai făcut dincolo? Ce era acolo? 

Kite trebuia să fie atent. Dacă Torabi ţinea minte 
zgomotul aparatului foto, dacă micul Jose venise până pe 
hol şi trăsese cu urechea, se uitase prin gaura cheii sau 
prin uşa crăpată, nu mai avea nicio şansă. 

— Ţi-am spus deja. Era biroul tatălui tău. Acolo îi 
povestisem despre Bijan cu o zi înainte. 

— Deci pentru tine nu era un mister? 

Kite clătină din cap, de parcă voia să-i dea de înţeles lui 
Torabi că-i denaturează vorbele. 

— Am spus că mansarda era un mister pentru Martha şi 
Xavier, nu pentru mine. Nu mă aşteptam să urce ca să ne 
caute acolo. Credeam că li se părea un loc în care n-aveau 
voie. 

— N-ai făcut poze? 

Kite se prefăcu scandalizat. 

— Ce? Poze? Nu! De ce? 

Işi ridică privirea. Kamran părea să înţeleagă esenţa 

conversaţiei. Cei doi bărbaţi parcă se pregăteau să scoată 
din clipă-n clipă dintr-o pălărie un fel de iepure cumplit 
care avea să spulbere toate şiretlicurile şi minciunile pe 
care Kite se chinuise atât de tare să le ascundă. 

— Asta ar face un spion, spuse Torabi încet. 

— Da? Să-şi asume un asemenea risc în timp ce se joacă 
de-a v-aţi ascunselea cu un băieţel? Un adolescent de 
optsprezece ani care-şi aşteaptă rezultatele de la 
examene? Nu prea cred. 

Kite încă nu ştia dacă Jose auzise zgomotul aparatului. 
Poate că-l auzise, dar nu-şi mai amintea. Poată că Xavier îi 
spusese ceva despre noua şi misterioasa pasiune a lui Kite 
pentru fotografie din vara aceea, iar asta îl dusese pe 
Torabi la concluzia evidentă. 

— Deci doar te-ai ascuns în cameră? După fotoliu? De 
unul singur? 

— Nu, mai eram cu Bono şi Meryl Streep. Da! Eram de 
unul singur. Ce altceva crezi că făceam? Un ceai? 

Spre surprinderea lui Kite, Torabi păru să-l creadă. 
Iranianul dădu din cap spre Kamran, mormăi ceva în farsi, 
iar şoferul părăsi camera. 

— Când ai aflat că Eskandarian e tatăl tău? întrebă Kite. 

Voia să recapete controlul conversaţiei. 

— Aici nu tu pui întrebările, eu le pun. 

— Bine. Hai, întreabă. 

— E adevărat ce-ai spus despre reacţia tatălui meu? 
Când m-am lovit la cap? Că m-a îmbrăţişat, că a îmbrăţişat- 
o pe mama? 

Kite îşi dădu în sfârşit seama despre ce era vorba. 
Despre absenţa tatălui. Despre absenţa iubirii. O viaţă care 
lipsea. Torabi era pornit să se răzbune pe cei care-l 
trădaseră pe Ali Eskandarian. Dacă putea să-l convingă că 
înţelegea asta, că nu jucase niciun rol în ce păţise tatăl lui, 
poate că avea să supravieţuiască. 

— E adevărul gol-goluţ, spuse Kite profitând de 
sentimentalismul iranianului. Te-a iubit foarte mult, 
Ramin. Ar trebui să-ţi spun Ramin sau preferi Jose? 

— Spune-mi Ramin. Aşa mă cheamă acum. 

Kite continuă să improvizeze: 

— Ştiind ce ştiu despre taţi şi fii, mă gândesc că probabil 
nu suporta faptul că un alt bărbat îi creştea băiatul. 
Apropo, ce s-a întâmplat cu soţul mamei tale? Mai 
trăieşte? El n-a venit atunci. 

— Să nu dea dracu' să-mi vorbeşti de sus! 

Brusc, Torabi părea să nu mai aibă răbdare. 

— Mă crezi prost? Crezi că nu-mi dau seama că mă minţi 
pe faţă? 

Kite încercă să răspundă. Trase de legăturile de la 
mâini, dar Torabi urlă şi se apropie de el. 

— Eşti antrenat să spui minciuni! Faci pe nevinovatul, 
dar tu erai şarpele din casa aia, tu erai cârtiţa care şi-a 
trădat prietenii. Martha Raine ştie cine eşti? Când ajung la 
ea, când o găsesc la New York, o să-mi spună cine era 
Lachlan Kite cu adevărat? 

— Las-o pe Martha în pace. 

Torabi se apropie de scaunul pe care stătea Kite şi îi urlă 
în faţă: 

— Cine a fost tatăl meu?! Chiar a fost cine spui că a 
fost?! _ 

Faţa lui Kite era plină de saliva lui Torabi. Încercă să se 
şteargă pe umăr, dar abia dacă reuşea să-l atingă cu 
maxilarul. Scuipă pe jos ca să scape de saliva din gură. 

— Ce rost are? 

Torabi se dădu în spate. 

— Tu crezi că mint. Crezi că inventez... 

Iranianul se întoarse din nou spre el şi urlă: 

— Era terorist? Spune-mi! 

Kamran dădu buzna în cameră, dar Torabi îi strigă să 
plece. 

— Mi-a trădat ţara? 

Se făcuse roşu la faţă din cauza furiei şi disperării. 

— A fost tatăl meu un ucigaş? A fost sau n-a fost? 

— Despre ce vorbeşti? 

Kite îşi făcea griji despre cât era posibil să ştie Torabi. 
Doar n-avea cum să fi cumpărat dosarele despre 
Eskandarian de la cineva, nu? 

— Tatăl tău era aşa cum l-am descris. Cum să fie un 
terorist? Cum să fi trădat Iranul? 

Îşi dădu seama că nevoia lui Torabi de a primi 
răspunsuri n-avea nicio legătură cu politica. Era ceva strict 
personal, o problemă de onoare a familiei. 

— Tatăl tău te iubea. Am văzut asta cu ochii mei. 

— Ştiai ce urma să păţească? Ştiai ce urma să păţească 
Luc? 

Din nou, Kite se gândi la dosare, la adevărul mai profund 
despre Eskandarian, dar nu-i dezvălui nimic lui Torabi. În 
schimb, îi spuse: 

— Normal că nu. Eşti foarte confuz, Ramin. Lasă-mă să- 
ţi spun ce s-a întâmplat, cel puţin din punctul meu de 
vedere. Lasă-mă să-ţi spun ce-am înţeles după ce s-a 
încheiat totul. Poate pot să te liniştesc aşa. 

Iranianul răsufla din greu. Se aşeză pe canapea şi se uită 
în jur după apă. 

— Biletul, spuse bărbatul făcând semn spre hârtia 
mototolită de pe jos. 

— Ce-i cu el? întrebă Kite. 

— Hossein m-a contactat când a ajuns la tine în sat. O să 
mă sune din nou peste o oră. Ăsta e timpul pe care-l ai la 
dispoziţie ca să-mi răspunzi la ultimele întrebări şi să-mi 
spui adevărul despre tatăl meu. Şaizeci de minute. Nu mai 
mult. 

Torabi îşi ciocăni capul cu subînţeles. 

— Mi-am adus aminte tot ce mi-ai povestit până acum. 
Compar ce zici cu ceea ce ştiu deja. Dacă mai dau de ceva 
care e nelalocul lui, dacă bănuiesc din nou că mă tragi pe 
sfoară, n-o să mai ieşi viu de aici. 

Începea atacul. 

Jason se întoarse spre CARPENTER, trase cocoşul armei 
ca s-o încarce şi începu să alerge spre drum. Cara auzi 
ordinul prin radio. 

— STONES, KAISER, am pornit. Ne vedem înăuntru. 

Cara intră în hambar şi rămase în spatele lui Wal şi 
Fred. Rita era lângă ea şi privea fix în ecranele 
laptopurilor. Cara se tot gândea la fotografia cu Hillary şi 
Obama care urmăreau din Casa Albă atacul împotriva lui 
Bin Laden. Prin comparaţie, locul în care se aflau părea 
absurd: o fermă împuţită, un hambar lăsat în paragină şi 
ploaia englezească din timpul nopţii. 

Avea să vadă cu ochii ei cum mor oameni. Camera de pe 
casca lui Jason avea să deruleze secundă cu secundă, în 
timp real, un film cu criminali. Urma să vadă ceea ce se tot 
întâmplase prin Irak, Afganistan, Siria şi Somalia de când 
era ea mică. Pentru Jason şi CARPENTER era doar o altă 
operaţiune, o altă intervenţie pentru KAISER şi STONES. 
Pentru Cara, era şocant şi totodată nemaipomenit de 
interesant. 

Deja vedea intrarea fermei. Vopseaua părea albastru- 
închis în camera cu infraroşu a lui Jason. Se auziră mai 
multe clicuri, ca un cod Morse. STONES şi KAISER 
aruncară în aer uşa din spate cu explozibil plastic. Wal le 
dădea informaţii în timp real prin radio în timp ce Cara 
auzi o rafală scurtă şi văzu cum un trup strălucitor cade pe 
podeaua din camera de zi. 

— Isobel! Treci în spatele meu! strigă Jason. 

O altă persoană, în mod clar soţia lui Kite, înaintă şi 
dispăru în dreapta ecranului. În acelaşi timp, camera de pe 
cască se întoarse puţin spre stânga şi un alt iranian căzu la 
pământ în urma unei rafale lente şi strălucitoare. 

— Mai sunt doi, spuse Rita pe o voce neomenesc de 
calmă. 

Se auzi o răpăială extrem de liniştită, ca zgomotul făcut 

de un copil care suflă printr-un pai, şi o a treia persoană 
căzu şi se lipi de perete. Bărbatul fusese împuşcat în cap şi 
în piept. Pe camera de pe casca lui STONES apăru un al 
patrulea iranian care cobora de la etaj şi striga 
ameninţător, la fel cum făcuseră şi ceilalţi. STONES îl 
anihilă, iar acesta se prăbuşi la rândul lui în jos pe trepte. 

Se terminase. Jason continuă să latre ordine. Pe cameră 
se vedea cum deschide uşi, caută prin dulapuri şi verifică 
încăperile. STONES şi KAISER urcară pe scări şi făcură 
acelaşi lucru. Traseră un picior în uşa de la baie şi dădură 
buzna în al doilea dormitor. Cara îl auzi pe Jason spunând 
că locaţia era securizată, însă cu toţii ştiuseră asta de 
îndată ce al patrulea iranian fusese ucis pe trepte. 
CARPENTER o dusese pe Isobel afară şi o conducea spre 
hambar. Cara vedea drumul în imaginea care se clătina. 
Rita îi bătu pe umăr pe Wal şi Fred. 

— Bravo, băieţi, îi felicită femeia. 

Pe urmă se întoarse cu spatele la ecrane. Îi făcu semn 
Carei s-o urmeze. 

leşiră pe drum. Cara se miră de ce văzu. Soţia lui Kite 
nu tremura. Nu plângea. Soldatul american care era cu ea 
n-o sprijinea cu braţul şi nici nu chema ajutoare medicale. 
Isobel arăta fără îndoială obosită, dar nu dădea niciun 
semn că ar fi fost afectată în vreun alt fel de coşmarul prin 
care tocmai trecuse. N-avea răni pe chip şi se mişca 
normal. Dacă agenta n-ar fi ştiut tot ce se întâmplase, ar fi 
zis că soţia lui Kite ieşise la o plimbare de după-amiază şi 
se întorcea de la magazin după ce luase nişte lapte. 

— Isobel, spuse Rita încet. 

Cele două femei se îmbrăţişară. CARPENTER o privi pe 
Cara, după care se uită în pământ, de parcă erau martori 
la un moment intim cu care n-aveau nimic de-a face. Cara 
îşi dădu seama că cele două se cunoşteau bine. 

— Iţi mulţumesc, Rita. 

Isobel se şterse la gură cu mâneca şi se dădu în spate. 

— De cât timp sunteţi aici? Doamne, Dumnezeule, că rău 
a mai fost! 

Cara îşi dădea seama că era în şoc şi nu funcţiona 

normal. Era frumoasă, într-un fel sănătos, masiv, 
scandinav. Mama ei ar fi spus că era „o femeie arătoasă”. 

— Ea e Cara, zise Rita. Ne-a ajutat. 

— Ţi-au făcut rău? întrebă agenta. 

— Sunt bine, răspunse Isobel zâmbindu-i cald. 

— Şi copilul? întrebă Rita. 

Isobel îşi atinse burta şi spuse: 

— E bine. Unde-i Lockie? Ce se-ntâmplă? E bine? 

Rita n-o menajă. Nu-i spuse că totul urma să fie bine şi 
că n-avea niciun motiv să-şi facă griji. li spuse adevărul. 

— Credem că e ţinut ostatic undeva în Canary Wharf de 
către un grup de agenţi iranieni care acţionează pe cont 
propriu. Au vrut să-l sperie, aşa că te-au răpit. Acum eşti 
liberă. De ce ai nevoie? Să-ţi aducem un doctor? 

Cara se gândi că, în alte condiţii, zona ar fi fost închisă, 
şi înspre ei ar fi fost deja pe drum un cârd de ambulante şi 
maşini de poliţie. Dar nu erau condiţii obişnuite. Cei din 
BOX 88 nu făcuseră aproape niciun zgomot, nu fusese 
niciun tam-tam, foarte puţină lume ştiuse ce se petrecea. 

— Sunt doar obosită, insistă Isobel. Trebuie să-l ajutăm 
pe Lockie. 

— Asta încercăm să facem, o asigură Rita. Sperăm că ne 
pot duce la el cei din casă. 

Accidentul lui Jose şi cearta în public dintre Eskandarian 
şi Abbas schimbară atmosfera după-amiezii, aşa încât 
prânzul festiv al familiei Bonnard se încheie brusc. Jacques 
plecă în mai puţin de zece minute, iar Paul şi Annette îl 
urmară la scurt timp. 

— E adevărat că Jose e fiul lui Ali? îl întrebă Kite pe Luc. 

Cei doi se aflau în dreptul intrării de la terasă, în 
apropiere de Walkman. 

Tatăl lui Xavier îi aruncă fiului său o privire plină de 
venin şi reproş, de parcă îi înşelase încrederea fiindcă-i 
spusese aşa ceva lui Kite. 

—E o chestiune privată. Ar trebui să întrebi pe 
altcineva. 

După ce i se făcu observaţie, Kite îşi luă Walkman-ul şi 
volumul din The Songlines, după care se duse la etaj, în 
camera lui. In buzunarul din spate avea un pachet de 
ţigări. Scoase caseta din Walkman şi o puse în sertar, 
lângă alte casete goale şi tot soiul de jocuri pentru 
Gameboy. Avea să i-o ducă de dimineaţă lui Peele 
împreună cu rolele de film. Deschise jaluzelele şi aşeză un 
tricou roşu pe pervaz. Apoi luă un pix şi o bucată de hârtie, 
după care se închise în baie. Observă că uşa lui Abbas era 
închisă şi bănui că iranianul era supărat după ce fusese 
luat la trei păzeşte de către Eskandarian. Nici nu se mai 
gândi la el. 

Se aşeză pe capacul de la toaletă, rupse hârtia în două şi 
scrise biletul cu un pix. Pe genunchi ţinea volumul de 
Bruce Chatwin ca suport. Peele îl învățase cum să-şi facă 
scrisul de mână atât de mic încât să fie aproape imposibil 
de citit. 


AE are un fiu (9). Jose. Mama e logodnica din 
'79: Bita Zamora. 

Locuieşte în Sarria, cu soţul politician. Are o 
fiică, Ada, 3. 

Alţi invitaţi: Jacques (bancher, Paris, c.55). 
Serios, intelectual. Prieten cu LB. 

Paul Mouret (industria filmului, Paris, c.35). 

PM nu-i ştia de dinainte pe AE şi Jacques. Pe LB 
îl ştie bine. Nu şi pe RB. 

Soţia Annette Mouret, tot c.35. 2 copii. Am poze. 

Într-un document din biroul lui AE apar 
Forman/Foreman + Berberian. Am poze. 


Kite scrise pe ambele părţi, apoi împături biletul de două 
ori, astfel încât să fie cam de dimensiunea unui timbru mai 
mare. Îşi luă ţigările şi strecură biletul după marginea de 
hârtie de la spatele pachetului. Cine nu ştia unde să se uite 
nu şi-ar fi dat seama că la pachet se umblase. Aruncă 
cealaltă bucată de hârtie la toaletă, trase apa şi se întoarse 
în cameră. Uşa lui Abbas era deschisă acum, dar iranianul 
nu se vedea nicăieri. Kite fusese atât de concentrat să 
scrie şi să ascundă bileţelul, încât nici nu-l auzise plecând. 

Cobori cu cartea, trecu de Luc şi Rosamund care stăteau 
în camera de zi şi ieşi având în buzunarul de la spate o 
brichetă, pixul şi un pachet de ţigări. li auzea pe Xavier şi 
Jacqui cum se bălăcesc în piscină. Şortul de baie al lui Kite 
era pe masa de lângă intrarea de la terasă. Intră înapoi, îl 
luă, apoi se duse prin grădină spre piscină. Era extrem de 
încordat, de parcă încerca să lovească o minge aflată în 
mişcare. Era complet concentrat pe ce făcea, dar în acelaşi 
timp neaşteptat de liber. Kite se folosea de antrenament 
fără să-şi dea seama. 

Când ajunse la jumătatea drumului, făcu brusc stânga şi 
porni pe potecă spre livada din capătul de nord al grădinii. 
Kite încă mai auzea zgomotele lui Xavier, care striga şi se 
bălăcea în piscină, dar nu mai zări pe nimeni care să iasă 
din casă. Ajunse la zidul care despărţea vila Bonnard de 
drum, scoase o ţigară şi se întoarse spre casă. Nu vedea pe 
nimeni. Zidul avea aproape doi metri înălţime. Era acoperit 
cu bucăţi de sticlă ascuţite şi multicolore prinse într-un 
strat de ciment deteriorat. Kite mai venise aici o singură 
dată, când se plimbase în prima zi cu Xavier prin grădină. 

Aruncă şortul, cartea şi pachetul de Marlboro pe zid în cel 
mai firesc mod cu putinţă, apoi se întoarse ca să-şi aprindă 
ţigara. 

Spera să fumeze în aşa fel încât oricine trecea să creadă 
că e doar un adolescent cu toane care stă puţin de unul 
singur ca să-şi pună ordine în gânduri, să mediteze la 
misterele universului şi la vicisitudinile singurătăţii în 
fundul unei grădini franceze. Din câte-şi dădea seama Kite, 
era singur. Totuşi, se simţea privit dintr-un colţ ascuns al 
grădinii, poate de către Alain sau de veşnic suspiciosul 
Abbas. Un gecko se furişă pe zid la câţiva centimetri de 
picioarele lui şi îl făcu pe Kite să tresară. Se dădu în spate. 
Ţigara se atinse de frunzele unui măslin, aşa că fu nevoit s- 
o aprindă din nou. 

Kite continuă să fumeze, spunându-şi că trebuia doar să 
rămână în preajma zidului, să piardă vremea, să pară că 
are un comportament cât mai firesc în ochii oricui ar trece 
sau l-ar vedea. Parterul era la mai bine de o sută de metri 
distanţă şi era ascuns de copaci. Kite vedea fereastra 
camerei lui Xavier de la primul etaj şi dormitorul lui 
Eskandarian de la mansardă. Întinse mâna, luă cartea şi o 
deschise la jumătate. Se sprijini de copac şi stinse ţigara 
într-o grămăjoară de pământ răscolit şi frunze uscate. Kite 
vedea furnicile pe pământ şi ştia că n-o să mai dureze mult 
până când o să i se suie pe espadrile şi să mărşăluiască în 
sus, pe picioare. Totuşi, se prefăcu absorbit de The 
Songlines. Citi acelaşi paragraf de mai multe ori şi chiar 
marcă un pasaj pe margine („Viaţa e o punte. Traverseaz- 
o, dar nu clădi nicio locuinţă peste ea.”) ca să pară mai 
credibil în caz că-l urmărea cineva. După ce continuă 
mascarada vreme de cinci minute, se ridică, îşi curăţă 
picioarele şi luă şortul de baie de pe zid. O bucăţică din 
material se agăţase de un ciob, dar şortul nu se rupse când 
Kite trase de el. Porni înapoi spre casă şi lăsă pachetul de 
ţigări pe zid de parcă l-ar fi uitat acolo. 

Ajunsese pe o alee întunecată şi ascunsă din grădină şi 
tocmai se îndrepta spre piscină, când Abbas îi apăru 
deodată în faţă, blocându-i calea. Luat prin surprindere şi 

speriat, Kite făcu un pas în spate. Într-o parte a pergolei 
era o băncuţă deteriorată pe care Abbas părea că stătuse 
până atunci. 

— Iisuse, ce m-ai speriat. 

— Lockie, mormăi Abbas drept salut. 

Oare-l urmărise? Oare se prinsese de şmecheria cu 
cartea şi şortul de baie? l 

— Îţi făceai siesta? întrebă Kite. Imi pare rău dacă te-am 
deranjat. 

— Tu nu deranjat. 

— Ali tot nu s-a întors de la spital? 

Ştia că trecuse prea puţin timp ca rana lui Jose să fi fost 
cusută, dar nu ştia ce altceva să zică. 

— A fost o tăietură cam urâtă. 

Abbas n-avea obiceiul să vorbească decât dacă era 
nevoie. Doar mormăi către Kite şi se aşeză pe bancă. Avea 
părul soios, iar gulerul de la cămaşa albă era murdar şi 
destrămat. Brusc, Kite se gândi la el furişându-se prin 
metroul din New York, verificând gurile de aerisire şi 
gândindu-se ce staţii să atace. 

— Mă duc să înot, zise Kite. 

— Ai ţigară? 

Kite simţi cum inima i se face cât un purice. 

— Scuze, nu, am fumat-o pe ultima, reuşi Kite să spună. 

Abbas îşi bătu buzunarele de la sacou, arătându-şi 
frustrarea. Oare-şi bătea joc de Kite, sau chiar avea nevoie 
de o ţigară printr-o coincidenţă pe cât de adevărată, pe 
atât de neliniştitoare? 

— Lasă, zise iranianul. 

— Xavier trebuie să aibă un Marlboro, zise Kite. Hai la 
piscină. Sau vrei să-ţi aduc eu una? 

Nu putea să-şi pună ordine în gânduri. Oare trebuia să 
meargă înapoi la zid ca să ia pachetul şi să pretindă că-l 
uitase? Nu, nu putea face asta. Poate că Peele sau Carl 
deja îl luaseră. 

— E în regulă. Pot să aştept, spuse Abbas pe un ton 
foarte ameninţător. 

Kite ştia că trebuia să plece, că n-avea rost să stea pe 

acolo ca să încerce să se poarte firesc. Pe lângă asta, nici 
nu era sigur dacă Abbas chiar îl suspecta de ceva. Chiar 
dacă-l văzuse citind şi fumând lângă zid, Kite era convins 
că reuşise să efectueze la perfecţie livrarea la „cutia 
poştală”. Pachetul de ţigări fusese pus alături de carte şi 
şortul de baie. Păruse doar că voia să aibă parte de zece 
minute de linişte şi pace la finalul unei după-amiezi 
haotice. Asta era tot. N-avea rost să intre în panică. 
Trebuia să se controleze. 

— Hai că te las în pace. Ai grijă la țânțari. 

Abbas dădu din umeri de parcă ţânţarii ar fi fost cei care 
trebuiau să aibă grijă. 

— Ne vedem mai târziu. 

Kite plecă ţinând în braţe şortul şi cartea. Când ajunse 
la piscină, Xavier şi Jacqui erau tot în apă. Martha se 
bronza pe porţiunea de pământ unde cu două zile mai 
înainte făcuseră dragoste. Când îl văzu pe Kite, se ridică şi 
îi făcu semn cu mâna. 

— Pe unde ai fost? întrebă fata. 

— Să fumez, să citesc. 

li era extrem de teamă că Abbas se dusese deja la zid, 
luase pachetul de ţigări şi citise biletul. 

— Voi ce ziceţi? 

Xavier ieşi la suprafaţă în celălalt capăt al piscinei şi îl 
întâmpină: 

— O, salutare. Ai chef să mergem la Mougins? 

— Sigur. 

Kite ştia că prietenul lui nu prea mai avea alcool şi voia 
să-şi refacă stocul. Se întoarse către Martha: 

— Vii şi tu? 

— Cu mare drag. Vreau să mai fac poze. Dar hai mai 
întâi să înotăm, Lockie. Apa e grozavă. 


kkk 


Jumătate de oră mai târziu, Xavier porni pe Vespa spre 
Mougins. Rosamund se oferi să-i ducă ea pe Martha, Jacqui 
şi Kite. Le spuse că Abbas dăduse un telefon din casă, 
după care plecase în Audi, probabil ca să-l culeagă pe 
Eskandarian de la spital. Kite îşi făcea în continuare griji 

că descoperise biletul şi acum dădea alarma. Oare avea să 
se întoarcă la vilă şi să-i găsească pe Abbas şi Eskandarian 
aşteptându-l? Oare Luc şi Rosamund urmau să clatine din 
cap dezaprobator, nevenindu-le să creadă amploarea 
trădării lui? 1 se făcea rău numai gândindu-se. 

Se întâlniră cu Xavier la cafeneaua din piaţetă. Trecuse 
deja pe la supermarket şi cumpărase un Johnnie Walker şi 
o sticlă de Smirnoff care s-o înlocuiască pe cealaltă. Jacqui 
nu comentă nici măcar atunci când Xavier le lăsă jos şi 
sticlele clinchetiră. 

— Asta chiar a fost ciudat. 

— Ce-a fost ciudat? îl întrebă Martha. 

— Când m-am dus la Carrefour l-am văzut pe Abbas cu 
un bărbat. Se purta ciudat. 

Kite simţi cum îl cuprinde teroarea. 

— Cum adică „se purta ciudat”? îl întrebă pe Xavier. 

— Pur şi simplu. Stătea într-o maşină parcată cu un alt 
tip. 

— Poate că şi-a făcut prieteni în zonă, sugeră Jacqui. 

Xavier şi Martha râseră de naivitatea ei. Kite era prea 
şocat ca să li se alăture. 

— Ce făceau? insistă Kite. 

Relaxat, Xavier îi făcu un semn chelnerului şi comandă o 
votca tonic. În timp ce-l aştepta să răspundă, Kite se 
simţea de parcă un glonţ se îndreaptă spre el cu 
încetinitorul. 

— l-am văzut doar vreun minut sau două la semafor. 
Păreau că se ceartă, că au o discuţie aprinsă despre ceva. 

— Ciudat, zise Martha. 

— Poate că Abbas e de fapt homosexual, îşi dădu cu 
părerea Xavier. 

Îşi aprinse o ţigară, după care continuă cu un accent 
oriental insinuant: 

— Intraţi pe uşa din dos, domnule? Aruncaţi ancora până 
la fund? 

— Xav, eşti scârbos! exclamă Jacqui şi o privi pe Martha, 
cerându-i sprijinul. 

— Cum arăta? întrebă Kite. 

Se simţea în cu totul altă lume decât printre glumele lor, 
de parcă ar fi stat la o masă de alături şi ar fi vorbit cu 
altcineva. 

— Habar n-am, răspunse Xavier. 

Prietenul lui Kite purta nişte ochelari de soare Ray-Ban 
rupţi din Top Gun. Şi-i scoase şi le şterse lentilele cu un 
şerveţel. Lui Kite îi venea să i-i smulgă din mâini şi să-l 
implore să răspundă. Într-un final îşi puse ochelarii înapoi 
pe nas, îşi luă ţigara şi zise: 

— Cam de aceeaşi vârstă cu Abbas. Avea buza ciudată. 

— Avea buza ciudată? 

Kite se gândi pe loc la Bijan. 

— Da. De ce vrei să ştii cu tot dinadinsul? Vrei să faci un 
poster cu el? 

Martha îl privi pe Kite de parcă şi ea voia să afle 
răspunsul la aceeaşi întrebare. 

— Scuze, mă gândeam că poate e acelaşi individ care a 
venit la mine în Cannes după prânz. 

— Ce tip? întrebă Martha. 

— Nu contează, răspunse Kite deodată. 

Le spusese numai lui Peele şi Eskandarian despre 
întâlnirea lui cu Bijan. 

— Era un individ care m-a abordat într-o cafenea din 
Cannes şi a început să turuie despre Iran. Avea cam 
aceeaşi vârstă ca Abbas. Avea buză de iepure. 

— Şi părul cârlionţat? întrebă Xavier, brusc interesat. 

Acum Kite deveni sigur că Abbas stătuse de vorbă cu 
Bijan. Se simţi de parcă l-ar fi electrocutat cineva. 

— Da, păr negru şi cârlionţat. Trebuie să fi fost acelaşi 
tip, reuşi să îngaime. p 

Martha se holba la el. Işi dădea seama că iubitul ei era 
distras de ceva. 

— Eşti bine? îl întrebă fata şi îi atinse braţul. j 

În acelaşi timp, Kite se simți deodată uşurat. Îşi dădu 
seama că dacă Abbas ar fi descoperit biletul din pachetul 
de ţigări, atunci cu siguranță că s-ar fi dus direct la 
Eskandarian, nu la Mougins ca să se vadă cu Bijan. Dar de 
ce stătea bodyguardul lui Eskandarian să se certe cu un 

membru al unui grup de exilați care luase în vizor VIP-urile 
iraniene din Franţa? Oare fusese de la bun început o 
capcană de-a lui Bijan? Mai rău, oare voia Abbas să-şi 
asasineze şeful? Kite nu mai înţelegea nimic. Simţea că nu 
putea să afle răspunsul la astfel de întrebări fără să stea de 
vorbă cu Peele. Oare trebuia să-i scrie încă un bilet şi să-l 
lase pe zid, sau să aibă încredere că cei din BOX 88 erau la 
curent cu întrevederea şi ştiau ce trebuie să facă? 

— Sunt bine, îi răspunse Marthei văzând că e confuză. 

— De ce să stea de vorbă cu tine zilele trecute, iar acum 
cu Abbas? insistă fata. 

Era o întrebare la care Kite n-avea un răspuns clar. 
Poate că teoria lui iniţială fusese corectă: Abbas şi Bijan 
lucrau împreună ca să-l investigheze pe Kite. Bijan nu era 
un exilat, ci un asociat de-al lui Eskandarian. Însă asta se 
bătea cap în cap cu ce spusese Peele, anume că Bijan era 
un pericol. 

— Naiba ştie. 

— Ne urmăreşte? întrebă Jacqui. 

— Nu fi proastă, zise Xavier. Normal că nu! 

Jacqui îi spuse să nu-i mai vorbească de sus şi îi trase un 
pumn în braţ. Xavier o apucă de încheietură şi îi răsuci 
pielea. Discuţia se opri cu totul în timp ce fraţii se tot 
certau şi atrăgeau priviri dezaprobatoare de la clienţii de 
la mesele din jur. Martha reuşi să pună capăt situaţiei 
întrebându-i pe Kite şi pe Xavier când trebuiau să 
primească rezultatele de la examene, lucru care stârni o 
conversaţie de zece minute despre ani sabatici şi 
înscrierile la universităţi, iar la final Martha anunţă că vrea 
să meargă pe jos până acasă şi să facă nişte poze. Luă 
geanta aparatului, scoase Nikon-ul şi şi-l atârnă de gât. 

— Vii cu mine? îl întrebă pe Kite. 

Xavier şi Jacqui se uitară unul la celălalt, dar nu spuseră 
nimic. 

— Voi puteţi să vă întoarceţi pe Vespa, sugeră Kite. 

— Nu-i problemă, vine mami să mă ia, răspunse Jacqui. 

Kite puse pe masă o bancnotă de cincizeci de franci 
pentru băuturi. Xavier i-o dădu imediat înapoi şi îi spuse că 

era mult prea mult. 

— Fac eu cinste. Distraţi-vă, porumbeilor, zise Xavier. 

Jacqui făcu un zgomot din gât, iar cei doi începură să se 
certe din nou. Kite şi Martha le spuseră că urmau să se 
vadă acasă şi plecară. 

Imediat ce se îndepărtară cât să nu fie văzuţi de la 
cafenea, Kite o luă pe Martha de mână şi se sărutară. Mai 
târziu, în timp ce ieşeau din sat, îi relată mai în detaliu 
întâlnirea cu Bijan. Martha rămase oripilată de multe 
dintre lucrurile spuse de Bijan despre ţara lui. Apoi făcură 
schimb de impresii despre Eskandarian. Marthei i se părea 
amuzant şi isteţ, respectuos faţă de ea fără să fie sexist sau 
să-i vorbească de sus, lucru care se întâmpla deseori când 
interacţiona cu bărbaţi mai în vârstă decât ea. li venea 
greu să creadă că Ali cel prietenos şi plin de şarm era 
consilierul unui regim care punea în practică restricţiile şi 
pedepsele descrise de Bijan. Kite şi-l imagină pe Abbas la 
New York, se gândi la zvonurile care stabileau o legătură 
între Eskandarian şi cei care orchestraseră aruncarea în 
aer a zborului Pan Am 103. Ar fi vrut să-i spună totul 
Marthei, mai ales fiindcă era în continuare extrem de 
confuz în ceea ce priveşte natura întâlnirii dintre Abbas şi 
Bijan şi şi-ar fi dorit să audă părerea ei. Insă pur şi simplu 
n-avea această opţiune. Kite îşi aduse aminte de 
avertismentul lui Strawson: Pentru că noi suntem al dracu’ 
de siguri că n-avem chef să fii în călduri în următoarele 
două săptămâni. Lasă-i-o lui Xavier. Când petrecea timp cu 
Martha se simţea deconectat de la stresul constant şi noua 
lui viaţă dublă. În dimineaţa aceea, stând în pat cu ea, 
avusese impresia că Strawson şi Peele şi întreaga 
operaţiune nebunească nici măcar nu existaseră vreodată. 
Kite se simţise de parcă putea pur şi simplu să iasă din 
camera ei şi să constate că singurele lucruri adevărate 
erau o frumoasă zi de vară în Franţa şi doi tineri care se 
îndrăgostesc şi n-au nicio altă grijă pe lume decât ce cărţi 
să citească, ce haine să poarte şi ce muzică să asculte. 
Apoi fusese tras înapoi în jocul lui şi o înşelase pe Martha, 
îi înşelase pe toţi, prin planurile şi uneltirile în care se 

folosise de Jose. Lui Kite îi plăceau riscurile şi adrenalina 
noii sale vieţi, însă îşi dăduse deja seama că n-aveau să 
ţină la nesfârşit. Într-un final aveau să-l epuizeze. Fie 
continua să se vadă cu Martha şi nu mai lucra pentru Peele 
şi Strawson, fie relaţia lor trebuia să se încheie şi el se 
dedica organizaţiei. Nu exista cale de mijloc, n-avea cum 
să jongleze cu vieţile lui astfel încât Martha să nu fie 
compromisă. 

După jumătate de oră ajunseră la drumul care începea 
cam cu un kilometru şi jumătate înainte de vilă. Era 
aproape ora şapte. Un vânt rece începu deodată să bată 
din sud şi să mişte frunzele măslinilor. Pentru o clipă, până 
şi cicadele amuţiră. 

— Mistral, zise Martha. 

— Poftim? 

— Înseamnă că o să plouă. 

Se uitară la cerul care se întuneca. Nu erau nori, nu se 
vedeau stele. Se simţea doar vântul rece, iar din depărtare 
se auzea ţipătul unui porumbel sălbatic. 

Apoi apăru un moped. La început, Kite crezu că era 
Xavier care se întorcea de la Mougins, însă văzu lumina 
farului care cobora dealul către ei dinspre nord. Martha 
scotea capacul obiectivului de la aparatul foto. Kite 
avansase cam trei metri în faţa ei. Băgă mâna în buzunar 
ca să ia o ţigară, apoi se întoarse ca să vadă la ce se uita 
Martha. Fata stătea ghemuită, cu ambele mâini pe Nikon, 
şi încerca să focalizeze ceva aflat la distanţă. Mopedul 
tocmai urma să treacă pe lângă ei. 

Kite se dădu la o parte ca să facă loc. Văzu că pe moped 
erau două persoane. Ambele purtau căşti. După 
dimensiune şi zgomotul pe care-l făcea motorul, Kite îşi 
dădu seama că nu era un moped, ci ceva mai mare şi mai 
rapid. Motocicleta încetini când ajunse lângă el, de parcă 
pilotul - Kite era sigur că era vorba de un bărbat - voia să 
se oprească şi să-l salute, însă merse mai departe şi 
aproape că frână de tot lângă Martha. 

Geanta aparatului foto era pe jos. Pasagerul de pe 
motocicletă se aplecă şi o ridică de parcă era un jucător de 

polo. Înainte ca el să poată reacţiona în vreun fel, 
motocicleta porni în trombă, aruncând o grămadă de praf 
şi pietre în urma ei. 

— Nu! strigă Martha. 

Kite încercă să alerge după ei, dar n-avea niciun rost. 
Şoferul ajunsese deja la cincizeci sau şaizeci de metri 
distanţă şi se pierdea în zare. 

— lisuse, aveam acolo toate filmele, toate lentilele mele, 
tot! 

Furios şi scârbit, Kite îşi dădea seama că responsabili 
erau cei din BOX 88. 

— Toate pozele pe care le-am făcut de când am ajuns în 
Franţa... Celălalt aparat... Jegoşii dracu’! 

Martha umplu valea cu strigătele ei. Nu-i venea să 
creadă ce se-ntâmplase. Kite o cuprinse cu braţul, dar 
degeaba. Ştia că voiau fotografiile de la prânz, de la 
Cannes, toate pozele pe care le făcuse Martha la vilă. 

— Putem suna la poliţie, propuse Kite. 

Abia se abţinu să meargă direct la casa conspirativă ca 
să stea de vorbă cu Peele. 

— Ai reţinut numărul de înmatriculare? îl întrebă 
Martha. 

Lui Kite îi era ruşine s-o recunoască, dar nici măcar nu 
se uitase. 

— Tot ar trebui să mergem la poliţie. 

— Ce rost are? Oricum n-o s-o mai recuperez vreodată. 

— Poate că o să arunce geanta când o să vadă că nu 
găsesc bani, că nu e nimic valoros. Poate că o să ia doar 
celălalt aparat. : 

Până şi asta era o minciună. li dădea speranţe deşarte 
Marthei cu bună ştiinţă. Fata stătea la marginea drumului. 
Era furibundă şi confuză. 

— Ai asigurare? întrebă Kite. 

— Rahat, normal că nu! răspunse Martha cu obidă. Cine 
are asigurare de călătorie, Lockie? 

Era pentru prima oară când îi sărea ţandăra faţă de el. 

— Nu, gata. S-a dus. Toată vacanţa mea de vară. Fir-ar a 
dracu' de treabă! 

Nu mai era nimic de făcut. Merseră înapoi la vilă ca să 
le spună şi celorlalţi. Luc făcu spume, zise că „probabil 
erau nişte arabi” şi insistă să sune la poliţie. Poliţia îi 
spuse că Martha trebuia să vină la Mougins ca să 
completeze o declaraţie. Martha zise că nu-şi făcea 
speranţe că o să mai vadă vreodată geanta sau filmele. 
Kite nu se chinui să încerce s-o convingă să-şi schimbe 
părerea. Hotări că avea să-i cumpere el un alt aparat. 

— Îmi pare aşa de rău, îi spuse mângâind-o pe gât când 
stăteau pe terasă după cină. Ce ghinion nenorocit! 

— Stai liniştit, răspunse Martha întorcându-se şi 
sărutându-l pe frunte. Nu-i vina ta, Lockie. Nu-i vina ta. 

Insă Kite ştia cum stau lucrurile de fapt. Furios, se gândi 
toată noaptea la Carl şi Peele. Se întrebă dacă Strawson se 
întorsese de cine ştie unde fusese şi ordonase el însuşi 
furtul. Din perspectivă operaţională, Kite îşi dădea seama 
de ce era posibil ca fotografiile Marthei să fie valoroase 
pentru BOX. Făcuse zeci de poze cu Ali, Abbas, Luc, 
Jacques, Jose şi Bita. Fotografiile aveau să reprezinte o 
completare folositoare la dosarul Eskandarian şi la cele pe 
care Kite le făcuse în birou şi pe care încă nu apucase să li 
le dea. Dar erau esenţiale? Doar n-aveau nevoie reală de 
ele, nu? Poate că Strawson voise să-i aducă aminte lui Kite 
că operaţiunea era mai importantă decât Martha. 

Eskandarian se întoarse de la spital pe la ora opt, adus 
de Abbas. Nimeni nu menţionă că şoferul fusese văzut în 
maşină cu Bijan. Jose avea şapte copci pe frunte, chiar 
deasupra liniei părului, iar acum se odihnea alături de 
mama lui într-o cameră de hotel din Cannes. Accidentul şi 
furtul genţii făcură ca masa să fie posomorâtă până când 
Martha le spuse tuturor că era în regulă, că tot era cea mai 
frumoasă vară din viaţa ei şi ţinu un toast în cinstea 
gazdelor lor, trăgând cu ochiul spre Kite. În continuare 
plin de nervi, Kite se duse cu Xavier pe drum, în aparenţă 
ca să fumeze o ţigară, dar de fapt întrebându-se dacă 
Abbas parcase acolo, blocându-i astfel şansele să se poată 
duce mai târziu la casa conspirativă. Într-adevăr, 
bodyguardul stătea în Audi şi fuma o ţigară. Kite verifică 

zidurile de pe ambele părţi ale porţii, aşa cum făcea 
mereu, ca să vadă dacă exista vreun semn făcut cu creta. 
Nu văzu nimic, nici cea mai mică urmă. 

— Eşti bine, omule? întrebă Xavier făcându-i semn cu 
mâna. 

Abbas dădu din cap fără să lase geamul jos. 

— Nenorocit  morocănos, mormăi Xavier. Uite o 
întrebare de baraj, îi spuse în timp ce se întorceau spre 
casă. Eşti forţat să trăieşti pe o insulă pustie cu Ted 
Bundy, Jumpy Jones-Lewis sau Abbas. În rest, toată lumea 
e moartă. Pe cine alegi? 

— Pe Ted Bundy. 

Kite se gândise că prietenul lui n-avea habar şi nu 
concepea pericolul pe care-l reprezenta comunitatea de 
exilați, aşa că nu înţelegea implicaţiile întâlnirii lui Abbas 
cu Bijan. Pentru a doua oară, se întrebă dacă ar trebui să-i 
scrie lui Peele încă un bileţel şi să-l lase pe zid. Cu Abbas 
în maşină, erau mai mici riscurile să fie văzut. 

— Mai ai nişte whisky? îl întrebă pe Xavier. 

— Sigur. Hai să-l bem la piscină. 

Aprinseră un beţişor împotriva ţânţarilor şi priviră spre 
munţi în timp ce din depărtare auzeau zgomote de furtună. 
Kite hotări să aştepte până a doua zi ca să stea de vorbă cu 
Peele. Nu putea să meargă până în livadă şi să lase un 
bileţel fără să i se pară suspect lui Xavier sau Marthei şi 
nici de Abbas nu putea trece ca să meargă la casa 
conspirativă. Cel mai bine era să lase pe a doua zi. Avându- 
l pe Leonard Cohen drept fundal din goarna de cartier a lui 
Strawson, cei doi vorbiră mai bine de o oră lângă piscină, 
până când Xavier îl întrebă într-un final pe Kite care era 
treaba cu Martha. Niciodată nu-i plăcuse să vorbească 
despre viaţa lui privată, aşa că evită întrebarea şi îi spuse 
doar că se distrau. Xavier luă sticla, îşi mai turnă câteva 
degete de whisky, după care-i zise că nu era nimic greşit în 
asta. Poate că era felul lui de a-i spune că înţelegea nevoia 
lui Kite de intimitate. 

Tocmai când voiau să se ridice ca să meargă înapoi în 
casă la fete, Kite îi auzi pe Luc şi pe Eskandarian discutând 

în grădină. Păreau să fie cam la vreo cincizeci de metri, 
undeva aproape de banca unde dăduse mai devreme de 
Abbas. 

— Par să fie Ali şi papa, zise Xavier întorcându-se pe 
şezlong. 

Prietenul lui Kite băuse întruna încă de la cafeneaua din 
Mougins şi ajunsese deja la jumătatea sticlei de Johnnie 
Walker. 

— Ali Papa, mormăi Xavier beat. Ali Papa şi cei patruzeci 
de hoţi. 

Vocile celor doi începură să se audă tot mai tare, dar nu 
fiindcă se apropiau. Era clar că se certau. Kite îl auzi pe 
Luc înjurând în franceză. Îşi aduse aminte ce-i spusese Ali 
în birou: După cum ştii, Luc este un om de afaceri cu 
extrem de multă experienţă. Suntem prieteni vechi. 
Vorbim deschis.  lranianul părea că încearcă să-l 
liniştească. 

— Trecutul te ajunge din urmă, mormăi Xavier. Era clar 
că asta urma să se întâmple. 

— La ce te referi? întrebă Kite. 

— Ceva de afaceri. Nu înţeleg. S-a întâmplat ceva. 

— Ce afaceri fac ei? 

Kite se întreba dacă Şoimii îndreptaseră pe întuneric un 
microfon spre grădină. 

— Import şi export, răspunse Xavier. 

Părea să nu vrea să-i dezvăluie mai multe despre tatăl 
lui. 

— Mai vrei whisky? îl întrebă pe Kite. 

Cearta mai dură cam un minut. Lui Kite i se părea că 
Eskandarian îşi cerea scuze faţă de Luc, însă zadarnic. Se 
lăsă tăcerea. Bănui că unul dintre ei se întorsese înăuntru, 
dacă nu cumva plecaseră amândoi. 

— Ei, s-ar părea că s-a terminat şi asta. Somn uşor, vise 
plăcute, puricii să te sărute. 

— Ce se întâmplă? întrebă Jacqui. 

Cele două fete îşi făcuseră apariţia de sub crengile 
căzute ale palmierului. Kite fusese prea atent la ceartă ca 
să le observe. 

— Am crezut că v-aţi culcat, zise Xavier. 

— Am rămas în grădină. Tata s-a certat îngrozitor cu Ali. 
Aţi auzit? 

— Nu, suntem amândoi complet surzi şi n-am auzit 
nimic, spuse Xavier dându-şi ochii peste cap. Normal c-am 
auzit! 

— Bine că eşti tu deştept! zise Jacqui. 

Îşi trase rochia peste cap. Dedesubt purta un bikini. 

— Ne băgăm în piscină. Vii şi tu sau eşti prea mangă? 

— Sunt prea mangă, răspunse Xavier. Şi obosit. Mă duc 
să mă culc. 

— Vin eu, zise Kite. 

Martha îşi dădea jos fusta. 

— Super, zise Jacqui. Lasă-mă pe mine cu porumbeii. 

Începu să plouă. Xavier se plânse că se uda, lăsă sticla 
de whisky lângă şezlong, le mormăi beat să se distreze, 
după care se duse în casă. Jacqui înotă doar câteva minute, 
după care spuse că îngheţa, îşi puse un prosop şi se grăbi 
înapoi la vilă. 

— De asta o ador, zise Martha. 

Ploaia începu să se înteţească. 

— Nu-i era frig. Doar a vrut să ne lase singuri. 

Kite o ridică spre el. Era uimit de cât de uşoară era în 
apă. Era pentru prima oară când ţinea o femeie aşa. 

— Te simţi ceva mai bine? o întrebă. 

Martha se strâmbă. 

— Tot mă enervează. E păcat că am pierdut atâtea poze. 
Duhneşti a whisky. 

— Atunci bea şi tu puţin, zise Kite. 

leşi din piscină ca să ia sticla de Johnnie Walker. 
Rămaseră în apă până la brâu şi băură în timp ce ploaia le 
şiroia pe feţe şi cădea pe piatra de lângă piscină. Mai 
târziu intrară în casă şi se duseră în dormitorul Marthei. 
Kite se întoarse la el abia trei ore mai târziu, după ce fata 
adormise. Lumina era aprinsă la Xavier în cameră şi uşa 
era întredeschisă, aşa că bătu încet şi intră. 

Prietenul lui adormise îmbrăcat. O sticlă de Smirnoff se 
răsturnase şi udase un vechi covor turcesc şi un număr din 

The Herald Tribune. În mână avea o ţigară care arsese 
până la filtru. Kite o luă şi o aruncă la gunoi. Xavier 
mirosea a alcool la fel cum mirosea şi tatăl lui Kite când 
adormea în camera de zi, pe când el era copil încă. Sticla 
mai era plină cam pe jumătate. Kite o descleştă din 
strânsoarea lui Xavier, îi puse dopul şi o aşeză pe măsuţa 
de lângă pat. Apoi îşi dezbrăcă prietenul care mormăia şi 
protesta, îl puse în pat numai în boxeri şi îl acoperi cu un 
cearşaf. Se gândi la mama lui, la toate nopţile când îl 
culcase pe Paddy în acelaşi fel şi simţise tristeţea şi furia 
indescriptibile de a avea grijă de un beţiv. 

Kite înfăşură covorul în jurul ziarului şi al sticlei de 
votcă, după care le duse la el în cameră cât mai încet 
posibil. Uşa lui Abbas era deschisă, dar iranianul nu era în 
cameră. Soarele tocmai răsărea, iar totul părea nemişcat. 
Kite închise uşa de la dormitor, ascunse covorul în dulap şi 
puse o alarmă pentru ora nouă. Ştia că o să se trezească 
mahmur, aşa că scoase din scrin rolele de film şi caseta de 
la Walkman, le puse în adidaşi, după care se aşeză în fund 
pe pat. 

Asta se întâmplă cu cei care-mi sunt apropiați, se gândi 
Kite. Devin alcoolici. Fusese atât de preocupat de ce făcea 
pentru BOX 88 încât nici măcar nu observase că cel mai 
bun prieten al lui devine tot mai dependent de pahar şi că 
la optsprezece ani bea cantităţi de alcool pe care le bea 
Paddy la treizeci şi cinci de ani. Simţea că-l trădează de 
două ori: nu doar că-i spiona casa, dar nici nu lua în seamă 
faptul că aluneca din ce în ce mai mult într-un calvar. 

Oricât ar fi încercat, nu reuşea să adoarmă. Stătea întins 
în pat şi nu-şi putea pune ordine în gânduri. Într-un final, 
când auzi că ceasul trece de ora opt, îşi dădu seama că nu 
mai avea timp să se odihnească. Făcu duş, se schimbă în 
hainele de sport, băgă rolele de film în buzunarele şortului, 
caseta în Walkman şi îşi puse căştile în jurul gâtului de 
parcă ar fi fost un laţ. 

La baza scărilor îl aştepta Luc. 

— Lockie! 

— Salutare! Ce faci? 

Tatăl lui Xavier purta adidaşi, un şort kaki şi un tricou 
alb, iar pe cap avea o bentiţă McEnroe. Arăta ca un om 
care joacă un rol pentru propriul amuzament. Ceva din 
înfăţişarea lui avea darul să provoace o nelinişte puternică. 

— Mă gândeam să vin cu tine la alergare, spuse Luc 
bătându-se pe burtă. Rosamund spune că de la atâta 
mâncare şi lipsă de exerciţiu fac burtă de bere. Aşa e? Aşa- 
i spuneţi? 

— Burtă de bere, da, răspunse Kite. 

În mod evident, era o minciună. Tatăl lui Xavier avea o 
condiţie fizică excelentă şi probabil că era într-o formă mai 
bună decât jumătate dintre băieţii de la Eton. 

— Dar arăţi bine. Ai înotat o grămadă şi ai lucrat şi prin 
grădină. 

Kite trebuia să-l convingă pe Luc să nu i le alăture. Dacă 
venea, n-avea cum să treacă pe la Peele. Dar era o 
speranţă deşartă. Luc se schimbase deja şi era gata de 
plecare. Ţopăia prin hol ca un fotbalist care aşteaptă să 
intre pe teren înaintea unui meci important. Ştia ceva 
despre viaţa ascunsă a lui Kite. Se vedea de la o poştă. In 
privirea lui veselă se ghicea mereu o undă de suspiciune. 

— Cât de departe mergem? întrebă Luc. 

Kite nu depăşise niciodată un kilometru. Habar n-avea 
cum arătau împrejurimile, nu ştia cum era printre dealuri. 

— De obicei alerg până nu mai pot, zise Kite. 

Se îndreptă spre uşă, iar cu coada ochiului îl zări pe 
Abbas în bucătărie. Iranianul lua micul dejun. li privea fix 
şi asculta tot ce ziceau. Kite nu-şi dăduse niciodată seama 
dacă Abbas vorbea engleză. La cum se uita la ei, părea că 
pricepe tot. 

— Alergi mult în Londra? 

— La Paris, ocazional, răspunse Luc. 

Kite şi-l imagină alergând prin Bois de Boulogne alături 

de o amantă cu codițe care chicoteşte şi are jumătate din 
vârsta lui. 

— Hai să pornim! 

Kite spuse că n-avea sens să-şi ia Walkman-ul. Se duse 
înapoi în cameră, îl aruncă pe pat, puse rola de film în 
sertar şi se întoarse în hol. Nu ştia când sau dacă o să 
apuce să le ducă la BOX 88. Între timp, Luc ieşise şi se 
încălzea sub lămâi. Ideea de a alerga patruzeci de minute, 
de a trece pe lângă casa conspirativă fără să poată intra nu 
doar că-l enerva - se simţea de parcă i se întinde o 
capcană. Era epuizat. Işi dorea să se poată întoarce la el în 
dormitor. Voia să afle neapărat ce anume îl făcuse pe Luc 
să-l însoţească. 

— Bine, hai! îi spuse lui Kite de parcă era antrenorul lui 
personal şi îl plătea cu ora. Du-te înainte! 

Porniră pe drum. Kite nu se încălzise cum trebuie, aşa 
că genunchiul începu să-l doară imediat. Când ajunseră la 
poartă, îi spuse lui Luc că trebuia să se încălzească. 

În partea de jos a zidului se vedea limpede ca bună ziua 
o dâră de zece centimetri trasată cu cretă albă. Peele îi 
spunea că trebuie să-l contacteze. 


kkk 


Se întoarseră în mai puţin de jumătate de oră. Luc nu 
avusese niciun motiv sinistru pentru care hotărâse să 
meargă la alergat, nu-l însoţise pe Kite cu vreo intenţie 
ascunsă. Deşi încercă să stea de vorbă cu el, tatăl lui 
Xavier răspunse doar monosilabic. Era clar că voia să-şi 
compare fizicul cu al unui băiat cu aproape treizeci de ani 
mai mic. Când ajunseră la vilă, Kite se sprijinea pe 
genunchi şi abia mai sufla, iar Luc simţi nevoia să se 
întindă cât era de lung, să-şi umfle pieptul şi să exclame: 

— Aveam impresia că faci asta zilnic. Mă aşteptam să fii 
mai în formă decât mine! 

Kite jucă rolul adulatorului grațios care-şi admiră 
stăpânul şi îi gâdilă orgoliul lui Luc spunându-i că avea 
inimă şi plămâni de atlet. Bărbatul păru satisfăcut de 
compliment. Intră în casă mândru ca un matador care 
primeşte aplauzele publicului după ce a ucis taurul. Kite se 

târi până în camera lui. Era obosit, îngrijorat şi paranoic, 
dar hotări că mai avea o singură cale să-l contacteze pe 
Peele. 

După ce făcu un duş şi luă micul dejun, o întrebă pe 
Rosamund dacă putea s-o sune pe mama lui ca să afle 
rezultatele de la examene. Doamnei Bonnard i se păru o 
idee nemaipomenită şi îi zise lui Kite să-i transmită toate 
cele bune lui Lesley. În timp ce forma numărul se simţea 
de parcă s-ar fi predat, dar nu-i trecea prin minte nicio 
alternativă. Şi-l imagină pe Carl stând în casa conspirativă 
şi făcându-i semn lui Peele să se apropie ca să asculte şi 
prefăcându-se că-şi taie gâtul ca să-i dea de înţeles că 
tânărul lor agent ajunsese într-o situaţie-limită. 

Sună la numărul pe care i-l dăduse mama lui până când 
intră robotul. Kite procedă aşa cum i se spusese. 

— Bună, mamă, eu sunt. Te sun din Franţa. Mă întrebam 
dacă ai aflat ceva de rezultatele mele. Chiar, a venit vreo 
scrisoare de la Universitatea din Edinburgh? Aştept să-mi 
scrie. Sună-mă. Sper că eşti bine. Te iubesc. 

Şi-ar fi dorit să stea de vorbă cu ea, să audă glasul 
mamei lui. Probabil că doamna Kite nu dorea să afle prea 
multe detalii despre Franţa sau Martha, dar dacă ar fi 
vorbit cu ea ar fi reuşit să stabilească o conexiune, oricât 
de scurtă, cu Kite cel de odinioară. Puse telefonul la loc în 
furcă şi îşi dădu seama că nu povestise nimic despre 
vacanţă, nu dăduse numărul de la vilă şi nici nu-i spusese 
când urma să se întoarcă. Eskandarian, Rosamund şi Luc 
fuseseră cu toţii în bucătărie în timp ce făcuse apelul. De 
acolo se auzea foarte bine ce se întâmpla în camera de zi. 
Kite se întrebă dacă n-ar fi trebuit să sune înapoi ca să-şi 
dea numărul, dar nu voia să pară un amator în faţa 
Şoimilor care stăteau la pândă. Xavier îşi făcu apariţia în 
camera de zi. Părea neaşteptat de odihnit şi îi făcu semn 
lui Kite să vină pe terasă. 

— Ce s-a întâmplat azi-noapte? întrebă Xavier şi închise 
uşa după ei. 

— Te-ai îmbătat şi ai adormit, răspunse Kite. 

— M-a văzut mama? 

— Nu cred. Era foarte târziu. Ai tăi dormeau. 

— M-ai dezbrăcat? 

— Da, dar nu s-a întâmplat nimic. N-aveai chef. 

Xavier se strâmbă. 

— Foarte amuzant. 

Îl apucă pe Kite de umăr şi strânse. 

— Mulţam, frate. Cu sticla ce s-a întâmplat? 

— Am pitit-o la mine în dulap cu tot cu covoraş. Ce să 
fac cu ele? 

Xavier părea perplex. 

— Poate să i le dai Helenei? 

Era genul de chestie pe care un băiat care avusese 
servitori în jurul lui toată viaţa o considera cea mai simplă 
soluţie. 

— Îmi pare rău că m-am făcut muci. Azi-noapte m-a luat 
puţin valul. 

— E în regulă. Îmi pare rău că bei aşa mult. 

Xavier se dădu în spate de parcă prietenul lui ar fi 
încercat să-l lovească şi ar fi ratat. 

— Sunt în vacanţă. 

— Cu toţii suntem în vacanţă, Xav. 

Xavier nu era obişnuit ca prietenul lui să-l dojenească. 
Părea nedumerit. 

— Cum adică? 

Kite îşi ridică mâinile ca să-i arate că nu voia să insiste. 
Voia ca prietenul lui să ştie că-şi face griji pentru el, dar 
nu-şi dorea să facă pe moralistul. 

— Pur şi simplu mi se pare că te supără ceva. Ceva legat 
de tatăl tău. 

— Lasă asta. 

Xavier deschise uşa livingului ca să evite conversaţia. 

— Mă duc până la Mougins pe Vespa. Vrei ceva? 

Kite se gândi să vină şi el în speranţa că o să dea de 
Peele, sau poate de un Şoim care citeşte un exemplar din 
Financial Times, dar nu trecuse destul timp de când 
lansase semnalul. Pe lângă asta, Xavier nu părea să aibă 
chef de compania lui. _ 

Se întoarse la el în cameră şi se întinse în pat. şi închise 

ochii şi adormi repede. Se trezi două ore mai târziu, când 
auzi Vespa întorcându-se şi zgomotul unei maşini pe drum. 
Peste câteva clipe, Xavier striga în sus pe scări: 

— Lockie! 

Kite se rostogoli din pat şi deschise uşa. 

— Ce e? 

— Vino jos! la uite peste cine am dat. 

În hol se afla nimeni altul decât Billy Peele. Pe cap avea 
o pălărie Panama şifonată, într-o mână ţinea o sticlă de 
vin, în cealaltă o cutie cu bomboane de ciocolată, iar pe 
chip avea întipărit un ditamai zâmbetul. 

— Măi să fie, însuşi Lachlan Kite! Ce coincidenţă să dau 
de tine aici! 

Peele îşi făcuse temele. Le spuse rezultatele de la 
examene: Xavier luase două note de 10 şi un 9, iar Kite la 
fel. Apoi le relată o poveste absolut plauzibilă despre cum 
dăduse de Xavier „din pură întâmplare” pe aleile din 
Mougins. 

— Am venit aici cu prietena mea, îi explică el 
Rosamundei. 

Doamna Bonnard părea deosebit de mulţumită că un 
englez inteligent, cult şi fermecător îşi făcuse într-un final 
apariţia la vilă. Jacqui şi Martha stăteau lângă ea în 
camera de zi, iar Luc şi Xavier îi priveau. 

— Din păcate nu s-a simţit prea bine. A mâncat nişte 
scoici în Antibes, iar micile afurisenii s-au răzbunat 
cumplit. Eu am prevenit-o! Fără fructe de mare acolo unde 
nu se aude „r”-ul. Însă n-a vrut să mă asculte. Aşa că acum 
se află la hotel. Are nişte crampe teribile la stomac şi se 
mai simte şi prost fiindcă m-a lăsat singur. lar apoi, ce să 
vezi! Am ieşit şi am dat de etonianul care ne-a părăsit 
recent şi de care ne e cumplit de dor, anume Monsieur 
Xavier Bonnard, care a fost atât de amabil încât să mă 
invite la prânz. Sper că nu e un deranj prea mare. 

Nu era. Rosamund îi spuse că Helene mereu pregătea 
mult mai multă mâncare decât puteau termina ei şi că era 
cel mai uşor lucru din lume să mai pună o farfurie la masă. 
În timp ce Xavier şi Luc îi prezentau grădina, Kite li se 
alătură. Era impresionat de îndrăzneala lui Peele şi 
totodată nerăbdător să afle când aveau să aibă ocazia să 
vorbească. 

În sfârşit, după prânz se ivi o ocazie. Eskandarian se 
dusese la el în birou după ce stătuse de vorbă foarte puţin 
cu Peele. Nu discutaseră despre Rushdie sau despre 
ayatollah, ci, dintre toate subiectele posibile, despre 
regulile jocului de cricket. Ca de obicei, Jacqui şi Martha le 
ajutau pe Rosamund şi pe Helene să spele vasele. Luc era 
ferm convins că bucătăriile erau pentru femei sau bucătari 

profesionişti, aşa că li se alătură lui Peele, Xavier şi Kite la 
o cafea pe terasă. 

— Ce spuneţi de un joc de pétanque? sugeră Xavier, 
după care înghiţi ultimul triunghi dintr-o ciocolată 
Toblerone cumpărată la Charles de Gaulle. 

Luc se gândi că era o idee splendidă şi se ridică imediat. 
Îşi bătu palmele şi îi împărţi imediat în două echipe. 

— Bărbaţii împotriva băieţilor, sugeră domnul Bonnard. 

— Hai să vă văd! răspunse Kite. 

Pe parcursul meciului, la fel ca în tot timpul de când 
venise, Peele nu făcu nicio încercare să comunice cu Kite 
despre operaţiune. Tot ce vorbiră avea legătură cu postul 
lui Peele de la Eton şi fostul lui rol ca tutore al lui Kite. Nu 
schimbară priviri discrete, nu-i dădu de înţeles că ar fi 
alarmat sau deranjat, nu făcu nimic care să indice că 
relaţia lui cu Kite ar fi alta decât cea dintre un clont de 
istorie popular şi fostul lui elev. Peele acţionă abia după ce 
Kite şi Xavier îşi înfrânseră adversarii fără drept de apel cu 
cinci la unu, iar tânărul Bonnard plecă la toaletă înăuntru. 

— Aşadar, Lockie, mă bucur mult că te-am văzut. Vreau 
să aud totul despre planurile tale. Cred că rezultatele de la 
examene sunt exact cum ţi-ai dorit. Felicitări! Iţi pot oferi 
vreun ajutor cu Edinburgh, formularele UCAA sau altceva? 

Era clar că Luc, care se afla lângă ei, nu voia să fie 
prezent la o astfel de conversaţie. Intră în vilă ca să vadă 
ce făceau Rosamund şi Eskandarian şi îi promise lui Peele 
să găsească un roman francez de care Peele se arătase 
interesat la prânz. 

— Zâmbeşte mai departe, mormăi Peele de îndată ce 
Luc dispăru. Stăm de vorbă, eu mă bucur că te-am văzut. 
Niciunul dintre noi nu trebuie să-şi facă griji. 

Îi zâmbea lui Kite cu toată gura. Îşi intrase complet în 
rol. Tonul vocii şi râsetele ocazionale erau complet opuse 
cuvintelor pe care le rostea. 

— Ascultă-mă cu atenţie. Ştiu de ce n-ai putut să vii la 
casă, de ce nu merge nenorocitul de Gameboy, dar stai 
liniştit. Lucrurile au evoluat. 

— Xavier l-a văzut pe Abbas ieri la Mougins. Era într-o 

maşină şi stătea de vorbă cu Bijan. Cred că pun ceva la 
cale. 

Peele păru surprins că ştia aşa ceva. 

— Am văzut. Şoimii îi urmăresc maşina lui Bijan de 
douăzeci şi patru de ore. Abbas l-a vândut pe Eskandarian 
exilaţilor. 

— lisuse! 

— Zâmbeşte, Lockie. Zâmbeşte. 

Peele se întoarse cu spatele la terenul de pétanque şi 
începu să meargă încet în direcţia piscinei. Kite îşi dădu 
seama că dinspre drum li se vedeau chipurile. Vila era 
chiar în spatele lor. 

— Abbas are impresia că-l simpatizezi pe Bijan. Dacă s-a 
purtat mai ciudat cu tine, s-ar putea ca ăsta să fie motivul. 
Se gândeau să te folosească drept un fel de cale de acces 
la Eskandarian, dar lucrurile s-au schimbat. 

— Cum adică? 

Kite încerca să-şi dea seama de ce-l trădase Abbas pe 
Ali. 

— Dacă nu pot să-l scoată pe Eskandarian din bârlog, 
planul de rezervă este să atace vila. Abbas o să-şi ia 
tălpăşiţa, iar Bijan şi confrații lui o să-şi facă apariţia. 
Probabil că o să-l ucidă pe Eskandarian cu sânge rece 
oriunde-l găsesc. 

— Iisuse! 

— Da, o să aibă nevoie de un fel de miracol. 

Kite era înmărmurit de calmul lui Peele. Se îndreptară 
spre piscină. Martha şi Jacqui se bronzau pe şezlonguri şi 
ascultau Every Time You Go Away la goarna de cartier. 
Peele îl cuprinsese pe Kite cu brațul. Se dădu brusc în 
spate şi exclamă râzând totodată: 

— Sper că glumeşti. Nu-i adevărat! Chiar a spus asta? 

Parcă s-ar fi uitat la un film cu dialogul din altă scenă. 
Kite îşi dădu seama că trebuia să intre şi el în rol, aşa că 
spuse: 

— Serios. Nu glumesc! 

Apoi rânji în caz că-i urmărea cineva. 

Peele continuă în şoaptă: 

— Mai e ceva, Lockie. Luc nu e cine crezi că e. 

Kite se chinui să rămână impasibil. Remarca nu-i căzu 
bine, atât fiindcă Peele i-o spusese pe un ton aşa degajat, 
cât şi fiindcă nu însemna nimic bun pentru Xavier. 

— Cum adică? 

— Serviciile secrete franceze îl urmăresc zdravăn de tot. 
Musafirul de la prânz, Paul, nu lucrează în industria 
filmului. Face parte din DGSI. S-a împrietenit cu Luc la 
Paris acum mai bine de un an, bănuind că încalcă 
sancţiunile Iranului. S-a dat drept scenarist şi s-au dus 
împreună la agăţat prin Paris. Luc are o părere nespus de 
bună despre el. Continuă să zâmbeşti. 

Kite făcu întocmai. Şi-ar fi dorit să aibă o ţigară la el, 
astfel încât gesturile şi reacţiile lui să pară mai fireşti. 

— Aseară s-a certat cu Ali, zise Kite. S-au certat rău de 
tot. 

— Ştim. 

Peele se îndreptă spre drum. 

— Am prins totul. Eskandarian lucrează cu Luc de 
aproape un deceniu ca să importe componente cu dublă 
utilizare pentru tehnologii militare care încalcă în mod 
explicit sancţiunile. Acum că Rafsanjani e la putere, vrea 
să înceteze afacerea asta. După cum speram, Ali e mai 
progresist, e mai mult înger decât diavol. Vrea să scoată 
Iranul din izolare, să intre în relaţii cu puterile occidentale, 
să schimbe dinamica economică, să se îndepărteze de 
mulahii cei nebuni ca să intre într-o oarecare normalitate. 
A avut decenţa să vină până în Franţa ca să-l anunţe el 
însuşi pe Luc toate astea, dar Bonnard n-a reacţionat bine. 
Făcea o grămadă de bani de pe urma aranjamentului lor 
secret şi se aştepta să facă în continuare. Anul trecut, în 
aprilie, la puţin timp după atacul de la Halabja, 
Eskandarian şi Luc discutau cum să obţină nişte gaze de 
luptă interzise, astfel încât Iranul să-i poată răspunde lui 
Saddam Hussein sau oricărei entităţi care ar mai fi lansat 
atacuri chimice. Toate astea au fost date uitării. 
Eskandarian vrea să devină băiat cuminte. Ştie că Iranul e 
suprasaturat de minunăţiile pe care Luc a aranjat să le 

bage pe furiş pe la graniţa cu Turcia. Ce încercăm în 
continuare să aflăm, iar franţujii nu ne spun, este dacă Luc 
e mână în mână cu Abbas şi exilaţii. 

Kite n-ar fi fost mai şocat nici dacă Peele i-ar fi spus că 
tatăl lui Xavier era de fapt agent BOX 88. Din nou, Peele fu 
nevoit să-i spună să-şi controleze reacţiile. Kite se forţă să 
zâmbească, dar simţi că scrâşneşte din dinţi într-un fel de 
rictus. 

— Am făcut nişte poze ieri, în biroul lui Ali. Scrisori. 
Documente. Voiam să-ţi aduc rola de film în dimineaţa 
asta, dar nenorocitul de Luc a hotărât să vină cu mine la 
alergat. 

Pentru o clipă, Peele păru îngrijorat. 

— Da? De ce? 

Kite dădu din umeri. 

— Mi-ai citit bileţelul? Forman şi Berberian apar în 
scrisorile lui. 

Peele dădu din cap. Porniră înapoi spre terenul de 
pétanque. 

— Luăm în calcul posibilitatea ca Eskandarian să fie un 
tap ispăşitor. Cu cât îl urmărim mai mult pe Abbas, cu atât 
vedem mai clar atacul de la Lockerbie. E prea devreme să 
ne dăm seama, dar pozele tale vor fi fără îndoială 
folositoare. 

Peele îl cuprinse cu braţul pe Kite. 

— Orice s-ar întâmpla, putem opri vizita lui la New York 
şi atacul de la metrou. Felicitări. 

Kite se bucură de compliment, zâmbi firesc pentru prima 
oară în ultimele minute şi simţi că avea ocazia să 
primească nişte răspunsuri. 

— De ce i-aţi furat pozele Marthei? 

Pentru o clipă, Peele păru descumpănit. 

— Numai la asta îţi stă mintea? 

Kite simţi dezamăgirea ca pe un afront personal, aşa că 
reformulă întrebarea. 

— Pur şi simplu sunt curios. Ce fotografii vă trebuiau? 
Poze cu Luc şi Abbas? 

— N-am furat noi geanta, spuse Peele cu hotărâre. 

Fostul lui profesor dădu din cap şi rânji mulţumit. Parcă 
ar fi stat de vorbă cu un soi de păpuşă dementă. 

— Bijan era pe motocicleta care a trecut pe lângă voi în 
seara aia. Exilaţii au nevoie de fotografii ca să ştie planul 
casei atunci când vin să-l ucidă pe Eskandarian. 

— Nu-i puteţi opri? 

— Nu funcţionează aşa. 

Peele făcu semn în depărtare, de parcă ar fi discutat 
cine ştie ce aspect al peisajului provensal. 

— BOX 88 n-ar trebui să fie aici, ai uitat? 

— E ridicol. 

Kite se gândi la un masacru în care Martha şi Xavier 
aveau să fie victime colaterale. Atacul trebuia oprit. Sigur 
le stătea în putere celor de la BOX 88 să-i oprească pe 
Abbas şi Bijan, nu? 

— Nu-ti face griji, îl linişti Peele. 

Erau la vreo douăzeci de metri de piscină şi se 
întoarseră. Jacqui îşi ridică privirea, îi văzu şi opri goarna 
de cartier după câteva măsuri dintr-un cântec de Paul 
Young care nu-i plăcea. 

— Franţujii o să preia operaţiunea. O să fiţi cu toţii 
protejaţi. 

— O să-l aresteze pe Abbas? 

— Nu-ţi face griji. Tu ţi-ai făcut treaba. Nu mai ai nimic 
de făcut. Poţi să te relaxezi şi să te simţi foarte, foarte 
mândru de ce ai reuşit. N-am şti nici jumătate din cât ştim 
acum şi cu siguranţă că n-am putea face planuri de viitor 
fără contribuţia ta. 

Dintre toate lucrurile posibile, Kite se gândi la 
rezultatele de la examene şi la absurditatea faptului că 
toată lumea din casă sărbătorea faptul că el şi Xavier 
reuşiseră să ia doi de 10 şi un 9. La prânz băuseră 
şampanie rece şi ţinuseră discursuri. Peele ţinuse un toast 
în cinstea „băieţilor”, numindu-i „cei mai buni de la Eton” 
şi glumind că notele de 9 aveau să-i bântuie pentru tot 
restul vieţii. Cum putea fi atât de calm, atât de blazat în 
condiţiile în care din clipă-n clipă putea avea loc un atentat 
împotriva lui Eskandarian? 

— Ce aveţi de gând să faceţi? 

— Mă tem că n-ai autorizaţia să afli asta, răspunse 
Peele. Mai bine nu ştii. 

Aproape că ajunseseră înapoi la piscină. Kite se opri. 

— Cum aţi aflat despre Paul atât de repede? Ţi-am zis de 
el abia aseară. 

Peele râse din nou şi îşi dădu capul pe spate. Lui Kite 
aproape că i se păru că exagerează. 

— După cum ştii, lucrăm la cazul Luc şi Eskandarian de 
mai multe luni. Paul a mai apărut în cercetările noastre 
acum câteva săptămâni. 

— Deci aţi avut tot timpul suspiciuni în privinţa lui Luc, 
doar că v-aţi hotărât să nu-mi spuneţi? 

— Te bucuri că tatăl prietenului tău vinde arme chimice 
guvernului de la Teheran? Că vrea să-l dea pe Ali 
Eskandarian pe mâna unui grup de exilați aşa încât să 
continue să facă bani în timp ce Iranul se întoarce în epoca 
de piatră? 

Kite nu ştia ce să răspundă. Nu ştia decât că Luc era 
corupt. Voia să-l oprească, astfel încât Xavier să aibă din 
nou încredere în tatăl lui. Nu voia ca Luc să meargă la 
închisoare şi numele Bonnard să fie mânjit. 

— Xavier bănuieşte că tatăl lui pune ceva la cale. 

— Nu mă mir, spuse Peele pe un ton degajat. A stat ceva 
vreme prin preajma lui. Probabil a simţit că e ceva putred 
în Danemarca. 

Kite încerca să-şi imagineze cum ar fi putut Xavier să-şi 
dea seama de natura afacerilor dintre Luc şi Eskandarian. 
Poate că nu ştia detalii. Sau poate că ştia mult mai multe 
decât dădea de înţeles. 

— Le-aţi transmis francezilor ce ştiţi despre Luc? 

Jacqui pusese alt album în goarna de cartier. Muzica îi 
acoperi întrebarea. Simţea că se sufocă, de parcă Peele şi 
Strawson ar fi profitat de tinereţea şi lipsa lui de 
experienţă ca să-l compromită pe Luc. Îşi dădea seama din 
reacţia lui Peele că BOX 88 contactase autorităţile 
franceze. Fostul lui profesor nici măcar nu se chinui să 
ascundă acest lucru. 

— Nu te gândi la asta. 

— Normal că mă gândesc. O să meargă la închisoare, 
nu-i aşa? 

— Nu neapărat. 

— Hei! zise Xavier. 

Pornise înspre ei cu un zâmbet pe chip şi ochelarii de 
soare pe nas. În mână avea o sticlă de Kronenbourg şi 
părea să n-aibă nicio grijă pe lume. Kite îşi dorea să poată 
spune ceva. Nu reuşea să-şi aducă aminte de ce pusese 
nevoile BOX 88 mai presus de ale lui Xavier. Spre 
disperarea, dar nu şi spre surpriza lui, Peele intră pe loc 
înapoi în rolul profesorului de treabă şi amuzant. Începură 
să vorbească din nou despre tot felul de nimicuri. Xavier 
nu băga deloc de seamă cât de afectat era Kite, iar Peele 
se plângea de calitatea mâncării de la Eton. Porniră înapoi 
spre casă. 

— Aşadar, tatăl tău a spus că în seara asta Ali face cinste 
cu o cină la Vence? 

Era pentru prima oară când Kite auzea aşa ceva. Acum 
stăteau toţi trei sub lămâi. Martha trecu ca în zbor pe 
lângă ei. În picioare avea papuci şi era înfăşurată cu un 
prosop. Le spuse că se duce la etaj să facă duş. 

— Da, răspunse Xavier. Veniţi şi dumneavoastră? 

— Din păcate nu. Trebuie să am grijă de Charlotte. 

Charlotte era aşa-zisa prietenă căreia i se făcuse rău de 
la scoici. Peele vorbea despre ea cu convingerea unui actor 
versat. 

— Dar ştiu restaurantul. E foarte bună mâncarea acolo. 
Ali a rezervat o masă afară? 

— Habar n-am, răspunse Xavier. 

Kite îşi dădu seama de ce era Peele aşa interesat. Exista 
riscul ca exilaţii să-l atace pe Eskandarian la restaurant. 

— Ei bine, să vă priască! le ură Peele. A fost o surpriză 
foarte frumoasă să vă văd pe amândoi. Trebuie să mă 
întorc. O să trec să-i salut şi pe ai tăi. 

De îndată ce plecă Peele, Kite intră în piscină sperând 
să-şi pună ordine în gânduri. Xavier adusese jocul de table 
lângă piscină şi începuse o partidă cu Jacqui. Pe 

Eskandarian nu-l mai zărise de la prânz. Kite bănui că era 
tot în birou. 

Se întoarse prin grădină de unul singur şi intră în vilă de 
pe terasă. Mai pe la începutul vacanței, Rosamund se 
plânsese că lumea trece cu picioarele ude prin camera de 
zi. Kite lăsase lângă uşă o pereche de espadrile pe care şi 
le puse acum. Îşi dădu seama că şortul lui de baie era ud şi 
putea să curgă apă din el. Luă un prosop de pe masă şi şi-l 
legă în jurul taliei. 

Luc îşi făcu apariţia din birou. Toată voioşia relaxată de 
care dăduse dovadă faţă de Peele dispăruse. Părea secătuit 
de energie şi extrem de furios. 

— Putem vorbi, te rog? 

Peste o clipă, Kite îşi dădu seama ce ţinea Luc în mână. 
Era Gameboy-ul. 

Luc ţinea consola ca pe un şobolan mort. Înainte să 
apuce să-l întrebe ce căuta la el în birou, lui Kite îi veni să 
mintă: 

— L-ai găsit! exclamă şi se duse încrezător spre el, 
având pe chip o expresie extrem de uşurată. L-am căutat 
peste tot. Unde era? 

— După o piesă de mobilier din biroul meu. Căutam 
cartea pentru domnul Peele. De ce era, Lockie? 

Tonul lui Luc era fără doar şi poate bănuitor. Ştia că un 
asemenea dispozitiv putea fi folosit ca microfon. Kite îşi 
dădu seama că bărbatului îi era teamă. 

— Habar n-am. Nici măcar nu merge, nu? l-am spart 
ecranul, dar voiam să-l repar... 

Pe chipul lui Luc se citea duşmănia. 

— Cum l-ai spart? Când? 

Kite încercă să pară surprins de întrebări, deşi îşi dădea 
seama exact ce urmărea Luc. 

— Chiar înainte să ajung la casa voastră din Londra. 
Efectiv l-am scăpat pe jos când mă îndreptam spre uşă. 

Tatăl lui Xavier se întoarse şi intră înapoi. Kite n-avea 
încotro, aşa că-l urmă. De îndată ce intrară, Luc închise 
uşa şi rămaseră numai ei doi. 

— Atunci de ce l-ai mai luat cu tine? 

Kite dădu din umeri şi se strâmbă, de parcă întrebările 
lui Luc erau ridicole şi nu existau răspunsuri plauzibile. 

— Nu pricep. 

Era atât de neliniştit încât avea senzaţia că-i trage 
cineva de pielea de pe piept. 

— Care-i problema? 

— Sunt îngrijorat fiindcă n-ar fi trebuit să se afle în 
biroul meu. De ce te jucai cu el? 

— Nu mă jucam. 

Dacă găsesc un microfon, nu tu l-ai pus acolo. Dacă-ţi 
caută prin cameră, cineva a plantat chestia găsită. Nu 
mărturisi niciodată, nu-ţi ieşi niciodată din rol. 

— Ţi-am spus. E stricat. Cred că porneşte, dar nu vezi 
niciun joc. 

— Atunci cine l-a luat? 

— Ce să ia? Nintendo-ul? Nu ştiu. Care-i problema? Pari 
foarte furios. 

Luc îşi dezveli dinţii şi făcu un pas spre el, de parcă 
urma să-l pocnească. Lipsa lui de autocontrol era 
incredibilă. La început, Kite crezu că vede un om care-şi 
iese din fire. Apoi îşi dădu seama că-l vedea pentru prima 
oară pe Luc Bonnard aşa cum era el de fapt. 

— Nu sunt furios, Lockie. Doar îngrijorat. Încerc să aflu 
adevărul. 

— Adevărul despre ce? 

— Cine a pus ăsta la mine în birou? 

Kite simţi că n-avea încotro. Trebuia să repete ce 
spusese deja. Trebuia să-i planteze lui Luc sămânţa 
îndoielii. 

— Habar n-am. Aici i-am folosit Gameboy-ul lui Xav. 
Poate pe al meu l-o fi mutat Jose când ne jucam de-a v-aţi 
ascunselea. Până acum două zile era pe scrinul meu. 

Niciodată nu insista când minţi. Cu cât minciuna e mai 
scurtă şi mai la obiect, cu atât mai bine. Kite ştia că nu 
trebuie să dea de înţeles că pricepuse de ce-şi făcea Luc 
griji. Unui adolescent de optsprezece ani obişnuit nu i-ar fi 
trecut prin cap că un Nintendo Gameboy putea fi 
transformat într-o tentaculă şi nici că Luc îşi făcea griji că 
ar fi urmărit. 

— Jose a fost la tine în cameră? 

Kite riscă: 

— Da. 

— Şi a dus ăsta jos? 

Luc ridică din nou consola de parcă ar fi fost cine ştie ce 
animal bolnav. Kite dădu din umeri, vrând să-i arate că 
habar n-avea. 

— N-a mers deloc? Nu te-ai jucat deloc cât ai fost aici? 

— Nu, răspunse Kite. L-am folosit pe al lui Xav. 

Luc lăsă consola jos. Kite avea impresia că evitase 
pericolul. Reuşise s-o scoată la capăt. Poate că tatăl lui 

Xavier începuse să creadă că Abbas sau Eskandarian îi 
plantaseră Gameboy-ul în cameră. În schimb, bărbatul se 
duse la birou, deschise un sertar şi scoase o şurubelniţă. 

— la să aruncăm o privire, ce zici? 

Kite simţi cum inima i se face cât un purice. Avusese 
parte de nenumărate confruntări cu Lionel Jones-Lewis la 
el în birou. Şeful casei îl pedepsise pe Kite în repetate 
rânduri pentru cine ştie ce mică încălcare a regulilor şcolii. 
Aici însă era vorba de altceva. Dacă Luc desfăcea consola, 
găsea microfonul şi transmiţătorul şi i le arăta lui Abbas 
sau Eskandarian, era terminat. 

— Vrei să-l desfaci? întrebă pe un ton cât mai nedumerit. 
De ce? i 

Luc nu-l băgă în seamă. Incercă să scoată un şurub care 
tinea capacul. Era mai dificil decât crezuse. Tatăl lui 
Xavier se descurca de minune când venea vorba despre 
întâlniri corporatiste şi săli de aşteptare de la aeroport, 
dar n-avea pic de îndemânare tehnică. Văzând că şurubul 
nu se mişcă, încercă să tragă de plastic. 

— De ce-ţi faci griji? întrebă Kite. 

Esenţial era să facă în continuare pe nevinovatul. Brusc, 
îi veni în minte o tactică numai bună pentru aşa ceva. 

— Nu-i nevoie să mi-l repari! Pot să fac asta când mă 
întorc la Londra. 

— Nu asta fac, răspunse Luc pe un ton dispreţuitor. Nu-l 
repar. 

Din nou, Kite se simţi obligat să-l întrebe ce face. 

— Ştii foarte bine ce fac, Lockie. 

Luc îi aruncă lui Kite o privire fără milă. Știu cine eşti. 
Știu că m-ai trădat, părea să vrea să spună. Brusc, în living 
se auzi un zgomot, o uşă care se trântise. Kite se rugă să 
nu intre nimeni în birou. Dacă era acuzat de faţă cu Xavier, 
Martha sau Rosamund că instalase un microfon, n-avea să 
mai scape niciodată de bănuielile lor. 

— Merde! mormăi Luc. 

Şurubelniţa tot aluneca de pe suprafaţa de plastic. Kite 
îşi dădu seama cu oroare că Luc se comporta ca posedat. 
Era hotărât să zdrobească Gameboy-ul de masă. Tocmai 

atunci se auzi o bătaie în uşă, iar în cameră intră 
Eskandarian. Când îi văzu pe Kite şi pe Luc şi zări expresia 
furibundă a bărbatului, se încruntă. 

— Ce se-ntâmplă aici? întrebă iranianul. 

Kite ştia că era terminat. Luc avea să desfacă Gameboy- 
ul şi să găsească transmiţătorul şi microfonul. Spre 
surprinderea lui, bărbatul lăsă consola deoparte, afişă un 
zâmbet nevinovat şi primitor şi minţi cu neruşinare: 

— Ali! Bietul de Lockie. Nu-i merge consola. Încercam s- 
o reparăm. 

La început, Kite nu pricepu de ce Luc nu-i spusese 
adevărul. Doar exista riscul să fie supravegheați amândoi, 
nu? Apoi îşi dădu seama care era problema. Pentru că nu 
descoperise consola din timp, Luc îl expusese şi pe 
Eskandarian. Nu mai conta că Luc voia să scape de aşa- 
zisul lui prieten ca să obţină profituri mai mari. Trebuia să 
mai şi pretindă că-i voia numai binele. 

— Ah, zise Eskandarian. 

Era clar că-şi dădea seama că-l minţise. Kite băgă de 
seamă că era îmbrăcat pentru cină. 

— Te caută Rosamund. Cred că vrea să pornim în 
curând. Poate pot eu să arunc un ochi la consolă cât vă 
schimbaţi voi ca să mergem la restaurant? 

— Nu, e în regulă! răspunse Kite imediat. E foarte 
drăguţ din partea ta că ne scoţi la cină diseară. 

— E plăcerea mea, Lockie. 

— Luc! Dragule! 

Rosamund îl strigă de pe hol, după care intră în birou. 
Era agitată ca o gazdă cu câteva clipe înainte de începutul 
unei petreceri. 

— Despre ce tot discutaţi voi trei? Nu te schimbi pentru 
cină, dragule? Trebuie să plecăm în zece minute. 

— Zece minute? întrebă Luc năuc. De ce aşa repede? 

— Rezervarea s-a putut face doar pentru ora şapte, 
răspunse doamna Bonnard. Chiar nu asculţi niciodată 
nimic? Haide! 

Rosamund aruncă o privire scurtă spre consola din mâna 
lui Luc. 

— Şi tu, Lockie. Nu-i momentul să-l înveţi Tetris pe soţul 
meu. Pornim la şase şi jumătate. 

Luc aşteptă până când soţia lui şi Eskandarian ieşiră din 
cameră. 

— O să discutăm despre asta mai târziu. 

— Ce o să discutăm? întrebă Kite. Tot nu înţeleg. 

— Ba sigur că da, răspunse Luc pe un ton care nu 
prevestea nimic bun. Ştii exact la ce mă refer. 

Tot drumul până la restaurant, Kite rămase tăcut pe 
bancheta BMW-ului, ascultându-le pe Martha şi Jacqui cum 
vorbesc cu Rosamund de parcă n-aveau nicio grijă. Kite se 
simţea ca şi cum ar fi mers la o execuţie publică. Ştia că n- 
avea să treacă mult până când Luc urma să-l acuze de 
trădare. Îşi putea imagina scena. Toată lumea importantă 
avea să fie adunată în hol: familia Bonnard, Martha, Abbas, 
Alain şi Helene. Luc avea să ţină în mână măruntaiele 
consolei şi să-l prevină pe Eskandarian că Gameboy-ul 
fusese transformat într-un microfon activat prin voce care 
transmitea conversațiile din birou spre un post de 
ascultare din apropiere. Abbas probabil că avea să verifice 
dormitorul lui Kite, să găsească Walkman-ul şi să-l aducă 
jos. Ca o figurantă dintr-o poveste polițistă, Helene avea să 
le dezvăluie celor prezenţi că o lampă fusese mutată în 
ziua în care ajunseseră. La mansardă dăduse peste 
Monsieur Lockie care se comporta ciudat. Abbas urma să 
ia lampa şi s-o spargă, iar Kite avea să fie terminat. 

Se gândi ce opţiuni avea. Putea să-l sune pe Peele de la 
restaurant ca să trimită pe cineva la vilă să scoată 
microfonul din lampă şi să-i înlocuiască Walkman-ul. Dar 
cum să aibă BOX timpul şi mijloacele necesare să facă 
asta, mai ales în condiţiile în care Alain şi Helene erau prin 
preajmă? Kite ştia deja ce urma să spună Peele: „Nu-ţi mai 
face griji, Lockie. Te gândeşti prea departe. Dacă lucrurile 
se duc dracului, zici că cineva ţi-a umblat la bagaj între 
Londra şi Charles de Gaulle. Franţujii au profitat de tine. 
Nimeni întreg la cap nu te-ar acuza pe tine că eşti spion.” 
Kite încercă să creadă că avea îndrăzneala şi 
încăpăţânarea să mintă la nesfârşit, dar îi era teamă. Cu 
cât făcea asta mai mult, cu atât Martha şi Xavier urmau să 
se îndoiască tot mai tare de el. Mai mult decât orice, nu 
voia ca ei să ştie de trădarea lui. Ce făcuse era pentru 
regină şi pentru ţara lui, pentru viitorul Iranului, pentru a 
preveni atentatul de la New York. Nu voise să rănească pe 

nimeni. 

Luc era singur cu Eskandarian în Mercedes. Cei doi 
bărbaţi spuseseră că aveau nevoie să stea de vorbă. 
Rosamund îi încurajase, spunându-le că trebuiau să se 
împace după ce se certaseră ca doi îndrăgostiţi cu o seară 
înainte. Kite bănuia că Luc o să-i spună lui Eskandarian 
despre un posibil musafir nepoftit în biroul lui. Abbas 
pornise înaintea lor la restaurant sub pretextul de a 
verifica securitatea perimetrului. Kite se ruga la Dumnezeu 
să existe în Vence o echipă de Manoperă în civil care să-i 
protejeze pe Eskandarian, Xavier şi Martha de orice atac, 
oricând avea să se întâmple. 

În mod fatidic, masa lor era afară, într-o piaţetă 
aglomerată, la doar câţiva metri de drumul care trecea 
prin mijlocul localităţii. Atât Luc, cât şi Eskandarian ieşiră 
din Mercedes foarte bine dispuşi, lucru pe care Kite îl luă 
drept un mic semn încurajator. Niciunul dintre ei nu-i 
aruncă vreo privire bănuitoare sau plină de subînţeles, iar 
Abbas se aşeză ca de obicei la o masă de alături. Fuma şi 
bea dintr-un pahar cu apă fără să pară deosebit de 
neliniştit sau agitat. Totuşi, când veni vremea ca 
Eskandarian să-şi aşeze oaspeţii la masă, Kite o ţinu pe 
Martha astfel încât să nu stea ea lângă iranian. În schimb, 
lângă Eskandarian avură onoarea să se aşeze Rosamund şi 
însuşi Kite. _ 

Era o seară de august călduroasă, obişnuită. In piaţetă 
erau trei restaurante, iar chelnerii se mişcau lent. Mai 
multe familii cu copii mici luau cina la mesele de afară, dar 
era încă puţin prea devreme pentru mulţi localnici şi turişti 
să se bucure de aperitifs şi cafea la apusul soarelui, 
marcând sfârşitul unei zile de vară paşnice. Chiar în 
spatele lui Eskandarian, un copil care stătea într-un scaun 
înalt era hrănit cu mâncare de bebeluşi de către mama lui, 
care vorbea cu accent scoţian şi părea epuizată. Fratele lui 
puţin mai mare arunca pe jos coji de pizza şi ţipa 
nemulţumit, spre neplăcerea tatălui său. 

— Nu ştiu de ce nu i-am hrănit pur şi simplu acasă, 
mormăi bărbatul când încă o bucată de şuncă ajunse pe 

jos. 

— Pentru că m-am săturat să gătesc şi să fac curat! 
răspunse femeia, gata să plângă. 

Kite se întrebă dacă nu cumva o lingură de mâncare de 
bebeluşi urma să ajungă pe cămaşa lui Eskandarian sau să 
cadă în kir-ul Rosamundei. Gândindu-se la asta, se simţi 
ceva mai relaxat. Încercă să-şi distragă atenţia şi să se 
concentreze pe discuţiile de la masă, în care mai 
intervenea ocazional când îi trecea prin minte ceva 
relevant. 

Atacul avu loc atât de rapid, încât Kite îşi dădu cu 
adevărat seama de pericol abia când duba se opri pe drum, 
în faţa mesei. Preţ de câteva clipe, se gândise că poate un 
vehicul care aprovizionează restaurantul cu mâncare s-a 
dus la intrarea greşită, sau că duba se oprea doar puţin, 
cât să încarce flori de la o tarabă din apropiere. Kite îşi 
întoarse privirea şi îşi dădu seama ce se întâmpla văzând 
că Abbas nu se mişcă atunci când maşina frână brusc şi 
scoase un fum dens şi negru. Rosamund tuşi şi încercă să 
alunge fumul cu mâna. 

— Doamne Dumnezeule, chiar trebuie să se întâmple 
una ca asta când încercăm şi noi să mâncăm? întrebă 
doamna Bonnard. 

Apoi, masa, frumoasa seară de vară şi discuţia liniştită 
de la masă se încheiară. 

Uşile din spatele dubei se dădură la o parte, iar 
dinăuntru sări un bărbat cu o cagulă roşie. În mână avea o 
armă. În acelaşi timp, un alt bărbat cu o bandană neagră 
pe faţă sări de pe locul pasagerului şi porni repede printre 
mese. Mai târziu, când dădură declaraţii la poliţia 
franceză, atât Kite, cât şi Martha spuseră că bărbatul cu 
bandana neagră trăsese în Abbas, nu în Eskandarian, ca 
să-l împiedice să oprească atacul. Înainte ca bodyguardul 
lui Eskandarian să apuce măcar să se mişte, bărbatul trase 
două focuri spre pieptul lui de la o distanţă de maximum 
trei metri. În haosul care urmă, Kite se mişcă instinctiv 
astfel încât s-o protejeze pe Martha, care se dusese la 
Abbas ca să încerce să-l ajute. În acelaşi timp, bărbatul cu 

cagula roşie îl apucă pe Eskandarian de cap, îl izbi de două 
ori de masă, aşa încât iranianul începu să sângereze, apoi 
îl târî în spatele dubei cu ajutorul unui al treilea bărbat. 

Văzând ce se întâmplă, Kite făcu tot ce putu ca să 
oprească răpirea lui Eskandarian. Fugi spre bărbatul cu 
cagulă roşie şi îl apucă de mijloc, dar primi un cot în faţă 
cu asemenea forţă încât căzu pe masă şi dărâmă farfuriile 
şi paharele. Eskandarian se zbătea şi striga în farsi, dar cei 
doi bărbaţi îl doborâră cu uşurinţă şi îl băgară cu forţa în 
dubă. 

Kite era pe jos şi încerca să reţină numărul de 
înmatriculare când auzi împuşcătura. Odată ce-l băgase pe 
Eskandarian în maşină, bărbatul cu cagulă roşie închisese 
una dintre uşile din spate şi încerca s-o închidă şi pe 
cealaltă. Cineva din dubă strigă ceva ce Kite bănui că 
însemna „Haide!” în farsi, şoferul demară, iar uşa din 
spate se închise cu zgomot. Un moped parcat la marginea 
piaţetei căzu pe o parte, iar taraba cu flori se sfărâmă. In 
mai puţin de un minut, bărbaţii veniseră, îl răpiseră pe 
Eskandarian şi dispăruseră. 

— De ce crezi că l-au împuşcat pe bodyguard? întrebă 
Torabi. De ce-au tras în Abbas? 

Kite nu-i spusese lui Torabi nimic despre vizita lui Peele 
la casa familiei Bonnard şi nici despre faptul că Abbas îl 
trădase pe Eskandarian. 

— Presupun că au vrut să scape de el fiindcă era un 
pericol. Se văzuse cu Bijan, ştia cum arată. De ce l-ar fi 
lăsat să trăiască? Exilaţii voiau să scape de el. Trebuiau să- 
l] elimine astfel încât Eskandarian să nu fie găsit. 

— Dar Bijan a murit după numai o zi. El şi toţi asociaţii 
lui au fost ucişi când poliţia franceză a descins în 
apartamentul lor din Cannes. 

— Ştiu, răspunse Kite. 

— Însă pe tatăl meu nu l-au găsit. 

— Nu, spuse Kite dând în umeri. 

Îi era teamă că Torabi ştia mai multe decât îi dădea de 
înţeles. 

— Mereu am presupus că Ali a fost ucis în seara în care 
a fost răpit, cel târziu a doua zi de dimineaţă. 

— De ce nu l-au împuşcat la restaurant? 

— Nu întrebi pe cine trebuie! răspunse Kite. Habar n- 
am. Americanii cu care am vorbit după atac au spus că 
poate voiau să-l elibereze contra unei sume, să-l arate la 
televizor ca să atragă atenţia asupra situaţiei din Iran. Au 
spus că se afla într-o locaţie necunoscută atunci când Bijan 
şi tovarăşii lui au fost ucişi. După ce s-a întâmplat asta, 
exilaţii au vrut să-şi limiteze pierderile, aşa că l-au ucis pe 
tatăl tău. 

Torabi dădu din cap, de parcă aceasta era cea mai 
plauzibilă variantă. Kite nu-şi mai simţea mâna stângă şi 
întrebă dacă şoferul, care se afla lângă uşă, nu putea să-i 
elibereze mâinile ca să şi le mai mişte. Torabi nu-i băgă în 
seamă întrebarea. 

— I-ai văzut pe cei trei bărbaţi cu cagule? 

— Normal. Am încercat să-l opresc pe unul dintre ei. 

— Da. Aşa mi-a spus şi Xavier. Mi-a spus că ai fost foarte 
curajos. 

Kite nu ştia ce să-i răspundă. Simţea că Xavier îl trădase 
prin faptul că vorbise cu Torabi şi astfel îi pusese în 
primejdie viaţa lui Isobel. Dar nu putea să dea vina pe 
prietenul său că era furios şi confuz. Măcar se putea 
bucura de faptul că Xavier îi confirmase relatarea. 
Prietenul lui nu aflase niciodată toate detaliile. 

— L-ai recunoscut pe Bijan. 

— Da, minţi Kite. Bărbatul care l-a ucis pe Abbas 
semăna puţin cu Bijan. Mi s-a părut că e el după felul în 
care se mişca, după înălţime, genul ăsta de chestii. 

— Dar nu era bărbatul cu cagulă roşie. Nu era cel care a 
fost împuşcat în timp ce pleca duba, nu? 

— Nu, nu era el, răspunse Kite. 

— Cine era? 

Kite se strâmbă. 

— Habar n-am. Nu l-am cunoscut decât pe Bijan. Cel mai 
rău e că Luc n-a încercat să-şi salveze copiii, n-a încercat s- 
o protejeze pe Rosamund. Imediat ce-a văzut că Abbas a 
fost împuşcat, s-a panicat şi parcă i s-a activat reflexul de 
fugă. A luat-o la goană spre restaurant. Jacqui l-a văzut şi a 
strigat „Tati!”, după care a alergat după el. Bebeluşul a 
căzut cu scaun cu tot şi plângea pe jos. Celălalt copil urla. 
A fost oribil, a rămas cel mai urât lucru pe care l-am văzut 
în viaţa mea. Era sânge peste tot, lumea era panicată, ne- 
am dat seama că Abbas fusese împuşcat, că murea chiar 
acolo, lângă noi, iar Ali fusese răpit. A fost cumplit. 

Torabi se aşeză pe canapea. 

— Ce altceva? Ce altceva mai ţii minte din ziua aia? 

Kite se temea că Torabi ascunde ceva. Oare luase 
legătura cu vreo sursă mai bună decât Xavier, cu cineva 
care ştia adevărul despre Eskandarian? Ştia că nu mai 
avea mult timp. Chiar şi în varianta lungă şi detaliată a 
evenimentelor, acesta era momentul când povestea lui 
despre Eskandarian se încheia. 

— Adevărul e că nu m-am mai gândit la ce s-a întâmplat. 
Niciodată n-am vrut să aflu ce i-au făcut tatălui tău. Era 

prea dureros. Am promis împreună cu Martha să nu 
vorbim niciodată despre asta. După ce Luc a fost arestat, 
când Xavier şi Jacqui au trebuit să sufere şi să fie umiliţi 
văzând cum toată lumea află că tatăl lor era un infractor, 
când a fost pozat cu cătuşe în timp ce se îndrepta spre 
închisoare, ei bine, tot ce mai voiam să facem era să avem 
grijă de ei şi să-i sprijinim din moment ce eram prietenii 
lor. Xavier şi cu mine am petrecut multă vreme împreună 
în următorii zece ani... 

Torabi îl întrerupse. i 

— Te considera vinovat. li considera vinovaţi pe 
americani. A spus că Bijan şi asociaţii lui nu ştiau nimic 
despre restaurantul din Vence. Planul lor era să atace vila 
peste o zi şi să-l ucidă pe loc pe tatăl meu. Nu voiau să stea 
de vorbă cu el. Voiau să transmită un mesaj. 

Kite îşi dădea seama că Torabi era aproape de adevăr, 
dar nu-l ştia pe de-a-ntregul. Se folosi de aceleaşi minciuni, 
de aceleaşi tertipuri care-l ajutaseră să supravieţuiască 
până atunci. 

— Când ne-am întors, dar şi mai târziu, la închisoare, 
Luc a devenit obsedat de ideea că prin casă fuseseră 
plantate microfoane. A găsit în biroul lui un Gameboy care- 
mi aparţinea. Ecranul era spart. Consola era în spatele 
unui scrin din birou. 

Era pentru prima oară când îi menţiona că Luc găsise 
Gameboy-ul. 

— Luc i-a acuzat pe Alain şi pe Helene că ar lucrau 
pentru CIA, care le dăduse Nintendo-ul transformat într-un 
microfon, deşi pe atunci microfoanele trebuiau să fie 
conectate la o priză, să primească mereu curent, altfel nu 
funcționau. Apoi a scris un memoriu amplu în care 
susţinea că autorităţile franceze îl scoseseră pe el tap 
ispăşitor. Zicea că nu le convenea că făcuse afaceri cu 
tatăl tău şi nu ţinuse cont de sancţiuni fiindcă îşi doreau 
să-şi umple buzunarele cu bani primiţi de la ciracii lui 
Mitterand. Îţi dai seama cum povestea asta s-a transformat 
într-un soi de mit urban în ultimii treizeci de ani. 

— Eşti un mincinos priceput, Lachlan Kite. Ce-i al tău e- 

al tău. 

Kite clătină din cap cu nerăbdare exagerată. 

— Pentru ultima oară... nu mint, fir-ar a dracului! Tot ce 
ti-am spus a fost adevărul gol-goluţ. Doar vreau să scap de 
aici. Îmi pare rău pentru ce-a păţit tatăl tău. Chiar îmi pare 
rău. Îmi plăcea. Am rămas traumatizat după ce s-a 
întâmplat în seara aia. Dar trebuie să înţelegi că acum 
priorităţile mele sunt soţia şi copilul. Vreau să fim cu toţii 
în siguranţă. Vreau să te ţii de promisiune şi să ne laşi 
liberi. 

— Încă n-am terminat cu tine. 

Kite ştia că n-avea scăpare. N-avea cum să plece de aici 
decât dacă se lupta. Cei de la MI5 n-aveau să vină să-l 
salveze. Agenţii BOX 88 nu descoperiseră unde era ţinut 
ostatic. Trebuia să recurgă la măsuri drastice ca să scape 
de pe navă. 

— Dar, când termini, o vei elibera pe soţia mea? îl 
imploră. Măcar promite-mi atâta lucru. Măcar aşa va 
supravieţui copilul meu. 

— După ce mi-ai ucis tatăl? 

— Nu ţi-am ucis tatăl! Cum îndrăzneşti să spui una ca 
asta? Cum poţi să mă acuzi de aşa ceva? 

Torabi îi făcu semn lui Kamran. Iranianul scoase un cuţit 
şi trecu lama prin faţa ochilor lui Kite. Kite se dădu înapoi, 
de frică să nu-l taie. Torabi mormăi ceva în farsi, iar 
şoferul trecu în spatele lui. Se aplecă şi îi tăie legăturile de 
plastic din jurul mâinilor. Kite îşi simţi mâinile libere. 
Încercă să scape de amorţeala din braţe şi îşi atinse dâra 
de sânge din jurul încheieturii. 

— Trebuie să dau un telefon, zise Torabi. Daţi-i apă. 
Daţi-i mâncare. 

— Trebuie să mă piş din nou, răspunse Kite. 

Ştia că urma să-i sune pe cei care o ţineau ostatică pe 
Isobel. Spera la bunul Dumnezeu ca pentru ea să se fi 
terminat calvarul şi cei de la Manoperă s-o fi eliberat. 

Torabi îi vorbi lui Kamran în engleză. 

— Pune-i o găleată în cameră. Poate să se pişe în aia. 

Jason era în faţa uşii casei. Cara bănuia că-şi suna 
superiorii de la BOX 88. Americanul vorbea într-un 
amestec de jargon şi limbaj codat. Părea să cheme o 
echipă care trebuia să scape de cadavre şi să curețe în 
urma lor. 

Rita o dusese pe Isobel înapoi la fermă şi o lăsase pe 
Cara înăuntru. Feţele morţilor nu fuseseră acoperite. 
KAISER şi STONES le cotrobăiseră prin buzunare şi 
verificaseră toate încăperile. Descoperiseră cinci telefoane 
mobile şi două laptopuri pe care le aşezaseră pe o masă 
din camera de zi. Pe pereţi şi pe podea era sânge, dar nu 
pe cât de mult se aşteptase Cara să vadă. STONES 
ştersese o baltă de sânge de lângă unul dintre cadavre cu 
nişte pagini dintr-un ziar local. Acum fotografia chipul 
bărbatului. Cara putea să umble liberă. Avea senzaţia 
ciudată, aproape hipnotică, că e acceptată într-un cult, de 
parcă locuinţa lui Kite şi ce se întâmpla în ea făceau cumva 
parte din altă lume decât cea de zi cu zi. 

STONES se apropie de primul bărbat pe care-l 
împuşcase Jason. Iranianul căzuse în faţă. Trebui să-l 
întoarcă pe-o parte ca să-l poată fotografia. 

Spre bucuria ei, Cara îşi dădu seama că-l recunoştea. 
Avea cioc şi mustață, dar nu şi favoriţi. Era bărbatul de pe 
locul pasagerului din duba albă. Era îmbrăcat tot cu tricoul 
alb, care acum era plin de sânge. 

— L-am mai văzut pe individul ăsta, spuse Cara. 

Jason o auzi şi se apropie de ea. 

— Unde? 

— Era în stânga şoferului care conducea duba cu care l- 
au mutat pe Lockie din parcare. 

Se miră că deja îi spunea „Lockie”. 

— Probabil că ştia unde-l ţin. 

— Mira-m-aş să ne mai zică ceva acum, răspunse Jason 
în timp ce-şi verifica ceasul. Care era telefonul lui? 

— Cel roşu. Samsung, răspunse STONES pe loc. 

— Ce-i cu mirosul ăsta? întrebă Cara. 

Nu era sânge sau transpiraţie, nu era aftershave sau 
orice alt miros la care s-ar fi putut aştepta după un 
asemenea atac. Mirosea mai degrabă a diesel sau ulei de 
motor. Cara inspiră din nou. 

— Parcă e benzină, mormăi agenta şi se uită la 
încălţările bărbatului ucis. 

Marginile erau mânjite cu vopsea albă. Cara se aplecă şi 
îi scoase unul dintre pantofi. 

— Alo, ce faci? întrebă Jason. 

Cara mirosi pantoful. Benzina era mult mai pregnantă 
acum, dar era combinată cu un iz de aer marin. Tălpile îi 
erau acoperite cu puncte de vopsea albă şi particule de 
rugină, ca nişte bucățele de foiţă de aur. 

— A fost pe o navă. Uite. 

Întoarse pantoful spre Jason şi îi arătă urmele de rugină 
şi punctele de vopsea. Mirosul straniu de alge se accentuă. 

— Apă de mare, şopti bărbatul. 

Îşi dădu seama că agenta tocmai identificase locul în 
care-l ţineau ostatic pe Kite. 

— Bravo! îi spuse şi îi trase o palmă peste umăr aşa de 
tare că aproape o dobori. 

Jason deschise radioul şi transmise: 

— Vreau imagini din satelit cu toate docurile şi bazinele 
din Canary Wharf, în timp real şi din ultimele douăzeci şi 
patru de ore. [inta noastră e pe o navă, repet, pe o navă. 
Fiţi cu ochii-n patru după orice-i mai mare decât o bărcuţă, 
după oameni care urcă, oameni care coboară. Ne ducem la 
elicopter. O să-l găsim pe Kite. 

Kamran îi înfipse pistolul în şale şi îl împinse pe coridor, 
ducându-l spre celulă. li spuse lui Kite să deschidă uşa, 
după care-l împinse înăuntru cu mâna liberă. 

— Trebuie să mă piş, zise Kite. Am nevoie de găleată. 

— Aşteaptă, răspunse Kamran. 

Iranianul merse cu spatele spre baie, fixându-l pe Kite 
cu privirea, şi deschise o uşă din cealaltă parte a 
coridorului. Dinăuntru căzu un mop lung, care-i atinse 
umărul lui Kamran. Cât îi luă iranianului să se aplece ca 
să-l ridice, Kite scoase cuiul din buzunarul de la şold şi îl 
ascunse în palma dreaptă. Kamran îl privi pe Kite cu arma 
aţintită tot spre pieptul lui, după care îşi mută din nou 
privirea ca să poată scoate din dulap o găleată albastră de 
plastic. Kite îşi potrivi cuiul în mână. 

— N-ar fi mai simplu să mă lăsaţi pur şi simplu să merg 
la baie? 

— Taci dracului! Ă 

Kamran se întoarse pe coridor spre celula lui Kite. Intr-o 
mână ţinea pistolul, iar în cealaltă găleata. Kite îi întoarse 
spatele, se prefăcu că se împiedică, apoi se întoarse brusc 
în timp ce Kamran intra în celulă. Împinse pistolul într-o 
parte, spre perete, îl apucă pe iranian de mandibulă, îi 
dădu capul pe spate şi îi înfipse cuiul în gât cu toată forţa. 
În acelaşi timp, îl lovi şi în antebraţ, sperând să-l facă să 
scape pistolul. Iranianul vomită şi încercă să respire în 
timp ce din gât îi ţâşnea sânge care ajungea pe pielea şi 
hainele lui Kite în dâre subţiri care pulsau. Kamran încercă 
să strige, dar vocea îi era înfundată, chinuită. Se prăbuşi şi 
reuşi să tragă cu arma. Glonţul trecu la vreo doi centimetri 
de piciorul lui Kite şi se înfipse în covor. În mica încăpere 
de oţel, zgomotul era asurzitor şi îl încurajă pe Kite să 
lupte cu şi mai multă viteză şi violenţă. Kamran încerca să 
riposteze. Cu o mână se ţinea de gât, iar cu cealaltă 
încerca să-l lovească pe Kite cu pistolul, dar se pomeni că 
Lachlan îi trage un genunchi în falcă, îl apucă de păr şi îl 

dă cu capul de perete în repetate rânduri, până când scăpă 
arma. Pistolul căzu pe podea şi se descărcă. Glonţul îi 
trecu lui Kite pe lângă ureche. Se aplecă, luă arma, se 
dădu în spate şi îl împuşcă pe Kamran în cap de două ori. 

N-avea timp să se gândească ce să facă mai departe. Nu 
se simţea răzbunat sau purificat în vreun fel prin faptul că- 
l omorâse. Se tot gândise cum să scape de pe navă de când 
se trezise în celula lui. Păşi peste cadavru şi fugi din 
încăpere pe coridor, deschise o uşă grea din oţel şi se 
pomeni într-o sală de forţă improvizată. Pe perete era fixat 
un televizor, iar sub ecran erau o bandă de alergat şi un 
aparat cu greutăţi care fusese acoperit cu un prosop vechi. 
Kite se duse în cealaltă parte a încăperii, deschise o altă 
uşă şi pătrunse într-un dormitor unde erau câte trei paturi 
suprapuse. Toate erau făcute. Nu ştia câţi bărbaţi mai erau 
pe navă, dar încă nu auzise nicio reacţie la împuşcături. 
Dacă Hossein se dusese la casă, iar Kamran era mort, era 
posibil ca Torabi să fie ultimul rămas. 

Apoi auzi cum o uşă se trânteşte în spatele lui şi un 
bărbat strigă în farsi. Nu părea să fie Torabi. Kite deschise 
următoarea uşă şi se pomeni într-o baie. Se mişcă repede 
pe podeaua de linoleum şi avu din nou impresia că 
încăperea nu era folosită: chiuvetele şi oglinzile erau 
curate, iar gresia din zona de duşuri era uscată. Când 
deschise o uşă care ducea spre un pasaj îngust, din spate 
auzi un zgomot. Kite se întoarse şi văzu un bărbat dând 
buzna din dormitor în baie. În mână avea o armă. Kite 
trase două focuri şi îl lovi în piept şi în abdomen. Iranianul 
căzu. 

— Las-o jos! 

Kite îngheţă. 

— Lasă dracului pistolul! 

In spatele lui era Torabi. Kite n-avu încotro, aşa că dădu 
drumul pistolului. Dacă făcea vreo mişcare bruscă, oricât 
de rapidă, Torabi avea să-l împuşte. Era un miracol că încă 
nu se pomenise cu un glonţ în spate. 

— Intoarce-te spre mine! 

Kite se întoarse lent, cu mâinile în aer. Torabi stătea cu 

picioarele depărtate, fixate de zidurile coridorului îngust. 
Avea arma îndreptată spre pieptul lui Kite. 

— Fir-ar a dracului. L-ai ucis pe Kamran. Mi-ai ucis 
oamenii. 

— Şi ei voiau să-mi facă acelaşi lucru. 

Torabi rămăsese puţin fără aer, de parcă auzise 
împuşcăturile şi alergase spre Kite cât de repede îl ţineau 
picioarele. : 

— Te înşeli. Eu sunt cel care o să-ți facă acelaşi lucru. În 
genunchi, mincinos nenorocit, şi pune-ţi mâinile la spate! 

Kite se lăsă jos. 

— Spune-mi măcar că i-ai dat drumul lui Isobel. 

Iranianul se uită la ceas şi zâmbi. 

— Hossein trebuie să fi ajuns deja. O să-i bage un glonţ 
în căpăţână. Ah, ce mi-aş dori să poţi să vezi asta! 

— Mai e ceva ce nu ştii. 

Kite mai avea un as în mânecă. Se simţea extrem de 
calm, deşi urma să încalce singura regulă pe care jurase să 
n-o încalce vreodată. 

— Da? Ce anume? întrebă Torabi. 

— Ali Eskandarian trăieşte în Londra. E aici de 
cincisprezece ani. Pot să te duc la el. Poate să-ţi răspundă 
la toate întrebările. Ai avut dreptate în privinţa mea. Te-am 
minţit. Tatăl tău e încă în viaţă. 

Era trecut de miezul nopţii când poliţia franceză termină 
cu interogatoriile şi îi lăsă pe membrii familiei Bonnard să 
plece acasă. La ora aceea, în Vence nu mai era nimeni. 
Toată piaţeta fusese înconjurată cu bandă galbenă, toate 
restaurantele fuseseră închise, iar maşinile n-aveau voie să 
intre. Jacqui, care era foarte afectată, se duse acasă cu 
Martha şi Rosamund. Luc îi duse pe Xavier şi pe Kite 
înapoi la vilă. 

Nimeni nu spuse nimic pe drum. Xavier ştia că tatăl lui 
fusese un laş. Luc se lupta cu ruşinea de care nu mai putea 
scăpa. Fugise când ar fi trebuit să acţioneze. Işi 
abandonase soţia şi copiii tocmai când aveau mai mare 
nevoie de el. Prin comparaţie, Kite încercase să riposteze, 
aşa că acum avea maxilarul umflat. Diferenţa era evidentă. 
Incidentul cu consola părea să fi fost dat uitării. Kite avea 
impresia că avusese loc în altă eră. 

Luc porni din Vence după Rosamund şi ajunse la vilă la 
doar câteva minute după ea. Jacqui se culcă imediat. Işi 
îmbrăţişă mama, dar nu şi tatăl. Nu-i spuse nimic lui 
Xavier, dar îl luă în braţe pe Kite pe hol înainte să urce la 
etaj. Martha îşi dădu seama că avea nevoie de ea, aşa că-l 
sărută pe Kite şi îi ură noapte bună. Xavier găsi o sticlă de 
vin roşu în bucătărie şi tocmai voia să se îndrepte spre 
piscină când doamna Bonnard îi spuse că era târziu, cu 
toţii aveau nevoie de odihnă şi ar trebui să meargă în 
camerele lor. Kite şi Xavier parcă redeveniseră copii şi 
făcură ce li se spuse. Xavier îl luă în braţe la etaj şi cei doi 
rămaseră aşa multă vreme. 

— Îmi pare rău. 

Cuvintele lui Xavier îl pătrunseră ca o tăietură la ochi. 

— Trebuia să ne distrăm. Trebuia să fie o vacanţă 
amuzantă pentru tine... 

Kite nu mai putea suporta ce auzea. 

— Nu e vina ta, îi spuse şi îl luă pe Xavier de umeri. 

Il privi cu câtă sinceritate mai putea. 

— Nimeni nu ştia ce urma să se întâmple. O să trecem 
peste. O să avem grijă unul de celălalt. 

— N-am mai văzut un cadavru până acum. 

— Nici eu. _ 

Până şi asta era o minciună. İşi aduse aminte de tatăl 
său întins pe o targă la hotel, cu un cearşaf care-i acoperea 
faţa. Kite, în vârstă de unsprezece ani, îl dăduse la o parte 
şi văzuse rănile de pe obraji, pielea albă precum creta, iar 
ochii - secătuiţi de orice veselie şi vitalitate. 

— Ne vedem mâine, spuse Xavier pornind spre camera 
lui. Bietul de Ali. Mama nu mai poate de grijă. Ce crezi că 
o să-i facă? 

— Nici nu vreau să mă gândesc, răspunse Kite. 

Dormi profund şi se trezi înainte de ora şapte. Îşi puse 
un şort şi un tricou, după care se încălţă cu adidaşii şi ieşi. 
Încă mai avea rola de film şi o luă cu el. De data asta nu-i 
mai văzu pe Rosamund bând ceai English Breakfast în 
bucătărie şi pe Abbas parcat la poartă. Kite alergă pe 
drum, verifică să nu fie urmărit, apoi intră în grădina de la 
casa conspirativă. 

În faţă nu era parcat Peugeoi-ul. Kite rămase pe terasa 
umbrită şi bătu uşor în uşă. Nu răspunse nimeni. Îşi aduse 
aminte de mirosul de bacon prăjit pe care-l simţise prima 
oară când venise, cu abia o săptămână înainte. Nu bătea 
vântul, se auzeau doar cicadele şi ciripitul păsărilor. 
Măslinii de lângă zidul văruit nu se mişcau deloc. Kite bătu 
din nou, de această dată mai tare. Din nou, nu primi niciun 
răspuns. 

Se duse spre cea mai apropiată fereastră şi aruncă un 
ochi înăuntru. Pe hol nu se vedeau încălțări, pe masă nu 
era nicio cheie, iar în cuier nu era atârnată nicio haină. 
Ocoli până ajunse la geamul de la camera de zi, se ridică 
pe o bucată de ciment şi aruncă un ochi printre draperii. 
Încăperea părea curățată. Pernele de pe canapea şi fotolii 
erau umflate, iar cărţile de pe masă erau împărţite în două 
teancuri aranjate. Peele şi Carl plecaseră. Kite era convins 
de asta. Nu mai era nimeni acasă. 

Se întoarse la intrare şi bătu din nou. Se duse în spatele 

casei, privi pe geam şi văzu că şi bucătăria era lună. Parcă 
era o casă de vacanţă la care se predase cheia: foştii 
clienţi plecaseră, o menajeră intrase ca să spele 
cearşafurile şi să dea cu aspiratorul, iar mai târziu urma să 
vină o altă familie. 

Kite alergă înapoi la vilă. Se opri la poartă şi văzu că 
semnele făcute cu creta nu mai erau. Se simţea complet 
izolat. Încă era şocat de moartea lui Abbas şi răpirea lui 
Eskandarian, iar acum, după ce agenţii BOX 88 
dispăruseră, chiar că nu mai înţelegea nimic. Peele nu-i 
lăsase niciun bileţel, nu trecuse pe la vilă şi nici nu-l 
anunţase pe Kite în vreun alt fel că urmau să plece. Poate 
că aşa avea să fie mereu. La un moment dat în viitor, într- 
un loc sigur, Peele avea să-i explice de ce părăsiseră casa 
conspirativă atât de repede, fără să-l anunţe. În mod clar, 
misiunea lui eşuase. Cel mai probabil el şi Carl se 
îndreptau deja spre Catedrală şi se pregăteau de papară. 

Hotărâră ca Martha şi Kite să plece din Nisa la prânz, cu 
avionul. La vilă, în timp ce Luc lua micul dejun singur şi 
copiii încă dormeau, Kite îşi strânse lucrurile şi lăsă o 
bancnotă de cincizeci de franci în camera lui pentru Alain 
şi Helene. Consola rămăsese pe pat, ca o acceptare tacită 
a înfrângerii. Kite se întrebă ce trebuia făcut cu lampa de 
la mansardă şi casetofonul de lângă piscină. Bănui că, la 
un moment dat, în viitor, cineva din BOX 88 urma să 
treacă pe la vila familiei Bonnard şi să scape de ele. Kite 
simţea că nu erau responsabilitatea lui. 

Poliţia veni chiar când Martha şi Kite plecau cu taxiul 
spre aeroport. Erau şase oameni în trei maşini care nu 
aveau girofarul pornit. Kite ştia că urmau să-l aresteze pe 
Luc. Martha habar n-avea de acuzaţiile aduse împotriva 
lui, aşa că bănui că poliţia venise doar ca să mai pună 
întrebări în legătură cu evenimentele oribile din seara 
precedentă. Kite şi Martha stăteau pe bancheta taxiului, se 
tineau de mână şi vorbeau despre Jacqui şi Xavier, despre 
cine pusese sau nu pusese la cale răpirea lui Ali. Fireşte, 
Kite trebuia să se prefacă nevinovat, să susţină că ştia la 
fel de puţine ca ea. Nu se simţea prost că o minte din 

moment ce nu voia s-o facă să sufere şi mai mult. Ce-l 
deranja era că nu putea să-i vorbească despre propriile 
sentimente foarte complicate. Avea nevoie de cineva 
căruia să i se poată destăinui. Kite simţea că era nevoit să 
se descurce de unul singur cu ramificaţiile întâmplărilor. 

La aeroportul de la Nisa o sună pe mama lui. Folosi 
numărul pe care-l utilizase şi cu o zi în urmă ca să 
transmită semnalul. Răspunse tot robotul. Kite îi lăsă un 
mesaj scurt prin care o anunţa că vine acasă mai devreme, 
îi dădu numărul zborului British Airways şi ora la care 
trebuia să aterizeze. Spera că Şoimii ascultau şi ei, dar nu 
reuşea să scape de sentimentul că fusese folosit şi apoi 
abandonat de către BOX 88. Martha îi spuse că pe ea urma 
s-o ia fratele ei şi că puteau să-l ducă ei cu maşina dacă 
mama lui n-avea cum. Îl întrebă unde stătea, iar Kite minţi, 
spunându-i că Lesley închiriase un apartament în Chelsea. 
Kite îi făcu cinste Marthei cu un prânz la o cafenea din 
aeroport, luă un cartuş de ţigări şi o sticlă de Jim Beam din 
duty-free şi dormi aproape tot zborul către Heathrow. 

Trecură repede de controlul paşapoartelor. Îşi luară 
bagajele şi porniră mai departe. Fratele mai mare al 
Marthei, o clonă înaltă, brunetă, de-a lui Morrissey, 
îmbrăcat în blugi negri, bocanci Doc Martens şi un pulover 
cu guler mâncat de molii, o aştepta la sosiri afişând o 
indiferenţă studiată. Kite bănui că aflase despre Vence, dar 
nu arătă vreun semn de compasiune şi nici vreun interes 
pentru starea surorii lui. 

— Jack, el e Lockie. Stătea cu mine la casa familiei 
Bonnard. Putem să-l ducem şi pe el? 

Kite strânse mâna umedă şi indiferentă a lui Jack, apoi 
se uită după mama lui. Lesley nu era nicăieri. Pretutindeni, 
lumea se îmbrăţişa, ţipa şi se săruta. Câţiva taximetrişti 
plictisiţi se sprijineau de balustrada metalică şi ţineau 
semne cu nişte nume scrise cu cariocă neagră. ANDREW & 
JAMES RAMSAY. DL. V. BLACKETT. DYLAN PATHMAN 
SPENCE. Kite se uită de-a lungul întregii balustrade. Sub 
un poster care făcea reclamă la zboruri Concorde spre 
New York, un bărbat sikh de vreo cincizeci de ani citea un 

exemplar din Financial Times. Când îşi ridică privirea şi îl 
văzu pe Kite, scoase un mic cartonaş dreptunghiular pe 
care scria „DL. L. KITE”. 

— Ah, mama a trimis un taxi, zise şi se simţi deodată mai 
bine. 

Peele şi Strawson luaseră din nou legătura cu el. Îi făcu 
semn taximetristului şi îi dădu de înţeles că venea imediat 
ce-şi lua rămas bun de la prietenii săi. 

— O să te sun diseară, îi spuse Marthei. 

— Sau pot să te sun eu, zise fata. Care-i numărul de 
telefon de la apartament? 

Kite îi spuse că nu-l ştia. Se îmbrăţişară şi se sărutară 
rapid. Erau conştienţi că, doar câţiva paşi mai încolo, 
fratele Marthei fuma o ţigară rulată şi plescăia din limbă 
pe ritmul unui cântec din mintea lui. Kite îşi luă rămas bun 
de la Martha cu sentimentul că o să se vadă peste câteva 
zile, de îndată ce le dădea raportul celor de la BOX 88. Se 
duse la şofer. 

— Domnul Lachlan? 

— Lockie, da, răspunse Kite. g 

Nu-i plăcea să i se spună „domnule”. li amintea de 
perioada când zbura în sud din Scoţia ca minor neînsoţit, 
la sfârşitul anului şcolar, iar stewardesele de la British 
Midland se agitau nevoie mare în jurul lui. 

— Eu sunt Janki. Financial Times e un ziar foarte 
interesant. Maşina mea e pe aici. 

Kite se abţinu să-l întrebe pe Janki cum de ştiuse cu ce 
zbor venea. BOX 88 trebuia s-o fi auzit la telefon pe 
Rosamund când rezervase biletele. În schimb, îl întrebă 
încotro mergeau. 

— La Catedrală, fireşte. 

Janki se întoarse şi îl privi în ochi. 

— Înţeleg că e prima oară? 

Dacă Lachlan avusese vreun gând să se lase de spionaj 
după arestarea lui Luc, orice astfel de idee îi dispăru din 
minte imediat ce află că urma să fie primit în sanctuarul 
BOX 88. Sentimentul dezrădăcinării care-l urmărise toată 
vara dispăru ca prin minune. I se terminase perioada de 
probă. Fusese în sfârşit acceptat ca agent în toată puterea 
cuvântului. Poate că operaţiunea din Franţa sfârşise în 
haos, dar el îşi dusese treaba la bun sfârşit. Peele şi 
Strawson văzuseră ce-i putea pielea. Făcuse tot ce-i 
ceruseră. Eskandarian fusese răpit de exilați din vina lui 
Carl, Peele şi a asociaţilor lor, nu a lui Lachlan Kite. Dacă 
aflaseră ce urma să se întâmple şi Lar fi anunţat din timp, 
poate că ar fi putut să intervină cumva. 

— Ştii zona asta din Londra? întrebă Janki chiar când 
ieşeau de pe A4 şi intrau în Hammersmith. 

— Nu tocmai, răspunse Kite. Sunt din Scoţia. Când sunt 
la Londra, de obicei stau mai în est, prin Kensington şi 
Chelsea. 

— A, da, fireşte. Unde locuiesc băieţii de la Eton. 

Parcară în faţa unei biserici dintr-o piaţă pe care Kite n- 
o recunoscu. leşi din maşină şi se uită împrejur după un 
semn cu numele străzii, dar nu văzu niciunul. 

— Chiar aici, spuse Janki. 

Sikhul încuie maşina şi se îndreptă spre biserică. 

Urcară câteva trepte, iar şoferul bătu la uşă. Fără să 
aştepte un răspuns, apăsă pe clanţă şi îi făcu semn lui Kite 
să intre. Lachlan pătrunse în clădire şi aşteptă ca Janki să-l 
urmeze. Pe hol era întuneric şi frig. Spre surprinderea lui, 
văzu că sikhul se întorsese şi mergea spre maşină. 

— Pur şi simplu aştept aici? îl întrebă. 

Janki nu-i răspunse. Kite se întoarse şi privi pe culoar. 
Se întrebă dacă Peele sau Strawson îl aşteptau într-una 
dintre strane. Nu părea să fie nimeni înăuntru, cu excepţia 
unui vicar rotofei de vârsta a doua care stătea lângă o 
cruce uriaşă de argint. Era îmbrăcat în haine preoţeşti şi 

îşi tot muta greutatea de pe un picior pe altul. 

— Tu trebuie să fii Lachlan, îi spuse lui Kite. 

Avea un accent englezesc perfect şi părea să fie deschis 
şi prietenos. 

— Anthony Childs. 

— Lockie, răspunse Kite şi îi strânse mâna. 

— A fost în regulă zborul? Totul bine la Heathrow? 

— Totul bine, mulţumesc. 

Kite era neliniştit, de parcă Childs urma să-i spună că 
din păcate cei din BOX 88 hotărâseră să renunţe la 
serviciile lui. In schimb, vicarul spuse: 

— Trebuie să-ţi arăt calea. 

Îl luă de braţ pe Kite şi îl conduse spre o uşă din laterala 
bisericii. 

— Scuze pentru tot misterul ăsta. Există mai multe căi 
de a intra şi de a ieşi din Catedrală, dar toţi iniţiaţii au 
parte prima oară de tot tacâmul. E un soi de tradiţie. Totul 
o să aibă sens în curând. 

Childs descuie uşa cu două chei diferite, îl invită pe Kite 
să facă un pas înainte, apoi se aplecă atent ca să închidă 
lacătele înainte să continue. Acum se aflau într-un mic 
coridor care ducea spre un birou. Înăuntru, Kite văzu o 
masă veche din lemn, plină cu reviste şi broşuri pestriţe. 
Tot pe masă mai erau o maşină de scris şi un recipient pe 
jumătate plin cu concentrat de portocale lângă mai multe 
căni de plastic de culori diferite. Kite îşi aminti de lecţiile 
de la şcoala de duminică de la Portpatrick. În loc să intre 
în birou, Childs deschise o a doua uşă folosind iarăşi două 
chei şi îl invită să-l urmeze. 

Coborâră nişte trepte de piatră şi ajunseră în ceea ce 
Kite bănuia că era cripta. Pereţii erau făcuţi din nişte 
blocuri de ciment. Pe jos nu erau covoare sau mochetă. 

— Pe aici, te rog, spuse vicarul făcând semn spre oa 
treia uşă încuiată. 

Childs bătu de trei ori repede, aşteptă o clipă, apoi bătu 
din nou de trei ori. Kite începu să se întrebe dacă era 
victima unei glume extrem de elaborate. 

Kite auzi cum cineva trage un zăvor, apoi aşteptă ca uşa 

grea de oţel să fie deschisă de pe cealaltă parte. 

— De aici o să aibă altcineva grijă de tine, zise Childs. 

De cealaltă parte apăru un bărbat de cel puţin şaizeci de 
ani. Era îmbrăcat în blugi, o cămaşă cu guler şi sacou de 
tweed. Necunoscutul dădu din cap spre Kite şi îi spuse: 

— Bine ai venit. 

La fel ca Janki, vicarul se întoarse repede de unde 
venise. Kite nu ştia ce să mai spună. Mormăi pur şi simplu 
un salut către Childs. 

— Pe aici, băiete, zise bărbatul. 

Avea un accent de Arthur Daley şi o sclipire aparte în 
ochi. 

— Eu sunt Jock. Am grijă de locul ăsta împreună cu 
soţia. I se zice Miss Ellie, de la familia Ewing. Te-ai prins? 
Mai avem puţin. 

„Jock” era porecla pe care o primise Kite în primele zile 
petrecute la Eton. Se întrebă ce treabă avea cu Scoţia 
acest cockney voios de vreo şaizeci de ani. Se aflau acum 
la capătul unui lung buncăr subteran. Probabil că era de 
pe vremea războiului. Era slab luminat, dar aici nu era nici 
frig, nici umezeală. Kite era atât de confuz, încât se chinui 
să-i răspundă chiar şi la salut. 

— Toate astea trebuie să ţi se pară tare ciudate, îi spuse 
Jock. Ţi-a explicat reverendul? Nu venim pe aici 
întotdeauna. Numai la ocazii speciale, pentru musafiri 
speciali. Anthony e păzitorul. 

Ajunseră la capătul buncărului. Jock deschise încă o uşă 
de oţel şi îl conduse pe Kite într-o sală luminată şi 
mobilată. Probabil că era subsolul unei clădiri din piaţeta 
de vizavi de biserică. Pe Kite îl aşteptau doi bărbaţi la 
costum. Nu se prezentară şi niciunul dintre ei nu era 
deosebit de vesel sau primitor. 

— Doctorul Livingstone, presupun, spuse Kite ca să 
spargă gheaţă. 

Nu-şi dăduse seama că nu era momentul potrivit pentru 
glume. Bărbaţii se uitară în pământ. Păşi într-un lift alături 
de cei trei bărbaţi şi se duse în colţ. Roşi din cauza 
momentului jenant şi se întrebă de ce nu veniseră Peele 

sau Strawson după el. Când uşile se deschiseră într-un 
târziu, bărbaţii îl invitară să meargă de-a lungul altui 
coridor lung. Acum se aflau în mod clar într-o clădire de 
birouri cu mai multe etaje. De ambele părţi ale culoarului 
erau birouri cu paravane de sticlă şi jaluzele orizontale. În 
aer plutea o aromă de nes şi fum de ţigară. Kite auzea 
ţârâit de telefoane şi zumzetul unui telex. Într-unul dintre 
birouri zări o hartă a Orientului Mijlociu. În alta, nişte 
persoane se ridicaseră şi se uitau la CNN la un televizor 
color. Când ajunse la uşă, Jock şi bărbatul mai tânăr nu 
mai erau cu ei. 

Bărbatul mai în vârstă bătu şi intră fără să mai aştepte 
un răspuns. 

— A ajuns, spuse necunoscutul. 

Pe un scaun de lângă geam se afla Michael Strawson. 
Americanul se uita printre jaluzelele parţial deschise. Kite 
se aşteptase la asta. Avea impresia că mereu intra în 
încăperi ciudate unde-l aştepta Strawson. 

— Lockie. 

Părea obosit şi distras, de parcă sosirea lui Kite îl 
smulsese dintr-o adâncă meditaţie. 

— Cum ţi-a fost zborul? 

— În regulă, mersi. Mă bucur că sunt aici. 

— Aşadar, ai făcut cunoştinţă cu Sebastian? 

Kite voia să-şi mai recupereze din onoarea pierdută în 
lift, aşa că zise: 

— Nu. Nu s-a prezentat. 

Strawson păru surprins şi îi aruncă o privire bărbatului. 

— Ah. El e Sebastian Maidstone, adjunctul meu la 
Londra. Sebastian şi-a început cariera în SIS şi e la curent 
cu ce s-a întâmplat în Franţa. 

— Ce s-a întâmplat cu Luc? întrebă Kite. 

In timp ce dădea mâna cu Maidstone, avu impresia că e 
un bărbat autoritar şi calculat care nu-l simpatizează. 

— O să discuţi asta cu Michael, răspunse Maidstone. 

Bărbatul afişă un zâmbet care reuşi să fie în acelaşi timp 
nesincer şi totodată extrem de condescendent. 

— Lasă-ne cinci minute, bine? îl rugă Strawson. 

Kite se bucură că Maidstone ieşi din cameră. Îi adusese 
aminte de un clonţ deosebit de înfumurat de la Eton căruia 
îi făcuse mare plăcere să-l trimită pe Kite la director 
pentru orice încălcare, cât de mică, a regulilor şcolii. 
Strawson se aşeză înapoi pe scaun şi îl invită pe Kite să ia 
şi el loc lângă geam. Kite zări cu coada ochiului aceeaşi 
fotografie înrămată cu soţia lui Strawson pe care o mai 
văzuse lângă patul lui la Killantringan. Pe biroul 
americanului se aflau o maşină de scris digitală, două 
telefoane şi mai multe tăviţe pline de hârtii. 

— Ca să-ţi răspund la întrebare: Luc a fost luat de poliţia 
franceză. Vrei ceva de băut? 

— Nu, mulţumesc. 

Pe Kite îl luă prin surprindere tonul degajat cu care 
vorbea Strawson. 

— Vreau să ştii că organizaţia noastră n-a vrut niciodată 
să adune informaţii despre tatăl lui Xavier ca să-l trimită la 
închisoare. Au apărut nişte anomalii în comportamentul 
lui, mai ales în privinţa relaţiei lui cu Eskandarian, de care 
n-am putut face abstracţie. 

Dacă Peele i-ar fi spus una ca asta, Kite ar fi comentat. 
Pe Strawson avea impresia că n-are rost să-l contrazică. Ce 
era făcut era bun făcut. Poate că americanul îl minţea. Sau 
poate că-i spunea adevărul. În orice caz, un începător, cum 
era Kite, n-avea voie să afle cum stăteau lucrurile de fapt. 

— Bine. De ce l-au acuzat? 

Se gândi la Xavier, care rămăsese la vilă, singur cu 
mama şi cu sora lui, cu familia distrusă. 

— A încălcat sancţiunile împotriva Iranului. A furnizat 
materiale cu dublă utilizare regimului din Teheran. E 
investigată şi posibilitatea ca Luc să fi facilitat producţia 
de arme chimice. 

— Cu ajutorul lui Ali? 

Strawson îşi ţuguie buzele. 

— Nu. Nu ştiu dacă Billy... 

Americanul ezită. Era clar că-şi alegea cuvintele cu grijă. 

— Nu ştiu dacă Billy ţi-a spus, dar ăsta era un subiect pe 
care Luc şi Ali nu erau de acord. Am înregistrat cel puţin o 

conversaţie între Luc şi Abbas în care discutau să găsească 
o altă sursă din guvernul Iranian pentru armele chimice. 

Kite nu mai ştia ce să zică. 

— Billy a spus că aveaţi suspiciuni în privinţa relaţiei 
dintre Luc şi Abbas. Bănuiaţi că-l lucra pe la spate pe Ali. 

— Cu siguranţă că aşa pare, spuse americanul privind 
printre jaluzele. 

— Unde sunt? întrebă Kite. 

Jaluzelele erau deschise, dar nu vedea piaţeta şi nici 
biserica în care-l aşteptase vicarul. 

— După cum ştii deja, am botezat acest loc Catedrala, 
răspunse Strawson. E cea mai mare dintre cele trei clădiri 
din Londra pe care le deţinem şi le controlăm. Practic e 
sediul operativ din Marea Britanie. 

Bărbatul vorbea în continuare pe un ton ciudat de 
degajat. Kite se aşteptase la mai mult entuziasm, crezuse 
că Strawson avea să fie mai exuberant, aşa cum era de 
obicei. Bănui că avea legătură cu faptul că îl dezamăgise 
întâmplarea cu Eskandarian. 

— Jock te-a adus prin biserică, unde Anthony e pastor. 
Cândva şi el era unul dintre noi. După cum vezi, continuă 
să ne ajute ocazional. 

Strawson dădu la o parte două dintre lamelele 
jaluzelelor şi făcu semn în jos. 

— De afară pare că suntem într-un centru comercial şi 
rezidenţial format din case, clădirea asta de birouri şi un 
mic spaţiu de recreaţie. Mai mulţi membri din personal 
chiar locuiesc aici, ca să dea impresia trecătorilor sau 
persoanelor care îşi pun prea multe întrebări despre ce se 
întâmplă în spatele porţilor că e un loc ca oricare altul. 

— Porţile, zise Kite. 

— Există intrări securizate standard pentru vehicule, 
mai există o intrare spre est, precum şi prin adăpostul 
antiaerian prin care tocmai ce-ai trecut. Biroul în sine, 
clădirea în care suntem, are faţada spre o stradă 
rezidenţială. 

Strawson făcu semn pe după colţ spre ceva ce nu era în 
raza vizuală a lui Kite. 

— Când intri o să vezi o listă de firme de finanţe, agenţii 
de turism, genul ăsta de chestii. Toate astea au scopul să 
dea impresia că nu se întâmplă mare lucru aici. Cei de la 
securitate cunosc pe toată lumea care lucrează aici. Dacă- 
ti văd faţa şi arăţi o cartelă, te lasă să intri. 

Poate că pe Strawson nu-l interesa aşa tare să discute 
aceste aspecte care ţineau de Catedrală, dar Kite avea tot 
mai tare impresia că e cu mintea altundeva şi că vrea să 
termine mai repede. Era clar că fusese primit în sanctuarul 
BOX 88 ca să discute ce se întâmplase în Vence. Ca martor 
ocular, mărturia lui Kite era vitală. 

— Ascultă, puştiule... 

Strawson se întoarse spre el şi îl apucă de braţ. Brusc, în 
tonul şi în gestul lui se ghici o cumplită blândeţe 
părintească. Kite rămase îngrozit. 

— Trebuie să-ţi spun ceva. Nu e de bine. Nu e de bine 
deloc. 

Nimic nu l-ar fi putut pregăti pe Kite pentru aşa ceva. 
Cumva ştia la ce să se aştepte înainte ca Strawson să 
rostească vorbele. 

— Azi-noapte l-am pierdut pe Billy. A fost împuşcat în 
dubă. A fost ucis. 

Brusc, parcă îl cuprinse febra. Simţi cum îi cedează 
pământul de sub picioare, cum zidurile şi podeaua se 
năruie şi cum el, tânărul, e golit de toată speranţa şi de tot 
ce era bun în el. 

— Poftim? reuşi să îngaime. Cum? 

— Noi eram cei din Vence, puştiule. Trebuia să-l 
prindem pe Eskandarian. Acum e la noi. Bărbatul din dubă 
care a fost lovit de glonţ era Billy. Prietenul tău şi al meu. 

În timp ce încerca să-şi dea seama ce se întâmplă, scena 
se derulă din nou în mintea lui Kite ca o înregistrare 
oribilă. Îşi aduse aminte cum fugise spre bărbatul cu 
cagulă roşie ca să încerce să-l oprească. Peele îi dăduse 
lovitura care-l aruncase pe spate pe masă şi îl făcuse să 
dărâme farfurii şi pahare în toate părţile. Încă mai simţea 
durerea din maxilar acolo unde-l pocnise prietenul său. De 
ce nu-i spusese că urmau să vină cu duba, că asta 

plănuiseră în tot acel timp? 

Kite era absolut şocat. Nu voia să dea dovadă de 
slăbiciune în faţa lui Strawson, nu voia să dea greş de faţă 
cu el, însă brusc îşi pierdu toată forţa din picioare şi se 
prăbuşi pe un scaun. Strawson îl sprijini şi îi spuse: 

— Îmi pare rău, Lockie. Serios, îmi pare atât de rău... 

Brusc, lui Kite îi veni în minte un gând cumplit. Dacă n- 
aş fi făcut nimic, oare Peele ar mai fi fost în viaţă acum? 
Oare îl întârziase câteva secunde pentru că-l apucase şi 
încercase să facă pe eroul? Oare aşa avusese Abbas timp 
să-şi revină cât să tragă glonţul fatal? Kite îşi dădu seama 
că abia mai respira. Ochii i se umplură de lacrimi. Nu voia 
ca Strawson să-l vadă că plânge, aşa că-şi întoarse 
privirea. Îşi aduse aminte cum glonţul îl lovise pe Peele în 
piept, cum duba distrusese taraba cu flori. Era vina lui. 
Eşecul lui. 

— Cu toţii suntem răvăşiţi, îţi dai seama, îi zise 
Strawson. 

Lui Kite nu-i venea să creadă că mai era cineva în 
această clădire ciudată şi secretă care să fie la fel de 
răvăşit. Nimeni nu-l cunoscuse pe Billy Peele ca el. Nimeni 
nu crezuse în Lachlan Kite aşa cum crezuse Billy Peele. Tot 
ce se întâmplase în Franţa se întâmplase datorită acestui 
bărbat care avusese încredere în el, care-l instruise şi îl 
luase sub aripa lui. Acum, acel bărbat zăcea mort pe 
undeva prin Franţa sau prin Londra, cu un glonţ în inimă. 

— Unde e? 

Brusc, simţi că-i era foarte frig. 

— E aici? L-aţi adus înapoi? Pot să-l văd? 

Kite nu se mai putu abţine şi începu să plângă. Era 
pentru prima oară de la înmormântarea tatălui său când 
plângea. li era ruşine, dar nu se putea opri. Spre uimirea 
lui, Strawson se ghemui lângă el şi îl ţinu de mână. 

— Îmi pare rău, puştiule. Asta e. Descarcă-te. Îmi pare 
foarte rău, îi şopti americanul. 

Pentru o clipă, Kite avu impresia oribilă că Sebastian 
Maidstone urma să intre şi să râdă în hohote de ei. 
Strawson scoase din buzunar o batistă de un albastru 

deschis, iar Kite se şterse cu ea. Mirosea la fel ca parfumul 
pe care-l folosea şi Luc în Franţa. 

— De cinci ani n-am mai pierdut pe nimeni. Uneori se 
întâmplă. 

— Uneori se întâmplă? repetă Kite. 

Se ridică şi îl privi pe Strawson. Simţea cum i se opresc 
lacrimile, de parcă trecuse peste şocul iniţial. 

— Ce făceaţi în dubă? Ce s-a întâmplat cu Ali? Nu 
pricep. 

— Când o să fii pregătit, pot să-ţi spun. O să-ţi explic 
totul, bine? 

Kite dădu din cap în tăcere. Americanul îi atinse chipul 
de parcă ar fi fost fiul lui. 

— O să dureze. Totul o să fie bine. O să am grijă de tine. 
Cu toţii o să avem. O să ne asigurăm că n-o să se mai 
întâmple niciodată aşa ceva. Acum eşti unul dintre noi, 
Lockie. Faci parte din familie. 

— Cum e posibil ca tatăl meu să fie încă în viaţă? întrebă 
Torabi. 

Kite îşi dădu seama că-l credea. Iranianul văzuse destule 
dosare şi stătuse de vorbă cu destui oameni încât să nu 
dea crezare versiunii oficiale a răpirii. De aici izvora 
întreaga lui obsesie. Rămăsese cu arma îndreptată spre 
pieptul lui Kite, dar părea pierdut în gânduri. Poate că 
sărbătorea în tăcere. IÎncepu să dea din cap ca hipnotizat, 
de parcă asculta o melodie la căşti şi trăia muzica. 

— E posibil fiindcă ai avut dreptate în legătură cu 
americanii. In duba aia erau agenţi CIA, nu exilați. CIA-ul l- 
a împuşcat pe Abbas şi l-a răpit pe tatăl tău. Bijan şi 
tovarăşii lui au fost asasinați la ordinele MI6. Şi unii, şi 
alţii îl voiau pe Eskandarian. 

Kite îi dezvăluise tot ce putea. Era de neconceput să-i 
spună lui Torabi despre Peele. 

— A trăit în Maryland în cadrul unui program de 
protecţie a martorilor pentru următorii cincisprezece ani. 
Pe urmă s-a mutat aici, în Marea Britanie. 

— De unde ştii asta? 

Nu mărturisi niciodată, nu-ţi ieşi niciodată din rol, nu 
recunoaşte niciodată că eşti spion. 

— Ştiu asta pentru că sunt într-adevăr cine credeai că 
sunt. Nu lucrez în industria petrolului. Lucrez pentru 
serviciile secrete britanice. Pot să te duc la tatăl tău dacă-l 
opreşti pe Hossein. 

Revelația oferită de Kite nu-i stârni nicio reacţie vizibilă 
lui Torabi. Iranianul nu era şocat că Eskandarian trăise în 
State Unite şi nici nu se bucură că prizonierul lui 
recunoştea în sfârşit cine era. 

— Explică-mi, zise simplu Torabi. 

— Nu e timp. 

— Tatăl meu a fost un trădător? 

— Tatăl tău a fost un erou. A fost răpit fiindcă americanii 
au ajuns la concluzia că le era mai folositor la Washington 

decât la Teheran. A făcut mai multe ca să vindece 
dezbinarea dintre Iran şi Occident decât o mie de 
diplomaţi, mai multe decât o mie de politicieni. Nu 
degeaba am putut să facem afaceri cu Rafsanjani şi 
Khatami în anii '90. Tatăl tău a făcut posibil lucrul ăsta. 

— Nu înţeleg, zise Torabi. 

Era prea uimit ca să înţeleagă pe deplin ce-i spunea 
Kite. 

— Tatăl tău credea că Iranul nu devenise Iranul care 
fusese promis copiilor Revoluţiei. Voia să facă ceva în 
legătură cu asta, să scoată ţara voastră din izolare. După 
11 Septembrie, nu prea mai aveam ce face. Noi am mers în 
Irak, la putere au venit Ahmadinejad şi Netanyahu şi a 
reînceput toată povestea. Însă Ali a jucat un rol esenţial în 
lungile negocieri care au dus la acordul nuclear. 

Kite tăcu. Ştia că omisese un amănunt esenţial. 
Eskandarian murise în patul lui în 2014. Nu mai apucase 
să vadă cum era semnat acordul la care lucrase atât de 
mult şi nici cum era distrus doi ani mai târziu de 
administraţia Trump. Printr-o coincidenţă extraordinară, 
Luc Bonnard murise în aceeaşi zi într-un spital din Paris, la 
nouă ani de la eliberare. 

— Şi atacul de la Lockerbie? întrebă Torabi. 

— Ce-i cu el? 

Kite se gândi că nu era nicio problemă dacă-i mai 
dezvăluia câte ceva. 

— Abbas Karrubi era persoana de contact pentru FPEP, 
nu Ali. Ne-am încurcat. Regimul de la Teheran îl folosea pe 
Abbas ca legătură cu Jibril şi al-Megrahi. Tatăl tău era un 
tap ispăşitor. Inainte de sfârşitul lunii aceleia, FBl-ul 
arestase patru membri ai unei celule teroriste iraniene din 
New York. S-a dovedit că toţi aveau legături cu Abbas 
Karrubi. Pe unul dintre ei îl chema Asef Berberian. Celălalt 
folosea un nume conspirativ: David Forman. Ar fi omorât 
sute de oameni în metrou folosind gaz sarin. În Manhattan 
ar fi avut loc un coşmar terorist cu mai bine de un deceniu 
înainte de 11 Septembrie. Trebuie să fi citit toate astea 
dacă ai aruncat un ochi pe dosarul tatălui de la MOIS, nu? 

Torabi ignoră întrebarea. Încă stătea cu pistolul aţintit 
spre Kite, însă antebraţul îi tremura puţin. Kite ştia că cea 
mai bună variantă rămânea să plece amândoi de pe navă. 
Era prea riscant să încerce să-l doboare aici. 

— Ar trebui să pornim dacă vrei să-l vezi pe tatăl tău. 
Cineva trebuie să fi auzit împuşcăturile. Poliţia o să vină 
din clipă-n clipă. Eu o să mor, tu vei fi arestat şi n-o să-ţi 
mai atingi scopul. N-o să-l mai vezi şi n-o să mai primeşti 
răspunsurile pe care le vrei. 

— Poate, mormăi Torabi. 

— Îţi propun un schimb. Viaţa soţiei şi a copilului meu 
pentru libertatea ta şi şansa de a-ţi vedea din nou tatăl. 

Spre surprinderea lui, Torabi lăsă pistolul jos. 

— Ştii unde locuieşte? Ii ştii adresa? 

— Am fost pe la el acum opt luni. Locuieşte pe Marble 
Arch. Asta-i tot ce-ţi spun. 

Torabi n-avea să obţină niciodată ce-şi dorea atât de 
mult. Minciunile lui Kite aveau să-l oprească. 

— Nu-ţi dau adresa şi alte detalii. Mergem împreună, 
sau nu mai mergem deloc. 

— Cum pot să am încredere în tine? Imediat ce ieşim o 
să fiu arestat. 

— Nu şi dacă le spun să te lase în pace. Nu şi dacă-l 
contactezi pe Hossein ca să-ţi opreşti gorilele. Am puterea 
asta. Ştii că aşa e. 

Torabi îi făcu semn să se ridice. Părea un faraon care-i 
acordă iertarea unui supus care a greşit. În timp ce se 
ridica, Lachlan îşi aduse aminte deodată de glonţul care-i 
străpunsese pieptul lui Billy Peele. Văzu cum taraba de 
flori e distrusă, auzi copilul care plângea în piaţetă. Işi 
închise ochii pentru o clipă şi îşi aduse aminte de tristeţea 
care-l bântuise de atunci. 

— Ne-am înţeles? îl întrebă pe Torabi. 

Iranianul trase adânc aer în piept, de parcă voia să 
scape de ultima fărâmă de îndoială. Păru să ajungă la 
concluzia că şansele lui de supravieţuire erau ridicate. 

— Ne-am înţeles. N 

Torabi nu putea rezista tentaţiei. li privi hainele pătate 

de sânge. 

— Va trebui să-ţi schimbi cămaşa. Am una înăuntru. Apoi 
o să mă duci la el. Dacă ajungem acasă la tatăl meu fără 
probleme, o să-l opresc pe Hossein. 

Elicopterul în care erau Jason, Cara şi doi soldaţi din 
Forţele Speciale decolase de pe un câmp aflat la câteva 
sute de metri de casă. Rita insistase s-o ducă pe Isobel la 
spital şi îi spusese Carei să facă ce-i spune Jason şi să nu-i 
stea în cale. Era pentru prima oară când Cara zbura cu 
elicopterul. Era electrizată de senzaţia de plutire şi de 
priveliştea Londrei văzută de sus. Elicopterul trecu de 
Greenwich în mai puţin de jumătate de oră şi aterizară la 
scurt timp după aceea pe City Airport. Pe pistă îi aşteptau 
trei maşini. La mai puţin de cincisprezece minute de când 
aterizaseră, Cara ajunse în Canary Wharf. 

Hotărâseră să se împartă în patru grupuri. KAISER, 
îmbrăcat acum în civil şi având asupra lui doar un pistol, 
urma să fie lăsat la Millwall Outer Dock, porţiunea de apă 
cea mai apropiată de Spindrift Avenue. Acolo erau 
ancorate patru nave, iar Wal credea că trei dintre ele 
reprezentau locaţii în care putea fi ţinut Kite. La rândul lui, 
Jason se schimbase şi el în civil şi urma să se ducă la West 
India Docks, mai aproape de centrul Canary Wharf. Acolo 
se aflau şapte nave. Una aparţinea unui industriaş libanez 
şi era un superiaht de milioane de dolari care putea fi 
închiriat. Cara spusese că era posibil ca iranienii să-l fi 
rezervat. Jason îi ordonă lui STONES să verifice West India 
Quay, zona aflată imediat la vest de Billingsgate Market, 
unde erau alte cinci nave. 

— Şi eu? întrebă Cara. 

— Ne putem folosi de ochii tăi, răspunse Jason. 

li dădu un transmiţător care o punea în legătură cu 
restul echipei. 

— Du-te pe Heron Quays şi porneşte spre est către mine. 
Dacă vezi ceva, anunţă. 

— Bine. 

— Ai mai tras vreodată? 

Americanul îi întinse un pistol. Cara aproape că râse. 

— Pe dracu'. Numai în team building. 

— Dar ştii cum funcţionează, nu? Tragi piedica, apeşi pe 
trăgaci şi un glonţ zboară şi loveşte cealaltă persoană. 

Cara se întrebă dacă nu cumva flirta cu ea. 

— Voi, americanii, şi armele voastre, mormăi în timp ce 
băga pistolul în haină. Bine. Câte gloanţe am? 

— Destule cât să împuşti câţiva afacerişti dacă-ţi mai 
rămân, răspunse Jason. Doar nu trage în apropierea lui 
Lockie. 

O lăsară la un sens giratoriu în partea de vest de la 
Heron Quays. Cara porni de acolo spre est, de-a lungul 
Docklands Light Railway. Văzu doar trei nave. Niciuna nu 
părea o locaţie plauzibilă. Primele două erau nişte bărci pe 
care câţiva hipsteri mâncau chipsuri organice şi beau craft 
lager. A treia era o „barcă de petreceri” pe care avea loc o 
sindrofie corporatistă. Muzica bubuia în noapte, iar la 
geamuri se vedeau nişte lumini de discotecă. 

Trecu de un hotel Hilton şi se îndreptă spre o mică zonă 
de lângă staţia South Quay, unde cu ajutorul imaginilor din 
satelit fuseseră identificate trei nave pe ambele părţi ale 
unui ponton îngust. Jason le transmise ei, lui STONES şi lui 
KAISER că nu avusese noroc cu superiahtul libanez. 
KAISER zise că tocmai urma să se uite la o navă mare 
ancorată vizavi de un restaurant Burger & Lobster din 
West India Quay. 

Cara ajunse la intrarea în staţie şi tocmai traversa când 
îi sună telefonul. Se uită la aparat şi văzu că o suna Vosse. 
Se pregăti mental pentru o tiradă de înjurături şi răspunse. 

— Da, domnule? întrebă ezitant. 

Atunci îl văzu pe Lachlan Kite. 

Torabi îl dusese pe Kite la intrarea navei. Trase de o uşă 
de lemn care se umflase, chinuindu-se s-o urnească. Când 
într-un final se deschise, de afară intră o lumină slabă. 
Simţind valul de aer curat, Kite parcă renăscu. De îndată 
ce părăseau nava, urma să aibă mai multe opţiuni. Torabi 
urcă pe câteva trepte, se ghemui şi desfăcu un fel de 
baldachin. Parcă se aflau într-un cort. Kite simţea un miros 
puternic de diluant şi diesel. Torabi îi spuse să aştepte în 
spatele lui pe o parte din punte care era lipicioasă şi 
denivelată. După ce se asigură că nu era nimeni în 
preajmă, iranianul îi făcu semn şi îi spuse: 

— E în regulă. Haide. 

leşiră în noapte. Kite îşi ridică privirea şi se miră să 
descopere că se aflau pe Isle of Dogs. Cu şaisprezece ani 
înainte, sediul BOX 88 fusese mutat din vestul Londrei 
într-o clădire de birouri oarecare din Canary Wharf. Noua 
Catedrală aproape că se zărea de pe nava unde fusese 
ţinut prizonier. Dincolo de apa întunecată se vedeau 
blocurile imense şi zgârie-norii strălucitori. Judecând după 
iluminarea totală a clădirilor şi densitatea traficului din 
zonă, Kite bănui că nu era mai târziu de ora nouă seara. 
Probabil că fusese ţinut ostatic vreo treizeci şi şase de ore. 
Faptul că agenţii MI5 nu-l găsiseră în acest răstimp 
dovedea atât priceperea lui Torabi, cât şi faptul că până şi 
cea mai sofisticată tehnologie eşua în faţa meşteşugului de 
modă veche. 

— Unde suntem? întrebă Kite de parcă nu ştia unde se 
află. 

Nava era ancorată vizavi de alte trei ambarcaţiuni într- 
un doc mic şi dreptunghiular. Fusese acoperită cu o 
prelată. Probabil că din cauza ei şi a zgomotelor din zonă 
nu se auziseră împuşcăturile. 

— E Canary Wharf? 

— South Quay, răspunse Torabi în timp ce închidea uşa. 
Staţia e chiar acolo. 

Iranianul făcu semn în sus, spre linia Docklands Light 
Railway, care era la vreo sută de metri mai la sud. Kite 
bănui că Torabi nu voia să rişte să fie filmaţi în tren şi că 
avea o maşină pe drum. Ca să ajungă până la ea, trebuia să 
se îndepărteze de docul relativ ferit şi să pornească pe 
trotuar. Risca să se dea de gol sau chiar să fie atacat. 

— Câţi mai sunteţi? întrebă Kite. 

— Destui, răspunse Torabi. 

— Aveţi cu toţii viză de la ambasada iraniană? 

Torabi îl privi de parcă era nebun. 

— De ce? 

— Ştii foarte bine de ce. Pot să aranjez lucrurile astfel 
încât să primiţi imunitate. O eliberezi pe Isobel, îţi vezi 
tatăl şi în douăsprezece ore sunteţi cu toţii în avion spre 
Iran. 

— Ei nu mai lucrează pentru guvernul iranian. 

Kite nu se aşteptase la o asemenea candoare, însă asta îi 
confirma bănuielile. Kamran, Hossein şi celelalte gorile 
aflate în slujba lui Torabi erau doar nişte mercenari, nu 
agenţi MOIS. 

— Deci suntem doar noi doi aici? 

Faptul că Torabi îi ignoră întrebarea îl convinse pe Kite 
că lucra singur. Nu-l aştepta nimeni şi nu mai ieşi nimeni 
din navă. Iranianul părea să nu mai vrea nimic altceva 
decât să-şi vadă tatăl. Urma să aibă parte de o decepţie 
gravă. Cei doi bărbaţi stăteau lângă gardul de sârmă care 
separa ambarcaţiunea de ponton. Torabi îşi prinsese 
pistolul în cureaua de la pantaloni şi apela pe cineva. 

— İl suni pe Hossein? întrebă Kite. 

Torabi nu-l băgă în seamă. Părea că vrea să aştepte să-i 
răspundă cineva. După vreo treizeci de secunde, se lăsă 
păgubaş. Pe chipul lui se citea frustrarea. 

— Era Hossein? întrebă Kite. Ai sunat acasă la mine? 

— Nu-i treaba ta. 

— Nu-ţi răspund, nu-i aşa? N-au semnal. 

Oare era de bine sau de rău? 

— Nu mergem la tatăl tău până când Hossein nu ştie de 
înţelegerea noastră. 

— Mergem la Marble Arch, zise Hossein. Mergem la 
tatăl meu. 

În sfârşit, Kite primi confirmarea că MI5 fusese pe 
urmele lui. În timp ce Torabi îi făcu semn să meargă spre 
staţie, Kite o zări pe „Emma”, femeia cu care vorbise la 
înmormântare. Stătea la vreo şaptezeci de metri depărtare 
şi avea un mobil în mână. Kite nu era sigur că şi ea îl 
văzuse. Când îl vedea, nădăjduia la bunul Dumnezeu că o 
să ştie ce să facă. 

— Aici Jannaway. L-am văzut pe Kite. Repet, confirm că 
l-am văzut pe Kite. 

Cara îi închisese imediat lui Vosse şi  activase 
transmiţătorul din haină. Începuse să respire mai repede. 
Kite era pe partea vestică a docului îngust, îl vedea cât se 
poate de limpede, iar lângă el era bărbatul de la 
înmormântare, cel cu înfăţişare orientală. 

— Şapte zero metri de staţia South Quay, pe partea 
vestică a docului lângă ambarcaţiune, posibil să fie un 
inamic lângă el. 

— Recepţionat, zise Jason. 

— Pornesc spre tine, zise STONES. 

Cara auzi o pârâitură în cască, după care pierdu 
legătura. 

— Jason? KAISER? Sunteţi acolo? 

Nu răspunse nimeni. Încercă din nou. 

— E cu tipul oriental de la înmormântare. Tipul din 
maşină. 

Nimic. Pierduse conexiunea. Cara îşi scoase casca, 
aruncă o privire spre telefon, după care se întoarse cu faţa 
înapoi spre staţie, în caz că o zărise iranianul. Vosse 
încerca s-o sune din nou. Îi închise şi îl sună pe Fred. 
Tânărul îi răspunse pe loc. 

— Aici Cara. Mi-a cedat radioul. Sunt pe stradă, lângă 
staţia South Quay. Kite e sub mine, e la doc alături de tipul 
de la înmormântare. Se pare că sunt doar ei doi. 

— Bine. 

Fred părea foarte calm şi controlat. 

— Văd unde eşti. Îi anunţ pe ceilalţi. Rămâi pe fir. 

Cara auzi cum Fred îi transmite repede ceva lui Jason. 
Kite şi iranianul se îndreptau spre ea. 

— Sunt doar ei doi, spuse agenta. Vin spre mine. Lângă 
mine e un fel de rampă care duce spre ponton. O să ajungă 
în vreo douăzeci de secunde. 

— Armă? întrebă Fred. Jason ajunge într-un minut. Te 

vede. 

— Nu văd, răspunse Cara. O să-i dau un semn. 

— Ce vrei să faci? 

Nu ştia de unde-i venise ideea şi nici nu se gândi că 
putea fi periculos atât pentru ea, cât şi pentru Kite. Cara 
bănui că iranianul îl avea la mână pe Kite cu Isobel. 
Trebuia să afle că soţia lui e în siguranţă. 

— Cara, s-ar putea să aibă o armă. S-ar putea să se 
panicheze. Nu te duce. Repet, nu te duce. 

Cei doi erau acum la mai puţin de zece metri de 
începutul rampei. Cara porni spre ei. Parcurse prima 
jumătate din ea, coti după un zid de beton şi merse înainte 
până când Kite trecu pe lângă ea. Agenta încă nu închisese 
apelul cu Fred. 

— Stai numai puţin, spuse zâmbindu-i lui Kite. Tocmai 
ce-am dat peste un prieten. 

„Emma” era în vârful rampei, la vreo cincizeci de metri 
de Kite. Din moment ce era singura agentă care-l putea 
identifica pe Ramin Torabi, era clar că o trimiseseră să-l 
caute. Părea să se uite la ambarcaţiunile ancorate pe 
partea estică a pontonului. 

— Unde mergem? întrebă Kite. 

Emma vorbea cu cineva la telefon. Se întoarse cu 
spatele la ei şi cu faţa spre staţie. Kite era sigur că-l zărise. 

— Pe stradă, răspunse Torabi. 

Erau două variante: fie să meargă pe treptele aflate la 
vreo cincisprezece metri mai la vest, fie pe o rampă aflată 
chiar în faţă. Torabi optă pentru a doua. Când ajunseră la 
rampă, Emma se întoarse şi porni spre ei. Vorbea în 
continuare cu însufleţire la telefon. Kite se uită în jur după 
alţi agenţi, dar nu-şi dădu seama cine mai era cu ochii pe 
el. Pe pasarelă mai erau cel puţin patruzeci de pietoni, iar 
deasupra, pe trotuar, şi mai mulţi. Emma vorbea mai 
departe, ca şi cu un prieten sau un coleg, dar cu siguranţă 
că era doar o acoperire. Când se aflau la mai puţin de un 
metru unul de celălalt, pe secţiuni paralele din rampă, 
femeia se opri deodată şi îi afişă lui Kite un zâmbet uimit, 
de parcă se mira că dă de el acolo. O auzi cum îi spune 
persoanei cu care vorbea să aştepte fiindcă tocmai dăduse 
de un prieten, după care lăsă telefonul jos. 

— Lachlan? 

Kite se opri lângă ea. 

— Da? 

— Sunt Cara. Ne-am întâlnit ieri la înmormântare. Mai 
tii minte? 

Se descurca de minune. Părea vioaie, surprinsă şi se uita 
şi la Torabi parcă cerându-şi scuze, însă iranianul cu 
siguranță avea să-şi dea seama că întâlnirea nu era 
întâmplătoare. li privi pe amândoi repede. 

— Ah, da! Cara. 

Bine că scăpase de porecla ei. 

— Ce faci? 

— Bine, răspunse agenta. 

Kite îşi dădu seama că încerca să afle dacă Torabi era 
înarmat sau nu. 

— Locuieşti pe aici? 

Kite clătină din cap şi puse o mână pe umărul lui Torabi, 
de parcă voia să-l asigure că nu era cazul să-şi facă griji. 

— El e prietenul meu, Ramin. Ramin, ea e Cara. 

Kite încercă să-i facă semn din ochi că iranianul deţinea 
controlul şi se folosi de un cod care spera că e foarte 
evident: 

— Ne cam grăbim, avem multe de făcut şi încercăm să 
împuşcăm doi iepuri dintr-un foc. 

— Ah. 

Funcţionă. Cara se prinse ce încerca să facă. În timp ce 
treceau unul pe lângă celălalt, Cara reuşi să-i spună tot ce 
avea nevoie: 

— Ei, mă bucur că ne-am întâlnit din nou. Ce ciudat! 
Tocmai am văzut-o pe soţia ta în Canary Wharf. Era într-o 
formă grozavă! Te duci la ea acum? 

Kite nu mai avea nevoie de nimic altceva. Nici nu 
termină bine Cara de vorbit, că-i trase un cot în piept lui 
Torabi cu asemenea forţă încât iranianul se chirci 
încercând să respire. Doi alergători tineri cu telefoane 
prinse de biceps veneau din spatele lui. Când văzură ce se 
întâmpla, făcură stânga-împrejur. Kite îi luă lui Ramin 
pistolul prins în cureaua pantalonilor şi îl vâri în buzunar 
cu rapiditatea şi dexteritatea unui magician. Apoi îl apucă 
de piept pe iranianul care gâfâia şi îi spuse: 

— E-n regulă, eşti bine, Ramin. Trage aer în piept. 

Apoi apăsă cu degetul mare în punctul critic de la baza 
gâtului. Cara se apropie de ei în timp ce Kite îl ducea cu 
forţa pe Torabi spre zid. Iranianul încă încerca să-şi tragă 
sufletul. Părea să se sufoce. 

— A păţit ceva? întrebă o bătrânică din spatele lor. 

— E bine, răspunse Cara afişând cel mai larg zâmbet 
posibil. Doar a băut cam mult. 

Kite se strâmbă la femeie, în semn de confirmare. 

Bătrâna îl privi pe Torabi. lranianul era atât de ametit, atât 
de şocat, încât se lăsă convinsă. Porni mai departe. 

— Totul bine aici? 

Jason Franks ajunsese lângă ei. Kite se întrebă cum 
naiba de ajunseseră să lucreze împreună Cara şi 
americanul. 

— Suntem bine, Jase. Trebuie să plecăm. 

— Avem maşina pe stradă, răspunse americanul în timp 
ce-i trăgea mâinile lui Torabi la spate şi îi punea cătuşele. 
Haide. 

Pe drumul de deasupra lor, cineva claxonă. Kite îl 
încurajă pe Torabi să vină cu el şi porniră pe rampă. 

— Tatăl meu, gemu iranianul odată ce-şi mai recăpătă 
suflul. Mi-ai promis. 

Jason şi Kite erau de-o parte şi de alta a lui. Un trecător 
aflat pe o bicicletă închiriată sări de pe trotuar pe asfalt ca 
să nu-i lovească şi îi depăşi. Kite recunoscu un şofer BOX 
88, Pete Thompson, la volanul unui Jaguar parcat ilegal în 
faţa staţiei. Imediat în spatele lui era un Mercedes condus 
de STONES. KAISER era lângă el. Cara deschise portiera 
din spatele Jaguarului şi îl băgară pe Torabi pe banchetă. 
Thompson pornise luminile din faţă şi din spate, aşa încât 
acum păreau nişte poliţişti în civil care bagă un suspect 
într-o maşină nemarcată. Kite îşi ridică privirea spre staţie 
şi văzu că cineva îi filma cu mobilul. 

— E careva cu telefon vizavi, îi spuse lui KAISER. Ora 
două. Ia-l. 

KAISER traversă imediat, îi arătă o legitimaţie de la 
poliţie şi îi luă mobilul trecătorului uimit. Cara se aşeză în 
stânga şoferului. 

— Unde-i Isobel? întrebă Kite în timp ce închidea 
portiera. 

— E bine, răspunse Cara. E Rita cu ea. Totul e bine. 

Kite îl privi pe Jason parcă vrând să-l întrebe de unde 
naiba o ştia ea pe Rita. Thompson pornise deja, iar 
Mercedes-ul se luă după ei. 

— Copilul? întrebă Kite. 

Torabi încercă să-şi elibereze mâinile şi înjură în farsi. 

Jason îl imobiliză. 

— Tot bine, răspunse Cara. Putem să-i sunăm. 

— Pe cine-avem noi aici? întrebă Jason strângându-l pe 
Torabi de gât în timp ce Jaguarul făcu un viraj strâns. 
Prietenii lui v-au făcut dezastru prin casă. 

— Îl cheamă Ramin Torabi, răspunse Kite. 

Îi făcu semn Carei că vrea să stea de vorbă cu Isobel. 
Agenta îi dădu telefonul şi apelă acelaşi număr pe care-i 
folosise ca să comunice cu Fred. 

— Uite aici. 

Kite se lăsă pe banchetă şi ascultă sunetul apelului. Se 
întoarse ca să vadă dacă urmărea cineva Jaguarul. 
Thompson îl asigură că nu venea nimeni după ei. 

— Şi unde-l ducem? întrebă Jason. 

Îi dădu drumul lui Torabi, care reveni la poziţia iniţială 
ca un manechin de cauciuc. 

— La Catedrală, zise Kite. 

Îl puseră pe Ramin Torabi într-o încăpere securizată, 
izolată fonic, din Catedrală şi îl lăsară singur. li dădură 
mâncare şi apă. lranianul avea în continuare impresia că 
tatăl lui era viu şi locuia în Marble Arch, aşa că nu li se 
păru că exista riscul să se sinucidă. 

Rita o luă pe Isobel de la spitalul din Sussex unde 
medicii îi spuseseră că era perfect sănătoasă şi o duse la 
Londra. Kite se văzu cu ea cu puţin înainte de miezul nopţii 
într-un apartament BOX 88 din Canary Wharf. În loc să 
stea mult de vorbă, amândoi adormiră într-o clipită. Kite 
plecă în zori ca să se poată întoarce la Catedrală şi să 
înceapă să rezolve nenumăratele probleme care apăruseră 
din cauza situaţiei prin care tocmai trecuseră. 

Îi lăsă soţiei un bileţel. Ştia că o să înţeleagă de ce nu 
putea să-şi petreacă ziua cu ea. 


Slavă cerului că tu (şi Rambo) sunteţi în siguranţă. 
Nu trebuie să-ţi faci griji despre viitor. Îţi promit că o 
să fiţi amândoi în siguranţă. Ce s-a întâmplat n-o să se 
mai întâmple niciodată. O să mă asigur de asta. 

Am plecat la birou. Mă întorc diseară. Hai să luăm 
cina la Gaucho şi să vorbim. Sună-mă dacă ai nevoie de 
ceva. În apartamentul de vizavi e o femeie, Catherine, 
care lucrează pentru noi. Formează 12 pe telefon. [Îţi 
aduce ea orice îţi trebuie: mâncare, haine, cărţi, ziare. 
Trebuie doar să ceri. Imi pare rău că a trebuit să-ţi iei 
liber de la serviciu. Se ocupă nişte băieţi să repare 
casa, până diseară termină. Hai să discutăm toate astea 
la cină. 

Te iubesc. 

LX 


Kite era conştient că putea părea necugetat sau chiar 
indiferent, dar trase concluzia că atât soția lui, cât şi 
copilul lor erau bine şi că nici el nu păţise cine ştie ce. 

Simţea că nu-i greşit s-o lase pe Isobel la apartament. Ce 
conta acum era siguranţa organizației. Aşa îşi 
compartimenta Kite viaţa, aşa îşi separa munca de familie. 
O făcea de ani buni. 

Rita îi lăsase un raport pe birou. Din ce-şi dădea seama 
Kite, erau două probleme principale: investigația MI5, care 
trebuia oprită cât de repede posibil, şi accesul lui Ramin 
Torabi la informaţii sensibile în privinţa lui Ali 
Eskandarian. Moartea lui Zoltan Pavkov, cadavrele de pe 
barcă, bătaia de la South Quay erau mai puţin importante. 
Cu ceva timp şi imaginaţie, toate puteau fi explicate şi, la 
nevoie, muşamalizate. O echipă de la BOX 88 trecuse deja 
pe la navă şi luase portofelele şi telefoanele bărbaţilor 
ucişi, precum şi un laptop care-i aparţinea lui Torabi. 
Turingii şterseseră patruzeci şi opt de ore de înregistrări 
video de la doc, iar acum lucrau la o cameră a sistemului 
de transport londonez care înregistrase vehiculele parcate 
în faţa staţiei South Quay. Agenţii BOX 88 din New York şi 
Dubai primiseră sarcina de a verifica cine e Ramin Torabi, 
iar biroul de la Londra tocmai analiza laptopul şi 
telefoanele ca să-şi dea seama ce făcuse iranianul în 
săptămânile dinaintea înmormântării lui Xavier. 

Hotări să rezolve mai întâi problema MI5. Rita îi lăsase 
un număr Carei Jannaway. Cu o seară înainte, Kite 
schimbase doar două vorbe cu agenta. Asistentul lui o 
oprise pe stradă, când ea mergea spre serviciu, şi îi 
spusese să sune de la un telefon public ca să poată vorbi 
cu Kite fără să fie ascultați de MI5. Cara îl sunase în mai 
puţin de două minute. 

— Domnule Kite, zise agenta. 

— Spune-mi Lockie. Voiam doar să-ţi mulţumesc din nou 
pentru tot ce-ai făcut ieri. 

— Stai liniştit. Cum te simţi? 

— Perfect. 

— Şi soţia? 

— Am lăsat-o să doarmă. 

Pe birou, Kite avea cutiuţa de argint pe care tatăl lui i-o 
făcuse cadou de Crăciun în 1971. O deschise şi citi 

inscripţia: PENTRU LACHLAN, DE LA TATI. Începu să se 
joace cu ea, după care spuse: 

— Ai putea să ne fii de mare folos, Cara. 

— Nouă? 

— Ştii cine suntem. 

— Oare? 

Lui Kite îi plăcea că nu era servilă. Părea încrezătoare, 
poate chiar uşor amuzată. In raport, Rita o descrisese 
drept „îndrăzneață, cu capul pe umeri, nu intră uşor în 
panică”. 

— Spune-mi despre Robert Vosse. 

— Ce anume vrei să ştii despre el? 

Asta voia şi Kite să audă, anume că agenta avea bănuieli 
în legătură cu motivul pentru care-i punea o asemenea 
întrebare. În mod firesc, îi era loială şefului ei. 

— E un tip de treabă. Are experienţă. E loial. E temeinic. 

— Tessa Swinburn? 

— Tess e grozavă. 

— Dar Matt Tomkins? întrebă Kite. 

— Sincer? 

— Sincer? 

— Mă calcă pe nervi, răspunse Cara. 

Kite se abţinu să râdă. 

— Şi cât ştiu despre ce s-a întâmplat ieri? 

— Nu prea multe. 

Pentru o clipă, între cei doi se lăsă tăcerea. 

— Rita m-a rugat să nu le spun. 

— Bănuiesc că ai stat de vorbă cu Vosse azi-noapte. 

— Da. l-am spus că nu era nimeni acasă la tine. El crede 
în continuare că ai fost răpit. 

Kite aşeză cutiuţa de argint înapoi pe birou şi trimise un 
mesaj intern către asistentul lui: Dă-mi numărul lui Robert 
Vosse de la 5. 

— Cât de amplă e investigația voastră? 

— E mică. Internă. Din câte-mi dau eu seama, suntem 
numai noi şi Directoarea Generală. 

— Din câte-ţi dai tu seama... 

Kite luă din nou cutiuţa şi o deschise. Pe capac erau 

gravate numele şi data lui de naştere. 

— O să stau de vorbă cu Vosse ca să oprească toată 
treaba. 

— Bine, răspunse Cara pe un ton egal. 

— Şi aş vrea să-ţi dai demisia. 

Cara nu răspunse imediat. 

— Ce să-mi dau? 

Kite zâmbi. 

— Ai de ales, Cara. Poţi să dispari, să nu spui nimic 
despre ce s-a întâmplat aici şi nimeni n-o să te mai bată 
vreodată la cap. Sau poţi să vii diseară să ne întâlnim cu 
Robert Vosse în Canary Wharf ca să discutăm despre 
viitorul vostru. 

— Viitorul nostru unde? 

— În BOX 88. 

Kite ştia exact ce face. Potenţialul Carei era evident: era 
tânără, curajoasă şi isteaţă. Cât despre Vosse, putea să li 
se alăture celor câţiva agenţi din cadrul MI5 care deja 
sprijineau BOX 88 în mod activ. Cu ajutorul lui Vosse, Kite 
voia să afle identitatea informatorului care o anunţase pe 
Directoarea Generală şi declanşase întreaga investigaţie. 

— Sunt flatată, răspunse Cara. Iți mulţumesc. Dar Matt 
şi Tessa? 

— Nu-ţi face griji în privinţa lor. 

La nevoie, BOX 88 găsea metode ca oameni ca Matt 
Tomkins şi Tessa Swinburn să-şi ţină gura. 

— Du-te la serviciu în dimineaţa asta. Încarcă-mi mobilul 
în agenda ta. O să sun pe la prânz, aşa echipa ta o să ştie 
că sunt din nou funcţional. Când ai ocazia să stai de vorbă 
între patru ochi cu Vosse, spune-i că vreau să ne vedem. O 
să accepte. 

— Pari foarte încrezător. 

Kite nu apucă să-i răspundă fiindcă Rita apăru în faţa 
biroului, bătu în uşa de sticlă şi îi făcu semn lui Kite s-o 
lase să intre. 

— Trebuie să închid, zise bărbatul. 

— Dar portofelul şi pantofii? întrebă Cara. Am găsit o 
grămadă de chestii într-un tomberon din parcare. Sacoul, 

cheile, ceasul tău. 
— Adu-le diseară. 

Totul se desfăşură conform planului lui Kite. Dând 
dovadă de o abilitate şi o subtilitate care-i surprinse atât 
pe Kite, cât şi pe Cara, Robert Vosse o convinse pe 
Directoarea Generală de la MI5 că Lachlan Kite chiar lucra 
în industria petrolului şi colabora neoficial cu MI6, că 
informatorul inventase totul şi dacă ar fi continuat 
investigația internă în privinţa BOX 88 ar fi însemnat să 
alerge după cai verzi pe pereţi. 

Incă tulburat de uciderea lui Pavkov, Matt Tomkins 
profită de ocazie ca să se alăture unei noi echipe MI5 care 
investiga o operaţiune rusească de spălare de bani în 
Manchester. La o săptămână înainte să anunţe că era 
însărcinată, Tessa Swinburn fu promovată în cadrul unei 
unităţi anti-tero de la Thames House şi îl luă pe Kieran 
Dean cu ea. Toţi trei depuseră rapoarte în privinţa 
experienţelor pe care le avuseseră cu BOX 88. În drum 
spre Directoarea Generală, Vosse le interceptă şi le 
redactă din nou, eliminând pasaje descrise drept „conţinut 
superfluu”. Tot ce ţinea de răpirea lui Lachlan Kite, 
moartea lui Zoltan Pavkov şi arestarea lui Ramin Torabi fu 
dat uitării. 

Singura problemă mai rămânea Torabi. Kite n-avea nici 
timp, nici chef să piardă zile întregi interogându-l pe 
iranian. Colegii lui puteau la fel de bine să-i pună 
întrebările, şi abia aşteptau s-o facă. Cei din BOX 88 nu 
credeau în tortură, doar în acumularea informaţiilor şi 
detaliilor. Dacă dura săptămâni până când Torabi ceda, 
foarte bine. Kite nu se grăbea nicăieri. Dacă voia să verse 
tot, cu atât mai bine. În orice caz, viaţa lui de până atunci 
se sfârşise. 

Kite făcu o listă amplă cu întrebările la care trebuia să 
răspundă Torabi. Cum îi găsise casa? De ce se referise la 
Cosmo de Paul drept un „asociat” de-al lui Kite? Era 
responsabil pentru moartea lui Xavier Bonnard? Apoi 
discută cu echipa care urma să-l interogheze pe iranian. 

După câteva zile de întrebări preliminarii, Torabi începu să 
dea semne de depresie. Devenise conştient de eşecul 
umilitor al operaţiunii sale. Vorbea mereu despre 
promisiunea lui Kite de a-l duce la Marble Arch şi ceru să 
afle când avea să fie eliberat, astfel încât soţia lui să ştie că 
era bine. 

— Păcat că el n-a fost aşa drăguţ cu mine, mormăi Kite 
în timp ce urmărea interogatoriul în timp real. 

Torabi susţinea că era nevinovat de moartea lui Xavier. 
O analiză tehnică a mişcărilor iranianului în zilele de 
dinaintea tragicului eveniment, împreună cu un raport 
obţinut de la o sursă BOX 88 din cadrul serviciului secret 
francez, îl convinseră pe Kite că Torabi într-adevăr plecase 
de la Paris cu două zile înainte ca Xavier să se sinucidă. 
Vestea nu-l consolă. Era greu să şi-l imagineze pe prietenul 
lui cel mai vechi pradă unei disperări sinucigaşe, singur şi 
zdrobit sufleteşte într-un apartament parizian. Kite ştia că 
n-ar fi avut cum să-l ajute pe Xavier într-un asemenea 
moment de cumpănă, la fel cum nu reuşise să-l ajute cu 
adevărat nici la douăzeci şi nici la treizeci de ani. Crezuse 
multă vreme că era un lucru bun că Luc Bonnard ajunsese 
la închisoare. Totuşi, şi el era de părere că dizgraţia lui 
Luc, dezvăluirea publică a crimelor şi corupţiei lui 
acceleraseră drumul lui Xavier pe panta descendentă a 
dependenţei. Din acest punct de vedere, şi Kite era măcar 
parţial responsabil pentru felul în care se desfăşurase viaţa 
prietenului său. Îl trădase în Franţa. Trebuia să accepte 


realitatea. 
x 


La zece zile după eliberarea din captivitate, Kite trecu 
într-un final pe la dealerul din Mayfair şi cumpără tabloul 
de Jean-Paul Riopelle pe care voise să-l vadă în după- 
amiaza înmormântării lui Xavier. Încă din 1993, când 
cumpărase un mic desen în cerneală de Pierre Soulages cu 
banii primiţi de pe urma unei misiuni în Rusia, îşi luase 
obiceiul să cumpere câte unul la finalul fiecărei operaţiuni. 
Dar ce se întâmplase cu Torabi nu-i lăsase impresia unui 
succes. Kite nu licitase pentru pictura de Riopelle, ci îi 

oferise dealerului creaţia lui Soulages. În 1993, plătise 
30.000 de franci la o galerie de pe Rue de Seine, 
aproximativ 3000 de lire. Acum, la valoarea pieţei, obţinu 
cam 90.000 de lire. Aşa putea să pună nişte bani deoparte 
pentru Rambo şi s-o ducă pe Isobel în Caraibe. Soţia lui 
avea nevoie să-şi revină după periplul prin care trecuse. 
Kite ştia că nu mai poate să-şi ţină trecutul secret faţă de 
ea. Isobel voia răspunsuri. Aveau multe de discutat. 

Când se întoarse la sediul BOX 88 în jurul orei cinci, zări 
un individ bărbos care stătea în faţa staţiei Canary Wharf. 
Bărbatul părea să aştepte pe cineva. Nu era nimic ciudat 
din moment ce începea ora de vârf, însă Kite se uită mai 
bine. Era John, americanul cu care fumase la 
înmormântare. Bărbatul îşi ridică privirea când se apropie 
de el. 

— Lachlan. 

— Am impresia că nu e o întâlnire întâmplătoare. 

— Mi s-a spus că urma să treci pe aici. 

Americanul îi întinse o mâna uriaşă, păroasă, şi i-o 
strânse puternic pe a lui Kite. 

— Ward Hansell. Am venit de la Stadion. 

Stadionul era porecla sediului BOX 88 din State Unite. I 
se zicea aşa fiindcă era în apropiere de stadionul echipei 
New York Giants. Kite rămase uimit că Hansell era un 
coleg de-al lui. Fusese convins că „John” cel bărbos şi 
neîngrijit de la Brompton Oratory chiar era cine susţinea 
că e, anume dependent în toată regula şi un prieten de-al 
lui Xavier. 

— Îmi pare rău că nu m-am prezentat la înmormântare. 
Când ai venit la mine să-mi ceri o ţigară, am crezut că e un 
semn. Abia mai târziu m-am prins cine eşti. 

— E în regulă, răspunse Kite. 

Era conştient de cât de neatent fusese în dimineaţa 
înmormântării. Oare îşi pierdea îndemânarea? Oare lăsase 
în urmă vremurile când chiar se pricepea? 

— Ce faci la Londra? 

— Hai să ne plimbăm. 

Află că Hansell devenise interesat de unul dintre 

participanţii la înmormântarea lui Xavier: Cosmo de Paul. 
Faptul că inamicul şi rivalul lui Kite apăruse din nou pe 
radar i se păru o coincidenţă ciudată. Şi Torabi îl pomenise 
de două ori pe de Paul. 

— De cât timp îl urmăriţi? îl întrebă pe american. 

— De vreo trei luni. E 

De Paul fusese recrutat de MI6 la Oxford în 1994. Intr- 
un final, părăsise serviciul secret în 2008 şi se angajase în 
sectorul privat. Din moment ce-l cunoscuse pe de Paul atât 
din perspectivă personală, cât şi operaţională pe o 
perioadă de treizeci de ani, Kite bănui că Hansell voia să-l 
întrebe despre istoricul lui. 

— Credem că ar putea reprezenta un risc de securitate. 

— Pentru BOX sau pentru restul populaţiei? întrebă Kite. 

Nu era o glumă, dar Hansell râse. Era clar că petrecuse 
destul timp pe lângă de Paul ca să-şi dea seama că e un 
oportunist imprevizibil care creează numai probleme. 

— MI5 vă pune beţe-n roate? întrebă americanul. 

— Ai putea spune asta. 

Kite se întrebă cât de multe sau cât de puţine ştia 
Hansell despre echipa lui Vosse. 

— De Paul a tot stat de vorbă cu Rebecca Simmonds şi i- 
a spus lucruri care n-ar trebui spuse. 

Desigur. Brusc, totul avea sens. Simmonds era 
Directoarea Generală de la MI5. De Paul era informatorul. 
Ştiuse de douăzeci de ani că Lachlan era implicat în BOX 
88 şi de multă vreme îl scotea din sărite faptul că el nu 
face parte din acest club de elită. Dar ce-i spusese tocmai 
acum lui Simmonds? 

— Ce fel de lucruri? 

— Asta nu înţeleg eu prea bine, răspunse Hansell. Ai o 
fostă iubită care locuieşte în New York, nu-i aşa? Martha 
Raine? 

Kite se opri. Dintre toate lucrurile, numai la asta nu se 
aştepta. Simţi cum trecutul îl ajunge din urmă. Se gândi 
iarăşi la vremurile deprimante când Martha studia la 
Oxford şi la umbra aruncată de bizara obsesie personală a 
lui de Paul faţă de Kite, obsesie care începuse la Eton şi 

continua până în prezent. 

— Martha? întrebă de parcă Hansell ar fi greşit. Ce 
treabă are ea cu toate astea? 

În cealaltă parte a piaţetei era un bar pentru 
corporatişti, plin de angajaţi care beau un păhărel înainte 
să meargă acasă. La biserică, Hansell avusese o înfăţişare 
sălbatică, neîngrijită, ca un profet din Vechiul Testament. 
Acum, în lumina palidă din Canary Wharf, cu barba 
aranjată şi părul tuns, parcă era unul dintre managerii 
care aştepta o halbă la bar. Dădu din cap spre intrare şi îi 
puse o mână pe spate lui Kite. 

— Hai să luăm ceva de băut. Noi doi trebuie să vorbim. 

Charles Cumming 
BOX 88 


„— Te-ai descurcat bine, spuse iranianul, dând din cap către 
șoferul care încă mormăia în persană. Era un un bărbat masiv, 
greoi și nemilos, iar Kite știa că devenise dușmanul lui. 

— Am crezut că totul mergea atăt de bine... Xavier a spus 
că erai cel mai bun dintre cei mai buni. 

— Du-te dracu, spuse Kite. 

Se temea de ce le spusese prietenul lui. 

Fariba se inţelese din priviri cu unul dintre bărbaţii de afară. 

Lăsă geamul jos, luă o seringă de la el, după care li spuse 
bărbatului care-l ţintuise pe Kite că ar trebul să-l strângă mai 
tare de gåt. 

— Ar fi mai bine să nu mai dai din picioare, spuse Fariba, 
după care îi băgă imediat acul prin pantaloni, În coapsa 
dreaptă.” 


Charles Cumming — 80X 88 


„Charles Cumminge tot mai bun cu fiecare carte pe care o publică” 
The Times 


„Nimeni nu scrie thrillere de spionaj mai captivante decât Charles 
Cumming” 


Anthony Horowitz 
i NES m 
N „Un thriller strălucitor” 
K Sunday Times 
A 


CRIME SCENE PRESS 


fe Oz aa | Nei ce 


